(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΜΔ΄

Πέμπτη, 02 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Θ. Ρουσσόπουλου, σελ.
3. Ανακοινώνεται ότι παρευρίσκεται στην Αίθουσα της Ολομέλειας και παρακολουθεί τη συνεδρίαση η Αντιπρόεδρος της Εθνοσυνέλευσης της Δημοκρατίας της Κορέας, κ. Κιμ Γιανγκ Γιου, η οποία συνοδεύεται από μέλη της Εθνοσυνέλευσης και τον Πρέσβη της Δημοκρατίας της Κορέας στην Ελλάδα και ο Πρέσβης της Παλαιστίνης κ. Γιουσέφ Ντόρκχομ, σελ.
4. Ανακοινώνεται ότι τη συνεδρίαση παρακολουθούν μαθητές από το 21ο Δημοτικό Σχολείο Αθήνας, το 2ο Δημοτικό Σχολείο Παλαιού Φαλήρου, το Γυμνάσιο Πεντέλης, το Δημοτικό Σχολείο Νέου Ικονίου Περάματος, το 1ο Γενικό Λύκειο Πετρούπολης, το 2ο Γυμνάσιο Κιάτου, το Β' Γενικό Λύκειο Καρδίτσας, το Σχολείο Δεύτερης Ευκαιρίας Καλλιθέας και από το 6ο Γυμνάσιο Ξάνθης, σελ.
5. Κατάθεση Εκθέσεως Ειδικής Μόνιμης Επιτροπής:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.
6. Αναφορά στις εξελίξεις στη Μέση Ανατολή, σελ.
7. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του Δελτίου Επίκαιρων Ερωτήσεων της Παρασκευής 3 Νοεμβρίου 2023, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών, με τίτλο: «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις», σελ.
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Εθνικό Δίκτυο Μονάδων Αυξημένης Φροντίδας για την αντιμετώπιση ασθενών με Αγγειακά Εγκεφαλικά Επεισόδια», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Αναφορά στις εξελίξεις στη Μέση Ανατολή
 ΑΝΔΡΟΥΛΑΚΗΣ Ν. , σελ.
 ΓΑΒΡΗΛΟΣ Γ. , σελ.
 ΚΑΖΑΜΙΑΣ Α. , σελ.
 ΚΑΤΡΙΝΗΣ Μ. , σελ.
 ΚΕΦΑΛΑ Γ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΝΑΤΣΙΟΣ Δ. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΦΙΛΗΣ Α. , σελ.
 ΡΑΠΤΗ Ζ. , σελ.
 ΧΡΥΣΟΧΟΐΔΗΣ Μ. , σελ.

Β. Επί διαδικαστικού θέματος:
 ΓΕΩΡΓΑΝΤΑΣ Γ. , σελ.
 ΚΕΡΑΜΕΩΣ Ν. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΕΤΑΞΑΣ Κ. , σελ.
 ΜΠΟΥΡΑΣ Α. , σελ.
 ΠΑΠΑΔΟΠΟΥΛΟΣ Ν. , σελ.
 ΤΣΙΑΡΑΣ Κ. , σελ.
 ΧΡΗΣΤΙΔΟΥ Ρ. , σελ.
 ΧΡΥΣΟΧΟΪΔΗΣ Μ. , σελ.

Γ. Επί του σχεδίου νόμου του Υπουργείου Εσωτερικών:
 ΑΝΔΡΟΥΛΑΚΗΣ Ν. , σελ.
 ΑΠΟΣΤΟΛΑΚΗΣ Γ. , σελ.
 ΒΑΣΙΛΕΙΑΔΗΣ Β. , σελ.
 ΒΟΡΙΔΗΣ Μ. , σελ.
 ΒΡΕΤΤΑΚΟΣ Γ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΔΗΜΗΤΡΙΑΔΗΣ Π. , σελ.
 ΔΟΥΔΩΝΗΣ Π. , σελ.
 ΚΑΖΑΜΙΑΣ Α. , σελ.
 ΚΑΠΠΑΤΟΣ Π. , σελ.
 ΚΑΡΑΓΚΟΥΝΗΣ Κ. , σελ.
 ΚΑΡΑΜΑΝΛΗ Ά. , σελ.
 ΚΕΡΑΜΕΩΣ Ν. , σελ.
 ΚΕΦΑΛΟΓΙΑΝΝΗΣ Κ. , σελ.
 ΚΟΝΣΟΛΑΣ Ε. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΛΥΤΡΙΒΗ Ι. , σελ.
 ΜΑΝΤΖΟΣ Δ. , σελ.
 ΜΕΤΑΞΑΣ Κ. , σελ.
 ΜΠΑΡΤΖΩΚΑΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΗΛΙΟΥ Γ. , σελ.
 ΠΑΠΑΣΩΤΗΡΙΟΥ Σ. , σελ.
 ΠΑΠΠΑΣ Π. , σελ.
 ΠΑΡΑΣΤΑΤΙΔΗΣ Σ. , σελ.
 ΣΑΡΑΚΗΣ Π. , σελ.
 ΤΖΑΚΡΗ Θ. , σελ.
 ΤΣΙΑΡΑΣ Κ. , σελ.
 ΦΩΤΗΛΑΣ Ι. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.
 ΧΡΗΣΤΙΔΟΥ Ρ. , σελ.

Δ. Επί του σχεδίου νόμου του Υπουργείου Υγείας:
 ΑΓΑΠΗΔΑΚΗ Ε. , σελ.
 ΑΘΑΝΑΣΙΟΥ Μ. , σελ.
 ΒΑΤΣΙΝΑ Ε. , σελ.
 ΒΛΑΧΑΚΟΣ Ν. , σελ.
 ΒΟΛΟΥΔΑΚΗ Σ. , σελ.
 ΒΡΕΤΤΑΚΟΣ Γ. , σελ.
 ΓΑΒΡΗΛΟΣ Γ. , σελ.
 ΓΑΥΓΙΩΤΑΚΗΣ Μ. , σελ.
 ΓΙΟΓΙΑΚΑΣ Β. , σελ.
 ΓΚΙΚΑΣ Σ. , σελ.
 ΓΚΟΛΙΔΑΚΗΣ Δ. , σελ.
 ΔΕΛΗΚΑΡΗ Α. , σελ.
 ΖΑΧΑΡΑΚΗ Σ. , σελ.
 ΚΑΖΑΜΙΑΣ Α. , σελ.
 ΚΑΖΑΝΗ Α. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΠΠΑΤΟΣ Π. , σελ.
 ΚΑΤΡΙΝΗΣ Μ. , σελ.
 ΚΕΦΑΛΑ Γ. , σελ.
 ΚΟΥΛΚΟΥΔΙΝΑΣ Σ. , σελ.
 ΚΟΥΡΟΥΠΑΚΗ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΛΙΒΑΝΟΣ Μ. , σελ.
 ΛΙΝΟΥ Α. , σελ.
 ΜΠΑΡΑΝ Μ. , σελ.
 ΜΠΟΥΜΠΑΣ Κ. , σελ.
 ΝΑΤΣΙΟΣ Δ. , σελ.
 ΝΙΚΟΛΑΪΔΗΣ Α. , σελ.
 ΟΙΚΟΝΟΜΟΥ Θ. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΠΑΔΟΠΟΥΛΟΣ Ν. , σελ.
 ΠΑΠΑΘΑΝΑΣΗΣ Α. , σελ.
 ΠΑΡΑΣΚΕΥΑΪΔΗΣ Π. , σελ.
 ΠΑΦΙΛΗΣ Α. , σελ.
 ΠΟΛΑΚΗΣ Π. , σελ.
 ΡΑΠΤΗ Ζ. , σελ.
 ΣΚΟΝΔΡΑ Α. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΜΑΤΗΣ Γ. , σελ.
 ΣΤΕΦΑΝΑΔΗΣ Χ. , σελ.
 ΣΤΥΛΙΟΣ Γ. , σελ.
 ΤΖΟΥΦΗ Μ. , σελ.
 ΤΣΙΜΑΡΗΣ Ι. , σελ.
 ΤΣΙΡΩΝΗΣ Σ. , σελ.
 ΦΕΡΧΑΤ Ο. , σελ.
 ΦΛΩΡΟΣ Κ. , σελ.
 ΧΗΤΑΣ Κ. , σελ.
 ΧΟΥΡΔΑΚΗΣ Μ. , σελ.
 ΧΡΥΣΟΧΟΪΔΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΔ΄

Πέμπτη 2 Νοεμβρίου 2023

Αθήνα, σήμερα στις 2 Νοεμβρίου 2023, ημέρα Πέμπτη και ώρα 9.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπρόεδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις».

Τον λόγο έχει ο Βουλευτής της Νέας Δημοκρατίας, ο κ. Μπαρτζώκας, για επτά λεπτά, με την παράκληση -το λέμε από την αρχή- για την τήρηση του χρόνου. Γιατί πρέπει να ολοκληρωθεί αυτό το νομοσχέδιο και στη συνέχεια να αρχίσει το άλλο.

Κύριε Μπαρτζώκα, έχετε τον λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμη κυρία Υπουργέ, κυρίες και κύριοι συνάδελφοι, έχουμε συνηθίσει εδώ και πάρα πολλά χρόνια, εδώ και δεκαετίες, να θεωρούμε, δυστυχώς, δεδομένο ότι στη χώρα αυτή, στον τόπο μας, υπάρχει έλλειψη αξιοκρατίας, έλλειψη διαφάνειας.

Από την πρώτη στιγμή που ξεκίνησα την ενασχόλησή μου με την πολιτική μέχρι να γίνω σήμερα Βουλευτής, πολλές φορές έτυχε να μιλώ συχνά με πολλά νέα παιδιά, τα οποία με απογοήτευση θεωρούσαν ότι αυτή η συνθήκη, η έλλειψη αξιοκρατίας και διαφάνειας στη χώρα, είναι κάτι δεδομένο.

Είναι, λοιπόν, κρίμα πολλοί νέοι άνθρωποι, πολλοί συμπολίτες μας, να αγωνίζονται για χρόνια, μια ζωή, για να αποκτήσουν ικανότητες, μόρφωση, δεξιότητες, και κάποια στιγμή να έρχεται κάποιο «χέρι» αναξιοκρατίας και να τους κόβει τα όνειρα. Αυτά, λοιπόν, τα όνειρα είμαστε εδώ εμείς σήμερα ώστε να τους δώσουμε ξανά πνοή.

Το παρόν νομοσχέδιο συνιστά μια πραγματική μεταρρύθμιση, μια αληθινή τομή, στη δημόσια διοίκηση στην Ελλάδα, με γνώμονα την αύξηση της αξιοκρατίας, της διαφάνειας, της χρηστής διοίκησης και της αποτελεσματικής λειτουργίας του ευρύτερου δημόσιου τομέα.

Είναι μια ρηξικέλευθη προσπάθεια από το Υπουργείο Εσωτερικών, που έρχεται να αποδείξει ότι στόχος και επιδίωξη αυτής της Κυβέρνησης δεν είναι άλλος από το να απαλλαγούμε πραγματικά από τα κακώς κείμενα δεκαετιών. Γιατί πώς αλλιώς μπορούμε να χαρακτηρίσουμε την τακτική που είχαμε ουσιαστικά αποδεχθεί, να βλέπουμε κατά καιρούς σε σοβαρές θέσεις ευθύνης ανθρώπους, όχι απλώς χαμηλών προσόντων, αλλά και εντελώς ακατάλληλους, χωρίς πτυχία, χωρίς διοικητικές ικανότητες, χωρίς κανέναν απολύτως έλεγχο για το αν πληρούν τα ελάχιστα δυνατά εχέγγυα να διοικήσουν, για παράδειγμα, έναν οργανισμό ή ένα μεγάλο νοσοκομείο;

Σήμερα αυτό το αλλάζουμε. Ακολουθούμε μια διαδικασία που διεξάγεται στο μεγαλύτερο μέρος της από τον ΑΣΕΠ, με κριτήρια, με μοριοδότηση, με ταχείες διαδικασίες ολοκλήρωσης και με διαφάνεια από την αρχή μέχρι το τέλος.

Με συγκεκριμένες προθεσμίες που δεν αφήνουν περιθώρια για καθυστερήσεις ή κωλυσιεργίες.

Με κατηγοριοποίηση των οργανισμών, αναλόγως με τη δυναμική και το μέγεθός τους, αλλά και με συνολικές προκηρύξεις για να τρέχουν πιο γρήγορα όλες οι διαδικασίες. Με εμπειρία στη διοίκηση ή αντίστοιχους τίτλους σπουδών. Με εισαγωγή του τεστ δεξιοτήτων. Δηλαδή, με μια δοκιμασία στην οποία οι υποψήφιοι καλούνται να αποδείξουν ότι διαθέτουν το απαιτούμενο επίπεδο της ορθής κρίσης και συνδυαστικής σκέψης. Πρόκειται για μια πρακτική που είναι απολύτως συνηθισμένη εδώ και πολλά χρόνια τόσο στο εξωτερικό όσο και σε μεγάλες ιδιωτικές εταιρείες στη χώρα μας. Και τέλος, με συνέντευξη, η οποία θα σταθμίσει και την προσωπικότητα του κάθε υποψηφίου στο τελικό στάδιο. Γιατί, πάνω και περισσότερο απ’ όλα, αναζητούμε ανθρώπους ικανούς να διαχειριστούν με ψυχραιμία και ορθοκρισία μεγάλους οργανισμούς.

Πραγματικά, παρά τις όποιες αντιρρήσεις για επιμέρους λεπτομέρειες που θα μπορούσε να εκφράσει κάποιος, οι οποίες προφανώς είναι δικαιολογημένες, δεν μπορώ να διανοηθώ ποια πολιτική παράταξη μπορεί να εναντιωθεί επί της αρχής στη μεταρρύθμιση που συζητάμε. Ποιος μπορεί να υποστηρίξει και με ποια επιχειρήματα ότι είναι καλύτερο το σημερινό καθεστώς της απόλυτης ασυδοσίας στη διαδικασία επιλογής διοικητικών στελεχών του δημοσίου.

Και όχι μόνο αυτό. Ποιος μπορεί να υποστηρίξει ότι η Νέα Δημοκρατία επωφελείται από την αλλαγή που συζητάμε σήμερα; Γιατί προφανώς δεν ευνοείται η Νέα Δημοκρατία. Ευνοείται, όμως, η δημοκρατία. Και για εμάς αυτό είναι το ζητούμενο. Αυτό είναι πάνω απ’ όλα.

Μάλιστα, εισάγεται και μια ακόμα καινοτομία. Θεσπίζεται για πρώτη φορά και αξιολόγηση των στελεχών αυτών. Μπαίνει στοχοθεσία που πρέπει να επιτυγχάνουν, στη συνέχεια ετήσια αξιολόγησή τους και με βάση την αξιολόγηση έχουμε αποτελέσματα, είτε θετικά είτε αρνητικά, για τον αξιολογούμενο. Δηλαδή, είτε πέτυχε τους στόχους του και επομένως, λαμβάνει επιπλέον μπόνους για την αποτελεσματικότητά του είτε μπορεί να κριθεί ανεπαρκής και ακόμη και να τερματιστεί η σύμβασή του.

Επιπλέον, η Υπουργός, η κ. Κεραμέως, έκανε ένα βήμα παραπέρα αποδεικνύοντας στην πράξη ότι η Κυβέρνηση της Νέας Δημοκρατίας είναι ανοιχτή στον εποικοδομητικό διάλογο για να δομήσουμε όλοι μαζί ένα αντικειμενικό και διαφανές σύστημα. Ενσωμάτωσε αρκετές από τις παρατηρήσεις των υπόλοιπων παρατάξεων, οι οποίες μπορούν να βοηθήσουν το νέο σύστημα να γίνει όσο το δυνατόν πιο αξιοκρατικό και αντικειμενικό. Για παράδειγμα, η υποχρεωτική μαγνητοφώνηση στο στάδιο της συνέντευξης.

Δεν είναι τυχαίο άλλωστε ότι οι περισσότεροι εκπρόσωποι φορέων που τοποθετήθηκαν στο στάδιο των επιτροπών θεώρησαν σημαντική την προσπάθεια που γίνεται με το σημερινό νομοσχέδιο. Μάλιστα, όπως πολύ σωστά ακούστηκε, το ζητούμενο του όλου εγχειρήματος είναι να έχουμε τον κατάλληλο άνθρωπο στην κατάλληλη θέση.

Αυτή, λοιπόν, είναι η ξεκάθαρη στόχευση των σημερινών ρυθμίσεων, να αναδείξουμε τους κατάλληλους ανθρώπους μέσα από μια αντικειμενική διαδικασία, για πρώτη φορά στη χώρα μας, για την επιλογή των διοικήσεων του δημόσιου τομέα. Πρόκειται δηλαδή για μια εκθεμελίωση, για ένα ξερίζωμα της συνολικής νοοτροπίας για το πώς λειτουργεί η δημόσια διοίκηση στην Ελλάδα. Είναι πράγματι ένα μεγαλεπήβολο σχέδιο, που πρέπει να έχει τη στήριξη όλων μας.

Αυτό σημαίνει ότι θα πρέπει να έχει τη στήριξη όλων των πλευρών του Κοινοβουλίου, για να δώσουμε στην κοινωνία το μήνυμα ότι πραγματικά ο πολιτικός κόσμος σύσσωμος επιδιώκει την αλλαγή, τη βελτίωση και τη διαφάνεια. Την αλλαγή αυτή θα δουν στην πράξη όλοι οι Έλληνες πολίτες, όταν θα φανεί η διαφορά στον τρόπο λειτουργίας των δημοσίων υπηρεσιών, όταν θα εξυπηρετούνται καλύτερα, ταχύτερα, με περισσότερη ευγένεια και αποτελεσματικότητα.

Αυτό απαιτεί ο κόσμος από εμάς και είμαστε εδώ σήμερα να στηρίξουμε αυτή τη μεταρρύθμιση. Είναι μια αληθινή δέσμευση για ένα καλύτερο, περισσότερο δίκαιο και αποτελεσματικό σύστημα διακυβέρνησης, όπως ακριβώς έχει δεσμευτεί η Νέα Δημοκρατία και ο Πρωθυπουργός Κυριάκος Μητσοτάκης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για την ακρίβεια του χρόνου.

Τον λόγο έχει τώρα ο Βουλευτής του ΣΥΡΙΖΑ - Προοδευτική Συμμαχία κ. Γεώργιος Παπαηλιού για επτά λεπτά.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, ξέρετε, τα όνειρα που ανέφερε ο προηγούμενος συνάδελφος, ο συνάδελφος της Συμπολίτευσης, φοβάμαι ότι και με την υπό κρίση νομοθέτηση αφορούν τους ημετέρους και τα γαλάζια παιδιά. Και βέβαια, με αυτή τη νομοθέτηση ο «εφιάλτης» της δημόσιας διοίκησης και για τη χώρα και για τους διοικούμενους θα συνεχιστεί και θα επιταθεί.

Είναι γεγονός ότι η δημόσια διοίκηση ήταν και εξακολουθεί να είναι ο μεγάλος ασθενής του ελληνικού κράτους. Το ζήτημα της επιλογής των διοικήσεων των φορέων, οργανισμών και νομικών προσώπων της δημόσιας διοίκησης και η εφαρμογή ενός συστήματος βασισμένου σε αξιοκρατικά, αντικειμενικά και μη κομματικά κριτήρια αποτέλεσε και αποτελεί ζητούμενο για την ελληνική δημόσια διοίκηση εδώ και δεκαετίες.

Δυστυχώς, δεν έχει υλοποιηθεί με τρόπο, ώστε αυτή να μην είναι υποχείριο της εκάστοτε κυβέρνησης και βέβαια να είναι αποδοτική και αποτελεσματική. Προσπάθειες για την εισαγωγή της αμεροληψίας, της αξιοκρατίας και της αποκομματικοποίησης έγιναν και στο παρελθόν, που όμως για διαφόρους λόγους δεν τελεσφόρησαν.

Κομβικό σημείο αυτών των προσπαθειών ήταν η ίδρυση του ΑΣΕΠ από την κυβέρνηση Ανδρέα Παπανδρέου, με Υπουργό Προεδρίας τότε τον Αναστάσιο Πεπονή, το οποίο αποτέλεσε και τομή. Μετά την ίδρυση του, βέβαια, πολλές κυβερνήσεις προσπάθησαν να το υπονομεύσουν. Παρά ταύτα, επεβίωσε και θα έλεγα ότι έχει ακόμη ικανοποιητικά αποτελέσματα.

Βασικά στοιχεία ενός αποτελεσματικού συστήματος επιλογής των διοικήσεων των φορέων της δημόσιας διοίκησης είναι να τίθενται σαφή κριτήρια καταλληλότητας σχετικά με τα καθήκοντα που θα αναλάβουν αυτές και με διαδικασία επιλογής αξιοκρατική, διαφανή και όσο γίνεται λιγότερο χρονοβόρα. Μετά, όμως, εισέβαλε το επιτελικό κράτος, μέσω του οποίου επιδιώκεται ο πλήρης, ο απόλυτος έλεγχος της δημόσιας διοίκησης από το πρωθυπουργικό Γραφείο για την άσκηση συγκεκριμένων πολιτικών, εν προκειμένω νεοφιλελεύθερων και βέβαια, των πόρων που διακινούνται μέσω αυτής. Όλες οι σχετικές πρωτοβουλίες της Κυβέρνησης της Νέας Δημοκρατίας εκεί αποσκοπούν. Γίνεται προσπάθεια, όχι πάντα, να κρατηθούν τα προσχήματα, αλλά μόνον τα προσχήματα, διότι η ουσία παραμένει ίδια.

Σε αυτό το πλαίσιο, η υπό κρίση νομοθετική ρύθμιση αλλάζει έναν ακόμα νόμο που δεν εφαρμόστηκε, νόμο της Κυβέρνησης της Νέας Δημοκρατίας, ο ν.4735. Ο νόμος αυτός έμεινε κενό γράμμα αφού από την ψήφισή του έγιναν μόνο δέκα προκηρύξεις σε θέσεις διοικητών επί συνόλου εκατοντάδων αντίστοιχων θέσεων κρατικών φορέων. Σε αντίθεση προς το νομοθετικό πλαίσιο, όσες διοικήσεις αντικαταστάθηκαν, αυτό έγινε σε προσωρινή βάση, αφού ανεστάλησαν οι σχετικές διαδικασίες.

Αντικείμενο του νομοσχεδίου ορίζεται η συνολική ρύθμιση της διαδικασίας επιλογής των διοικήσεων σε ένα πλήθος φορέων του δημοσίου με διαφορετικά αντικείμενα. Για το πεδίο εφαρμογής των ρυθμίσεων επισημαίνεται ότι αυτό αφορά μόνο τις θέσεις προέδρου, αντιπροέδρου, διοικητή, υποδιοικητή κ.λπ., γεγονός που σημαίνει ότι ο εκάστοτε αρμόδιος Υπουργός θα μπορεί να διορίζει την πλειοψηφία των μελών του διοικητικού συμβουλίου και άρα να ελέγχει τον φορέα με πρόσωπα της αρεσκείας του. Εν προκειμένω, καμμία αποκομματικοποίηση.

Άκρως προβληματική είναι η ρύθμιση για τον ορισμό των τυπικών προσόντων και ειδικά στο ζήτημα της συνάφειας, είτε του αντικειμένου σπουδών είτε της επαγγελματικής εμπειρίας. Η συνάφεια είναι αόριστη, ενώ θα έπρεπε να είναι οριοθετημένη με σαφήνεια ως προς την εμπειρία σε θέσεις ευθύνης και ανεξάρτητα από τη μοριοδότηση που προβλέπεται. Και αυτό διότι τέτοιες θέσεις απαιτούν ειδικές γνώσεις και εμπειρία που να συνδέονται με διοικητικές ικανότητες και τεχνικές γνώσεις του συγκεκριμένου αντικειμένου.

Υποβαθμίζεται η Εθνική Σχολή Δημόσιας Διοίκησης. Για την επιλογή των διοικητών των νοσοκομείων να τονιστεί ότι ενώ η Εθνική Σχολή Δημόσιας Διοίκησης εκπαιδεύει στελέχη για τη διοίκηση μονάδων υγείας, δεν είναι δυνατόν οι απόφοιτοι αυτής της σχολής να μη μοριοδοτούνται επιπλέον, και η μοριοδότηση να περιορίζεται απλώς στα μόρια ενός οποιουδήποτε μεταπτυχιακού. Έτσι υποβαθμίζεται η Εθνική Σχολή Δημόσιας Διοίκησης, αλλά και άλλες σχολές.

Προβληματικό είναι το γεγονός ότι για την ανάληψη τέτοιων θέσεων ευθύνης δεν μοριοδοτείται το διδακτορικό δίπλωμα, ένας τίτλος μείζονος ακαδημαϊκής αξίας που προϋποθέτει για τον υποψήφιο γνώσεις και ικανότητες, οι οποίες δεν πρέπει να αγνοούνται. Αυτό επισημαίνεται και στην έκθεση της Επιστημονικής Επιτροπής της Βουλής.

Όσον αφορά την επαγγελματική εμπειρία, η συνάφεια είναι πολύ ρηχή και προβληματική. Δεν προσδιορίζονται πολλά σημαντικά ζητήματα, όπως ο τρόπος αντιστοίχισης με διάφορες θέσεις του δημοσίου και ιδιωτικού τομέα, η αναγνώριση κατοχής θέσης ευθύνης στον ιδιωτικό τομέα, αλλά και το αν θα προσμετρώνται στην εμπειρία οι προηγούμενοι κάτοχοι θέσεων ευθύνης σε οικογενειακές επιχειρήσεις.

Η συνέντευξη είναι απολύτως σαφές τι ρόλο διαδραματίζει για την επιλογή βάσει της προσωπικότητας και της καταλληλότητας, με τη μοριοδότηση να είναι αρκετά μεγάλη, γεγονός που προβληματίζει για τον βαθμό πολιτικής παρέμβασης στην όλη διαδικασία.

Σε αυτό το πλαίσιο, προβληματικός είναι και ο τρόπος στελέχωσης των επιτροπών επιλογής, αυτών ενώπιον των οποίων θα δίδεται η συνέντευξη. Συγκροτείται από πέντε ή τρία μέλη, με την πλειοψηφία να είναι μετακλητά στελέχη του αρμόδιου Υπουργείου, δηλαδή επιλεγμένα από την εκάστοτε κυβέρνηση, και με το ΑΣΕΠ να εκπροσωπείται μόνον από ένα πρόσωπο. Και σε αυτή την περίπτωση υποβαθμίζεται ο ρόλος του.

Η απαίτηση για κατάρτιση ετησίων σχεδίων δράσης για τους νέους διοικητές-προέδρους συνιστά προφανή υποβάθμιση έναντι των ισχυόντων σε πολλά νομικά πρόσωπα του δημοσίου που υποχρεούνται να συντάσσουν και να υλοποιούν τετραετή στρατηγικά σχέδια. Με τις διατάξεις περί ετησίων, άρα όχι στρατηγικών, μακροπρόθεσμων σχεδίων δράσης, η διοίκηση αναλαμβάνει μία περιορισμένου ορίζοντα ετήσια διαχείριση, με αποτέλεσμα τον στενότερο έλεγχο των διοριζομένων.

Αυτό που τελικά προκύπτει, κυρίες και κύριοι συνάδελφοι, από το νομοσχέδιο είναι ότι η Κυβέρνηση θα συνεχίζει να ελέγχει τη διαδικασία επιλογής των διοικήσεων αφού, εν τέλει, οι επιλογές μετά την προεπιλογή από τις επιτροπές επιλογής, οι οποίες επίσης θα ελέγχονται από την εκάστοτε κυβέρνηση, θα γίνονται από τον αρμόδιο Υπουργό.

Συμπερασματικά, δεν πρόκειται για εξορθολογισμό και αποκομματικοποίηση. Πρόκειται για προσπάθεια ελέγχου της διοίκησης σε όλα τα επίπεδα για την άσκηση συγκεκριμένων πολιτικών, εν προκειμένω με την Κυβέρνηση σας, κυρία Υπουργέ, νεοφιλελεύθερων πολιτικών και συνακόλουθα της ροής του χρήματος, των πόρων που διοχετεύονται σε αυτή και διακινούνται μέσω αυτών των φορέων.

Επαναλαμβάνω ότι η δημόσια διοίκηση ήταν και είναι ο «μεγάλος ασθενής» του ελληνικού κράτους. Η παρούσα νομοθετική πρωτοβουλία αποτελεί έναν ακόμη κρίκο στην αλυσίδα που κατασκευάζετε ως Κυβέρνηση προκειμένου να καταστήσετε τη δημόσια διοίκηση υποχείρια του επιτελικού κράτους, ελέγχοντας την ίδια για την άσκηση, όπως είπα, συγκεκριμένων πολιτικών και ελέγχοντας τη διάθεση των πόρων, τη ροή του χρήματος που διακινούνται μέσω των φορέων της.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής, ο κ. Παύλος Χρηστίδης για επτά λεπτά.

Ορίστε, κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, αγαπητές και αγαπητοί συνάδελφοι, βρισκόμαστε σήμερα εδώ για να συζητήσουμε ένα νομοσχέδιο το οποίο έχει πολύ μεγάλη σημασία για το πώς βλέπουμε τη δημόσια διοίκηση, πώς βλέπουμε την αξιοκρατία και τη διαφάνεια στην πατρίδα μας. Έχει πολύ μεγάλη σημασία όμως και για το πώς βλέπουμε τον ρόλο των ανθρώπων, των συμπολιτών μας σήμερα στην ελληνική κοινωνία.

Έχει, όμως, σημασία αυτή η συζήτηση διότι ακούσαμε και χθες κατά τη διάρκεια της συζήτησης ανάμεσα στους πολιτικούς Αρχηγούς να επιβεβαιώνεται η στρατηγική του κάθε κόμματος στη δημόσια σφαίρα. Και το λέω αυτό διότι χθες είδαμε τον Πρωθυπουργό της χώρας, μετά από όσα ανέφερε ο Πρόεδρος του ΠΑΣΟΚ, ο Νίκος Ανδρουλάκης, στην ομιλία του, να ξαναφορά τον μανδύα της πρώτης Κυριακής των αυτοδιοικητικών εκλογών.

Εκείνο τον μανδύα της αλαζονείας και της οίησης που έβαλε στόχο το δεκατρείς στις δεκατρείς περιφέρειες, που θεωρούσε ότι θα κάνει περίπατο στους δήμους, που θεωρούσε ότι θα βαφτεί ξανά γαλάζια όλη χώρα. Εκείνη η αλαζονεία που είδαμε να διατυπώνεται από το στόμα πολλών Υπουργών οι οποίοι έλεγαν ότι η ψήφος στους δικούς μας ανθρώπους σημαίνει ότι θα γίνεται πιο γρήγορα και πιο εύκολα η δουλειά σας. Οίηση και αλαζονεία την οποία εξέπεμψαν Υπουργοί και στελέχη της Νέας Δημοκρατίας το βράδυ των πρώτων εκλογών αλλά και όλη τη διάρκεια της προεκλογικής περιόδου ανάμεσα στις δύο Κυριακές και η οποία είχε ως στόχο να αναδείξει ότι υπάρχει μόνο ένα κόμμα, ένα κόμμα το οποίο έχει το δικαίωμα να ειρωνεύεται την Αντιπολίτευση.

Και ένα μήνυμα το οποίο εξέπεμψε χθες ο κ. Μητσοτάκης είναι εκείνο που φορούσε τον μανδύα της πρώτης Κυριακής και τι έλεγε; Πήραμε το 41% και επομένως πίσω απ’ αυτό συγχωρούνται τα πάντα: Η καταστροφή στην Δαδιά, η καταστροφή στη Θεσσαλία, ο τρόπος με τον οποίο νομοθετήσαμε, η αποτυχία του επιτελικού κράτους, η ακρίβεια, η ανεργία η οποία μας κατατάσσει δεύτερους αυτή τη στιγμή σε επίπεδο Ευρώπης. Αυτή η αλαζονεία είναι αυτή που νικήθηκε τη δεύτερη Κυριακή των αυτοδιοικητικών εκλογών.

Και αν κάποιος σε αυτή εδώ την Αίθουσα θεωρεί ότι το 41% είναι αρκετό για να πανηγυρίζει και να του συγχωρούνται όλα τα λάθη και τα σφάλματα, θυμίζω ότι ο κ. Μπακογιάννης πήρε πάνω από 41% στον πρώτο γύρο των αυτοδιοικητικών εκλογών. Θυμίζω ότι υπήρξαν υποψήφιοι οι οποίοι επίσης πήραν παραπάνω από 41% στον πρώτο γύρο των αυτοδιοικητικών εκλογών και έχασαν στον δεύτερο γύρο.

Και αν ψάχνετε να βρείτε άτρωτους και ανίκητους, η ιστορία και της Αθήνας και της Θεσσαλονίκης και της Θεσσαλίας είναι εδώ για να σας υπενθυμίζει ότι η αλαζονεία πληρώνεται πολύ ακριβά από τον ελληνικό λαό. Και θα έπρεπε να είστε πολύ προσεκτικοί και να έχετε πάρει το μάθημά σας, όταν έρχεστε στη Βουλή και τοποθετήστε πάνω σε αυτό το επίπεδο.

Και επειδή η συζήτηση αφορά ένα εξαιρετικά σημαντικό νομοσχέδιο, θα έλεγα ότι έχει σημασία να αναλογιστούμε ποιος στάθηκε και πότε στη σωστή πλευρά της ιστορίας. Το σχέδιο νόμου είναι απαράδεκτο και εγκληματικό. Μεταφέρει το δημόσιο βίο της χώρας ως προς τη δημόσια διοίκηση πίσω στην εποχή της πλατείας Κλαυθμώνος. Χωρίζει τους πολίτες σε δύο κατηγορίες, τους ημετέρους και τους άλλους. Τους άλλους τους βλέπει η Κυβέρνηση περίπου ως αλλοεθνείς και κατ’ επέκταση διχάζει το λαό.

Σας θυμίζει κάτι αυτό; Θυμίζει κάτι στους Βουλευτές της Νέας Δημοκρατίας ό,τι διάβασα πριν από λίγο; Είναι η εισήγηση του ειδικού αγορητή της Νέας Δημοκρατίας Βύρωνα Πολύδωρα όταν ο Αναστάσιος Πεπονής έφερε το νομοσχέδιο για το ΑΣΕΠ. Αυτή είναι η πλευρά της ιστορίας στην οποία σταθήκατε. Είναι η ίδια πλευρά της ιστορίας η οποία σας οδήγησε όποτε φέρναμε μεταρρυθμίσεις σε κρίσιμα ζητήματα της αυτοδιοίκησης ή της δημόσιας διοίκησης, του κράτους και του τρόπου με τον οποίο βλέπαμε τη διαφάνεια και την αξιοκρατία, να είστε απέναντι.

Και ο τρόπος με τον οποίο σήμερα πορεύεστε είναι ένας τρόπος ο οποίος έρχεται να χειραγωγήσει αυτή την ανεξαρτησία, η οποία έχει στη δημόσια διοίκηση. Και είναι προφανές ότι ο τρόπος με τον οποίο σήμερα πορεύεστε είναι ένας τρόπος ο οποίος δεν έχει καμμία σχέση με αυτά τα οποία έχει ανάγκη η σημερινή εποχή. Δεν έχει καμμία απολύτως σχέση με αυτά τα οποία δείχνουν οι έρευνες και οι μελέτες για τον τρόπο με τον οποίο θα έπρεπε η δημόσια διοίκηση να διαρθρώνεται. Διότι αυτό το οποίο στην πραγματικότητα έρχεστε να κάνετε είναι ένα δικό σας σύστημα κομματικού μάνατζμεντ στις διοικήσεις των φορέων του δημοσίου τομέα.

Επί της ουσίας έρχεστε εδώ και τιμαριοποιείτε το δεύτερο πλαίσιο του επιτελικού κράτους, το οποίο δεν το φέρατε ποτέ, σε πολύ μικρότερα κομμάτια προσπαθώντας να ικανοποιήσετε μία στόχευση. Η στόχευση είναι να βάλετε δικούς σας ανθρώπους από την πίσω πόρτα, ελέγχοντας τον τρόπο με τον οποίο υπάρχει δημόσια διοίκηση. Και είναι προφανές ότι σε αυτό στερείστε και οποιασδήποτε αυτοκριτικής γύρω από τα νομοσχέδια που έγιναν νόμοι επί δικής σας διακυβέρνησης, αυτής εδώ της διακυβέρνησης, η οποία υποτίθεται ότι έκανε το rotation.

Γιατί για ακόμα μια φορά, τρίτη ή τέταρτη αν δεν κάνω λάθος, σε αυτή την κοινοβουλευτική περίοδο, φέρνετε ένα νομοσχέδιο το οποίο διορθώνει νόμους της δικής σας περιόδου από το 2019 μέχρι το 2023. Καμμία σχέση με τη διαφάνεια, καμμία σχέση με την αξιοκρατία, καμμία σχέση με την αποκομματικοποίηση. Αυτό το οποίο στο τέλος της ημέρας έρχεστε να κάνετε είναι να βρείτε τον τρόπο να αλώσετε την ουσία του ΑΣΕΠ και τις διαδικασίες του και να μας γυρίσετε πολλά, πολλά χρόνια πίσω όσον αφορά τις συναλλακτικές νοοτροπίες.

Διότι θέλω να σας πω, κυρία Υπουργέ, με την εμπειρία την οποία έχετε στα ελληνικά και στα ξένα πανεπιστήμια ότι το νομοσχέδιο το οποίο σήμερα φέρνετε κάθε άλλο παρά βοηθά νέους ανθρώπους, οι οποίοι έφυγαν τις τελευταίες δεκαετίες και ειδικά τα τελευταία δέκα χρόνια, να επιστρέψουν στην πατρίδα μας. Κάθε άλλο παρά θεσπίζει όρους και κανόνες για να γυρίσουν αυτοί οι άνθρωποι πίσω εδώ και να διαμορφώσουν συνθήκες οι οποίες αλλάζουν την εικόνα της πατρίδας μας στο εσωτερικό, ανοίγουν πόρτες για τους νέους ανθρώπους στη δημόσια διοίκηση και αλλάζουν και τη σχέση του κράτους και της δημόσιας διοίκησης με τους πολίτες. Ίσα ίσα επί της ουσίας κάνει ακόμα πιο σαφές ότι αν δεν είναι εκλεκτός ενός κόμματος, κάποιος δεν μπορεί να βρει προοπτική και λύση.

Και τα στοιχεία του brain gain είναι ενδεικτικά και έχετε αποτύχει πλήρως. Θυμίζω σε αυτό το πλαίσιο της αλαζονείας, το οποίο μπαίνει στο μίξερ με την αμνησία μαζί, ότι ο κ. Μητσοτάκης πριν τις εκλογές του 2019 είχε σηκώσει πολύ ψηλά το ζήτημα της επιστροφής των νέων ανθρώπων στην πατρίδα μας.

Τι έχει συμβεί από τότε μέχρι σήμερα; Ακόμα περισσότεροι άνθρωποι φεύγουν. Και όλες οι έρευνες οι οποίες έρχονται στο φως της δημοσιότητας επιβεβαιώνουν ότι εκτός από τους μισθούς, εκτός από την ποιότητα ζωής για την οποία έχετε κάνει ελάχιστα, εκτός από τον τρόπο με τον οποίο θα έπρεπε σήμερα να βλέπουμε τις ανάγκες ειδικά των νέων ανθρώπων, έχετε αποτύχει πλήρως να καταστήσετε τα ζητήματα της διαφάνειας και της αξιοκρατίας, ζητήματα στα οποία πιστεύουν οι νέοι άνθρωποι, τους καθιστούν την εμπιστοσύνη, στοιχείο της προσωπικότητάς τους, για να παραμείνουν στην πατρίδα ή τους δίνουν το κίνητρο να επιστρέψουν από το εξωτερικό.

Γι’ αυτό ακριβώς τον λόγο χωρίς μεγαλοστομίες όπως αυτές τις οποίες εξέφρασε η Νέα Δημοκρατία κατά το παρελθόν, καταψηφίζουμε το συγκεκριμένο νομοσχέδιο. Και σας ζητούμε όλο το επόμενο χρονικό διάστημα να κάνετε πολιτικές οι οποίες στην πραγματικότητα θα αλλάξουν την πατρίδα μας και δεν θα εξυπηρετούν τους δικούς σας ανθρώπους.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Χρηστίδη.

Τον λόγο τώρα έχει η Βουλευτής της Νέας Δημοκρατίας η κ. Λυτρίβη Ιωάννα για επτά λεπτά.

**ΙΩΑΝΝΑ ΛΥΤΡΙΒΗ:** Ευχαριστώ πολύ, κύριε Πρόεδρε.

Αξιότιμη κυρία Υπουργέ, κυρία Υφυπουργέ, κύριε Γενικέ Γραμματέα, επιτρέψτε μου να ξεκινήσω συγχαίροντας όλη την ομάδα, πολιτική ηγεσία και υπηρεσιακούς παράγοντες που εργάστηκαν για το παρόν σχέδιο νόμου, καθώς πρόκειται για μια ολοκληρωμένη παρέμβαση, μια μεταρρύθμιση που συνιστά τομή στα χρονικά της δημόσιας διοίκησης. Είναι ένα νομοθέτημα που αφορά στους φορείς του δημοσίου, που μαζί με την κεντρική διοίκηση και την αυτοδιοίκηση συναποτελούν αυτό που ονομάζουμε το δημόσιο.

Και τι είναι το δημόσιο, κυρίες και κύριοι συνάδελφοι; Είναι δομές, είναι οι διαδικασίες, πρωτίστως όμως είναι οι άνθρωποι, οι δημόσιοι λειτουργοί. Και με υπερηφάνεια επισημαίνουμε ότι το νομοσχέδιο που εισάγεται προς ψήφιση σήμερα στην Ολομέλεια, εντάσσεται στην ευρύτερη στρατηγική της Κυβέρνησης για αλλαγές και μεταρρυθμίσεις που στοχεύουν στη βέλτιστη αξιοποίηση του πολύτιμου ανθρώπινου δυναμικού μας, των γνώσεων και της εμπειρίας του, προκειμένου να παρέχουμε πιο αποτελεσματικές, πιο ποιοτικές υπηρεσίες προς τους πολίτες.

Το παρόν αφορά σε περισσότερες από εξακόσιες θέσεις επικεφαλής φορέων του δημοσίου τομέα, νομικών προσώπων δημοσίου και ιδιωτικού δικαίου, οι υπηρεσίες των οποίων επηρεάζουν την καθημερινότητα των πολιτών.

Ποια είναι η στρατηγική επιλογή της Κυβέρνησης που υπηρετείται με την παρούσα νομοθετική πρωτοβουλία; Η θεσμοθέτηση πρόσθετων φίλτρων αξιοκρατίας, αντικειμενικότητας, διαφάνειας, λογοδοσίας. Με ποιον τρόπο; Θέτοντας την επιλογή των διοικήσεων υπό το ΑΣΕΠ.

Το νομοσχέδιο επιδιώκει την επίτευξη ενός στρατηγικού σκοπού και τεσσάρων επιμέρους στόχων. Τον στρατηγικό σκοπό επιτρέψτε μου να τον χαρακτηρίσω υπαρξιακό για τη βιωσιμότητα του ελληνικού δημοσίου και την ευημερία των πολιτών. Γιατί, ναι, η ενίσχυση της εμπιστοσύνης προς το κράτος είναι υπαρξιακού χαρακτήρα και γιατί η αλλαγή νοοτροπίας στη δημόσια διοίκηση και η οικοδόμηση σχέσεων σεβασμού εκατέρωθεν τόσο από την πλευρά των δημόσιων λειτουργών προς τον πολίτη αλλά και από την πλευρά του πολίτη προς τους δημόσιους λειτουργούς, είναι υπαρξιακής σημασίας.

Και με την παρούσα νομοθετική πρωτοβουλία αυτό ακριβώς επιδιώκουμε, να δείξουμε στους πολίτες ότι σεβόμαστε την ανάγκη τους για ποιοτική και αποτελεσματική εξυπηρέτηση, σεβόμαστε την απαίτησή τους για διαφάνεια, αξιοκρατία, λογοδοσία.

Ως προς τους επιμέρους στόχους επιδιώκουμε την αναβάθμιση των απαιτήσεων για κάθε θέση διοίκησης φορέα του δημοσίου, ώστε τα στελέχη που θα επιλέγονται να έχουν αυξημένα προσόντα και ικανότητες. Επιδιώκουμε επίσης την ενίσχυση της αξιοκρατίας και της διαφάνειας, τη μεγαλύτερη αποτελεσματικότητα του συστήματος μέσω της επιτάχυνσης και του εξορθολογισμού των διαδικασιών, την αξιολόγηση των διοικήσεων μέσω της στοχοθεσίας σε τακτική ετήσια βάση.

Με το παρόν σχέδιο νόμου επιδιώκουμε και επιχειρούμε ένα ακόμα βήμα για την οικοδόμηση ενός σύγχρονου και αποτελεσματικού παραδείγματος διοίκησης στην υπηρεσία του πολίτη. Ένα σύστημα διοίκησης το οποίο ανταποκρίνεται στις πολυδιάστατες προκλήσεις της εποχής μας και στις απαιτήσεις της κοινωνίας σε δύο άξονες: Αφ’ ενός πώς επιλέγονται οι διοικήσεις των φορέων αυτών αφ’ ετέρου πώς αξιολογούνται οι διοικήσεις αυτές.

Έρχομαι πρώτα στον άξονα της επιλογής της διοίκησης. Προμετωπίδα του όλου εγχειρήματος είναι ότι όλη η διαδικασία είναι υπό το ΑΣΕΠ. Αναφέρομαι σε κεντρικές πτυχές οι οποίες έχουν ήδη αναλυθεί σε βάθος από την Υπουργό και τον εισηγητή μας. Αυξάνουμε τις απαιτήσεις συνολικά για τα τυπικά προσόντα, όλοι οι υποψήφιοι να κατέχουν υποχρεωτικά πτυχίο ανώτατης εκπαίδευσης, πολύ καλή ή καλή κατά περίπτωση γνώση ξένης γλώσσας, πολυετή εργασιακή εμπειρία ανάλογα με την κατηγορία του φορέα. Εν ολίγοις στροφή στο αυτονόητο.

Εισάγουμε τα τεστ δεξιοτήτων, αξιοποιώντας τα διεθνή πρότυπα προκειμένου να αξιολογήσουμε με τον τρόπο αυτόν ικανότητες και προσόντα που δεν σχετίζονται με συγκεκριμένες γνώσεις των υποψηφίων αλλά με δεξιότητες απαραίτητες για την άσκηση των καθηκόντων τους. Εξορθολογίζουμε τις διαδικασίες επιλογής, θέτουμε συγκεκριμένες προθεσμίες, κατηγοριοποιούμε τους φορείς σε τρεις ομάδες. Ενώνουμε προκηρύξεις, επιδιώκοντας οικονομίες κλίμακας, εξοικονομώντας ανθρώπινους πόρους και επισπεύδοντας χρονικά διαδικασίες.

Ως προς τον άξονα της αξιολόγησης των διοικήσεων αυτών θεσπίζουμε ετήσια σχέδια δράσης για κάθε φορέα τα οποία περιλαμβάνουν προγραμματισμό δράσεων, καινοτομίες, ποιοτικούς και ποσοτικούς συγκεκριμένους στόχους. Ο επικεφαλής θα υπογράφει συμβόλαιο απόδοσης στο οποίο αποτυπώνονται συγκεκριμένες δράσεις και στόχοι και αυτό θα αναρτάται στην ιστοσελίδα του εποπτεύοντος Υπουργείου. Οι διοικήσεις θα αξιολογούνται σε ετήσια βάση και ανάλογα με το βαθμό επίτευξης του συμβολαίου τους αν μεν η διοίκηση έχει πετύχει το στόχο, τότε θα ανοίγει η δυνατότητα για οικονομικό μπόνους. Σε αντίθετη περίπτωση θα ανοίγεται η δυνατότητα για ενδεχόμενη αντικατάσταση του συγκεκριμένου στελέχους. Σημειώνεται ότι η διαδικασία αξιολόγησης θα περιλαμβάνει και ανατροφοδότηση από τους υφισταμένους.

Κυρίες και κύριοι συνάδελφοι, μεταβαίνουμε ταχύτατα στην πέμπτη βιομηχανική επανάσταση, την επανάσταση της τεχνητής νοημοσύνης και το ερώτημα που τίθεται προς όλους μας είναι ποια Ελλάδα θέλουμε σε αυτή την εποχή. Και σε αυτή την εποχή δεν νομίζω ότι χωράνε διλήμματα για το ποια Ελλάδα θέλουμε.

Ας στείλουμε, λοιπόν, ένα μήνυμα στους νέους και στις νέες μας, εντός και εκτός συνόρων, ότι προετοιμαζόμαστε επαρκώς και αποτελεσματικά για την έλευση αυτής της νέας επαναστατικής εποχής, ότι θεωρούμε αυτονόητο να θεσπίζουμε τρόπους προκειμένου οι καλύτεροι να βρίσκονται σε καίριες θέσεις ευθύνης, ότι θέλουμε ένα κράτος σύγχρονο, καινοτόμο, ορθολογικό και δίκαιο, ότι θέλουμε ένα κράτος στην υπηρεσία του πολίτη και όχι σε βάρος του, ότι θέλουμε τη χώρα μας να κάνει βήματα εμπρός και ότι μπορούμε αυτόν τον στόχο να τον υπηρετήσουμε από κοινού μακριά από περιχαρακώσεις του παρελθόντος.

Για να είναι ηχηρό, λοιπόν, το μήνυμα αυτό, σας καλώ να υπερψηφίσετε το παρόν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για την συνέπεια στον χρόνο.

Καλείται τώρα στο Βήμα ο Βουλευτής της Νέας Δημοκρατίας κ. Γεώργιος Βρεττάκος.

Ορίστε, κύριε Βρεττάκο, έχετε τον λόγο για επτά λεπτά.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ πολύ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, σήμερα συζητάμε ένα νομοσχέδιο που θα είναι τομή για τη δημόσια διοίκηση, ένα νομοσχέδιο που είναι απέναντι σε διαχρονικές παθογένειες του κράτους μας, ένα νομοσχέδιο που συμβάλλει στον κοινό στόχο, που νομίζω θα συμφωνήσουμε όλοι εδώ μέσα, ότι δεν είναι άλλος από την αύξηση της αξιοπιστίας των πολιτών στο πολιτικό σύστημα όσο και στους θεσμούς και τη δημόσια διοίκηση.

Αυτός δεν είναι ένας στόχος που μπορεί να υλοποιηθεί άμεσα, όμως με ενέργειες όπως είναι αυτή που φέρνουμε σήμερα κάθε μέρα βάζουμε ένα μικρό λιθαράκι, προκειμένου να μπορέσουμε να κερδίσουμε περαιτέρω την εμπιστοσύνη των συμπολιτών μας. Και, ξέρετε, αυτές οι κινήσεις είναι ευθύνη και πρωτοβουλία πρώτα απ’ όλα της Κυβέρνησης και της Κοινοβουλευτικής Ομάδας της Νέας Δημοκρατίας, όμως είναι ευθύνη και του συνόλου της Αξιωματικής και Ελάσσονος Αντιπολίτευσης.

Και εδώ νομίζω ότι αξίζει να σημειωθεί αυτό. Η αντιπολίτευση που γίνεται μέσα σε αυτή την Αίθουσα, και το λέω αυτό με λύπη ως ένας νέος συνάδελφος που παρακολουθώ τις διαδικασίες στενά, είναι απλά κατώτερη των περιστάσεων. Διότι, κύριοι της Αντιπολίτευσης, έχετε ένα βασικό πρόβλημα, που είναι το έλλειμμα συγκεκριμένου πολιτικού λόγου. Έχει κολλήσει η βελόνα σε αυτά που λέγονταν πριν τις εκλογές και ενώ συνεχίζεται και προχωρά η ζωή εσείς συνεχίζετε να λέτε ακόμα τα ίδια. Επίσης, είναι η θλιβερή εικόνα που βλέπω στα έδρανα της Αξιωματικής Αντιπολίτευσης, όπου δεν είναι κανένας συνάδελφος. Καμμία ουσιαστική πρόταση δεν έχετε, τίποτα δημιουργικό. Όλα τα βλέπετε μαύρα. Το μόνο μαύρο ίσως που έπρεπε να βλέπετε, αλλά δεν το είδατε, ήταν αυτό που πήρατε στις προηγούμενες εθνικές εκλογές.

Έχετε άλλο ένα ουσιαστικό πρόβλημα, ότι ζείτε σε έναν δικό σας κόσμο με απόλυτη αναντιστοιχία με αυτόν που βιώνουν οι Έλληνες πολίτες. Γιατί αυτή η Κυβέρνηση έφερε σημαντικά αποτελέσματα την προηγούμενη τετραετία. Και η οικονομία μας πάει καλύτερα, και νέες θέσεις εργασίας δημιουργούνται και το κράτος μας μεταρρυθμίζεται με σταθερά βήματα και έγινε μια συνολική προσπάθεια να συγκρουστούμε με νοοτροπίες που χρόνια μάς κράταγαν πίσω. Αυτά όλα και πολλά άλλα θέματα είναι πράγματα που τα βλέπουν οι Έλληνες πολίτες.

Και από την άλλη τι βλέπουν; Μια Αντιπολίτευση που αντί να φέρει δημιουργικές προτάσεις για ένα νομοσχέδιο που βάζει κανόνες και διαδικασίες για την επιλογή των διοικήσεων, να έρχεται να μας πει ο μεν ΣΥΡΙΖΑ διά του Αντιπροέδρου του ότι θα θάβουμε την αξιοκρατία το δε ΠΑΣΟΚ ότι κακοποιούμε την αξιοκρατία πάλι διά του Προέδρου του, κάνοντας μια στείρα κριτική σε ένα θετικό, όπως είπα και πριν, νομοσχέδιο.

Και ερωτώ: Θάβουμε και κακοποιούμε την αξιοκρατία όταν βάζουμε συγκεκριμένα τυπικά προσόντα που όταν κάποιος δεν τα έχει δεν θα μπορεί καν να συμμετέχει στη διαδικασία; Θάβουμε και κακοποιούμε την αξιοκρατία όταν ορίζουμε ως απαραίτητο προσόν συγκεκριμένη προϋπηρεσία για να μπορεί κάποιος να πάρει μία θέση, η οποία θα πρέπει να έχει και συνάφεια; Όταν εισάγουμε για πρώτη φορά γραπτή δοκιμασία, ώστε να μπορούμε να κρίνουμε τις ατομικές δεξιότητες κάθε υποψηφίου; Όταν βάζουμε δομημένη, με συγκεκριμένο τρόπο, συνέντευξη, ώστε να μπορούμε να αξιολογούμε τα ατομικά προσόντα τού υποψηφίου και όταν όλα τα παραπάνω που είπα τα κάνουμε υπό τη σκέπη του ανεξάρτητου ΑΣΕΠ; Είναι δυνατόν να βάζουμε όλα αυτά τα κριτήρια και να κατηγορούμαστε εδώ πέρα ότι κάνουμε κομματική πολιτική και ότι το κάνουμε για να μπορέσουμε να βάλουμε τα δικά μας παιδιά; Μα, αν θέλαμε να κάνουμε αυτό, πολύ απλά δεν θα κάναμε τίποτα και ο κάθε Υπουργός θα έβαζε όποιον ήθελε χωρίς κανένα κριτήριο. Άρα, λοιπόν, για να το συνοψίσουμε, είναι μια διαδικασία αυτή που ψηφίζουμε σήμερα που βάζει ουσιαστικούς κανόνες, μια διαδικασία που φιλοδοξούμε να φέρει μεγαλύτερη αξιοκρατία, αξιοπιστία και διαφάνεια στον τρόπο επιλογής των διοικήσεων.

Θα ήταν πιο χρήσιμο για τη χώρα να ακούσουμε συγκεκριμένες θετικές προτάσεις, προκειμένου αυτή η διαδικασία να βελτιωθεί αν θέλετε ακόμα περισσότερο. Θα ήμουν χαρούμενος αν κάποια στιγμή αυτή η λογική που επικρατεί εδώ μέσα του «όχι σε όλα» μπορούσε να αντικατασταθεί από έναν δημιουργικό διάλογο με συγκεκριμένες προτάσεις, με συνεργασία και συνέργειες, προκειμένου να βάζουμε όλοι μαζί ένα λιθαράκι, ώστε να βελτιώνονται τα νομοθετήματα και να γίνονται ακόμα καλύτερα. Νομίζω θα συμφωνήσουμε όλοι ότι αυτό είναι κάτι που το ζητούν και οι Έλληνες πολίτες από εμάς.

Κυρίες και κύριοι συνάδελφοι, το νομοσχέδιο δεν μένει μόνο στον τρόπο επιλογής των διοικήσεων, αλλά πάει και ένα βήμα ακόμα παρακάτω, στον τρόπο δηλαδή άσκησης της διοίκησης, βάζοντας σαφείς κανόνες, θεσμοθετώντας συγκεκριμένο σύστημα αξιολόγησης των διοικήσεων των φορέων του δημοσίου τομέα. Έτσι, λοιπόν, θα εισαχθεί η έννοια των ετήσιων σχεδίων δράσης για κάθε φορέα. Άρα η διοίκηση που θα προκύπτει από αυτή τη διαδικασία στη συνέχεια θα συνάπτει ένα σχέδιο δράσης με το Υπουργείο το οποίο θα έχει συγκεκριμένη στοχοθεσία, συγκεκριμένους στόχους. Θα υπογραφεί ένα συμβόλαιο το οποίο στη συνέχεια, εάν επιτύχει τους στόχους, θα μπορεί να επιβραβεύεται, και αυτό είναι προς τη σωστή κατεύθυνση για να μπορέσουμε να προσελκύσουμε και στελέχη από τον ιδιωτικό τομέα. Αν πάλι δεν κάνει καλά τη δουλειά της, θα αξιολογείται και θα μπορεί ο εκάστοτε Υπουργός ακόμα και να την αποπέμψει, αν δεν πετύχει δηλαδή τους στόχους. Άρα, λοιπόν, βλέπουμε πως δεν γίνεται μια προσπάθεια μόνο για την επιλογή των διοικήσεων, αλλά γίνεται και μία προσπάθεια για την αξιολόγησή τους στη συνέχεια. Θα λογοδοτούν άρα με συγκεκριμένο τρόπο, προκειμένου να μπορεί να είναι μετρήσιμη η παραγωγικότητα και αποτελεσματικότητά τους. Αυτό αποτελεί άλλη μια πολύ σημαντική τομή που όλοι θα έπρεπε να υποστηρίξουμε, προκειμένου να μπορούμε να έχουμε καλύτερης ποιότητας διοικήσεις που θα παράγουν συγκεκριμένο έργο.

Κλείνω εκφράζοντας τη βαθιά μου πεποίθηση ότι με την εφαρμογή του παρόντος νομοσχεδίου θα έχουμε σίγουρα καλύτερες διοικήσεις από αυτές που είχαμε μέχρι σήμερα. Θα πρέπει όμως μετά την ψήφιση του νομοσχεδίου να δράσουμε συγκεκριμένα, να δουλέψουμε σκληρά ώστε να εφαρμοστεί χωρίς κανένα πρόβλημα, γιατί είναι αλήθεια ότι υπάρχουν διάφορες γραφειοκρατικές διαδικασίες που πολλές φορές καθυστερούν την εφαρμογή των νόμων. Είμαι σίγουρος ότι η ηγεσία του Υπουργείου τόσο η κ. Κεραμέως όσο και η Υφυπουργός κ. Χαραλαμπογιάννη έχουν την ισχυρή πολιτική βούληση ώστε να εφαρμόσουμε αυτό το νομοσχέδιο άμεσα και να μπορέσουμε σύντομα να κάνουμε καλύτερες διοικήσεις στους οργανισμούς και τα νοσοκομεία της χώρας μας στην υπηρεσία του πολίτη. Είμαι σίγουρος ότι θα το καταφέρουμε.

Ευχαριστώ πολύ

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΕΥΩΝ (Αθανάσιος Μπούρας):** Και εγώ ευχαριστώ για τη συνέπεια του χρόνου.

Καλείται τώρα στο Βήμα ο Βουλευτής του ΠΑΣΟΚ - Κινήματος Αλλαγής κ. Στέφανος Παραστατίδης για επτά λεπτά.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ας δοκιμάσουμε μία άσκηση για να περιγράψουμε το νομοσχέδιο στην πράξη. Θέση διοικητή στο Νοσοκομείο της Άνω Παναγιάς, στην πατρίδα του Γκόρτζου δηλαδή.

Στάδιο ένα: προκηρύσσεται διαγωνισμός. Η πρόσκληση είναι ανοιχτή. Ανοιχτά όμως είναι και τα τηλέφωνά σας, κύριοι της Κυβέρνησης, και χτυπούν συνεχώς. Διότι δεν ψάχνετε μόνο εσείς ένα πρόσωπο επιλογής για τη διοίκηση του νοσοκομείου της εκλογικής σας περιφέρειας, ψάχνουν και οι τοπικοί Βουλευτές, ψάχνουν και οι ενδιαφερόμενοι. Μακάρι να αρκούσαν μόνο τα προσόντα με βάση το παρόν νομοσχέδιο, φευ!

Στάδιο δύο: Σύσταση επιτροπής για την επιλογή των υποψηφίων. Επικαλείστε το ΑΣΕΠ. Μόνο που αυτό συμμετέχει μειοψηφικά, το τονίζω, μειοψηφικά, ενώ οι ορισμένοι γραμματείς της Κυβέρνησής σας έχουν την πλειοψηφία άρα και τη δυνατότητα της επιλογής. Προσέξτε δεν είναι μόνον ότι χρησιμοποιείτε το ΑΣΕΠ ως άλλοθι, ως φύλλο συκής, αλλά νοθεύετε και την αξιοκρατία που αυτό συμβολίζει. Νόθευση, λοιπόν, του ΑΣΕΠ αντί για βελτίωση και επέκτασή του, όπως οφείλουμε για έναν πολύ σημαντικό θεσμό που άλλαξε τα δεδομένα στη χώρα. Διότι αυτό έκανε το ΠΑΣΟΚ και ο Αναστάσιος Πεπονής, άλλαξε το παράδειγμα. Εσείς το νοθεύετε και μας στέλνετε στο παρελθόν του πελατειασμού.

Στάδιο τρία: επιλέγει ο Υπουργός τον εκλεκτό, αλλά και παύει ο Υπουργός τον εκλεκτό. Διότι δεν αρκεί ο διοικητής να χρωστά τον διορισμό του, δηλαδή να βρίσκεται σε μια σχέση εξάρτησης, αλλά να βρίσκεται και σε ομηρία ταυτόχρονα μην τυχόν παρεκτραπεί. Ο νεοδιορισθείς διοικητής -προσέξτε τώρα- οργανώνει τη δομή του νοσοκομείου. Η διευθύνουσα, οι προϊστάμενες, οι υπεύθυνες τμήματος τοποθετούνται με τα γνωστά κριτήρια. Με τη σειρά τους, λοιπόν, χρωστάνε τη θέση τους στον διοικητή. Άρα σε μία σχέση εξάρτησης είναι και αυτές. Και το πράγμα δεν σταματάει εδώ. Ο διοικητής αποκτά ένα κόκκινο τηλέφωνο μπόνους. Σε αυτόν μπορούν να καλούν από το Υπουργείο, από τα πολιτικά γραφεία της περιοχής, να ζητούν ραντεβού από το παράθυρο για τους πολίτες-πελάτες, εξετάσεις χωρίς αναμονή, ενημέρωση στα κλεφτά, χειρουργεία στα γρήγορα. Συνοψίζοντας, η αλυσίδα εξάρτησης μπαίνει σε λειτουργία, από τον πολίτη στη διοίκηση, στον τοπικό Βουλευτή, στον Υπουργό, στον Πρωθυπουργό, στην κάλπη.

Αλήθεια, υπάρχει ίχνος αξιοκρατίας σε αυτή τη διαδικασία που περιγράφω; Ο κ. Μητσοτάκης είπε χθες ότι το νομοσχέδιο φέρει την αξιοκρατία, ότι δεν επιλέγει ο Υπουργός, αλλά μετρούν τα προσόντα, και πως αυτό συνιστά αλλαγή παραδείγματος -αυτό είπε ο κ. Μητσοτάκης στη χθεσινή του ομιλία- καθώς, λέει, το κράτος δεν θα είναι λάφυρο των κομμάτων. Όμως αυτό που πραγματικά συμβαίνει είναι το λάθος παράδειγμα. Στην πράξη διατηρούμε τη στρεβλή συντεχνιακή σχέση κόμματος-κράτους, εκσυγχρονίζοντας κατ’ ουσία τον κομματισμό και το πελατειασμό. Θα μπορούσε να ειπωθεί ως ο φερετζές της αξιοκρατίας, ότι ο Πρωθυπουργός βαφτίζει το κρέας ψάρι, είναι όμως κάτι χειρότερο. Συνιστά εξαπάτηση των εκλογέων.

Κυρίες και κύριοι συνάδελφοι, σήμερα η Νέα Δημοκρατία του κ. Μητσοτάκη πανίσχυρη και φρεσκοεκλεγμένη είχε μία μεγάλη ευκαιρία να συγκρουστεί με το κακό της πελατειακό παρελθόν, να κάνει για πρώτη φορά στην ιστορία της ένα άλμα προς τα εμπρός, να φέρει ένα νόμο που θα διαχωρίζει το κόμμα από το κράτος και τη δημόσια διοίκηση από τον κομματικό έλεγχο. Ο κ. Μητσοτάκης χθες εδώ καταχειροκροτήθηκε στο τέλος της ομιλίας του με όρθια την Κοινοβουλευτική του Ομάδα όχι γιατί τόλμησε να συγκρουστεί με τα κακώς κείμενα του κομματικού κράτους, αλλά γιατί θύμισε την απόφαση Κουρουμπλή το 2015 να διώξει τους ήδη κομματικά διορισμένους διοικητές νοσοκομείων. Πολύ χαμηλά βάλατε τον πήχη, κύριοι της Κυβέρνησης, τζάμπα το χειροκρότημα.

Κυρίες και κύριοι συνάδελφοι, η πολιτική, οι πολιτικοί, η Ελλάδα οφείλουμε να στρέψουμε το βλέμμα στο μέλλον. Σε κάθε συζήτηση στη Βουλή, σε κάθε σημαντικό νομοσχέδιο δική μας ευθύνη ως ΠΑΣΟΚ είναι να περιγράψουμε ποια Ελλάδα θέλουμε. Θέμα της σημερινής μας συζήτησης είναι ο ρόλος του κράτους στη σύγχρονη διακυβέρνηση και πολιτικό διακύβευμα είναι αν το κράτος υπηρετεί τον πολίτη ή αν αυτό δομείται για να τον χειραγωγήσει και να διασφαλίσει την πολιτική κυριαρχία των κυβερνώντων. Είναι δύο διαφορετικές ματιές, είναι δύο διαφορετικές φιλοσοφίες. Είναι το πώς βλέπει ο καθένας μας την πολιτική. Εμείς θέλουμε μία ακομμάτιστη δημόσια διοίκηση, μια καλά εκπαιδευμένη και ανεξάρτητη δημόσια διοίκηση που θα εξορθολογίζει με την παρουσία της τον πολιτικό και κομματικό ανταγωνισμό, θα διασφαλίζει τη συνέχεια των κρατικών πολιτικών και θα έχει την ευρύτερη συγκατάθεση της κοινωνίας. Θέλουμε μια διοίκηση διαφανή και αξιοκρατική, μια διοίκηση με ανοιχτές συνεργατικές δομές και ανοιχτά προσβάσιμα δεδομένα, μια διοίκηση αποδοτική, ευέλικτη, αποτελεσματική, μία διοίκηση με ιδιαίτερη αίσθηση του συλλογικού καθήκοντος και ένα πνεύμα συλλογικής ιδιαιτερότητας, το esprit de four, ένα τέτοιο πνεύμα που θα την καθιστά αναπόφευκτο και ιδεώδες συμπλήρωμα της δημοκρατίας.

Αντιθέτως, η Νέα Δημοκρατία επιλέγει την κομματική κυριαρχία, τον ασφυκτικό έλεγχο της δημόσιας διοίκησης, τον συγκεντρωτισμό. Αυτή η πολιτική παράγει αδικία, αυξάνει τις ήδη υφιστάμενες ανισότητες, δημιουργεί νέες ανισότητες, περιορίζει τα ταλέντα και τις δεξιότητες των δημοσίων λειτουργών καθώς γίνονται εκτελεστικά όργανα της κεντρικής εξουσίας πολλές φορές χωρίς λόγο και άποψη. Τροφοδοτεί την αδιαφάνεια και την αναξιοκρατία και εν τέλει μειώνει την εμπιστοσύνη του πολίτη προς το κράτος και την πολιτική γενικότερα. Τον απομακρύνει, τον οδηγεί στο περιθώριο, τον κάνει εχθρό του κράτους και τέλος εχθρό της πολιτικής.

Κυρίες και κύριοι συνάδελφοι, να μιλήσουμε καθαρά και ας αναλάβει ο καθένας την ευθύνη του. Για εμάς στο ΠΑΣΟΚ τολμηρό βήμα αλλαγής παραδείγματος, αξιοκρατίας και απαλλαγής της δημόσιας διοίκησης από τον ασφυκτικό εναγκαλισμό τού εκάστοτε κυβερνητικού κόμματος συνιστά η πρότασή μας: πενταετής θητεία των διοικήσεων των φορέων του δημοσίου μετά από ανοικτό διαγωνισμό και αξιοκρατική επιλογή με αποκλειστική ευθύνη του ΑΣΕΠ, όπως το ίδιο άλλωστε έχει προτείνει. Θα πρότεινα μάλιστα να εξετάσουμε και τη συνταγματική κατοχύρωση της διαδικασίας στην επόμενη συνταγματική αναθεώρηση, ώστε καμμία κυβέρνηση στο μέλλον να μη μπορεί να υποκύψει στον πειρασμό.

Κλείνοντας, θέλω να κάνω μία έκκληση στο ΑΣΕΠ. Θα συνιστούσε εξαιρετική αλλαγή παραδείγματος αν το ΑΣΕΠ υπερασπιζόμενο τον ρόλο του ως ανεξάρτητη αρχή, την αξιοπιστία, αλλά και την ίδια την άποψή του, όπως την έχει διατυπώσει σε σχετική με το θέμα έκθεσή του, δεν συνεργούσε με την αποδοχή της διακοσμητικής συμμετοχής του σε μία διάτρητη διαδικασία στην οποία χρησιμοποιείται ως άλλοθι. Όλοι κρινόμαστε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Αλέξης Χαρίτσης για επτά λεπτά.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα είναι το δεύτερο νομοσχέδιο που φέρνει στη Βουλή η Κυβέρνηση του κ. Μητσοτάκη μέσα σε τρία χρόνια για να ρυθμίσει το ίδιο ακριβώς ζήτημα, την επιλογή διοικήσεων στους φορείς του δημοσίου τομέα. Αν κάποιος προχωρήσει σε μια σύγκριση ανάμεσα σε αυτά τα δύο νομοσχέδια, θα δει ότι έχουν πολλά κοινά. Θα έλεγα ότι έχουν τα γνωστά ευχολόγια και τις εύκολες κοινοτοπίες. Έτσι και στο προηγούμενο νομοσχέδιο που έγινε πλέον νόμος του κράτους, ο ν.4735/2020, βρίσκουμε τις εξαγγελίες για σύγχρονο πλαίσιο επιλογής, για αξιοκρατία, για εναρμόνιση προς καλύτερες διεθνείς πρακτικές με στόχο την αποσύνδεση της κυβέρνησης από τη διοίκηση. Και όπως συνηθίζει να κάνει η Κυβέρνηση της Νέας Δημοκρατίας και ο κ. Μητσοτάκης, δίνατε και σε εκείνο το νομοσχέδιο συγχαρητήρια στους εαυτούς σας για τη θεσμική επανεκκίνηση της δημόσιας διοίκησης, όπως λέγατε.

Προφανώς αυτό δεν συνέβη ποτέ και η απόδειξη είναι ότι σήμερα η Κυβέρνηση φέρνει δεύτερο νομοσχέδιο για το ίδιο θέμα με τους ίδιους στόχους. Δεν είναι βέβαια κακό μια κυβέρνηση να αναγνωρίζει τα λάθη της. Αλλά εδώ υπάρχει ένα βαθύτερο και πολύ ουσιαστικότερο ζήτημα. Η Κυβέρνηση της Νέας Δημοκρατίας δεν μπορεί, όσα νομοσχέδια και αν φέρει, να θεσμοθετήσει συνθήκες διαφάνειας, αμεροληψίας και αξιοκρατίας του δημοσίου. Ο λόγος είναι ένας: Δεν μπορεί να το κάνει αυτό γιατί δεν πιστεύει σε αυτόν τον στόχο. Η ελληνική Δεξιά είτε στην ιστορική της μορφή είτε στη σύγχρονη, που εκπροσωπεί ο κ. Μητσοτάκης, θεωρεί ότι το δημόσιο και οι δημόσιοι λειτουργοί οφείλουν να είναι το μακρύ χέρι της Κυβέρνησης. Όταν κάποιος πορεύεται έτσι όσο και αν μιλάει για αξιοκρατία και διαφάνεια δεν μπορεί να πείσει κανέναν.

Ανάμεσα στο 2019 και το 2023 είχαμε πάμπολλες ευκαιρίες να θαυμάσουμε την αντίληψη και τις πράξεις της Νέας Δημοκρατίας για το κράτος, την ανεξαρτησία των θεσμών και τη δημόσια διοίκηση. Αυτά θα ήταν άλλωστε -έτσι μας έλεγε ο κ. Μητσοτάκης το 2019- τα θεμέλια του περίφημου επιτελικού κράτους. Σήμερα κανείς σχεδόν δεν το θυμάται. Η στρατηγική μεταρρυθμιστική υποτίθεται αιχμή της Κυβέρνησης Μητσοτάκη από το 2019 έχει περάσει στην ανυποληψία γιατί έχει αποτύχει παταγωδώς.

Ένα από τα πρώτα επεισόδια, όπως θα θυμάστε, το 2019 αμέσως μετά την ανάληψη της διακυβέρνησης από τη Νέα Δημοκρατία ήταν η προκλητική και αλαζονική αλλαγή στα προσόντα του επικεφαλής της ΕΥΠ, της Εθνικής Υπηρεσίας Πληροφοριών, για να διοριστεί άτομο της τότε αρεσκείας τού Πρωθυπουργού. Θυμάστε πού κατέληξε εκείνη η χονδροειδέστατη παρέμβαση στην αξιοκρατική διαδικασία; Στο σκάνδαλο των υποκλοπών, όπου εκεί τι είδαμε; Την προσπάθεια της συγκάλυψης του σκανδάλου με την αντιθεσμική παρέμβαση της κυβέρνησης στην ΑΔΑΕ και τις απαράδεκτες προσβολές προς τον επικεφαλής της και επιφανή δικαστικό λειτουργό τον κ Ράμμο. Σας παραπέμπω στην πρόσφατη καταγγελία του στην αρμόδια επιτροπή του Ευρωπαϊκού Κοινοβουλίου.

Το σκάνδαλο των υποκλοπών όμως είναι μόνο η κορυφή του παγόβουνου γιατί το καθημερινό παγόβουνο που αντιμετωπίζει η ελληνική κοινωνία και η ελληνική δημόσια διοίκηση αποτελείται από την πιο παλιά και πιο προβληματική αντίληψη για το δημόσιο ως φέουδο της κυβέρνησης. Αυτό είναι που οδήγησε στην ανάκληση προκηρύξεων της κυβέρνησης του ΣΥΡΙΖΑ για θέσεις φορέων του Υπουργείου Πολιτισμού, για να καταλήξουμε στο αδιανόητο φιάσκο της υπόθεσης Λιγνάδη. Αυτό είναι που οδήγησε στα διάφορα γαλάζια παιδιά που καταλαμβάνουν θέσεις διοικητών νοσοκομείων ως αντάλλαγμα για την προσφορά τους στο κόμμα ύστερα από προσωπική παρέμβαση του κ. Μητσοτάκη. Είναι πολλά, είναι πάμπολλα τα περιστατικά που καταδεικνύουν την αντίληψη της Κυβέρνησης της Νέας Δημοκρατίας που ακόμη και αν ήθελε να δει κανείς τα όποια θετικά αυτού του νομοσχεδίου είναι πάρα πολύ δύσκολο.

Κυρία Υπουργέ, λέτε και τονίζετε ότι για πρώτη φορά εισάγεται στο νομοσχέδιο γραπτή εξέταση δεξιοτήτων. Δεν είναι η πρώτη φορά, κυρία Υπουργέ. Πρώτη φορά το εισήγαγε η κυβέρνηση του ΣΥΡΙΖΑ στη διαδικασία επιλογής προϊσταμένων στις ειδικές υπηρεσίες του ΕΣΠΑ.

Ξέρετε τι έκανε η δική σας κυβέρνηση, μόλις ανέλαβε το 2019; Αμέσως μετά την ανάληψη της διακυβέρνησης, πάγωσε τον εν εξελίξει διαγωνισμό και ενώ ήδη είχαν γίνει οι πρώτες τοποθετήσεις, συνέχισε -και συνεχίζει μέχρι σήμερα, περισσότερα από τέσσερα χρόνια μετά- να τοποθετεί προϊστάμενους, χωρίς καμμία διαδικασία.

Όσο και αν θέλετε, λοιπόν, να δείξετε εκσυγχρονιστικό προφίλ, δυστυχώς, δεν μπορείτε να ξεφύγετε από παλαιοκομματικές πρακτικές, αυτές ακριβώς που μας οδήγησαν την προηγούμενη δεκαετία σε μια πρωτοφανή κρίση, όχι μόνο οικονομική, αλλά και θεσμική. Συνεχίζετε, όμως, σήμερα σαν να μην έχει συμβεί τίποτα.

Η Κυβέρνηση του κ. Μητσοτάκη, η Κυβέρνηση της Δεξιάς συνεχίζει να αντιλαμβάνεται το κράτος ως λάφυρο, όπως ακριβώς κάνετε και στην οικονομία. Δημιουργείτε όλες εκείνες τις συνθήκες για αποδυνάμωση της δημόσιας διοίκησης και απόλυτη εξάρτηση από την πολιτική εξουσία που οδηγεί τελικά σε πλήρη υποταγή σε μεγάλα οικονομικά συμφέροντα. Δίνετε 10 δισεκατομμύρια ευρώ απευθείας αναθέσεις με παράκαμψη των νόμιμων διαδικασιών και προκλητική ενίσχυση συγκεκριμένων επιχειρήσεων, μεροληπτική κατεύθυνση των κρίσιμων κονδυλίων του Ταμείου Ανάκαμψης σε μεγάλους επιχειρηματικούς ομίλους.

Αυτές οι πράξεις της Κυβέρνησης Μητσοτάκη δεν συνιστούν μια αστοχία ή μια διαχειριστική ανεπάρκεια, είναι ζήτημα επιλογής γιατί, κυρίες και κύριοι συνάδελφοι, είναι η ιδεολογική και πολιτική επιλογή της Κυβέρνησης της Νέας Δημοκρατίας να απαξιώνει συστηματικά κάθε τι που είναι δημόσιο, από τις δημόσιες υπηρεσίες μέχρι τα δημόσια αγαθά. Nα μετατρέπει το δημόσιο συμφέρον σε λάστιχο κατά πώς βολεύει τις πολιτικές της επιδιώξεις, αλλά και τα μεγάλα οικονομικά συμφέροντα που την υποστηρίζουν. Και αυτή η εικόνα δεν αλλάζει όσο υπάρχει η αλαζονική πρακτική της Κυβέρνησης Μητσοτάκη, μια πρακτική που εκτείνεται από τη διαρκή απαξίωση του Κοινοβουλίου και του Συντάγματος και φτάνει μέχρι την αυταρχική αντιμετώπιση των δημόσιων λειτουργών που δεν συγκαλύπτουν τα σκάνδαλα της Κυβέρνησης.

Στον αντίποδα όλων αυτών ο ΣΥΡΙΖΑ - Προοδευτική Συμμαχία πιστεύει σε ένα ανοιχτό, δημοκρατικό, κοινωνικό και αναπτυξιακό κράτος. Γι’ αυτό δεσμευόμαστε, μεταξύ άλλων, για πλήρη αξιοκρατία στη διοίκηση και εμπιστοσύνη στα στελέχη της. Καμμία θέση της πάγιας διοικητικής ιεραρχίας δεν θα καταλαμβάνεται από μετακλητό υπάλληλο, για απλοποίηση των διαδικασιών της δημόσιας διοίκησης και όχι για ψηφιοποίηση της γραφειοκρατίας, για ενίσχυση του ΑΣΕΠ και την ανάθεση σε αυτό του συνόλου των προσλήψεων και των διαδικασιών επιλογής διοικήσεων.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κυρίες και κύριοι συνάδελφοι -ένα λεπτό θα χρειαστώ, κύριε Πρόεδρε- αν κάτι μας έχουν μάθει οι πολλαπλές κρίσεις των τελευταίων χρόνων είναι ότι ο ρόλος του κράτους έχει, πλέον, μετασχηματιστεί πλήρως. Οι λογικές της απόλυτης ασυδοσίας της ελεύθερης αγοράς, της αποδυνάμωσης της κρατικής παρέμβασης, οι λογικές ενός κράτους-τροχονόμου μεταξύ πολιτικής και οικονομικής εξουσίας, έχουν παρέλθει, πλέον, ανεπιστρεπτί.

Η σύγχρονη προοδευτική τάση της εποχής μας, διεθνώς, μιλά για ένα κράτος- στρατηγό, ένα κράτος που μεριμνά για τη δημιουργία θεσμικής μνήμης στη διοίκηση, ένα κράτος που αντιμετωπίζει τις ανισότητες, διασφαλίζει την κοινωνική συνοχή και εγγυάται τη θωράκιση της κοινωνίας μας, απέναντι στις μεγάλες προκλήσεις που δημιουργεί η κλιματική αλλαγή. Ένα κράτος που απέναντι στη λογική της συγκεντροποίησης και καρτελοποίησης της οικονομίας -που προωθεί ο νεοφιλελευθερισμός- σχεδιάζει την ισόρροπη ανάπτυξη όλων των παραγωγικών δυνάμεων. Ένα κράτος που φορολογεί με δίκαιο και προοδευτικό τρόπο, ώστε να μπορεί να χρηματοδοτήσει επαρκώς τις κοινωνικές ανάγκες στην παιδεία, στην υγεία, στην πρόνοια, στην έρευνα, στην πολιτική προστασία. Ένα κράτος, εν τέλει, ισχυρό και αποτελεσματικό που λειτουργεί προς όφελος και όχι σε βάρος της κοινωνικής ευημερίας.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Χαρίτση.

Τον λόγο τώρα έχει ο Βουλευτής της Νέας Δημοκρατίας κ. Εμμανουήλ Κόνσολας για επτά λεπτά.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι βουλευτές, σήμερα είναι μια πολύ σημαντική συζήτηση στην Εθνική Αντιπροσωπεία, αφού μιλάμε για ένα μεταρρυθμιστικό πλαίσιο στη δημόσια διοίκηση.

Το διάστημα αυτό που διεξήχθη η συζήτηση στις επιτροπές, εγώ και οι συνεργάτες μου κάναμε μια εις βάθος έρευνα, τόσο στο θεσμικό πλαίσιο όσο και στα πορίσματα της επιστημονικής κοινότητας, στα θέματα της δημόσιας διοίκησης.

Έχει ενδιαφέρον ο κ. Τσάντλερ, ένας πολύ σημαντικός επιστήμονας που ασχολήθηκε με τη δημόσια διοίκηση, καθώς αναδεικνύει τα ζητήματα σε παγκόσμιο επίπεδο, ομοιότητες και διαφορές, για θέματα δημόσιας διοίκησης. Και εκεί, αλλά και μεταξύ άλλων επιστημονικών πορισμάτων, θα διαπιστώσει κανείς ότι ναι, το δημόσιο, η δημόσια διοίκηση και η ηγεσία, χρειάζεται μεταρρύθμιση.

Γιατί χρειάζεται μεταρρύθμιση; Για ένα αποτελεσματικό κράτος. Ο κ. Καραγκούνης χθες και στις επιτροπές μαζί με την κυρία Υπουργό και την κυρία Υφυπουργό ανέδειξε τα ζητήματα που ενισχύουν με το νομοσχέδιο την αποτελεσματικότητα της διοίκησης και η αποτελεσματικότητα είναι συναφής με την ανάγκη του πολίτη, για να παρέχονται υπηρεσίες, αυτές που αξίζουν στον πολίτη του 2023, σε μια χώρα που ο Πρωθυπουργός της ο Κυριάκος Μητσοτάκης, θέτει ως προτεραιότητα αυτή τη μεταρρύθμιση, προκειμένου να είναι η δημόσια διοίκηση ελκυστική, αποτελεσματική, ουσιαστική σε ό,τι αφορά όλα τα ζητήματα που σχετίζονται με τις εξελίξεις αυτής της σύγχρονης εποχής μιας παγκόσμιας κοινωνίας.

Η χώρα, λοιπόν, αλλάζει και στο πλαίσιο αυτής της αλλαγής θέλω να εκφράσω τη χαρά μου σε εσάς κυρία Υπουργέ και στην κυρία Υφυπουργό για την πρωτοβουλία που πήρατε να υπάρχει μια μεγάλη μεταρρύθμιση, για να συζητάμε σήμερα γι’ αυτό. Όσοι προσεγγίζουν αυτά τα ζητήματα με φοβικά σύνδρομα, δεν προσφέρουν καλές υπηρεσίες στους πολίτες, αλλά και στα κόμματά τους και στους πολιτικούς φορείς τους, γιατί δεν μπορούν και αδυνατούν να προσαρμοστούν σε μια πραγματικότητα και επιλέγουν να κρατηθούν και να κρατήσουν τη χώρα στο χθες. Και οι ίδιοι, αλλά και η χώρα είναι στο χθες, αν έχουμε αυτές τις φιλοσοφικές και πολιτικές αντιλήψεις.

Γνωρίζουμε όλοι ότι η χώρα μέσα από τη διακυβέρνηση της Νέας Δημοκρατίας έχει μια ισχυρή εντολή, εντολή για μεταρρυθμίσεις, για αλλαγές, που θα βελτιώσουν τη λειτουργία του κράτους, αλλά και όπως προείπα και στις παρεχόμενες υπηρεσίες στους πολίτες. Οι αλλαγές αυτές ανατρέπουν κατεστημένες αντιλήψεις από το παρελθόν. Η επιλογή των διοικήσεων, κυρίες και κύριοι Βουλευτές, των φορέων που ανήκουν στην ευθύνη και στην αρμοδιότητα του δημοσίου, δεν μπορεί να γίνεται πλέον με όρους παρελθόντος.

Θέλω να θυμίσω στους εξαιρετικούς συναδέλφους -και βλέπω εδώ συναδέλφους από την ιδιαίτερη πατρίδα του Γεωργίου Παπανδρέου- μια ισχυρή μεταρρύθμιση στην εκπαίδευση τη δεκαετία του 1960. Εδραιώθηκε τότε η λειτουργία του Τμήματος Δημόσιας Διοίκησης του Παντείου Πανεπιστημίου.

Μπορεί κανείς να μου πει αν έχει διερευνήσει τα πορίσματα των ερευνών από αυτό το τμήμα πώς μετεξελίχθηκαν σύστοιχα με τις ανάγκες της ελληνικής κοινωνίας και ενσωματώθηκαν στο θεσμικό πλαίσιο; Θα δείτε, λοιπόν, ότι πορίσματα ερευνών και από αυτό, αλλά και από άλλα τμήματα προβλέπουν και φωτίζουν τον δρόμο των αλλαγών, όπως αυτό το νομοσχέδιο εδραιώνει με τις προβλέψεις των σχετικών άρθρων.

Όλοι γνωρίζουμε ότι πρέπει να προχωρήσουμε μπροστά, στο μέλλον. Συζητάμε σήμερα, για να έχει το νομοσχέδιο εφαρμογή στο μέλλον. Και όλοι γνωρίζουν ποιοι είναι αυτοί οι όροι. Οι όροι είναι ότι χρειάζονται αλλαγές σε φορείς και οργανισμούς του δημοσίου, που δεν τοποθετούνται κομματικοί φίλοι ή «ημέτεροι», αποτυχόντες Βουλευτές, άνθρωποι που θέλουν και διεκδικούν μια θέση στη δημόσια διοίκηση, απλά για να έχουν μια αναφορά στο κοινωνικό σύνολο ή στην τοπική κοινωνία ή δεν έχουν απλή άλλη αναφορά στα κοινά και θέλουν μία θέση απλά και μόνο για να διοικήσουν έναν οργανισμό.

Εδώ, λοιπόν, τι θέλουμε; Θέλουμε ανθρώπους με εξειδικευμένες γνώσεις, ανθρώπους που έχουν εργασιακή εμπειρία και ανθρώπους που δεν είναι από το παρελθόν, αλλά προσεγγίζουν το μέλλον μέσα και από την ίδια την πορεία τους στην επιστήμη. Χρειαζόμαστε ανθρώπους που θα έχουν συγκεκριμένα προσόντα για καθεμία από τις θέσεις του δημοσίου. Θα κατέχουν οπωσδήποτε υποχρεωτικό πτυχίο ανώτατης εκπαίδευσης, πολύ καλή γνώση ξένης γλώσσας και θα διαθέτουν φυσικά και εργασιακή εμπειρία. Ποιος διαφωνεί με αυτά τα προσόντα; Κυρίως, όμως, χρειαζόμαστε ένα νέο μοντέλο, ένα νέο μοντέλο διοίκησης και λειτουργίας αυτών των φορέων που θα συνδυάζεται με μετρήσιμους στόχους. Αναβαθμίζεται η υπηρεσία προς τους πολίτες, αλλά και ενισχύεται η δυνατότητα παροχής υπηρεσιών από τους ίδιους τους φορείς.

Αυτή είναι η φιλοσοφία του νομοσχεδίου, να υπάρχει αποτελεσματικότητα, να υλοποιούνται οι στόχοι και να υπάρχουν δράσεις που θα συνδέουν τη δημόσια διοίκηση με την ευημερία του πολίτη για την παροχή των υπηρεσιών που χρειάζεται. Διότι όλοι γνωρίζουμε, κυρίες και κύριοι συνάδελφοι, ότι ο πήχης πρέπει να είναι πλέον πολύ ψηλά και φυσικά, να υπάρχει μια διαρκής εποπτεία και σε ετήσια βάση, μια αξιολόγηση για τα πεπραγμένα των διοικήσεων.

Δεν είναι μια ένοχη λέξη η αξιολόγηση. Kαι το λέω σε όλες τις κατευθύνσεις και σε όλους τους συναδέλφους. Η αξιολόγηση σκοπό έχει να αποτιμηθεί μια προσπάθεια, να βελτιώσουμε την παραγωγή του έργου, να αναθεωρήσουμε τους σκοπούς και τους στόχους της αποστολής μιας δημόσιας διοίκησης, της αποστολής ενός οργανισμού. Kαι αυτή ακριβώς είναι η στόχευση του νομοσχεδίου που έρχεται σήμερα προς συζήτηση και ψήφιση στη Bουλή.

Άκουσα και ακούω με προσοχή τους συναδέλφους από την Αντιπολίτευση. Η ρητορική τους πολλές φορές συνδέεται με πολύ αδύναμα επιχειρήματα. Συνιστά μια λογική τού να μην αλλάξει τίποτα. Και επί της ουσίας, δεν κατατίθενται προτάσεις επί των άρθρων του νομοσχεδίου. Να ακούσουμε και την άλλη άποψη για τους στόχους που έχει θέσει το νομοσχέδιο. Και φυσικά η ηγεσία του Υπουργείου Εσωτερικών είναι εδώ, ακούει, έχει ευαισθησίες. Υπάρχει εμπειρία. Μπορούν να ενσωματώσουν προτάσεις σε αυτή την κατεύθυνση. Δυσκολεύομαι, ωστόσο, να αντιληφθώ ποιος θα μπορούσε να είναι ένας αξιόπιστος αντίλογος στους στόχους αυτής της μεταρρυθμιστικής και νομοθετικής παρέμβασης γιατί υπάρχει απουσία επιχειρημάτων.

Αντίθετα, η επιχειρηματολογία για το νομοσχέδιο αυτό, σχετίζεται τόσο με την ενίσχυση της αξιοκρατίας και της διαφάνειας, όσο και της αποτελεσματικής διοίκησης και της διαρκούς αξιολόγησης μέσα από την αναβάθμιση των απαιτήσεων και των προσόντων για όσους επιλέγονται να ασκήσουν τη διοίκηση του όποιου φορέα στο δημόσιο. Στην πραγματικότητα το νομοσχέδιο αυτό καθιερώνει ένα νέο σύγχρονο σύστημα επιλογής αξιολόγησης των διοικήσεων των φορέων του δημοσίου και αφορά στον τρόπο με τον οποίο επιλέγονται και λειτουργούν εξακόσιες περίπου θέσεις ευθύνης προέδρων, αντιπροέδρων, διοικητικών, αναπληρωτών και εντεταλμένων συμβούλων σε φορείς του δημόσιου τομέα.

Ακούσαμε την κ. Λυτρίβη πριν να αναφέρεται στο ΑΣΕΠ. Ποιος διαφωνεί για τη συνδρομή του ΑΣΕΠ σε διαδικασία διαφάνειας και ανάδειξης όλων αυτών των προσόντων που έχουν τα υποψήφια στελέχη μέσα από επιτροπές; Πολλές επιτροπές, για πολλά στελέχη, και όχι μία συνολικά για όλο το δημόσιο. Ποιος διαφωνεί γι’ αυτή τη μοριοδότηση, για την εποπτεία της αξιολόγησης και τη συγκρότηση πινάκων και στη συνέχεια γραπτών διαγωνιστικών τεστ; Στη συνέχεια οι επτά αυτοί που θα αναδειχθούν από τη διαδικασία της αποτίμησης των προσόντων θα είναι προϊόν αξιολογικής διαδικασίας και στο τέλος θα πάμε σε συνέντευξη. Κανείς δεν διαφωνεί.

Δημιουργούνται, λοιπόν, πολλαπλές επιτροπές και στο πλαίσιο αυτό πρέπει να πούμε για άλλη μια φορά, κύριε Πρόεδρε, ότι στο πλαίσιο αυτής της αξιολόγησης αναδεικνύονται και οι αξιολογικές διαδικασίες των διοικήσεων, καθώς, επίσης, θεσπίζονται ετήσια σχέδια δράσης για κάθε φορέα με ποιοτικούς και συγκεκριμένους δείκτες απόδοσης.

Με βάση όλα αυτά κρίνονται, κυρίες και κύριοι συνάδελφοι, οι διοικήσεις. Όλοι οι διεθνείς οργανισμοί ακολουθούν αυτό το μοντέλο. Όλες οι προηγμένες χώρες ακολουθούν αυτό το παράδειγμα. Και νομίζω ότι σήμερα είναι μια λαμπρή ευκαιρία να κάνουμε μια στροφή στο μέλλον. Να προχωρήσουμε μπροστά και να μπορέσουμε να προσπεράσουμε τις αβελτηρίες και να έχουμε μια δημόσια διοίκηση που αξίζει στις επόμενες γενιές μέσα από ποιοτικούς δείκτες, μέσα από την αναβάθμιση των στελεχών και μέσα από διαφάνεια που διασφαλίζει η συμμετοχή του ΑΣΕΠ. Η επιστημονική κοινότητα συνδράμει σ’ αυτό.

Ευχαριστώ πολύ, κύριε Πρόεδρε. Συγχαρητήρια, κυρία Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κυρίες και κύριοι συνάδελφοι, πριν συνεχίσουμε με τον επόμενο ομιλητή, έχω την τιμή να ανακοινώσω στο Σώμα το Δελτίο Επίκαιρων Ερωτήσεων της Παρασκευής 3 Νοεμβρίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 Κανονισμού της Βουλής και 132 παράγραφος 2 του Κανονισμού της Βουλής)

1. Η με αριθμό 285/24-10-2023 επίκαιρη ερώτηση του Βουλευτή Χανίων της Κοινοβουλευτικής Ομάδας. «ΣΥΡΙΖΑ - Προοδευτική Συμμαχία» κ. Παύλου Πολάκη, προς τον Υπουργό Ψηφιακής Διακυβέρνησης, με θέμα: «Απαράδεκτη η απόφαση για το κλείσιμο των καταστημάτων ΕΛΤΑ, σε Κάντανο και Μουρνιές».

2. Η με αριθμό 307/30-10-2023 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Καραθανασόπουλου, προς τον Υπουργό Ψηφιακής Διακυβέρνησης, με θέμα: «Να επαναλειτουργήσουν όλα τα καταστήματα των ΕΛΤΑ που οδηγήθηκαν ή θα οδηγηθούν σε κλείσιμο».

3. Η με αριθμό 313/30-10-2023 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία, προς τον Υπουργό Εξωτερικών, με θέμα: «Η «αποχή» της ελληνικής Κυβέρνησης από το ψήφισμα της Γενικής Συνέλευσης του ΟΗΕ για ανθρωπιστική εκεχειρία στη Γάζα».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφος 2 και 3 Κανονισμού της Βουλής και 132 παράγραφος 2 του Κανονισμού της Βουλής)

1. Η με αριθμό 305/30-10-2023 επίκαιρη ερώτηση της Βουλευτού Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθανασίας (Σίας), Αναγνωστοπούλου, προς τον Υπουργό Εξωτερικών, με θέμα: «Διαφοροποίηση της πολιτικής της Κυβέρνησης της Νέας Δημοκρατίας από την πάγια θέση αρχής της Ελλάδας σε σχέση με τον παλαιστινιακό λαό;»

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία, κ. Θεοδώρα Τζάκρη, για επτά λεπτά.

Αμέσως μετά ζήτησε και θα έχει το λόγο ο Κοινοβουλευτικός Εκπρόσωπος της Πλεύσης Ελευθερίας κ. Αλέξανδρος Καζαμίας.

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, το προς συζήτηση νομοσχέδιο που έφερε η Κυβέρνηση Μητσοτάκη επί της ουσίας δεν είναι τίποτα περισσότερο παρά μια χειρότερη εκδοχή του επιτελικού κράτους. Θα το χαρακτήριζα δε μια επιχείρηση αντιπερισπασμού που επιχειρεί να μετατοπίσει το σημείο προσοχής από την αποδεδειγμένη κατάρρευση των επιτελικών του φαντασιώσεων και τις τραγικές συνέπειες που βιώνουν οι πολίτες τα τελευταία χρόνια. Κάθε φορά δεσμεύεται ο κ. Μητσοτάκης ότι θα τα αλλάξει όλα και θα τα μεταρρυθμίσει όλα για να σπρώξει πιο κάτω το πρόβλημα μέχρι να έρθει η επόμενη καταστροφή να σκεπάσει την προηγούμενη.

Σήμερα, λοιπόν, έρχεται προς ψήφιση ένα νομοσχέδιο το οποίο επιχειρεί να συγκαλύψει τη για περισσότερο από τέσσερα χρόνια αδυναμία του ως προσώπου και ως Κυβέρνησης να διοικήσει με τρόπο αποτελεσματικό το κράτος. Τι είναι όμως το κράτος για τον κ. Μητσοτάκη, κυρίες και κύριοι συνάδελφοι; Η Ελλάδα δεν κινήθηκε χθες. Το κράτος είναι ο ιδεολογικός αντίπαλος του κ. Μητσοτάκη. Στη δική του λογική και στα δικά του όνειρα το κράτος δεν υπάρχει. Είναι απλά ένα διαμελισμένο σώμα διοίκησης που το λυμαίνονται ιδιώτες και κάθε φορά που είναι έτοιμος να κόψει ένα κομμάτι για να το χαρίσει στους ιδιώτες, προηγουμένως, απλά το απαξιώνει.

Φέρνετε, λοιπόν, σήμερα ένα νομοσχέδιο χωρίς πρώτα να έχει απαντήσεις στα μεγάλα επίδικα που είναι η υποστελέχωση του κράτους, που είναι η περιφρόνηση των εποχικών υπαλλήλων, όπως οι πυροσβέστες τους οποίους, ενώ έχετε τρεισήμισι χιλιάδες κενά στην Πυροσβεστική, τους βαφτίζετε ήρωες το καλοκαίρι και άνεργους τον χειμώνα. Ένα κράτος που δεν έχει μόνιμους δασκάλους και καθηγητές και καλύπτει τα κενά με αναπληρωτές. Ένα κράτος που δεν έχει γιατρούς και νοσηλευτές. Ένα κράτος το οποίο ακόμη και στον κρίσιμο τομέα της κοινωνικής ασφάλισης το κύριο μέλημά σας δεν είναι πώς θα καλύψετε τα κενά στον ΕΦΚΑ αλλά πώς θα προσλάβετε τα δικά σας παιδιά ως golden boys με υπέρογκους μισθούς που θα διαχειρίζονται δισεκατομμύρια καταβεβλημένων εισφορών υπαλλήλων και ελευθέρων επαγγελματιών, επαγγελματιών, εμπόρων και επιχειρηματιών που δίνουν αγώνα επιβίωσης από τη μία λόγω της συνεχιζόμενης μη ρύθμισης των χρεών τους και από την άλλη λόγω της άγριας, οριζόντιας και άδικης φορολόγησης τους, επειδή το κράτος είναι ανίκανο να συλλάβει τη μεγάλη φοροδιαφυγή προστατεύοντας τα δικά του παιδιά. Δεν είναι τόσο απλό.

Μιλάμε για πάνω από ένα εκατομμύριο συμπολίτες μας που χωρίζονται σε δεκάδες κατηγορίες και χρειάζονται ένα νέο πλαίσιο φορολογικής και ασφαλιστικής αντιμετώπισης. Και αυτό σίγουρα δεν είναι το οριζόντιο τεκμαρτό των 10.900 ευρώ τον χρόνο το οποίο μάλιστα ανεβαίνει ως και το διπλάσιο. Και φυσικά δεν χρειάζονται τη θεσμοθέτηση του ανώνυμου εθνικού χαφιεδισμού επειδή το ίδιο το επιτελικό κράτος έχοντας δαπανήσει δισεκατομμύρια για τον ψηφιακό μετασχηματισμό του δεν μπορεί να συνδέσει τα POS με τις ταμειακές μηχανές και ψεύδεται ότι δεν μπορεί να διασταυρώσει τις συναλλαγές, κάτι που θα μπορούσε να βρει άμεσα η ΑΑΔΕ με τη διασταύρωση των τραπεζικών δεδομένων.

Ο λόγος που τα κάνετε όλα αυτά είναι αυτό που ειπώθηκε πριν λίγες μέρες στο συνέδριο της ΓΣΕΒΕΕ από τα χείλη υψηλότατου τραπεζικού στελέχους. «Είστε πολλοί» είπε αυτό το τραπεζικό στέλεχος. Κι εγώ, κυρίες και κύριοι συνάδελφοι, σας απαντώ ότι η Κυβέρνηση, οι Υπουργοί είναι πολύ λίγοι για να διαχειριστούν αυτούς τους πολλούς.

Έρχομαι τώρα όμως στην ουσία του νομοσχεδίου. Παρατήρηση πρώτη. Μιλάμε στον αέρα χωρίς να γνωρίζουμε ποια είναι τα νομικά πρόσωπα που εντάσσονται στη ρύθμιση. Το Υπουργείο Εσωτερικών μας είπε ότι αυτές οι θέσεις είναι πεντακόσιες με εξακόσιες. Ο κ. Θεοδωρικάκος μας είχε πει στο παρελθόν ότι αυτές οι θέσεις είναι δυόμισι χιλιάδες και τελικά δεν ξέρουμε, κύριε Υπουργέ, τι ισχύει. Και χωρίς να μας πείτε τι ισχύει μας ζητάτε να ψηφίσουμε και να ρυθμίσουμε ένα πεδίο που δεν γνωρίζουμε ακριβώς το μέγεθός του. Το δεύτερο ερώτημα που τίθεται είναι γιατί καταργείται έτσι ένας νόμος που ψηφίστηκε μόλις τρία χρόνια πριν χωρίς καν να έχει εφαρμοστεί στην πληρότητά του. Οφείλετε πρώτα να μας πείτε που απέτυχε ο προηγούμενος νόμος και γιατί τρία χρόνια μετά έχουν γίνει μόνο δέκα προκηρύξεις που αφορούν μόνο σε περίπου πενήντα με εξήντα θέσεις.

Έρχομαι στις προϋποθέσεις συμμετοχής. Αυτά που ορίζονται ως ελάχιστα απαιτούμενα προσόντα συμμετοχής στη διαδικασία είναι ιδιαίτερα χαμηλά για τη διεκδίκηση τόσο υψηλών θέσεων ευθύνης. Με πενταετή εμπειρία, κυρίες και κύριοι συνάδελφοι, ένας δημόσιος υπάλληλος πανεπιστημιακής εκπαίδευσης δεν έχει δικαίωμα διεκδίκησης ούτε καν θέση τμηματάρχη, όχι να αναλάβει θέση διοικητή σε έναν οργανισμό. Οι δεξιότητες, δε, που αναφέρετε είναι ένα μεγάλο ερωτηματικό γιατί δεν αξιοποιήθηκαν οι προβλεπόμενες δεξιότητες -εννιά στον αριθμό- του νόμου 4940/2022, οι οποίες απαιτούνται τόσο για την πρόσληψη όσο και για την υπηρεσιακή εξέλιξη των υπαλλήλων όλου του δημοσίου τομέα.

Η γραπτή εξέταση ως διαδικασία επιβεβαίωσης των δεξιοτήτων είναι κατ’ αρχάς χρήσιμη και ενδιαφέρουσα. Ωστόσο γίνεται με εμφανώς προβληματικό τρόπο διότι και δύσκολη θα είναι στην εφαρμογή της και χρονοβόρα. Οι τρεις κατηγορίες των κριτηρίων, δηλαδή, τα τυπικά προσόντα, η εμπειρία και η συνέντευξη παρουσιάζουν διαφορετικά αλλά σημαντικά προβλήματα ενώ παντού επικρατεί η έννοια της συνάφειας, η οποία θα καθορίζεται ως έκπληξη ανά προκήρυξη. Η συνάφεια παραμένει ένα σοβαρό κριτήριο εντελώς ασαφές το οποίο θα λειτουργεί πάντοτε υπέρ αυτού που επιλέγει. Δεν ορίζει το πώς θα αξιολογείται η συνάφεια στον ιδιωτικό τομέα.

Καταργείτε τη μοριοδότηση των διδακτορικών τα οποία μας λέτε ότι πλέον αφορούν μόνο την ακαδημαϊκή καριέρα κάποιου. Καταργείτε τη μοριοδότηση της καλής γνώσης ξένης γλώσσας, την οποία ορίζει ως προαπαιτούμενη για τις θέσεις των ομάδων Β΄ και Γ΄. Συγκροτούνται στο τέλος, δε, επιτροπές αξιολόγησης με σαφή κυβερνητική πλειοψηφία. Εκεί που τα πολιτικά μέλη των επιτροπών για την ομάδα Α΄ ήταν με τον προηγούμενο νόμο δύο στα πέντε, τώρα, με το περίφημο νομοσχέδιο σας για την αξιοκρατία, τα πολιτικά μέλη της επιτροπής γίνονται τρία. Θα πλειοψηφούν, επομένως, τα κυβερνητικά στελέχη και θα μειοψηφούν οι ανεξάρτητες αρχές.

Κατά συνέπεια, τα οκτακόσια μόρια για τη συνέντευξη είναι πάρα πολλά στο βαθμό που αυτή διεξάγεται από πλειοψηφία διορισμένων μελών με πολιτικά, κομματικά κριτήρια, με δεδομένο μάλιστα ότι θα έχει προηγηθεί και η εξέταση δεξιοτήτων στη βάση της οποίας θα αξιολογείται σε σημαντικό βαθμό η ικανότητα του υποψηφίου. Και το ζητούμενο, βέβαια, εδώ δεν είναι αν ο Υπουργός θα επιλέξει τον κατάλληλο από μια λίστα τριών ατόμων, αλλά αν αυτά τα τρία άτομα της λίστας είναι τα καταλληλότερα.

Και έπεται η αξιολόγηση των στελεχών με τα συμβόλαια απόδοσης που καταγράφονται οι στόχοι σε βάθος τετραετίας, ενώ ταυτόχρονα γίνεται αναφορά και στα ετήσια σχέδια δράσης των Υπουργείων στη βάση του επιτελικού κράτους.

Αλήθεια, κυρία Υπουργέ, έχετε κάνει κάποια προσπάθεια να αξιολογήσετε το επιτελικό κράτος τέσσερα χρόνια μετά την ίδρυσή του; Επιπλέον, πρέπει να σας πω ότι δεν αρκεί μόνο να ορίζονται οι θέσεις των προέδρων, των αντιπροέδρων, των διοικητών, των οργανισμών, όταν τα άλλα μέλη του διοικητικού συμβουλίου τα ορίζει ο εποπτεύων Υπουργός και μέσω αυτών των τελευταίων θα μπορεί να επηρεάζει τη λήψη των αποφάσεων.

Συνεπώς, κυρίες και κύριοι συνάδελφοι, με το παρόν νομοσχέδιο δεν μπορούμε να μιλάμε για βελτίωση, αλλά για οπισθοχώρηση, για πισωγύρισμα σε λογικές πλήρους κεκαλυμμένης πολιτικής κυριαρχίας με ένα πέπλο εκσυγχρονισμού, με μια αντίστοιχη πληθωρική ρητορική και μπόλικο tik tok. Θα νομιμοποιείτε έτσι τις επιλογές σας, όπως αυτή του ογδοντάχρονου διοικητή στο Νοσοκομείου Καρδίτσας, που θα μας λέτε στο τέλος ότι αυτόν ανέδειξε αξιοκρατικά η διαδικασία.

Κυρία Υπουργέ, η αξιοκρατία και η διαφάνεια στη στελέχωση της δημόσιας διοίκησης δεν μπορεί να έρθει με on-off κριτήρια, μικρομπόνους και θολά φίλτρα σε περιβάλλον tik tok. Αξιοκρατία και διαφάνεια σημαίνει ότι όλες οι διαδικασίες επιλογής των διοικήσεων του δημοσίου πρέπει να περάσουν στον πλήρη έλεγχο του ΑΣΕΠ. Εμπιστευόμαστε την ανεξάρτητη αρχή και αυτή είναι η δική μας ξεκάθαρη και διαφανής πρόταση, αρκεί να επιλέξει τους πραγματικά κατάλληλους για κάθε θέση. Όλη η διαδικασία ξεκινάει και ολοκληρώνεται από το ΑΣΕΠ, ένα ΑΣΕΠ βεβαίως επαρκώς στελεχωμένο. Είμαστε υπέρ της διαρκούς αξιολόγησης των διοικήσεων, με την επίτευξη συγκεκριμένων στόχων στο πλαίσιο της κυβερνητικής πολιτικής, με την εφαρμογή της κοινωνικής λογοδοσίας και πολιτικής λογοδοσίας που θα συμπληρωθεί από ένα πλαίσιο κοινωνικού ελέγχου, των πεπραγμένων της κάθε διοίκησης, στο οποίο θα συμμετέχουν με συμβουλευτικό τρόπο και με αξιοποίηση των σύγχρονων τεχνικών της διαβουλευτικής δημοκρατίας ομάδες πολιτών με ερωτηματολόγια δομημένα και διαφορετικές κατηγορίες stakeholders. Αυτό σημαίνει για μας αριστεία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθήτριες και μαθητές και πέντε συνοδοί εκπαιδευτικοί από το 21ο Δημοτικό Σχολείο Αθήνας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, ένα από τα κεντρικά αιτήματα της μακροχρόνιας προσπάθειας για τον ελληνικό εκσυγχρονισμό είναι η αναδιάρθρωση της δημόσιας διοίκησης στη βάση κριτηρίων διαφάνειας και αξιοκρατίας. Το κύριο εμπόδιο ενάντια σε μια τέτοια εξέλιξη δεν είναι άλλο από το πελατειακό σύστημα στη βάση του οποίου διορίζονται διοικητές των νομικών προσώπων δημοσίου δικαίου στη βάση πολιτικών και πιο συγκεκριμένα κομματικών κριτηρίων.

Το ρουσφέτι, η οικογενειοκρατία και η κομματοκρατία υπήρξαν και παραμένουν ειδοποιά γνωρίσματα του πολιτικού μας συστήματος. Η αξιοκρατία δεν βρίσκει πρόσφορο έδαφος στη χώρα μας διότι τα πολιτικά και κομματικά κριτήρια προάγουν και αναπαράγουν μια βαθιά ριζωμένη πελατειακή νοοτροπία.

Για να είμαστε ακριβείς, τόσο η Δεξιά, όπως παραδέχθηκε χθες ο κύριος Πρωθυπουργός όταν είπε πως πρέπει να κάνει αυτοκριτική για τις πρακτικές αυτές στο παρελθόν όσο και το ΠΑΣΟΚ και ο ΣΥΡΙΖΑ, που κυβέρνησαν για αρκετά χρόνια τη χώρα με παρόμοιο τρόπο, εδραίωσαν το πελατειακό κράτος. Δυστυχώς, αυτό περιλαμβάνει ιδίως το ΠΑΣΟΚ που σήμερα έρχεται να παραστήσει τον δήθεν πρωταθλητή της αξιοκρατίας και της διαφάνειας στη χώρα.

Το νομοσχέδιο του Υπουργείου Εσωτερικών που συζητάμε φιλοδοξεί κατά την Κυβέρνηση να εισαγάγει έναν μικρό βαθμό ή έναν βαθμό, εν πάση περιπτώσει, αξιοκρατίας στην επιλογή των διοικητών στα νομικά πρόσωπα δημοσίου δικαίου.

Για να είμαστε ακριβείς, η κυρία Υπουργός δεν ισχυρίστηκε ότι το σχέδιο νόμου εισάγει ένα πλήρως αξιοκρατικό σύστημα διορισμών στους φορείς του δημοσίου. Εκείνο που τόνισε, ωστόσο, είναι ότι το παρόν νομοσχέδιο θέλει να επιφέρει κάποια πρόοδο σε σύγκριση με το παρελθόν ως προς τα αξιοκρατικά κριτήρια, χωρίς, όμως, να εγκαταλείπει πλήρως τα πολιτικά κριτήρια διορισμού.

Αυτός ο συνδυασμός αξιοκρατικών και πολιτικών κριτηρίων φαίνεται σε μία από τις σημαντικότερες διατάξεις του, εκείνη του άρθρου 4, που προβλέπει ότι μετά από γραπτές εξετάσεις, μια διαδικασία μοριοδότησης και έναν γύρο συνεντεύξεων με συμμετοχή (αλλά όχι υπό την πλήρη εποπτεία) του ΑΣΕΠ, επιλέγονται οι τρεις καλύτεροι υποψήφιοι, οι οποίοι παρουσιάζονται κατόπιν στον Υπουργό για να αποφασίσει αυτός με τη σειρά του ποιον από τους τρεις θα διορίσει.

Η Κυβέρνηση θεωρεί πως έτσι πετυχαίνει ένα είδος σύνθεσης -αν θέλετε- ανάμεσα στα νέα αξιοκρατικά κριτήρια επιλογής που εισάγει και στην πολιτική προτίμηση του Υπουργού, ο οποίος τελικά επιλέγει εκείνον από τους τρεις που προτιμά.

Φαινομενικά αυτή η διαδικασία επιφέρει κάποια οριακή πρόοδο, κατά τη γνώμη μας, σε σχέση με όσα ίσχυαν ως τώρα. Δηλαδή μειώνει, κάπως, την σχεδόν απόλυτη εξουσία που ως τώρα απολάμβανε ο Υπουργός στους διορισμούς διοικήσεων στο Υπουργείο του.

Όμως, το νομοσχέδιο δεν δίνει στον ΑΣΕΠ τον κυρίαρχο ρόλο σε αυτούς τους διορισμούς, όπως θα περίμενε κάποιος σε περίπτωση που είχαμε ένα πλήρως και αδιάβλητο αξιοκρατικό σύστημα διορισμών. Γιατί; Όταν ρωτήθηκε η κ. Κεραμέως στην αρμόδια επιτροπή, τόνισε πως η απόφαση του Υπουργού στο τελικό στάδιο είναι απαραίτητη διότι αυτός έχει την τελική πολιτική ευθύνη για τις θέσεις αυτές.

Η κριτική που ασκεί η Πλεύση Ελευθερίας σε αυτό το σύστημα διορισμών, είναι ότι ο συγκερασμός πολιτικών και κάποιων αξιοκρατικών κριτηρίων επιλογής διοικητών, δεν επιφέρει καμμία σύνθεση, αλλά συνιστά μια κραυγαλέα αντίφαση αφού συγχέει το διοικητικό και τον πολιτικό ρόλο των ανθρώπων που βρίσκονται στην κορυφή της πυραμίδας της δημόσιας διοίκησης.

Κατά τη γνώμη μας, η Κυβέρνηση θέλει να εισάγει κάποια, όχι πολλά αλλά οπωσδήποτε κάποια λίγα, αξιοκρατικά κριτήρια χωρίς όμως να πετυχαίνει να ανατρέψει το σύστημα πελατειακών διορισμών που ισχύει παραδοσιακά στη χώρα μας.

Σκοπός του νομοσχεδίου, κατά τη γνώμη μας, είναι -αν θέλετε- να συνεχίσει ο Υπουργός να διορίζει πολιτικά τους ημετέρους, αλλά να μπορεί να διορίζει κάπως πιο ικανούς ημετέρους απ’ ότι πριν. Αυτή η δειλή μετάβαση δημιουργεί, κατά τη γνώμη μας, μια αντιφατικότητα στο νομοσχέδιο και έναν μεγάλο βαθμό σύγχυσης. Πού φαίνεται αυτή η σύγχυση; Θα φέρω δύο παραδείγματα. Στις συζητήσεις της αρμόδιας επιτροπής, ο εισηγητής της Νέας Δημοκρατίας κ. Καραγκούνης είπε αρχικά ότι ο λόγος για τον οποίο επιλέγει ο Υπουργός ποιον θα διορίσει, σύμφωνα με το νομοσχέδιο, είναι ότι αυτοί που διορίζονται έχουν κυβερνητική ευθύνη να υλοποιήσουν το σχέδιο του Υπουργείου και της Κυβέρνησης. Λίγο μετά όταν εκφράστηκε αντίρρηση από την πλευρά της Αντιπολίτευσης και επισημάνθηκε ότι οι θέσεις αυτές δεν είναι κυβερνητικές, αλλά διοικητικές, ο κ. Καραγκούνης είπε: «Προφανώς και αυτές οι θέσεις είναι διοικητικές. Αλλά λέμε ότι μέσω αυτών των θέσεων εφαρμόζεται η κυβερνητική πολιτική». Τελικά, όμως, μετά από τέσσερις μέρες συζητήσεων, ακόμα δεν έχουμε καταλάβει -και ούτε πρόκειται, φοβάμαι- αν κατά την Κυβέρνηση οι θέσεις αυτές είναι διοικητικές ή πολιτικές.

Ως τώρα οι Εκπρόσωποι της Κυβέρνησης και της Νέας Δημοκρατίας έχουν δώσει όλες τις πιθανές απαντήσεις σε αυτό το ερώτημα. Άλλες φορές τις χαρακτηρίζουν ως διοικητικές, άλλες φορές ως πολιτικές και άλλες φορές τις θέλουν να είναι λίγο από τα δύο. Όπως λένε στο ΠΡΟΠΟ 1×2, που σημαίνει «δεν έχω την παραμικρή ιδέα για το τι γίνεται».

Μια δεύτερη εκδήλωση της σύγχυσης που διέπει το νομοσχέδιο και της αδυναμίας του να επιφέρει μια ριζική τομή υπέρ της αξιοκρατίας, είναι η απουσία οποιασδήποτε σοβαρής πρόβλεψης για το τι θα γίνει σε περίπτωση που αλλάξει η Κυβέρνηση στο μέσον της θητείας κάποιων διοικητών.

Ξέρουμε πως, με την αλαζονεία που σας διακατέχει, νομίζετε ότι θα κυβερνάτε για πάντα. Όμως, εδώ νομοθετείτε για το μέλλον και γι’ αυτό ας αφήσουμε τα αστεία και να δούμε το ζήτημα λίγο πιο σοβαρά.

Αν, όπως λέει η Κυβέρνηση, ο Υπουργός κάνει την τελική επιλογή του διοικητή διότι έχει την πολιτική ευθύνη και δεν μπορεί να έχει διοικητές που δεν συμμερίζονται το πολιτικό σχέδιο του Υπουργείου, τι προβλέπει το νομοσχέδιο σε περίπτωση που αλλάξει η Κυβέρνηση στη μέση της τετραετούς θητείας των διοικητών και έρθει νέα κυβέρνηση; Απολύτως τίποτα. Ή θα πρέπει να διατηρήσει ο Υπουργός τις ηγεσίες που όρισε η Νέα Δημοκρατία μέχρι το τέλος της θητείας τους, διότι με τον νόμο οι θητείες είναι τετραετείς. Σε αυτή την περίπτωση, όμως, θα έχουμε μια κυβέρνηση καινούργια, η οποία δεν θα έχει πλέον την πολιτική ευθύνη για την επιλογή των διοικητών στους φορείς του δημοσίου, αφού η πολιτική ευθύνη θα ανήκει στην προηγούμενη κυβέρνηση.

Άρα τα επιχειρήματά σας σήμερα περί πολιτικής ευθύνης του Υπουργείου είναι λόγια του αέρα. Ή θα πρέπει η νέα κυβέρνηση να απολύσει όλες τις διοικήσεις που θα έχετε ορίσει εσείς και να ορίσει νέες για να έχουν οι Υπουργοί της νέας κυβέρνησης την πολιτική ευθύνη που λέτε ότι πρέπει να προστατεύεται, σύμφωνα με τον νόμο που φέρνετε. Αλλά τότε είμαστε βέβαιοι ότι θα είστε οι πρώτοι που θα καταγγείλετε τη νέα κυβέρνηση για το ότι ιδρύει κομματικό κράτος.

Η απλή πραγματικότητα που βλέπει όλος ο κόσμος -αλλά όχι εσείς- είναι ότι παίζετε με τις λέξεις, διότι αυτό που θέλετε είναι το εξής: Όταν διορίζετε εσείς τους διοικητές θέλετε να έχετε πολιτική ευθύνη και να έχει τον τελευταίο λόγο ο Υπουργός, αλλά όταν έρθει μια άλλη κυβέρνηση θα τη θέλετε να κρατάει τους διοικητές που ορίζετε εσείς, διότι αυτό -θα λέτε- επιβάλλει η αξιοκρατία που φέρατε δήθεν σήμερα εσείς με αυτό το νομοσχέδιο. Δηλαδή θέλετε και να διατηρείτε ένα κατ’ ουσίαν πελατειακό κράτος όταν κυβερνάτε εσείς, αλλά και να δίνετε μαθήματα αξιοκρατίας στους πολιτικούς σας αντιπάλους όταν αυτοί έρθουν στα πράγματα.

Το νομοσχέδιο περιέχει επίσης ένα πριμ μέχρι και 20% του μισθού ετησίως σε όσους διοικητές πετυχαίνουν τους στόχους του σχεδίου που καλούνται να εφαρμόσουν στον φορέα τους κατόπιν συμφωνίας με τον Υπουργό. Όμως αυτό -έχουμε πει και στις επιτροπές- δημιουργεί μια επιπρόσθετη πολιτική σχέση πελατειακής εξάρτησης ανάμεσα στον διοικητή και τον Υπουργό, αφού ο διοικητής διαρκώς θα αποφασίζει με σκοπό να κερδίσει την εύνοια του Υπουργού και όχι στη βάση της δικής του διοικητικής κρίσης και του συμφέροντος των υφισταμένων στον οργανισμό του. Φανταστείτε έναν διοικητή νοσοκομείου ο οποίος έχει συγκεκριμένους στόχους για περικοπές στον προϋπολογισμό από τον Υπουργό, αλλά και αιτήματα από τους γιατρούς του να αγοράσει σύγχρονο εξοπλισμό για να σώζονται περισσότερες ζωές ασθενών. Χωρίς το μπόνους θα γύρευε ενδεχομένως έναν συμβιβασμό των δύο αιτημάτων. Όταν, όμως, έχει μπόνους από τον Υπουργό τότε το εν λόγω διοικητής νοσοκομείου θα έχει κάθε συμφέρον να κάνει περικοπές παρά να ακολουθήσει τις συμβουλές των γιατρών του και να αγοράσει νέο εξοπλισμό που θα έσωζε ζωές.

Όταν ρώτησα την κυρία Υπουργό στις επιτροπές αν νομίζει ότι το πριμ δημιουργεί μια σχέση πελατειακής εξάρτησης και συναλλαγής ανάμεσα στην πολιτική ηγεσία του Υπουργείου και στον διοικητή, η οποία έχει τα γνωρίσματα μιας σχέσης πάτρωνα-πελάτη, η κ. Κεραμέως απάντησε ως και να ρώτησα κάτι άλλο. Και σας ρωτώ ξανά και τώρα: Το πριμ δεν εδραιώνει καθεστώς πολιτικής πατρωνίας ανάμεσα στον Υπουργό και στον διοικητή; Και γιατί το κρατάτε;

Ένα επιπλέον στοιχείο πελατειακής εξάρτησης ανάμεσα στον διοικητή και την πολιτική εξουσία είναι αυτό που προβλέπει το νομοσχέδιο για τις απολύσεις διοικητών. Αν κάποιος διοικητής δεν πετύχει τους στόχους του, τότε ο Υπουργός μπορεί να απολύσει ακαριαία τον διοικητή. Δεν προβλέπεται καμμία υποχρεωτική διαδικασία προειδοποίησης και επιτήρησης του διοικητή που να τον προστατεύει από κάτι τέτοιο. Η κ. Κεραμέως θεωρεί ότι μια τέτοια υπουργική αυθαιρεσία δεν μπορεί να υπάρξει, διότι το σχέδιο στόχων του διοικητή θα ορίζει αν πέτυχε ή όχι. Έτσι μου απάντησε στη διάρκεια της συζήτησης στην αρμόδια επιτροπή. Όμως το σχέδιο στόχων ορίζεται τελικά από τον Υπουργό, ο οποίος μπορεί να βάλει υπερβολικούς στόχους για να απαλλαγεί όποτε και όπως θέλει από έναν διοικητή. Και τότε πείτε μου, ποιος νέος, χωρίς γνωριμίες, από το εξωτερικό, θα αφήσει τη δουλειά του για να έρθει να πάρει μια τέτοια θέση στην Ελλάδα, τη στιγμή που ξέρει ότι ανά πάσα στιγμή κρέμεται πάνω από το κεφάλι του η δαμόκλειος σπάθη της απόφασης του Υπουργού να τον απολύσει όποτε ο Υπουργός το κρίνει απαραίτητο; Η απάντηση είναι: Κανένας. Και η ανατροπή του brain drain που επιθυμεί το νομοσχέδιο φυσικά πολύ δύσκολα θα επιτευχθεί.

Τέλος, θα θέλαμε να προσθέσουμε και τη δική μας φωνή σε όσα είπαν άλλοι συνάδελφοι της Αντιπολίτευσης, αλλά και η Επιστημονική Υπηρεσία της Βουλής στην έκθεσή της σχετικά με τη μοριοδότηση του διδακτορικού τίτλου σπουδών. Έκανα χθες μια τρίλεπτη παρέμβαση. Θεωρούμε ότι το σύστημα που υιοθετείτε έχει σκοπό να προαγάγει έναν νέο τύπο διοικητή, τους μάνατζερ golden boys ή και golden girls που διαθέτουν ένα ακριβοπληρωμένο MBA, δηλαδή ένα μάστερ στη διοίκηση επιχειρήσεων και οι οποίοι κατά κανόνα δεν ενδιαφέρονται να ειδικευτούν σε καμμία επιστήμη. Γι’ αυτό καταργείτε τη μοριοδότηση των διδακτορικών. Εδώ το νομοσχέδιο δείχνει εύγλωττα το νεοφιλελεύθερο πρόσωπό του που είναι η νέα κουλτούρα ιδιωτικοοικονομικής διοίκησης στη βάση στόχων και στατιστικών αναλύσεων που θέλετε να επιβάλλετε στο δημόσιο.

Δεν είμαστε κατά της μεταφοράς καλής πρακτικής από τον ιδιωτικό τομέα. Όμως διαφωνούμε ριζικά με την πεποίθησή σας ότι ένας δημόσιος φορέας που έχει σκοπό το κοινωνικό όφελος και το κοινό όφελος πρέπει να διοικείται όπως διοικείται μια ιδιωτική επιχείρηση που έχει σκοπό το κέρδος. Φοβόμαστε πως αυτή η νοοτροπία είναι διάχυτη στο νομοσχέδιο.

Κλείνοντας, θέλω να πω ότι δεν θεωρούμε ότι τα στοιχεία αξιοκρατίας που φέρνει το σχέδιο νόμου είναι φύλλο συκής, όπως λένε πολλά κόμματα της Αντιπολίτευσης. Υπάρχουν κάποια ψήγματα. Αλλά δυστυχώς είναι πολύ λίγα για να ανατρέψουν το καθεστώς της κομματοκρατίας και του ρουσφετιού που διαπερνά τις δομές και την κουλτούρα του ελληνικού κράτους. Γι’ αυτό δεν μπορούμε να δώσουμε θετική ψήφο στο νομοσχέδιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Έχουν ακόμη να τοποθετηθούν τρεις Κοινοβουλευτικοί Εκπρόσωποι, προφανώς για τον μισό χρόνο, γιατί έχουν μιλήσει οι Αρχηγοί των κομμάτων. Άρα έχουν μισό χρόνο. Επειδή, όμως, υπάρχει εν εξελίξει και ο κατάλογος των Βουλευτών, θα σας παρακαλέσω να δεχθείτε να παρεμβάλλονται δύο Βουλευτές και μετά να έρχεται ένας Κοινοβουλευτικός Εκπρόσωπος, έτσι ώστε να υπάρχει και αυτό που πρέπει όλοι να σεβόμαστε και να εκτιμούμε ότι ο λόγος στο Κοινοβούλιο είναι κυρίαρχα για τους για τους Βουλευτές οι οποίοι πολλές φορές απομονώνονται.

Τον λόγο τώρα έχει ο Βουλευτής της Νέας Δημοκρατίας, ο κ. Φωτήλας για επτά λεπτά. Μετά θα ακολουθήσει ο κ. Παππάς και στη συνέχεια τον λόγο θα πάρει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Μάντζος.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα εξαιρετικά χρήσιμο, αλλά συνάμα και κρίσιμο νομοσχέδιο στη δημόσια διοίκηση, ένα νομοσχέδιο που μέχρι σήμερα δεν το είχαμε ξαναδεί στη Βουλή και αποτελεί τομή στο μεταρρυθμιστικό έργο της Κυβέρνησής μας, μιας Κυβέρνησης που από την πρώτη στιγμή που ανέλαβε τα ηνία της χώρας σε καμμία περίπτωση δεν απομακρύνθηκε ούτε λοξοκοίταξε από τις μεγάλες μεταρρυθμίσεις που χρειάζεται αυτός ο τόπος και όλα αυτά κάτω από ιδιαίτερα αντίξοες συνθήκες. Αξίζουν συγχαρητήρια στην Υπουργό και σε όλα τα στελέχη, σε όλους τους ανθρώπους του Υπουργείου Εσωτερικών γι’ αυτή την πραγματικά καίρια πρωτοβουλία.

Ξέρετε, κυρίες και κύριοι συνάδελφοι, ο όρος «αξιολόγηση» σχεδόν πάντα όταν αναφέρεται ενέχει μπόλικη πολιτική καχυποψία. Η αξιολόγηση, αν μη τι άλλο -το βλέπετε και εσείς καθημερινά-, αποτελεί βασικό συστατικό σε όλες τις συζητήσεις, από το καφενείο μέχρι και το βραδινό οικογενειακό μας τραπέζι. Την ίδια στιγμή θα ήθελα να σας θυμίσω πως κόμματα και παρατάξεις δημιουργήθηκαν στο όνομα της αξιοκρατίας και της αξιολόγησης, λίγοι, όμως, είναι εκείνοι που πραγματικά έκαναν πράξη τα όσα υποσχέθηκαν ή έστω μέρος αυτών και όσοι πάλεψαν για να αλλάξουν κάτι, λοιδορήθηκαν και εν τέλει ξεχάστηκαν.

Η Κυβέρνηση του Κυριάκου Μητσοτάκη, όμως, δεν θα μπορούσε να απέχει από αυτή τη συζήτηση και εισάγει το παρόν νομοσχέδιο, ξεκινώντας τη συζήτηση περί αξιολόγησης και αξιοκρατίας από τον ίδιο της τον εαυτό. Προωθεί δομικές αλλαγές στο σύστημα επιλογής διοίκησης των φορέων του δημοσίου με μια ολοκληρωμένη μεταρρύθμιση. Γνωρίζω καλά ότι σε κάποιους από τους συναδέλφους της Αντιπολίτευσης πολλά άρθρα τους δυσαρεστούν. Αυτό με κάνει ακόμα πιο αισιόδοξο, ακόμα πιο ικανοποιημένο και πιο βέβαιο ότι κινούμαστε προς τη σωστή κατεύθυνση.

Πρόκειται για ένα νομοσχέδιο με το οποίο θεσμοθετείται ένα νέο, ευέλικτο και πιο αντικειμενικό σύστημα επιλογής και αξιολόγησης των διοικήσεων των φορέων του δημοσίου. Συζητάμε, δηλαδή, για την επιλογή προσώπων σε πάνω από εξακόσιες θέσεις προέδρων, αντιπροέδρων, διοικητών, αναπληρωτών διοικητών.

Ο λόγος που βρισκόμαστε εδώ είναι να ανατρέψουμε αναχρονιστικές αντιλήψεις παλαιότερων νομοθετικών πρωτοβουλιών και να βάλουμε την αξιοκρατία ψηλά στην ατζέντα του ελληνικού δημοσίου.

Βασικοί στόχοι του νομοσχεδίου είναι η αναβάθμιση των απαιτήσεων για κάθε θέση, ώστε η τελική επιλογή να γίνεται από μία σειρά προσώπων με αυξημένα προσόντα και ικανότητες, να ενισχύσουμε -όχι μόνο στο στενό δημόσιο την έννοια της αξιοκρατίας, αλλά και στους ίδιους τους πολίτες- την αποτελεσματικότητα του συστήματος μέσω της επιτάχυνσης των διαδικασιών και τέλος, να γίνεται αξιολόγηση των διοικήσεων με ό,τι αυτό συνεπάγεται όταν η αξιολόγηση είναι θετική ή αρνητική.

Στο μέρος της επιλογής της διοίκησης, αρχικά να σημειωθεί ότι η όλη διαδικασία πλέον επιτέλους μπαίνει στην εποπτεία του ΑΣΕΠ, ενώ την ίδια στιγμή γίνεται ομαδοποίηση των φορέων και προβλέπεται ξεχωριστή διαδικασία ανάλογα με το εύρος και το είδος των αρμοδιοτήτων τους. Για πρώτη φορά θεσμοθετείται η γραπτή δοκιμασία με ηλεκτρονικό τρόπο, προκειμένου να πιστοποιούνται τα προσόντα των υποψηφίων και η διαδικασία αυτή θα διενεργείται από τον ΑΣΕΠ σε συνεργασία με φορείς του δημοσίου και του ιδιωτικού τομέα. Επιπλέον, θα υπάρχει μοριοδότηση των τυπικών προσόντων και της εργασιακής εμπειρίας των επιλέξιμων υποψηφίων, με προσαύξηση της βαθμολογίας της γραπτής δοκιμασίας.

Ακολουθεί δομημένη συνέντευξη από την αρμόδια επιτροπή επιλογής στελεχών για να καταλήξει στους τρεις επικρατέστερους υποψηφίους και από αυτούς η επιλογή του ενός από τον αρμόδιο Υπουργό, γιατί κάποιος στο τέλος πρέπει να έχει την πολιτική ευθύνη για τις επιλογές.

Αυτό που πρέπει να γίνει ξεκάθαρο είναι ότι η είσοδος στη διαδικασία επιλογής του τεστ ικανοτήτων είναι ιδιαιτέρως σημαντική, δεδομένου ότι με τον τρόπο αυτό επέρχεται ισορροπία μεταξύ των τυπικών και ουσιαστικών προσόντων, όπως για παράδειγμα της ικανότητας επίλυσης προβλημάτων ή της ανάλυσης πληροφοριών, όπου τα μόρια δεν μπορούν να περιγράψουν την ικανότητα ή μη του υποψηφίου.

Βέβαια, να πούμε ότι η διαδικασία αυτή δεν γίνεται για πρώτη φορά. Ακολουθούμε σωστές και δοκιμασμένες πρακτικές που χρησιμοποιούν πολλές χώρες ανεπτυγμένες του εξωτερικού. Θα ήθελα επίσης, να σημειώσω σε αυτό το σημείο ότι με την προτεινόμενη διαδικασία επιλογής δίνεται η δυνατότητα συγκρότησης πολλαπλών επιτροπών επιλογής στελεχών, των οποίων οι πρόεδροι προέρχονται από τον ΑΣΕΠ. Επιπλέον, ομαδοποιούνται οι προκηρύξεις. Έτσι αντί να βγαίνουν ξεχωριστά για κάθε νοσοκομείο, θα βγει μία ενιαία προκήρυξη. Και αυτό βέβαια αντιλαμβανόμαστε όλοι ότι οδηγεί σε μια οικονομία κλίμακας.

Τέλος, να πούμε ότι μόνο οι επτά επικρατέστεροι καλούνται για συνέντευξη, όχι όλοι οι υποψήφιοι, κάτι που εξοικονομεί στη διαδικασία χρόνο και προσδίδει αντικειμενικότητα.

Με τον τρόπο αυτό να είστε σίγουροι, κύριοι συνάδελφοι, ότι δεν θα μας τύχει διοικητής νοσοκομείου κάποιος ιδιοκτήτης βουλκανιζατέρ. Όχι ότι έχω κάτι με τους ιδιοκτήτες βουλκανιζατέρ. Οι άνθρωποι είναι πολύ καλοί και προσφέρουν πραγματικά στην κοινωνία. Αλλά όπως και να το κάνουμε άλλο να αλλάζεις λάστιχα και βαλβίδες και άλλο να διοικείς έναν δημόσιο φορέα με στόχους πραγματικούς και με ανάγκες για τον Έλληνα πολίτη.

Θέλουμε κυρίες και κύριοι συνάδελφοι, να προωθήσουμε την αξιοκρατία και αυτό ακριβώς επιτυγχάνουμε με το παρόν νομοσχέδιο. Βάζουμε πρόσθετα φίλτρα αντικειμενικότητας για να λαμβάνουν οι πολίτες τις υπηρεσίες που τους αξίζουν.

Την ίδια στιγμή τι πρότεινε άραγε ο νεοεκλεγείς Πρόεδρος του ΣΥΡΙΖΑ; Πρότεινε οι διοικήσεις των δημόσιων φορέων να εκλέγονται μεταξύ των εργαζομένων, των συνδικαλιστών δηλαδή. Δεν ξέρω ποιος του το προτείνει, ίσως ο κ. Πολάκης. Μετά το μάζεψε ή προσπάθησε να το μαζέψει. Επιτέλους, λίγη σοβαρότητα.

Θα ήθελα να σταθώ στη σημαντική μεταρρύθμιση που γίνεται με την αξιολόγηση των διοικήσεων. Πιο συγκεκριμένα, η αξιολόγηση πλέον διέπεται από διαφάνεια, δεδομένου ότι συγκροτούνται συγκεκριμένα σχέδια δράσης για κάθε οργανισμό, τα οποία περιλαμβάνουν προγραμματισμό δράσεων ποιοτικούς και ποσοτικούς στόχους και με συγκεκριμένους δείκτες απόδοσης. Επιπλέον οι διοικήσεις των φορέων υπογράφουν συμβόλαια απόδοσης και κάθε χρόνο αξιολογούνται επί συγκεκριμένων δράσεων και έργων.

Κυρίες και κύριοι συνάδελφοι, το παρόν νομοσχέδιο είναι πέρα από χρώματα και κόμματα. Ένα νομοσχέδιο που στον πυρήνα του έχει τον πολίτη και αποσκοπεί σε διοικήσεις υψηλότερης ποιότητας, με περισσότερες δυνατότητες. Λέξεις κλειδιά του νομοσχεδίου είναι η διαφάνεια, η αντικειμενικότητα και ο πολίτης.

Κλείνω με τούτο. Μπήκα, ενεπλάκην ενεργά στην πολιτική το 2015 για να δυναμώσω τη φωνή της λογικής, με την οποία ο κ. Τσίπρας και η παρέα του είχαν πάρει πραγματικά διαζύγιο. Ακολούθως, πίστεψα στο όραμα του νεοεκλεγέντος τότε Προέδρου μας, του Κυριάκου Μητσοτάκη και συντάχθηκα στο πλευρό του για να υπηρετήσω εκείνες τις καίριες, απαραίτητες μεταρρυθμιστικές πολιτικές που ο τόπος έχει ανάγκη. Από τότε και μέχρι σήμερα δεν έχει περάσει ούτε μία μέρα που να μη δικαιώνομαι για την επιλογή μου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα έξι μαθητές και μαθήτριες και τρεις συνοδοί εκπαιδευτικοί από το 2ο Δημοτικό Σχολείο Παλαιού Φαλήρου.

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία ο κ. Πέτρος Παππάς για επτά λεπτά.

Ορίστε, κύριε συνάδελφε.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ακούσαμε στο υπό συζήτηση νομοσχέδιο ότι είναι μια προσπάθεια η οποία εντάσσεται στην ευρύτερη στρατηγική της Κυβέρνησης για μεταρρυθμιστικές τομές.

Τα στελέχη της δημόσιας διοίκησης σφίγγουν τα δόντια τους όταν ακούν για την προσπάθεια της Κυβέρνησης να κάνει μεταρρυθμίσεις. Είναι γνωστά τα έργα και οι ημέρες της Κυβέρνησης. Είναι γνωστά και τα έργα και οι ημέρες του Πρωθυπουργού όταν είχε το αρμόδιο Υπουργείο, καθώς καρατομήθηκαν εκατοντάδες ικανά στελέχη της δημόσιας διοίκησης για να τοποθετηθεί ένας κομματικός στρατός.

Στην ίδια λογική συνεχίζει και σήμερα η Κυβέρνηση. Για ποια ακριβώς αξιοκρατία και διαφάνεια μιλάει, τη στιγμή που έρχεται να καταργήσει έναν νόμο, τον ν.4735/ 2020 τον οποίον δεν εφάρμοσε ποτέ. Είπε η κυρία Υπουργός στις επιτροπές ότι η Κυβέρνηση θέλει να βελτιώνεται. Πραγματικά είναι κατώτερη των περιστάσεων αυτή η δήλωση της κυρίας Υπουργού, γιατί ακριβώς για τρία χρόνια διορίζονταν διοικήσεις στο δημόσιο, οι οποίες ήταν εκτός νόμου. Και τώρα έρχεται να καταργήσει έναν νόμο τον οποίον δεν εφάρμοσε ποτέ ενώ χειροτερεύει τους όρους διορισμού των διοικήσεων, καθώς συμμετέχει μόνο ένα στέλεχος του ΑΣΕΠ στα συμβούλια αυτά, τη στιγμή που θα έπρεπε μόνο η ανεξάρτητη αρχή να είναι υπεύθυνη για τους διορισμούς των διοικήσεων αυτών.

Θέλω να πω λίγα λόγια για τα νοσοκομεία και τους διορισμούς των διοικήσεων των νοσοκομείων. Διακρίνετε την τρίτη κατηγορία σε δύο υποκατηγορίες. Στα μικρά νοσοκομεία, κάτω των τετρακοσίων κλινών, δεν ορίζετε καν την προϋπόθεση να υπάρχει τόσο η συνάφεια των σπουδών όσο και η επαγγελματική εμπειρία. Διαζευκτικά λέτε, «ή…ή». Αλήθεια, θεωρείται ότι από το Κιλκίς, από το οποίο προέρχομαι εγώ, ένας γυμναστής στο επάγγελμα με ένα ασυναφές μεταπτυχιακό τίτλο σπουδών είναι κατάλληλος για διοικητής ενός νοσοκομείου; Αποτελούν αυτές οι σπουδές εχέγγυο, ώστε να είναι κάποιος διοικητής ενός περιφερειακού κεντρικού νοσοκομείου νομού; Θυμόμαστε όλοι και την ιστορία του ογδοντάχρονου διοικητή του Νοσοκομείου Καρδίτσας, ο οποίος για να εκτρέψει τον κομματικό στρατό προς τη Νέα Δημοκρατία ήρθε σε μια συνδιαλλαγή με τον Πρωθυπουργό, όπως ομολόγησε, και τελικά διορίστηκε διοικητής και φυσικά παύτηκε μόνο όταν αποκαλύφθηκε αυτό το σκάνδαλο.

Έχουμε μια σειρά ερωτήσεων για τη λογική αυτού του νομοσχεδίου. Γιατί αλήθεια δεν προβλέπεται σε όλες τις κατηγορίες να υπάρχει ψηφιακός εγγραμματισμός των υποψηφίων. Γιατί δεν προβλέπεται να υπάρχει πιστοποιητικό επάρκειας ψηφιακής γνώσης; Η κυρία Υπουργός είπε πάλι στις επιτροπές ότι επειδή διενεργείται ο γραπτός διαγωνισμός ηλεκτρονικά, αυτό είναι αρκετό. Δηλαδή είναι αρκετό ένας διοικητής οργανισμού απλά να μπορεί να μπαίνει στην ηλεκτρονική πλατφόρμα και απλά να μπορεί να συνδέεται και να απαντάει ηλεκτρονικά. Γιατί λοιπόν, δεν προβλέπεται αυτό το πιστοποιητικό; Γιατί δεν προβλέπεται η υποχρεωτική απομαγνητοφώνηση των συνεντεύξεων σε όλες τις κατηγορίες και υπάρχει απλά προαιρετικά; Για να ξέρουμε ακριβώς τι συμβαίνει σε αυτή τη συνέντευξη. Γιατί δεν μοριοδοτείται το διδακτορικό; Στερεοτυπικά θεωρείτε τους ανθρώπους οι οποίοι κατέχουμε διδακτορικό ως απομονωμένους ερευνητές οι οποίοι δεν είναι ικανοί να διοικήσουν οργανισμούς;

Σκάνδαλο αποτελεί ακόμα το ότι εξισώνετε την Εθνική Σχολή Δημόσιας Διοίκησης με τα μεταπτυχιακά.

Την Εθνική Σχολή Δημόσιας Διοίκησης, η οποία είναι η κατ’ εξοχήν παραγωγική σχολή που παράγει μάνατζερ του δημοσίου, την απομειώνετε και θεωρείτε ότι ο κάτοχος ενός μεταπτυχιακού είναι ίσος με τον απόφοιτο της Εθνικής Σχολής της Δημόσιας Διοίκησης. Λέτε για αντικειμενική γραπτή εξέταση, τη στιγμή που δεν προβλέπεται να δημοσιοποιούνται οι απαντήσεις αυτής της γραπτής εξέτασης και επίσης να δίνεται η δυνατότητα ένστασης στη γραπτή εξέταση.

Για ποια διαφάνεια μιλάτε, κυρία Υπουργέ;

Επίσης στα διάφορα skills τα οποία αξιολογείτε στη γραπτή εξέταση, λέτε για ήπιες δεξιότητες για τεστ κ.λπ.. Γιατί σωρευτικά εμμένετε και στη συνέντευξη, τη στιγμή που και ο καθηγητής ψυχομετρίας ο οποίος μίλησε στις επιτροπές μάς είπε για το πόσο διαβλητή είναι η διαδικασία της συνέντευξης και αφού οι ικανότητες ηγεσίας μπορούν να αξιολογηθούν μέσα από αυτές τις γραπτές δεξιότητες;

Λέτε τέλος για ένα σύστημα κινήτρων και ανταμοιβής. Θέλετε να αμείβετε περισσότερο τους διοικητές των οργανισμών, τους διοικητές των νοσοκομείων, να μετατρέψετε τους διοικητές νοσοκομείων σε golden boys, με τη λογική της ΔΕΗ. Πραγματικά, όμως, ποια νοσοκομεία θα διοικήσουν αυτοί οι άνθρωποι; Νοσοκομεία τα οποία δεν έχουν πλέον γιατρούς, δεν έχουν νοσηλευτές, νοσοκομεία στα οποία θα έπρεπε να δώσετε έμφαση στην αμοιβή του προσωπικού, στην αμοιβή του ιατρικού και του νοσηλευτικού προσωπικού. Άρα δημιουργείτε έναν κομματικό στρατό golden boys, έναν κομματικό στρατό ο οποίος θα διοικεί το τίποτα, τα νοσοκομεία τα οποία δεν έχουν πλέον ιατρονοσηλευτικό προσωπικό.

Είναι ένα νομοσχέδιο ντροπή για μια Κυβέρνηση που ευαγγελίζεται τον εκσυγχρονισμό. Είναι ένα μνημείο αναχρονισμού, ένα μνημείο αναξιοκρατίας που θα βάλει σε θέσεις διοίκησης ανθρώπους οι οποίοι ανήκουν στον κομματικό στρατό, που θα εξασφαλίσει στο να παραμείνουν σε θέσεις διοίκησης άνθρωποι οι οποίοι δεν έχουν συνάφεια σπουδών, οι οποίοι δεν έχουν την αντίστοιχη επαγγελματική εμπειρία. Θα μείνουν άνθρωποι οι οποίοι δεν έχουν τη δυνατότητα να διοικήσουν, τη στιγμή που υπάρχουν -και θα αναφερθώ και πάλι στα νοσοκομεία- εκατοντάδες απόφοιτοι μεταπτυχιακών προγραμμάτων στη διοίκηση της υγείας. Τη στιγμή που υπάρχουν εκατοντάδες στελέχη με εμπειρία στην υγεία και στη διοίκησή της, επιλέγετε μια λύση για να εγκαθιδρύσετε έναν κομματικό στρατό στη διοίκηση των νοσοκομείων.

Στον ΣΥΡΙΖΑ καταψηφίζουμε το νομοσχέδιο αυτό και δεσμευόμαστε ότι όταν επανέλθουμε στην εξουσία, όταν ο λαός μας φέρει ξανά στην κυβέρνηση, θα θεσπίσουμε έναν νόμο με τον οποίον οι διοικήσεις στο δημόσιο θα γίνονται από ανεξάρτητη αρχή, όπως γίνονται σε όλα τα πολιτισμένα κράτη του κόσμου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Καλείται στο Βήμα ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μάντζος. Μετά θα ακολουθήσουν δύο Βουλευτές. Οι Κοινοβουλευτικοί Εκπρόσωποι δικαιούνται τον μισό χρόνο. Προφανώς επειδή προηγήθηκαν οι Αρχηγοί, για λόγους πρακτικούς αλλά και ουσιαστικούς, και επειδή είμαστε προς το τέλος της ολοκλήρωσης της συζήτησης του σχεδίου νόμου, η πρωτολογία και η δευτερολογία των Κοινοβουλευτικών Εκπροσώπων θα ενσωματωθεί. Δηλαδή, θα πάρουν τον μισό χρόνο, αλλά κατά την πορεία θα κάνουν χρήση και της δευτερολογίας.

**ΚΩΝΣΤΑΝΤΙΝΟΣ ΤΣΙΑΡΑΣ:** Εννέα λεπτά. Σωστά, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Προφανώς είμαι υποχρεωμένος να βάλω έξι λεπτά, αλλά η ανοχή των τριών ακόμα λεπτών της δευτερολογίας θα δοθεί σε κάθε Κοινοβουλευτικό Εκπρόσωπο. Νομίζω ότι αυτό είναι και δικαιότερο. Εξάλλου, οι εισηγητές και οι ειδικοί αγορητές θα έχουν τη δυνατότητα, γιατί είναι οι καθ’ ύλην εισηγητές, αυτοί που από την αρχή μέχρι το τέλος παρακολουθούν και συμμετέχουν στο νομοσχέδιο, θα έχουν τη δυνατότητα όσοι το επιθυμούν της δευτερολογίας.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Έχει προχωρήσει από χθες πράγματι και έχει ωριμάσει σχεδόν η συζήτηση επί του σχεδίου νόμου. Έχουν διαφανεί οι θέσεις των κομμάτων πάνω σε αυτό. Δεν θέλω επομένως, σεβόμενος τον χρόνο πράγματι όπως είπατε, κύριε Πρόεδρε, να απασχολήσω το Σώμα με επαναλήψεις.

Άλλωστε, ο ειδικός αγορητής μας Παναγιώτης Δουδωνής και όλοι οι ομιλητές μας έχουν εκθέσει στις κυρίες Υπουργούς και στον κύριο Υφυπουργό με κάθε λεπτομέρεια τις ειδικές παρατηρήσεις και τις ενστάσεις μας. Επιλέγω, στον χρόνο που διαθέτω, να σταθώ στα βασικά, σε εκείνα που, όπως προσφυώς είπε συνάδελφός μας, μας εμποδίζουν και μας αναγκάζουν, ειδικά εμάς που έχουμε χειροπιαστές αναφορές και αποδείξεις στο ζήτημα της αξιοκρατίας, να μην υπερψηφίζουμε ένα σχέδιο νόμου που έστω και στον τίτλο επικαλείται την αξιοκρατία.

Όμως, πριν πάμε στην ουσία θα μου επιτρέψετε να σταθώ σε ορισμένα σημεία

Και επειδή η ζωή είναι ένα άθροισμα από πολλές μικρές ιστορίες, ας δούμε μια από τις πλέον πρόσφατες από αυτές. Δύο γενικοί γραμματείς και ένας διοικητής ΥΠΕ έκαναν το καλοκαίρι που μας πέρασε, με ανάθεση από το κόμμα της Νέας Δημοκρατίας, περιοδεία στα νησιά του Αιγαίου. Άφησαν τα Υπουργεία τους, άφησαν την ΥΠΕ για να επιδοθούν στα νησιά της χώρας στον εκλογικό αγώνα της Νέας Δημοκρατίας. Πιθανόν ταξίδεψαν σε αυτά τα όμορφα νησιά με δαπάνες του ελληνικού κράτους. Προκύπτουν αυτά από τη «ΔΙΑΥΓΕΙΑ». Δεν ξέρω αν ήταν υποψήφιοι για πρεσβευτές του τουρισμού μας. Δυστυχώς, πρέπει να ενημερωθούν ότι η νέα Υπουργός κατήργησε αυτόν τον θεσμό πριν από μία μόλις εβδομάδα. Οποιαδήποτε ομοιότητα ή σύμπτωση με πρόσωπα και καταστάσεις δεν είναι καθόλου συμπτωματική και ανταποκρίνεται πλήρως στην πραγματικότητα. Γιατί την πρόσφατη αυτή προεκλογική περίοδο των βουλευτικών εκλογών μετρήσαμε πολλές ανάλογες μετακινήσεις στελεχών του κράτους σε προεκλογικές δράσεις της Νέας Δημοκρατίας.

Δεύτερο σημείο, τέσσερα χρόνια πίσω. Με μια από τις πρώτες πρωτοβουλίες αυτής εδώ της Κυβέρνησης, το 2019, -της προηγούμενης δηλαδή, που μπορεί να διαφωνεί με την τωρινή, αλλά τέλος πάντων η ίδια είναι- άλλαξαν τα προσόντα για την πρόσληψη του διοικητή της Εθνικής Υπηρεσίας Πληροφοριών. Ανέλαβε ένας μουσικός. Δεν πήγε και πολύ καλά αυτό. Έτσι δεν είναι; Ή μάλλον πήγε πολύ καλά γι’ αυτούς που ήθελαν να πάει όπως πήγε, γιατί στη συνέχεια εν χορδαίς και οργάνοις η Εθνική Υπηρεσία Πληροφοριών έγινε το κομβικό σημείο του μεγάλου διεθνών διαστάσεων σκανδάλου των υποκλοπών. Και ζούμε σήμερα τη στιγμή και την περίοδο να έρχεται σε αυτό εδώ το Βήμα ο Πρωθυπουργός της χώρας, ο άνθρωπος που μέσα από την αυλή του η ΕΥΠ παρακολουθούσε πολιτικούς Αρχηγούς, στρατιωτικούς, δημοσιογράφους, και να μας λέει ότι κουράστηκε να ακούει την ίδια μουσική. Τον κούρασε το κράτος δικαίου, τον κούρασε η δημοκρατία, τον κούρασαν τα ανθρώπινα δικαιώματα, τον κούρασε το Ευρωπαϊκό Κοινοβούλιο, τον κούρασε το Συμβούλιο της Ευρώπης, τον κούρασε το Ευρωπαϊκό Δικαστήριο των Δικαιωμάτων του Ανθρώπου, τον κούρασε η μαχητική δημοσιογραφία. Εκείνος μπορεί να κουράστηκε, τα κακά νέα είναι όμως ότι εμείς δεν κουραζόμαστε με τίποτα. Και αυτό δεν είναι εμμονή. Αυτό είναι επιμονή και υπομονή μέχρι την πλήρη αποκάλυψη της αλήθειας.

Σημείο τρίτο, νοσοκομεία ανά την Ελλάδα μετατρέπονται σε αποθετήρια αποτυχημένων υποψήφιων πολιτευτών της Νέας Δημοκρατίας, σε Καρδίτσα, Πρέβεζα, Άρτα και αλλού. Θα ήταν φαιδρό, αν δεν ήταν τραγικό, διότι δεν μιλάμε για οποιεσδήποτε μονάδες του δημοσίου, αλλά για τους φορείς παροχής υπηρεσιών υγείας.

Να το πούμε καθαρά, η αξιοκρατία στη διοίκηση των νοσοκομείων είναι κομβικός παράγοντας για ένα σύγχρονο και αποδοτικό κοινωνικό κράτος στην υπηρεσία των πολιτών, ιδίως των πλέον ευάλωτων, για τη θεραπεία και τη μείωση των κοινωνικών ανισοτήτων.

Τα τρία αυτά σημεία μπορεί να φαίνονται εκ των φαινομένων διαφορετικά, όμως, συνθέτουν την εικόνα της κυβερνητικής πολιτικής, του μονοδιάστατου αναχρονισμού με μια και μόνη διάσταση τη συντήρηση του στάτους, τη διατήρηση των προνομίων και της νομής της εξουσίας και φυσικά με μπόλικη επικοινωνία, ακόμα και όταν η νομοθεσία είναι διόρθωση ημαρτημένων, όπως γίνεται σήμερα με χαριτωμένα TiKTok ως τη μεγάλη μεταρρύθμιση.

Αλήθεια, πόσες μεγάλες μεταρρυθμίσεις και πόσα πενιχρά αποτελέσματα; Δεν πρέπει να αναρωτηθούμε; Ήταν μεταρρύθμιση η κατάργηση του πανεπιστημιακού ασύλου, κυρία Υπουργέ; Ήταν μεταρρύθμιση η Πανεπιστημιακή Αστυνομία; Έγινε καμμία μεταρρύθμιση στις δημόσιες υποδομές σε μια Θεσσαλία κατεστραμμένη, σε μια Δαδιά καμένη, με το έγκλημα των Τεμπών να περιμένει και να ψάχνει ενόχους και τη δικογραφία εδώ στη Βουλή;

Έγινε καμμία μεταρρύθμιση στη δικαιοσύνη, με τα ράφια να πέφτουν στο κεφάλι των δικαστικών υπαλλήλων; Ή μήπως προχώρησε καμμία μεταρρύθμιση για την καταπολέμηση της οπαδικής βίας; Είναι μεταρρύθμιση η ψηφιοποίηση και όχι η απλοποίηση της γραφειοκρατίας;

Καμμία, λοιπόν, εμπιστοσύνη δεν μπορούμε να έχουμε σε αυτή την Κυβέρνηση όσον αφορά στο περιεχόμενο των λέξεων «μεταρρύθμιση» και «αξιοκρατία», ιδίως όταν με το παρόν σχέδιο νόμου εισάγεται μια άλλη εκδοχή κομματισμού, ένα σύστημα επιλογής όχι τελικά των καλύτερων, αλλά των πλέον συνεργάσιμων, των ανθρώπων των αρεστών στον Υπουργό, στο Υπουργείο, των ανθρώπων, που τελικά θα τελούν σε σχέση εξάρτησης.

Αυτή δεν είναι επιλογή αρίστων. Είναι επιλογή των καλύτερων «γαλάζιων», με το ΑΣΕΠ, ολίγον ΑΣΕΠ, τόσο-όσο ΑΣΕΠ, ΑΣΕΠ σε μειοψηφία, ΑΣΕΠ που να δίνει το όνομα, αλλά όχι τη χάρη, ΑΣΕΠ που θα ακυρώνεται στην πράξη, ΑΣΕΠ που μονίμως θα μειοψηφεί. Είναι μετακλητή αξιοκρατία, όπως είχαμε και την μετακλητή αξιολόγηση. Βλέπουμε προκλητική αγνόηση των διδακτορικών τίτλων σπουδών, άριστοι που φοβούνται την ακαδημαϊκή αριστεία και πριμοδότηση της συνέντευξης έναντι των τυπικών προσόντων.

Κυρίες και κύριοι συνάδελφοι, το σχέδιο νόμου που συζητούμε και σήμερα -και αυτό- είναι για τη Νέα Δημοκρατία το νομοθετικό πρόσχημα για τη συνέχιση της παθογένειας του κομματισμού στη δημόσια διοίκηση.

Το κόμμα που κάποτε καταψήφισε το ΑΣΕΠ και το opengov, το κόμμα του «γαλάζιου» σταθμάρχη στη Λάρισα, το κόμμα των «δικών μας» παιδιών, το κόμμα με το ρεκόρ μετακλητών σε κράτος και αυτοδιοίκηση, το κόμμα του «βραβείου» των απευθείας αναθέσεων που έχει απονείμει η ίδια η Ενιαία Ανεξάρτητη Αρχή Δημοσίων Συμβάσεων, το κόμμα που όχι μόνο περιθωριοποιεί, αλλά και κακοποιεί συστηματικά τις ανεξάρτητες αρχές, δεν μπορεί -και είναι λογικό- να αποστεί από τις παραδόσεις του και τα έργα του.

Την αξιοκρατία είτε την πιστεύεις είτε όχι, χωρίς μισόλογα, προσχήματα και μέσες οδούς. Για εμάς τέτοια διλήμματα δεν υπάρχουν. Η διαφάνεια και αξιοκρατία δεν είναι έννοιες προσχηματικές. Η δημοκρατική παράταξη σε αυτόν τον τόπο έχει χειροπιαστό αποτύπωμα από το ΑΣΕΠ έως τη «ΔΙΑΥΓΕΙΑ» και το opengov. Προερχόμαστε από μια παράταξη που έχει εισάγει στον δημόσιο λόγο την αξιοκρατία και τη διαφάνεια, όρους τους οποίους το ΠΑΣΟΚ δεν τους έφερε ως ευχολόγια, αλλά ως αρχές με υπέρτερη νομική ισχύ, με καινοτομίες και ρηξικέλευθες αλλαγές.

Μεταρρύθμιση δεν είναι όσοι επιλέγονται κατά τύχη πολλές φορές να αναγκάζονται σε παραίτηση, επειδή δεν υπηρετούν τα κομματικά συμφέροντα των κυβερνητικών κομμάτων. Μεταρρύθμιση δεν είναι όταν στις θέσεις ευθύνης τοποθετούνται άνθρωποι που έχουν το ανάστημα να διαφωνήσουν, να αντιπροτείνουν και να πείσουν στο όνομα της δικής τους επάρκειας ή των γενικών αρχών του κράτους δικαίου και να εκδιώκονται.

Προερχόμαστε από άλλη μήτρα, λοιπόν. Πώς θα μπορούσε κανείς να διαφωνήσει ότι το ΑΣΕΠ είναι μια Αρχή η οποία παρέχει τα απόλυτα εχέγγυα διαφάνειας και αξιοκρατίας στις προσλήψεις; Και αυτό ακριβώς το ΑΣΕΠ εσείς το καταδικάζετε σε διαρκή μειοψηφία έναντι των γενικών και ειδικών γραμματέων.

Εμείς, κυρίες και κύριοι συνάδελφοι, ακριβώς προερχόμενοι από άλλο αξιακό πλαίσιο και ιδεολογική αφετηρία, θα πορευτούμε και πορευόμαστε με αυτές τις αρχές και τις αξίες που μας κάνουν διαφορετικούς, γιατί δεν είμαστε όλοι ίδιοι. Εμείς δεν οραματιζόμαστε απλώς, αλλά σχεδιάζουμε μεταρρυθμίσεις.

Προτείνουμε και προτείναμε: Διεθνείς ανοικτές διαγωνιστικές διαδικασίες με επιτροπές κύρους και με θητείες αποσυνδεδεμένες από τους εκλογικούς κύκλους, με λογοδοσία, αντικειμενικότητα και πραγματική αξιολόγηση δομών και στελεχών, βασισμένη στα ανοιχτά δεδομένα, για διαφάνεια και αξιοκρατία που δεν είναι απλά συνθήματα, αλλά θεμέλια κάθε οργανωμένης πολιτείας, κάθε σύγχρονου, πραγματικά φιλελεύθερου κράτους. Εγγυήσεις ενός αξιόπιστου και αποδοτικά δημοσίου, ενός κρατικού μηχανισμού που μπορεί να επιτελέσει τον αποκλειστικό σκοπό του: τη θεραπεία του δημοσίου συμφέροντος, όχι του εφημέριου μικροκομματικού συμφέροντος. Ένα κράτος ανθεκτικό, αποδοτικό, ευέλικτο, σύγχρονο. Ένα κράτος φιλικό προς τον πολίτη.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μάντζο.

Τον λόγο τώρα, όπως είπαμε, θα πάρουν δύο Βουλευτές και μετά κάποιος Κοινοβουλευτικός Εκπρόσωπος, όπως θα ζητηθεί. Βλέπω ότι ζητάει ο κ. Ξανθόπουλος.

Τώρα καλούμε στο Βήμα τον Βουλευτή της Νέας Δημοκρατίας, τον κ. Παναγή Καππάτο για επτά λεπτά και μετά τον κ. Λαζαρίδη και μετά τον κ. Ξανθόπουλο.

Ορίστε, κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρία Υπουργέ, κυρία και κύριοι Υφυπουργοί, κυρίες και κύριοι συνάδελφοι, το νομοσχέδιο που συζητούμε σήμερα αφορά περισσότερες από εξακόσιες θέσεις προέδρων, αντιπροέδρων, διοικητών και αναπληρωτών διοικητών, υποδιοικητών, διευθυνόντων και εντεταλμένων συμβούλων σε φορείς του δημοσίου τομέα, νομικά πρόσωπα δημοσίου και ιδιωτικού δικαίου. Πρόκειται για ένα νομοσχέδιο με το οποίο θα θεσμοθετηθεί ένα νέο, ευέλικτο και πιο στοχευμένο σύστημα επιλογής και αξιολόγησης των διοικήσεων των φορέων του δημοσίου τομέα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ)**

Οι υπηρεσίες των οργανισμών αυτών επιδρούν στην καθημερινότητα και στην ποιότητα της ζωής όλων μας. Η επιλογή των διοικήσεων αυτών μέχρι τώρα ανήκε στην εκάστοτε κυβέρνηση. Με το παρόν σχέδιο νόμου επιλέγουμε να κάνουμε ένα ακόμη βήμα για να οικοδομήσουμε ένα σύγχρονο και πιο αποτελεσματικό σύστημα διοίκησης ώστε να μπορούμε να παρέχουμε πιο ποιοτικές, πιο αποτελεσματικές υπηρεσίες στους πολίτες. Επιλέγουμε, δηλαδή, να εξυπηρετούμε τον πολίτη και όχι να διορίσουμε πολιτευτές. Επιλέγουμε να θέσουμε τη διαδικασία αυτή υπό το Ανώτατο Συμβούλιο Επιλογής Προσωπικού, το ΑΣΕΠ, με πρόσθετα φίλτρα αξιοκρατίας, αντικειμενικότητας, διαφάνειας και λογοδοσίας.

Το παρόν καινοτόμο νομοσχέδιο που συζητούμε σήμερα κινείται σε δύο άξονες, αφ’ ενός στη διαδικασία επιλογής των διοικήσεων των φορέων του δημοσίου τομέα και αφ’ ετέρου στην αξιολόγησή τους. Δημιουργούνται ως εκ τούτου οι προϋποθέσεις συνολικά για τα τυπικά προσόντα. Προβλέπεται οι υποψήφιοι να κατέχουν υποχρεωτικά πτυχίο ανώτατης εκπαίδευσης, να έχουν πολύ καλή ή καλή, κατά περίπτωση, γνώση ξένης γλώσσας, δεκαετή εργασιακή εμπειρία, οκταετή για τα νοσοκομεία με τετρακόσιες λιγότερες κλίνες, εξαετή για φορείς τοπικής εμβέλειας.

Σκεπτόμενος την οικονομία του χρόνου, δεν θα επεκταθώ σε περαιτέρω πληροφορίες των τυπικών απαιτούμενων προσόντων. Υπάρχουν αναλυτικά στο νομοσχέδιο και έχουν δομηθεί ανάλογα με τις απαιτήσεις και την κατηγορία ανά φορέα.

Κυρίες και κύριοι συνάδελφοι, το σημερινό νομοσχέδιο θα έλεγα ότι επιδιώκει την επίτευξη ενός τετραπλού στόχου. Πρώτος στόχος: η αναβάθμιση των απαιτήσεων για κάθε θέση, ώστε τα στελέχη που θα επιλέγονται να έχουν αυξημένα προσόντα και ικανότητες. Δεύτερος στόχος: η ενίσχυση της αξιοκρατίας και της διαφάνειας. Τρίτος στόχος: η αποτελεσματικότητα του συστήματος μέσω της επιτάχυνσης των διαδικασιών. Και τέταρτος στόχος: η αξιολόγηση των διοικήσεων, ώστε να επιβραβεύονται οικονομικά αν επιτυγχάνουν τους στόχους τους και αν όχι, να αντικαθίσταται.

Πρόκειται για το τρίτο κατά σειρά νομοσχέδιο του Υπουργείου Εσωτερικών στους τέσσερις πρώτους μήνες της νέας Κυβέρνησης. Η Βουλή έχει ήδη ψηφίσει νόμους για την άρση όλων των περιορισμών στην άσκηση του δικαιώματος ψήφου Ελλήνων πολιτών που βρίσκονται στο εξωτερικό. Έχει ήδη ψηφίσει την αναμόρφωση του συστήματος διακυβέρνησης των Οργανισμών της Τοπικής Αυτοδιοίκησης.

Επανέρχομαι, όμως, σε όσα ανέφερα πριν, περί του νομοσχεδίου. Κατηγοριοποιούμε τους φορείς σε τρεις ομάδες ανάλογα με το εύρος και το είδος των αρμοδιοτήτων τους. Στην πρώτη ομάδα εντάσσονται νομικά πρόσωπα των οποίων οι αρμοδιότητες εκτείνονται σε όλη την επικράτεια. Μιλάμε, δηλαδή, για οργανισμούς εθνικής εμβέλειας, όπως είναι το Εθνικό Κέντρο Δημόσιας Διοίκησης και Αυτοδιοίκησης και οι επτά υγειονομικές περιφέρειες της χώρας.

Στην δεύτερη κατηγορία εντάσσονται οι οργανισμοί τοπικής εμβέλειας σε συγκεκριμένη περιοχή της χώρας. Για παράδειγμα η δημόσια βιβλιοθήκη σε μια μικρή πόλη ή ένα τοπικό αθλητικό κέντρο και ούτω καθεξής.

Και στην τρίτη κατηγορία εντάσσονται τα νοσοκομεία της χώρας μας. Μιλάμε για εκατόν είκοσι νοσοκομεία και μαζί με τις θέσεις αναπληρωτών διοικητών είναι περίπου εκατόν εξήντα θέσεις.

Επιπλέον, προβλέπονται τεστ δεξιοτήτων με τα οποία θα αξιολογούνται οι ικανότητες και τα προσόντα που δεν σχετίζονται με συγκεκριμένες γνώσεις άρα δεν συνυπολογίζονται με τη μοριοδότηση των τυπικών προσόντων.

Για να γίνω πιο συγκεκριμένος, τα τεστ δεξιοτήτων θα ελέγχουν την ικανότητα των υποψηφίων ως προς την επίλυση προβλημάτων, την ανάλυση των πληροφοριών, τη διαχείριση των συναισθημάτων τους και την ομαδικότητα. Τα τεστ αυτά γίνονται σήμερα στο δημόσιο, μόνο που γίνονται σε άλλες χώρες. Στη χώρα μας γίνονται κατά κόρον στον ιδιωτικό τομέα.

Στόχος, λοιπόν, είναι να αξιοποιήσουμε τα διεθνή πρότυπα με διοικήσεις φορέων υψηλότερης ποιότητας, ώστε οι πολίτες να απολαμβάνουν καλύτερες δημόσιες υπηρεσίες και ταχύτερη εξυπηρέτηση.

Κυρίες και κύριοι συνάδελφοι, για πρώτη φορά στην ιστορία η επιλογή των φορέων του δημοσίου και η αξιολόγησή τους θα γίνεται με έναν τρόπο αντικειμενικό, με έναν τρόπο αξιοκρατικό.

Σας καλώ να υποστηρίξουμε και να στηρίξουμε το παρόν σχέδιο νόμου. Είναι πέρα και πάνω από μικρές ή μεγαλύτερες ιδεολογικές διαφορές. Αποτελεί τομή στην ελληνική δημόσια διοίκηση από τη Μεταπολίτευση και μετά.

Συγχαρητήρια στην ηγεσία του Υπουργείου Εσωτερικών, την κυρία Υπουργό, τους Υφυπουργούς και όσους έχουν εμπλακεί στη σύνταξη αυτού του νομοσχεδίου.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΝΙΚΗ ΚΕΡΑΜΕΩΣ (Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εσωτερικών):** Ευχαριστώ πολύ, κύριε Πρόεδρε.

Θα ήθελα να καταθέσω στο Σώμα νομοτεχνικές βελτιώσεις. Είναι στην κατεύθυνση αυτών που έχω ήδη εξαγγείλει.

Αναφέρω ενδεικτικά την αύξηση μορίων που αντιστοιχούν σε αποφοίτηση από την Εθνική Σχολή Δημόσιας Διοίκησης και Αυτοδιοίκησης. Την ειδοποίηση για κλήση σε συνέντευξη που αποστέλλεται σε όλους -σε όλους!- τους υποψηφίους πέντε ημέρες πριν, για να διασφαλίζεται η απολύτως ίση μεταχείριση υποψηφίων. Είναι η πρόταση της Πλεύσης Ελευθερίας. Τη δυνατότητα για πρόβλεψη ενιαίας δομής βιογραφικού στην προκήρυξη, για επιτάχυνση της διαδικασίας. Είναι πρόταση φορέα. Τη δυνατότητα για χρήση ψυχομετρικών ερωτηματολογίων πριν τη συνέντευξη. Είναι επίσης πρόταση της Πλεύσης Ελευθερίας. Το όριο στη μοριοδότηση της πραγματικής εργασιακής εμπειρίας. Είναι πρόταση, αν δεν κάνω λάθος, του ΠΑΣΟΚ και ενός άλλου κόμματος. Την υποχρεωτική μαγνητοφώνηση. Την πρόβλεψη για το αν δεν υπάρχουν καθόλου υποψήφιοι. Την πρόβλεψη του ορίου σε μεταβατική προσωρινή διοίκηση, το οποίο έθεσε ο κ. Δουδωνής.

Τις καταθέτω στο Σώμα και σε λίγο θα τοποθετηθώ, κύριε Πρόεδρε.

(Στο σημείο αυτό η Υπουργός Εσωτερικών κ. Νίκη Κεραμέως καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 92-94)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να μοιραστούν στις Κοινοβουλευτικές Ομάδες.

Θα δώσουμε τον λόγο τώρα στον κ. Λαζαρίδη Μακάριο από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κυρία Υπουργέ και κύριε Υφυπουργέ, κυρίες και κύριοι συνάδελφοι, «έχει μπάρμπα στην Κορώνη», «έβαλε βύσμα», «είχε δόντι», «διόρισαν τους δικούς τους», «είχε πλάτες», «μπήκε με ρουσφέτι», «βολεύτηκαν τα κομματόσκυλα», είναι μερικές μόνο από τις φράσεις κλισέ που ταυτίστηκαν με τον τρόπο λειτουργίας του ελληνικού δημοσίου κατά τις προηγούμενες δεκαετίες. Μία μάστιγα διαχρονική, μια κυνική πρακτική, ένα φαινόμενο ντροπιαστικό, μια κανονικότητα πολύ διαφορετική απ’ αυτή που οραματιζόμαστε για τη σύγχρονη Ελλάδα.

Ο τρόπος διορισμού των υπαλλήλων στο δημόσιο από το 1994 γίνεται με αδιάβλητα και αξιοκρατικά κριτήρια μέσω ΑΣΕΠ. Και δεν έχω κανένα πρόβλημα αυτή την κατάκτηση να πω ότι την πιστώνεται το ΠΑΣΟΚ και ο αείμνηστος Αναστάσης Πεπονής.

Βέβαια, επειδή άκουσα και τον ειδικό αγορητή και τον Κοινοβουλευτικό Εκπρόσωπο να μας «κουνάνε» λίγο - πολύ το δάχτυλο και να χρεώνουν τη διαχρονική αναξιοκρατία στη Νέα Δημοκρατία, θέλω, κυρίες και κύριοι συνάδελφοι, να ανατρέξετε -αξίζει να αναζητηθεί και να διαβαστεί- στην εισηγητική έκθεση του νόμου Πεπονή, για να κατανοήσουμε τον διαχρονικό τρόπο σκέψης του ΠΑΣΟΚ.

Αναφέρει, λοιπόν, η εισηγητική έκθεση ότι όσοι ήταν συμβασιούχοι -κύριε Δουδωνή, ακούστε το αυτό- πριν την κυβέρνηση του Κωνσταντίνου Μητσοτάκη το 1990 - 1993 προσλαμβάνονται στο δημόσιο, όσοι ήταν συμβασιούχοι στην κυβέρνηση Μητσοτάκη τότε απολύθηκαν από το ελληνικό δημόσιο.

Το λέω, κύριε Μάντζιο, γιατί όλοι μας εδώ μέσα έχουμε την ιστορία μας και κουβαλάμε τις «αμαρτίες» μας.

Την ίδια στιγμή, όπως πιστώνεται στον αείμνηστο Πεπονή το ΑΣΕΠ, πιστώνεται και στον Κυριάκο Μητσοτάκη το ότι ως Υπουργός Διοικητικής Μεταρρύθμισης θωράκισε το ΑΣΕΠ όπως θωράκισε και τη «ΔΙΑΥΓΕΙΑ».

Με προβληματίζει, όμως, κυρία Υπουργέ, κυρίες και κύριοι συνάδελφοι, το ότι σήμερα, τριάντα χρόνια μετά τον νόμο Πεπονή υπάρχουν πολίτες που έρχονται στα πολιτικά μας γραφεία και μας ζητάνε παρέμβαση, ίσως γιατί υπάρχουν ακόμη και σήμερα πολιτικοί που «χτυπάνε την πλάτη» στους πολίτες, αφήνοντας ορθάνοιχτο «παράθυρο» για δήθεν δυνατότητα παρέμβασης στο ΑΣΕΠ, απλά -προσέξτε- και μόνον για να μην τους δυσαρεστήσουν.

Δυστυχώς, όμως, τέτοιες συμπεριφορές δεν βοηθούν στην ανάκτηση της σχέσης εμπιστοσύνης μεταξύ πολιτών και πολιτικών. Και προφανώς, δεν συμβάλλουν στο να μπει η Ελλάδα σε μία άλλη τροχιά.

Και αν το ΑΣΕΠ άλλαξε τα δεδομένα για τις προσλήψεις στο δημόσιο, αυτό που δεν έχει αλλάξει μέχρι σήμερα είναι ο τρόπος επιλογής και τοποθέτησης σε κομβικές θέσεις των διοικήσεων του δημόσιου τομέα. Μέχρι στιγμής, όλες ανεξαιρέτως οι κυβερνήσεις καλύπτουν τις εξακόσιες και πλέον θέσεις σε φορείς του δημοσίου τομέα κατά το δοκούν, με διάφορα δικά τους κριτήρια, όχι πάντα διαφανή και ξεκάθαρα.

Όσες προσπάθειες επιχειρήθηκαν απέτυχαν παταγωδώς, όπως, για παράδειγμα, το πολυδιαφημισμένο opengov, το οποίο κατέληξε σε «Κουμπάρος Gov».

Δεν θα σας κάνω σοφότερους, κυρίες και κύριοι συνάδελφοι, υπενθυμίζοντάς σας πως συμβαίνει σε σημαντικές θέσεις από τις οποίες εξαρτάται η ορθή λειτουργία ολόκληρων οργανισμών, διευθύνσεων και υπηρεσιών να διορίζονται εντελώς ακατάλληλοι άνθρωποι, χωρίς γνώση του αντικειμένου, αλλά και διοικητικές ικανότητες, προκειμένου να ανταπεξέλθουν στις απαιτήσεις και τις σύγχρονες προκλήσεις. Αυτό το μείζον πρόβλημα έρχεται να διορθωθεί με το παρόν σχέδιο νόμου.

Το νέο σύστημα επιλογής και αξιολόγησης των διοικήσεων στον δημόσιο τομέα συνιστά μια σημαντική τομή στη δημόσια διοίκηση, με την οποία το κράτος γίνεται ακόμα πιο σύγχρονο και αποτελεσματικό. Οι πιο ικανοί θα είναι αυτοί που θα τίθενται πλέον επικεφαλής στις καίριες θέσεις του δημόσιου τομέα, με στόχο την καλύτερη και πιο ομαλή λειτουργία αυτού, μακριά από κόμματα, χρώματα και ιδεοληψίες, εντός του πλαισίου διαμόρφωσης ενός σύγχρονου και δίκαιου κράτους.

Με το παρόν νομοσχέδιο θεσμοθετείται ένας νέος, ευέλικτος και πιο στοχευμένος τρόπος με τον οποίο θα στελεχώνεται σε ανώτατο επίπεδο ο δημόσιος τομέας. Κύριοι στόχοι του είναι οι τοποθετήσεις στην κάθε θέση προσώπων με τα απαιτούμενα προσόντα και βεβαίως τις αναγκαίες ικανότητες, αξιοκρατικά και με πλήρη διαφάνεια, χωρίς τις γνωστές καθυστερήσεις, με επιβράβευσή τους εφόσον ανταποκρίνονται θετικά στον ρόλο και τη θέση τους, ή αντικατάστασή τους εάν αποτυγχάνουν.

Προς διάψευση εξάλλου των διαφόρων «Κασσανδρών», ξεκαθαρίζουμε ότι είναι επιλογή μας η διαδικασία να τεθεί υπό το Ανώτατο Συμβούλιο Επιλογής Προσωπικού, με θεσμοθέτηση πρόσθετων φίλτρων αξιοκρατίας, αντικειμενικότητας, διαφάνειας και λογοδοσίας.

Μέλη του ΑΣΕΠ θα προεδρεύουν των επιτροπών επιλογής στελεχών για φορείς πανελλαδικής εμβέλειας και νοσοκομεία, ενώ για τους υπόλοιπους φορείς θα διεξάγεται δειγματοληπτικός έλεγχος από το ΑΣΕΠ.

Κυρίες και κύριοι συνάδελφοι της Αντιπολίτευσης, οι επικεφαλής των φορέων δεν επιλέγονται τελικώς από τον εκάστοτε Υπουργό. Η αλήθεια είναι ότι ο Υπουργός, που έχει την πολιτική ευθύνη του κάθε φορέα και θα συνεργάζεται στενά με τον επικεφαλής του, επιλέγει ανάμεσα σε όσους έχουν ήδη περάσει επιτυχώς τα αυστηρά on-off κριτήρια, το τεστ δεξιοτήτων και όλη τη νόμιμη διαδικασία που προβλέπει το ΑΣΕΠ.

Επί της ουσίας, με τη σημαντική μεταρρύθμιση, που ευελπιστούμε να γίνει νόμος του κράτους, σχηματίζονται οι βάσεις για ένα σύγχρονο και αποτελεσματικό πρότυπο διοίκησης που να ανταποκρίνεται στις πολυδιάστατες προκλήσεις της εποχής μας και, βεβαίως, στις απαιτήσεις της κοινωνίας.

Όσον αφορά την αξιολόγηση των διοικήσεων, που είναι ένα εξίσου σημαντικό κομμάτι του νομοσχεδίου, θεσπίζονται ετήσια σχέδια δράσης για κάθε φορέα, τα οποία περιλαμβάνουν προγραμματισμό δράσεων και ποιοτικούς και ποσοτικούς στόχους, με συγκεκριμένους δείκτες απόδοσης.

Ταυτόχρονα, οι διοικήσεις των φορέων υπογράφουν συμβόλαια απόδοσης με τον αρμόδιο Υπουργό στην αρχή της θητείας τους, ενώ οι διοικήσεις των φορέων αξιολογούνται σε ετήσια βάση και λογοδοτούν για τα πεπραγμένα τους.

Κυρίες και κύριοι συνάδελφοι, υπερψηφίζοντας το παρόν σχέδιο νόμου είναι μία ευκαιρία να συνδράμουμε όλοι μαζί στην προσπάθεια εκσυγχρονισμού του δημοσίου τομέα, στην ενίσχυση της διαφάνειας και της αμεροληψίας, στη δημιουργία των συνθηκών προκειμένου οι διοικήσεις των φορέων να είναι πιο ποιοτικές, με γνώση του αντικειμένου και με περισσότερες προοπτικές για να πετύχουν.

Έτσι οι πολίτες θα δουν την καθημερινότητα τους να βελτιώνεται, απολαμβάνοντας καλύτερες δημόσιες υπηρεσίες, με ταχύτερη εξυπηρέτηση, τακτοποιώντας τις εκκρεμότητες τους και επιλύοντας τα προβλήματά τους. Έχουμε την ευκαιρία να αποδείξουμε ότι νοιαζόμαστε πραγματικά για την κοινωνία, σε υλοποίηση της εντολής που έχει λάβει ο καθένας από εμάς κατά τις πρόσφατες εθνικές εκλογές.

Στο πλαίσιο αυτό, σας καλώ να πούμε «ναι» στο ενιαίο πλαίσιο αξιολόγησης διοικήσεων των φορέων του δημοσίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λαζαρίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και τέσσερις εκπαιδευτικοί συνοδοί τους από το Γυμνάσιο Πεντέλης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ, κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συνεδριάζουμε ενώ στη γειτονιά μας εξακολουθεί να υπάρχει ένα σφαγείο, εξακολουθεί να υπάρχει προσβολή της ανθρώπινης υπόστασης, να τσαλαπατιούνται αρχές και δικαιώματα, αποφάσεις του Οργανισμού Ηνωμένων Εθνών. Και βεβαίως, αντιλαμβάνεστε πάρα πολύ καλά ότι μιλάω και αναφέρομαι σε αυτό που γίνεται στην πολύπαθη Λωρίδα της Γάζας.

Η Χαμάς φέρει την ευθύνη, βεβαίως, της έναρξης των αντιπαραθέσεων. Δεν πρέπει να ξεχνάμε, όμως, ότι μιλάμε για την μεγαλύτερη ανοιχτή φυλακή του κόσμου, όπου δυόμισι εκατομμύρια άνθρωποι συνωθούνται σε μία έκταση περίπου όσο το νησί της Νάξου, όπου το νερό και το ρεύμα κόβονται κάθε μέρα και επί αρκετές ώρες, όπου υφίστανται παντοειδείς εξευτελισμούς για να περάσουν από τα σημεία πρόσβασης στην υπόλοιπη χώρα και όπου ουσιαστικά αθροίζεται, συγκεντρώνεται ένα φορτίο πολύ μεγάλης απογοήτευσης, οργής, θυμού, το οποίο αποτελεί και θερμοκήπιο συμπεριφορών σαν της Χαμάς και των άλλων οργανώσεων.

Αυτό, όμως, σε καμμία περίπτωση δεν μας επιτρέπει να συμψηφίζουμε τις ευθύνες του κράτους του Ισραήλ, να κλείνουμε τα μάτια σε αυτό που γίνεται αυτή τη στιγμή στη Γάζα, στους χιλιάδες αθώους που υφίστανται τις συνέπειες αυτής της πολεμικής μηχανής του Ισραήλ, στα θύματα αυτής της πολεμικής σύρραξης, για την οποία δεν λέει ο πολιτισμένος κόσμος κουβέντα.

Κι εδώ είναι μία ευθύνη που έχει η Κυβέρνηση. Διότι στο ψήφισμα του Οργανισμού Ηνωμένων Εθνών, στο οποίο γινόταν λόγος για την ανάγκη της εκεχειρίας, η Κυβέρνηση επέλεξε τη στάση της αποχής. Και ήρθε ο Πρωθυπουργός προχθές στην Ολομέλεια της Βουλής να μας πει ότι κατά την άποψή του δεν ήταν ισορροπημένο το ψήφισμα διότι προσπαθούσαν να βάλουν κάτι για τις ευθύνες της Χαμάς και δεν έγινε δεκτό και γι’ αυτό δεν το ψήφισαν.

Κύριε Πρωθυπουργέ, κυρίες και κύριοι της κυβερνητικής πλειοψηφίας, όσο σκοτώνονται αθώοι άνθρωποι, δεν επιτρέπονται οι συμψηφισμοί και η αποχή της χώρας από το ψήφισμα του Οργανισμού Ηνωμένων Εθνών καταγράφεται στο παθητικό της Κυβέρνησης και ελπίζω όχι της χώρας.

Τέλος, θα κάνω και ένα σχόλιο για όσα ακούστηκαν επί σειρά ημερών και στις τοποθετήσεις των μελών της Κοινοβουλευτικής Ομάδας του ΚΚΕ για την έλλειψη αναγνώρισης παλαιστινιακού κράτους. Είναι προφανές ότι η Βουλή έχει αποφασίσει την αναγνώριση του παλαιστινιακού κράτους. Προσέξτε, όμως. Δεν είναι θέμα μονομερούς επιλογής. Θυμίζω ότι το παλαιστινιακό κράτος το αναγνώρισε η Σουηδία, η οποία από την επόμενη μέρα τέθηκε εκ ποδών από όλες τις διεθνείς συνεργασίες, έχασε το διαμεσολαβητικό της ρόλο, δεν αποτελεί παράγοντα παρέμβασης στην περιοχή, οι αραβικές χώρες της έχουν γυρίσει την πλάτη και ουσιαστικά με μια τέτοια πρωτοβουλία, που είχε προφανώς αγαθά ελατήρια, η διαπραγματευτική δύναμη της Σουηδίας ακυρώθηκε και αυτό είναι αρνητικό όχι μόνο για τη Σουηδία, αλλά για τη διεθνή ειρήνη. Με αυτή την έννοια, λοιπόν, δεν είναι εύκολη η επιλογή, δεν είναι μονομερής η επιλογή. Πρέπει να συνεκτιμηθεί, γιατί ακριβώς αυτού του είδους οι επιλογές έχουν και αντίρροπες συνέπειες.

Δεύτερον. Μας αιφνιδιάζετε κάθε φορά, ως Κυβέρνηση, με πράγματα τα οποία τίθενται εκτός της ημερήσιας διάταξης και κυρίως εκτός των προεκλογικών σας δεσμεύσεων. Από χθες οι ελεύθεροι επαγγελματίες είναι στα κάγκελα. Και ξαφνικά προέκυψε θέμα οριζόντιας φορολογίας. Θεωρείτε εξ ορισμού ότι κάθε ελεύθερος επαγγελματίας αποκερδαίνει το λιγότερο 10.500 ευρώ, αν θυμάμαι καλά, και αυτό ουσιαστικά αποτελεί ένα επιπλέον χαράτσι που είναι κόντρα και στη λογική σας ως φιλελεύθερης παράταξης, κυρίως όμως κόντρα σε αυτό που βιώνουν οι μικρομεσαίοι κυρίως επαγγελματίες και αποτελεί και μια ομολογία αποτυχίας του κράτους. Διότι ένα κράτος σύγχρονο, επιτελικό όπως επαίρεστε και κυρίως αποτελεσματικό, οφείλει να βρει και να φορολογήσει τα αδήλωτα εισοδήματα και δεν κάνει οριζόντιες παρεμβάσεις εκεί και ως έτυχε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα κάνω χρήση και της δευτερομιλίας μου, κύριε Πρόεδρε, όπως έχουμε προσυμφωνήσει με τον προηγούμενο Πρόεδρο.

Σε ό,τι αφορά την ουσία του νομοσχεδίου. Ξέρουμε πάρα πολύ καλά ότι το θέμα της επιλογής των διοικήσεων αναγνωρίσθηκε ως πρόβλημα το 1988 και από τότε απασχολεί τη δημόσια σφαίρα. Έγιναν διάφορα προγράμματα διοικητικής μεταρρύθμισης χωρίς να αντιμετωπιστεί, κάτι που αναγνωρίστηκε στην έκθεση του ΟΟΣΑ του 2012, όπου καταδείχθηκε με εμφατικό τρόπο η ανάγκη αποκομματικοποίησης της δημόσιας διοίκησης.

Η συσσωρευμένη εμπειρία των πρόσφατων δέκα έως δεκαπέντε χρόνων ανέδειξε και την ανάγκη κατάστρωσης της διαδικασίας κατά τρόπο που να διεξάγεται σχετικά γρήγορα, προσθέτοντας και ένα επιπλέον σημείο. Με δεδομένο ότι η αποκρατικοποίηση ήταν όρος του τρίτου μνημονίου που υπέγραψε η χώρα και στη συνέχεια ενέκρινε με νόμο η Βουλή, τον οποίο υπερψήφισαν τα τρία κόμματα, ως ΣΥΡΙΖΑ κάναμε μια πρώτη προσπάθεια με το ν.4369 και είχαμε πει ότι θα επιλέγονται οι διοικητές από ένα μητρώο στελεχών του δημοσίου μετά από προκήρυξη, μοριοδότηση και τελική επιλογή από ένα πενταμελές όργανο, στο οποίο κυριαρχούσαν οι τεχνοκράτες, δύο μέλη ΑΣΕΠ, ένα μέλος του Νομικού Συμβουλίου του Κράτους και ένας εμπειρογνώμονας του Εθνικού Κέντρου Δημόσιας Διοίκησης και Αυτοδιοίκησης, έναντι των πολιτικών που ήταν ένας γενικός γραμματέας του Υπουργείου, ενώ υπήρξαν αυξημένες εγγυήσεις αμερόληπτης διαδικασίας.

Το λέω αυτό γιατί από χθες το πρωί που είμαι στη Βουλή κι έχω ακούσει δεκάδες συναδέλφους -μάλιστα μίλησαν εβδομήντα μέχρι στιγμής- αναφέρεστε μετ’ επιτάσεως οι συνάδελφοι της πλειοψηφίας στο ΑΣΕΠ και ότι θα διενεργείται με βάση τον έλεγχο του ΑΣΕΠ. Η αναλογία πολιτικών προσώπων και ΑΣΕΠ είναι δραματικά υπέρ των πολιτικών προσώπων. Υπάρχει ένα μέλος του ΑΣΕΠ που προεδρεύει και η συντριπτική πλειοψηφία είναι άνθρωποι που μπορεί να επηρεάζονται από την κυρίαρχη πολιτική εξουσία.

Τι κάνατε; Ψηφίσατε έναν νόμο τον οποίο ουσιαστικά καταστήσατε ανενεργό. Τρία χρόνια μετά έχουν γίνει μόνο δέκα προκηρύξεις και αφορούν μόνο πενήντα με εξήντα θέσεις σε ένα σύνολο εκατοντάδων κρατικών φορέων, ενδεχομένως να φτάνουν και τις τέσσερις χιλιάδες. Η πιο χαρακτηριστική, βεβαίως, περίπτωση αφορά την πολιτική του ίδιου του Υπουργείου Εσωτερικών όπου η Πρόεδρος και Αντιπρόεδρος του Εθνικού Κέντρου Δημόσιας Διοίκησης και Αυτοδιοίκησης είναι διορισμένη μέχρι να προκηρυχθεί η θέση, σύμφωνα με τις διατάξεις του ν.4735 και βεβαίως, αυτό το σχήμα εξακολουθεί και διοικεί νομότυπα, κανονικά και κάνει αναθέσεις κ.λπ..

Τι γίνεται, για να βάλω και ένα πολιτικό πλαίσιο και να ολοκληρώσω την ομιλία μου. Γιατί, κατά την άποψή μου, δεν είναι ούτε μεμονωμένη περίπτωση, ούτε κεραυνός εν αιθρία, ούτε μια διαφορετική επιλογή.

Είναι μία κεντρική επιλογή που έχει η συντηρητική Κυβέρνηση της Νέας Δημοκρατίας, ουσιαστικά να ελέγξει οτιδήποτε μπορεί για να γίνει πράξη αυτό που σε ανύποπτο καιρό είχε εκφράσει ο κ. Βορίδης, ότι θα πρέπει να παρθούν όλα τα θεσμικά μέτρα για να αποκλειστεί η επαναφορά της Αριστεράς στην κυβέρνηση. Δείτε λοιπόν το τι γίνεται με τη νέα ενίσχυση στα μέσα μαζικής ενημέρωσης. Είχαμε τη λίστα Πέτσα. Τώρα έχουμε μια καινούργια λίστα με την οποία αποζημιώνονται τα τηλεοπτικά μέσα, διότι ο πόλεμος στην Ουκρανία τους εμπόδισε να έχουν την ανάλογη κερδοφορία και εμποδίζει την επιχειρηματική δραστηριότητα.

Με αυτόν τον τρόπο, για να μην είμαι οξύς, αμβλύνεται η κριτική διάθεση των μέσων μαζικής ενημέρωσης, όπως το έχουμε δει πάρα πολύ καλά στο διαρρεύσαν διάστημα και πιθανολογώ ότι θα το δούμε και στο τρέχον. Αυτό λοιπόν είναι ενδεικτικό της δυσανεξίας που έχει η συντηρητική Κυβέρνηση στην έλλειψη θεσμικών αντίβαρων, τέτοιων που να αντιρροπούν την ισχύ της εκτελεστικής εξουσίας.

Τελειώνω με το μείζον θέμα του κράτους δικαίου, που είναι το θέμα των υποκλοπών. Δέστε εκεί τι γίνεται. Αυξήθηκε ο αριθμός του προεδρείου της Διάσκεψης των Προέδρων για να επιτευχθεί ευνοϊκότερος συνδυασμός. Εμφανίστηκε χθες ο κ. Βορίδης με μία νομικοφανή επιχειρηματολογία να μας πει ότι αφού δεν επετεύχθη η απαραίτητη πλειοψηφία, εντούτοις αυτή που κατόρθωσαν να επιτύχουν είναι ικανή για να διοριστούν τα μέλη της ανεξάρτητης αρχής.

Η ιστορία των υποκλοπών είναι κάτι που ξεπερνάει τη συνήθη πολιτική αντιπαράθεση. Δεν είναι ένα θέμα αντιπαράθεσης ΠΑΣΟΚ - Νέας Δημοκρατίας ή ΣΥΡΙΖΑ - Νέας Δημοκρατίας και ΠΑΣΟΚ. Είναι ένα θέμα το οποίο βάλλει κατά του πυρήνα του κράτους δικαίου.

Και εδώ υπάρχει κάτι το οποίο δεν μπορείτε να ξεπεράσετε, κύριοι της πλειοψηφίας. Υπάρχει ένα πόρισμα της κατά το Σύνταγμα ανεξάρτητης αρχής που διαπιστώνει παρακολουθήσεις. Και δεν είναι μόνον αυτό. Είναι ότι υπάρχει και μία άλλη εξέλιξη της αρχής που λέει ότι υπάρχουν και της ΕΥΠ ενενήντα δύο παρακολουθήσεις, οι οποίες ενδεχομένως να συνάπτονται με αυτές που ήδη έχουν συντελεστεί. Και αυτό απασχολεί πλέον ξανά τα ευρωπαϊκά όργανα. Και μία χώρα η οποία ανήκει στον πυρήνα της Ευρωπαϊκής Ένωσης, εγκαλείται, σύρεται, ελέγχεται για ένα θέμα το οποίο μας γυρίζει πάρα πολύ πίσω σε εφιαλτικούς καιρούς.

Δεν είναι θέμα της Νέας Δημοκρατίας. Δεν είναι θέμα του ΣΥΡΙΖΑ. Δεν είναι θέμα του ΠΑΣΟΚ. Είναι θέμα του κράτους δικαίου και ως τέτοιο το αντιμετωπίζουμε. Και θα μας έχετε μπροστά σας, γιατί τα θέματα του κράτους δικαίου δεν είναι θέματα της τρέχουσας πολιτικής συγκυρίας. Είναι θέματα λειτουργίας της Κοινοβουλευτικής Δημοκρατίας.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ξανθόπουλο.

Θα δώσουμε τον λόγο στον Κοινοβουλευτικό Εκπρόσωπο από την Ελληνική Λύση, κ. Χήτα και μετά θα συνεχίσουμε τον κατάλογο ομιλητών. Ζήτησε να μιλήσει διότι θέλει να πάει στη Διάσκεψη των Προέδρων.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρία Υφυπουργέ, φτάνουμε στο τέλος σιγά, σιγά.

Επέλεξα να μην μιλήσω από Βήματος, για να κοιταζόμαστε κιόλας, για να πάρουμε τις τελικές μας αποφάσεις και να καταλήξουμε κάπου.

Θεωρούμε κυρία Κεραμέως ότι το δίλημμα που θέσατε ως Κυβέρνηση αλλά και εσείς προσωπικά ως Υπουργός είναι επίπλαστο. Δηλαδή επικοινωνιακά τι βγαίνετε και λέτε; Θέλει το Σώμα, θέλουν τα πολιτικά κόμματα, οι παρατάξεις να πατάξουμε όλο αυτό το σάπιο σύστημα και να επανέλθει ή να εγκαθιδρύσουμε -αν θέλετε- την αξιοκρατία στην Ελλάδα; Αν ναι, τότε -λέτε- ψηφίστε το νομοσχέδιο. Εάν δεν θέλετε, με το «όχι» ή με το «παρών» σας είστε συνένοχοι σε μια συνέχιση της κατάστασης.

Αυτό ξέρετε είναι πολύ λάθος και έχει μόνο επικοινωνιακό περιεχόμενο και θα σας εξηγήσω το γιατί. Το θέμα δεν είναι μόνο οι νόμοι, οι διατάξεις, τα άρθρα, οι νομοτεχνικές βελτιώσεις που ακόμα και τώρα φέρνετε και νομίζετε ότι με όλα αυτά που κάνετε θα μπορέσετε να λύσετε προβλήματα. Το ζήτημα είναι σημαντικότερο, κυρία Υπουργέ, και έχει να κάνει με την αξιοπιστία της Κυβέρνησης πλέον και το πόσο μπορούμε εμείς ως πολιτικός φορέας να σας εμπιστευτούμε και κατά συνέπεια και οι Έλληνες πολίτες.

Δείτε κάτι ενδιαφέρον. Αν έχετε την καλοσύνη, να με ακούτε. Ανοίγω εισαγωγικά. «Ερχόμαστε να βάλουμε ένα οριστικό τέλος στις πελατειακές σχέσεις και στη διαφθορά. Γι’ αυτό θεσμοθετούμε την αντικατάσταση των συνεντεύξεων από τις επιτροπές με ένα ενιαίο πανελλαδικού τύπου σύστημα εξετάσεων, όπως είναι οι πανελλαδικές εξετάσεις που δίνει κάθε παιδί, κάθε μαθητής λυκείου, για να πάει στο πανεπιστήμιο αντίστοιχο κύρους». Σε άλλο σημείο, ξανανοίγω εισαγωγικά: «Ασφαλώς μπροστά μας έχουμε πολύ σύντομα τον εκσυγχρονισμό», τι ωραία που ακούγονται!, «την αναβάθμιση του ΑΣΕΠ, την υλοποίηση της αξιοκρατίας, την πολυεπίπεδη διακυβέρνηση με την ενίσχυση της αυτοδιοίκησης» και άλλα και άλλα και άλλα! Είναι του κ. Τάκη Θεοδωρικάκου στο ν.4735/2020 από τα Πρακτικά.

Τι ωραία που ακούγονται όλα αυτά! Όπως και τα δικά σας λόγια ακούγονται πολύ ωραία και στις επιτροπές και στην Ολομέλεια. Εδώ η Κυβέρνηση αποδεικνύει ότι έχει μία εξάρτηση νομοθετική. Εάν δεν νομοθετείτε, δεν μπορείτε να ηρεμήσετε. Δηλαδή νομοθετείτε για να νομοθετείτε. Δεν υπάρχει ουσία. Θεωρείτε ότι τα σοβαρά, τα βαριά ριζωμένα προβλήματα της χώρας μας, λύνονται με μια τόσο πυκνή νομοθέτηση, η οποία σχεδόν ποτέ δεν εφαρμόζεται;

Τι να σας πρωτοπώ από τους δήμους και τις κοινότητες; Δηλαδή έρχεται ένας Υπουργός και νομοθετεί. Συγχαρητήρια. Έρχεται εδώ να μας πείσει και μας λέει αυτά εδώ είναι, ψηφίστε, μην ψηφίζετε, ό,τι θέλετε κάντε. Μετά από ένα χρόνο γίνεται ανασχηματισμός. Έρχεται ένας άλλος Υπουργός και αλλάζει το νόμο, τις διατάξεις που έκανε ο προηγούμενος, για να μας πείσει πάλι ότι αυτός ο νόμος τελικά είναι ο σωστός και ο άλλος είχε κάποια προβλήματα, ήταν λίγο προβληματικός και τον διορθώσαμε, τον είδαμε στην πράξη και θα γίνουν όλα καλά.

Με τον ν.4777 κάνατε την Πανεπιστημιακή Αστυνομία. Ήρθατε εκείνη τη μέρα εδώ και μας πείσετε, γιατί είμαστε υπέρ του νόμου και της τάξης, -ήταν ένα ρίσκο πολιτικό- και υπερψηφίσαμε. Και μετά πολιτικά μας αδειάσατε, γιατί δεν εφαρμόστηκε ποτέ. Έχουν συντελεστεί τόσες αλλαγές στο επιτελικό κράτος που ακόμα δεν έχει ορθοποδήσει. Και ξαναλέω, είστε στον πέμπτο χρόνο διακυβέρνησης της χώρας. Ο Ποινικός Κώδικας έξι φορές έχει διαφοροποιηθεί και φέρνει τώρα ο κ. Φλωρίδης και άλλο. Το 2019, το 2021, 2022, 2023 άλλαξε έξι φορές. Δηλαδή πρέπει να γίνονται τόσες αλλαγές συνεχώς; Και τώρα φέρνετε και άλλο.

Η ψήφος αποδήμων, μια του κλέφτη, δυο του κλέφτη, τρεις και πέρασε. Και εκεί όμως έγινε διαβούλευση να ψηφίσουμε, να στηρίξουμε, να μην είμαστε αρνητικοί, «να δούμε τι θα γίνει ρε παιδιά μην είστε αρνητές». Δηλαδή πάρα πολλά. Και για τον Κώδικας Πολιτικής Δικονομίας έγινε επίσης τρεις φορές.

Θέλω να πω, κυρία Υπουργέ, ότι το θέμα δεν είναι μόνο τόσο ρηχό, δηλαδή, εάν συμφωνούμε με τα 12, 18, 19 άρθρα ή εάν θα υπερψηφίσουμε το νομοσχέδιο αυτό ή όχι. Το θέμα είναι ότι αυτή η Κυβέρνηση στο κομμάτι αυτό έχει χάσει την αξιοπιστία της. Και δεν είναι πλέον τόσο εύκολο. Είναι πλέον επιβαρυμένη η θέση σας, κοινοβουλευτικά εννοώ, στο να πείσετε τις πολιτικές δυνάμεις στο να υπερψηφίσουν ή για την καλή σας διάθεση ή όλα αυτά τα οποία πρεσβεύετε εσείς.

Γιατί -ξαναλέω- θυμάστε τι έλεγε ο Θεοδωρικάκος το 2020; Ακούγοντάς τα κάποιος αυτά τι λέει; Τέλεια! Μα τι καλός άνθρωπος ο Θεοδωρικάκος! Φοβερή ιδέα, εξαιρετικό το νομοσχέδιο, βρε παιδιά να το ψηφίσουμε για να σωθεί η Ελλάδα! Και έρχεται τώρα πάλι η ίδια Κυβέρνηση, ένας άλλος Υπουργός, μια άλλη Υπουργός να το αλλάξει, να πει κάτι άλλο, να μας φέρει κάτι άλλο, πάλι με την υπόσχεση ότι αυτός ο νόμος θα είναι ο καλύτερος νόμος και θα έχουμε αξιοκρατία στην Ελλάδα, τέρμα το ρουσφέτι, τέρμα τα κομματικά παιδιά, τέρμα το κομματικό κράτος, τέρμα τα παιδιά του κομματικού σωλήνα. Έρχεται η Νέα Δημοκρατία ρε παιδιά και τα λύνει όλα. Δεν είναι έτσι. Δεν είναι έτσι.

Άρα λοιπόν η ουσία της καταψήφισης από την πλευρά της Ελληνικής Λύσης του συγκεκριμένου νομοσχεδίου είναι αυτή.

Και όσο συνεχίζετε να ξεχνάτε ότι έχετε πλέον όχι μόνο πολιτικό αλλά και κυβερνητικό παρελθόν και ότι είστε η συνέχεια της προηγούμενης κυβέρνησης, η ίδια η Κυβέρνηση -μην το λησμονείτε αυτό- τόσο θα δημιουργούνται προβλήματα εδώ μέσα.

Άρα -και κλείνω με αυτό, κύριε Πρόεδρε, και ευχαριστώ- το μεγάλο πρόβλημα στη χώρα μας είναι η νοοτροπία κυρία Υπουργέ. Είναι η νοοτροπία αυτή η οποία έχει ριζώσει μέσα στην ελληνική κοινωνία και σε αυτό έχει πολύ μεγάλη ευθύνη η πολιτεία, οι εκάστοτε κυβερνήσεις. Είναι η νοοτροπία αυτή που ορίζει τις συνθήκες της ζωής στο δημόσιο.

Εδώ βγήκε ο κ. Μητσοτάκης χθες και παραδέχθηκε ότι αυτά που κάναμε και εμείς παλιά και εσείς παλιά που βάζαμε έναν βουλκανιζατέρ ή βάλαμε έναν ογδοντάχρονο, τα κάναμε όλοι -λέει- ας το παραδεχτούμε. Άρα λοιπόν είστε εσείς αυτοί οι οποίοι χτίσατε αυτή τη σάπια νοοτροπία και τώρα θεωρείτε ότι με 12, 14 ή 18 άρθρα θα μπορέσετε να εκριζώσετε αυτό το απόστημα.

Δυστυχώς δεν θα έχετε καλό αποτέλεσμα.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Χήτα.

Τον λόγο έχει τώρα η κ. Γιαννακοπούλου Κωνσταντίνα (Νάντια) από το ΠΑΣΟΚ - Κίνημα Αλλαγής. Και ώσπου να έρθει στο Βήμα η κ. Γιαννακοπούλου, να κάνω μία ανακοίνωση.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο Εκπαιδευτικό Πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαοκτώ μαθητές και μαθήτριες και τρεις συνοδοί εκπαιδευτικοί από το Δημοτικό Σχολείο Νέου Ικονίου Περάματος.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρίες Υπουργοί, το μυαλό μας βρίσκεται όλη την τελευταία περίοδο στις εξελίξεις στη Μέση Ανατολή. Η ανησυχία είναι έκδηλη στους πολίτες. Έχουμε μια φρικτή, μια εγκληματική ενέργεια της τρομοκρατικής ισλαμοφασιστικής οργάνωσης Χαμάς με χίλιους τετρακόσιους νεκρούς και πάνω από διακόσιες απαγωγές, που με αυτό τον τρόπο άνοιξε το δρόμο μιας εκρηκτικής κατάστασης.

 Έχει αξία να θυμόμαστε πώς ξεκίνησαν όλα. Όπως έχει επίσης αξία το ότι πολιτικές δυνάμεις αποφεύγουν να πάρουν θέση για τον χαρακτήρα αυτής της οργάνωσης, η οποία δεν εκπροσωπεί το παλαιστινιακό λαό αλλά τον χρησιμοποιεί ως μέσο για την προώθηση των σχεδίων της. Γύρω βεβαίως από τα οποία βλέπουμε ήδη να συνασπίζονται οι λοιπές δημοκρατικές δυνάμεις από το Ριάντ μέχρι το Ιράν και από τον κ. Ερντογάν που διώκει τους Κούρδους μέχρι τον κ. Πούτιν που συνεχίζει την εισβολή στην Ουκρανία.

Από την πρώτη στιγμή το ΠΑΣΟΚ κατήγγειλε τη βαρβαρότητα. Αναγνώρισε το δικαίωμα του Ισραήλ στην αυτοάμυνα. Αυτή όμως τη στιγμή τα πράγματα έχουν ξεφύγει, έχουν ξεφύγει εκτός ελέγχου. Ο μεγαλύτερος προσφυγικός καταυλισμός στη Γάζα χτυπήθηκε για δεύτερη συνεχόμενη μέρα. Δεκάδες άνθρωποι στην Τζαμπαλίγια σκοτώθηκαν και πολλοί άλλοι είναι θαμμένοι κάτω από τα συντρίμμια.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:**...(Δεν ακούστηκε) ...δεν αναγνωρίζετε εκεί δικαίωμα στην αυτοάμυνα;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Πείτε μας τι λέτε για τη Χαμάς. Δεν έχετε ποτέ τοποθετηθεί. Είμαστε ισορροπημένοι σε αυτό το οποίο λέμε και παρακαλώ από το Κομμουνιστικό Κόμμα Ελλάδας δεν θα δεχτούμε μαθήματα. Μιλήστε πρώτα και τοποθετηθείτε για το ποια είναι η θέση σας απέναντι στη Χαμάς.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Βλέπω είστε αλφαδιασμένη.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Άρα, λοιπόν, όπως τόνισε και ο επικεφαλής των ανθρωπιστικών υπηρεσιών του ΟΗΕ Μάρτιν Γκρίφιθς είναι απλώς αυτό το οποίο συνέβη τώρα στην Τζαμπαλίγια η πιο πρόσφατη φρικαλεότητα που έπληξε τον λαό της Γάζας, όπου οι μάχες έχουν εισέλθει σε μια ακόμα πιο τρομακτική φάση με ολοένα και πιο τρομερές ανθρωπιστικές συνέπειες. Και πράγματι αυτές τις μέρες η Γάζα ισοπεδώνεται, χιλιάδες άμαχοι σκοτώνονται, εκατοντάδες χιλιάδες άνθρωποι βρίσκονται σε απόγνωση.

Η διεθνής κοινότητα λοιπόν οφείλει να αφυπνιστεί, να προωθήσει ανθρωπιστική βοήθεια, να πυκνώσουν οι διπλωματικές κινήσεις για ειρήνευση και να υπάρξει συμφωνία για την ίδρυση κράτους των Παλαιστινίων. Αυτό πρέπει να κάνει ο ΟΗΕ, η Ευρωπαϊκή Ένωση, η πολιτισμένη ανθρωπότητα. Γι’ αυτό και η Κυβέρνηση δεν έπρεπε -είναι αδιανόητο αυτό το οποίο έκανε- να απέχει από την ψηφοφορία για το ψήφισμα στον ΟΗΕ και ας παραλειπόταν η αναφορά για τη Χαμάς. Για να μπορέσει να εκπέμψει ένα μήνυμα, ένα ισχυρό μήνυμα παρέμβασης για την απομόνωση της Χαμάς και των ισλαμοφασιστών, για να μπορέσει να εκπέμψει ένα μήνυμα ανθρωπιστικό ειρήνευσης και διεξόδου από την κρίση και από την όποια τρέλα.

Κυρία Υπουργέ, έρχομαι στο σημερινό νομοσχέδιο. Είναι γνωστό σε όλους μας ότι η αξιοκρατία αποτελεί τη βάση, την καρδιά για τη δημιουργία ενός δημοκρατικού πολιτεύματος. Είναι θεμελιώδης πτυχή οργάνωσης για τη λειτουργία του. Υπηρετεί πολύ απλά το δικαίωμα της ισότητας πρόσβασης των πολιτών στα όργανα διοίκησης της πολιτείας. Απέναντι λοιπόν στην αντίληψη ότι δεν υπάρχει αξιοκρατία, κάτι το οποίο δυστυχώς είναι διαχρονικό, ας ανατρέξουμε, κυρίες και κύριοι συνάδελφοι, στην ιστορία και ας δούμε ποια είναι η θέση, ποια είναι η στάση των πολιτικών δυνάμεων ως δείγμα και ως αποτύπωμα του καθενός μας για την αντίληψη την οποία έχουμε για την άσκηση της δημόσιας διοίκησης και κυρίως προς όφελος ποιου ασκείται αυτή η δημόσια διοίκηση, της κοινωνίας ολόκληρης ή απλώς των ημετέρων, των κομματικών παιδιών των ρουσφετολογικών διευθετήσεων.

Το ΠΑΣΟΚ έχει κάνει τη μεγαλύτερη τομή στη Μεταπολίτευση με τη δημιουργία του ΑΣΕΠ.

**ΑΝΝΑ ΚΑΡΑΜΑΝΛΗ:** Η Νέα Δημοκρατία δεν έχει κάνει;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όχι, δεν έχει κάνει, κυρίες και κύριοι της Νέας Δημοκρατίας. Εσείς είχατε καταψηφίσει το ΑΣΕΠ. Το ξεχνάτε αυτό; Ξεχνάτε ποια ήταν η διαχρονική σας στάση απέναντί του; Γιατί ακούσαμε σήμερα πολλούς Βουλευτές σας ξαφνικά να το θυμούνται.

Όχι λοιπόν, δεν είμαστε ίδιοι και δεν είμαστε ίδιοι όχι απλά, επειδή δεν βάζουμε τίτλους, αλλά επειδή ο καθένας το αποδεικνύει από την πολιτική του πρακτική και από το τι εφαρμόζει. Μέχρι πριν από λίγο καιρό, στην πρώτη σας θητεία το 2019, τα ίδια δε μας λέγατε; Δεν λέγατε ότι θέλετε να φέρετε αξιοκρατία και αντί για αξιοκρατία, για να ευθυμήσουμε και λιγάκι, βάλατε το κομματικό σας στέλεχος, τον υποψήφιο Βουλευτή, τον ογδοντάχρονο στην Καρδίτσα, γιατί, λέει, του το είχε υποσχεθεί ο κ. Μητσοτάκης. Αυτή είναι η αξιοκρατία που φέρνετε; Αυτή είναι η αξιοκρατία που θέλετε;

Και εν τέλει για ποιον λόγο έρχεστε και αλλάζετε μέσα σε τρία χρόνια τον νόμο που, όπως λέτε, εσείς φέρατε για την αξιοκρατία; Για να αλλάξετε τι ακριβώς; Σας τα είπε ο κ. Δουδωνής. Τι αλλάζετε; Η επιλογή στους επικεφαλής των οργανισμών εξακολουθεί να είναι πολιτική. Ποιος παίρνει την απόφαση; Ξεκάθαρα ο Υπουργός ή με πράξη του Υπουργικού Συμβουλίου ή των συναρμόδιων Υπουργών. Και ποιος κάνει την προεπιλογή; Την προεπιλογή την κάνουν οι τρεις διορισμένοι από την κυβέρνηση γενικοί γραμματείς, τρεις στους πέντε. Αυτό είναι η αξιοκρατία, η σημαδεμένη τράπουλα, στις δικές σας κομματικές πολιτικές επιλογές; Μην τρελαθούμε τελείως! Αυτό δείχνει λοιπόν ποια είναι η νοοτροπία σας και πώς βλέπετε εσείς την αξιοκρατία.

Δεν θα αναφερθώ αναλυτικά. Κλείνω, κύριε Πρόεδρε, απλά σχολιάζοντας την εναλλακτική χρήση ξένων γλωσσών. Σημαίνει ότι κάποιος διοικητής νοσοκομείου δεν χρειάζεται καν, με βάση αυτό το οποίο φέρνετε, να ξέρει καλά-καλά αγγλικά. Αυτό φέρνετε. Επίσης δεν θα σχολιάσω τον τρόπο με τον οποίο ουσιαστικά αντιμετωπίζετε τα διδακτορικά. Είναι ξεκάθαρο το πώς μεθοδεύετε, προκειμένου να μπορέσετε να ξεπεράσετε, δυστυχώς, τα εχέγγυα αξιοκρατίας.

Όμως ξεκάθαρη είναι και η δική μας στάση, η στάση αυτών που έχουν υπηρετήσει την αξιοκρατία με ένα κατηγορηματικό «όχι» απέναντι στα βαφτίσια της ρουσφετολογίας που συνεχίζετε να κάνετε με δήθεν τον μεταρρυθμιστικό όρο της αξιοκρατίας. Όχι, σε αυτό δεν θα γίνουμε συνένοχοι.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει η κ. Καραμανλή Άννα από τη Νέα Δημοκρατία.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, για δεκαετίες ολόκληρες πολίτες και πολιτικοί, κόμματα και δημοσιογράφοι, εφημερίδες και κανάλια, πηχυαίοι τίτλοι και συνθήματα αναπαράγουν την ανάγκη για διαφάνεια και αξιοκρατία στη δημόσια διοίκηση της χώρας. Είναι δύο λέξεις που κρύβουν πίσω τους ολόκληρη τη σύγχρονη ελληνική πολιτική ιστορία.

Μιλάμε για πολιτική διαφάνεια. Αναφερόμαστε στον έλεγχο της δημόσιας διοίκησης, στην καταπολέμηση της διαφθοράς, την ανοιχτή διακυβέρνηση και την ψηφιακή πληροφόρηση. Επιζητούμε την αξιοκρατία, την επιλογή, δηλαδή την επικράτηση, εκείνων που αντικειμενικά είναι και θεωρούνται οι πιο άξιοι και ικανοί, χρηστή διαχείριση με λίγα λόγια.

Ακούγοντας την κ. Γιαννακοπούλου έχω να πω καλή προσπάθεια, αλλά ανεπιτυχής.

Η νομιμοποίηση αυτών που θα διαχειριστούν δημόσιο χρήμα και θα αναλάβουν δημόσια αξιώματα και θέσεις πρέπει να περνά μέσα από αυστηρά οριζόμενα φίλτρα επιλογής. Εκ της θέσεώς μας έχουμε θεσμική και ηθική υποχρέωση προς τους πολίτες που μας επέλεξαν να λειτουργήσουμε προς εκπλήρωση αυτού του σκοπού. Υπάρχει βούληση από την Κυβέρνηση του Κυριάκου Μητσοτάκη, υπάρχει και η γνώση από το Υπουργείο Εσωτερικών και όταν υπάρχουν αυτά τα δύο τότε δεν χρειάζονται χιλιάδες σελίδες, αρκούν λιγότερες από είκοσι για να αποτυπώσουν το ζητούμενο και να φέρουν όλες τις πολιτικές δυνάμεις προ των ευθυνών τους.

Απευθύνομαι και στον ΣΥΡΙΖΑ, που μόνο δεκατέσσερις συνάδελφοι του ΣΥΡΙΖΑ - Προοδευτική Συμμαχία τοποθετήθηκαν επί του σχεδίου νόμου. Φωνάζετε για αξιοκρατία και την ίδια στιγμή αρνείστε πεισματικά να συμπλεύσετε με την Κυβέρνηση ακόμα και σε αυτό το σχέδιο νόμου. Νομίζω ότι είναι η ώρα να πέσουν οι μάσκες υποκρισίας.

Τι μας λέει με δυο λόγια το νομοσχέδιο που καλούμαστε να ψηφίσουμε; Οι άνθρωποι που θα διοικήσουν οργανισμούς του δημοσίου, που θα κληθούν να πάρουν σημαντικές αποφάσεις για τη λειτουργία των φορέων αυτών, οι διαχειριστές δημοσίου χρήματος του πλούτου των Ελλήνων φορολογουμένων πρέπει να έχουν γνώση, εμπειρία και εξειδίκευση. Τίποτε παραπάνω από τα ελάχιστα που θα ζητούσαμε εμείς να διαθέτει κάποιος ή κάποια που θα προσλαμβάναμε σε μια δική μας επιχείρηση. Άρα δεν διαφωνούμε κάπου μέχρι εδώ.

Το κράτος δεν είναι μόνο η κεντρική διοίκηση. Κράτος είναι και οι μεγάλοι οργανισμοί, τα νοσοκομεία, οι αθλητικές δομές, φορείς που η σωστή τους λειτουργία επηρεάζει τη ζωή και την καθημερινότητα όλων μας. Γι’ αυτό και τα κριτήρια επιλογής πρέπει να είναι αυστηρά και σαφώς προσδιορισμένα. Δεν είμαστε δογματικοί και σε καμμία περίπτωση δεν μπορείτε να μας κατηγορήσετε για κομματική λογική. Η Υπουργός κ. Κεραμέως απέδειξε στην πράξη ότι είμαστε ανοιχτοί σε προτάσεις. Ακούσαμε τις νομοτεχνικές βελτιώσεις, ενώ εύστοχες παρατηρήσεις πολιτών κατά την περίοδο που το σχέδιο νόμου βρισκόταν σε δημόσια διαβούλευση ελήφθησαν υπ’ όψιν και ενσωματώθηκαν στο κείμενο που έχουμε στα χέρια μας. Εσείς στον ΣΥΡΙΖΑ - Προοδευτική Συμμαχία επιμένετε στη στείρα άρνηση. Δικαίωμά σας, μόνο που οι πολίτες μας βλέπουν, μας ακούν, συγκρίνουν και κρίνουν.

Δυο λόγια θα πω για τις διατάξεις του νομοσχεδίου. Παρουσιάζουμε ένα νέο και καλά μελετημένο σύστημα επιλογής και αξιολόγησης των διοικήσεων των φορέων του δημοσίου τομέα, που αφορά περισσότερες από εξακόσιες θέσεις διοικητικής ευθύνης. Παρ’ ότι η επιλογή των διοικήσεων αυτών ανήκει στην εκάστοτε κυβέρνηση εμείς επιλέγουμε να θέσουμε τη διαδικασία αυτή υπό το ΑΣΕΠ. Θεσμοθετούμε φίλτρα αξιοκρατίας, αντικειμενικότητας, διαφάνειας, λογοδοσίας με σαφείς στόχους την αναβάθμιση των απαιτήσεων για κάθε θέση, ώστε τα στελέχη που θα επιλέγονται να έχουν αυξημένα προσόντα και ικανότητες, την ενίσχυση της αξιοκρατίας και της διαφάνειας, την αποτελεσματικότητα του συστήματος μέσω της επιτάχυνσης των διαδικασιών και την αξιολόγηση των διοικήσεων, ώστε αν επιτυγχάνουν τους στόχους τους να δίνεται η δυνατότητα για πρόσθετη οικονομική αμοιβή και αν δεν τους επιτυγχάνουν να δίνεται η δυνατότητα αντικατάστασης.

Οι διοικήσεις των φορέων του δημοσίου πρέπει να ανταποκρίνονται στις απαιτήσεις της εποχής μας. Τι ακριβώς θεσμοθετούμε; Υπαγωγή της διαδικασίας στο ΑΣΕΠ, ώστε να διασφαλίσουμε το αδιάβλητο της διαδικασίας. Ομαδοποίηση των φορέων ανάλογα με το εύρος και το είδος των αρμοδιοτήτων τους. Μία κατηγορία είναι αυτοί που έχουν πανελλαδική εμβέλεια, μία δεύτερη μικρότερη τοπικοί φορείς και μία ειδική ξεχωριστή κατηγορία τα νοσοκομεία, για τα οποία μας κατηγορεί ο ΣΥΡΙΖΑ για ρουσφέτια. Έχει χιλιοειπωθεί, αλλά δεν είναι μόνο ότι μπήκε ο κύριος με το βουλκανιζατέρ, αλλά πριν ήταν και υπάλληλος, δούλευε υπό τον κ. Πολάκη.

Ορισμός αυξημένων απαιτήσεων και αυστηρών ελάχιστων προσόντων, πτυχίο και εργασιακή εμπειρία σε συνάφεια προς το αντικείμενο δραστηριότητας του φορέα ή την άσκηση διοίκησης, εξασφαλίζοντας ότι όσοι επιλέγονται, έχουν τα απαραίτητα προσόντα και ικανότητες, για να ανταπεξέλθουν στα καθήκοντά τους.

Εισαγωγή για πρώτη φορά στον δημόσιο τομέα το τεστ δεξιοτήτων. Για τους ελάχιστους -που ίσως δεν γνωρίζουν- πρόκειται για καινοτόμα ψηφιακά εργαλεία αξιολόγησης που εξασφαλίζουν την απαραίτητη ισορροπία, μεταξύ τυπικών και ουσιαστικών προσόντων. Χρησιμοποιούνται ευρέως από μεγάλες ιδιωτικές εταιρείες διεθνώς -και στην Ελλάδα, αλλά και στον δημόσιο τομέα- στις περισσότερες αναπτυγμένες χώρες, Ισπανία, Ιταλία, Ηνωμένο Βασίλειο, Ηνωμένες Πολιτείες, Αυστραλία, Καναδά κ.λπ., καθώς και σε διεθνείς οργανισμούς, Ευρωπαϊκή Επιτροπή, Ευρωπαϊκό Κοινοβούλιο, Ευρωπαϊκή Τράπεζα Επενδύσεων. Συγκεκριμένες προθεσμίες, ώστε οι διαδικασίες επιλογής να εκκινούν και να ολοκληρώνονται εγκαίρως για το σύνολο των φορέων. Αυτός είναι ο ένας άξονας πάνω στον οποίο δομείται το νομοσχέδιο: Αυτό της επιλογής.

Έχουμε, όμως, και τον δεύτερο και εξίσου σημαντικό άξονα, αυτόν της αξιολόγησης των διοικήσεων, όπου έχουμε ετήσια σχέδια δράσης για κάθε φορέα, με προγραμματισμό δράσεων, καινοτομίες, ποιοτικούς και ποσοτικούς συγκεκριμένους στόχους και φυσικά, απολογισμό βάσει του οποίου θα υλοποιείται και η ετήσια αξιολόγηση των διοικήσεων από τον αρμόδιο Υπουργό. Ανάλογα δε, όπως προανέφερα, με την επίτευξη ή μη των στόχων θα δίνεται μπόνους παραγωγικότητας ή θα μπορεί να ξεκινήσει και η διαδικασία αντικατάστασης του συγκεκριμένου στελέχους.

Κυρίες και κύριοι συνάδελφοι, ολοκληρώνοντας πρέπει να σας πω ότι πρόκειται πραγματικά για ένα νομοθέτημα χωρίς κομματικά στεγανά, που θα αναβαθμίσει τις διαδικασίες επιλογής και αξιολόγησης του ανθρωπίνου δυναμικού που θα αναλάβει τη διοίκηση των φορέων του δημοσίου και ταυτόχρονα, θα προσελκύει ακόμη πιο αξιόλογους επαγγελματίες. Είναι μία μεταρρύθμιση αυτονόητη για την οποία όλες οι πτέρυγες της Βουλής θα έπρεπε να συμφωνήσουν. Θέλουμε όχι τον δικό μας, αλλά τον κατάλληλο άνθρωπο στην κατάλληλη θέση.

Σας καλούμε να βαδίσουμε μαζί τον δρόμο της διαφάνειας και αξιοκρατίας, να συμπλεύσουμε με την κοινωνία, μακριά από μικροπολιτικές και μικροκομματικές σκοπιμότητες. Η Ελλάδα προχωράει μπροστά για μια δημόσια διοίκηση, εφάμιλλη των προηγμένων ευρωπαϊκών χωρών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω προς το Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και δύο συνοδοί εκπαιδευτικοί από το 1ο Γενικό Λύκειο Πετρούπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Νικόλαος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αγαπητέ κύριε Πρόεδρε, κυρίες και κύριοι συνάδελφοι, ο Πρωθυπουργός χθες ήρθε εδώ για να μας κάνει μαθήματα κοινοβουλευτικής παρουσίας: τι θα λέμε, πόσο χρόνο θα μιλάμε, πόσες ερωτήσεις θα κάνουμε.

Ξέρετε, το ποσοστό που πήρατε στις εθνικές εκλογές μεταφράζεται σε εκατόν πενήντα οκτώ έδρες για να κυβερνήσετε τη χώρα. Δεν σας δίνει το δικαίωμα το αποτέλεσμα των εκλογών να θέλετε να υπονομεύσετε τις ανεξάρτητες αρχές, να θέλετε να ελέγξετε τη δικαιοσύνη, διότι, πολύ απλά, φοβάστε το σκάνδαλο των υποκλοπών. Και, βέβαια, δεν σας επιτρέπει να απαξιώνετε κάθε διαφορετική φωνή μέσα στο Κοινοβούλιο.

Ο κ. Μητσοτάκης νομίζει ότι είμαστε οι μιντιάρχες που τον στηρίζουν, που, όταν οι δημοσιογράφοι γράψουν κάτι που δεν του αρέσει, απευθείας παίρνει τηλέφωνο. Κακώς σας είπανε. Εδώ η Αντιπολίτευση έχει έναν και μόνο ρόλο: Να αξιολογεί το έργο σας, να προτείνει, να κρίνει, διότι αυτό είναι η δημοκρατία.

Βεβαίως, τα τελευταία χρόνια -και αυτό είναι μια πραγματικότητα- έχετε καλομάθει διότι υπήρχαν οι χρυσοί χορηγοί. Τώρα, όμως, τα πράγματα είναι πολύ διαφορετικά. Μάλιστα, ο κ. Μητσοτάκης ενοχλήθηκε -λέει- γιατί τού έχουμε καταθέσει μόνο μια επίκαιρη ερώτηση τους τελευταίους μήνες. Γιατί δεν ήρθε, λοιπόν, να απαντήσει στην επίκαιρη ερώτηση, αφού δεν έχει πολλή δουλειά να κάνει και είναι περαστικός από τη Βουλή και έρχεται μια φορά τους δυο μήνες; Γιατί δεν έρχεται να απαντήσει στην επίκαιρη ερώτηση που τού κατέθεσαν, αφού του φαίνονται λίγες; Μία είναι, ας έλθει, για να συζητήσουμε το κόστος κατοικίας που είναι από τα μεγαλύτερα προβλήματα που ταλανίζουν σήμερα την ελληνική κοινωνία.

Να δώσω, όμως, και κάποιες οφειλόμενες απαντήσεις. Συζητάμε ένα νομοσχέδιο περί αξιοκρατίας, διαφάνειας και έχει το θράσος ο Πρωθυπουργός να μας λέει ότι κάνει αυτό που προτείναμε προεκλογικά, έναν αξιοκρατικό, ανοιχτό, διεθνή διαγωνισμό. Προφανέστατα η πρόσκληση είναι ανοιχτή, για να καταθέσει όποιος θέλει το βιογραφικό του. Το θέμα είναι η αξιολόγηση και η επιλογή. Η προεπιλογή γίνεται από επιτροπή που κατά βάση είναι διορισμένη από τη Νέα Δημοκρατία και την εκάστοτε Κυβέρνηση.

Λέτε, συνεχώς, κι εσείς οι Βουλευτές της Νέας Δημοκρατίας κι ο κ. Μητσοτάκης για το ΑΣΕΠ και έχει έναν εκπρόσωπο του ΑΣΕΠ στην προεπιλογή. Και τελικά, από μια κλειστή ομάδα βιογραφικών θα επιλέξει ο Υπουργός. Άραγε, για ποια αξιοκρατία μιλάμε; Για ποιον ανοικτό διεθνή διαγωνισμό; Ξέρετε, αυτό είναι μια πατέντα, μάλλον, που πρέπει να την κατοχυρώσετε. Και επειδή το Υπουργείο Εξωτερικών μέσω της Γενικής Γραμματείας, φαίνεται ότι έχει καλλιεργήσει και σχέσεις εμπορικών συναλλαγών με αφρικανικές χώρες -και μιλάω για το «Predator»- πουλήστε αυτή την πατέντα σε αυτές τις χώρες, γιατί οι ευρωπαϊκές χώρες δεν έχουν τέτοιου είδους αξιοκρατία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Να πάμε τώρα στο θέμα των τραγικών γεγονότων στη Μέση Ανατολή. Έρχεται ο Πρωθυπουργός να μας κάνει μαθήματα ιστορίας. Ή δεν ξέρει ιστορία ή προσπαθεί να χαλκεύσει την ιστορία. Γιατί, αλλιώς δεν μπορώ να εξηγήσω πώς ο Πρωθυπουργός λέει από το Βήμα του Κοινοβουλίου, ψέγοντας τον Ανδρέα Παπανδρέου, ότι είχαν αναγνωρίσει το Ισραήλ όλες οι ευρωπαϊκές χώρες, αλλά εμπόδιο να το αναγνωρίσει η Ελλάδα ήταν ο Ανδρέας Παπανδρέου. Και εσείς από κάτω τον χειροκροτάτε. Πριν τον Ανδρέα Παπανδρέου, Πρωθυπουργός της χώρας ήταν ο ιδρυτής σας ο Κωνσταντίνος Καραμανλής και επί Κωνσταντίνου Καραμανλή, όλη η Ευρώπη είχε αναγνωρίσει το Ισραήλ και η Ελλάδα δεν το είχε αναγνωρίσει. Τι σημαίνει αυτό για τον Κωνσταντίνο Καραμανλή; Δεν βλέπω τώρα, όμως, να χειροκροτάτε.

PLO. Έχει καμμία σχέση κύριοι της Νέας Δημοκρατίας, ο Γιασέρ Αραφάτ και η PLO που είναι τιμή για το ΠΑΣΟΚ που στάθηκε στο πλευρό του Γιασέρ Αραφάτ και του παλαιστινιακού λαού, ενός λαού που έχει περάσει τα πάνδεινα στη Μέση Ανατολή; Μεγάλη μας τιμή για την ιστορία μας, για τον ανθρωπισμό μας, για τον σεβασμό του Διεθνούς Δικαίου. Αυτός ο Γιασέρ Αραφάτ, ο ειρηνιστής, ήταν μαζί με τον Γιτζάκ Ράμπιν που έφτασαν στο σημείο των συμφωνιών του Όσλο. Αυτή είναι η πραγματικότητα. Και βέβαια δεν έχει καμμία σχέση η PLO του Γιασέρ Αραφάτ με τις φρικαλεότητες της Χαμάς. Τουλάχιστον, αυτό το είπε ο Πρωθυπουργός με κάποιον τρόπο. Δεν ταύτισε τη Χαμάς με τον παλαιστινιακό λαό.

Κάτι ακόμη. Ξέρετε στον ΟΗΕ ψηφίζουμε ψηφίσματα, όχι για να κρατήσουμε ισορροπίες, αλλά για να δείξουμε χαρακτήρα. Η επιλογή σας δεν ήταν επιλογή που έχει να κάνει με την ιστορία των επιλογών της χώρας. Ήταν μια ειδική επιλογή. Δεν μπορείς να κάνεις τέτοιες επιλογές, μετρώντας τα θύματα των αμάχων. Πόσες χιλιάδες έπρεπε να έχουν σκοτωθεί στη Γάζα, για να ψηφίσετε την ανθρωπιστική εκεχειρία και μας κάνετε μαθήματα, γιατί –λέει- οι περισσότερες ευρωπαϊκές χώρες δεν ψήφισαν. Ψήφισαν, όμως, οι χώρες της Μεσογείου, πλην της κ. Μελόνι. Έγινε φίλη, όμως, η κ. Μελόνι του κ. Μητσοτάκη. Και η Γαλλία ψήφισε και η Ισπανία και η Πορτογαλία ψήφισε. Αλλά ποιο είναι το άλλοθι; Η πολυφωνία της Ευρώπης; Εμείς αυτό θέλουμε; Εμείς θέλουμε μια Ευρώπη με συνεκτική εξωτερική πολιτική, ενιαία, αλλά πολλές φορές αυτό το σχέδιο αποτυγχάνει και μόνο στην Ουκρανία βρήκε πεδίο εφαρμογής.

Άρα, μην ψάχνετε άλλοθι στην πολυφωνία της Ευρώπης. Είχατε χρέος να ψηφίσετε και δεν το πράξετε.

Ένα τρίτο σημείο τώρα. Δεν θα ξεχάσουμε όλοι προεκλογικά -και άλλα κόμματα, όχι μόνο το ΠΑΣΟΚ, τι ακούσαμε από εσάς για το θέμα της φορολογίας. Ήμασταν όλοι «φορομπήχτες». Γιατί; Τι λέγαμε; Φορολογήστε τα υπερκέρδη των τραπεζών. Μάλιστα, είχαμε πει για κάποιες περιπτώσεις που αφορούσαν μετοχές δύο και τριών εκατομμυρίων ευρώ, ο κάτοχός τους να πληρώσει δυόμισι με τρεις χιλιάδες ευρώ παραπάνω. Και έγινε καταιγίδα από τα μίντια που σας στηρίζουν προεκλογικά. Δεν βλέπω την ίδια καταιγίδα σήμερα που έρχεστε και ενώ λέγατε «καμμία αύξηση φόρου» και κατηγορούσατε εμάς ως «φορομπήχτες» έρχεστε τώρα και θεσπίζετε οριζόντιο κεφαλικό φόρο στους ελεύθερους επαγγελματίες ενώ το τέλος επιτηδεύματος παραμένει έστω και μειούμενο. Εμείς μιλάγαμε για φορολογία στους ισχυρούς, τους εκατομμυριούχους, την ολιγαρχία. Αυτή είναι όμως η πολιτική σας. Και είναι μια πολιτική που έχει αποτύχει γιατί η εποχή της ψηφιακής τεχνολογίας δίνει τη δυνατότητα να μην παίρνουμε οριζόντια μέτρα. Γιατί δεν αξιοποιήσατε όλες αυτές τις δυνατότητες ώστε να υπάρχει διασταύρωση στοιχείων και έλεγχοι; Να ξέρουμε. Με την αυξημένη χρήση των ηλεκτρονικών συναλλαγών, να στοχεύσετε τη μεγάλη φοροδιαφυγή.

Ακόμη και τα POS. Λέτε, λέτε για τα POS. Πόσες φορές έχετε δώσει αναβολή στη διασύνδεση των ταμειακών μηχανών με τα POS για να φτάσετε στο σημείο να φέρετε αυτό τον άδικο οριζόντιο φόρο; Υπάρχουν και ελεύθεροι επαγγελματίες που δεν μπορούν να ανταπεξέλθουν. Δεν φοροδιαφεύγουν όλοι. Δεν φοροαποφεύγουν όλοι. Υπάρχουν κάποιοι που δεν μπορούν να ανταπεξέλθουν. Είναι σε δεινή κατάσταση. Τους σκέφτεστε αυτούς;

Επίσης, πόσο καιρό ακόμη θα κάνετε τα στραβά μάτια στις υπέρογκες χρεώσεις των τραπεζών; Θυμάμαι από τότε που ήμουνα Ευρωβουλευτής καταθέσαμε ερώτηση στην Ευρωπαϊκή Επιτροπή και μας απάντησε για τη μεγάλη σας ευθύνη, ότι υπάρχουν αυτές οι υπερχρεώσεις που κάνουν τις τράπεζες να κερδίζουν εκατομμύρια σε μια περίοδο που φτωχοποιείται ο ελληνικός λαός και ιδιαίτερα η μεσαία τάξη, η πιο αδύναμη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Άκουσα, επίσης, τον Πρωθυπουργό να λέει ότι έχω εμμονή με το κράτος δικαίου. Ναι. Γι’ αυτό είμαστε δημοκρατική παράταξη. Γιατί έχουμε εμμονή με το κράτος δικαίου. Καθημερινή εμμονή με τους θεσμούς, το κράτος δικαίου, τα ανθρώπινα δικαιώματα. Γι’ αυτό μας χωρίζουν αυτά εδώ τα έδρανα. Ξέρετε, η αλαζονεία έχει όριο. Έχει όριο η αλαζονεία. Είναι νωπή η λαϊκή εντολή αλλά η λαϊκή εντολή δεν είναι κολυμβήθρα του Σιλωάμ για το τι έχει συμβεί στη χώρα με το παρακράτος που διαμορφώθηκε υπέρ του Μεγάρου Μαξίμου και στο Μέγαρο Μαξίμου. Εμείς έχουμε πρωτοστατήσει στον αγώνα για την αλήθεια, για να υπάρχουν θεσμικά αντίβαρα στη χώρα. Είναι δυνατόν να έρχεται ο Πρωθυπουργός και να ασκεί κριτική αλλά από το Βήμα αυτό να ψέγει τον πρόεδρο μιας ανεξάρτητης αρχής; Σε μας έχει κάθε δικαίωμα να ασκεί κριτική. Αντί να μαζέψει τον κ. Γεωργιάδη, τους Βουλευτές του, για τις επιθέσεις που έχει δεχτεί ο κ. Ράμμος, έρχεται και ο ίδιος και νομιμοποιεί με τον λόγο του αυτές τις επιθέσεις; Και είναι αυτό φιλελεύθερη συμπεριφορά και κουλτούρα;

Ο κ. Βορίδης χτες είπε «και πού τα ξέρετε όλα αυτά;». Ξέρετε, το έχω πει πολλές φορές. Δεν υπάρχει χειρότερο πράγμα από το να προσπαθείς να κάνεις το θύμα θύτη. Είναι χαρακτηριστικό μιας καθεστωτικής φιλοσοφίας. Αλλά δεν περιμένω κάτι περισσότερο. Σιγά τη διαφορά από τα τσεκουράκια στην καθεστωτική φιλοσοφία της σημερινής Κυβέρνησης. Αναρωτιέται πού τα μάθαμε και αν έχουμε ιδιαίτερες σχέσεις. Υπονοούμενα με δηλητήριο. Συνωμοσιολογίες του διαδικτύου. Να σας πω πού τα μάθαμε. Διαβάζουμε Τύπο, βλέπουμε ειδήσεις, όπως είδαμε και χθες το βράδυ ειδήσεις. Και μάθαμε χθες το βράδυ, λοιπόν, από τους δημοσιογράφους, τον κ. Λαμπρόπουλο, σήμερα το πρωί τον κ. Σουλιώτη, ότι πρόσωπο σε εξέχουσα πολιτική θέση έστειλε έντεκα μηνύματα predator από τον προσωπικό του αριθμό προς ισάριθμα ανυποψίαστα θύματα. Κάποιο από τα θύματα πολύ πιθανόν να είναι ανάμεσά τους, να έχουν πάρει μάλιστα φάκελο του Μενουδάκου και να μην λένε κουβέντα. Πάμε τώρα να δούμε.

Αυτό, λέει, έγινε τον Ιανουάριο του 2021 από το εν λόγω πολιτικό πρόσωπο. Το εορτολόγιο της ορθόδοξης πίστης μας, μάς οδηγεί στον Θανάση, τον Αντώνη, τον Φώτη ή τον Γρηγόρη. Έχει ενδιαφέρον να σκεφτούμε ποιο μπορεί να είναι το πολιτικό πρόσωπο που είναι πίσω από την αποστολή αυτών των μηνυμάτων για να καταλάβει ο ελληνικός λαός την αγωνία σας να τα βρείτε με την ακροδεξιά του Βελόπουλου και να πάτε τρεις η ώρα τη νύχτα να αλώσετε με υπογραφή του κ. Φλωρίδη την ανεξάρτητη αρχή. Περιμένουμε τη διερεύνηση αυτής της νοσηρής υπόθεσης από τη δικαιοσύνη. Και ό,τι προσπάθειες κάνετε για συγκάλυψη θα κάνω ό,τι περνάει από το χέρι μου, όπως έκανα στο Ευρωπαϊκό Κοινοβούλιο, στη Βουλή των Ελλήνων, στην ελληνική δικαιοσύνη, στο Ευρωπαϊκό Δικαστήριο Ανθρωπίνων Δικαιωμάτων, όχι γιατί έχω εμμονή αλλά γιατί σέβομαι τους αγώνες των προγόνων μας για δημοκρατία ισονομία και κράτος δικαίου στην Ελλάδα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και δεν θα αφήσω καμμία Κυβέρνηση, όχι της Νέας Δημοκρατίας αλλά και αυτή με την οποία συγκρίνεστε. Έρχεστε και μας λέτε ότι μας έφερε σε καλύτερη θέση η Ευρωπαϊκή Επιτροπή. Δηλαδή, το μέλλον της Ελλάδας ήταν ή Καμμένος - Τσίπρας ή αυτά που ζούμε από τον Μητσοτάκη. Όχι. Το μέλλον της Ελλάδας είναι πολύ καλύτερο γιατί αξίζουν πολύ περισσότερα στον ελληνικό λαό από αυτά που έχετε προσφέρει τα τελευταία χρόνια.

Αγαπητοί συνάδελφοι, κλείνοντας δεν μπορώ να μην αναφερθώ σε αυτά που έχουν συμβεί στη Θεσσαλία. Οι αγρότες είναι στο έλεος του Θεού. Η καταστροφή είναι βιβλική. Οι πολίτες είναι σε απόγνωση. Είναι η καρδιά της παραγωγικής Ελλάδας. Ακόμη και σήμερα, βδομάδες μετά, η λάσπη έχει καλύψει το μεγαλύτερο μέρος της Θεσσαλίας. Αναποτελεσματικότητα, ανεπάρκεια αναδεικνύονται καθημερινά επηρεάζοντας τη ζωή των πολιτών. Έχουμε χρέος να αξιολογήσουμε τι έχετε κάνει μέχρι σήμερα γιατί αυτός είναι ο ρόλος μας. Γι’ αυτό σήμερα η Κοινοβουλευτική Ομάδα του ΠΑΣΟΚ καταθέτει επίκαιρη επερώτηση προς την Κυβέρνηση για την ανοχύρωτη Θεσσαλία σε κάθε αρμόδιο Υπουργό. Και ζητάμε απαντήσεις για όλα. Για το τι έχετε κάνει όλες αυτές τις εβδομάδες για να περιφρουρήσετε, να διασφαλίσετε ότι η Θεσσαλία θα σταθεί όρθια στα πόδια της. Για να μην παίρνουν οι πολίτες έωλες απαντήσεις και να μη ζουν τη μέρα της μαρμότας και αντί να βελτιώνεται η ζωή τους, να βυθίζονται καθημερινά στην απόγνωση και την απαξίωση.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Πρόεδρε, θα ήθελα τον λόγο για μια παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ. Έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Προφανώς, κύριε Πρόεδρε, για να αισθανθείτε την ανάγκη να επανέλθετε στη χθεσινή επιχειρηματολογία κάτι ενόχλησε. Κονιορτοποιηθήκατε χθες από την ομιλία του Πρωθυπουργού και αισθάνεστε την ανάγκη να έρθετε να μας πείτε τα ίδια. Αν θεωρούσατε ότι είχε πάει καλά η χθεσινή συζήτηση δεν θα ερχόσασταν για δεύτερο γύρο. Κάτι δεν πήγε καλά. Και τώρα επιζητάτε τον δεύτερο γύρο.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΜΑΝΤΖΟΣ:** Ούτε δικαίωμα για δευτερολογία, κύριε Υπουργέ;

(Θόρυβος από την πτέρυγα του ΠΑΣΟΚ - Κινήματος Αλλαγής)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Γιατί τώρα; Γιατί; Εμείς ακούμε με ησυχία, εσείς γιατί ανησυχείτε; Για ποιον λόγο;

Για πάμε να δούμε τι είναι αυτά τα οποία μας είπατε. Παραπονεθήκατε γιατί ο Πρωθυπουργός δεν είναι στη Βουλή. Σε μία Βουλή με συνολική λειτουργία από τις εκλογές, περίπου, δυόμισι μηνών, ο Πρωθυπουργός έρχεται ανελλιπώς σε συζητήσεις στα νομοσχέδια, σε συζητήσεις οι οποίες είναι διευρυμένες, τις οποίες προκαλεί ή η Αντιπολίτευση ή η Κυβέρνηση. Δεν νομίζω λοιπόν ότι σας έχει λείψει ο Πρωθυπουργός.

Τον εγκαλέσατε, δε, για τις επίκαιρες ερωτήσεις και σας απάντησε. Τώρα στεναχωριέστε για την απάντηση. Εγκάλεσε ο ΣΥΡΙΖΑ για την απουσία του στις επίκαιρες ερωτήσεις και δεν έχει καταθέσει μία. Εγκαλέσατε εσείς και έχετε καταθέσει μία. Και λέτε γιατί δεν ήρθε σε αυτήν τη μία, εκείνη την Παρασκευή να απαντήσει και αυτό σημαίνει ότι ο Πρωθυπουργός αποφεύγει τη Βουλή; Γι’ αυτό ξαναήρθατε σήμερα. Γιατί σας είπε αυτά χθες.

Έρχομαι στο επόμενο: Μας κατηγορείτε για τη στάση μας στο θέμα του ψηφίσματος του ΟΗΕ. Η απάντηση είναι μία και απλή: Θα περιλαμβάνει αυτό το ψήφισμα, έστω μία αναφορά, στην καταδίκη των πράξεων της Χαμάς ή όχι; Όλο αυτό το οποίο, επομένως, συμβαίνει στη Μέση Ανατολή αυτή τη στιγμή είναι μία απρόκλητη επίθεση του Ισραήλ; Αυτό λέτε; Γιατί εκείνο το οποίο είπαμε είναι να γίνει δεκτή η τροπολογία του Καναδά, η οποία αναφέρεται σε καταδίκη των τρομοκρατικών ενεργειών της Χαμάς και μετά βεβαίως να συζητηθεί το θέμα της ανθρωπιστικής εκεχειρίας και να πηγαίναμε σε αυτό το ψήφισμα όλοι μαζί. Εσείς τι λέτε; Ότι δεν πρέπει να υπάρχει καμμία αναφορά στη Χαμάς και ότι, επομένως, αυτό είναι κάτι το οποίο συμβαίνει χωρίς αιτία;

Αυτή είναι η στάση χαρακτήρα, όχι η δική σας. Η στάση χαρακτήρα είναι αυτή που δεν δέχεται να αφαιρέσει το αίτιο από αυτό που συμβαίνει, που θέλει το ψήφισμα του ΟΗΕ να καταδικάζει την τρομοκρατία της Χαμάς και να μην συντασσόμαστε, κύριε Πρόεδρε, ως εξωτερική πολιτική με εκείνα τα κράτη τα οποία δεν αναγνωρίζουν τη Χαμάς ως τρομοκρατική οργάνωση και δεν αναγνωρίζουν τις άθλιες αυτές πράξεις ως πράξεις τρομοκρατίας. Εσείς θέλατε να συνταχθούμε εκεί; Αυτή είναι η άποψή σας;

Και ποια είναι η σωστή, λοιπόν, άποψη για την εξωτερική πολιτική; Αλλά και αυτό εξηγήθηκε εχθές. Ποια είναι η στάση σας ως προς το ζήτημα, όχι βεβαίως της αυξήσεως φορολογικών συντελεστών, όχι της μεταβολής της φορολογικής μεταχείρισης, αλλά ρωτώ: Σας φαίνεται πάρα πολύ λογικό ελεύθεροι επαγγελματίες στο ποσοστό του 70% να δηλώνουν εισοδήματα χαμηλότερα από αυτά του ανειδίκευτου εργάτη; Για εσάς, ως σοσιαλιστικό κίνημα, αυτό σας φαίνεται λογικό; Αυτή είναι η πραγματικότητα; Να υπάρχουν ελεύθεροι επαγγελματίες που δηλώνουν αυτά τα εισοδήματα και παίρνουν και ελάχιστο εγγυημένο εισόδημα επιδοματική πολιτική; Κι όταν ερχόμαστε να κάνουμε κάτι για να τα αντιμετωπίσουμε, να αντιδράτε; Εγώ να ακούσω ότι μπορεί να χρειάζεται σε αυτό το σημείο μία διόρθωση, μια βελτίωση, μια παρέμβαση, αλλά να μου λέτε ότι έχετε διαφωνία με την κατεύθυνση, σε ένα μαχητό φορολογικό τεκμήριο που αφήνει πέντε χρόνια για τους νέους επαγγελματίες να μην ισχύει το μέτρο και που έχει και πρόβλεψη για τη μείωση του τέλους επιτηδεύματος; Αυτή δεν είναι ορθή φορολογική μεταρρύθμιση; Πρέπει να εξακολουθήσουμε να το βλέπουμε αυτό; Και αυτή είναι η στάση του κόμματος σας;

Θέλω, δε, να σας πω το εξής: Κάθε φορά που -στην περίπτωση τη δική μου, εγώ δεν κάνω προσωπικές αναφορές ποτέ, αλλά μιας και αναφερθήκατε- δυσκολεύεται κάποιος με την επιχειρηματολογία που αναπτύσσω, ξαφνικά, υπάρχει μια ανάμνηση, γυρνάμε στο 1980 κατευθείαν. Πάμε σαράντα χρόνια πίσω. Μεγάλη αμηχανία είναι αυτό, γιατί πέρασε πολύς καιρός από τότε, πολλές βουλές, πολλές εκλογές, πολλές διεργασίες, πολλές ομιλίες, έχουν γίνει πολλά πράγματα από τότε κ.λπ.. Αλλά είμαι συνηθισμένος σε αυτό, το αντιπαρέρχομαι, δεν έχει μεγάλη σημασία.

Για να δω, όμως, το επιχείρημά σας. Εγώ θα επιμείνω.

Κόπτεστε, κύριε Πρόεδρε, για το κράτος δικαίου. Κάνετε πάρα πολύ καλά. Σας συγχαίρω, είμαστε μαζί σας στην προσπάθεια αυτή. Όλοι είμαστε με το κράτος δικαίου. Θέλω να κάνουμε τώρα μερικές καθαρές εξηγήσεις.

Κράτος δικαίου σημαίνει εμπιστοσύνη στην ανεξάρτητη δικαιοσύνη. Σωστά; Κράτος δικαίου με αμφισβήτηση της δικαιοσύνης, δεν μπορεί να υπάρξει. Καθαρές κουβέντες. Την εμπιστεύεστε στο θέμα του χειρισμού των υποκλοπών, ναι ή όχι; Θεωρείτε ότι κάνει η δικαιοσύνη τη δουλειά της; Θέλετε να της πείτε εσείς πώς να την κάνει; Θέλετε να της υποδείξετε τον τρόπο; Θέλετε να της πείτε μήπως και ποιο θα είναι το αποτέλεσμα της κρίσης της;

Εμείς λέμε ότι αυτή η υπόθεση βρίσκεται στη δικαιοσύνη. Τη σεβόμαστε, ευχόμαστε την ταχεία διαλεύκανσή της, τη στηρίζουμε σε ό,τι χρειάζεται. Είναι καθαρή η θέση μας.

Θέλετε να πείτε κάτι άλλο γι’ αυτό ή συντάσσεστε μαζί μας; Μήπως θέλετε να προκύψει με συγκεκριμένους ρυθμούς και συγκεκριμένο αποτέλεσμα από αυτήν τη δικαστική διερεύνηση; Αυτό είναι το κράτος δικαίου; Έτσι το καταλαβαίνετε;

Να σας ενημερώσω, δε, ότι σε εκκρεμείς ποινικές υποθέσεις, έχει νομολογήσει το Ευρωπαϊκό Δικαστήριο Ανθρωπίνων Δικαιωμάτων, ότι οφείλουν οι πολιτικοί να απέχουν από οποιαδήποτε ανάμιξη και δήλωση. Ενημερωτικά το λέω, για να γνωρίζουμε τι γίνεται, για να μην παίρνουμε θέση σε εκκρεμείς ποινικές υποθέσεις. Όταν, λοιπόν, υπάρχει εκκρεμής ποινική υπόθεση, ο πολιτικός έχει απόσταση διότι αλλιώς υπάρχει ο κίνδυνος της χειραγωγήσεως.

Άρα, λοιπόν, εμείς σεβόμαστε τη δικαιοσύνη, περιμένουμε στο κομμάτι αυτό την εξέλιξή της.

Στην αρχή είπατε ότι ο Πρωθυπουργός εμέμφθη τον κ. Ράμμο. Ένα πράγμα περιμένουμε από τον κ. Ράμμο, να μας κατονομάσει τα πρόσωπα τα πολιτικά, τα κυβερνητικά, τα της Νέας Δημοκρατίας, τα όποια, τα οποία τον απείλησαν και τον ενόχλησαν. Δεν περιμένουμε τίποτε άλλο. Μπορεί να το πει; Διότι όταν ένας άνθρωπος με την περιωπή και το κύρος του κ. Ράμμου βγαίνει και το λέει αυτό, την επόμενη μέρα το πρωί όλοι περιμένουμε να ακούσουμε ονόματα. Ποιος τον πήρε τηλέφωνο και πότε για να του πει τι;

Έρχομαι, όμως, στο τελευταίο για το οποίο έγινε πολύς λόγος και στο οποίο δεν σας άκουσα να αντικρούετε. Λέτε, «διαδίκτυο, συνωμοσιολογία». Εγώ δεν λέω τίποτα από αυτά. Εγώ, κύριε Πρόεδρε, θα πω τα εξής, αλλά θέλω τώρα σε αυτό, επιτέλους, από το ΠΑΣΟΚ, από εσάς, από τον εκπρόσωπό του, από όποιον νομίζετε εσείς, μία καθαρή θέση και απάντηση: Μάλιστα, ήταν γνωστό διά του Τύπου ότι επίκειτο μια συνεδρίαση με θέμα την επιβολή προστίμου στην ΕΥΠ. Σωστά; Να συμφωνήσουμε σε αυτό; Αυτό είναι γνωστό. Ερώτηση: Η Ολομέλεια είχε πάρει απόφαση γι’ αυτό το θέμα; Όχι. Την ξέρατε την απόφαση της Ολομέλειας; Δεν είχε ληφθεί. Όχι. Δέχομαι ότι δεν την ξέρετε, το δέχομαι. Βλέπετε πόσο καλόπιστος είμαι εγώ, που μου προσάπτετε «δηλητηριώδη σχόλια» και «υπόνοιες» και όλα αυτά. Εγώ λέω ότι δεν την ξέρετε. Αφού δεν την ξέρετε εσείς, δεν την ξέρουμε, όμως, και εμείς. Δεν την ξέρει κανένας. Δεν είναι δηλαδή ότι εσείς έχετε το προνόμιο να μην την ξέρετε, αλλά εμείς έχουμε το βάρος ότι την ξέρουμε. Σεβόμαστε την ακεραιότητα της αρχής. Περιμένουμε να συνεδριάσει η Ολομέλεια της Αρχής, να πάρει ό,τι απόφαση θέλει. Σωστά; Σωστά!

Έχω να κάνω το εξής ερώτημα: Η Ολομέλεια έχει αυξημένο κύρος όταν συνεδριάζει με μέλη που έχουν ενεργή θητεία ή με μέλη που έχουν ληγμένη θητεία; Ποια από τις δύο περιπτώσεις είναι καλύτερη;

**ΠΑΝΑΓΙΩΤΗΣ ΔΟΥΔΩΝΗΣ:** Παράταση των θητειών εσείς δώσατε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Να συνεδριάζει με αυτούς που έχει λήξει η θητεία τους ή να συνεδριάζει με αυτούς που έχουν ενεργή και έγκυρη θητεία, για όλα αυτά τα μεγάλα και σημαντικά θέματα;

**ΘΕΟΦΙΛΟΣ ΞΑΝΘΟΠΟΥΛΟΣ:** Την προηγούμενη μέρα.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ.

Κύριε Υπουργέ, συντομεύετε παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακούστε,δεκαοκτώμήνες ληγμένη η θητεία, δεκαοκτώ αυτή η υπόθεση.

**ΘΕΟΦΙΛΟΣ ΞΑΝΘΟΠΟΥΛΟΣ:** Και την προτεραία τους αλλάζετε.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ μην διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Και κάποια στιγμή πράγματι, αγαπητοί συνάδελφοι, πρέπει να τοποθετηθούν τα καινούργια μέλη. Εσείς, όμως, τι λέτε; Ήξερε το ΠΑΣΟΚ ή εμείς τι επρόκειτο να γίνει την επόμενη μέρα και άρα να η δολιότης. Μα, αν το πείτε αυτό, έχετε καταλάβει ότι καταρρακώσατε το κύρος της αρχής; Έχετε καταλάβει ότι μετατρέψαμε την αρχή σε ένα πεδίο πολιτικών συσχετισμών; Έχετε καταλάβει ότι μπήκατε όχι στον σεβασμό της λειτουργικής και προσωπικής ανεξαρτησίας των μελών της και στην ελευθερογνωριμία τους, αλλά θεωρείτε ότι υπάρχουν οι «από δω» και οι «από εκεί»;

Εγώ τι λέω; Εγώ σέβομαι όλα τα μέλη της αρχής και τούτα και εκείνα και τα προηγούμενα και τα επόμενα. Αρθρώσατε αντίρρηση ως προς τα πρόσωπα, να πείτε «αυτόν που βάζετε και προτείνετε δεν είναι καλός, δεν είναι ακέραιος, δεν είναι έντιμος, είναι χειραγωγούμενος»; Εκφράσατε τέτοια αντίρρηση; Όχι. Τότε πού είναι το πρόβλημα; Διότι αν το πρόβλημα είναι ότι η αρχή πρέπει να πάρει μια απόφαση που έχετε αποφασίσει, κύριε Ανδρουλάκη, ότι σας συμφέρει πολιτικά και θεωρείτε ότι η αντικατάσταση των μελών είναι για να πάρει μία απόφαση που συμφέρει εμάς πολιτικά τώρα μόλις καταργήσατε την ανεξαρτησία της αρχής. Μόλις την καταργήσατε, μόλις την καταρρακώσατε, μόλις την μετατρέψατε σε μέρος της πολιτικής αντιδικίας.

Εγώ, λοιπόν, τι λέω; Επειδή επικαλεστήκατε τον κ. Ράμμο, ούτε ο κ. Ράμμος δεν το είπε αυτό. Ερωτώμενος για τη νέα σύνθεση, δεν είπε τίποτε. Είπε «θα δούμε πώς θα είναι η συνεργασία». Σεβάστηκε την αυτοτέλεια, την ανεξαρτησία και τη σκέψη της νέας συνθέσεως της ολομέλειας. Άρα, λοιπόν, εσείς πώς σέβεστε το κράτος δικαίου, όταν στην πραγματικότητα επιλέγετε να κάνετε την αρχή μέρος της πολιτικής αντιδικίας, να τις αποδώσετε πολιτικά κίνητρα, να πείτε ότι είναι πολιτικά χειραγωγούμενη, είτε φιλικά προς εσάς είτε φιλικά προς εμάς; Εγώ γι’ αυτό λέω ότι έχετε πάρει -ως προς το κράτος δικαίου- έναν ολισθηρότατο δρόμο, μη σεβόμενος την ανεξαρτησία των μελών της αρχής και την ελευθερογνωμία τους, μη σεβόμενος τον τρόπο και τη διαδικασία της συγκρότησης της βούλησης του Κοινοβουλίου ως προς τα ζητήματα αυτά.

Στην πραγματικότητα υποπίπτετε –θα σας ενημερώσει ο κ. Δουδωνής- στο μεγάλο σφάλμα της λήψης του ζητουμένου. Θέλετε υποχρεωτικά, για να είναι καλή η αρχή, να συμφωνεί με αυτά που λέτε εσείς. Έτσι τοποθετείστε απέναντι της, αλλά αυτό δεν είναι κράτος δικαίου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε σας παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Και τελειώνω, επειδή με εγκαλέσατε για κουτσομπολιά. Διαδίκτυο και συνωμοσιολογία, αυτά είπατε. Παρεμπιπτόντως , εγώ δεν χρησιμοποίησα ποτέ τίποτα τέτοιο, μόνο ό,τι έχετε πει εσείς, κανένα κουτσομπολιό, καμμία συνωμοσιολογία.

Αλλά εσείς, πολιτικός Αρχηγός, που έρχεστε και μας λέτε για κάποιον που μπορεί να είναι ο Θανάσης ή ο Γρηγόρης και που έστειλε κάτι που δεν έστειλε, που το έγραψε ένα δημοσίευμα, αυτά δεν είναι κουτσομπολιά; Είναι αποδεδειγμένα γεγονότα τα οποία ελέγχονται από τη δικαιοσύνη; Και έρχεστε και τα λέτε στην Αίθουσα του Κοινοβουλίου, αφού μου έχετε πει ότι κουτσομπολεύω εγώ; Με συγχωρείτε, μεγαλύτερη κουτσομπόλα από αυτό το οποίο ακούσαμε προηγουμένως, εγώ στο Κοινοβούλιο δεν έχω ακούσει. Αναπαραγωγή φημών, σπερμολογιών, ισχυρισμών, όλων αναπόδεικτων, όλων χωρίς να έχουν μια συγκεκριμένη βάση, όλων που αν υπάρχει κάτι, ας πάει να ελεγχθεί στη δικαιοσύνη και ας μην απασχολεί τον χώρο του Κοινοβουλίου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ξέρετε, πολλές φορές το θράσος μετατρέπεται σε επάγγελμα. Λέει ο κ. Βορίδης: «Εμπιστεύεστε τη δικαιοσύνη»; Εγώ δεν έχω επιτεθεί ποτέ στη δικαιοσύνη. Εσείς εμπιστεύεστε τη δικαιοσύνη, όμως, μόνο με κυβέρνηση τη Νέα Δημοκρατία, γιατί θυμάμαι πάρα πολύ καλά με προηγούμενες κυβερνήσεις τι επιθέσεις κάνατε εσείς στη δικαιοσύνη.

Έτσι όπως σας άκουσα, να ζητήσουμε συγγνώμη για τις υποκλοπές. Πραγματικά! Πιστεύω ότι τα λέτε με τέτοιον στόμφο που θα βάλετε τα γέλια στο τέλος.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εμείς -λέει- εργαλειοποιούμε την ανεξάρτητη αρχή. Ποια ανεξάρτητη αρχή εργαλειοποιούμε; Εμείς μπήκαμε σε αυτήν την περιπέτεια; Εμείς μπήκαμε στην περιπέτεια να μας ενημερώνει το Ευρωπαϊκό Κοινοβούλιο γι’ αυτά που έστησε το παρακράτος στο Μέγαρο Μαξίμου; Ήθελε κανείς Έλληνας Βουλευτής, Ευρωβουλευτής να μπει σε αυτήν την περιπέτεια; Εμείς φταίμε που τα γράφει ο διεθνής Τύπος; Άκου -λέει- κουτσομπολιά! Οι «New York Times» είναι κουτσομπολιά; Η «Financial Times» είναι κουτσομπολιά; Η «ΚΑΘΗΜΕΡΙΝΗ» σήμερα είναι κουτσομπολιά; Το «MEGA» χθες είναι κουτσομπολιά;

Το παρακράτος των social media που πληρώνει ο Έλληνας φορολογούμενος και στήσατε εσείς -και βέβαια ο ΣΥΡΙΖΑ στο παρελθόν- είναι το κουτσομπολιό, εκεί είναι το δηλητήριο. Οι υπογραφές έγκριτων δημοσιογράφων και διεθνών μέσων που επικαλούμαι είναι το κουτσομπολιό; Μα, σε ποιους αναφέρεστε; Νομίζετε ότι ο ελληνικός λαός είναι ένας λαός λωτοφάγων; Περιφρονείτε τη λογική του, τη νοημοσύνη του; Βάζετε και συγκρίνετε έγκριτους Έλληνες και ξένους δημοσιογράφους με την Ομάδα Αλήθειας;

Αν είναι δυνατόν, κύριε Βορίδη! Πού αλλού θα φτάσετε για να παράσχετε τις ακριβές σας υπηρεσίες στον κ. Μητσοτάκη; Πού αλλού; Να συγκρίνετε τον Τύπο, με τις υπογραφές, με την ιστορία του, με το παρακράτος του διαδικτύου!

Και έρχομαι στο θέμα για τον πόλεμο στη Μέση Ανατολή. Ξέρετε, ο πόλεμος έχει κανόνες. Ακόμη και ο πόλεμος έχει κανόνες που διέπονται από το Διεθνές Δίκαιο. Εμείς καταδικάσαμε τη Χαμάς όχι σήμερα, μετά από τη βαρβαρότητα που έγινε στις 7 Οκτωβρίου, αλλά και τα προηγούμενα χρόνια και προσωπικά εγώ στο Ευρωπαϊκό Κοινοβούλιο, αλλά -επαναλαμβάνω- ο πόλεμος έχει κανόνες. Πρέπει να μας πείτε εσείς που μας ψέγετε ποιο είναι το όριο ανοχής στους κανόνες του πολέμου; Πόσες δεκάδες χιλιάδες παιδιά πρέπει να χάσουν τη ζωή τους στη Γάζα για να πείτε ότι κάναμε λάθος που δεν ψηφίσαμε το ψήφισμα στον Οργανισμό Ηνωμένων Εθνών; Πόσα παιδιά; Αλλά τι κάνετε; Συγκρίνετε τη λάθος επιλογή σας με τη Χαμάς.

Μα, δεν υπάρχει κανείς δημοκράτης, προοδευτικός Έλληνας πολίτης με γνώση και να δικαιολογεί τη βαρβαρότητα οργανώσεων που λειτουργούν στα πρότυπα του «Ισλαμικού Κράτους». Αλλά τι λέει ο απλός ελληνικός λαός; Ναι, το Ισραήλ έχει το δικαίωμα της νόμιμης άμυνας, αλλά με όριο, με κανόνες και όχι αυτά που διαβάζουμε και βλέπουμε κάθε μέρα στα δελτία ειδήσεων. Αυτή είναι η διαφορά μας.

Ζητήστε, λοιπόν, συγνώμη για το λάθος που κάνατε, εκθέτοντας την ελληνική διπλωματία και αφήστε τις θεωρίες περί ανοχής στη Χαμάς, γιατί τέτοια ανοχή σε εμάς, τη δημοκρατική παράταξη, δεν θα βρείτε ιστορικά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί συνοδοί τους από το 1ο Γενικό Λύκειο Πετρούπολης, (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε τη διαδικασία.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ξανθόπουλε, τι θέλετε;

**ΘΕΟΦΙΛΟΣ ΞΑΝΘΟΠΟΥΛΟΣ:** Μια παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Να κάνουμε μια ανακεφαλαίωση του ότι έχουμε μπροστά μας.

Έμειναν τρεις ομιλητές Βουλευτές από τον κατάλογο. Είχε ζητήσει προηγουμένως ο κ. Τσιάρας, Κοινοβουλευτικός Εκπρόσωπος της Νέας Δημοκρατίας, να παρέμβει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Σας είδα κυρία Κωνσταντοπούλου. Δεν σας ξεχνώ. Θα σας αναφέρω και εσάς.

Λοιπόν, ζήτησε και η κυρία Υπουργός, κ. Κεραμέως να μιλήσει. Στο μεταξύ ήρθατε και εσείς, κυρία Κωνσταντοπούλου, στην Αίθουσα.

Οπότε τώρα θα πρέπει να μπουν σε μια σειρά όλοι αυτοί που ανέφερα.

Θέλετε να πάρετε τον λόγο τώρα, κυρία Κωνσταντοπούλου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετά την κυρία Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, θέλετε εσείς να μιλήσετε τώρα;

**ΝΙΚΗ ΚΕΡΑΜΕΩΣ (Υπουργός Εσωτερικών):** Εδώ που φθάσαμε, κύριε Πρόεδρε...

**ΠΡΟΕΔΡΕΥΩΝ (Γεώργιος Λαμπρούλης):** Ωραία, κύριε Τσιάρα, θέλετε να μιλήσετε εσείς τώρα; Ή να δώσω τον λόγο σε Βουλευτές;

**ΚΩΝΣΤΑΝΤΙΝΟΣ ΤΣΙΑΡΑΣ:** Ας μιλήσει ένας συνάδελφος και μετά εγώ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Πάμε στον κ. Κωνσταντίνο Κεφαλογιάννη από τη Νέα Δημοκρατία. Μετά ο κ. Τσιάρας και βλέπουμε.

Ελάτε, κύριε συνάδελφε.

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, για να επιστρέψουμε στα του νομοσχεδίου, με το παρόν σχέδιο νόμου προτείνεται ένα καινοτόμο, στοχευμένο και ευέλικτο σύστημα επιλογής και αξιολόγησης των διοικήσεων των φορέων του δημοσίου τομέα. Το νέο αυτό πλαίσιο εντάσσεται στην επιτυχημένη στρατηγική της Κυβέρνησης και προσωπικά του Κυριάκου Μητσοτάκη για μεταρρυθμιστικές τομές στη δημόσια διοίκηση. Η διαφάνεια σε συνδυασμό με την αξιολόγηση και την αριστεία οφείλουν να αποτελούν βασικό κριτήριο για την κατάρτιση των νομοσχεδίων.

Το παρόν νομοσχέδιο εδράζεται στις αρχές της αμεροληψίας και της αξιοκρατίας, με όρους διαφάνειας, αντικειμενικότητας και ταχύτητας. Με αυτόν τον τρόπο διασφαλίζεται η επιλογή του κατάλληλου προσώπου για την κατάλληλη θέση, έτσι ώστε να μπορούμε να παρέχουμε πιο ποιοτικές και αποτελεσματικές υπηρεσίες στους πολίτες μας.

Αφορά ένα σύνολο δημόσιων φορέων από τα νοσοκομεία της χώρας, τις υγειονομικές περιφέρειες, τον Εθνικό Οργανισμό Παροχής Υπηρεσιών Υγείας, το Εθνικό Κέντρο Δημόσιας Διοίκησης και Αυτοδιοίκησης έως δημόσιες βιβλιοθήκες και αθλητικές δομές.

Το νομοσχέδιο που σήμερα συζητάμε είναι ζωτικής σημασίας για τη ρύθμιση και τη δράση της δημόσιας διοίκησης. Αφορά την άμεση στελέχωση περισσότερων από εξακοσίων θέσεων ευθύνης σε φορείς του δημόσιου τομέα, νομικά πρόσωπα δημοσίου και ιδιωτικού δικαίου.

Με τη συγκεκριμένη νομοθετική πρωτοβουλία επιδιώκεται η επίτευξη τεσσάρων στόχων. Πρώτον, η αναβάθμιση των απαιτήσεων για κάθε θέση διοίκησης φορέα του δημοσίου. Δεύτερον, η ενίσχυση της αξιοκρατίας και της διαφάνειας. Τρίτον, η αποτελεσματικότητα του συστήματος μέσω της επιτάχυνσης και του εξορθολογισμού των διαδικασιών. Και τέταρτον, η στοχοθεσία και η αξιολόγηση των διοικήσεων σε τακτική ετήσια βάση.

Κυρίες και κύριοι συνάδελφοι, το νέο πλαίσιο επιλογής των διοικήσεων κινείται σε δύο άξονες. Πρώτον, αναβαθμίζει τη διαδικασία επιλογής των διοικήσεων και δεύτερον, διαμορφώνει ένα νέο πλαίσιο στοχοθεσίας και αξιολόγησής τους.

Συγκεκριμένα, με το προτεινόμενο νομοσχέδιο η διαδικασία επιλογής διοικήσεων φορέων του δημοσίου θα υπάγεται στον ΑΣΕΠ για την περαιτέρω ενίσχυση της διαφάνειας και της αντικειμενικότητας.

Κύριοι συνάδελφοι, είθισται η επιλογή των διοικήσεων να ανήκει στην εκάστοτε κυβέρνηση. Εμείς όμως, με το παρόν νομοσχέδιο επιλέξαμε να διαθέσουμε αυτή τη διαδικασία υπό τον ΑΣΕΠ. Τι σημαίνει αυτό; Σημαίνει θεσμοθέτηση επιπρόσθετων φίλτρων αξιοκρατίας, αντικειμενικότητας, διαφάνειας και λογοδοσίας.

Επιπλέον, κατά τη διαδικασία αξιολόγησης αυξάνονται οι απαιτήσεις για τα τυπικά προσόντα. Όλοι οι υποψήφιοι πρέπει να κατέχουν υποχρεωτικά πτυχίο ανώτατης εκπαίδευσης, πολύ καλή ή καλή γνώση ξένης γλώσσας και εργασιακή εμπειρία.

Μια άλλη καινοτομία είναι ότι κατά την αξιολόγηση διεξάγεται τεστ δεξιοτήτων των υποψηφίων, σε ψηφιακό περιβάλλον, με άμεσα και αξιόπιστα αποτελέσματα, ακολουθώντας τα διεθνή πρότυπα. Σκοπός είναι να μπορούν να αξιολογούνται ικανότητες και προσόντα που δεν προκύπτουν από συγκεκριμένες σπουδές και άρα δεν μπορούν να συνυπολογιστούν στη μοριοδότηση των τυπικών προσόντων.

Τέτοιες διαδικασίες, κύριοι συνάδελφοι, συναντώνται σε πάρα πολλές χώρες του εξωτερικού όπως οι Ηνωμένες Πολιτείες, η Μεγάλη Βρετανία, ο Καναδάς, η Αυστραλία, η Νέα Ζηλανδία, αλλά και σε διεθνείς οργανισμούς, όπως η Ευρωπαϊκή Επιτροπή, το Ευρωπαϊκό Κοινοβούλιο, η Ευρωπαϊκή Τράπεζα Επενδύσεων και σε μεγάλες εταιρείες τόσο στη χώρα μας όσο και στο εξωτερικό.

Μια ακόμη καινοτομία των διαδικασιών επιλογής είναι ο εξορθολογισμός τους μέσω ενιαίων προθεσμιών εκκίνησης και ολοκλήρωσης για το σύνολο των φορέων. Έτσι θα εκδοθεί μία προκήρυξη για τους εκατόν είκοσι διοικητές νοσοκομείων αντί για εκατόν είκοσι ξεχωριστές διαδικασίες που ίσχυε μέχρι σήμερα. Οπότε, με αυτό τον τρόπο επιταχύνεται η όλη διαδικασία.

Ο δεύτερος άξονας του παρόντος νομοσχεδίου σχετίζεται με τη στοχοθεσία και την αξιολόγηση των νέων διοικήσεων. Για τον σκοπό αυτό θεσπίζονται ετήσια σχέδια δράσης για κάθε φορέα, τα οποία θα εγκρίνονται από τον αρμόδιο Υπουργό. Ο επικεφαλής του φορέα θα υπογράφει συμβόλαιο απόδοσης το οποίο θα αναφέρει συγκεκριμένες δράσεις και στόχους.

Στο πλαίσιο αυτό θα γίνεται αξιολόγηση των διοικήσεων σε ετήσια βάση και ο αρμόδιος Υπουργός μπορεί να αποφασίσει τη λήξη της θητείας τους σε περίπτωση μη επίτευξης των στόχων που έχουν τεθεί, ενώ οι διοικήσεις θα αξιολογούνται και από τους εργαζόμενους, τους φορείς, αλλά και από τους προϊσταμένους των μονάδων.

Κυρίες και κύριοι συνάδελφοι, στόχος μας είναι οι καίριες θέσεις του δημόσιου τομέα να καλυφθούν από τους καλύτερους για ένα κράτος ορθολογικό, σύγχρονο και δίκαιο. Η αξιολόγηση της αριστείας δεν πρέπει να περιορίζεται από πολιτικές προκαταλήψεις. Εμείς επιλέγουμε λοιπόν, να αξιολογούμε τους υποψηφίους βάσει των επιδόσεών τους, των γνώσεων και των ικανοτήτων τους, όχι βάσει των κομματικών τους πεποιθήσεων και της προϋπηρεσίας τους σε τυχόν βουλκανιζατέρ. Ξέρετε πολύ καλά σε ποιους αναφέρομαι σε αυτούς που έχουν αλλεργία στην αξιολόγηση και στην αριστεία.

Το σημερινό νομοσχέδιο λοιπόν είναι προς τη σωστή κατεύθυνση και είμαι σίγουρος ότι θα αποφέρει στη δημόσια διοίκηση όλα τα προσδοκώμενα οφέλη.

Αξίζουν πολλά συγχαρητήρια στην Υπουργό και στο επιτελείο της για τη σημερινή πρωτοβουλία. Θα υποστηρίξουμε το νομοσχέδιο με θέρμη, θα το ψηφίσουμε με περηφάνια.

Σας ευχαριστώ πάρα πολύ που με ακούσατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κεφαλογιάννη.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, κ. Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν υπάρχει αμφιβολία πως πέραν του νομοσχεδίου κατά τη διάρκεια αυτής της διήμερης συζήτησης στο ελληνικό Κοινοβούλιο απασχόλησαν την Ολομέλεια και δύο θέματα τα οποία προφανώς απασχολούν την ελληνική κοινωνία, απασχολούν την Ευρώπη, απασχολούν την παγκόσμια κοινή γνώμη.

Το κυριότερο βέβαια, είναι το θέμα το οποίο αφορά στη σύρραξη στη Μέση Ανατολή. Και νομίζω ότι οι αιτιάσεις οι οποίες έχουν διατυπωθεί από τους περισσότερους συναδέλφους της Αντιπολίτευσης μάλλον δεν βρίσκονται στην κατεύθυνση μιας πραγματικότητας, η οποία σε ένα πολύ μεγάλο βαθμό έχει ήδη προδιαγραφεί. Και το λέω διότι η Ελλάδα βρίσκεται πλέον σε μια εποχή που χαράσσει με σοβαρότητα, με πρόβλεψη και με συνέπεια την εξωτερική της πολιτική.

Αν κανείς αγνοεί ότι ο Πρωθυπουργός Κυριάκος Μητσοτάκης βρέθηκε στο Ισραήλ, βρέθηκε στο Κάιρο, επικοινώνησε με τον Πρόεδρο Αμπάς, δείχνοντας με αυτό τον τρόπο ότι η Ελλάδα έχει έναν κυρίαρχο ρόλο πλέον στη γεωπολιτική περιοχή της Νοτιοανατολικής Μεσογείου, νομίζω ότι δεν βλέπει την ίδια την πραγματικότητα. Και βεβαίως είναι πολύ σημαντικό να βλέπει και να κατανοεί κανείς ότι δεν μπορεί να υπάρχουν όλες αυτές οι εξελίξεις αν δεν υπήρχε η καταρχήν επίθεση της Χαμάς απέναντι στον ισραηλινό λαό.

Το γεγονός ότι πρέπει να προστατευθούν οι άμαχοι, ότι πρέπει επιτέλους να ορθωθεί ένα τείχος που θα εμποδίζει την απώλεια ζωών του άμαχου πληθυσμού και βεβαίως να σταματήσει το συντομότερο δυνατόν αυτή η σύρραξη, δεν μπορεί παρά να είναι προτεραιότητα και κοινή θέση όλων μας και νομίζω ότι έχει περιγραφεί από τον ίδιο τον Πρωθυπουργό. Η Ελλάδα έχει ξεκαθαρίσει τη θέση της. Είναι πολύ σημαντικό η ελληνική πολιτική σκηνή με τον δικό της τρόπο να εκπέμπει ένα ενιαίο μήνυμα προς κάθε κατεύθυνση. Νομίζω ότι είναι σαφές πως δεν μπορεί κανείς να μην αναγνωρίζει το δικαίωμα της αυτοάμυνας σε κάποιον που δέχεται επίθεση. Η Ελλάδα από την άλλη πλευρά έχει ταχθεί υπέρ της λύσεως των δύο κρατών. Είναι μια σταθερή πολιτική θέση, είναι μια θέση της εξωτερικής πολιτικής που εδώ και χρόνια ουσιαστικά μας έχει δώσει τη δυνατότητα να έχουμε έναν κυρίαρχο ρόλο στην περιοχή.

Η επανάληψη θέσεων που δεν έχουν καμμία σχέση με την πραγματικότητα από πολλούς συναδέλφους από αυτό το Βήμα νομίζω, κυρίες και κύριοι συνάδελφοι, ότι δεν μας βοηθάει σε καμμία απολύτως περίπτωση.

Βεβαίως, το θέμα που αφορά στην εσωτερική επικαιρότητα είναι το θέμα των υποκλοπών, το οποίο υπήρξε θα έλεγα ο ακρογωνιαίος λίθος της προεκλογικής εκστρατείας τόσο για την Αξιωματική Αντιπολίτευση, για τον ΣΥΡΙΖΑ, όσο και για το ΠΑΣΟΚ.

Σε ένα πολύ μεγάλο βαθμό αυτά τα ζητήματα, κυρίες και κύριοι συνάδελφοι, έχουν απαντηθεί. Διότι από την πρώτη στιγμή η Κυβέρνηση έθεσε τον πήχη στο συγκεκριμένο ζήτημα, λέγοντας ότι ανεξάρτητη δικαιοσύνη είναι αυτή που θα καταλήξει με οποιονδήποτε τρόπο και μέσα από οποιαδήποτε διαδικασία στην πιθανή απόδοση ευθυνών όπου και αν υπάρχουν.

Το ζήτημα είναι ότι αυτή τη στιγμή επανέρχεται, ειδικά ο Αρχηγός του ΠΑΣΟΚ, για ένα θέμα το οποίο λίγο ή πολύ φαίνεται ότι έχει δρομολογηθεί με έναν πολύ συγκεκριμένο τρόπο από την ίδια τη θεσμική λειτουργία, από την ίδια τη θεσμική διαδικασία της ελληνικής πολιτείας απλά και μόνο για να μπορέσει να αρθρώσει ενδεχομένως μια πολιτική άποψη, μια πολιτική θέση μιας και φαίνεται ότι τουλάχιστον από τα αποτελέσματα και της εκλογικής μάχης αλλά και των δημοσκοπήσεων όλα αυτά τα ζητήματα μάλλον δεν δημιουργούν το μεγάλο ενδιαφέρον της κοινής γνώμης και της ελληνικής κοινωνίας.

Υπάρχουν, όμως, θέματα, κυρίες και κύριοι συνάδελφοι, που ταλαιπωρούν την ελληνική κοινωνία και που όντως την απασχολούν. Και ένα από αυτά τα θέματα έρχεται ουσιαστικά να επιλύσει η νομοθετική πρωτοβουλία του Υπουργείου Εσωτερικών με το νέο σύστημα επιλογής διοικήσεων φορέων του δημοσίου τομέα και την ενίσχυση της αποτελεσματικότητάς τους. Και το λέω αυτό διότι και γι’ αυτό το νομοσχέδιο πραγματικά απορώ, πίστευα ότι τουλάχιστον τα κόμματα τα οποία έχουν βρεθεί σε κυβερνητική θέση θα έπρεπε να βρίσκονται ουσιαστικά από την ίδια πλευρά.

Και το λέω αυτό διότι αν θέλετε να θυμηθούμε τις πρακτικές -πραγματικά με εντυπωσιάζει η αντιπολιτευτική επιχειρηματολογία του ΠΑΣΟΚ- τόσο του ΣΥΡΙΖΑ όσο και του ΠΑΣΟΚ όταν ήταν στην κυβέρνηση και ποια ήταν τα κριτήρια με τα οποία επέλεγαν τους διοικητές των νοσοκομείων, τους διοικητές σε διάφορες θέσεις, είμαι βέβαιος ότι θα καταλήξουμε στο ίδιο συμπέρασμα, κυρίες και κύριοι συνάδελφοι, ότι κάποια στιγμή πρέπει να κάνουμε με γενναιότητα ένα μεταρρυθμιστικό βήμα σαν αυτό που προτείνει το Υπουργείο Εσωτερικών, η Υπουργός, οι Υφυπουργοί στη σημερινή συνεδρίαση, δίνοντας ουσιαστικά ένα τέλος σε θέματα ή ζητήματα τα οποία γεννούσαν ερωτηματικά στους πολίτες, αλλά βεβαίως και μεγάλη αμφιβολία σε σχέση με την αποτελεσματικότητα της δημόσιας διοίκησης.

Αντί, λοιπόν, αυτήν τη μεταρρυθμιστική προσπάθεια, την οποία υποστηρίζει σθεναρά από την πρώτη στιγμή η Κυβέρνηση, να την υποστηρίξουν –επαναλαμβάνω- τουλάχιστον τα κόμματα τα οποία έχουν βρεθεί σε κυβερνητική θέση, βρίσκουμε ή διαπιστώνουμε τους μάλλον μικρούς λόγους για τους οποίους καθαρά και μόνον για λόγους αντιπολίτευσης έρχονται τα κόμματα να διατυπώσουν μια διαφορετική θέση και να αρνηθούν την υποστήριξή τους στο συγκεκριμένο νομοσχέδιο.

Ο Πρωθυπουργός της χώρας χθες από αυτό το Βήμα υποστήριξε ότι κατά την προηγούμενη κυβερνητική θητεία έπρεπε να κλείσουμε και να επουλώσουμε τις πληγές που είχαν δημιουργηθεί στην ελληνική κοινωνία τα προηγούμενα χρόνια. Και προφανώς χρέος της Κυβέρνησης γι’ αυτή την κυβερνητική θητεία, όπως σωστά ανέφερε, είναι να θεραπεύσουμε τις αιτίες οι οποίες δημιούργησαν αυτές τις πληγές.

Το συγκεκριμένο νομοσχέδιο ήταν μια μεταρρύθμιση η οποία υπηρετεί το συνολικό μεταρρυθμιστικό μοντέλο της Κυβέρνησης που εδώ και σχεδόν τεσσεράμισι χρόνια νομίζω ότι το υπηρετεί με απόλυτη συνέπεια προσπαθώντας να δώσει μια διαφορετική πολιτεία στην ελληνική κοινωνία, μιας και όλοι ξέρουμε ότι οι πολίτες έχουν ανάγκη από αυτές τις μεταρρυθμίσεις και αυτές οι μεταρρυθμίσεις θα βοηθήσουν στην αποτελεσματικότητα της πολιτείας και του κράτους.

Είναι όμως σημαντικό να θυμηθούμε ότι προεκλογικά η Νέα Δημοκρατία είχε θέσει τον πήχη ψηλά, λέγοντας ότι οι βασικοί στόχοι για την επόμενη κυβερνητική περίοδο είναι οι καλύτεροι μισθοί, είναι η καλύτερη δημόσια υγεία και είναι το καλύτερο κράτος.

Νομίζω, κυρίες και κύριοι συνάδελφοι, ότι αυτό το βλέπει και το επιβεβαιώνει κανείς καθημερινά κατά τη διάρκεια και αυτής της κυβερνητικής θητείας όταν πολλά από αυτά τα ζητήματα τα οποία ετέθησαν σαν στόχοι κατά την προεκλογική περίοδο από τη Νέα Δημοκρατία, η οποία σήμερα εξακολουθεί να βρίσκεται στην Κυβέρνηση, βήμα-βήμα υλοποιούνται μέσω της νομοθέτησης εδώ στο ελληνικό Κοινοβούλιο.

Αν κρίνει κανείς -θα μου επιτρέψετε να το πω- από τα φτωχά επιχειρήματα που δυστυχώς ακούω από τα περισσότερα πρόσωπα της Αντιπολίτευσης που βρίσκονται σε αυτό το Βήμα για όλα αυτά τα ζητήματα τα οποία ξέρουμε ότι είναι παθογένειες για την ελληνική κοινωνία και ξέρουμε ότι πρέπει να αναληφθούν μεταρρυθμιστικές πρωτοβουλίες, αν τελικά θέλουμε να τα αντιμετωπίσουμε και όχι απλά να μένουμε στα λόγια, η Κυβέρνηση ουσιαστικά βρίσκεται αντιμέτωπη με τη δική της συνέπεια. Ενδεχομένως για πρώτη φορά σε τόσο μεγάλη διάρκεια μετά τη Μεταπολίτευση μια κυβέρνηση έρχεται να αποδείξει ότι όλα αυτά τα οποία θέτει ως ζητήματα και ως στόχους κατά την προεκλογική περίοδο έρχεται να τα υλοποιήσει βήμα-βήμα.

Προφανώς δεν χρειάζεται να θυμίσω ότι επιτέλους θα έχουμε τις αυξήσεις των μισθών και των συντάξεων, ότι η εθνική οικονομία έχει αναβαθμιστεί με τον πλέον εμφατικό τρόπο από όλους τους διεθνείς οικονομικούς οίκους αξιολόγησης των οικονομιών και ότι γίνονται βήματα. Ακόμη και η κριτική η οποία ακούγεται για το επικείμενο φορολογικό νομοσχέδιο αφορά σε ένα ζήτημα για το οποίο, αγαπητοί συνάδελφοι, έρχεστε στο Βήμα και κατηγορείτε την Κυβέρνηση ή κατηγορείτε εν πάση περιπτώσει μια πραγματικότητα την οποία λίγο ή πολύ όλοι τη διαπιστώνουμε.

Έχετε κανένα μαγικό τρόπο για να αντιμετωπίσουμε τη φοροδιαφυγή;

**ΘΕΟΦΙΛΟΣ ΞΑΝΘΟΠΟΥΛΟΣ:** Μαγικό, όχι. Συντεταγμένο, όχι οριζόντιο.

**ΚΩΝΣΤΑΝΤΙΝΟΣ ΤΣΙΑΡΑΣ:** Ακριβώς, κύριε Ξανθόπουλε.

Άρα, όταν τίθενται κάποια ζητήματα, μπαίνουν στόχοι και βεβαίως ξέρουμε όλοι μας εκ των προτέρων ότι η προσπάθεια είναι να αντιμετωπίσουμε μια παθογένεια η οποία ταλαιπωρεί και την ελληνική οικονομία, αλλά κυρίως δημιουργεί το αίσθημα της αδικίας μεταξύ των πολιτών και της κοινωνίας, κάποια στιγμή θα πρέπει κανείς να συνεννοείται και όχι απλά με μια άρνηση εκ των προτέρων να βάζει ενδεχομένως μια εντελώς διαφορετική άποψη η οποία ποτέ δεν συναντιέται με την πραγματικότητα.

Κυρίες και κύριοι συνάδελφοι, νομίζω, και κλείνω μ’ αυτή τη σκέψη, κύριε Πρόεδρε, ότι όλοι βρισκόμαστε απέναντι στη συνέπεια που δείχνουμε ή εν πάση περιπτώσει δεν δείχνουμε, κυρίως σε αυτά τα οποία δημόσια εκφράζουμε και τα οποία αφορούν στην ίδια την πραγματικότητα της ελληνικής κοινωνίας.

Η ελληνική κοινωνία και οι Έλληνες πολίτες σχετικά πρόσφατα με τη δική τους ετυμηγορία έδωσαν τη δυνατότητα στον Κυριάκο Μητσοτάκη και στην Κυβέρνηση της Νέας Δημοκρατίας να δώσουν απαντήσεις και να φέρουν τις λύσεις σε ζητήματα που την ταλαιπωρούν εδώ και δεκαετίες.

Η Κυβέρνηση δεν κάνει τίποτα άλλο παρά να τιμά την ψήφο των πολιτών δείχνοντας με τον δικό της τρόπο, με τη δική της συνέπεια, με τη δική της σοβαρότητα ότι το επόμενο χρονικό διάστημα θα είναι ουσιαστικά η ευκαιρία να κλείσουμε τις πληγές του παρελθόντος, να γιατρέψουμε τις αιτίες που τις προκαλούν, αλλά βεβαίως και να δώσουμε ένα σταθερό μήνυμα στους Έλληνες πολίτες ότι επιτέλους η ελληνική πολιτική σκηνή γυρίζει σελίδα. Είναι μια σελίδα που δημιουργεί αισιοδοξία, υπόσχεται περισσότερα και θα φέρει σίγουρα ένα καλύτερο μέλλον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, επιτρέψτε μου να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις συνοδοί καθηγητές από το 1ο Γενικό Λύκειο Πετρούπολης, (τρίτο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα ακολουθήσουν οι ομιλίες των τελευταίων δύο Βουλευτών επί του καταλόγου. Μετά θα δώσουμε τον λόγο στην Πρόεδρο της Κοινοβουλευτικής Ομάδας της Πλεύσης Ελευθερίας, την κ. Κωνσταντοπούλου και θα ολοκληρώσει η κυρία Υπουργός.

**ΘΕΟΦΙΛΟΣ ΞΑΝΘΠΟΥΛΟΣ:** Κύριε Πρόεδρε, μπορώ να έχω τον λόγο για δύο λεπτά;

**ΠΡΟΕΔΡΕΥΩΝ (Γεώργιος Λαμπρούλης):** Μην βιάζεστε. Σας έχω δει.

Ώσπου να έρθει ο κ. Παπασωτηρίου στο Βήμα, ο κ. Ξανθόπουλος Κοινοβουλευτικός Εκπρόσωπος του ΣΥΡΙΖΑ ζήτησε τον λόγο για μια σύντομη παρέμβαση.

**ΘΕΟΦΙΛΟΣ ΞΑΝΘΠΟΥΛΟΣ:** Για δύο λεπτά, κύριε Πρόεδρε.

Θέλω να απαντήσω σε αυτό που ειπώθηκε τελευταία και να πω ότι βεβαίως αντιλαμβανόμαστε και την ανάγκη περιορισμού της φοροδιαφυγής και την παθογένεια που υπάρχει και όλα αυτά που αναφέρονται διαπιστωτικά, αλλά θα ήθελα να πω στην Κυβέρνηση και βεβαίως στον Κοινοβουλευτικό Εκπρόσωπο, ότι δίνεις δείγμα γραφής ξεκινώντας από τα πάνω, παίρνοντας υπ’ όψιν σου το τι γίνεται στις εταιρείες διύλισης, στο χάσμα ανάμεσα στα επιτόκια χορηγήσεων και καταθέσεων στις τράπεζες και μετά δεν πας ένα οριζόντιο μέτρο και λες: «Άπαξ και είσαι δικηγόρος, οφείλεις να έχεις 10.500 και να κόψεις τον λαιμό σου», αλλά κάνεις δουλειά. Γι’ αυτό και είπα ότι είναι παθογένεια, αλλά αυτό αυτομάτως δεν γίνεται. Χρειάζεται άλλη προσέγγιση. Αυτή είναι η αντίρρησή μας.

Τώρα σε ό,τι αφορά την προηγούμενη συζήτηση που έγινε, θέλω να καταθέσω δύο παραμέτρους για να είναι πλήρης η συζήτηση. Το ψήφισμα στον ΟΗΕ το υπέγραψε η Γαλλία, η Ισπανία, η Πορτογαλία, το Βέλγιο, χώρες οι οποίες είναι στον πυρήνα της Ευρωπαϊκής Ένωσης και οι οποίες δεν μπορεί να κατηγορηθούν ότι κάνουν πλάτες στη Χαμάς και στην οποιαδήποτε Χαμάς. Άρα ο κ. Βορίδης έπρεπε να δει καλύτερα και σε βάθος τις αιτιάσεις που του απευθύναμε, τόσο εμείς όσο και το ΠΑΣΟΚ.

**ΚΩΝΣΤΑΝΤΙΝΟΣ ΤΣΙΑΡΑΣ:** Υπάρχουν και άλλες ευρωπαϊκές χώρες…

**ΘΕΟΦΙΛΟΣ ΞΑΝΘΠΟΥΛΟΣ:** Βεβαίως, βεβαίως, κύριε συνάδελφε, αλλά…

**ΜΑΚΑΡΙΟΣ ΛΑΖΑΡΙΔΗΣ:** Η Γερμανία, η Ιταλία δεν είναι στον πυρήνα;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην διακόπτετε.

**ΘΕΟΦΙΛΟΣ ΞΑΝΘΠΟΥΛΟΣ:** Πλήρως! Γι’ αυτό λέω ότι εμείς έχουμε μια άλλη σχέση με τον αραβικό κόσμο, υπάρχει μια άλλου είδους παράδοση και κυρίως υπάρχει η ανάγκη της ανθρωπιστικής κατάπαυσης των εχθροπραξιών. Και εδώ κάνατε πίσω.

Τρίτο και πολύ σημαντικό, για να κλείσω με το κράτος δικαίου: Εγώ ποτέ δεν θα αναφερθώ στο προ σαράντα ετών επεισόδιο με τον κ. Βορίδη, πρώτον, διότι δεν πιστεύω πως στο προπατορικό αμάρτημα και δεύτερον, διότι θεωρώ ότι έκτοτε κύλησε πολύς καιρός και μπορούμε να του κάνουμε κριτική για όσα κάνει και δεν κάνει τώρα και όχι να αναφερόμαστε στα ατοπήματα της νιότης του.

Ήθελα, λοιπόν, να ξεφύγω από τη συζήτηση όπως προσπάθησε να τη θέσει ο κ. Βορίδης και να βάλω δύο πολύ σημαντικές παραμέτρους, κατά την άποψή μου, σε ό,τι αφορά την ανεξάρτητη αρχή.

Όντως είχε λήξει η θητεία των μελών της, αλλά όταν την προτεραία, μετά από μία διαδικασία διεύρυνσης των μελών των δικαιωμένων, αλλάζεις τα μέλη της αρχής, εμένα μου δημιουργείς εδραία πεποίθηση ότι έχεις δεύτερες σκέψεις. Δεύτερον, όταν μεταμεσονυκτίως δημοσιεύεις στο ΦΕΚ αυτή την αλλαγή, ώστε την επομένη το πρωί να υπάρχει η νέα σύνθεση, μου ενισχύεις αυτή την επιφύλαξη ότι δολίως ενήργησες και όχι για να εξοπλίσεις με φρέσκια εντολή τα μέλη της αρχής, έτσι ώστε νομιμοποιημένα να προχωρήσουν στην όποια απόφαση.

Τέλος, κανείς από εμάς δεν γνωρίζει βεβαίως την απόφαση της αρχής, αλλά με την τακτική της η Κυβέρνηση φροντίζει να «στεγανοποιήσει» το δυσμενές ενδεχόμενο το οποίο ήθελε να αποφύγει. Και όλα αυτά είναι λογικές σκέψεις που κάνω για τις οποίες ο κ. Βορίδης δεν απάντησε.

Τέλος, κρατώ το θέμα του κράτους δικαίου πολύ ψηλά και πραγματικά χαίρομαι που ο κ. Βορίδης μιλάει για να αφήσουμε την ελληνική δικαιοσύνη να αποφασίσει και θεωρώ αυτοδικαίως ότι αδειάζει τον Υπουργό από τον κ. Άδωνι, ο οποίος έλεγε ότι πρέπει να πάει η Τουλουπάκη στη φυλακή και τον Πρωθυπουργό τον κ. Μητσοτάκη, ο οποίος μιλούσε για «συμμορία δημοσιογράφων» όταν ήταν σε εξέλιξη η δικαστική υπόθεση που αφορούσε δημοσιογράφους οι οποίοι έλεγχαν τον Κυριάκο Μητσοτάκη και την Κυβέρνηση.

Σας ευχαριστώ για την κατανόηση, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστούμε, κύριε Ξανθόπουλε.

Τον λόγο έχει ο κ. Παπασωτηρίου Σταύρος από τη Νέα Δημοκρατία.

Θα κλείσουμε τον κατάλογο των ομιλητών με τον κ. Βασιλειάδη Βασίλειο, επίσης από τη Νέα Δημοκρατία.

Ορίστε, κύριε Παπασωτηρίου.

**ΣΤΑΥΡΟΣ ΠΑΠΑΣΩΤΗΡΙΟΥ:** Ευχαριστώ, κύριε Πρόεδρε.

Κυρία Υπουργέ, κύριοι Υφυπουργοί, κυρίες και κύριοι συνάδελφοι, συζητούμε σήμερα ένα πολύ σημαντικό νομοσχέδιο για το σύνολο των δημοσίων οργανισμών. Σημαντικό όχι μόνο γιατί στοχεύει στην προώθηση της επαγγελματικής διοίκησης σε όλους τους φορείς του δημοσίου, αλλά κυρίως γιατί αφορά την κατοχύρωση της αξιοκρατίας στην τοποθέτηση στελεχών σε θέσεις υψηλής ευθύνης σε κάθε κρατικό οργανισμό.

Το παρόν νομοσχέδιο αποτελεί το τελευταίο στάδιο μιας φιλόδοξης και δύσκολης μεταρρύθμισης που ξεκίνησε πριν από τριάντα χρόνια και την οποία ολοκληρώνει η Κυβέρνηση του Κυριάκου Μητσοτάκη, μια πορεία που ξεκίνησε το 1994 με το ΑΣΕΠ, μια μεγάλη τομή στον τρόπο επιλογής των υπαλλήλων που στελεχώνουν τις δημόσιες υπηρεσίες.

Η σημερινή νομοθετική πρωτοβουλία, που αφορά την επιλογή των διοικήσεων δημόσιων φορέων, έρχεται να συμπληρώσει την καινοτομία του ΑΣΕΠ επεκτείνοντας την εφαρμογή των κανόνων του στο σύνολο του ανθρώπινου δυναμικού του, τα στελέχη όπως και το προσωπικό όλων των νομικών προσώπων του ευρύτερου δημόσιου τομέα.

Έτσι πλέον θα στελεχώνονται και οι ανώτατες θέσεις με τους κανόνες και υπό τον έλεγχο του ΑΣΕΠ, τόσο για τα νομικά πρόσωπα δημοσίου δικαίου, όσο και για τα πρόσωπα ιδιωτικού δικαίου εποπτευόμενα από το κράτος, συμπεριλαμβανομένων και των Α.Ε. του δημοσίου. Πρόκειται, με άλλα λόγια, για ένα άλμα αριστείας στο σύνολο των φορέων της γενικής κυβέρνησης, τους οποίους το παρόν νομοσχέδιο εισάγει σε μία νέα εποχή.

Κυρίες και κύριοι συνάδελφοι, δύο είναι τα εργαλεία που αξιοποιεί η αρμόδια Υπουργός, η Νίκη Κεραμέως, για να πετύχει αυτό τον στόχο. Το πρώτο είναι το πάγιο σύστημα επιλογής διοικήσεων, που καθιερώνει και το δεύτερο ο μόνιμος μηχανισμός αξιολόγησης της αποτελεσματικότητας και της αποδοτικότητάς τους.

Κυρία Υπουργέ, έχοντας υπηρετήσει και εγώ ως επικεφαλής δημόσιου οργανισμού, του Μποδοσάκειου Νοσοκομείου Πτολεμαΐδας, γνωρίζω τις απαιτήσεις και συμμερίζομαι τη φιλοδοξία σας να βάλετε τον πήχη πολύ ψηλά, έτσι ώστε και οι επόμενοι πρόεδροι, διοικητές ή διευθύνοντες σύμβουλοι δημοσίων φορέων να διαθέτουν όλα τα εχέγγυα άσκησης επαγγελματικής διοίκησης. Σε αυτή την κατεύθυνση, άλλωστε, κινείται και η αυστηροποίηση των απαιτούμενων τυπικών προσόντων και εμπειρίας, προκειμένου να εξασφαλιστεί η συνάφειά τους με τη θέση που καλούνται να υπηρετήσουν οι υποψήφιοι μάνατζερς.

Η σημαντικότερη, όμως, παρέμβαση, κατά τη γνώμη μου, είναι η εισαγωγή της οριζόντιας γραπτής εξέτασης, προκειμένου να διακριβωθούν βασικά στοιχεία της συγκρότησης και αντίληψης των υποψηφίων. Πρόκειται για μοριοδότηση από ψηφιακό τεστ, που χρησιμοποιείται ως εργαλείο επιλογής προσωπικού εδώ και δεκαετίες στο εξωτερικό. Το αντίστοιχο ΑΣΕΠ της Ευρωπαϊκής Ένωσης αξιοποιεί τέτοιες δοκιμασίες διακρίβωσης δεξιοτήτων των υποψηφίων κάθε επιπέδου σε τομείς όπως ο συλλογισμός, η ταχύτητα, η αναλυτική συνθετική ικανότητα και η χρήση ποσοτικών μεθόδων.

Πέραν των παραπάνω καινοτομιών, το νομοσχέδιο εισάγει και άλλες σημαντικές αλλαγές, όπως η θεσμοθέτηση τετραετούς θητείας των διοικήσεων στον δημόσιο τομέα, προκειμένου να μπορούν να ολοκληρώσουν το έργο τους, ανεξάρτητα από τον εκλογικό κύκλο και να κρίνονται αποκλειστικά και μόνο από αυτό.

Κύριε Πρόεδρε, το δεύτερο πολύ σπουδαίο εργαλείο που θεσμοθετεί το παρόν σχέδιο νόμου είναι ο μηχανισμός ετήσιας αξιολόγησης του παραγόμενου από τους φορείς έργου. Πρόκειται για μία μέθοδο ανατροφοδότησης και ελέγχου, που φυσικά θα εστιάζει κυρίως στα αποτελέσματα των νέων διοικήσεων κατά τη διάρκεια της θητείας τους. Παράλληλα, όμως, θα αποτελεί και ένα εργαλείο εντοπισμού αντικειμενικών προβλημάτων, τα οποία θα λαμβάνει υπ’ όψιν του το εποπτεύον Υπουργείο στη διαδικασία στοχοθεσίας για το επόμενο έτος.

Στοιχεία του πάγιου αυτού μηχανισμού αξιολόγησης είναι τα ετήσια σχέδια δράσης για κάθε φορέα με απολογισμό και προγραμματισμό δράσεων, εισαγόμενες καινοτομίες και κυρίως συγκεκριμένους ποσοτικούς στόχους, που θα εγκρίνονται από τον αρμόδιο Υπουργό, καθώς και τα συμβόλαια απόδοσης, τα οποία θα σχετίζονται με τους παραπάνω στόχους και θα υπογράφονται στην αρχή της θητείας τους από τις διοικήσεις και τον αρμόδιο Υπουργό.

Έτσι, ανάλογα με την επίτευξη ή μη των στόχων, θα υπάρχει δυνατότητα ανταμοιβής των διοικήσεων με μπόνους παραγωγικότητας ή άμεσης λήξης της θητείας και αντικατάστασή τους, αζημίως για το δημόσιο, όταν η απόδοση των νέων διοικήσεων δεν θα συμβαδίζει με τους τεθέντες στόχους.

Κυρία Υπουργέ, σε αυτό το σημείο θα ήθελα να καταθέσω μια προσωπική πρόταση για το πώς θα μπορούσαμε να δώσουμε περισσότερα κίνητρα στις διοικήσεις δημοσίων οργανισμών, αντλώντας από την εμπειρία μου ως διοικητής ενός νοσοκομείου του ΕΣΥ που βραβεύτηκε πρόσφατα για το πρόγραμμα εκσυγχρονισμού των υποδομών του και την εισαγωγή καινοτομιών στις προσφερόμενες υπηρεσίες του τομέα υγείας.

Ένα παρόμοιο, αλλά συνολικότερο, πρόγραμμα βράβευσης δημοσίων φορέων θα μπορούσε να λειτουργήσει ως χώρος άμιλλας και ανάδειξης των καλύτερων υπηρεσιών σε διάφορους τομείς του δημοσίου κατά το πρότυπο των νοσοκομείων που προανέφερα.

Βαδίζοντας στα βήματα του Οργανισμού Ηνωμένων Εθνών, που θεσμοθέτησε το 2003 μια τέτοια πρωτοβουλία, μπορούμε και στη χώρα μας να αναδείξουμε και να επιβραβεύσουμε διοικητικές καινοτομίες δημοσίων οργανισμών, οι οποίες θα συντελούν στη βελτίωση της αποτελεσματικότητας και της ανταποκρισιμότητας των προσφερόμενων υπηρεσιών.

Κριτήρια που μπορούν να χρησιμοποιηθούν γι’ αυτό τον σκοπό είναι: Η προώθηση της ισότητας πρόσβασης σε δημόσιες υπηρεσίες. Η ριζική μεταβολή στον τρόπο λειτουργίας τους. Η αύξηση της αποδοτικότητας. Η παροχή υπηρεσιών υψηλής ποιότητας. Η ενσωμάτωση της ανατροφοδότησης που λαμβάνεται από τους πολίτες. Η ενίσχυση της συμμετοχής των πολιτών στη διαμόρφωση νέων υπηρεσιών. Η ανάπτυξη συνεργασιών του φορέα με τον ιδιωτικό ή τον κοινωνικό τομέα. Η βελτίωση της διαχείρισης γνώσης. Και τέλος, η αναβάθμιση των δεξιοτήτων και της παραγωγικότητας του ανθρώπινου δυναμικού του οργανισμού.

Μάλιστα, εδώ υπάρχει η εξαιρετικά θετική εμπειρία των βραβείων ψηφιακής διακυβέρνησης που ξεκίνησε η Κυβέρνηση του Κυριάκου Μητσοτάκη το 2022. Πρόκειται για διαγωνισμό που πλέον πραγματοποιείται σε ετήσια βάση και βραβεύει τις καλύτερες εφαρμογές ψηφιακού μετασχηματισμού του κράτους. Είναι ένα παράδειγμα προς μίμηση, που μπορούμε να γενικεύσουμε σε πλήθος δημοσίων υπηρεσιών, όχι αποκλειστικά ψηφιακών, για να κινητοποιήσουμε πολύ περισσότερους ανθρώπους με ικανότητες και διάθεση προσφοράς.

Κυρίες και κύριοι συνάδελφοι, αυτό το σχέδιο για ένα καλύτερο δημόσιο υπηρετεί και το παρόν νομοσχέδιο, το οποίο υπερψηφίζουμε, με τη βεβαιότητα ότι η Κυβέρνηση της Νέας Δημοκρατίας θα συνεχίσει στον δρόμο των μεταρρυθμίσεων, έναν δρόμο που ξεκίνησε το 2019 και ήδη μας έχει οδηγήσει σε ένα καλύτερο κράτος, περισσότερο αποτελεσματικό και πιο κοντά στις προσδοκίες των πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Πριν δώσω τον λόγο στον επόμενο ομιλητή, επιτρέψτε μου να καλωσορίσουμε στην Αίθουσα και βέβαια στη Βουλή την Αντιπρόεδρο της Εθνοσυνέλευσης της Δημοκρατίας της Κορέας, την κ. Κιμ Γιανγκ Γιου, η οποία συνοδεύεται από μέλη της Εθνοσυνέλευσης και τον Πρέσβη της Δημοκρατίας της Κορέας στην Ελλάδα.

Τους ευχόμαστε καλή παραμονή στη χώρα μας.

(Χειροκροτήματα από όλες τις πτέρυγες της Βουλής)

Καλούμε τώρα στο Βήμα τον κ. Βασιλειάδη Βασίλειο από τη Νέα Δημοκρατία. Είναι ο τελευταίος ομιλητής. Και μετά θα πάρει τον λόγο η κ. Κωνσταντοπούλου.

Κύριε Βασιλειάδη, έχετε τον λόγο.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κυρίες και κύριε Υπουργοί, κυρίες και κύριοι συνάδελφοι, το σχέδιο νόμου για το οποίο συζητήσαμε χθες και σήμερα και θα κληθούμε να ψηφίσουμε σε λίγη ώρα αφορά μία ακόμη βαθιά μεταρρυθμιστική τομή της Κυβέρνησης της Νέας Δημοκρατίας, η οποία έχει ως αφετηρία το λαϊκό αίτημα για διαφάνεια στη δημόσια διοίκηση.

Η νομοθετική αυτή πρωτοβουλία είναι ένας ακόμα «κρίκος» στη μεγάλη αλυσίδα αλλαγών του τρόπου λειτουργίας του δημοσίου και τις σχέσεις μεταξύ πολιτών και κράτους, με στόχο την ενίσχυση της αξιοκρατίας και τη βελτίωση της λειτουργίας του κράτους.

Από την ψηφιοποίηση υπηρεσιών και τη μείωση της γραφειοκρατίας μέχρι την εισαγωγή της διαρκούς αξιολόγησης και τη διεύρυνση της διαφάνειας, η Κυβέρνηση του Κυριάκου Μητσοτάκη αλλάζει χρόνιες παθογένειες του ελληνικού κράτους, βασιζόμενη σε δοκιμασμένες τεχνικές σύγχρονης διοίκησης.

Όλη αυτή η προσπάθεια αποτελεί μια ουσιαστική απάντηση στις συνεχείς αξιώσεις της ελληνικής κοινωνίας για ένα σύγχρονο, ανοικτό και ευρωπαϊκό δημόσιο. Είναι καιρός να θεσμοθετήσουμε ένα νέο, ευέλικτο και πιο στοχευμένο σύστημα επιλογής και αξιολόγησης προσωπικού διοίκησης για περισσότερες από εξακόσιες θέσεις στελεχών σε φορείς του ευρύτερου δημόσιου τομέα.

Ήρθε η ώρα επιτέλους να δομήσουμε μια δημόσια διοίκηση αξιοκρατική και ουσιαστική, με σύγχρονους όρους αναφοράς, με ικανά στελέχη, που θα είναι απαλλαγμένα από εξαρτήσεις και παθογένειες του παρελθόντος.

Ο πήχης, κυρίες και κύριοι συνάδελφοι, έχει μπει, ήδη εδώ και τέσσερα χρόνια, πολύ ψηλά. Παρεμβαίνουμε πλέον στον πυρήνα του κράτους, που συνδέεται με την καθημερινότητα του πολίτη, με τον εξορθολογισμό του τρόπου λειτουργίας της δημόσιας διοίκησης, με την απαγκίστρωσή της από το πελατειακό κράτος.

Η καινοτομία του νομοθετήματος είναι η προσέλκυση και η επιλογή ικανότερων στελεχών για τις θέσεις ευθύνης, καθιστώντας την ελληνική διοίκηση ελκυστικότερη σε ανθρώπους με γνώσεις και εμπειρία, που μέχρι σήμερα απέφευγαν να εμπλακούν στα «γρανάζια» της.

Ένα επιπλέον θετικό αποτέλεσμα θα είναι το ενδεχόμενο επαναπατρισμού Ελλήνων που έφυγαν στο εξωτερικό τα προηγούμενα χρόνια, αφού ενισχύονται η αξιοκρατία, η διαφάνεια και η αποτελεσματικότητα του συστήματος επιλογής. Είναι κίνητρα για τα οποία συζητάμε εδώ και πάρα πολύ καιρό στο πλαίσιο του brain gain.

Το νομοσχέδιο, όμως, δεν μένει μόνο εδώ. Δίνεται ιδιαίτερη έμφαση στη διαρκή αξιολόγηση των διοικήσεων με οικονομικά κίνητρα για αυξημένη απόδοση, αλλά και δυνατότητα απομάκρυνσής τους σε περίπτωση που οι στόχοι δεν επιτυγχάνονται.

Τα εργαλεία που εισάγονται για την επίτευξη των στόχων αυτών είναι πάρα πολλά. Αρχικά, η όλη διαδικασία επιλογής στελεχών περνά κάτω από τον συντονισμό του έμπειρου σε συναφείς διαδικασίες ΑΣΕΠ, ο οποίος εξασφαλίζει την αντικειμενικότητα και τη διαφάνεια.

Επιπλέον, εισάγονται τεστ δεξιοτήτων και προσωπικότητας στη διαγωνιστική διαδικασία για την κάλυψη κάποιας θέσης.

Άλλα εργαλεία είναι τα ετήσια σχέδια δράσης για κάθε φορέα, αλλά και τα συμβόλαια απόδοσης που, μέσω κινήτρων, δημιουργούν πίεση στις διοικήσεις να αναβαθμίσουν τις λειτουργίες και τις παρεχόμενες υπηρεσίες τους.

Και, βεβαίως, η θεσμοθέτηση της διαρκούς αξιολόγησης των διοικήσεων, με δυνατότητα ακόμα και απομάκρυνσής τους.

Κυρίες και κύριοι συνάδελφοι, με την ψήφιση του σχεδίου νόμου το ελληνικό δημόσιο θα μπορέσει να προσελκύσει περισσότερα και ικανότερα στελέχη και σε δεύτερο χρόνο να αναβαθμίσει την ποιότητα των υπηρεσιών που προσφέρει προς τους πολίτες.

Τόσο κατά τη διάρκεια των συνεδριάσεων της αρμόδιας επιτροπής της Βουλής όσο και χθες και σήμερα εδώ στην Ολομέλεια δυσκολεύομαι να εντοπίσω κάποια πολιτική δύναμη που να διαφωνεί θεμελιωδώς με τις βασικές αρχές του σχεδίου νόμου. Νομίζω, λοιπόν, πως έχουμε μπροστά μας μια σπάνια ευκαιρία για ευρεία συναίνεση στην ψήφισή του.

Γι’ αυτό και ζητώ από όλες τις πολιτικές δυνάμεις που επιφυλάχθηκαν και στην επιτροπή να ψηφίσουν υπέρ στην Ολομέλεια. Άλλωστε, και η συζήτηση κατά την ακρόαση νομίζω αναδεικνύει και την ωρίμανση, αλλά και το περιθώριο εφαρμογής των καινοτομιών του σχεδίου νόμου.

Εν κατακλείδι, κύριε Πρόεδρε, κατά την άποψή μου, το σχέδιο νόμου θα εξασφαλίσει σε βάθος χρόνου καλύτερες υπηρεσίες για τους Έλληνες πολίτες και μεγαλύτερη διαφάνεια για τη λειτουργία του δημοσίου. Θα μπορέσει επίσης να καταστήσει τον μηχανισμό του δημοσίου ανεξάρτητο από κομματικές παρεμβάσεις και να τον απαλλάξει από τις παθογένειες που αυτές προκαλούσαν. Έχει έρθει η ώρα για τον εκσυγχρονισμό του δημοσίου.

Ξεκινάμε, λοιπόν, από την ουσία του, τη στελέχωσή του με έμπειρους ανθρώπους της αγοράς από την Ελλάδα και το εξωτερικό, που θα μπορούν να αντεπεξέλθουν στις πολύπλευρες προκλήσεις της εποχής μας, αλλά και στις απαιτήσεις του σύγχρονου ψηφιοποιημένου παγκόσμιου γίγνεσθαι.

Για όλους αυτούς τους λόγους, λοιπόν, ζητώ να υπερψηφίσετε το νομοσχέδιο αυτό. Και εγώ με τη σειρά μου υπερψηφίζω το υπό συζήτηση σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βασιλειάδη, με τον οποίον ολοκληρώθηκε ο κατάλογος των ομιλητών.

Πριν δώσουμε τον λόγο στην κ. Κωνσταντοπούλου, επιτρέψτε μου να κάνω μία ανακοίνωση.

Γίνεται γνωστό στο Σώμα ότι από το άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννέα μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Κιάτου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου .

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Καλωσορίζουμε τους νεαρούς φίλους μας. Πρέπει να σας πω ότι πάντοτε οι επισκέπτες μαθητές-φοιτητές δίνετε τον τόνο της συμμετοχής, αυτής που δυστυχώς αναζητούμε να έχουμε και στα έδρανα των Βουλευτών και στα υπουργικά, αλλά συνήθως δεν έχουμε.

Θα ξεκινήσω την τοποθέτησή μου, αναπόφευκτα, από τα διεθνή εγκλήματα που διαπράττονται αυτή τη στιγμή στη Γάζα και από την εξαιρετικά προβληματική κυβερνητική στάση, η οποία δεν έχει σχέση με κράτος δικαίου. Εκθέτει τη χώρα μας, γιατί η Ελλάδα διαχρονικά στην εξωτερική της πολιτική και στη διεθνή της τοποθέτηση τάχθηκε με το Διεθνές Δίκαιο, τάχθηκε με τα ανθρώπινα δικαιώματα. Και αυτό που πρέπει να ξέρουμε πολύ καλά εμείς οι Έλληνες και οι Ελληνίδες είναι ότι δεν υπάρχει σύμμαχος άλλος καλύτερος για την Ελλάδα από το δίκαιο και το Διεθνές Δίκαιο.

Όταν, λοιπόν, η ελληνική Κυβέρνηση στηρίζει μια άλλη κυβέρνηση, ένα άλλο κράτος που παραβιάζει το Διεθνές Δίκαιο και διαπράττει διεθνή εγκλήματα σε βάρος αμάχων και σε βάρος παιδιών -τρεις χιλιάδες εξακόσια νεκρά παιδιά είναι ο μετριοπαθέστερος υπολογισμός της θηριωδίας του Ισραήλ σε βάρος του παλαιστινιακού λαού κατά τις τελευταίες τρεις εβδομάδες- όταν η Ελλάδα αυτό το στηρίζει, όταν η Ελλάδα διά του Πρωθυπουργού αγκαλιάζει τον κ. Νετανιάχου που δίνει τις εντολές γι’ αυτά τα εγκλήματα και του λέει: «Ήρθα φίλε μου όχι μόνο ως σύμμαχος, αλλά ως πολύ καλός φίλος», όταν η ελληνική Κυβέρνηση ουσιαστικά νομιμοποιεί αυτά τα εγκλήματα, από τη μία πλευρά φέρει τεράστια ηθική, πολιτική και διεθνή ευθύνη και από την άλλη πλευρά εκθέτει τη χώρα μας, τους Έλληνες, την Κύπρο, τους Κυπρίους, σε εγκλήματα που γνωρίζουμε ότι διαπράττονται από το κράτος της Τουρκίας και που γνωρίζουμε επίσης ότι έχουν τυποποιηθεί στο Διεθνές Δίκαιο, φωτογραφίζοντας τα εγκλήματα του κράτους του Ισραήλ στα παλαιστινιακά εδάφη και τα εγκλήματα της Τουρκίας στα κατεχόμενα της Κύπρου.

Δεν μπορεί, λοιπόν, ο κύριος Πρωθυπουργός να κρύβεται. Δεν μπορεί να παριστάνει ότι είναι με το Διεθνές Δίκαιο. Έχει αποστεί από το Διεθνές Δίκαιο. Δεν μπορεί να υποκρίνεται ότι ενδιαφέρεται για τους αμάχους, όταν από το στόμα του βγήκε η τρομερή φράση: «Whatever happens, happens without too much of a humanitarian cost». Αυτό είπε στον κ. Νετανιάχου: «Ό,τι γίνει ας γίνει με όχι υπερβολικό ανθρωπιστικό κόστος». Δηλαδή, ο Έλληνας Πρωθυπουργός αποδέχεται το ανθρωπιστικό κόστος, αποδέχεται τα θύματα, αποδέχεται τη θυματοποίηση ενός λαού που είναι ανήμπορος, θυματοποιημένος επί δεκαετίες και απλώς βάζει έναν δοσομετρητή στο ανθρωπιστικό κόστος.

Η Πλεύση Ελευθερίας δεν μπορεί να μη συγκλονίζεται από αυτά τα εγκλήματα ούτε μπορεί να μένει αμέτοχη. Για τον λόγο αυτόν έχουμε καταθέσει ξανά και ξανά, όπως έχουμε κάνει ξανά και ξανά παρεμβάσεις στη Βουλή, επίκαιρες ερωτήσεις, ο κ. Καζαμίας κατ’ επανάληψη στον Υπουργό Εξωτερικών και εγώ κατ’ επανάληψη στον κύριο Πρωθυπουργό. Κι επειδή ήρθε χθες ο Πρωθυπουργός -δυστυχώς ήμουν ασθενής και δεν μπορούσα να βρίσκομαι σε αυτή την ευκαιρία παρουσίας του στη Βουλή- απευθύνθηκε σε άλλους πολιτικούς Αρχηγούς λέγοντάς τους: «Τι παραπονιέστε; Δεν μου έχετε καταθέσει και καμμιά επίκαιρη ερώτηση. Τι παραπονιέστε ότι δεν έρχομαι;».

Βέβαια, τα έλεγε αυτά εν απουσία μου. Διότι στον κύριο Πρωθυπουργό έχω καταθέσει επίκαιρη ερώτηση στις 4 Σεπτεμβρίου του 2023, ζητώντας εξηγήσεις για την πολιτική της Κυβέρνησης για την προστασία του δασικού πλούτου της χώρας, τις ευθύνες για το ολοκαύτωμα που συντελέστηκε το τελευταίο δίμηνο και τις αιτίες που οδήγησαν στην καταστροφή του εθνικού δρυμού της Δαδιάς. Θα την καταθέσω στα Πρακτικά. Αρχειοθετήθηκε λόγω μη προσέλευσης του κυρίου Πρωθυπουργού.

Έχω καταθέσει στη συνέχεια, όταν ο κύριος Πρωθυπουργός είπε ότι θα ξεκινήσει να έρχεται, στις 29-9-2023, αλλά μετά πήγε στη Μάλτα και στη συνέχεια αποφασίστηκε να μη συνεδριάζει η Βουλή την περίοδο των αυτοδιοικητικών εκλογών, στις 16-10-2023 επόμενη ερώτηση: «Η πολιτική της Κυβέρνησης για την προστασία του δασικού πλούτου της χώρας, οι ευθύνες για το ολοκαύτωμα που συντελέστηκε το καλοκαίρι και οι αιτίες που οδήγησαν στην καταστροφή του εθνικού δρυμού της Δαδιάς». Θα την καταθέσω στα Πρακτικά. Αρχειοθετήθηκε λόγω μη προσέλευσης του Πρωθυπουργού.

Στις 16 Οκτωβρίου του 2023 επίκαιρη ερώτηση προς τον Πρωθυπουργό: «Η εγκατάλειψη της Θεσσαλίας και η ανθρωπιστική κρίση στον Βλοχό Καρδίτσας», όπου ακόμη δεν έχουν περισυλλεγεί, κύριε Τσιάρα, που είστε από την Καρδίτσα, ούτε τα κουφάρια των ζώων. Επίκαιρη ερώτηση στις 16-10-2023. Αρχειοθετήθηκε λόγω μη προσέλευσης του Πρωθυπουργού

Στις 23-10-2023 επίκαιρη ερώτηση στον κύριο Πρωθυπουργό: «Η πολιτική της Κυβέρνησης για την προστασία του δασικού πλούτου και το δάσος της Δαδιάς». Αρχειοθετήθηκε λόγω μη προσέλευσης του Πρωθυπουργού. Θα την καταθέσω στα Πρακτικά.

Θέτω και το θέμα των εποχικών πυροσβεστών, οι οποίοι βγήκαν στην ανεργία από προχθές. Τους αφήσατε, δηλαδή, τώρα με επίδομα ανεργίας για τρεις μήνες και στη συνέχεια άλλους τρεις μήνες με μηδέν εισοδήματα. Αυτούς τους οποίους χειροκροτάτε και λέτε ότι μπαίνουν μπροστά για όλους μας και πράγματι μπαίνουν μπροστά για όλους μας.

Στις 23-10-2023 επίκαιρη ερώτηση προς τον Πρωθυπουργό: «Η εγκατάλειψη της Θεσσαλίας και η ανθρωπιστική κρίση στον Βλοχό Καρδίτσας». Αρχειοθετήθηκε λόγω μη προσέλευσης του Πρωθυπουργού.

Στις 23-10-2023 η επίσκεψή σας στο Ισραήλ. Επίκαιρη ερώτηση προς τον Πρωθυπουργό για το ταξίδι που πραγματοποίησε με μονομερή επαφή μόνο με την κυβέρνηση του Ισραήλ, χωρίς να δει την Παλαιστινιακή Αρχή. Αρχειοθετήθηκε λόγω μη προσέλευσης του Πρωθυπουργού.

Και στις 30-10-2023 είναι τρεις επίκαιρες ερωτήσεις. Θα έπρεπε να προσέλθει ο κύριος Πρωθυπουργός αύριο να τις απαντήσει, μέρα Παρασκευή 3 Νοεμβρίου.

Μιλάμε, δηλαδή, για Αύγουστο, Σεπτέμβριο, Οκτώβριο, Νοέμβριο, τέσσερις μήνες από την πρώτη συνεδρίαση της Βουλής. Ο κύριος Πρωθυπουργός δεν έχει προσέλθει ούτε μία φορά να απαντήσει στις ερωτήσεις.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίκαιρη ερώτηση για τη Δαδιά, για τη δασοπυροπροστασία, για τους πυροσβέστες. Αρχειοθετήθηκε λόγω μη προσέλευσης του Πρωθυπουργού.

Επίκαιρη ερώτηση για τη Θεσσαλία αρχειοθετήθηκε λόγω μη προσέλευσης του Πρωθυπουργού.

Επίκαιρη ερώτηση για την επίσκεψη και την πολιτική στο Ισραήλ. Αρχειοθετήθηκε -σας βλέπω σε ετοιμότητα- λόγω μη προσέλευσης του Πρωθυπουργού.

(Χειροκροτήματα από την πτέρυγα της Πλεύσης Ελευθερίας)

Κρίμα που δεν είναι σήμερα εδώ να μου εξηγήσει, σε μένα και όχι σε εκείνους που δεν κατέθεσαν ερωτήσεις, γιατί δεν έρχεται να απαντήσει σε αυτές τις επίκαιρες ερωτήσεις που του έχω καταθέσει και αφορούν καίρια ζητήματα, τον δασικό πλούτο της πατρίδας μας, τη δασοπυρόσβεση, την πολιτική προστασία, τις πλημμύρες, την εξωτερική πολιτική, τα ανθρωπιστικά ζητήματα που αφορούν την Παλαιστίνη και τον παλαιστινιακό λαό.

Και, βεβαίως, η θέση της Πλεύσης Ελευθερίας, για να μην επιχειρηθεί κάποιου είδους τζόγος πολιτικός, είναι ότι είμαστε πάντα με τα θύματα και ταυτόχρονα αναγνωρίζουμε και είμαστε με τα θύματα Ισραηλινούς πολίτες, με εκείνους που επίσης έγιναν θύματα εγκλημάτων. Καθόλου, λοιπόν, δεν διακρίνουμε και καθόλου δεν παίρνουμε το μέρος κανενός θύτη.

Η πολιτική της Κυβέρνησης μας εκθέτει. Η πολιτική της αποχής από το ψήφισμα του ΟΗΕ για την ανθρωπιστική εκεχειρία είναι μία πολιτική ακατανόητη, που παραπέμπει μόνο σε συμφέροντα και σε συνεννοήσεις με την αμερικανική κυβέρνηση. Λυπάμαι πάρα πολύ, αλλά δεν θέλω η χώρα μου να συστρατεύεται με μία κυβέρνηση που ο πρόεδρός της τις προάλλες είπε ότι δεν είναι και τόσο σίγουρο ότι είναι ακριβή τα νούμερα που δίνει η Παλαιστινιακή Αρχή για τα θύματα.

Είναι μπροστά στα μάτια όλων μας τα εγκλήματα. Είναι αδιανόητη η φρίκη, ο πόνος, η τραγωδία. Και είναι τρομακτικό κάποιοι αναίσθητοι να βάζουν στην άκρη την ανθρωπιά και τους ανθρώπους και να μιλάνε μόνο σε επίπεδο συμφερόντων.

Εμείς θα δούμε σήμερα στις 15.15΄ τον πρέσβη της Παλαιστίνης, καθώς και τον Πρόεδρο της Κοινότητας της Παλαιστίνης. Θα τους υποδεχθώ εδώ στη Βουλή στις 15.15΄ και θα ζητήσουμε να παρακολουθήσουν και τη συνεδρίαση της Βουλής, όπως έγινε πριν από λίγο με άλλους διεθνείς καλεσμένους μας. Νομίζω ότι είναι το λιγότερο που θα έπρεπε να κάνουν τα πολιτικά κόμματα σε αυτή τη συγκυρία.

Έρχομαι στο νομοσχέδιο γιατί θεωρώ οφειλόμενες κάποιες δικές μας τοποθετήσεις και διευκρινίσεις, αφού ξεκινήσω επίσης με μία οφειλόμενη αναγνώριση προς την κυρία Υπουργό ότι ακολούθησε μία διαδικασία διακριτή, την οποία θέλω να υπογραμμίσω. Μας προσκάλεσε να μας ενημερώσει για το νομοσχέδιο. Ήταν απόλυτα διατεθειμένη να ακούσει κριτική και προέβη σε υιοθέτηση αρκετών παρατηρήσεων. Και αυτό το θεωρώ ένα δείγμα γραφής πολιτικό και κυβερνητικό που είναι αξιέπαινο και δεν θα ήθελα να το τσουβαλιάσω.

Ταυτόχρονα θα ήθελα να ευχηθώ να ακολουθήσουν αυτό το παράδειγμα και άλλα μέλη της Κυβέρνησης. Δεν έχουμε συνηθίσει σε τέτοια παραδείγματα. Και ακόμη κι αν στο τέλος δεν καταφέρουμε να βρούμε την απαιτούμενη σύγκλιση, τουλάχιστον να έχουμε κατακτήσει ένα επίπεδο πολιτικού πολιτισμού και πραγματικού πολιτικού και κοινοβουλευτικού διαλόγου.

Όταν μας κάλεσε η κυρία Υπουργός να μας ενημερώσει, της είπα αυτό το οποίο αποτελεί και τη διάθεσή μου και την ευχή μου απέναντι σε μια τέτοια πρωτοβουλία, ότι εμείς είμαστε πάντα θετικοί σε πρωτοβουλίες που αφορούν τη διαφάνεια και την αξιοκρατία. Και με αυτή τη θετική διάθεση θα βλέπαμε το νομοσχέδιο.

Δυστυχώς η θετική μας διάθεση δεν έφτασε μέχρι του σημείου να μπορούμε σήμερα να ψηφίσουμε θετικά το σύνολο του νομοσχεδίου. Θα υπερψηφίσουμε κάποιες λίγες διατάξεις. Στις περισσότερες δηλώνουμε «παρών» και σε κάποιες «όχι». Θα ήθελα όμως να ευχηθώ σε μεταγενέστερο στάδιο ο κοινοβουλευτικός και πολιτικός διάλογος να γίνει με την απαιτούμενη άνεση χρόνου και αν πραγματικά υπάρχει -και δεν αμφισβητώ από την κυρία Υπουργό ότι υπάρχει- η βούληση πραγματικής ενίσχυσης της αξιοκρατίας, να υπάρχει και δέων χρόνος κοινοβουλευτικά για να βρούμε το κοινό πεδίο.

Έρχομαι σε κάποιες παρατηρήσεις που αφορούν το νομοσχέδιο. Θα πάρω κύριε Πρόεδρε, ελάχιστο χρόνο περισσότερο από το δεκαπεντάλεπτο που μου αναλογεί, για να πω τα εξής: Το νομοσχέδιο αυτό σίγουρα προσθέτει κάτι που πριν δεν υπήρχε, δηλαδή, διαδικασίες στους διορισμούς των διοικήσεων των δημοσίων φορέων και νομικών προσώπων. Και η προσθήκη διαδικασιών και κριτηρίων και εχεγγύων είναι κάτι το ευπρόσδεκτο και το καλωσορίζουμε.

Από την άλλη πλευρά οι διαδικασίες εκείνες που προστίθενται, θεωρούμε ότι δεν είναι επαρκείς για να εγγυηθούν τη διαφάνεια και την αξιοκρατία, ούτε για να άρουν τη μεγάλη δυσπιστία που έχουμε απέναντι στην Κυβέρνηση η οποία σε όλο το προηγούμενο διάστημα έχει δείξει ότι δρα μη αξιοκρατικά.

Οι διορισμοί της ΑΔΑΕ και του Εθνικού Συμβουλίου Ραδιοτηλεόρασης, ο τρόπος που έγιναν εσπευσμένα, στοχευμένα, με αξιοποίηση του ειδικού ενδιαφέροντος που είχε ένα πολιτικό κόμμα για τον διορισμό της διοικήσεως του ενός οργανισμού και με συμφωνία να πάνε αυτά και τα δύο μαζί την ώρα που επέκειτο συνεδρίαση της ΑΔΑΕ για τα θέματα των υποκλοπών, δείχνουν δυστυχώς μια ροπή σε βαθιά διεφθαρμένες πρακτικές.

Η αλλαγή της σύνθεσης στη Διάσκεψη των Προέδρων της Βουλής ώστε να επιτευχθεί η απαιτούμενη πλειοψηφία με την προηγηθείσα αλλαγή της συνταγματικής πρόβλεψης για την απαιτούμενη πλειοψηφία και με το τελικό αποτέλεσμα να ψηφίζει σε υπόθεση στην οποία εμπλέκεται ο ίδιος ο Πρωθυπουργός, ο ανιψιός του Πρωθυπουργού, ο οποίος απεπέμφθη ή παραιτήθηκε, να ψηφίζει και να καθορίζει το τελικό αποτέλεσμα η αδελφή του Πρωθυπουργού, άρα επίσης θεία του εμπλεκόμενου Δημητριάδη ως Πρόεδρος της Επιτροπής Εξωτερικών Υποθέσεων, είναι ένα αποτέλεσμα που σε καμμία περίπτωση δεν εγγυάται ούτε τη διαφάνεια ούτε την αξιοκρατία. Και τέτοιου είδους πρακτικές -δεν θα αναφερθώ διεξοδικά- είναι που μας βάζουν σε πολύ μεγάλη αμφισβήτηση των προθέσεων της Κυβέρνησης συνολικότερα και των διαδικασιών που έχουν εγκαθιδρυθεί.

Έχουμε πολύ μεγάλη αμφιβολία ότι αυτές οι επιτροπές επιλογής των υποψηφίων με προεξάρχοντα τον πρόεδρο του ΑΣΕΠ που διορίζει τις συνθέσεις των επιτροπών και με ευρεία συμμετοχή κυβερνητικών εκπροσώπων, Γενικών Γραμματέων και άλλων πολιτικών στελεχών, δεν εγγυάται αυτό το οποίο το ίδιο το νομοσχέδιο εξαγγέλλει και επαγγέλλεται.

(Θόρυβος στην Αίθουσα)

Κύριε Τσιάρα, αν δεν σας ενοχλώ…

**ΚΩΝΣΤΑΝΤΙΝΟΣ ΤΣΙΑΡΑΣ:** Μία διευκρινιστική ερώτηση έκανα… Ξέρετε ότι δεν το κάνω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα σας πω μια ιστορία για να κεντρίσω το ενδιαφέρον σας και με αυτή θα κλείσω. Και αν χρειαστεί, θα δευτερολογήσω.

Όταν ανέλαβα Πρόεδρος της Βουλής, τη δεύτερη μέρα του της θητείας μου βρήκα επάνω στο γραφείο μου μια σειρά από αποφάσεις. Τις υπέγραφε ο Γενικός Γραμματέας της Βουλής. «Εγκρίνεται με εντολή Προέδρου κονδύλι 38.000 ευρώ για να νοικιαστεί ένα ντοκιμαντέρ στο κανάλι της Βουλής… Με εντολή Προέδρου, ο Γενικός Γραμματέας…». «Εγκρίνεται με εντολή Προέδρου κονδύλι 10.000 ευρώ για επισκευές WC στο Μέγαρο της Βουλής». Εγκρίνονταν κονδύλια ατελείωτα που, αν καλά θυμάμαι, έφταναν στο ποσό των 250.000 ευρώ σε μία μέρα.

Οι αποφάσεις έφεραν ημερομηνία 6-2-2015. Ήταν η μέρα της εκλογής μου ως Προέδρου της Βουλής. Κάλεσα τον Γενικό Γραμματέα της Βουλής και τον ρώτησα: «Κύριε Γενικέ, τι είναι αυτές οι αποφάσεις;». Μου λέει: «Κυρία Πρόεδρε, είναι κάτι αποφάσεις που είχαν μείνει». «Κύριε Γενικέ…» -λέω- «…είναι 250.000 ευρώ. Ξέρετε σε πόσες συντάξεις αντιστοιχούν;». «Κυρία Πρόεδρε,…» -μου λέει- «…είναι κάτι που είχε αφήσει ο κ. Μεϊμαράκης». Και λέω: «Δεν είναι κάτι που είχε αφήσει ο κ. Μεϊμαράκης, γιατί ο κ. Μεϊμαράκης σάς είχε δώσει εντολή να μην προβείτε σε καμμία υπογραφή και με έχει ενημερώσει».

«Πείτε μου, σας παρακαλώ, κύριε Γενικέ, βλέπω 6-2-2015 λέτε με εντολή Προέδρου. Με εντολή ποιου Προέδρου υπογράφετε; Διότι στις 6 Φεβρουαρίου είμαι Πρόεδρος εγώ». Και μου απαντάει: «Κυρία Πρόεδρε, είναι μία εξουσιοδότηση του κ. Πετσάλνικου από το 2010». Του λέω: «Κύριε Παπαϊωάννου, είστε πράγματι διδάκτωρ Νομικής και δεν ξέρετε ότι η εξουσιοδότηση είναι προσωποπαγής πράξη; Να ανακληθούν αυτές οι πράξεις», οι οποίες ήταν σκανδαλώδεις. Ο Γενικός Γραμματέας της Βουλής ήταν το ένα από τα δύο πρόσωπα που ζήτησα την παραίτησή του όσο ήμουν Πρόεδρος της Βουλής. Δικαιούμαι να μιλώ για διαφάνεια και αξιοκρατία γιατί ως Πρόεδρος της Βουλής δεν έκανα ούτε έναν πολιτικό κομματικό διορισμό και ούτε μία πολιτική κομματική εκκαθάριση. Κράτησα ακόμα και πρόσωπα που ήταν καθαρά πολιτικές επιλογές της προηγούμενης ηγεσίας της Βουλής.

Κυρία Υπουργέ, ο κ. Παπαϊωάννου είναι ο σημερινός Πρόεδρος του ΑΣΕΠ. Ο Γενικός Γραμματέας της Βουλής, που εξέδωσε με αυτόν τον τρόπο αυτές τις αποφάσεις, έχει τοποθετηθεί σε αυτή τη θέση αρχικώς με εισήγηση του ΣΥΡΙΖΑ ως Αντιπρόεδρος και νομίζω στη συνέχεια με σύμπραξη πολλών κομμάτων. Σε αυτό το πρόσωπο σήμερα το νομοσχέδιο αναθέτει την κύρια ευθύνη σύστασης των επιτροπών που θα κρίνουν αξιοκρατικά για τις διοικήσεις.

Τη δική μου εκτίμηση προς το δικό σας πρόσωπο την έχω εκφράσει, κυρία Υπουργέ. Την απόλυτη αμφιβολία μου, αν τέτοιου είδους πρόσωπα που βρίσκονται και σήμερα σε τέτοιες θέσεις κλειδιά, μπορεί να εγγυηθούν διαφανείς διαδικασίες την καταθέτω στη Βουλή και στα Πρακτικά και μακάρι να διαψευστούν. Μακάρι αυτό το νομοσχέδιο να είναι μια αρχή για αξιοκρατικές και διαφανείς διαδικασίες στον δημόσιο τομέα.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κωνσταντοπούλου.

Τον λόγο τώρα έχει η Υπουργός Εσωτερικών κ. Κεραμέως.

**ΝΙΚΗ ΚΕΡΑΜΕΩΣ (Υπουργός Εσωτερικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, φτάνουμε στην ολοκλήρωση μιας εκτενέστατης κοινοβουλευτικής συζήτησης για το τρίτο σχέδιο νόμου του Υπουργείου Εσωτερικών στη νέα κυβερνητική θητεία, ένα σχέδιο νόμου το οποίο εισάγει νέο πλαίσιο επιλογής και αξιολόγησης διοικήσεων φορέων του δημοσίου. Το νομοσχέδιο αυτό εντάσσεται στην ευρύτερη στρατηγική της Κυβέρνησης και του Πρωθυπουργού Κυριάκου Μητσοτάκη για μεταρρυθμιστικές τομές στη δημόσια διοίκηση. Ο στόχος; Καλύτερες δημόσιες υπηρεσίες, καλύτερη εξυπηρέτηση του πολίτη.

Κρίσιμη παράμετρος για να έχουμε καλύτερες δημόσιες υπηρεσίες είναι η αξιοκρατική επιλογή διοικήσεων των φορέων του δημοσίου και η αξιολόγησή τους. Αυτό ακριβώς προτείνουμε με το σχέδιο νόμου που συζητούμε, ένα νέο, ευέλικτο και πιο στοχευμένο σύστημα επιλογής και αξιολόγησης διοικήσεων φορέων του δημοσίου.

Πριν παρουσιάσω πτυχές του νομοσχεδίου θα ήθελα ενώπιον όλων να συγχαρώ και να ευχαριστήσω θερμά την Υφυπουργό Εσωτερικών, την κ. Χαραλαμπογιάννη, τον Γενικό Γραμματέα, τον κ. Δημήτρη Κιρμικίρογλου, τους συνεργάτες μας, τα στελέχη του Υπουργείου Εσωτερικών για την εξαιρετική δουλειά στην κατάρτιση του νομοσχεδίου. Θερμές ευχαριστίες στον εισηγητή μας Κώστα Καραγκούνη, στους πολίτες που συμμετείχαν στη διαβούλευση, στους φορείς και σε όλους τους συναδέλφους στη Βουλή για την πολύτιμη συνεισφορά τους στην κοινοβουλευτική συζήτηση.

Κυρίες και κύριοι συνάδελφοι, θα ήθελα να σας μιλήσω για τις δέκα αλήθειες για το νομοσχέδιο που συζητούμε. Αλήθεια πρώτη: Το νομοσχέδιο μας αφορά όλες και όλους. Γιατί μας αφορά; Διότι καθορίζει τον τρόπο επιλογής επικεφαλής σε περισσότερες από εξακόσιες θέσεις ευθύνης σε φορείς του δημοσίου τομέα, νομικά πρόσωπα δημοσίου δικαίου, ιδιωτικού δικαίου, από τα νοσοκομεία της χώρας, υγειονομικές περιφέρειες, τον Εθνικό Οργανισμό Φαρμάκων, το Εθνικό Κέντρο Δημόσιας Διοίκησης και Αυτοδιοίκησης, αθλητικές δομές, δημόσιες βιβλιοθήκες, φορείς οι οποίοι παρέχουν πολύτιμες υπηρεσίες στους πολίτες και άρα επηρεάζουν την καθημερινότητα όλων μας.

Αλήθεια δεύτερη: Μιλάμε για διοικήσεις και για φορείς στους οποίους στο παρελθόν, ναι, έχουμε δει κάποιες φορές σημάδια παθογενειών, έχουμε δει αυθαιρεσίες, έχουμε δει περιορισμένη λογοδοσία και έλεγχο, έχουμε δει ενίοτε κακοδιαχείριση και έχουμε δει διοικήσεις που σε ορισμένες περιπτώσεις αποδείχθηκαν αδύναμες να ανταποκριθούν στο έργο τους. Παθογένειες οι οποίες με ευθύνη του πολιτικού συστήματος, με ευθύνη όλων, λειτουργούσαν σε βάρος των παρεχόμενων υπηρεσιών, σε βάρος των πολιτών.

Αλήθεια τρίτη: Το νομοσχέδιο τι κάνει; Αυξάνει σημαντικά τις απαιτήσεις για τις θέσεις ευθύνης στους φορείς του δημοσίου. Με τις νέες νομοθετικές ρυθμίσεις η Κυβέρνηση ανεβάζει τον πήχη αναζητώντας τους καλύτερους. Κάνουμε ένα ακόμα βήμα για την οικοδόμηση ενός σύγχρονου, αποτελεσματικού προτύπου διοίκησης στην υπηρεσία του πολίτη, το οποίο ακριβώς ανταποκρίνεται στις πολυδιάστατες προκλήσεις της εποχής μας, στις απαιτήσεις της κοινωνίας.

Αλήθεια τέταρτη: Αναβαθμίζουμε την επιλογή διοικήσεων φορέων του δημοσίου. Ενδεικτικά αναφέρω πέντε μεταρρυθμίσεις σε αυτή την κατεύθυνση. Η διαδικασία υπάγεται πλέον στο ΑΣΕΠ για ενίσχυση της διαφάνειας και της αντικειμενικότητας. Οι φορείς κατηγοριοποιούνται σε τρεις ομάδες. Γιατί; Ανάλογα με το εύρος και το είδος των αρμοδιοτήτων. Προβλέπονται διαφορετικές διαδικασίες ανάλογα με την κατηγορία.

Άκουσα με πολύ μεγάλο ενδιαφέρον έναν εκπρόσωπο του ΠΑΣΟΚ - ΚΙΝΑΛ να απορεί γιατί προβλέπουμε διαφορετικές διαδικασίες ανάλογα με την κατηγορία του φορέα. Ερωτώ τους συναδέλφους του ΠΑΣΟΚ: Είναι δυνατόν να εφαρμόζουμε την ίδια διαδικασία για τον ΕΟΠΥΥ, ο οποίος διαχειρίζεται 7 δισεκατομμύρια ευρώ, και για μία δημόσια βιβλιοθήκη σε ένα χωριό; Διότι αυτό είναι που είπαν οι εκπρόσωποί σας.

Αυξάνονται οι απαιτήσεις για τα τυπικά και ουσιαστικά προσόντα υποψηφίων για τις θέσεις ευθύνης σε φορείς του δημοσίου. Πρόκειται για μία στροφή στο αυτονόητο με υποχρεωτικό πτυχίο ανώτατης εκπαίδευσης, γνώση ξένης γλώσσας, εργασιακή εμπειρία με συνάφεια προς το αντικείμενο, προς την άσκηση διοίκησης. Οι υποψήφιοι θα περνούν τεστ δεξιοτήτων σε ψηφιακό περιβάλλον με άμεσα και αξιόπιστα αποτελέσματα κατά τα διεθνή πρότυπα.

Ο στόχος είναι η αξιολόγηση ικανοτήτων, δεξιοτήτων επιπλέον των γνώσεων που πιστοποιούνται από τα τυπικά προσόντα. Με τον τρόπο αυτό διασφαλίζεται η καταλληλότητα των υποψηφίων για τις προκηρυσσόμενες θέσεις. Εξορθολογίζονται οι διαδικασίες επιλογής με συγκεκριμένες προθεσμίες. Μεριμνήσαμε επιπλέον ώστε να είναι δυνατή η ενοποίηση προκηρύξεων. Να το πω με ένα παράδειγμα, στο παρελθόν για τις περίπου εκατόν εξήντα θέσεις διοικητών και αναπληρωτών διοικητών νοσοκομείων είχαμε εκατόν εξήντα διαφορικές προκηρύξεις. Γιατί να το κάνει κανείς αυτό; Γιατί να μην προβλέψει μία ενιαία προκήρυξη και έτσι εξοικονομεί ανθρώπινους πόρους, εξοικονομεί συνολικά διαδικασίες και αυτό οδηγεί σε μια δεξαμενή πολύτιμων στελεχών από την οποία μπορεί κανείς να αντλεί εν συνεχεία.

Αλήθεια πέμπτη: Η συνέντευξη είναι αναγκαία για λόγους ουσίας, η βαρύτητά της όμως είναι περιορισμένη. Ρωτούν κάποιοι συνάδελφοι: Γιατί να υπάρχει συνέντευξη; Μήπως εξελιχθεί σε πεδίο αυθαιρεσίας; Απαντώ: Η αλήθεια είναι ότι για εξαιρετικά κρίσιμες θέσεις, που είναι οι θέσεις για τις οποίες συζητούμε, είναι κομβικό να υπάρχει και μια διά ζώσης επαφή για την εκτίμηση μιας υποψηφιότητας. Συμβαίνει παντού στον κόσμο. Δεν πάμε να εφεύρουμε τον τροχό. Συμβαίνει παντού στον κόσμο για θέσεις κρίσιμες πέρα από τα τυπικά προσόντα, πέρα από κάποια δοκιμασία να έχεις και μια διά ζώσης επαφή με τον υποψήφιο, για να το πω απλά, για να το ζυγίσεις, να καταλάβεις ακριβώς την προσωπικότητά του.

Η συνέντευξη όμως είναι μειωμένης βαρύτητας σε σχέση με τα υπόλοιπα κριτήρια. Είναι τρεις χιλιάδες μόρια τα συνολικά κριτήρια. Πόσα από αυτά είναι στη συνέντευξη; Μόλις οκτακόσια. Τα δύο χιλιάδες διακόσια είναι στα τυπικά προσόντα, είναι στην εργασιακή εμπειρία, είναι στο τεστ δεξιοτήτων. Άρα δύο χιλιάδες διακόσια μόρια για τα τυπικά αντικειμενικά προσόντα και μόλις οκτακόσια για τη συνέντευξη.

Λένε μερικοί, γιατί θέλω εδώ να απαντήσω σε όλα τα ερωτήματα, και γιατί να συμμετέχουν στις επιτροπές αυτές εκπρόσωποι, εν ευρεία έννοια, της Κυβέρνησης; Απαντώ: Πρώτα από όλα κανείς δεν φτάνει μέχρι τη συνέντευξη, αν πρώτα δεν πληροί τα αυστηρά on-off κριτήρια, τα πτυχία, την εργασιακή εμπειρία, τη συνάφεια, το τεστ δεξιοτήτων. Μόνο οι δεκαπέντε πρώτοι στο τεστ περνούν στην επόμενη φάση. Δεύτερον, η Κυβέρνηση θα κληθεί να συνεργαστεί με τους φορείς αυτούς και έχει και την πολιτική ευθύνη για τους φορείς αυτούς.

Τρίτον, θέλω να υπογραμμίσω μια αποστροφή του λόγου του Προέδρου του ΑΣΕΠ στην αρμόδια επιτροπή της Βουλής. Απαντώντας σε ένα σχετικό ερώτημα, είπε: Οι συνεντεύξεις είναι διαδικασίες που συνήθως καταλήγουν σε ομόφωνα αποτελέσματα. Σπανιότατα, είπε ο Πρόεδρος του ΑΣΕΠ, θα μας τύχει τρία-δύο, τέσσερα-ένα κ.λπ.. Συνήθως είναι πέντε-μηδέν, ασχέτως του τρόπου σύνθεσης.

Εδώ ανοίγω μία παρένθεση. Κυρία Πρόεδρε, με όλον τον σεβασμό προς το πρόσωπό σας, προφανώς αναφέρατε συγκεκριμένα παραδείγματα, όπου δεν ήταν παρών ο κ. Παπαϊωάννου για να μπορέσει να απαντήσει. Άρα -επειδή είπατε διάφορα- θεωρώ πολύ σημαντικό να ακούσει κανείς και την άποψη του κ. Παπαϊωάννου. Εγώ προσωπικά δεν την ξέρω. Το λέω, όμως, αυτό γιατί; Διότι όταν κάνουμε τέτοιες καταγγελίες από Βήματος Βουλής, χωρίς να είναι παρών και όταν απευθυνόμαστε σε έναν πρόεδρο ανεξάρτητης αρχής, ο οποίος και κατά τα δικά σας λεγόμενα ορίστηκε από διαδοχικές κυβερνήσεις, τότε, με όλον τον σεβασμό, θεωρώ ότι πλήττουμε το κύρος μιας αρχής, αλλά άδικα. Διότι εδώ μιλάμε για μία συνταγματικά κατοχυρωμένη αρχή -ψηφισμένη από το ΠΑΣΟΚ πράγματι- και για μια πολύ σημαντική μεταρρύθμιση και είναι πολύ σημαντικό ότι στην ηγεσία της βρίσκεται κάποιος ο οποίος έχει προταθεί από διαδοχικές κυβερνήσεις. Αυτό είναι ένα κεκτημένο του πολιτεύματος, θα έλεγα, το ότι έχουμε αυτές τις ανεξάρτητες αρχές και ότι έχουμε ακριβώς και μια συνέχεια σε αυτές.

Αλήθεια έκτη. Με τις νέες διαδικασίες που εισάγουμε -και αυτό έχει αποτελέσει θέμα μεγάλης συζήτησης- ο Υπουργός δεν μπορεί πλέον να επιλέξει αυθαίρετα όποιον θέλει. Ρώτησαν συνάδελφοι στην επιτροπή: «Τελικά, ο Υπουργός επιλέγει όποιον θέλει, όπως ίσχυε όλα τα χρόνια;». Όχι, είναι η απάντηση. Ο εκάστοτε Υπουργός πότε έρχεται και επιλέγει; Στο τελικό στάδιο. Από ποιους επιλέγει; Από όποιον θέλει; Την Ιωάννα, τον Κώστα, τον Αποστόλη, τον Γιάννη; Όχι είναι η απάντηση. Επιλέγει μόνο από τους τρεις που το ΑΣΕΠ έχει κρίνει ως τους καταλληλότερους, ως τους επικρατέστερους. Άρα δεν μπορεί ο Υπουργός να προβεί σε μία επιλογή οποιουδήποτε προσώπου θέλει. Μπορεί μόνο από τους τρεις επικρατέστερους κατά το ΑΣΕΠ να επιλέξει έναν από τους τρεις. Γιατί να επιλέξει έναν από τους τρεις; Γιατί αφ’ ενός θα κληθεί να συνεργαστεί μαζί του και αφ’ ετέρου έχει την πολιτική ευθύνη των φορέων.

Αλήθεια έβδομη. Δεν αρκεί μόνο η επιλογή των διοικήσεων. Σημασία δεν έχει μόνο να επιλέξουμε τους σωστούς, πρέπει να δούμε και τι κάνουν αυτοί. Και τι κάνουν στο διάβα του χρόνου; Άρα στοχοθεσία, άρα αξιολόγηση. Για να ξέρουμε ανά πάσα στιγμή πού θέλουμε να πάμε, αν επιτυγχάνονται οι στόχοι ή δεν επιτυγχάνονται, τι χρειάζεται να συνεχιστεί και τι να αλλάξει.

Θεσπίζουμε, λοιπόν, γι’ αυτό ετήσια σχέδια δράσης για κάθε φορέα, τα οποία περιλαμβάνουν προγραμματισμό, καινοτομίες, ποιοτικούς και συγκεκριμένους ποσοτικούς στόχους.

Δεύτερον, ο επικεφαλής θα υπογράφει συμβόλαιο απόδοσης το οποίο θα αναφέρει συγκεκριμένες δράσεις, συγκεκριμένους στόχους και θα αναρτάται στην ιστοσελίδα του εποπτεύοντος Υπουργείου.

Τρίτον, καθιερώνουμε αξιολόγηση των διοικήσεων σε ετήσια βάση. Αν μεν οι στόχοι έχουν επιτευχθεί, δίνουν τη δυνατότητα ανταμοιβής, το λεγόμενο bonus παραγωγικότητας. Αν δεν έχουν επιτευχθεί, τότε μπορεί να αποφασιστεί η άμεση λήξη της θητείας των επικεφαλής. Και θέλω εδώ να τονίσω ότι ένα από τα πολύ χρήσιμα σχόλια της διαβούλευσης είχε να κάνει με το ότι θα ήταν χρήσιμο να συμπεριλάβουμε στη διαδικασία της αξιολόγησης και απόψεις των υφισταμένων, των προϊσταμένων, για παράδειγμα, οργανικών μονάδων του φορέα που εποπτεύεται από τον επικεφαλής. Ήταν μια πολύ χρήσιμη παρατήρηση, γι’ αυτό και είναι πολύ χρήσιμη για τη δημόσια διαβούλευση. Το εντάξαμε. Προβλέπεται πλέον στο προς ψήφιση νομοσχέδιο ότι η αξιολόγηση θα γίνεται και θα μπορούν να καταθέτουν απόψεις και οι υφιστάμενοι του επικεφαλής, οι προϊστάμενοι συγκεκριμένων οργανικών μονάδων.

Αλήθεια όγδοη. Τα νομοσχέδια, κυρίες και κύριοι συνάδελφοι, μπορούν να βελτιώνονται σημαντικά κατά την κοινοβουλευτική διαδικασία και είμαστε απολύτως ανοικτοί και αποδεδειγμένα νομίζω σε προτάσεις. Όπως ξέρετε, έχουμε ήδη ενσωματώσει σημαντικές προτάσεις κομμάτων και φορέων. Έχουμε αυξήσει τα μόρια που αντιστοιχούν σε αποφοίτηση από την Εθνική Σχολή Δημόσιας Διοίκησης και Αυτοδιοίκησης, πρόταση πολλών κομμάτων και φορέων. Έχουμε προβλέψει την ειδοποίηση για κλήση σε συνέντευξη να αποστέλλεται σε όλους τους υποψηφίους πέντε ημέρες πριν -σε όλους!- ώστε να μην υπάρχει οποιαδήποτε υπόνοια για άνιση μεταχείριση των υποψηφίων, πρόταση της Πλεύσης Ελευθερίας. Έχουμε προβλέψει τη δυνατότητα για ενιαία δομή βιογραφικού στην προκήρυξη για επιτάχυνση της διαδικασίας. Ήταν πρόταση φορέα της πρώην Σχολής Δημόσιας Υγείας, πλέον στο Πανεπιστήμιο Δυτικής Αττικής. Προβλέπουμε ρητά τη δυνατότητα χρήσης ψυχομετρικών και αυτό ήταν μια πρόταση της Πλεύσης. Προβλέπουμε ανώτατο όριο για τη μοριοδότηση της πραγματικής εργασιακής εμπειρίας, ώστε να μην ευνοούνται απαραίτητα οι μεγαλύτεροι σε ηλικία υποψήφιοι, πρόταση -νομίζω- του ΠΑΣΟΚ και της Νίκης, αν δεν κάνω λάθος. Πρόβλεψη για υποχρεωτική μαγνητοφώνηση. Πρόβλεψη αν δεν υπάρχουν καθόλου υποψήφιοι. Πρόβλεψη ορίου για τη μεταβατική προσωρινή διοίκηση, πρόταση του ΠΑΣΟΚ. Είναι κάποιες από τις προτάσεις που ενσωματώσαμε και θέλω και πάλι να ευχαριστήσω θερμά τους συναδέλφους Βουλευτές και τους φορείς για τη συνδρομή τους σε αυτή την διαδικασία.

Αλήθεια ένατη. Και έρχομαι στα καλύτερα τώρα. Η επιλογή των διοικήσεων των φορέων του δημοσίου είναι ή θα έπρεπε να είναι ένα ζήτημα που υπερβαίνει χρώματα και κόμματα και είναι σημαντικό η κοινωνία που μας παρακολουθεί να ξέρει ποια είναι η θέση των κομμάτων της Αντιπολίτευσης επί του θέματος.

Ο ΣΥΡΙΖΑ έχει αλλάξει τουλάχιστον τρεις θέσεις. Θέση πρώτη, διαβάζω από τα Πρακτικά. Η κ. Ραλλία Χρηστίδου είπε στην επιτροπή της Βουλής: «Ο ν.4369/2019, ο νόμος ΣΥΡΙΖΑ για τις διοικήσεις, ήταν ένας εμβληματικός νόμος, ο οποίος σήμερα διδάσκεται στα πανεπιστήμια, στις σχολές που έχουν να κάνουν με τη διοίκηση, πολλώ δε μάλλον τη δημόσια διοίκηση. Αυτή είναι η πρώτη θέση ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ποια είναι η θέση;

**ΝΙΚΗ ΚΕΡΑΜΕΩΣ (Υπουργός Εσωτερικών):** Να τονίσω μάλιστα εδώ ότι αυτός ο νόμος ο εμβληματικός, προβλέπει τελική επιλογή από τον Υπουργό, αυτό το οποίο σήμερα ο ΣΥΡΙΖΑ κατακρίνει.

Θέση δεύτερη. Πρόεδρος του ΣΥΡΙΖΑ πριν γίνει Πρόεδρος ο κ. Στέφανος Κασσελάκης ο οποίος προτείνει εκλογή διοικητών από το προσωπικό του νοσοκομείου.

Θέση Τρίτη ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν είναι θέση, δεν είχε εκλεγεί...

**ΝΙΚΗ ΚΕΡΑΜΕΩΣ (Υπουργός Εσωτερικών):** Το έχω πει αυτό λίγες μέρες πριν εκλεγεί ο Πρόεδρος του ΣΥΡΙΖΑ.

Τρίτη θέση ΣΥΡΙΖΑ. Και πάλι ο κ. Κασσελάκης, τώρα ως Πρόεδρος του ΣΥΡΙΖΑ λέει όλη η διαδικασία να περάσει στο ΑΣΕΠ.

Τρεις προτάσεις, λοιπόν, αντικρουόμενες μάλιστα από το κόμμα της Αξιωματικής Αντιπολίτευσης. Διαλέγετε και παίρνετε!

Τις καταθέτω στα Πρακτικά.

(Στο σημείο αυτό η Υπουργός Εσωτερικών κ. Νίκη Κεραμέως καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ίσως, διερωτώμαι, αυτή η σύγχυση στον ΣΥΡΙΖΑ να εξηγεί και το εξής γεγονός: Ξέρετε πόσοι λίγοι Βουλευτές γράφτηκαν από τον ΣΥΡΙΖΑ για να μιλήσουν στο νομοσχέδιο; Ξέρετε πόσοι; Δεκατέσσερις! Δεκατέσσερις Βουλευτές μόνο για ένα νομοσχέδιο που έχετε σηκώσει παντιέρα επανάστασης και λέτε ότι είναι τραγικό και δραματικό. Και βρήκατε μόλις δεκατέσσερις Βουλευτές να μιλήσουν για το νομοσχέδιό σας.

**ΠΑΝΑΓΙΩΤΗΣ ΔΟΥΔΩΝΗΣ:…**(Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ.

**ΝΙΚΗ ΚΕΡΑΜΕΩΣ (Υπουργός Εσωτερικών):** Μη βιάζεστε, κύριε Δουδωνή, έρχομαι και σε σας.

Σε αντίθεση με τη σύγχυση στον ΣΥΡΙΖΑ, η θέση του ΠΑΣΟΚ - ΚΙΝΑΛ είναι ασαφής. Το κόμμα που επαίρεται ότι ίδρυσε το ΑΣΕΠ και σωστά επαίρεται, γιατί πράγματι συνιστά μια πολύ μεγάλη μεταρρύθμιση…

(Θόρυβος από την πτέρυγα του ΠΑΣΟΚ - Κινήματος Αλλαγής)

**ΠΑΝΑΓΙΩΤΗΣ ΔΟΥΔΩΝΗΣ:** Δεν υπάρχει «επαίρεται».

**ΝΙΚΗ ΚΕΡΑΜΕΩΣ (Υπουργός Εσωτερικών):** Προσέξτε, δεν ψηφίζει νόμο που υπάγει τη νέα διαδικασία υπό το ΑΣΕΠ. Η απόλυτη ανακολουθία. Η απόλυτη προσχηματική αναζήτηση λόγων για να μην ψηφίσετε. Η απόλυτη προσήλωση σε κομματικές παρωπίδες. Κρίμα, κυρίες και κύριοι του ΠΑΣΟΚ γιατί είχατε την ευκαιρία να συμπράξετε σε μία πολύ σημαντική αλλαγή που τη ζητάει η κοινωνία. Την αρνηθήκατε. Επιλέγετε να είστε η αντιπολίτευση του «όχι σε όλα».

Και κάτι ακόμα. Ήλθε εδώ ο εισηγητής του ΠΑΣΟΚ και μας έκανε μια συγκριτική ανάλυση του νόμου αυτού και του προηγούμενου της Νέας Δημοκρατίας, για να μας πει ότι ο άλλος νόμος ήταν πολύ καλύτερος.

**ΠΑΝΑΓΙΩΤΗΣ ΔΟΥΔΩΝΗΣ:** Ότι είναι ο χειρότερος, είπαμε.

**ΝΙΚΗ ΚΕΡΑΜΕΩΣ (Υπουργός Εσωτερικών):** Σας έχω νέα, κύριε Δουδωνή. Ούτε τον άλλο νόμο τον ψηφίσατε. Όχι σε όλα το ΠΑΣΟΚ. Για τα Πρακτικά, παρακαλώ πολύ.

(Στο σημείο αυτό η Υπουργός Εσωτερικών κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κάτι ακόμη για το ΠΑΣΟΚ. Συζητούμε δύο μέρες στην Ολομέλεια το ζήτημα αυτό. Έρχεται δύο φορές ο Πρόεδρός σας -όχι μία, δύο φορές- να κάνει παρέμβαση στη Βουλή και δεν βρίσκει να πει σχεδόν τίποτα για το νομοσχέδιο. Τόση είναι η σημασία που αποδίδετε. Διαφωνείτε; Να έλθει να το πει ο Πρόεδρός σας. Ήλθε δύο φορές να μιλήσει και χθες και σήμερα -βεβαίως, σεβαστή η επικαιρότητα- και δεν βρήκε ένα πεντάλεπτο-δεκάλεπτο από τη συνολική του τοποθέτηση, για να τοποθετηθεί.

Αλήθεια δέκατη. Σήμερα τιθέμεθα όλοι προ των ευθυνών μας. Υπάρχει ένα σύστημα το οποίο εφαρμόζεται τώρα. Το σύστημα αυτό δεν έχει τεστ δεξιοτήτων, δεν έχει αυστηρές προϋποθέσεις συνάφειας, δεν έχει πρόσθετα φίλτρα αντικειμενικότητας και αξιοκρατίας, δεν έχει συμβόλαιο απόδοσης. Για να απαριθμήσω μόνο μερικά. Η Κυβέρνησή μας έρχεται και τι λέει; Βάζει αυτά τα πρόσθετα φίλτρα. Βάζει διαδικασία επιλογής υπό το ΑΣΕΠ, βάζει πτυχία, βάζει εργασιακή εμπειρία σε συνάφεια με τη θέση, βάζει πολύ καλή γνώση ξένης γλώσσας, βάζει τεστ δεξιοτήτων, βάζει πρόκριση στην επόμενη φάση μόνο για τους δεκαπέντε πρώτους.

Κυρίες και κύριοι συνάδελφοι, αύριο, μεθαύριο μπορεί ένας από εμάς, ένα μέλος της οικογένειάς μας -το απεύχομαι σε όλους- να χρειαστεί να πάει σε ένα νοσοκομείο. Θέλετε ο διοικητής εκεί να είναι ο ιδιοκτήτης ενός βουλκανιζατέρ; Ή θέλετε να έχει εργασιακή εμπειρία σε συνάφεια με τη θέση; Να έχει πτυχίο σε συνάφεια με τη θέση, να έχει περάσει από τεστ δεξιοτήτων, να έχει μοριοδοτηθεί με βάση τα τυπικά του προσόντα, να έχει υπογράψει συμβόλαιο απόδοσης; Αν θέλετε να τα έχει όλα αυτά τότε αφήστε πίσω τις κομματικές σας παρωπίδες και σκεφτείτε ότι κάποτε σε αυτή τη χώρα πρέπει να διαμορφώσουμε κάποιους θεσμούς και κάποιες θέσεις πέρα και πάνω από κόμματα.

Αν δεν θέλετε να τα έχει όλα αυτά ο διοικητής του νοσοκομείου -στον οποίο απεύχομαι να φτάσετε- τότε βγείτε και εξηγήστε στην κοινωνία που μας παρακολουθεί γιατί δεν θέλετε ο διοικητής του νοσοκομείου να έχει εργασιακή εμπειρία σε συνάφεια με τη θέση. Γιατί δεν θέλετε να έχει πτυχίο σε συνάφεια με τη θέση. Γιατί δεν θέλετε να έχει περάσει από τεστ δεξιοτήτων. Γιατί δεν θέλετε να έχει μοριοδοτηθεί με βάση τα τυπικά του προσόντα. Γιατί δεν θέλετε να υπογράφει συμβόλαιο απόδοσης και να ελέγχεται γι’ αυτό. Σέβομαι απόλυτα επιμέρους γνώμες που μπορεί να έχετε, προφανώς. Αλλά εδώ υπάρχει και μια μεγάλη εικόνα. Υπάρχει ένα δάσος. Και το δάσος είναι αυτό. Το δάσος είναι η ώρα που θα χρειαστεί -μακριά από εμάς- να πάει οποιοσδήποτε σε ένα νοσοκομείο και να αναζητήσει εκεί να είναι σε αυτή τη θέση ο καλύτερος. Γι’ αυτό ακριβώς συζητούμε σήμερα.

Αλλά ας αναρωτηθούμε γιατί κόμματα της Αντιπολίτευσης διαφωνούν με την προσθήκη αυτών των φίλτρων γιατί διαφωνούν με την υπαγωγή της διαδικασίας υπό το ΑΣΕΠ. Κυρίες και κύριοι, προφανώς δεν διαφωνούν επί της ουσίας. Δεν νομίζω ότι υπάρχει κανείς εδώ μέσα που δεν θέλει το τεστ. Δεν νομίζω ότι υπάρχει κανείς εδώ μέσα που δεν θέλει τη συνάφεια. Δεν θέλουν να ξεπεράσουν τη στείρα λογική του όχι σε όλα. Γιατί δεν συνειδητοποιούν τα μηνύματα της κοινωνίας που ζητά διαδικασίες πέρα και πάνω από κόμματα όπως είναι τα τεστ δεξιοτήτων. Πόσο κομματικό είναι το τεστ δεξιοτήτων; Βάζει ή δεν βάζει ένα φίλτρο; Λέει ή δεν λέει ότι οι πρώτοι δεκαπέντε περνούν; Πότε έχει ξαναγίνει αυτό στο παρελθόν; Ξεπεράστε, λοιπόν, αυτές τις κομματικές παρωπίδες. Δείτε το δάσος και αφήστε τα δέντρα.

Κυρίες και κύριοι, κλείνω. Το νομοσχέδιο ξεβολεύει από συνήθειες. Αλλάζει νοοτροπίες. Ξεριζώνει κατεστημένα και δυσαρεστεί όσους είχαν μάθει να λειτουργούν αλλιώς. Η κοινωνία μάς παρακολουθεί. Και μάς παρακολουθεί με βλέμμα, θα έλεγα, δύσπιστο και καχύποπτο. Εμείς είμαστε αποφασισμένοι να προχωρήσουμε μπροστά, να κάνουμε αυτή την τομή, να αποδείξουμε στην πράξη ότι η ελληνική πολιτεία επιλέγει τους καλύτερους για τις καίριες θέσεις ευθύνης στις διοικήσεις φορέων του δημοσίου. Γιατί μόνο έτσι, κυρίες και κύριοι συνάδελφοι, θα μπορέσουμε να ξεπεράσουμε την καχυποψία της κοινωνίας. Μόνο έτσι θα μπορέσουμε να δημιουργήσουμε ένα καλύτερο δημόσιο που θα υπηρετεί καλύτερα τον πολίτη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννέα μαθήτριες και μαθητές και δυο συνοδοί εκπαιδευτικοί από το 2ο Γυμνάσιο Κιάτου, το δεύτερο τμήμα αυτού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Εφόσον ολοκληρώθηκε η ομιλία της κυρίας Υπουργού θα περάσουμε στις δευτερολογίες. Θα πάμε με την αντίθετη φορά της δύναμης των κομμάτων.

Τον λόγο έχει ο κ. Αποστολάκης για τη δευτερολογία του.

**ΓΕΩΡΓΙΟΣ ΑΠΟΣΤΟΛΑΚΗΣ:** Στη δευτερολογία μου δεν θα αναφερθώ στο νομοσχέδιο του Υπουργείου Εσωτερικών. Ήδη μιλήσαμε αρκετά. Ουκ εν τω πολλώ το ευ. Θέλω να σχολιάσω δι’ ολίγων την τροπολογία του Υπουργείου Αγροτικής Ανάπτυξης που εισήλθε αιφνίδια και με προχειρότητα διατύπωσης. Πιστεύω ότι είναι προς συζήτηση. Είδα χθες τον Υπουργό Γεωργίας. Την υποστήριξε. Έτσι δεν είναι, κύριε Πρόεδρε; Την υποστήριξε. Νομίζω ότι είναι προς συζήτηση και προς ψήφιση.

Θεωρούμε κατ’ αρχάς θετική τη ρύθμιση του άρθρου 1 για τη χορήγηση ενίσχυσης στις γεωργικές εκμεταλλεύσεις για ζημιές στη φυτική παραγωγή και στο ζωικό κεφάλαιο. Οι κατεστραμμένοι Θεσσαλοί αγρότες και κτηνοτρόφοι έμειναν στο έλεος του θεού. Δικαιούνται άμεσα την αποκατάσταση της ζημιάς τους από το κράτος. Ωστόσο εκφράζουμε αντίρρηση για τη νομοτεχνική διατύπωση της πρώτης παραγράφου του άρθρου 1 που διατυπώνει την πρόβλεψη της ενίσχυσης ως δυνητική. Χρησιμοποιεί το ρήμα «μπορεί». Έτσι όπως είναι διατυπωμένη θεμελιώνεται μια δυνητική ευχέρεια του δημοσίου και του ΕΛΓΑ να χορηγήσει την ενίσχυση που στην ουσία είναι αποζημίωση για τις ζημιές στη φυτική παραγωγή και στο ζωικό κεφάλαιο. Πρέπει να απαλειφθεί το ρήμα «μπορεί» ώστε να προκύπτει ευθεία και βέβαιη η υποχρέωση για την καταβολή της, εφόσον βέβαια συντρέξουν και οι λοιπές προϋποθέσεις. Διαφορετικά αν ο ΕΛΓΑ για κάποιον αυθαίρετο λόγο -και συμβαίνει συχνά αυτό- αρνηθεί τη χορήγηση της αποζημίωσης που θα δικαιούται ο ζημιωθείς, αυτός δεν θα μπορεί να την αξιώσει δικαστικά αφού η χορήγησή της θα συνιστά ανέλεγκτη ευχέρεια και όχι θεμελιωμένο δικαίωμα. Το καταλαβαίνουμε ότι η ενίσχυση δίνεται σύμφωνα με τον κανονισμό της Ευρωπαϊκής Ένωσης για τις κρατικές ενισχύσεις. Υποθέτω ότι έχει εξασφαλιστεί η εξαίρεση από το γενικό κανόνα της απαγόρευσης και έτσι νομίζω ότι αυτό το γεγονός δεν εμποδίζει όλα τα παραπάνω.

Μια δεύτερη παρατήρηση. Γιατί περιορίζετε την ενίσχυση μόνο σε όσους υπέστησαν ζημιές από τα ακραία καιρικά φαινόμενα του Σεπτεμβρίου του 2023, τουτέστιν στη Θεσσαλία; Κατά τη γνώμη μου το μέτρο πρέπει να επεκταθεί και να καταλαμβάνει και τις ζημιές από τις πυρκαγιές της Ρόδου και του Έβρου. Το ίδιο κατεστραμμένοι είναι και εκείνοι.

Προβληματική, επίσης, είναι και η νομοτεχνική διατύπωση της δεύτερης δικονομικού χαρακτήρα παραγράφου όπου προβλέπεται το ανεκχώρητο και ακατάσχετο της ενίσχυσης. Για να μην καταλήξει η ενίσχυση στα χέρια άλλων. Η διατύπωση είναι ασαφής και μπορεί να δημιουργήσει προβλήματα με συνέπεια την απώλεια της ενίσχυσης. Ορθό νομοτεχνικά θα ήταν να αναδιατυπωθεί η διάταξη ως εξής: «η ενίσχυση είναι αφορολόγητη, ανεκχώρητη προς πάντα τρίτο, ακατάσχετη προ της καταβολής της στα χέρια του ΕΛΓΑ και του δημοσίου ως τρίτων καθώς και ακατάσχετη μετά την καταβολή της από κάθε δανειστή του ζημιωθέντος δικαιούχου».

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΓΕΩΡΓΑΝΤΑΣ**)

Τέλος, στην τρίτη παράγραφο της νομοθετικής εξουσιοδότησης για τον καθορισμό του ύψους της ενίσχυσης πρέπει να προστεθεί πρόβλεψη για τα κριτήρια προσδιορισμού πράγμα πολύ βασικό δεδομένου ότι η αναφερόμενη στην παράγραφο αυτή μεθοδολογία προσδιορισμού αφορά τη διαδικασία και όχι τα κριτήρια που πρέπει να είναι πολύ συγκεκριμένα. Ελπίζουμε να εισακουστούμε για να αποφευχθούν παρερμηνείες που θα παρακωλύσουν την ικανοποίηση των κατεστραμμένων οικονομικά αγροτών και κτηνοτρόφων της Θεσσαλίας. Περαιτέρω όμως διατηρούμε σοβαρές επιφυλάξεις για το αν το τελικό ποσό ενίσχυσης που θα δοθεί σε κάθε ζημιωθέντα θα είναι ικανοποιητικό και θα αναπληρώνει τη ζημία. Φοβούμαστε για άλλη μια φορά ότι αυτά που τελικά θα δοθούν θα είναι ανεπαρκή, θα είναι ψίχουλα που θα περισσέψουν από τον κρατικό προϋπολογισμό. Θα παρακολουθήσουμε όμως το θέμα και όταν εκδοθεί σχετική υπουργική απόφαση θα επανέλθουμε.

Η Νίκη είναι από την πρώτη στιγμή και παραμένει σταθερά στο πλευρό των Θεσσαλών πλημμυροπαθών.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, τον λόγο τώρα έχει ο ειδικός αγορητής από την Κοινοβουλευτική Ομάδα των Σπαρτιατών κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι Βουλευτές, θα ξεκινήσω κάνοντας ένα θλιβερό σχόλιο για κάτι που έγινε χθες.

Εχθές, λοιπόν, συμπληρώθηκαν δέκα χρόνια από μια τραγική και άνανδρη δολοφονία δύο νεαρών εθνικιστών στο Νέο Ηράκλειο Αττικής. Με αφορμή, λοιπόν, τη χθεσινή επέτειο η Γενική Αστυνομική Διεύθυνση Αττικής απαγόρευσε πλήρως τη διεξαγωγή οποιασδήποτε εκδήλωσης προς τιμήν τους. Απαγόρευσαν ακόμα και στον πατέρα του ενός αδικοχαμένου νέου, τον κ. Λάμπρο Φουντούλη, να μεταβεί στο νεκροταφείο και μάλιστα, μετά λύπης μου, είδα μια φωτογραφία που υπήρχαν άνδρες της Αστυνομίας και των ΜΑΤ στα νεκροταφεία μέσα. Αυτό δεν το έχω ξαναδεί, τα είδα όλα σε αυτή τη χώρα.

Παρά το γεγονός, βέβαια, ότι υπήρξε γενική απαγόρευση, κάποιοι «αντιφασίστες» ακούγοντας κάποια καλέσματα στο διαδίκτυο κατέβηκαν κάτω και έκαναν αντιφασιστικές πορείες, με αποτέλεσμα να γίνουν πάλι επεισόδια. Αυτό είναι κάτι το οποίο εμείς καταδικάζουμε.

Θα ήθελα, όμως, να ρωτήσω για ποιον λόγο έγιναν όλα αυτά τα επεισόδια και αυτές οι πορείες όταν υπήρχε γενική απαγόρευση. Τελικά ισχύει για όλους ή μερικώς; Αυτό θα το θέσω κάποια στιγμή, θα κάνω και μια επίκαιρη ερώτηση στον κ. Οικονόμου να μου το απαντήσει.

Αφού, λοιπόν, τελειώσαμε αυτή τη θλιβερή παρένθεση και αυτό το σχόλιο που έπρεπε να το κάνω -ήταν επιβεβλημένο- θα περάσω στο νομοσχέδιο.

Παρά τις νομοτεχνικές βελτιώσεις που επήλθαν, θα πρέπει να πω ότι ακόμα και σήμερα διατηρούνται τα σημεία με τα οποία εμείς έχουμε ενστάσεις επί του νομοσχεδίου. Δηλαδή, ακόμα και σήμερα η επιλογή του ενός υποψηφίου γίνεται από τον Υπουργό και το διοικητικό συμβούλιο ανάμεσα από τους τρεις επικρατέστερους. Εμείς θα θέλαμε να μην υπάρχει αυτό. Δεν νομίζω ότι υπάρχει αξιοκρατία όταν τρεις -ακόμα και οι καλύτεροι υποψήφιοι να είναι- φτάνουν μπροστά στον Υπουργό και η επιλογή είναι δική του. Θα θέλαμε να μην υπάρχει αυτό, να μην υπάρχει καμμία παρέμβαση, αλλά να γίνεται απευθείας με βάση την υψηλότερη βαθμολογία.

Ακόμα και σήμερα διατηρείται η πλειοψηφία των μετακλητών γενικών γραμματέων σε επιτροπές επιλογής και ακόμα και σήμερα υπάρχει η υποβάθμιση του διδακτορικού χωρίς να μοριοδοτείται.

Στο σημείο αυτό θα ήθελα να σχολιάσω κάτι που άκουσα χθες από έναν συνάδελφο που δήλωσε πως «το να έχεις διδακτορικό δεν σημαίνει ότι μπορείς να διοικήσεις». Θα συμφωνήσω. Αυτό, όμως, ισχύει και για κάποιον που έχει πτυχίο και κάποιον που δεν έχει πτυχίο. Δεν θα πρέπει να υποβαθμίζουμε το διδακτορικό. Εγώ γνωρίζω διδάκτορες οι οποίοι διοικούν άριστα, έχουν ηγετικές ικανότητες και μπορούν κάλλιστα να κοσμήσουν τον δημόσιο τομέα. Μην απαξιώνουμε, λοιπόν, τον κόπο αυτών των ανθρώπων που έχουν κοπιάσει για να πάρουν έναν τίτλο σπουδών σεβαστό.

Τέλος, θα ήθελα να κάνω και ένα σχόλιο για την τροπολογία. Θα ήθελα να πω ότι, πράγματι, όπως είπε και ο προηγούμενος συνάδελφος, δεν μου άρεσε η λέξη «μπορεί», ότι υπάρχει δηλαδή μια δυνητική δυνατότητα καταβολής αποζημίωσης σε αυτούς που είναι πληγέντες. Θα θέλαμε να προβλέπεται, όχι δυνητικά αλλά να είναι υποχρεωτικό.

Επίσης, υπάρχει μια προβληματική στη δεύτερη παράγραφο, αναφορικά με τον χρόνο καταβολής.

Εμείς, λοιπόν, καταψηφίζουμε το νομοσχέδιο. Θα ψηφίσουμε υπέρ σε κάποια άρθρα που είναι αξιοκρατικά, όχι για να κάνουμε στείρα αντιπολίτευση, αλλά γιατί παρά το γεγονός ότι υπάρχουν κάποια θετικά σημεία, βλέπουμε ότι στο τελείωμα υπάρχει πάλι πρόβλημα.

Ακόμα και τώρα υπάρχει παρέμβαση του Υπουργού στην τελική επιλογή. Ακόμα και τώρα υπάρχει παρέμβαση των επιτροπών με μετακλητούς στους δεκαπέντε επικρατέστερους. Γενικώς βλέπουμε, ακόμα και σήμερα, μια παρέμβαση. Εμείς θα θέλαμε να μην υπάρχουν όλα αυτά. Θα θέλαμε απευθείας, όποιος είναι καλός, ο καλύτερος, με βάση αποκλειστικά τα αποτελέσματα του διαγωνισμού, να πάρει τις θέσεις. Αυτό θέλουμε εμείς.

Εμείς -όπως είπα και στην πρωτολογία μου- οραματιζόμαστε ένα δημόσιο το οποίο είναι αξιοκρατικό, ένα δημόσιο το οποίο δεν εξαρτάται από τα κόμματα ούτε καν από υπουργικές παρεμβάσεις και από μετακλητούς υπαλλήλους και ένα δημόσιο στο οποίο θα διορίζονται οι καλύτεροι αποκλειστικά βάσει διαγωνισμού και τίποτε άλλο.

Θα ήθελα να πω και κάτι τελευταίο, επειδή ειπώθηκε ότι η Κυβέρνηση παίρνει ρίσκο γιατί κάποιοι που θα προαχθούν μπορεί να είναι μέλη ή στελέχη άλλων κομμάτων. Εδώ να πω πως το ρίσκο αυτό ελαχιστοποιείται διότι υπάρχει παρέμβαση των μετακλητών υπαλλήλων σε επιτροπές επιλογής και υπάρχει η επιλογή του Υπουργού, οπότε ακόμα και αν κάποιος είναι εναντίον της Κυβέρνησης, εάν ο Υπουργός τον επιλέξει, φυσικά θα του χρωστάει χάρη. Θα λέει «μα, με επέλεξε ο Υπουργός, δεν μπορώ να του πάω κόντρα».

Αυτά ήθελα να πω. Εμείς θα καταψηφίσουμε το νομοσχέδιο και θα υπερψηφίσουμε κάποιες διατάξεις που είναι υπέρ της αξιοκρατίας.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Το λόγο έχει ο ειδικός αγορητής από την Κοινοβουλευτική Ομάδα της Ελληνικής Λύσης κ. Σαράκης.

**ΠΑΥΛΟΣ ΣΑΡΑΚΗΣ:** Σας ευχαριστώ πολύ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, θεωρούμε και γνωρίζουμε όλοι ότι ο μεγάλος ασθενής είναι το ελληνικό δημόσιο διότι έχει προσβληθεί αθεράπευτα από τον ιό της κομματοκρατίας.

Αναγνωρίζουμε ότι η κυρία Υπουργός είναι καλοπροαίρετη, όμως είμαστε δύσπιστοι σε μία Κυβέρνηση της Νέας Δημοκρατίας η οποία έχει αποδείξει ότι δεν διακρίνεται ούτε για τη διαφάνεια ούτε για την αξιοκρατία ούτε για το κράτος δικαίου. Σεβόμαστε την κυρία Υπουργό διότι τήρησε, πράγματι, τις κοινοβουλευτικές διαδικασίες και τη διαβούλευση με τα υπόλοιπα κόμματα του Κοινοβουλίου.

Εμείς θα το καταψηφίσουμε το νομοσχέδιο, όχι γιατί κάνουμε στείρα αντιπολίτευση, κυρία Υπουργέ, αλλά για ιδεολογικούς λόγους. Η θέση η δικιά μας είναι ότι ο κρατικός μηχανισμός θα πρέπει να στελεχώνεται από αποφοίτους της Εθνικής Σχολής Δημόσιας Διοίκησης και Αυτοδιοίκησης, αφού προηγούμενα αναβαθμίσουμε το εκπαιδευτικό της πρόγραμμα για να μπορέσουμε να έχουμε αποφοίτους οι οποίοι θα είναι προσανατολισμένοι στο να υπηρετούν το κρατικό συμφέρον. Γιατί εμείς θέλουμε ένα κράτος ισχυρό, το οποίο δεν θα το παραχωρήσουμε στους ιδιώτες.

Με αυτό το σύστημα που καθιερώνετε εσείς, ανακυκλώνετε τους προνομιούχους. Εμείς υπερασπιζόμαστε τους μη προνομιούχους, διότι εκείνοι οι οποίοι θα έχουν τους τίτλους σπουδών από το Χάρβαρντ, δεν είναι τα παιδιά ενός εργάτη, ενός βιοπαλαιστή. Όλοι μπορεί να ζούμε κάτω από τον ίδιο ορίζοντα, αλλά δεν έχουμε όλοι τις ίδιες ευκαιρίες. Άλλο πράγμα άριστος και άλλο πράγμα ηγέτης. Υπάρχουν ηγέτες που μπορούν να διοικήσουν τον κρατικό μηχανισμό και να προέρχονται από τους μη προνομιούχους. Θέλουμε, λοιπόν, να δώσουμε την ευκαιρία και τη δυνατότητα να εισάγονται μετά το πέρας του πρώτου τους πτυχίου, στην Εθνική Σχολή Δημόσιας Διοίκησης και να αποκτούν εκεί όλα τα προσόντα για να διοικήσουν τον κρατικό μηχανισμό.

Άρα, λοιπόν, για να το αποσαφηνίσουμε, είναι για ιδεολογικούς λόγους. Εμείς εκπροσωπούμε τους μη προνομιούχους Έλληνες και θέλουμε να δίνουμε την ευκαιρία και τη δυνατότητα και σε εκείνους να συμπρωταγωνιστήσουν στη διαχείριση και στην ευθύνη της πορείας της Ελλάδος.

Στην τροπολογία θα πούμε «ναι» διότι, ακριβώς, δίνεται η δυνατότητα ανακούφισης στους πληγέντες της Θεσσαλίας και φυσικά δίνεται η δυνατότητα εργασίας στους Καλύμνιους σφουγγαράδες.

Είναι ανάγκη, όμως, να απαντήσω στον κ. Ανδρουλάκη, ο οποίος για άλλη μια φορά λασπολογεί εναντίον της Ελληνικής Λύσης σχετικά με τη στάση της στο θέμα της ψήφου για τις ανεξάρτητες αρχές. Για άλλη μια φορά πρέπει να το κάνουμε σαφές στους Έλληνες πολίτες: Είμαστε το κόμμα που υπηρετούμε το κράτος δικαίου και θέλουμε τη διαφάνεια στο δημόσιο βίο. Προστατεύουμε τα ατομικά δικαιώματα και καταγγέλλουμε εμπράκτως όλες τις μεθοδεύσεις και κάθε παρακρατικό μηχανισμό που υπηρετεί σκοτεινά συμφέροντα. Και είπαμε ότι εμείς, αντίθετα από ό,τι λέτε όλοι εσείς υποκριτικά, δεν την εμπιστευόμαστε την ελληνική δικαιοσύνη, γιατί θεωρούμε ότι χειραγωγείται από την Κυβέρνηση.

Μας κατηγόρησε ότι είμαστε δεκανίκι. Ποιος; Ο κ. Ανδρουλάκης, ο οποίος στην πολιτική του ιστορία διετέλεσε Γραμματέας της Κεντρικής Επιτροπής του ΠΑΣΟΚ στη διάρκεια διακυβέρνησης Νέας Δημοκρατίας, ΠΑΣΟΚ και ΔΗΜΑΡ, όπου η αναλογία στα ρουσφέτια ήταν τέσσερα, δύο, ένα. Αυτός έχει παρελθόν δεκανίκι της Νέας Δημοκρατίας και όχι εμείς που στεκόμαστε απέναντι στην Κυβέρνηση της Νέας Δημοκρατίας.

Και κλείνοντας, να πω το εξής: Ο Ράμμος εάν είχε θιχθείαπό την ψήφο, θα είχε παραιτηθεί. Το ουσιαστικό έργο πρέπει να το κάνει η δικαιοσύνη, όπως το έκανε η Αρχή Προστασίας Προσωπικών Δεδομένων υπό τον κ. Μενουδάκο.

Το ξεκαθαρίσαμε. Δεν θα λέει ότι εμείς στηρίζουμε συγκάλυψη εγκλημάτων.

Και, τέλος, θα ήθελα να κάνω μια αναφορά στο μεσανατολικό: Όλοι προσπαθείτε να διχάσετε τους Έλληνες. Εμείς καταδικάζουμε τη βαρβαρότητα κατά των αμάχων, από όποια πλευρά και αν διαπράττεται. Η Κυβέρνηση ευθύνεται διότι, ακριβώς, ασκεί μια ευκαιριακή εξωτερική πολιτική που οδηγεί σε αδιέξοδα και εμπλοκές.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο κ. Μεταξάς από το Κομμουνιστικό Κόμμα Ελλάδας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρίες και κύριοι της Νέας Δημοκρατίας, μέσα από τις αντιφάσεις που έχει το νομοσχέδιο που συζητάμε, αντιφάσεις ανάμεσα στις διακηρύξεις σας και το κείμενο που φέρατε και οι οποίες αναδείχθηκαν από πολλές ομιλίες αυτές τις ημέρες, είναι ολοφάνερο ότι προσπαθείτε και εσείς, όπως και τόσοι και τόσοι πριν από εσάς, να βρείτε ένα σημείο ισορροπίας ανάμεσα στην τοποθέτηση από τη μια ανθρώπων με τέτοιες γνώσεις και ικανότητες ώστε να προωθούν γρήγορα και αποτελεσματικά την πολιτική του κεφαλαίου και από την άλλη των δικών σας παιδιών, χωρίς βέβαια το ένα να αναιρεί το άλλο. Μάλιστα σας αναγνωρίζουμε ότι το κύριο βάρος θέλετε να το τοποθετήσετε στην ικανότητα της πιο αποτελεσματικής προώθησης της πολιτικής και των απαιτήσεων των επιχειρηματικών ομίλων. Όμως ακούμε τα ίδια και τα ίδια.

Αν διαβάσει κάποιος, για παράδειγμα, τα Πρακτικά της συζήτησης του νόμου του ΣΥΡΙΖΑ τον Φλεβάρη του 2016 πραγματικά θα μπερδευτεί. Η ίδια συζήτηση, με τα ίδια επιχειρήματα. Απλά στη θέση της κ. Κεραμέως ήταν τότε ο Υπουργός του ΣΥΡΙΖΑ, ο κ. Βερναρδάκης και στη θέση της ειδικής αγορήτριας του ΣΥΡΙΖΑ ως Αξιωματική Αντιπολίτευση τότε ήταν ο αγορητής της Νέας Δημοκρατίας. Τότε η βασική αντιπαράθεση εκ μέρους της Νέας Δημοκρατίας ως αντιπολίτευση ήταν ότι την τελική επιλογή στους διοικητές την έχει ο Υπουργός, κατηγορώντας τον ΣΥΡΙΖΑ για κομματοκρατία. Αυτό λέγατε τότε: «Είναι δυνατόν να επιλέγει στο τέλος ο Υπουργός; Κομματικό κράτος φτιάχνει ο ΣΥΡΙΖΑ». Αυτό τώρα υπερθεματίζετε εσείς και ασκεί κριτική ως ΣΥΡΙΖΑ. Δηλαδή έχουμε απλά μια αλλαγή ρόλων και για την ταμπακιέρα κουβέντα, επειδή υπάρχει συμφωνία όλων σας στη στρατηγική κατεύθυνση των δημόσιων οργανισμών.

Τι είπαν οι εκπρόσωποι του ΣΥΡΙΖΑ και του ΠΑΣΟΚ κατά τη διάρκεια της συζήτησης; Συμφωνούν με τα σχέδια επιχειρηματικής δράσης των νοσοκομείων, γενικότερα δημόσιων οργανισμών, τις τραγικές συνέπειες για τον λαό τις οποίες αναδείξαμε η Κοινοβουλευτική Ομάδα του ΚΚΕ, οι φορείς των εργαζομένων που συμμετείχαν στη συζήτηση, αν και δεν χρειάζεται και πολύ να τα αναδείξουμε, είναι εμφανή, τρανταχτά στον λαό. Συμφωνούν -είπαν- με την αγοραία αξιολόγηση διοικητών και οργανισμών. Το θέμα τους είναι ποιος θα πάει να τα εφαρμόσει αυτά. Αυτό, όμως, δεν είναι τελικά το δίλημμα για τον λαό και τις ανάγκες του, ποιος θα εφαρμόσει την εγκληματική πολιτική. Κάθε φορά οι ίδιες μεγαλοστομίες περί αμεροληψίας, αντικειμενικών κριτηρίων, διαφάνειας, τα οποία τα επικαλείστε όλοι σας.

Κυρίες και κύριοι της Νέας Δημοκρατίας, του ΠΑΣΟΚ, του ΣΥΡΙΖΑ, ανεξάρτητα από τη θέση που είστε, αυτό που κάνετε είναι αυτές τις έννοιες να προσπαθείτε να τις παντρέψετε κυρίως επικοινωνιακά -γιατί αφελείς δεν είστε- με ένα σύστημα, ένα δημόσιο που έχετε φτιάξει όλοι σας, στο οποίο αλωνίζουν οι εργολάβοι και οι εταιρείες που ανταγωνίζονται μεταξύ τους για το ποιος θα κερδίσει περισσότερο μέσα από την εμπορευματοποίηση υπηρεσιών που παλεύουν και από τα μέσα, γιατί εκεί τους βάλατε εσείς, να κυριαρχήσουν ο καθένας, βγάζοντας το μάτι του άλλου -γιατί αυτό είναι ο καπιταλιστικός ανταγωνισμός-, για να πάρει ο καθένας όσο το δυνατόν μεγαλύτερο κομμάτι της αγοράς που έχετε φτιάξει εσείς, αγορά της υγείας, αγορά εκπαίδευσης, με τους πολίτες πελάτες, σε έναν χορό δισεκατομμυρίων φυσικά από τις τσέπες του λαού.

Εδώ λέτε ότι θα εφαρμόσετε διαφάνεια και αντικειμενικότητα. Αν αυτό δεν είναι αφέλεια, είναι κοροϊδία. Εδώ οι μεγάλοι μονοπωλιακοί όμιλοι έχουν ειδικά ταμεία για να κατευθύνονται σε δημόσιους λειτουργούς. Τώρα που θα βάλετε τους ανθρώπους της αγοράς των επιχειρηματικών ομίλων στις διοικήσεις των δημόσιων οργανισμών, τα νέα golden boys, όπως επιδιώκετε με το νομοσχέδιο, να δείτε τι θα γίνει. Ποια διαφάνεια; Και επαναλαμβάνω, βασικός μπούσουλας των δημόσιων οργανισμών άρα και των διοικητών είναι το πώς θα συμβάλλουν στην κερδοφορία και ανταγωνιστικότητα των μεγάλων επιχειρηματικών ομίλων, στα νοσοκομεία μέσα από τη λεγόμενη αγορά υγείας, στην παιδεία από την αγορά εκπαίδευσης, δηλαδή την εμπορευματοποίηση τους, την πρόσβαση στις αντίστοιχες υπηρεσίες με κριτήριο την τσέπη του καθένα κ.ο.κ..

Σε αυτό, λοιπόν, το δημόσιο, σε αυτό το κράτος σας, ο μεγάλος επιχειρηματικός όμιλος, αυτός που πάει να κάνει την μπίζνα του στο νοσοκομείο θέλει για διοικητή, έναν μάνατζερ ικανό, που να προχωρήσει την μπίζνα του και όχι έναν ιδιοκτήτη βουλκανιζατέρ ή τον κολλητό του Υπουργού. Το αναφέρω, γιατί ειπώθηκαν και σαν παραδείγματα εδώ, στον διαγωνισμό μεταξύ σας για το ποιος θα βγάλει περισσότερα άπλυτα του άλλου στη φόρα.

Κυρία Κεραμέως, τέτοιον διοικητή θα τον βρει ο ασθενής, γιατί κάνατε πριν μια ερώτηση. Το ερώτημα είναι το εξής: Ο ασθενής που πάει στο νοσοκομείο γιατρό θα βρει; Γιατί αυτός που πάει στο νοσοκομείο δεν ψάχνει να βρει τον διοικητή. Γιατρό ψάχνει να βρει να γιατρευτεί και δεν τον βρίσκει, χωρίς να είναι υπαιτιότητα του γιατρού. Δεν τον βρίσκει, γιατί στο δικό σας το ιδιωτικοποιημένο νοσοκομείο υπάρχουν τεράστιες ελλείψεις.

Παρά, λοιπόν, τις διακηρύξεις σας, όπως αναδείχθηκε και από αρκετές ομιλίες, θέλετε και κρατάτε πολλά παράθυρα ανοιχτά, πολλές δικλίδες ασφαλείας, ώστε σε κάθε στάδιο να προωθούνται στην επόμενη φάση οι αρεστοί υποψήφιοι -επαναλαμβάνουμε- κομματικά και επιχειρηματικά και σε κάθε στάδιο αξιολόγησής τους να δίνουν τα διαπιστευτήρια στην πράξη πως είναι ικανοί τοποτηρητές της κυβερνητικής πολιτικής. Τόσο η Κυβέρνηση όσο και ο ΣΥΡΙΖΑ και το ΠΑΣΟΚ αυτές τις ασφαλιστικές δικλίδες τις θέλετε -οι νόμοι σας εξάλλου το αποδεικνύουν-, όπως και η κούφια αντιπαράθεση που κάνατε και αυτές τις μέρες μακριά από τις πραγματικές ανάγκες του λαού.

Όσον αφορά την τροπολογία που κατέθεσε η Κυβέρνηση και αφορά κυρίως τη Θεσσαλία μετά τις καταστροφικές πλημμύρες, η κατάσταση αυτή τη στιγμή -αυτή που πάει να ωραιοποιήσει η Κυβέρνηση- είναι η εξής: Δύο μήνες έχουν περάσει και αρκετοί πλημμυροπαθείς δεν έχουν πάρει ούτε ακόμα καν αυτά τα 6.600 ευρώ που είχε υποσχεθεί η Κυβέρνηση. Αγρότες και κτηνοτρόφοι δεν έχουν πάρει στην πλειοψηφία τους τα 2.000 και 4.000 ευρώ αντίστοιχα ως προκαταβολές. Από τις μέχρι σήμερα δηλώσεις του Υπουργού Αγροτικής Ανάπτυξης το μόνο συμπέρασμα που βγαίνει είναι ότι δεν θα πάρει κανένας 100% της ζημιάς. Στη φυτική παραγωγή θα δοθεί με τον κανονισμό του ΕΛΓΑ που έχει μια σειρά κόφτες -πολλούς κόφτες- και πετσοκόβει τελικά τις αποζημιώσεις και φυσικά είναι ορατό ότι τα ποσά των προκαταβολών που έχει εξαγγείλει ο Υπουργός με βάση τα ποσοστά ζημιάς θα είναι τα τελικά, που θα μείνουν στο τέλος ως τελική εκκαθάριση.

Σε ό,τι αφορά δε το κτηνοτροφικό και το μελισσοκομικό κεφάλαιο, υπάρχουν γενικόλογες εξαγγελίες και τίποτα συγκεκριμένο, ενώ και εδώ ο κανονισμός του ΕΛΓΑ προβλέπει ψίχουλα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ολοκληρώνω.

Εμείς λέμε να αποζημιωθούν οι αγρότες, οι κτηνοτρόφοι και οι μελισσοκόμοι στο 100%, να συνεχίσουν τους μεγάλους αγώνες μαζί με όλους τους πλημμυροπαθείς, γιατί αυτό που κάνει η Κυβέρνηση είναι μπαλώματα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ, έχουν έρθει πενήντα συνάδελφοι για το επόμενο νομοσχέδιο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Είπαμεμε μια ανοχή. Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ναι, η ανοχή υπήρξε. Σας έδωσα επτά λεπτά.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Δεν τελειώνετε. Έχετε σκοπό να διαβάσετε ό,τι έχετε μπροστά σας. Συγγνώμη, πρέπει κάποια στιγμή να ολοκληρώνουμε.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Κύριε Πρόεδρε, μιλήσαμε πριν και είπαμε ότι θα υπάρξει μια ανοχή.

**ΠΡΟΕΔΡΕΥΩΝ (Γεώργιος Γεωργαντάς):** Η ανοχή ήταν από τα πέντε στα επτά λεπτά που έτσι και αλλιώς είναι αυτό που δικαιούστε, αλλά έχουν έρθει πενήντα συνάδελφοι για το επόμενο νομοσχέδιο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Σαςλέω, λοιπόν, ότι τελειώνω με την εξής πρόταση: Απόδειξη του μπαλώματος που κάνει η Κυβέρνηση είναι το δεύτερο άρθρο, που αντί να προσλάβετε το απαραίτητο προσωπικό για τη στελέχωση της Γενικής Γραμματείας Πολιτικής Προστασίας, με μια φωτογραφική διάταξη κρατάτε υπαλλήλους και δημιουργείτε κενά σε άλλες υπηρεσίες.

Στο τρίτο άρθρο υποβαθμίζετε τη διαδικασία επιτήρησης στα αλιευτικά με επικίνδυνες συνέπειες, με εργαζόμενους που δεν έχουν σχετικό πτυχίο, άρα και γνώσεις, στο οποίο φυσικά και διαφωνούμε.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από το ΠΑΣΟΚ, ο κ. Παναγιώτης Δουδωνής.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, κυρίες και κύριοι συνάδελφοι, αναφέρθηκε η Υπουργός και με έκπληξη την άκουσα να αναφέρεται σε δέκα αλήθειες. Κυρία Υπουργέ, στον δημόσιο λόγο οτιδήποτε αναφέρεται σε αλήθειες και μάλιστα δέκα και δεν προέρχεται από την ορθόδοξη εκκλησία συνιστά αίρεση, δεν συνιστά επιχείρημα. Όσον δε αφορά στο τίνος πράγματος αίρεση είναι αυτό -σκέφτηκα είναι του Χριστιανισμού, είναι του Βουδισμού, είναι του Ιουδαϊσμού- είναι αίρεση του ναρκισσισμού. Διότι η ανώτερη και πλέον φονταμενταλιστή μορφή ναρκισσισμού είναι η Κυβέρνηση της Νέας Δημοκρατίας του Κυριάκου Μητσοτάκη.

Αυτό, λοιπόν, για τις δέκα αλήθειες, σας το επιστρέφουμε. Γιατί αν εξεταστούν, ενώ μπορεί να δει κανείς την αλήθεια από πολλές μεριές, το ψέμα είναι ένα. Το ψέμα είναι βέβαιο. Η αλήθεια μπορεί να είναι διαφορετική, ανάλογα τη μεριά που το βλέπεις. Το ψέμα, λοιπόν, είναι ότι εμείς τάχα δεν θέλαμε την αξιοκρατία. Ίσα-ίσα, επειδή εμείς θέλουμε την αξιοκρατία, δεν μπορούμε να θεωρήσουμε αξιοκρατία το να πηγαίνει το πολιτικό κριτήριο και η κομματική επιλογή από την επιλογή στην προεπιλογή, δεν μπορούμε να θεωρήσουμε αξιοκρατία την επιλογή από τρεις γενικούς ή ειδικούς γραμματείς, δεν μπορούμε να θεωρήσουμε αξιοκρατία τη μείωση και την αλλαγή της αναλογίας συνέντευξης και τυπικών προσόντων υπέρ της συνέντευξης, δεν μπορούμε να θεωρήσουμε αξιοκρατία το μη συνυπολογισμό του διδακτορικού στη μοριοδότηση, δεν μπορούμε να θεωρήσουμε αξιοκρατία τη μη συμπερίληψη της γενιάς του brain drain με τα δέκα χρόνια επαγγελματικής εμπειρίας που θέτετε στην προκήρυξη σας. Αυτό λοιπόν, δεν είναι αξιοκρατία.

Και υπήρχε και ένα άλλο ψέμα, ότι τάχα λέει εμείς θεωρήσαμε καλό τον προηγούμενο νόμο της Νέας Δημοκρατίας τον οποίο δεν ψηφίσαμε. Ο κ. Καραγκούνης ως εισηγητής όπως είχε και το δικαίωμα της πλειοψηφίας, ζήτησε να συγκρίνουμε τη διάταξη που φέρνετε με την προηγούμενη διάταξη. Επειδή εμείς συγκρίναμε τη διάταξη που φέρνετε με την προηγούμενη διάταξη και κάναμε τη δουλειά μας δηλαδή, αυτό σημαίνει ότι θεωρούμε καλή την προηγούμενη διάταξη; Και αυτή είναι μία εκ των δέκα αληθειών που είπατε; Αυτό σημαίνει ότι κάνουμε αυτό που δεν κάνατε εσείς, γιατί ο περίφημος νόμος για το επιτελικό κράτος ο οποίος -Κύριος οίδε!- γιατί δεν έχει ακολουθηθεί από το επιτελικό 2, όπως εξαγγέλλατε έλεγε για την exposed ανάλυση των συνεπειών της εφαρμογής της ρύθμισης στην τριετία. Την κάνατε; Γιατί δεν την κάνατε; Γιατί δεν εφαρμόσατε ποτέ ούτε τον δικό σας νόμο παρά μόνο σε οκτώ φορές, για να βάζετε τον καλλιτέχνη διοικητή του Νοσοκομείου της Κέρκυρας που φιλοτεχνούσε το πορτρέτο του Πρωθυπουργού, για να βάζετε τον ογδοντάχρονο διοικητή του Νοσοκομείου Καρδίτσας που του το είχε τάξει ο Πρωθυπουργός και -Κύριος οίδε!- πόσους άλλους.

Τις δέκα αλήθειες λοιπόν, σας τις επιστρέφουμε ως δέκα ψέματα.

Και τώρα να σας πω το εξής: Καλησπέρα από τους φορομπήχτες. Έτσι δεν μας λέγατε όταν λέγαμε ότι θα φορολογήσουμε με 2 ή 3 χιλιάδες ευρώ παραπάνω όσους έχουν 3 εκατομμύρια σε μετοχές; Όσοι είχαν 3 εκατομμύρια ευρώ σε μετοχές λέγαμε στο πρόγραμμά μας -που ήταν και κρυφό, γιατί πήραμε 12% στις εκλογές και θα το εφαρμόζαμε το 12% και όχι εσείς το δικό σας κρυφό με 41%- ότι θα πληρώνουν 2, 3 χιλιάδες ευρώ παραπάνω και ήμασταν φορομπήχτες. Και εσείς στο δικό σας πρόγραμμα λέγατε ότι δεν υπάρχει ούτε 1 ευρώ φόρος παραπάνω. Τα μάθατε τα νέα; Είδατε τις φορολογικές σας διατάξεις; Με την άγρια φορολόγηση των ελεύθερων επαγγελματιών, με τα τεκμήρια για τους πλέον αδύναμους, για τους νέους, δικηγόρους θα σας πω εγώ, που θέλουν να έρθουν στην Ελλάδα και τεκμαίρεται αυτομάτως το εισόδημά τους για να πληρώνουν; Αυτές είναι, λοιπόν, οι διατάξεις που δεν θα περιείχαν ποτέ αυξήσεις φορολογικών βαρών; Και όταν σας ρωτούσαμε προεκλογικά τι έλεγε εκείνη η μελέτη του ΙΟΒΕ που είχε παραγγείλει το Υπουργείο των Οικονομικών, δεν μας απαντούσατε. Σιγά-σιγά βλέπουμε τι λέει, την άγρια φορολόγηση των ελεύθερων επαγγελματιών. Αυτά λέει και αυτά κάνατε. Φορομπήχτες όμως;

Θέλω να σας θυμίσω κάτι. Ο όρος «φορομπήχτες» χρησιμοποιήθηκε για πρώτη φορά εναντίον του τρικουπικού κόμματος από τους οπαδούς του Θεόδωρου Δηλιγιάννη. Είστε η σύγχρονη εκδοχή του δηλιγιαννισμού. Το βλέπουμε στο νομοσχέδιο αυτό, το βλέπουμε στη φορολογική σας πολιτική, το βλέπουμε στην αντιστροφή όλων όσων λέγατε προεκλογικά και θα το βλέπουμε συνεχώς από εδώ και πέρα.

Κλείνω με την τροπολογία. Θα την ψηφίσουμε. Θα θέλαμε να περιλαμβάνονται μαζί με τις πλημμύρες και τα φαινόμενα πυρκαγιών. Άρα να έχουμε την Ρόδο και τον Έβρο τουλάχιστον. Και, επίσης, για το ζήτημα της πολιτικής προστασίας, άλλη μια φορά βλέπουμε προσωποπαγείς θέσεις. Τα ίδια και τα ίδια.

Λοιπόν αυτά! Δεν είμαστε εμείς οι φορομπήχτες λοιπόν τελικά, κυρίες και κύριοι της Κυβέρνησης. Δεν είμαστε εμείς οι φορομπήχτες, κυρίες και κύριοι της κυβερνητικής πλειοψηφίας. Φορομπήχτες είστε εσείς και αυτό το οποίο ανέφεραν αυτοί που έλεγαν τους τρικουπικούς φορομπήχτες. Είστε οπαδοί ενός δηλιγιαννισμού που εκφράζεται και φέρεται διά των βραχιόνων σας με μετακλητούς υπαλλήλους να συνιστούν τρολς του διαδικτύου, να πληρώνονται από το ελληνικό δημόσιο για να καθυβρίζουν για λογαριασμό της Νέας Δημοκρατίας.

Και, αλήθεια, ένα τελευταίο ερώτημα, κύριε Πρόεδρε. Αλήθεια, κυρία Υπουργέ, που είστε αρμόδια Υπουργός επί των εσωτερικών, απαντήστε μας. Υπάρχουν μετακλητοί υπάλληλοι ή με άλλον τρόπο εργαζόμενοι σε γραφεία Υπουργών της Νέας Δημοκρατίας, που αμείβονται από τον ελληνικό λαό για να εξυβρίζουν στα μέσα κοινωνικής δικτύωσης για λογαριασμό της Νέας Δημοκρατίας; Ένα «ναι» ή ένα «όχι», αλλά να είναι αλήθεια και όχι μία από τις δέκα δήθεν δικές σας αλήθειες.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η εισηγήτρια από το ΣΥΡΙΖΑ κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Κύριε Πρόεδρε, έχετε βάλει το χρονόμετρο και τρέχει. Μη μου κλέβετε δευτερόλεπτα!

**ΠΡΟΕΔΡΕΥΩΝ (Γεώργιος Γεωργαντάς):** Θα σας προσθέσω μερικά δευτερόλεπτα.

Με το που ανεβαίνουν τα σκαλοπάτια, το βάζω.

**ΡΑΛΛΙΑ ΧΡΗΣΤΙΔΟΥ:** Στην πρωτομιλία μου μίλησα δεκατρία λεπτά και σαράντα πέντε δευτερόλεπτα. Λιγότερα από το δεκαπεντάλεπτο. Μου χρωστάτε από εκεί.

**ΠΡΟΕΔΡΕΥΩΝ (Γεώργιος Γεωργαντάς):** Άρα στα πεντέμισι λεπτά θα ολοκληρώσετε.

**ΡΑΛΛΙΑ ΧΡΗΣΤΙΔΟΥ:** Αλήθεια, κυρία Υπουργέ, δεν καταλαβαίνω γιατί τόσος εκνευρισμός. Όλα σας πάνε πρίμα. Μια χαρά θα ψηφιστεί το νομοσχέδιο σας, 41% έχετε, εκατόν πενήντα οκτώ Βουλευτές. Γιατί τόσες φωνές; Γιατί τόση ένταση; Γιατί επανέρχεστε ξανά και ξανά στον ΣΥΡΙΖΑ; Γιατί διαστρεβλώνετε; Άλλα λέμε εμείς, στρεψοδικείτε, προσπαθείτε να εκμεταλλευτείτε τη φάση της μετάβασης του ΣΥΡΙΖΑ μπας και αποκομίσετε κάποιο πολιτικό όφελος και ζητάτε και συναίνεση από πάνω; Έτσι είναι για εσάς οι όροι της συναίνεσης; Δεν καταλαβαίνω, ειλικρινά. Σας θρέφει ο καβγάς; Σας τροφοδοτεί αυτό; Εμείς δεν συμμετέχουμε σε αυτό. Δηλαδή με το ζόρι είτε να συμφωνούμε είτε να μην εκφράζουμε άποψη διαφορετική από τη δική σας; Δηλαδή, ο ελληνικός λαός μία από τις δέκα αλήθειες, και χτυπάμε ξύλο, μήπως θέλει να μπορεί να χειρουργηθεί και να μην περιμένει τρεις και τέσσερις μήνες και να μπορεί να ακολουθεί τις θεραπείες του που αναστέλλονται συνεχώς;

Πραγματικά σας μιλάω πολύ ειλικρινά. Θεωρώ ανάξιο σχολιασμού τα περί βουλκανιζατέρ, όταν εσείς έχετε «Πατέρες» και «Κοντολέοντες» και γυμναστές ως διοικητές νοσοκομείων και ένας θεός ξέρει πόσους ακόμα. Σας θυμίζω ότι έχουμε 2023. Για πέντε χρόνια Κυβέρνηση είστε εσείς, η Νέα Δημοκρατία και το 41% -και όχι μόνο, αλλά και το υπόλοιπο- θεωρώ ότι έχει πολύ μεγαλύτερες απαιτήσεις από εσάς. Πολύ μεγαλύτερες απαιτήσεις από την προ ολίγου παρουσία σας.

Και επειδή είπατε και για την κοινοβουλευτική παρουσία της Αξιωματικής Αντιπολίτευσης, κύριε Υπουργέ, το 1/4 της κοινοβουλευτικής σας δύναμης εσείς, το 1/3 της κοινοβουλευτικής δύναμης εμείς. Ποιος είχε το περισσότερο; Εμείς, όχι εσείς. Τι μας λέτε λοιπόν δεκαεπτά και δεκαεπτά;

Αναμφισβήτητα ήταν εντυπωσιακή η προσπάθεια των συναδέλφων Βουλευτών της Συμπολίτευσης να πείσουν για τη σπουδαιότητα του νομοσχεδίου για τη ρηξικέλευθη αλλαγή που θα φέρει στη δημόσια διοίκηση με όρους διαφάνειας, με όρους αξιοκρατίας. Δυστυχώς δεν το καταφέρνουν, όταν η ίδια η πραγματικότητα, η δική σας πολιτική, τα δικά σας έργα, οι δικές σας ημέρες σας διαψεύδουν. Τέσσερα χρόνια, πέντε είναι αυτά.

Πρόδηλα το νομοσχέδιο δεν μπορεί να εγγυηθεί ούτε την ισότητα ούτε τη διαφάνεια ούτε την αξιοκρατία ούτε τη λογοδοσία.

Αντιστρατεύετε κάθε έννοια ορθολογικής αξιολόγησης των αυξημένων τυπικών και ουσιαστικών προσόντων, κάθε προσπάθεια ενίσχυσης των δεξιοτήτων και των γνώσεων. Διότι πώς μπορεί να απευθυνθεί και να προσελκύσει έναν νέο άνθρωπο που μοχθεί να εξελιχθεί και να στηριχθεί στα προσόντα για τα οποία δαπάνησε χρόνο, μόχθο και πολύ προσωπικό και οικονομικό κόστος, για να μπορέσει να είναι ανταγωνιστικός στην αγορά εργασίας, όταν ουσιαστικά γνωρίζει εκ των προτέρων ότι θα κληθεί να δώσει διαπιστευτήρια σε μια επιτροπή που τελεί υπό κυβερνητικό έλεγχο;

Εάν πράγματι το πολυδιαφημιζόμενο τεστ δεξιοτήτων και τα τυπικά προσόντα είχαν πραγματικό αντίκρισμα θα αρκούνταν σε αυτά η Κυβέρνηση και δεν θα επιφύλασσε σε μετακλητούς και σε Υπουργούς τον πρώτο και τον τελευταίο λόγο στην επιλογή των κατάλληλων προσώπων, δεν θα εκχωρούσε διακοσμητικό και εποπτικό ρόλο στον ΑΣΕΠ, τον οποίο όμως διαρκώς θα επικαλούνται για να προσδώσει τον αναγκαίο μανδύα διαφάνειας και αξιοκρατίας, ενώ στην πραγματικότητα επιμένουμε και θα συνεχίσουμε να λέμε ότι υποβαθμίζει και απαξιώνει τον ρόλο του σε έναν φορέα που υλοποιεί έρευνες, δράσεις και έργα και προβαίνει στην προμήθεια από φορείς του δημοσίου και του ιδιωτικού τομέα εξειδικευμένων εργαλείων επιλογής προσωπικού και άλλα ή απλά συμμετέχει σε χρηματοδοτούμενα από την Ευρωπαϊκή Ένωση προγράμματα.

Κατά τα λοιπά, είδαμε μια Κυβέρνηση να μη λαμβάνει υπ’ όψιν της τις εκπεφρασμένες θέσεις και ενστάσεις φορέων που κλήθηκαν προς ακρόαση, θυμίζω ΑΔΕΔΥ, Διοικητικό Επιμελητήριο και άλλους. Είδαμε μια Κυβέρνηση να μη λαμβάνει υπ’ όψιν της τις επισημάνσεις της Επιστημονικής Υπηρεσίας της Βουλής από την ερμηνευτική διασάφηση του όρου «σύμφωνη γνώμη» μέχρι και τα διδακτορικά των οποίων η μη συνεκτίμηση πλήττει τις αρχές της ισότητας και της αξιοκρατίας. Τι ακριβώς έγινε με όλα αυτά τα ζητήματα που θέτει η Επιστημονική Υπηρεσία της Βουλής;

Είδαμε ακόμα μια Κυβέρνηση να εμμένει και να επαναλαμβάνει την παραπειστική της ρητορεία κατά του ΣΥΡΙΖΑ - Προοδευτική Συμμαχία δήθεν ότι είπαμε ότι οι διοικητές να επιλέγονται από το προσωπικό ή από τους συνδικαλιστές. Σήμερα επαναλάβατε κιόλας το να «να εκλέγονται», εκεί, εμμονικά. Προφανώς δεν άκουσε ή κάνει πως δεν ακούει. Κανένα πρόβλημα.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Άντε πάλι.Γιατί δεν το κάνατε όταν ήσασταν κυβέρνηση;

**ΡΑΛΛΙΑ ΧΡΗΣΤΙΔΟΥ:** Εμείς άντε πάλι; Εσείς επιμένετε και εκνευρίζεστε και από πάνω. Εμείς είμαστε πάρα πολύ ξεκάθαροι. Θέλουμε οι διαδικασίες επιλογής των διοικήσεων στον πλήρη έλεγχο του ΑΣΕΠ, χωρίς καμμία παρέμβαση της εκάστοτε κυβέρνησης, γιατί θεωρούμε ότι αυτό σημαίνει αριστεία.

Είδαμε μια Κυβέρνηση να αυτοαναιρείται και να αυτοακυρώνεται φέρνοντας προς ψήφιση ένα νομοσχέδιο που καταργεί τον ν.4735/2020, που η ίδια ψήφισε και ποτέ δεν εφάρμοσε. Είδαμε μια Κυβέρνηση να αντιπολιτεύεται για ακόμη μια φορά την Αντιπολίτευση, τη στιγμή που με το νομοσχέδιό της επιχειρεί να αλλάξει τους διοικητές τους οποίους η ίδια διόρισε και διατηρεί επί πενταετία στις θέσεις αυτές. Είδαμε μια Κυβέρνηση να επιμένει πεισματικά ότι ο εκσυγχρονισμός και η μεταρρυθμιστική αλλαγή είναι οι επιτροπές, που αποφασίζουν έχοντας μια σαφή πολιτική κομματική πλειοψηφία, έχοντας τη δυνατότητα να καθορίσουν κατά το δοκούν κρίσιμες παραμέτρους, όπως τη συνάφεια. Είδαμε μια Κυβέρνηση να μιλά για εκσυγχρονισμό…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, περάσαμε τα επτά λεπτά. Σας παρακαλώ, ολοκληρώστε.

**ΡΑΛΛΙΑ ΧΡΗΣΤΙΔΟΥ:** Κύριε Πρόεδρε, σας εξηγήθηκα από την αρχή.

**ΠΡΟΕΔΡΕΥΩΝ (Γεώργιος Γεωργαντάς):** Έχουμε ένα άλλο νομοσχέδιο το οποίο εκκρεμεί εδώ. Πρέπει να σεβόμαστε τους κανόνες. Ολοκληρώστε τη φράση σας.

**ΡΑΛΛΙΑ ΧΡΗΣΤΙΔΟΥ:** Γνωρίζω τους κανόνες, κύριε Πρόεδρε.Θέλω τριάντα δευτερόλεπτα.

**ΠΡΟΕΔΡΕΥΩΝ (Γεώργιος Γεωργαντάς):** Ωραία, ολοκληρώστε.

**ΡΑΛΛΙΑ ΧΡΗΣΤΙΔΟΥ:** Είδαμε τον Πρωθυπουργό να σπεύδει να ενημερώσει ότι θα αυξηθούν οι μισθοί των διοικητών στα νοσοκομεία και ότι θα εξισωθούν με εκείνους των γενικών γραμματέων. Αυτό, δηλαδή, είναι το ζητούμενο; Να υποσχεθεί και πάλι μισθολογικές αυξήσεις στα «γαλάζια παιδιά»; Γιατί από όλη τη διαδικασία δεν έχουμε καμμία αμφιβολία για το ποιοι πρόκειται να καταλάβουν και πάλι τις συγκεκριμένες θέσεις. Εδώ θα είμαστε και θα το παρακολουθούμε. Είδαμε μια Κυβέρνηση να έχει σαν μοναδικό άλλοθι το εκλογικό αποτέλεσμα του 41%, το οποίο μπορεί να συγκαλύπτει -όπως φαίνεται- όλα τα κακώς κείμενα. Πνιγήκαμε; 41%. Καήκαμε; 41%. Συγκρουστήκαμε τρένο με τρένο; 41%. Προσωρινές διοικήσεις στο δημόσιο; 41%. Για τα πάντα η απάντησή σας είναι «41%».

Ξέρετε κάτι; Εμείς θεωρούμε ότι δεν μπορούμε σε καμμία περίπτωση να στηρίξουμε αυτό το σχέδιο νόμου. Πολύ λυπάμαι, γιατί όλο αυτό το φιλόδοξο σχέδιο και αυτές οι για μέρες προσπάθειες της Κυβέρνησης να μας πείσουν για το αντίθετο θα πέσουν στο κενό.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Ολοκληρώνουμε τις δευτερομιλίες των εισηγητών με την ομιλία του κ. Καραγκούνη από τη Νέα Δημοκρατία.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Η αλήθεια είναι ότι ακούγοντας τους συναδέλφους, τον κ. Δουδωνή και την κ. Χρηστίδου, στις τελευταίες τοποθετήσεις πραγματικά είναι αυτό που λέμε: «Κρατήσατε το καλύτερο για το τέλος». Η αλήθεια είναι ότι ήθελα να κάνω σχόλια μόνο για το νομοσχέδιο.

Και θα παραμείνω σε αυτό, διότι, εάν γυρίσω πίσω, κύριε Δουδωνή και κυρία Χρηστίδου, στα ζητήματα της οικονομίας και πάω δέκα χρόνια πίσω ή πάω πέντε χρόνια πίσω, πραγματικά θα αρχίσουμε να κάνουμε όλοι τον σταυρό μας που γλιτώσαμε τέτοιον φορομπηχτισμό, που γλιτώσαμε τέτοια φορολογική επιδρομή. Πραγματικά εσείς είχατε κάνει τον φορομπηχτισμό επιστήμη.

Κύριε Δουδωνή και κυρία Χρηστίδου, ό,τι κινείτο και ό,τι πέταγε το φορολογούσατε. Δεν υπάρχει κάτι άλλο. Και μπαίνετε τώρα στο νομοσχέδιο αυτό σε συζήτηση για τα φορολογικά; Βγείτε έξω και ρωτήστε κανέναν άνθρωπο, κανέναν ελεύθερο επαγγελματία, κανέναν έμπορο, κανέναν βιοτέχνη. Πείτε τι ωραία που ήταν πριν από πέντε χρόνια και πριν από δώδεκα χρόνια.

(Θόρυβος στην Αίθουσα)

Καταπληκτικά! Πληρώναμε το 120% του εισοδήματός μας. Αυτό δεν έχει ξαναγίνει.

Λοιπόν, ας αφήσουμε τώρα τα οικονομικά και ας πάμε σε λίγο πιο πρακτικά πράγματα, κύριε Δουδωνή και αγαπητέ κύριε Ξανθόπουλε.

Πρώτα απ’ όλα, θέλω να δώσω συγχαρητήρια στο Υπουργείο για αυτή τη νομοθετική πρωτοβουλία. Πράγματι αλλάζουν τα πράγματα προς το καλύτερο. Και οφείλω να πω κάτι το οποίο είπε και η κ. Κωνσταντοπούλου για το ζήτημα της καλής νομοθέτησης. Το θεωρώ πάρα πολύ σημαντικό αυτό που κάνετε, αλλά και να το κάνει και η Κυβέρνηση, να ενημερώνουμε τα κόμματα για τις πρωτοβουλίες που θέλουμε να φέρουμε, να κάνουν τις παρατηρήσεις τους, να γίνονται δεκτές οι παρατηρήσεις τους.

Αυτό που κάνατε, κυρία Υπουργέ, είναι ότι ακούσατε όλες τις παρατάξεις και πολλές από τις νομοτεχνικές βελτιώσεις δεν ήταν δικές μας παρατηρήσεις, ήταν όλες οι παρατηρήσεις των συναδέλφων της Αντιπολίτευσης. Αυτό δείχνει την ποιότητα και του διαλόγου αλλά και της καλής νομοθέτησης. Και είπαμε για αυτό το νομοσχέδιο ότι είναι πράγματι ένα μεταρρυθμιστικό νομοσχέδιο. Εγώ λέω, κι εσείς το είπατε, κυρία Υπουργέ, ότι κάτι αλλάζουμε, βρε αδερφέ, κάτι κάνουμε καλύτερο σε σχέση με αυτό που υπήρχε πριν.

Και θα έρθω στο ζήτημα της σύγκρισης, κύριε Δουδωνή. Η αλήθεια είναι ότι περίμενα από το ΠΑΣΟΚ κάτι καλύτερο, κύριε Δουδωνή. Περίμενα ότι βλέπετε τα πράγματα πολύ πιο εποικοδομητικά, θα έλεγα με ένα διαφορετικό μάτι, όχι μια στείρα άρνηση, που είπε και η κυρία Υπουργός. Σας το λέω αυτό γιατί θεωρώ ότι ο κόσμος σήμερα αξιολογεί πολύ πιο έντονα τα κόμματα και παρακολουθεί τι λέμε και παρακολουθεί τι εισηγείται το κάθε κόμμα, τι λέει η Αντιπολίτευση και αν έχει βάση αυτό που λέει η Αντιπολίτευση.

Νομίζω ότι αυτό θα πρέπει να σας προβληματίσει, γιατί θα κριθείτε πολύ πιο αυστηρά, γιατί όλοι κρινόμαστε αυστηρά. Κι αν ρωτήσουμε τον κόσμο πολύ απλά: «Τι θέλεις για τη δημόσια διοίκηση;», θα μας πει ότι θέλει περισσότερα κριτήρια, πιο αξιολογικά, πολύ πιο αυστηρά, για να αλλάξει κάτι σε σχέση με αυτό που υπήρχε μέχρι τώρα.

Κι επειδή μπήκαμε στις συγκρίσεις, κύριε Δουδωνή, και σας είπα ότι προσπαθώ να το συγκρίνω με το υφιστάμενο νομικό πλαίσιο, προφανώς το έκανα υπέρ σας. Και ξέρετε γιατί το λέω; Πού θέλετε να πάω; Να πάω στο 2000;

**ΠΑΝΑΓΙΩΤΗΣ ΔΟΥΔΩΝΗΣ:** Στο 1994, στο 1996, στο 2010.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Να πάω στο 1994; Να πάμε στο 1980; Να μας πείτε και για το 1994. Άκουσα την άποψή σας. Λοιπόν, ναι, βεβαίως, να πάμε. Γιατί να μην πάμε; Και να δούμε τι ακριβώς ίσχυε τότε και τι ισχύει τώρα. Τίποτα από αυτά που σήμερα νομοθετούμε δεν ίσχυε ποτέ.

Εγώ θα κάνω το πολύ απλό ερώτημα, το είπε και Πρωθυπουργός, το είπε και η Υπουργός: Υπήρχε ποτέ ΑΣΕΠ σε όλη τη διαδικασία; Ένα πράγμα θα μου πείτε. Υπήρχε ποτέ ΑΣΕΠ; Υπήρχαν ποτέ τα κριτήρια ΑΣΕΠ; Υπήρχε τεστ δεξιοτήτων; Είχατε βάλει ποτέ τεστ δεξιοτήτων ως αναγκαίο φίλτρο για την επόμενη φάση, που είπε και η Υπουργός, για τη συνέντευξη; Υπήρχε πριμ παραγωγικότητας; Υπήρχαν συμβόλαια αξιολόγησης; Πείτε μου αν το 1994 ή το 2010 ή το 2015 υπήρχε κάτι από αυτά.

Αλλά άκουσα δικαιολογίες, τέλος πάντων, το τρία-πέντε, το πέντε-τρία, πέρα από θεολογικούς βάλατε και ποδοσφαιρικούς όρους. Το μόνο φυσιολογικό φίλτρο...

**ΠΑΝΑΓΙΩΤΗΣ ΔΟΥΔΩΝΗΣ:** Υπήρχε ΑΣΕΠ!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ποτέ! Υπήρχαν μόνο, κύριε Δουδωνή, κάποια on-off κριτήρια πολύ χαμηλής έντασης και μια συνέντευξη. Αυτή ήταν η μόνη αξιολογική κρίση όλης της διαδικασίας. Τίποτε άλλο! Είχες ένα μεταπτυχιακό και είχες και κάποια χρόνια εμπειρίας; Έπαιρνες τη θέση. Κι εμείς τι λέμε; Αυτά όλα τα αλλάζουμε. Κάνουμε τελείως διαφορετικά πράγματα.

Κλείνω, κύριε Πρόεδρε, γιατί δεν χρειάζεται να επαναλαμβάνω τα ίδια του νομοσχεδίου. Νομίζω ότι ο κόσμος έχει βγάλει τα συμπεράσματά του. Επειδή ακριβώς αντιλαμβάνεστε ότι υπάρχει τεράστια δυσκολία στο τι θα πείτε και πώς θα δικαιολογείτε κάθε φορά τη στάση σας στον κόσμο, επαναλαμβάνετε το ίδιο ακριβώς: Μια στείρα άρνηση! Από τον ΣΥΡΙΖΑ το περίμενα, δεν το περίμενα από άλλα κόμματα και ειδικά από εσάς να πείτε κάτι συγκεκριμένο και κάτι που να αξιολογείται.

Και το λέω αυτό, γιατί δεν είναι τυχαίο, κύριε Δουδωνή και κυρία Χρηστίδου, ότι οι πολίτες σάς αξιολογούν τόσο χαμηλά. Γι’ αυτό δεν μπορείτε να σηκώσετε κεφάλι πολιτικά. Θα «χτυπηθείτε» στις Ευρωεκλογές ποιος θα βγει δεύτερος και ποιος θα βγει τρίτος και μέχρι εκεί.

Εμάς μας δίνουν αυτές τις πολύ μεγάλες πλειοψηφίες. Ξέρετε γιατί; Γιατί δεν είμαστε το ίδιο. Ο κόσμος έχει πάρει χαμπάρι, καταλαβαίνει τι πρεσβεύετε και τι θέλετε να πείτε και κυρίως στην Αξιωματική Αντιπολίτευση. Εγώ κρατάω την εποικοδομητική στάση της κυρίας Υπουργού, που συμπεριέλαβε το σύνολο σχεδόν των παρατηρήσεων και των συναδέλφων της Αντιπολίτευσης, όπως είπα και πριν. Προσήλθαμε καλόπιστα σε αυτή τη διαδικασία, εσείς δεν κάνατε το ανάλογο βήμα.

Εμείς θα συνεχίσουμε και θα προχωρήσουμε μόνοι μας στον δρόμο των μεταρρυθμίσεων. Έχουμε πολλά ακόμα να κάνουμε. Έρχεται ένα επόμενο νομοσχέδιο, επίσης πάρα πάρα πολύ σημαντικό, για τον χώρο της υγείας. Θα βελτιώνουμε συνεχώς την καθημερινότητα του πολίτη, θα στεκόμαστε δίπλα τους, θα εκσυγχρονίζουμε τις δομές, θα φέρουμε μια νέα διοίκηση. Εσείς συνεχίστε τον δικό σας, μοναχικό δρόμο!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνεται η συζήτηση με μια παρέμβαση δύο λεπτών της κυρίας Υπουργού.

**ΝΙΚΗ ΚΕΡΑΜΕΩΣ (Υπουργός Εσωτερικών):** Ευχαριστώ πολύ, κύριε Πρόεδρε. Και ευχαριστώ πάρα πολύ τις συναδέλφους και τους συναδέλφους για αυτή την εκτενέστατη κοινοβουλευτική συζήτηση.

Θα κάνω τρία σύντομα σχόλια σε απάντηση αυτών που ειπώθηκαν. Πρώτα από όλα για την Ελληνική Λύση. Κρατώ το σχόλιο της Ελληνικής Λύσης και του κ. Σαράκη συγκεκριμένα για στελέχωση όλων αυτών των δημοσίων φορέων μόνο από αποφοίτους της Σχολής Δημόσιας Διοίκησης. Μα είναι δυνατόν; Με όλον τον σεβασμό στη Σχολή Δημόσιας Διοίκησης, για την οποία πραγματικά τρέφω απέραντο σεβασμό.

Κύριε Σαράκη, για εσάς λέω και για το σχόλιό σας να στελεχώνονται όλοι αυτοί οι φορείς μόνο με αποφοίτους της Σχολής Δημόσιας Διοίκησης. Ξαναλέω ότι τρέφω απέραντο σεβασμό για τη σχολή. Μάλιστα δύο εκ των στενότερων συνεργατών μου είναι απόφοιτοι της σχολής. Άλλο αυτό κι άλλο το να αποκλείεις όλον τον υπόλοιπο κόσμο από το να είναι επιλέξιμος. Εκτός του ότι θα είχε θέμα συνταγματικότητας κατά τη γνώμη μου, επιπλέον στέλνεις ένα μήνυμα ότι όποιον είναι από το υπόλοιπο δημόσιο δεν τον θέλουμε, όποιον είναι από το εξωτερικό δεν τον θέλουμε -τα παιδιά του brain drain που λέμε-, όποιον είναι από τον ιδιωτικό τομέα δεν τον θέλουμε. Είναι εξόχως προβληματική, κατά τη γνώμη μου, αυτή η θέση, με όλο το σεβασμό.

Σχόλιο δεύτερο προς το ΠΑΣΟΚ και τον κ. Δουδωνή.

Κατ’ αρχάς, κύριε Δουδωνή, καταλαβαίνω από την αναστάτωση ότι ενόχλησαν αυτά που σας είπα. Είπατε ότι δεν θεωρείτε αξιοκρατία αυτό το νομοσχέδιο. Μάλιστα. Κύριε Δουδωνή, πάμε έξω από τη Βουλή, στη Βασιλίσσης Σοφίας, να ρωτήσουμε κόσμο και να τους κάνουμε το εξής ερώτημα: «Έχετε δύο διαδικασίες. Στη μία όλοι οι υποψήφιοι διοικητές νοσοκομείων θα περνάνε από τεστ δεξιοτήτων -όλοι, άπαντες- και μόνο οι δεκαπέντε πρώτοι θα περνάνε στην επόμενη φάση και στην άλλη διαδικασία δεν υπάρχει τεστ». Πάμε να το κάνουμε; Πάμε να τους ρωτήσουμε;

Θα σας πω, λοιπόν, μια ενδέκατη αλήθεια, ειδική για σας, κύριε Δουδωνή. Η ενδέκατη αλήθεια είναι ότι το ΠΑΣΟΚ δεν θεωρεί πιο αξιοκρατική μία διαδικασία στην οποία όλοι οι υποψήφιοι, για παράδειγμα, για τα νοσοκομεία περνάνε από ψηφιακό τεστ δεξιοτήτων, σε σχέση με μία άλλη που εξαρχής πάει όποιος θέλει, χωρίς κανένα φίλτρο. «Όχι» σε όλα είναι το ΠΑΣΟΚ.

Θα κάνω κι ένα τρίτο σχόλιο για τον ΣΥΡΙΖΑ και την κ. Χρηστίδου.

Κυρία Χρηστίδου, σε ένα σημείο θα σταθώ. Παραπονιέστε για διορισμούς. Εγώ θέλω να ρωτήσω: Με τις δεκαπεντέμισι χιλιάδες διορισμούς στην υγεία -εξίμισι μόλις εγκρίθηκαν πριν από δύο βδομάδες- συμφωνείτε ως Αξιωματική Αντιπολίτευση; Συμφωνείτε;

**ΡΑΛΛΙΑ ΧΡΗΣΤΙΔΟΥ:** Τι είπατε πριν από αυτό; Δεν άκουσα τι είπατε!

**ΝΙΚΗ ΚΕΡΑΜΕΩΣ (Υπουργός Εσωτερικών):** Θα το ξαναπώ: Με τις δεκαπεντέμισι χιλιάδες διορισμούς στην υγεία από τη Νέα Δημοκρατία συμφωνείτε ως Αξιωματική Αντιπολίτευση;

**ΡΑΛΛΙΑ ΧΡΗΣΤΙΔΟΥ:** Το πριν δεν άκουσα! Το πριν!

**ΝΙΚΗ ΚΕΡΑΜΕΩΣ (Υπουργός Εσωτερικών):** Γιατί σας ρωτώ επισταμένως; Θα σας πω γιατί σας ρωτώ. Γιατί σε έναν άλλον τομέα τον οποίο τον έχω πρόσφατο, στην παιδεία, ξέρετε πόσους διορισμούς έκανε η κυβέρνηση η πρώτη του Κυριάκου Μητσοτάκη; Είκοσι οκτώμισι χιλιάδες. Ξέρετε πόσους διορισμούς έκανε η κυβέρνηση του ΣΥΡΙΖΑ τεσσεράμισι χρόνια στην παιδεία; Μηδέν! Αλλά έρχεται και γίνεται καλύτερο. Ξέρετε τι ψηφίσατε -το ξέρουν οι συνάδελφοί σας- στον προϋπολογισμό που ψηφίζαμε και ήταν μέσα οι διορισμοί για την παιδεία; «Όχι» ψήφισε ο ΣΥΡΙΖΑ.

Γι’ αυτό, λοιπόν, τα τονίζω όλα αυτά και γι’ αυτό με πολύ μεγάλο ενδιαφέρον θα ήθελα να ξέρω αν οι προσλήψεις που γίνονται τώρα στην υγεία σάς βρίσκουν σύμφωνη ή δεν σας βρίσκουν σύμφωνη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω μια ανακοίνωση προς το Σώμα.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εσωτερικών: «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, είκοσι άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Υπ. τροπολογία 28/6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το σχέδιο νόμου του Υπουργείου Εσωτερικών: «Νέο σύστημα επιλογής διοικήσεων φορέων του δημοσίου τομέα, ενίσχυση της αποτελεσματικότητάς τους και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 253α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, προχωρούμε τώρα στο δεύτερο προγραμματισμένο για σήμερα νομοσχέδιο, σύμφωνα με τη συμπληρωματική ημερήσια διάταξη.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Εθνικό Δίκτυο Μονάδων Αυξημένης Φροντίδας για την αντιμετώπιση ασθενών με Αγγειακά Εγκεφαλικά Επεισόδια (ΜΑΦ ΑΕΕ)».

Η Διάσκεψη των Προέδρων αποφάσισε στη συνεδρίασή της στις 26 Οκτωβρίου 2023 τη συζήτηση του νομοσχεδίου σε μία έως δύο συνεδριάσεις, εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συμφώνησε.

Τον λόγο έχει ο εισηγητής της Νέας Δημοκρατίας κ. Βασίλης Γιόγιακας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

Κύριε Γιόγιακα, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Υπουργέ, κυρίες και κύριοι συνάδελφοι, η χώρα μας ανήκει στις ευρωπαϊκές χώρες με τα υψηλότερα ποσοστά θνητότητας και αναπηρίας ύστερα από αγγειακό εγκεφαλικό επεισόδιο. Έχουμε πενήντα επτά χιλιάδες εγκεφαλικά ανά έτος, από τα οποία έντεκα χιλιάδες τριακόσια είναι θανατηφόρα, ενώ άλλοι δεκατέσσερις χιλιάδες ασθενείς με αγγειακό εγκεφαλικό επεισόδιο ζουν την υπόλοιπη ζωή τους με κάποια μορφή αναπηρίας.

Σύμφωνα με επιστημονική μελέτη που δημοσιεύθηκε μόλις πριν από ενάμιση μήνα, το συνολικό κόστος της διαχείρισης του εγκεφαλικού ανήλθε στα 343 εκατομμύρια ευρώ για το 2021. Σε επίπεδο Ευρωπαϊκής Ένωσης το κόστος που σχετίζεται με τα αγγειακά εγκεφαλικά επεισόδια προβλέπεται ότι θα αυξηθεί κατά 45% έως το 2040. Είναι μία αύξηση που έχει να κάνει κυρίως με τη γήρανση του πληθυσμού, άρα και την αύξηση των ατόμων άνω των εξήντα πέντε ετών, που άλλωστε αποτελούν και την ομάδα υψηλότερου κινδύνου.

Κόντρα σε αυτά τα ανησυχητικά -είναι αλήθεια- στοιχεία, υπάρχουν και καλά νέα. Το εγκεφαλικό είναι συχνά μια κατάσταση που μπορεί να θεραπευτεί, μπορεί να αντιμετωπιστεί. Η αποτελεσματική διαχείριση των περιστατικών στην οξεία φάση, αυτή που ονομάζεται «πρωτογενής πρόληψη», μπορεί και να μειώσει τα ποσοστά θνητότητας και να αποτρέψει σημαντικό βαθμό αναπηρίας.

Αυτή την αποτελεσματική παρέμβαση, προκειμένου να εξασφαλίζεται άμεση διαγνωστική διεύρυνση και θεραπευτική παρέμβαση, εξυπηρετεί η ίδρυση και λειτουργία μονάδων αυξημένης φροντίδας που προβλέπεται στο παρόν νομοσχέδιο.

Τι ορίζεται, λοιπόν, ως μονάδα αυξημένης φροντίδας για ασθενείς με αγγειακά εγκεφαλικά επεισόδια; Είναι η μη αυτοτελής υγειονομική μονάδα που λειτουργεί στο πλαίσιο της νευρολογικής ή παθολογικής κλινικής ή του τμήματος του εκάστοτε νοσοκομείου και δέχεται αποκλειστικά ασθενείς με αγγειακά εγκεφαλικά επεισόδια, παρέχοντας εικοσιτετράωρη ιατρονοσηλευτική υποστήριξη και δυνατότητες παρακολούθησης διαγνωστικών εξετάσεων και θεραπευτικής παρέμβασης.

Τέτοιες μονάδες αυξημένης φροντίδας ιδρύονται και θα λειτουργήσουν σε δέκα γενικά νοσοκομεία και σε επτά πανεπιστημιακά του ΕΣΥ. Σε άλλα δυο νοσοκομεία η υφιστάμενη μονάδα αγγειακών εγκεφαλικών επεισοδίων θα λειτουργεί ως μονάδα αυξημένης φροντίδας. Θα έχουμε δηλαδή σε πρώτη φάση συνολικά δεκαεννέα ΜΑΦ για τα αγγειακά εγκεφαλικά επεισόδια, αριθμός που μπορεί να αυξηθεί έπειτα από κοινή υπουργική απόφαση.

Στο σχέδιο νόμου ορίζεται ελάχιστο προσωπικό τριών ειδικευμένων γιατρών ανά έξι κλίνες της ΜΑΦ. Τη διαχείριση των ασθενών με αγγειακό εγκεφαλικό επεισόδιο αναλαμβάνει τετραμελής διεπιστημονική ομάδα με ειδικευμένους γιατρούς των κλινικών του νοσοκομείου, όπως ακτινολόγους, καρδιολόγους, νευροχειρουργούς και ιατρούς φυσικής και ιατρικής αποκατάστασης.

Ορίζεται επίσης ελάχιστο προσωπικό δέκα νοσηλευτών ανά έξι κλίνες, προκειμένου να καλυφθούν οι απαραίτητες βάρδιες, καθώς και παραϊατρικό προσωπικό τουλάχιστον τριών ειδικοτήτων, από τους οποίους οι δύο είναι φυσικοθεραπευτές. Οι μονάδες αυτές θα στελεχωθούν με μετακινήσεις, αποσπάσεις και ανακατανομές κενών οργανικών θέσεων.

Με κοινές αποφάσεις του Υπουργού Υγείας και συναρμόδιων Υπουργείων θα καθορίζονται οι προϋποθέσεις λειτουργίας μονάδων αυξημένης φροντίδας, οι τεχνικές και χωροταξικές προδιαγραφές, ο εξοπλισμός, η σύνθεση του προσωπικού και άλλα οργανωτικά και διαδικαστικά θέματα.

Θα ήθελα, κυρίες και κύριοι συνάδελφοι, να σημειωθεί ότι το περιεχόμενο των εξουσιοδοτικών διατάξεων απηχεί το αίτημα εκπροσώπων της ιατρικής κοινότητας να συσταθούν ΜΑΦ σε περισσότερα νοσοκομεία και να ενταχθούν περισσότεροι ειδικευμένοι επαγγελματίες. Αναμένουμε, επομένως, με ενδιαφέρον την έκδοση των υπουργικών αποφάσεων, γιατί σε αυτές θα αποτυπώνεται στην ουσία όλη η λειτουργία των μονάδων αυξημένης φροντίδας.

Κυρίες και κύριοι συνάδελφοι, με αφορμή και αυτό το νομοσχέδιο του Υπουργείου Υγείας συζητήθηκε το, δίχως άλλο, υπαρκτό ζήτημα της υποστελέχωσης του ΕΣΥ και το πώς μπορεί να επηρεάσει τη λειτουργία των ΜΑΦ για εγκεφαλικά με κατάλληλο προσωπικό. Σε σχέση με αυτό, ακούσαμε από τον κύριο Υπουργό ότι υπάρχει σχέδιο να προσληφθούν σε αυτές τις μονάδες νευρολόγοι και νευροακτινολόγοι επεμβατικοί, καθώς και πανεπιστημιακοί από ιατρικές σχολές της χώρας μας. Πρόβλεψη υπάρχει, επίσης, και για την κάλυψη των περίπου εκατόν ενενήντα θέσεων νοσηλευτικού προσωπικού που απαιτούνται για την εικοσιτετράωρη λειτουργία των ΜΑΦ με τις έξι κλίνες.

Σχετικά με το γενικότερο θέμα της ενίσχυσης του ΕΣΥ με ανθρώπινο δυναμικό, να θυμίσουμε πρώτα απ’ όλα ότι αναμένεται τους αμέσως επόμενους μήνες η ολοκλήρωση της πρόσληψης τεσσάρων χιλιάδων ατόμων νοσηλευτικού προσωπικού. Κοντά σε αυτούς προσλαμβάνονται χίλια οκτακόσια άτομα διαφόρων κλάδων και ειδικοτήτων. Παράλληλα, έχουν προκηρυχθεί χίλιες εξήντα επτά θέσεις ιατρών κλάδου ΕΣΥ και άλλες διακόσιες εβδομήντα επτά θέσεις για νοσηλευτικό και λοιπό επικουρικό προσωπικό. Επομένως αυτό που αναμένεται είναι να ενισχυθούν τα νοσοκομεία, κάτι που θα συμβάλει και στην καλύτερη δυνατή στελέχωση των ΜΑΦ για τα αγγειακά εγκεφαλικά επεισόδια.

Από τη μια μεριά, θα μου επιτρέψετε να επαναλάβω, κύριε Υπουργέ, την ανάγκη να επισπευστούν οι διαδικασίες προσλήψεων των γιατρών και των νοσηλευτών, να δοθεί σε συνεννόηση με την αρμόδια αρχή, το ΑΣΕΠ, προτεραιότητα στις προσλήψεις υγειονομικών, τόσο σε αυτές που είναι ήδη σε εξέλιξη αλλά και σε εκείνες που έχουν προγραμματιστεί.

Κυρίες και κύριοι συνάδελφοι, κανείς, πόσω μάλλον όσοι από εμάς είμαστε γιατροί, δεν λέει ότι με την ψήφιση του νομοσχεδίου έχουμε αυτόματα ένα δίκτυο οργανωμένων μονάδων για τους ασθενείς με αγγειακό εγκεφαλικό επεισόδιο έτοιμο να λειτουργήσει απόλυτα. Αυτά που λέμε είναι ότι με το νομοσχέδιο αυτό μπαίνουν οι βάσεις, μπαίνει το πλαίσιο, ώστε να έχουμε περισσότερες και καλύτερες μονάδες για να διαχειριστούν αποτελεσματικά τους ασθενείς με εγκεφαλικό στο στάδιο της οξείας φάσης.

Έστω κι αυτό το αρχικό δίκτυο μονάδων υπολογίζεται ότι θα δώσει σημαντικά μετρήσιμα οφέλη: Μείωση των θανάτων από εγκεφαλικά κατά εκατόν πενήντα τον χρόνο. Μείωση των ασθενών με αναπηρία -και άρα των νοσηλευόμενων σε κέντρα αποκατάστασης- κατά χίλια διακόσια ογδόντα περίπου τον χρόνο. Μείωση της νοσηλείας κατά τέσσερις ημέρες για κάθε ασθενή με αγγειακό εγκεφαλικό επεισόδιο. Με λίγα λόγια, μικρότερη θνησιμότητα, λιγότερες αναπηρίες και μεγαλύτερη λειτουργικότητα για όσους επιβιώνουν.

Αυτούς τους στόχους αξίζει να τους επιδιώξουμε, αξίζει να τους στηρίξουμε. Το οφείλουμε πρώτα απ’ όλα σε όσες και όσους, δυστυχώς, θα χρειαστούν περίθαλψη. Όμως, το οφείλουμε και στις οικογένειές τους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο.

Τον λόγο τώρα έχει ο εισηγητής από τον ΣΥΡΙΖΑ κ. Οζγκιούρ Φερχάτ.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με τις αντιδράσεις της ιατρικής κοινότητας να συνεχίζονται κόντρα στην πρόταση της Αναπληρώτριας Υπουργού Υγείας, που μετατρέπει τους ανειδίκευτους αγροτικούς γιατρούς σε προσωπικούς ιατρούς, με την πανελλαδική κινητοποίηση των εργαζομένων στην υγεία σε πλήρη εξέλιξη, με συγκεντρώσεις διαμαρτυρίας στο κέντρο της Αθήνας αλλά και στη Βουλή, αλλά και με κινητοποιήσεις φορέων και κατοίκων των νησιών του Αιγαίου, που διαδηλώνουν για την απαράδεκτη κατάσταση στον τομέα της υγείας στις πλατείες και στα νοσοκομεία των νησιών τους και την ερχόμενη Δευτέρα το απόγευμα έξω από το Υπουργείο Υγείας, μοιάζει με στρουθοκαμηλισμό εμείς να συζητάμε σήμερα το θέμα δημιουργίας μονάδων αυξημένης φροντίδας για την αντιμετώπιση ασθενών με αγγειακά εγκεφαλικά επεισόδια.

Γιατί μπορεί πραγματικά να είναι υπαρκτό το πρόβλημα και καλές οι προθέσεις των εμπνευστών του νομοσχεδίου, αλλά η ίδια η φύση της Κυβέρνησης και οι νεοφιλελεύθερες αγκυλώσεις της, που οδηγούν τη δημόσια υγεία σε διάλυση, δεν επιτρέπει σε κανέναν να είναι αισιόδοξος.

Η προχειρότητα της εξαγγελίας και τα προβλήματα στην υλοποίηση των μονάδων αναδείχθηκαν διεξοδικά στις τέσσερις συνεδριάσεις της Επιτροπής Κοινωνικών Υποθέσεων που προηγήθηκαν της Ολομέλειας. Χωρίς -το τονίζω ξανά- να έχω καμμία διάθεση αμφισβήτησης των προθέσεών σας, κύριε Υπουργέ, αποδεικνύεται για άλλη μια φορά ότι αυτή η Κυβέρνηση είναι τελείως ανεπαρκής στον σχεδιασμό επίλυσης όποιων προβλημάτων υπάρχουν στο σύστημα υγείας. Γιατί δεν είναι δυνατόν μια τέτοια παρέμβαση στο Εθνικό Σύστημα Υγείας να νομοθετείται χωρίς να λαμβάνει υπ’ όψιν την κρίση υποστελέχωσης του ΕΣΥ και την ανάγκη για μία γενναία επένδυση στο ανθρώπινο δυναμικό του συστήματος.

Αυτή η ανάγκη είναι συνολική και επιτακτική στο σύστημα υγείας. Πώς είναι δυνατόν να δημιουργηθεί εθνικό δίκτυο ΜΑΦ με δεκαεννιά μονάδες, όπως μας είπε ο εισηγητής της Πλειοψηφίας, με έξι τουλάχιστον κλίνες ανά μονάδα για τη θεραπεία των ασθενών με αγγειακά εγκεφαλικά επεισόδια, χωρίς την παραμικρή αύξηση των αναγκαίων οργανικών θέσεων στους οργανισμούς των νοσοκομείων που θα λειτουργήσουν αυτές οι μονάδες αυξημένης φροντίδας για αγγειακά εγκεφαλικά επεισόδια; Πώς είναι δυνατόν να υλοποιήσετε έναν τέτοιο σχεδιασμό με τη στελέχωση των μονάδων μέσω μετακινήσεων προσωπικού από άλλα τμήματα του νοσοκομείου ή μεταξύ νοσοκομείων ή με αποσπάσεις γιατρών του ΕΣΥ; Αποδυναμώνετε άλλες κλινικές και τμήματα σε ένα ήδη τραγικά υποστελεχωμένο ΕΣΥ.

Η έλλειψη ιατρικού και λοιπού προσωπικού τόσο στην περιφέρεια όσο και στο κέντρο αυξάνεται καθημερινά. Οι παραιτήσεις στελεχών του ΕΣΥ, η αναστολή λειτουργίας τμημάτων λόγω σοβαρής υποστελέχωσης, η λειτουργία ολόκληρων τμημάτων ακόμα και με έναν ιατρό, η κατάρρευση του ΕΣΥ αναδεικνύεται καθημερινά μέσα από ρεπορτάζ ακόμα και στον φιλοκυβερνητικό Τύπο. Η δημιουργία μονάδας εγκεφαλικών απαιτεί ειδικό εξοπλισμό και ετοιμότητα, σε εικοσιτετράωρη βάση, πολλών ειδικών ιατρών και λοιπού προσωπικού, πράγμα αδύνατο με τη σημερινή κατάσταση στην οποία έχει περιέλθει το ΕΣΥ.

Συστήνετε ΜΑΦ για αγγειακά εγκεφαλικά επεισόδια ως ειδικές μονάδες στα νοσοκομεία του ΕΣΥ. Ενδεικτικά: Στο Γενικό Νοσοκομείο Κέρκυρας, κύριε Υπουργέ, φαντάζομαι ότι έχετε στα χέρια σας την καταγγελία που έγινε σήμερα ότι ασθενής χειρουργήθηκε χωρίς γενική αναισθησία. Αυτή η καταγγελία προήλθε από συγγενικά πρόσωπα του ασθενούς, επιβεβαιώνεται από το ιατρικό και νοσηλευτικό προσωπικό και η διοίκηση του νοσοκομείου έχει διατάξει έρευνα. Σε αυτό το Γενικό Νοσοκομείο Κέρκυρας, εκεί όπου ο ένας και μοναδικός νευρολόγος του νοσοκομείου δεν προλαβαίνει να ανταποκριθεί στα περιστατικά της ειδικότητάς του, καθώς παρέχει υπηρεσίες στα επείγοντα και στις υπόλοιπες κλινικές.

Στο Γενικό Νοσοκομείο της Λαμίας, εκεί όπου ο αριθμός των μόνιμων γιατρών του ΕΣΥ που υπηρετούν σήμερα είναι εβδομήντα πέντε, όταν οι προβλεπόμενες θέσεις, σύμφωνα με τον οργανισμό, είναι εκατόν εξήντα δύο.

Στο Γενικό Νοσοκομείο Ρόδου, εκεί δηλαδή όπου στους τραυματιοφορείς, παραδείγματος χάριν, λόγω της τεράστιας έλλειψης προσωπικού έχουν φτάσει να τους χρωστάνε πεντακόσια δεκαέξι περίπου ρεπό, κανονικές άδειες του 2022 και σε κάποιους ακόμα και του 2021.

Μετονομάζετε τη μονάδα ΑΕΕ του «Παπαγεωργίου» στη Θεσσαλονίκη σε μονάδα αυξημένης φροντίδας αγγειακών εγκεφαλικών επεισοδίων, εκεί όπου από τις είκοσι έξι οργανικές θέσεις έχουν απομείνει μόνο επτά αναισθησιολόγοι, με συνέπεια η αναμονή για χειρουργεία -ανάλογα με το περιστατικό- να κυμαίνεται από έναν μήνα μέχρι δύο χρόνια. Το αποτέλεσμα, βέβαια, είναι πολλοί ασθενείς να πηγαίνουν στον ιδιωτικό τομέα ή σε άλλα κέντρα.

Στις συζητήσεις στην επιτροπή αναδείξαμε τον ελλιπή σχεδιασμό και στην κατανομή των ΜΑΦ ανά την επικράτεια, καθώς μεγάλα γεωγραφικά διαμερίσματα της χώρας μένουν ακάλυπτα. Ο εισηγητής της Πλειοψηφίας μάς πληροφόρησε πως εντάξατε στον σχεδιασμό, καθώς απουσίαζε όλος ο Πειραιάς και τα περίχωρα, το Γενικό Κρατικό Νοσοκομείο της Νίκαιας, εκεί όπου την τραγική κατάσταση στην οποία βρίσκεται το αποκλειστικό τμήμα του νοσοκομείου σάς έχει κοινοποιήσει με επιστολή της η κ. Ματίνα Παγώνη, η Πρόεδρος της ΕΙΝΑΠ, που δεν τη λες και συριζαία.

Και χθες, όμως, με ανακοίνωσή της η Γενική Συνέλευση των Γιατρών του Νοσοκομείου της Νίκαιας αναγγέλλει κινητοποιήσεις για την υποστελέχωση σε όλον τον απεικονιστικό τομέα. Στο Τμήμα Αξονικής και Μαγνητικής Τομογραφίας έχουν απομείνει μόνο δύο μόνιμες ειδικευμένες γιατροί και ένας επικουρικός ειδικευμένος γιατρός σε εννέα οργανικές θέσεις. Το διήμερο 28 και 29 Οκτωβρίου 2023 -για πρώτη φορά στα χρονικά- ο αξονικός τομογράφος του νοσοκομείου ήταν κλειστός, λόγω έλλειψης του ιατρικού προσωπικού. Οι ιατροί των κλινικών αυτές τις δύο ημέρες αναγκάστηκαν να διακομίζουν σε απεικονιστικά εργαστήρια άλλων νοσοκομείων ασθενείς που χρειάζονταν επείγουσα αξονική τομογραφία.

Καταθέτω στα Πρακτικά την επιστολή της ΕΙΝΑΠ και την απόφαση της Γενικής Συνέλευσης των Γιατρών της Νίκαιας για την άθλια κατάσταση που επικρατεί στον χώρο της υγείας.

(Στο σημείο αυτό ο Βουλευτής κ. Οζγκιούρ Φερχάτ καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προσποιείστε ότι δεν καταλαβαίνετε τι πραγματικά συμβαίνει εκεί έξω. Σε όλα τα νοσοκομεία της χώρας από πού να αρχίσεις και πού να τελειώσεις.

Στο νοσοκομείο της Σπάρτης η παθολογική κλινική έχει οδηγηθεί ακόμη και σε αναστολή εφημερίας για επείγοντα περιστατικά, λόγω μη ύπαρξης εφημερεύοντα γιατρού. Η παιδιατρική κλινική δεν εφημερεύει τις μισές ημέρες του μήνα. Για να λειτουργήσει η καρδιολογική, μετακινούνται γιατροί από τα νοσοκομεία των Μολάων, της Καλαμάτας, της Τρίπολης και της Κυπαρισσίας ή συνάπτονται συμβάσεις με ιδιώτες γιατρούς. Με μετακινήσεις γιατρών καλύπτεται και το αναισθησιολογικό τμήμα του νοσοκομείου. Υπάρχουν ημέρες του μήνα που δεν υπάρχει ακτινολόγος γιατρός σε πρωινό ωράριο, ενώ η λειτουργία του τμήματος επειγόντων περιστατικών στηρίζεται σε αγροτικούς γιατρούς και σε ειδικευόμενους γιατρούς λίγων μηνών.

Το Σωματείο Ειδικευμένων Ιατρών του Νοσοκομείου Καλαμάτας έστειλε έγγραφο στην Εισαγγελία Πρωτοδικών Καλαμάτας για την τραγική κατάσταση στην οποία έχουν περιέλθει οι παθολογικές κλινικές, με τις μετακινήσεις από το ένα νοσοκομείο στο άλλο για την κάλυψη των εφημεριών. Μιλούν για εργασιακή εξουθένωση όσων παθολόγων έχουν απομείνει και την καταστρατήγηση κάθε κανόνα σωστής οργάνωσης και κάθε κανόνα ασφαλείας στη λειτουργία των κλινικών.

Πάμε τώρα στην πατρίδα μου τη Θράκη, στο άλλο άκρο της χώρας. Στο Νοσοκομείο της Ξάνθης η ΜΕΘ παραμένει κλειστή εδώ και τρία χρόνια. Η έλλειψη χειρουργών και αναισθησιολόγων έχει καταστήσει τεράστιες τις λίστες αναμονής χειρουργείων. Δεν υπάρχει ΩΡΛ, δεν υπάρχει γαστρεντερολόγος και άλλες ειδικότητες. Λείπουνε. Η λειτουργία της παθολογικής κλινικής βασίζεται σε δανεικούς γιατρούς. Οι κλινικές δεν μπορούν να εφημερεύουν καθημερινά λόγω έλλειψης γιατρών. Το νοσοκομείο οδηγείται σε συρρίκνωση και σε λίγο καιρό μάλλον θα αποτελέσει ένα κέντρο υγείας μέσα στον αστικό ιστό της Ξάνθης. Η είσοδος του ιδιωτικού τομέα θα έλθει ως φυσικό επακόλουθο. Το νοσοκομείο μετατρέπεται σε διακομιδών.

Και μιας και μιλάμε για τη Θράκη, ας πάμε και στη Ροδόπη, στο Νοσοκομείο της Κομοτηνής, το παλαιότερο της περιφέρειας και με μεγάλης επικινδυνότητας κτηριακό πρόβλημα. Οι περισσότεροι υπάλληλοι είναι συμβασιούχοι και οι περισσότεροι γιατροί επικουρικοί. Με περισσότερες από τις οργανικές θέσεις κενές στην παθολογική, στην καρδιολογική και στην παιδιατρική κλινική και κενές τις μοναδικές θέσεις νευρολόγου και δερματολόγου-αφροδισιολόγου, ενώ προβλέπονται.

Στον «Ευαγγελισμό», όπου σχεδιάζετε να λειτουργήσετε ειδική μονάδα αυξημένης φροντίδας για ασθενείς με αγγειακά εγκεφαλικά επεισόδια, τη Δευτέρα που πέρασε οι διάδρομοι στην ψυχιατρική του κλινική είχαν γεμίσει με ράντζα. Συγκεκριμένα, είκοσι τρία ράντζα. Είδαμε φωτογραφίες, έγιναν αποκαλύψεις. Η κλινική έχει αναπτυγμένες είκοσι κλίνες και τη Δευτέρα το πρωί νοσηλεύονταν σαράντα τρεις ασθενείς! Είκοσι τρεις ψυχικά ασθενείς, γυναίκες και άνδρες, βρίσκονταν νοσηλευόμενοι σε φορεία στους διαδρόμους της ψυχιατρικής κλινικής, με μία κοινόχρηστη τουαλέτα και μία ντουζιέρα.

Η ίδια και χειρότερη κατάσταση επικρατεί και στις άλλες ψυχιατρικές κλινικές των νοσοκομείων. Τα ψυχιατρικά νοσοκομεία είναι σε πλήρη διάλυση. Ελπίζω να είναι εν γνώσει σας. Ποιος ευθύνεται για την κατάρρευση; Υπεύθυνη για τη διάλυση των νοσοκομείων και του ΕΣΥ είναι η πολιτική της Κυβέρνησης της Νέας Δημοκρατίας. Ποια είναι η λύση; Η λύση είναι οι μαζικές μόνιμες προσλήψεις για να καλυφθούν όλες οι θέσεις, η παροχή μισθολογικών και εκπαιδευτικών κινήτρων στους γιατρούς, ώστε να έλθουν στα νοσοκομεία και ασφάλεια και η μείωση της εντατικοποίησης στην εργασία.

Σε τέσσερις συνεδριάσεις της επιτροπής αναδείξαμε τον προβληματισμό μας για το άκαιρο του νομοθετήματος. Αντί να δοθεί βάρος στη συγκρότηση μονάδων άμεσης αντιμετώπισης οξέων περιστατικών, θέλετε να συζητάμε για δομές αυξημένης φροντίδας μετά την οξεία φάση του αγγειακού εγκεφαλικού επεισοδίου; Και αν το βασικό είναι η οξεία αντιμετώπιση, η ταχύτητα με την οποία ανταποκρίνεσαι στο περιστατικό και όχι η αποκατάσταση, εκεί αναδεικνύεται άλλο ένα τεράστιο θέμα υποβάθμισης της δημόσιας υγείας, της ζωής των πολιτών, που έχει φέρει με την πολιτική της αυτή η Κυβέρνηση.

Αναφέρομαι στο δημόσιο σύστημα επείγουσας βοήθειας, που πρέπει να καλύπτει κάθε επείγον περιστατικό. Αναφέρομαι στο ΕΚΑΒ, που το έχετε αφήσει χωρίς στελέχωση και που το ενισχύσατε με πυροσβέστες, στρατιωτικούς και υπαλλήλους της τοπικής αυτοδιοίκησης. Αν είναι δυνατόν! Αναφέρομαι στην κατάσταση του ΕΚΑΒ, που το μοναδικό ελικόπτερο της βάσης της Σύρου -που εξυπηρετούσε με τις αεροδιακομιδές όλο το Αιγαίο- έχει αποσυρθεί εδώ και δύο μήνες, που η βάση του στο Άκτιο που εξυπηρετεί τα νησιά του Ιονίου, τις μισές περίπου ημέρες του τελευταίου διμήνου είναι και αυτή χωρίς πτητικό μέσο. Για ποια «άμεση αντιμετώπιση περιστατικών ασθενών που βρίσκονται στην οξεία φάση» και ποια «αποφυγή σημαντικού βαθμού αναπηρίας» μιλάτε στο νομοσχέδιο, όταν στην πραγματική ζωή επιμηκύνετε τον χρόνο διακομιδής του ασθενή; Και όταν το ελικόπτερο φεύγει πλέον από τα Μέγαρα ή την Ελευσίνα;

Αφήνετε, λοιπόν, Αιγαίο και Ιόνιο χωρίς πτητικά μέσα, με πολύωρες αναμονές που μπορούν να επιφέρουν ανεπανόρθωτες βλάβες στην υγεία των νησιωτών, αλλά σχεδιάζετε την ανάπτυξη ΜΑΦ αγγειακών εγκεφαλικών επεισοδίων.

Αλλά και μετά τη νοσηλεία, υπάρχει θέμα αποκατάστασης. Άκουσα τον εισηγητή της Πλειοψηφίας να αναγνωρίζει και αυτός το κενό, να ομιλεί για συμπλήρωση «με περισσότερες δημόσιες δομές και ειδικούς φυσικής ιατρικής και αποκατάστασης».

Χρειάζεται άμεσα η λειτουργία τμημάτων-κλινικών φυσικής ιατρικής και αποκατάστασης, πλήρως στελεχωμένων στα μεγάλα και στα περιφερειακά νοσοκομεία της χώρας, αλλά και μερική έστω στελέχωση των υπολοίπων δημοσίων νοσοκομείων με την ιατρική ειδικότητα της φυσικής ιατρικής και αποκατάστασης.

Για να επιτευχθεί ο στόχος του βαθμού αναπηρίας αλλά και της διάρκειας νοσηλείας μετά από αγγειακό εγκεφαλικό επεισόδιο, όλοι οι υπόλοιποι κρίκοι στη φροντίδα υγείας πρέπει να λειτουργούν με επάρκεια και ασφάλεια. Δεν αρκεί η αλλαγή μιας ταμπέλας για τη δημιουργία ΜΑΦ.

Φιλότιμη η προσπάθεια να «βαφτίσετε» το κρέας ψάρι, αλλά τα δεδομένα της πραγματικότητας δεν αλλάζουν. Η ανάρτηση μιας πινακίδας έξω από ένα τμήμα δεν σημαίνει εξειδικευμένη μονάδα με ειδικό εξοπλισμό και ετοιμότητα πολλών ειδικών ιατρών και λοιπού προσωπικού.

Και μια παρατήρηση: Τι σημαίνει στελέχωση «κατ’ ελάχιστον»; Εξειδικευμένες μονάδες να λειτουργούν με λιγότερο προσωπικό; Οι προβλεπόμενες ειδικότητες είναι αναγκαίες και ιδιαίτερα για το μη ιατρικό προσωπικό. Η στελέχωση οφείλει να περιλαμβάνει και τις τέσσερις ειδικότητες: και φυσικοθεραπευτές και εργοθεραπευτές και λογοθεραπευτές και ψυχολόγους.

Την προχειρότητα του σχεδίου του Υπουργείου ανέδειξαν οι φορείς που ήταν καλεσμένοι σε ακρόαση από την επιτροπή μας, άλλες αμφισβητώντας την οριζόμενη αριθμητική επάρκεια ιατρικού προσωπικού για τη λειτουργία τέτοιου είδους μονάδας και άλλοι περιγράφοντας τι πραγματικά σημαίνει -σύμφωνα με το ΚΕΣΥ- μονάδα αυξημένης φροντίδας, πώς λειτουργεί, πώς στελεχώνεται, πώς διαμορφώνεται ο χώρος και πώς δεν λάβατε τίποτα από αυτά υπ’ όψιν σας.

Τα προβλήματα της πρότασης φαίνεται να είναι πολλά και υπάρχει περίπτωση η εφαρμογή της να επιφέρει μεγαλύτερα, με την αποδυνάμωση και την αποψίλωση άλλων τμημάτων και κλινικών, καθώς οι νεοφιλελεύθερες αγκυλώσεις σας δεν επιτρέπουν ούτε καν την αναφορά της λέξης «πρόσληψη» ακόμη και για επιστήμονες ικανούς να διενεργούν εμβολισμούς.

Έχετε μια τεράστια ευκαιρία, κύριε Υπουργέ, με το Ταμείο Ανάκαμψης. Και μιας και η αναφορά περί οικονομικών, με μια ματιά στην έκθεση του Γενικού Λογιστηρίου του Κράτους που συνοδεύει το νομοσχέδιο εμφανίζεται όλη η λειτουργία του «επιτελικού κράτους». Ένα νομοσχέδιο χωρίς κοστολόγηση. Άλλο ένα νομοσχέδιο στο οποίο η ετήσια δαπάνη, όπως αναφέρεται, «δεν δύναται να εκτιμηθεί» -το βλέπουμε συνέχεια στο κυβερνητικό σας έργο-, καθιστώντας τα παχιά κυβερνητικά λόγια περί ορθής νομοθέτησης λόγια του αέρα!

Έχετε μια τεράστια ευκαιρία, κύριε Υπουργέ, με το Ταμείο Ανάκαμψης. Βελτιώστε τη δημόσια περίθαλψη των πολιτών, σταματήστε την εξουθένωση των εργαζομένων στον χώρο. Διορθώστε τα λάθη σας, φέρτε πίσω τους γιατρούς. Επενδύστε στην υγεία και όχι στα -για άλλη μία φορά- καλοταϊσμένα μέσα μαζικής ενημέρωσης, που κάνουν καθημερινά το μαύρο άσπρο, προφυλάσσοντας ως κόρη οφθαλμού τον Πρωθυπουργό και το περιβάλλον του.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ τον συνάδελφο και για την τήρηση του χρόνου.

Παρακαλώ να κλείσει το σύστημα ηλεκτρονικής εγγραφής των ομιλητών.

Τον λόγο τώρα έχει ο ειδικός αγορητής από το ΠΑΣΟΚ, ο κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, για εμάς στο ΠΑΣΟΚ η ενίσχυση του κοινωνικού κράτους και ιδιαίτερα της υγείας και της παιδείας δεν είναι απλά μια προγραμματική προτεραιότητα. Είναι η ψυχή και η καρδιά της παράταξής μας. Με γνώμονα, λοιπόν, αυτό έχουμε επί της ουσίας εποικοδομητική αντιπολιτευτική διάθεση απέναντι στα νομοθετήματα που κατατίθενται προς ψήφιση στο ελληνικό Κοινοβούλιο. Προτεραιότητά μας ήταν και παραμένει η ενίσχυση και ανασυγκρότηση του ΕΣΥ, ο μετασχηματισμός του σε έναν σύγχρονο οργανισμό ο οποίος θα ανταποκρίνεται με αξιοπρέπεια στις ανάγκες των πολιτών, σε ένα σύστημα που θα υιοθετεί καινοτόμες πρακτικές και θα πληροί τον σκοπό της σύστασής του.

Ας δούμε όμως τη μεγάλη εικόνα στο Εθνικό Σύστημα Υγείας. Αυτή είναι αποκαρδιωτική. Η στελέχωση είναι και η μεγάλη γάγγραινά του. Τα νοσοκομεία αιμορραγούν από στελεχιακό δυναμικό όλων των ειδικοτήτων και είναι η κύρια αιτία δυσλειτουργίας των δομών υγείας, οι οποίες αυξάνονται μέρα με τη μέρα με γεωμετρική πρόοδο. Λόγω των κενών οργανικών θέσεων, έχουμε υπερεφημέρευση, χωρίς ρεπό και άδειες, εξουθένωση του προσωπικού, τα οποία μας οδηγούν σε «εντέλλεσθε» μετακινήσεων προσωπικού, αποδυναμώνοντας τμήματα που ήδη αιμορραγούν. Και όλα αυτά έχουν σαν αποτέλεσμα τις συνεχόμενες παραιτήσεις συναδέλφων, οπότε έχουμε μπει σε ένα σπιράλ αποσάθρωσης.

Ανακοινώσατε πρόσφατα εσείς, κύριε Υπουργέ, ότι θα προχωρήσετε σε προσλήψεις δέκα χιλιάδων υγειονομικών και εργαζομένων στον χώρο της υγείας εντός του 2024. Λίγες μέρες αργότερα ο κ. Μητσοτάκης ανακοίνωσε εξίμισι χιλιάδες προσλήψεις μέσα στο 2024. Τι από τα παραπάνω ισχύει τελικά; Αυτές οι όποιες προσλήψεις θα υλοποιηθούν, θα καλύψουν τα κενά που υπάρχουν σήμερα στις υγειονομικές δομές ή απλά θα αποκαταστήσουν τα κενά που θα προκύψουν έως το τέλος του 2023 λόγω προγραμματισμένων αποχωρήσεων, όπως είναι οι συνταξιοδοτήσεις; Και φυσικά από το 2020 και μετά -γιατί κυβερνάτε ήδη μια πενταετία- υπάρχουν πολύ μεγάλες καθυστερήσεις από την ημερομηνία έκδοσης της κάθε προκήρυξης μέχρι και την έκδοση των οριστικών αποτελεσμάτων. Καθυστερήσεις που φτάνουν και τους είκοσι οκτώ μήνες, όπως, παραδείγματος χάριν, στη 2Κ του 2019. Άρα έχουμε δύο εικόνες: Έχουμε εικόνα κενών θέσεων και την απροθυμία σας να «τρέξετε» τις διαδικασίες. Ήδη από το 2020 έχετε απροθυμία προσλήψεων.

Ας πάμε σε μια άλλη εικόνα. Έχουμε έναν επικοινωνιακό καταιγισμό ανακοινώσεων για την υγεία, όπως οι δηλώσεις της Αναπληρώτριας Υπουργού, της κ. Αγαπηδάκη, που μας ενημέρωσε πως θα καταργήσει τον θεσμό του αγροτικού γιατρού και αντ’ αυτού θα καθιερωθεί ο προσωπικός γιατρός, ένας ανειδίκευτος γιατρός που μόλις έχει αποφοιτήσει από την ιατρική σχολή -με όποια επισφάλεια έχει αυτό για την ποιότητα της πρωτοβάθμιας φροντίδας υγείας-, ο οποίος θα έχει απολαβές ίσες περίπου με αυτές που έχει ένας διευθυντής του ΕΣΥ σήμερα με τριάντα χρόνια υπηρεσίας, ενώ εσείς ισχυρίζεστε σε συνέντευξή σας, κύριε Υπουργέ, ότι ο προσωπικός γιατρός δεν κάνει ο ίδιος διάγνωση και δεν προχωράει σε εξετάσεις. Παρακολουθεί στενά αυτούς οι οποίοι είναι εγγεγραμμένοι σε αυτόν. Τα παραπάνω κάνουν προφανή τη στρεβλή εικόνα και την έλλειψη στοιχειωδών γνώσεων για την πρωτοβάθμια φροντίδα υγείας εκ μέρους της Κυβέρνησης. Αυτό είναι η άλλη εικόνα, η στρεβλή εικόνα και πιθανώς η έλλειψη στοιχειωδών γνώσεων που έχετε.

Πάμε τώρα στο άλλο. Ανακοινώσατε ότι αυτοί οι γιατροί θα λαμβάνουν τον μισθό ενός διευθυντή όπως και ότι θα επαναπατρίσετε Έλληνες γιατρούς από την Κύπρο και τη Μεγάλη Βρετανία με ετήσιες απολαβές από 100.000 έως 150.000 ευρώ, τη στιγμή που αρνείστε την εφαρμογή τελεσίδικων δικαστικών αποφάσεων. Αυτή είναι η άλλη εικόνα. Ότι έχετε μια απροθυμία κατεύθυνσης πόρων στο ΕΣΥ.

Μέσα σε αυτό το πλαίσιο, ας δούμε το συγκεκριμένο νομοσχέδιο που συζητάμε, τη δημιουργία, δηλαδή, Εθνικού Δικτύου Μονάδων Αυξημένης Φροντίδας για αντιμετώπιση ασθενών με αγγειακά εγκεφαλικά επεισόδια. Σύμφωνα με τον ΟΟΣΑ και τον Παγκόσμιο Οργανισμό Υγείας τα εγκεφαλικά αποτελούν τη δεύτερη αιτία θανάτου στην Ευρώπη. Το 16% αυτών των επεισοδίων αφορούν άτομα από δεκαπέντε ως σαράντα εννέα ετών και το 62% άτομα έως εβδομήντα ετών.

Οι προβλέψεις είναι δυσοίωνες. Υπολογίζεται ότι θα έχουμε μια αύξηση κατά 34% των περιστατικών έως το 2035. Στην Ελλάδα έχουμε πενήντα επτά χιλιάδες εγκεφαλικά ανά έτος, από τα οποία το 20% είναι θανατηφόρα και δεκατέσσερις χιλιάδες έχουν υπολειμματική αναπηρία. Άρα σε αυτό το πλαίσιο στη χώρα μας, έχοντας το θλιβερό προνόμιο να είναι από τις τελευταίες που αποφασίζουν να συστήσουν μονάδες για αγγειακά εγκεφαλικά επεισόδια, δεν έχουμε δει ακόμα πολιτική για το αγγειακό εγκεφαλικό. Θα έπρεπε τουλάχιστον να επωφεληθούμε από την εμπειρία άλλων ευρωπαϊκών χωρών και να ακολουθήσει επακριβώς το ευρωπαϊκό υπόδειγμα η χώρα μας. Άρα είναι επιτακτική η διαμόρφωση εθνικών προγραμμάτων για την αντιμετώπιση των εγκεφαλικών που θα περιλαμβάνουν ολόκληρη την αλυσίδα των φροντίδων, από την πρωτογενή πρόληψη και τη θεραπεία έως και τη διά βίου αποκατάσταση.

Αντικειμενικά η ίδρυση ενός τέτοιου δικτύου είναι μια πραγματική ανάγκη και αποτελεί ένδειξη προόδου του συστήματος υγείας και κοινωνικής ευαισθησίας. Αυτό γιατί; Γιατί έχει αποδειχθεί επιστημονικά ότι η νοσηλεία του ασθενούς με αγγειακό εγκεφαλικό επεισόδιο σε αυτή την ειδική μονάδα επηρεάζει ευεργετικά την πρόγνωση του ασθενούς τόσο όσον αφορά την πρώιμη έκβασή του αλλά και την καλύτερη αποκατάστασή του. Άρα πρόκειται για ένα θετικό βήμα, το οποίο όμως δημιουργείται κάτω από ποιες προϋποθέσεις και κάτω από ποιες στοχεύσεις; Θα πρέπει να ξέρουμε ότι σε αυτή τη μονάδα θα πρέπει να παρέχεται η θεραπεία κατά την οξεία φάση τις πρώτες ώρες, είτε με θρομβόλυση είτε με θρομβεκτομή είτε με εμβολισμό, να υπάρχει νοσηλεία ΜΑΦ και να έχει ξεκινήσει σε αυτή τη μονάδα η θεραπεία αποκατάστασης η οποία θα ακολουθήσει μετά σε ένα εξειδικευμένο κέντρο.

Στα παραπάνω βέβαια γίνεται ξεκάθαρο ότι όλα εξαρτώνται από τον χρόνο διάγνωσης και προσέλευσης του ασθενή στις νοσοκομειακές μονάδες και το βασικό στοιχείο της αντιμετώπισης των εγκεφαλικών επεισοδίων είναι ο χρόνος. Τρέχουμε ενάντια στον χρόνο. Άρα η συμβολή του ΕΚΑΒ εδώ είναι καθοριστική. Άρα δεν μπορούμε να έχουμε ένα αποτελεσματικό δίκτυο αντιμετώπισης των αγγειακών εγκεφαλικών επεισοδίων αν δεν ενισχύσουμε και το ΕΚΑΒ ως φορέα, με πρόληψη μόνιμου προσωπικού, με ενίσχυση υλικοτεχνική και κάνοντας διαρθρωτικές αλλαγές στον φορέα, ξεκινώντας από το πλέον αυτονόητο, την επικαιροποίηση του οργανογράμματος του ΕΚΑΒ. Δεν νοείται σύγχρονος φορέας να μην έχει οργανόγραμμα, με αποτέλεσμα να μην μπορεί καν να συμμετάσχει στην κινητικότητα για την κάλυψη του στελεχιακού του δυναμικού. Αυτά είναι αλληλένδετα, κύριε Υπουργέ.

Δημιουργούμε, λοιπόν, Εθνικό Δίκτυο Μονάδων Αυξημένης Φροντίδας για τα αγγειακά εγκεφαλικά με σύσταση σε δεκαεννέα μονάδες ανά την επικράτεια. Ευτυχώς στο παρόν νομοσχέδιο συμπεριλάβατε και το Πανεπιστημιακό Νοσοκομείο του Ηρακλείου, καθώς στο προς διαβούλευση νομοσχέδιο ήταν ξεχασμένο, όπως και το Γενικό Κρατικό Νίκαιας, το οποίο προστέθηκε κατά τη διάρκεια των συνεδριάσεων της αρμόδιας επιτροπής.

Φαίνεται, όμως, ότι δεν υπάρχει χωροταξικός σχεδιασμός ανά την επικράτεια. Δεν έχουμε αριθμό εισαγωγών-νοσηλειών ανά έτος και ανά νοσοκομείο, για να ξέρουμε ουσιαστικά τι στοχεύουμε να αντιμετωπίσουμε και τι πετυχαίνουμε με τα συγκεκριμένα νοσοκομεία. Επιπλέον, υπάρχει μια διαβάθμιση των ΜΑΦ αγγειακών εγκεφαλικών με βάση τη δυνατότητα παρέμβασής τους. Υπάρχουν οι ΜΑΦ που είναι πρωτοβάθμιας φροντίδας, στελεχωμένες με πολυκλαδικές ομάδες επαγγελματιών υγείας, ειδικό εκπαιδευμένο νοσηλευτικό προσωπικό και εικοσιτετράωρη καθημερινή λειτουργία. Αυτός είναι ένας υπότυπος. Υπάρχουν και οι εξειδικευμένες ενδονοσοκομειακής φροντίδας ΜΑΦ, με δυνατότητες επεμβατικής νευροακτινολογίας, εξειδικευμένης νευροχειρουργικής, επίσης σε εικοσιτετράωρη καθημερινή βάση. Δεν μας έχετε εξηγήσει ποιες από αυτές που θα δημιουργήσετε θα είναι πρωτοβάθμιας και ποιες θα είναι εξειδικευμένης νοσοκομειακής φροντίδας κατά την πρώτη φάση και ποια είναι η στόχευση. Θα γίνουν όλες εξειδικευμένες; Σε τι ποσοστό και πού; Ούτε αυτό μάς έχετε πει. Δεν υπάρχει ένας σχεδιασμός.

Φυσικά υπάρχουν νοσοκομεία που θα μπορούσαν να μπουν την επόμενη μέρα σε αυτόν τον σχεδιασμό γιατί έχουν τις ικανότητες, όπως είναι το «Ιπποκράτειο» ή το «Λαϊκό» και φυσικά το Νοσοκομείο της Σύρου, το οποίο, ενώ έχει ΜΑΦ, δεν είναι στελεχωμένη και είναι εκτός προγραμματισμού. Οι Κυκλάδες έχουν περίπου τετρακόσιες χιλιάδες κόσμο το καλοκαίρι. Πρόκειται για ένα νοσοκομείο το οποίο καλύπτει μια πολύ μεγάλη και ευαίσθητη περιφέρεια. Αυτό δεν είναι στους σχεδιασμούς σας.

Ένα πρόσθετο ζήτημα που προκύπτει και δεν μας έχετε εξηγήσει είναι αν μεταβατικά ή μόνιμα θα χρησιμοποιήσετε τις υπάρχουσες ΜΑΦ που είχαμε απ’ τον COVID και σε ποια νοσοκομεία, αν υπάρχει σχέδιο να δημιουργήσετε νέες και με ποιες προδιαγραφές θα δημιουργηθούν οι νέες εκεί που δεν υπάρχουν οι υπάρχουσες ΜΑΦ. Θα τηρούν τις ελάχιστες προδιαγραφές που πρέπει να υπάρχουν και που απαιτείται;

Αναφέρατε ότι το προσωπικό που θα στελεχώνει τις μονάδες θα προέλθει από μετακινήσεις, αποσπάσεις υπάρχοντος προσωπικού και ανακατανομή κενών οργανικών θέσεων. Προφανώς από την εικόνα που σας περιέγραψαν όλοι κατά τη διάρκεια της διαβούλευσης αυτό δεν μπορεί να λειτουργήσει αποτελεσματικά. Θα αποδυναμώσουμε ήδη υποστελεχωμένες κλινικές και τμήματα που λειτουργούν οριακά από το ίδιο νοσοκομείο ή από περιφερειακά νοσοκομεία. Άρα οι νέες προσλήψεις είναι απαραίτητη και αδιαπραγμάτευτη προϋπόθεση για τη δημιουργία των μονάδων και θα πρέπει να αναφέρονται μέσα στο νομοσχέδιο, όπως και η κατάθεση νέων οργανογραμμάτων, με την προσθήκη των νέων κενών οργανικών θέσεων στα νοσοκομεία, στα οποία θα συμπεριλαμβάνουν και τις απαιτούμενες θέσεις με σαφήνεια.

Αυτό χρειάζεται, γιατί πρέπει οι μονάδες αυτές να πληρούν τις προϋποθέσεις ελάχιστου επιπέδου ποιότητας παροχής φροντίδας που καθορίζεται από κατευθυντήριες οδηγίες και το οποίο θέτει τις ελάχιστες προϋποθέσεις για το προσωπικό που θα τις στελεχώσει και όχι το «ή» που υπάρχει στο νομοσχέδιο σε κάθε ειδικότητα, ή τη μία ή την άλλη. Και βέβαια, όχι κατ’ ελάχιστο -ούτε αυτό υπάρχει στο νομοσχέδιο- όπως και η τετραμελής διεπιστημονική επιτροπή, η οποία θα πρέπει να υπάρχει από τη σύστασή της και να είναι ξεκάθαρο ότι επιβάλλεται να είναι μόνιμη -και να μη δύναται- και ισότιμη. Όλα αυτά υπάρχουν στις κατευθυντήριες οδηγίες για τη δημιουργία αυτών των μονάδων.

Εμείς θέλουμε, επίσης, σαν ΠΑΣΟΚ να υπάρχει ένα σύστημα πιστοποίησης, για να έχουμε έναν συνεχόμενο έλεγχο και μια βελτίωση της ποιότητας των παρεχόμενων υπηρεσιών των μονάδων αυτών, στα οποία θα συμπεριλαμβάνεται ένας μηχανισμός τακτικής παρακολούθησης, αναθεώρησης και συγκριτικής αξιολόγησης.

Εάν θέλετε να κάνουμε μεταρρυθμίσεις, ας ξεκινήσουμε από αυτό το νομοσχέδιο. Ας κάνουμε τώρα κάτι καινούργιο, που δεν έχουμε, και να το κάνουμε lege artis, όπως πρέπει. Δεν σας βλέπω.

Τέλος, θα ήθελα να αναφερθώ στις διατάξεις για τη ρύθμιση των ζητημάτων λειτουργίας των μονάδων, οι οποίες έπρεπε να έχουν κατατεθεί στο παρόν νομοσχέδιο, ώστε να αξιολογήσουμε και τον ολοκληρωμένο σχεδιασμό, ο οποίος φαίνεται ότι δεν υπάρχει.

Θα πρέπει να συμφωνήσουμε ότι ο σκοπός του δικτύου είναι να δημιουργηθούν εξαρχής μονάδες αυξημένης φροντίδας αγγειακών εγκεφαλικών με όλα τα οριζόμενα προαπαιτούμενα κριτήρια, τα διεθνή στάνταρντ, με επαρκή στελέχωσή τους -όπως θέλουν οι κανόνες καλής λειτουργίας και πρακτικής- και με πιστοποίηση. Αυτό θα έπρεπε να είναι το ελάχιστο που θα πρέπει να εφαρμόζεται στο παρόν νομοσχέδιο.

Κύριε Υπουργέ, κυρίες και κύριοι συνάδελφοι, η υγεία είναι προϋπόθεση, δείκτης και αποτέλεσμα μιας ευημερούσας και βιώσιμης κοινωνίας. Για εμάς, το ΠΑΣΟΚ - Κίνημα Αλλαγής, η υγεία είναι πολιτική επιλογή και προτεραιότητα. Εμείς θέλουμε ένα δημόσιο σύστημα υγείας, το οποίο θα έχει ένα ολιστικό πλαίσιο πρόληψης, προαγωγής και προστασίας της υγείας, με ετοιμότητα για την αντιμετώπιση κρίσεων, το οποίο θα χτίζεται με σύγχρονους πολιτικούς, στρατηγικούς, επιστημονικούς και υπηρεσιακούς όρους και το οποίο αποτελεί επένδυση για την ανάπτυξη της χώρας και προϋπόθεση για ένα βιώσιμο μέλλον.

Δεν υπάρχει προγραμματισμός στο παρόν νομοσχέδιο. Η αποσπασματικότητα είναι και σκοπιμότητα -θεωρούμε- και δεν υπάρχει καν διάθεση να αξιοποιήσουμε πλήρως το Ταμείο Ανάκαμψης. Διατηρούμε τις επιφυλάξεις μας για το αν αυτό το νομοσχέδιο κατά την εφαρμογή του θα πετύχει την πραγματική στόχευσή του, που είναι η θεραπεία και η αντιμετώπιση του εγκεφαλικού και όχι την παρηγορητική θεραπεία σε έναν ασθενή που υπέστη εγκεφαλικό και απλώς του παρέχουμε μια νοσηλεία.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο και για την τήρηση του χρόνου.

Τον λόγο έχει τώρα ο ειδικός αγορητής του Κομμουνιστικού Κόμματος Ελλάδας κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Μπορεί εμείς αυτές τις ημέρες να συζητούμε ένα σημαντικό νομοσχέδιο που αφορά τον χώρο της υγείας, τις μονάδες αυξημένης φροντίδας αγγειακών εγκεφαλικών επεισοδίων, όμως το ένα μετά το άλλο τα δημόσια νοσοκομεία καταρρέουν, τμήματα και κλινικές τους σε όλη τη χώρα καταρρέουν. Άλλη μια απόδειξη ότι ο κόμπος των τραγικών ελλείψεων και της υποβάθμισης έχει φτάσει πια στο χτένι.

Χειρουργικές αίθουσες κλείνουν, ακόμα και σε κεντρικά νοσοκομεία της Αττικής, θεραπείες τινάζονται στον αέρα, εξετάσεις αναβάλλονται, μια σειρά ιατρικές πράξεις παραπέμπονται στον ιδιωτικό τομέα, γραφεία υποδοχής ασθενών σε μεγάλα νοσοκομεία σηκώνουν τα χέρια, ανακοινώνοντας σε όσους ξεροσταλιάζουν για να εξεταστούν ή να λάβουν φροντίδα για τραύματα κ.λπ. «δυστυχώς, φρακάραμε».

Το λιγοστό υγειονομικό προσωπικό -που είναι εξαντλημένο από τα χρόνια της πανδημίας, με χιλιάδες χρωστούμενα ρεπό και άδειες, με ελάχιστα μέσα στα χέρια του και υποδομές ρημαδιό- δίνει τη μάχη σε πολεμικές συνθήκες και κάθε εβδομάδα είναι χειρότερη από την προηγούμενη.

Και με το δράμα αυτό στις δημόσιες δομές υγείας, ο λαός και οι υγειονομικοί είχαν κλεισμένο ραντεβού εδώ και χρόνια, αφού η κατρακύλα των ελλείψεων προσωπικού, η υποχρηματοδότηση και η επιχειρηματική λειτουργία δεν θα μπορούσαν παρά να οδηγήσουν σε αυτό το αδιέξοδο.

Μόνος ωφελημένος, ο συνήθης ύποπτος για κάθε τραγωδία που ζει ο λαός: Οι μεγάλοι επιχειρηματικοί όμιλοι, που δραστηριοποιούνται και στην υγεία και οι οποίοι αφ’ ενός κερδίζουν νέα πελατεία ανάμεσα στις χιλιάδες αποκλεισμένους ασθενείς από το δημόσιο σύστημα και αφ’ ετέρου από τις μπίζνες τους μέσα στα κρατικά νοσοκομεία, με συμβάσεις, εργολαβίες κ.λπ., στο όνομα της αντιμετώπισης της επείγουσας κατάστασης.

Όλα τα παραπάνω αποτελούν πολιτική της σημερινής και των προηγούμενων κυβερνήσεων, που αντιμετωπίζουν την υγεία ως πανάκριβο εμπόρευμα για τον λαό, με το κράτος να αναλαμβάνει ρόλο τροχονόμου μέσα και έξω από τα δημόσια νοσοκομεία για το μοίρασμα της πίτας στους ομίλους.

Η άλλη όψη του νομίσματος, όμως, είναι η υγεία του λαού, η οποία αντιμετωπίζεται ως κόστος για το κράτος που πρέπει να εξορθολογιστεί και αυτό μεταφράζεται σε δομές υγείας που σαπίζουν, σε εξετάσεις και φάρμακα που δεν καλύπτονται, φορτώνοντας ακόμα μεγαλύτερα βάρη στις πλάτες των εργαζομένων. Την κλιμάκωση αυτής της εγκληματικής πολιτικής που μας έφερε μέχρι εδώ παρουσιάζει τώρα η Κυβέρνηση ως λύση, με τα διάφορα αυτά που ακούμε το τελευταίο διάστημα, προμηνύοντας ακόμα μεγαλύτερα αδιέξοδα για τον λαό και νέες ευκαιρίες για τους επιχειρηματικούς ομίλους.

Ακούμε, συνεχώς, για προσλήψεις που θα γίνουν, από τον Πρωθυπουργό, τον Υπουργό, παράγοντες της Κυβέρνησης, Βουλευτές, που αποτελούν -αυτές οι εξαγγελλόμενες προσλήψεις- ανακύκλωση παλαιότερων υποσχέσεων, αφ’ ενός, και φυσικά δεν φτάνουν να καλύψουν ούτε τις παραιτήσεις, συνταξιοδοτήσεις, υγειονομικών. Τα στοιχεία τα έχετε στα χέρια σας, δεν χρειάζεται να τα λέμε και να τα ξαναλέμε.

Οι μετακινήσεις προσωπικού που γίνονται για να μπαλώνονται τρύπες δημιουργούν ακόμα μεγαλύτερες τρύπες, αφού οδηγούν όλο και περισσότερους στην απόγνωση και σε παραιτήσεις. Τα μισθολογικά κίνητρα που εξαγγέλλετε είναι σταγόνα στον ωκεανό των περικοπών όλα τα τελευταία χρόνια και την αναποτελεσματικότητά τους επιβεβαιώνει και το γεγονός ότι ακόμη και ιδιώτες γιατροί, που τους δόθηκε η δυνατότητα να εργαστούν παράλληλα και στο ΕΣΥ, γυρνάνε την πλάτη στο δημόσιο σύστημα, λόγω των άθλιων συνθηκών.

Να μην πούμε για τα «βαφτίσια» που ετοιμάζεται να κάνει η Κυβέρνηση των αγροτικών γιατρών σε προσωπικούς γιατρούς -αλλάζουμε το όνομα στα νησιά κ.τ.λ. και σε όλη την επικράτεια- που εντάσσονται, όμως, σε κάποια στρατηγική, στη στρατηγική του «γιατρού πορτιέρη» -gate keeping το λένε, εσείς με τα αγγλικά τα πάτε καλά-, με αποστολή να κόβει ασθενείς από την πρόσβασή τους σε ολοκληρωμένες υπηρεσίες υγείας, ώστε να καθιερωθεί το μοντέλο «ελάχιστες δωρεάν υπηρεσίες για όλους» και από εκεί και πέρα, όποιος αντέχει η τσέπη του.

Οι πόροι του Ταμείου Ανάκαμψης που διαφημίζετε ότι θα δώσουν λύσεις έχουν ήδη δρομολογηθεί σε μερικά σοβατίσματα στα κέντρα υγείας, για την ενεργειακή αναβάθμιση και άλλα, χωρίς κανέναν ουσιαστικό αντίκτυπο στην αναβάθμιση του δημόσιου συστήματος υγείας.

Να, λοιπόν, γιατί λέμε ότι απάντηση σε αυτή την πολιτική -που θυσιάζει τη ζωή και την υγεία του λαού μας για τα κέρδη των λίγων, που εσείς τα υπηρετείτε πιστά, όπως και οι προηγούμενοι, με την πολιτική σας- δεν μπορεί να υπάρχει πέρα από την ένταση της οργανωμένης συλλογικής δράσης. Και ακριβώς στη βάση αυτή του κόστους της υγείας είναι το αποτέλεσμα της σημερινής νομοθετικής ρύθμισης που συζητάμε, που είναι αποτέλεσμα του γενικότερου προβληματισμού -όπως μπήκε εισηγητικά και από τον εισηγητή της Νέας Δημοκρατίας, όχι μόνο τώρα εδώ στην Ολομέλεια, αλλά και στην επιτροπή- για το κόστος που προκαλείται στο σύστημα υγείας και με την πρόβλεψη, φυσικά, της περαιτέρω γήρανσης του πληθυσμού τα επόμενα χρόνια.

Ακριβώς αυτό το κριτήριο φαίνεται ότι επικρατεί -όπως και στα γενικότερα εξάλλου ζητήματα της υγείας- και εκτιμώντας ότι αυτό το κόστος παίρνει μια διάσταση παραπάνω από αυτή που θα μπορούσαμε να ανεχθούμε, ενεργοποιούμε κάτι για τον περιορισμό του, το νομοσχέδιο που συζητούμε δηλαδή.

Κοιτάξτε πόσο υποκριτικό είναι αυτό: Αν το κριτήριο των μέτρων ήταν οι λαϊκές ανάγκες για την πρόληψη, θεραπεία και αποκατάσταση των ασθενών με αγγειακά εγκεφαλικά επεισόδια, θα παίρνατε, εσείς, οι άλλοι, οι προηγούμενες κυβερνήσεις, εδώ και δεκαετίες, μέτρα για την πρόληψη, θεραπεία και αποκατάσταση των ασθενών με αγγειακά εγκεφαλικά επεισόδια. Πώς; Με την ανάπτυξη υποδομών πανελλαδικά, την πλήρη στελέχωσή τους, τον εξοπλισμό τους κ.λπ. και φυσικά την πλήρη και δωρεάν παροχή των υπηρεσιών που απαιτούνται σε όλες τις φάσεις από τις δημόσιες μονάδες υγείας.

Ως προς το παραπάνω, αυτό που είπα δηλαδή σε ό,τι αφορά το κόστος, να θυμίσουμε ότι δεν είναι τυχαίο το σχέδιο της ευρωπαϊκής συμμαχίας για τα αγγειακά εγκεφαλικά επεισόδια. Το ξέρετε πολύ καλά, γιατί πάνω σε αυτό πατάτε και έρχεστε και προτείνετε αυτό το νομοσχέδιο. Οι προτάσεις εντάσσονται στον στόχο για μείωση του κόστους, για τη λεγόμενη βιώσιμη ανάπτυξη και τις καλές πρακτικές που αποτελούν κριτήρια των μέτρων για την υγεία, προσαρμοσμένα φυσικά στα μέτρα ανάπτυξης της καπιταλιστικής οικονομίας, που στηρίζετε με όλους τους τρόπους και τα μέσα. Μέτρα, λοιπόν, που δεν θα εμποδίζουν την ανταγωνιστικότητα και τους αντιλαϊκούς δημοσιονομικούς στόχους και ακριβώς αυτά τα μεταφέρουμε στο νομοσχέδιο που συζητούμε. Ξεκινήσαμε με δεκαεπτά ΜΑΦ, φτάσαμε δεκαεννιά. Θα καλύπτουν, λοιπόν, κατά κύριο λόγο την Αττική και τη Θεσσαλονίκη και φυσικά αφήνει ακάλυπτες μεγάλες περιοχές στη χώρα μας.

Συνεπώς με βάση τον αριθμό -ξεκινώντας από αυτό που προτείνεται στο νομοσχέδιο- είναι πολύ πίσω από τις πραγματικές ανάγκες του πληθυσμού, σύμφωνα με τις σύγχρονες δυνατότητες αντιμετώπισης των αγγειακών εγκεφαλικών επεισοδίων. Είπαμε και στην επιτροπή: ΜΑΦ σε κάθε νοσοκομείο στη χώρα. Γιατί, δεν κατάλαβα, δεν χρειάζεται ΜΑΦ σε κάθε νοσοκομείο;

Δεύτερον, στο νομοσχέδιο αναφέρεται ότι οι ΜΑΦ αγγειακών εγκεφαλικών επεισοδίων θα στελεχωθούν με μετακινήσεις προσωπικού από άλλα τμήματα του κάθε νοσοκομείου ή εκεί που, τέλος πάντων, θα δημιουργηθούν ή από άλλες υγειονομικές δομές των υγειονομικών περιφερειών, με ανακατανομή κενών οργανικών θέσεων, με αποσπάσεις προσωπικού του ΕΣΥ. Προβλέπεται, δηλαδή, η δημιουργία ενός νέου τμήματος, ΜΑΦ δηλαδή, στα νοσοκομεία που έχουν επιλεγεί και μάλιστα μονάδα με αυξημένες ανάγκες, χωρίς την απαραίτητη δημιουργία νέων οργανικών θέσεων, με συμπλήρωση και επικαιροποίηση αντίστοιχα του οργανογράμματος ή των οργανογραμμάτων των νοσοκομείων.

Αυτή, λοιπόν, η συνθήκη όχι απλά δεν βοηθά την απρόσκοπτη λειτουργία των ΜΑΦ καθημερινά, όλο το εικοσιτετράωρο, αλλά αντίθετα αποδυναμώνει άλλα τμήματα του νοσοκομείου ή των νοσοκομείων και λοιπές υγειονομικές δομές -από όπου θα μετακινηθεί δηλαδή προσωπικό-, παρά τα γνωστά τεράστια κενά που υπάρχουν σήμερα σε ιατρικό νοσηλευτικό προσωπικό γενικότερα.

Εδώ να σημειωθεί ότι απαραίτητες ειδικότητες για τις ΜΑΦ, όπως είναι για παράδειγμα οι γιατροί φυσικής ιατρικής αποκατάστασης και άλλες ειδικότητες, δεν υπάρχουν στα περισσότερα νοσοκομεία από τα νοσοκομεία που θα εγκατασταθούν ΜΑΦ και φυσικά ούτε προβλέπεται από το παρόν νομοσχέδιο η πρόσληψή τους. Φυσικά απαραίτητη είναι η πρόσληψη όλου του απαραίτητου προσωπικού στα τμήματα που στελεχώνουν τα νοσοκομεία ή το νοσοκομείο και λειτουργούν συμπληρωματικά με τη μονάδα αυξημένης φροντίδας αγγειακών εγκεφαλικών επεισοδίων, είτε εργαστήρια λέγονται αυτά είτε απεικονιστικό τμήμα είτε μονάδες αποκατάστασης και άλλα. Δεδομένου ότι η ανάγκη φροντίδας και αντιμετώπισης των ασθενών με αγγειακά εγκεφαλικά επεισόδια είναι συνεχής και διαχρονική, όλο το απαραίτητο προσωπικό πρέπει να προσληφθεί με σύμβαση πλήρους και αποκλειστικής απασχόλησης. Κάντε το. «Θα».

Τρίτον, να σημειώσουμε ότι στο νομοσχέδιο -το είπαμε και στην επιτροπή, δεν ακούσαμε απάντηση ούτε σε αυτό- δεν αναφέρεται η πρόθεση δημιουργίας εξειδίκευσης στις ειδικότητες νευρολογίας στα αγγειακά εγκεφαλικά επεισόδια, όπως έχει οριστεί από προηγούμενο ΦΕΚ, ούτε αναφέρεται πως θα ενταχθούν οι αντίστοιχοι εξειδικευόμενοι στις ΜΑΦ αγγειακών εγκεφαλικών επεισοδίων. Δεν προβλέπεται επίσης από το νομοσχέδιο η συνεχής εκπαίδευση και ενημέρωση όλου του προσωπικού ανά τακτά χρονικά διαστήματα για όλα τα δεδομένα, που είναι απολύτως αναγκαία και χρειάζεται να διενεργείται δωρεάν -λέμε εμείς- με αποκλειστική ευθύνη του κράτους.

Βασικό στοιχείο, που δεν αναφέρεται επίσης στο παρόν νομοσχέδιο, είναι η χρηματοδότηση της σύστασης και της λειτουργίας αυτών των ΜΑΦ. Είναι προφανές ότι πρέπει να αυξηθούν τα κονδύλια στον κρατικό προϋπολογισμό για τα δημόσια νοσοκομεία, που ήδη είναι πολύ πίσω από τις ανάγκες, ώστε να εξασφαλιστεί η πλήρης και αποκλειστική χρηματοδότηση των ΜΑΦ από το κράτος και φυσικά η οικονομική εξασφάλιση της ανεμπόδιστης λειτουργίας τους.

Τέταρτον, με βάση τις σύγχρονες επιστημονικές οδηγίες, τελικό κομμάτι στην αντιμετώπιση του ασθενούς με αγγειακό εγκεφαλικό επεισόδιο αποτελεί η διασύνδεση της ΜΑΦ με κέντρα αποκατάστασης, ώστε οι ασθενείς να ενταχθούν σε εξειδικευμένο πρόγραμμα αποκατάστασης και φυσικά λειτουργικής επανένταξης στην καθημερινότητά τους. Σήμερα τι υπάρχει; Το ξέρετε, ένα δημόσιο ίδρυμα αποκατάστασης στην Αθήνα και ελάχιστες υποστελεχωμένες κλινικές αποκατάστασης, που κυρίως λειτουργούν συμβουλευτικά σε λίγα νοσοκομεία στην Ελλάδα. Αντίστοιχα, όμως, ο ιδιωτικός τομέας έχει γιγαντωθεί, έχει απογειωθεί. Μάλιστα η Λάρισα είναι από τους πρωτοπόρους, χιλιάδες κλίνες. Ποιος πληρώνει, όμως, είναι το θέμα.

Ο τομέας της αποκατάστασης έχει αφεθεί έρμαιο στον ιδιωτικό τομέα, καθώς αποτελεί φυσικά τεράστιο κομμάτι ή πηγή εσόδων για το κεφάλαιο και τους επιχειρηματίες που επενδύουν. Στο νομοσχέδιο επίσης δεν αναφέρεται και ούτε προβλέπεται η αύξηση των δημόσιων δομών αποκατάστασης που να καλύπτουν τις ανάγκες του πληθυσμού πανελλαδικά.

Πέμπτον, λέμε ότι βασικός στόχος για την αντιμετώπιση των αγγειακών εγκεφαλικών επεισοδίων πρέπει πάντα να αποτελεί η μείωση αυτών των συμπτωμάτων και κατ’ επέκταση με έμφαση ιδιαίτερη στην πρωτογενή πρόληψη, που θα χρειάζεται φυσικά και τροποποιήσεις, ανάλογα με την αντιμετώπιση των παραγόντων κινδύνου που οδηγούν στην εκδήλωση των αγγειακών εγκεφαλικών επεισοδίων.

Ως προς το κομμάτι της αντιμετώπισης της δευτερογενούς πρόληψης και της αποκατάστασης των αγγειακών εγκεφαλικών επεισοδίων, η σύσταση μονάδων ΜΑΦ αποτελεί αποδεδειγμένα καίριο στοιχείο στην ορθή και σύγχρονη αντιμετώπιση των αγγειακών εγκεφαλικών επεισοδίων. Εδώ κανένας δεν διαφωνεί, ιδίως φυσικά όταν αναφερόμαστε στην οξεία φάση. Η αλυσίδα, όμως, ενεργειών για την άμεση και επιστημονικά ορθή αντιμετώπιση των αγγειακών επεισοδίων περιλαμβάνει ενημέρωση, οργάνωση προνοσοκομειακής παρέμβασης, οξεία αντιμετώπιση με κατάλληλη για κάθε ασθενή θεραπεία, νοσηλεία σε εξειδικευμένη ΜΑΦ αγγειακών εγκεφαλικών επεισοδίων και ένταξη σε εξειδικευμένες δομές αποκατάστασης.

Μόνο ένα τέτοιο, λοιπόν, ολοκληρωμένο πρόγραμμα παρέμβασης για τα αγγειακά εγκεφαλικά επεισόδια, που θα οργανωθεί σε αυτή την κατεύθυνση και που θα περιλαμβάνει όλα τα στάδια από το επίπεδο της πρωτογενούς πρόληψης έως την αποκατάσταση, μπορεί να αντιμετωπίσει συνολικά, σφαιρικά και με τον καλύτερο δυνατό τρόπο τα αγγειακά εγκεφαλικά επεισόδια, ώστε να μειωθεί ο αριθμός τους, να αυξηθεί η επιβίωση και η λειτουργική αποκατάσταση των ασθενών και να μειωθούν οι επιπλοκές, η αναπηρία και ο θάνατος που σχετίζονται με αγγειακές εγκεφαλικές νόσους.

Συμπερασματικά, κύριε Πρόεδρε, το γεγονός ότι στον τομέα των αγγειακών εγκεφαλικών επεισοδίων με το νομοσχέδιο, τη συζήτηση και προφανώς την ψήφιση -τουλάχιστον από την Πλειοψηφία- αποσπάται η πρόληψη και η αποκατάσταση και το νομοσχέδιο ακριβώς εστιάζει στην οξεία φάση δεν σημαίνει ότι έχει καλυφθεί η πρόληψη και η αποκατάσταση. Έρχεστε -αν θέλετε- με τις ΜΑΦ -με αυτές τις λίγες που είπαμε κ.λπ.- να ολοκληρωθεί η αντιμετώπιση. Όχι, βέβαια. Η πρόληψη έχει ανατεθεί ουσιαστικά στην ατομική ευθύνη του καθενός, όσο αντέχει η τσέπη του ή όσες δυνατότητες μπορεί να διαθέτει ο ίδιος. Το κράτος τι κάνει; Περιορίζεται σε οδηγίες προς ναυτιλλομένους, ενώ η αποκατάσταση -όπως είπαμε και προηγουμένως- που σχεδόν στο σύνολο κοστίζει τεράστια ποσά -πουλάνε σπίτια ο κόσμος- όσο μπορούν θα την έχουν και όσοι δεν την έχουν στο σπίτι αναμένοντας το μοιραίο.

Έτσι, λοιπόν, οι ΜΑΦ -το νομοσχέδιο εν προκειμένω- έρχονται άμεσα και μακροπρόθεσμα κυρίως να συμβάλουν σε αυτή τη στρατηγική στόχευση της Κυβέρνησης, της Ευρωπαϊκής Ένωσης για μείωση του κράτους και, κατ’ επέκταση, στη μείωση του κόστους των ασθενών για το κράτος και τα ασφαλιστικά ταμεία.

Γι’ αυτό, κύριε Πρόεδρε, εμείς -όπως είπα και στην επιτροπή- θα ψηφίσουμε «παρών» στο νομοσχέδιο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, και για την τήρηση του χρόνου.

Τον λόγο τώρα έχει από την Ελληνική Λύση η ειδική αγορήτρια κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, ας αναλογιστούμε τα πεπραγμένα της Κυβέρνησης της Νέας Δημοκρατίας στον τομέα της δημόσιας υγείας. Πέραν από τους αλλεπάλληλους εκβιαστικούς σας χειρισμούς στην περίοδο του COVID, νομοθετήσατε για την πρωτοβάθμια φροντίδα υγείας τον οικογενειακό γιατρό. Πράγματι, ήταν και είναι επιτακτική η ανάγκη για μια οργανωμένη και αποτελεσματική πρωτοβάθμια φροντίδα υγείας.

Όμως, ο θεσμός του οικογενειακού γιατρού, τον οποίον η Κυβέρνηση της Νέας Δημοκρατίας και οι προκάτοχοί σας, κύριε Υπουργέ, στο Υπουργείο Υγείας νομοθέτησαν ήδη απέτυχε. Οι αριθμοί μιλούν από μόνοι τους. Ήταν βέβαια προδιαγεγραμμένη η αποτυχία αυτή, διότι όλα νομοθετήθηκαν και έγιναν πολύ γρήγορα και βιαστικά, χωρίς σχέδιο για να εξυπηρετηθούν οι προβλεπόμενες χρονικές δεσμεύσεις λόγω μνημονίων. Αφού λοιπόν, απέτυχε ο θεσμός τον οποίο νομοθετήσατε μόλις πριν από λίγους μήνες, κάνετε τώρα λόγο για δημιουργία μονάδων αυξημένης φροντίδας. Αυτό είναι ένα άλλο πυροτέχνημά σας, άλλη μία πρωτοβουλία καταδικασμένη να αποτύχει και αυτή λόγω της βιασύνης και μεγάλων κενών στην πρόβλεψή σας και φαίνεται ότι πάει και αυτή να αποβεί σε βάρος των ασθενών.

Κύριε Υπουργέ, μια μονάδα αυξημένης φροντίδας για να λειτουργήσει δεν χρειάζεται μόνο υλικοτεχνική υποδομή που ούτε καν αυτή δεν έχετε προβλέψει ούτε τώρα στο παρόν νομοσχέδιο που έχει εισαχθεί προς ψήφιση. Χρειάζεται, όμως, κυρίως στελέχωση με προσωπικό, αποκλειστικά εξειδικευμένο στις μονάδες αυξημένης φροντίδας. Δεν μπορεί κάποιος να λαμβάνει προσωπικό ανειδίκευτο στις ανάγκες λειτουργίας των μονάδων αυξημένης φροντίδας και να αναμένει ότι θα έχει αποτέλεσμα και επιτυχία. Αντιθέτως, στις μονάδες αυξημένης φροντίδας ασθενών από αγγειακά εγκεφαλικά επεισόδια, οποιαδήποτε αστοχία ακόμα και η παραμικρή, οποιαδήποτε καθυστέρηση, οποιοσδήποτε πειραματισμός, οποιαδήποτε απουσία εξειδικευμένου τη δεδομένη στιγμή, οποιοδήποτε χαλασμένο είτε εκτός λειτουργίας μηχάνημα, οποιοδήποτε ασθενοφόρο που δεν βρίσκεται στη θέση του, κοστίζει. Κοστίζει σε ανθρώπινες ζωές, κοστίζει σε μόνιμες αναπηρίες, οι οποίες θα μπορούσαν κάλλιστα να έχουν πολύ εύκολα αποφευχθεί με λίγη περισσότερη υπευθυνότητα, με λίγη περισσότερη οργάνωση και συντονισμό. Τόσο απλά.

Άρθρο 1. Επιτρέψτε μας να είμαστε πολύ επιφυλακτικοί με το εγχείρημα και με την αποτελεσματικότητά του. Διευκρινίζουμε ότι είμαστε θετικοί με την ιδέα της έγκυρης και αποτελεσματικής αντιμετώπισης των οξέων περιστατικών αγγειακών εγκεφαλικών επεισοδίων. Η άμεση στοχευμένη και κατάλληλη αντιμετώπιση ιδιαίτερα τις πρώτες ώρες, δίνουν πολύ μεγάλες πιθανότητες να αποφευχθούν σε πολύ σημαντικό βαθμό οι μόνιμες βλάβες στους πάσχοντες. Προβληματιζόμαστε, όμως, ως προς το κατά πόσον η Κυβέρνηση η οποία έχει με πολλούς τρόπους δείξει ότι αδιαφορεί στην ουσία για τη δημόσια υγεία και με την προαγωγή και εξέλιξη αυτής, προτίθεται να προαγάγει σε αντίθεση με όλα τα άλλα, τα οποία έχει οδηγήσει στην κατάρρευση την αντιμετώπιση των αγγειακών εγκεφαλικών επεισοδίων, με σύσταση, οργάνωση και επαρκή λειτουργία μονάδων αυξημένης φροντίδας.

Αντιθέτως, επειδή ακριβώς έχει με πολλούς τρόπους μέχρι σήμερα αποδείξει ότι επιδιώκει στοχευμένα και μεθοδικά την απαξίωση και την υποβάθμιση της δημόσιας υγείας, θεωρούμε ότι τελικώς και αυτό το εγχείρημα θα καταλήξει εκεί και είναι πολύ κρίμα. Διότι ποιος ο σκοπός να δημιουργηθούν μονάδες αυξημένης φροντίδας, όταν δεν μπορούν να λειτουργήσουν ήδη δημιουργημένες μονάδες. Ποιος ο σκοπός να ανοίξει νέες αρμοδιότητες η Κυβέρνηση τη στιγμή κατά την οποία δεν μπορεί ή δεν θέλει να λειτουργήσει τις ήδη υποστελεχωμένες κλινικές, υπολειτουργούσες κλινικές των δημόσιων νοσοκομείων οι οποίες κλείνουν η μία μετά την άλλη.

Η Κυβέρνηση αν είχε σκοπό να μειώσει την θνησιμότητα από τα αγγειακά εγκεφαλικά επεισόδια θα μπορούσε επίσης, να δώσει έμφαση στην πρόληψη και στην εκ των προτέρων διάγνωση των πιθανών ασθενών. Η Κυβέρνηση μπορεί να πετύχει τη μείωση της θνησιμότητας και των αναπηριών αν φροντίσει να προλάβει τους εν δυνάμει ασθενείς πριν καν αυτοί αρρωστήσουν, αν φροντίσει λοιπόν, να ενισχύσει την πρωτοβάθμια φροντίδα υγείας στο στάδιο της διάγνωσης, με απλές διαγνωστικές εξετάσεις ρουτίνας, ακόμα και σε νέους.

Επανερχόμενη στο θέμα των μονάδων αυξημένης φροντίδας, η αποτελεσματική λειτουργία τους είναι ευνόητο ότι προφανώς και απαιτεί εγκαταστάσεις που να λειτουργούν, μηχανική υποστήριξη και επαρκές σε ειδική κατάρτιση και σε αριθμό προσωπικό. Απλά, αυτά είναι τα βασικά και θεμελιώδη.

Τι από αυτά μπορεί να εγγυηθεί η Κυβέρνηση; Τι μπορεί να μας παρουσιάσει ότι πέτυχε μέχρι τώρα; Τι έχει να παρουσιάσει; Τις υπό κατάρρευση υποστελεχωμένες κλινικές; Τα επίσης υπό κατάρρευση κτηριακά συγκροτήματα;

Τη λέξη κατάρρευση, κύριοι συνάδελφοι, τη μεταχειρίζομαι εν προκειμένω μεταφορικά, αλλά δυστυχώς και κυριολεκτικά. Έχει να μας παρουσιάσει η Κυβέρνηση τα βασικά μηχανήματα τα οποία είναι για χρόνια εκτός λειτουργίας; Τα εξαφανισμένα ή τα κακοσυντηρημένα οχήματα; Τα τακτικά χειρουργεία, για τα οποία κάθε μέρα ακούμε για αναστολές της λειτουργίας τους ακόμη και σε νέα νοσοκομεία; Μήπως έχει να μας παρουσιάσει τις κλινικές στα περιφερειακά νοσοκομεία, οι οποίες κλείνουν η μία μετά την άλλη, ή το προσωπικό το οποίο έχει οδηγηθεί σε σωματική και ψυχική και κυρίως σε ηθική εξάντληση; Έχει να μας παρουσιάσει τους εποχικούς υπαλλήλους, οι οποίοι καλύπτουν πάγιες και μόνιμες ανάγκες στον τομέα της υγείας, των οποίων ωστόσο οι συμβάσεις ανανεώνονται ανά εξάμηνο εδώ και τρία χρόνια; Μήπως έχει να μας παρουσιάσει το προσωπικό το οποίο παραιτείται από το ΕΣΥ σωρηδόν; Όσοι συνταξιοδοτούνται κάθε χρόνο, άλλοι τόσοι παραιτούνται.

Πάμε στο άρθρο 3. Διερωτώμεθα κατά πόσον έχει προβλέψει η Κυβέρνηση να οργανώσει κατά τέτοιο τρόπο αυτές τις μονάδες με σκοπό, επί παραδείγματι, να έχει εξασφαλίσει σαφή αναφορά του απαραίτητου ιατροτεχνολογικού εξοπλισμού και σε ποια νοσοκομεία αυτός υπάρχει και λειτουργεί; Και σε περίπτωση βλάβης τι θα συμβεί; Έχει εξασφαλίσει τη δυνατότητα άμεσης επισκευής σε εικοσιτετράωρη βάση όποιας τυχόν βλάβης παρουσιαστεί σε μηχάνημα υποστήριξης; Έχει στελεχώσει η Κυβέρνηση αυτές τις μονάδες με ειδικότητες ειδικά εκπαιδευμένων και έμπειρων αναισθησιολόγων, νευροχειρουργών, φυσίατρων, φυσικοθεραπευτών ακόμη και λογοθεραπευτών, εργοθεραπευτών, οι οποίοι να συνεργάζονται αρμονικά για την αποκατάσταση των ασθενών; Φοβούμαστε πως όχι.

Μόλις προχθές ο κύριος Υπουργός αναφέρθηκε αόριστα σε προσλήψεις. Έχει, λοιπόν, συνειδητοποιήσει η Κυβέρνηση ότι σε αυτή την ασθένεια κάθε λεπτό είναι πολύτιμο και δεν υπάρχει η πολυτέλεια να χάνεται χρόνος σε άσκοπες καθυστερήσεις οι οποίες μπορεί να κοστίσουν ζωές, αλλά και διά βίου αναπηρίες των ασθενών; Τέτοιες πρακτικές, όπως αυτή, οδηγούν το ΕΣΥ στον όλεθρο, στην πλήρη κατάρρευση. Έχουμε ήδη αιμορραγία σε ειδικούς γιατρούς. Αποδυναμώνονται οι κλινικές των δημόσιων νοσοκομείων της χώρας μας με τη μετακίνηση των νοσοκομειακών γιατρών. Και την ίδια στιγμή με το παρόν νομοσχέδιο επιχειρείτε περαιτέρω αποδυνάμωση του ΕΣΥ.

Στο άρθρο 4 βρίσκουμε τον τίτλο οξύμωρο. Με αυτά τα πρόσωπα σκοπεύει η Κυβέρνηση να στελεχώσει τις μονάδες αυξημένης φροντίδας; Με αυτά τα ταλαίπωρα, εξαντλημένα, υποτιμημένα και εγκαταλειμμένα πρόσωπα σκοπεύει να λειτουργήσει τις νέες δομές; Μετατάξεις και μεταφορές από πού θα γίνουν; Από ήδη υποστελεχωμένες δομές, οι οποίες κλείνουν η μία μετά την άλλη; Ή μήπως η Κυβέρνηση σκέπτεται να λειτουργήσει τις μονάδες αυτές με όσους μετέταξε από άλλες υπηρεσίες, για παράδειγμα, από τον Στρατό ή από την Πυροσβεστική, οι οποίοι προφανώς και δεν διαθέτουν εξειδίκευση για περιπτώσεις περίθαλψης ασθενών, οι οποίοι διακομίζονται μεταξύ ζωής και θανάτου εκτάκτως στα νοσοκομεία;

Πάμε στο άρθρο 5. Ο κύριος εισηγητής της Πλειοψηφίας σε προηγούμενη συνεδρίαση τόνισε ότι παραπέμπονται σε υπουργικές αποφάσεις ζητήματα προδιαγραφών εξοπλισμών, σύνθεσης προσωπικού, διαδικασιών και κανόνων λειτουργίας, δηλαδή για τα πάντα. Η Κυβέρνηση επιλέγει να εισαγάγει τέτοιας σπουδαιότητας νομοσχέδιο, χωρίς να έχει ήδη καταλήξει σε τίποτα το οποίο να αφορά στη λειτουργία, τις προϋποθέσεις και τις προδιαγραφές. Πρόκειται για θεμελιώδη ζητήματα για τα οποία η Κυβέρνηση ζητεί τη λευκή επιταγή της Αντιπολίτευσης ώστε να ρυθμίζει μόνο με υπουργικές αποφάσεις.

Ο κύριος Υφυπουργός στην προχθεσινή συνεδρίαση της τρίτης ανάγνωσης στην επιτροπή χαρακτήρισε αυτό το νομοσχέδιο ως ένα νομικό κέλυφος, ένα νομικό πλαίσιο, το οποίο διαπιστώνει μια ανάγκη και δίδει απλούστατα τη σκοπιμότητα που απαιτείται για την έκδοση δευτερογενούς νομοθεσίας. Ο κύριος Υφυπουργός, επίσης, στη συνέχεια της ομιλίας του υποστήριξε ότι η έγνοια αυτών των νομοσχεδίων δεν είναι να λύσουν διοικητικά προβλήματα, ούτε να αποτελέσουν σχέδιο δράσης, αλλά είναι να θέσουν το νομικό πλαίσιο το οποίο θα δίνει μετά στη διοίκηση, στον Υπουργό δηλαδή, τη δυνατότητα έκδοσης δευτερογενούς νομοθεσίας, δηλαδή πολύ απλά υπουργικών αποφάσεων απλών ή κοινών. Και ερχόμαστε να ρωτήσουμε: γιατί να ρυθμίζονται με υπουργικές αποφάσεις όλα τα πρακτικά ζητήματα και όχι με το παρόν νομοσχέδιο, κύριε Υπουργέ;

Στο σημείο αυτό θα ήθελα να αναφερθώ στο περιεχόμενο των συνεδριάσεων της επιτροπής μας. Τι ακριβώς περιμένετε να ψηφίσουμε; Το αν η δημιουργία μονάδων αυξημένης φροντίδας ασθενών με αγγειακά εγκεφαλικά επεισόδια είναι καλή ή κακή, απαραίτητη ή όχι; Αν πρέπει να υφίστανται τέτοιες μονάδες; Αν ένα αξιοπρεπές σύστημα δημόσιας υγείας θα πρέπει να έχει και τέτοιες μονάδες ή όχι; Δεν είναι αυτονόητη η απάντησή μας; Η συζήτηση λοιπόν δεν θα έπρεπε να επικεντρωνόταν στα επιμέρους πρακτικά ζητήματα, σε αυτά δηλαδή τα οποία η Κυβέρνηση σκοπεύει να ρυθμίζει μόνο μέσω έκδοσης υπουργικών αποφάσεων, μακριά από κοινοβουλευτικές διαδικασίες και δημόσιο διάλογο;

Κύριε Υπουργέ, οι καταγγελίες των εργαζομένων αυξάνονται μέρα με τη μέρα και επεκτείνονται. Δείτε τις κινητοποιήσεις και στις εγκαταλελειμμένες Κυκλάδες. Δείτε το κλείσιμο των χειρουργείων στην Κρήτη. Δείτε τις συνεχείς διαμαρτυρίες προσωπικού και ασθενών. Την ίδια στιγμή η Κυβέρνηση επιδίδεται σε άλλα, μακράν της πραγματικότητας, ζητήματα. Ο νόμος υπέρ της υποχρεωτικότητας, ο ν.4820/2021 που εφαρμόστηκε ανάλγητα από 16-8-2021, έθεσε χιλιάδες εργαζόμενους στον χώρο της υγείας σε αμισθί αναστολή εργασίας για δεκαέξι ολόκληρους μήνες. Σε όλο αυτό το χρονικό διάστημα, κατά παρέκκλιση κάθε κείμενης νομοθεσίας και άρθρων του Συντάγματος, και χωρίς την κατάθεση από πλευράς πολιτείας των απαιτούμενων επιστημονικά τεκμηριωμένων και τακτικά επικαιροποιημένων ιατρικών και επιδημιολογικών δεδομένων, το απεχθές μέτρο των αναστολών εργασίας έλαβε τρεις συναπτές παρατάσεις μέχρι και τις 31-12-2022.

Η αυταρχική και εμμονική πολιτική του μέτρου των αναστολών εργασίας δεν έλαβε υπ’ όψιν της, όχι μόνο τα τεράστια προβλήματα στον βιοπορισμό των υγειονομικών και των οικογενειών τους οδηγώντας τους στην απόγνωση, αλλά απέδειξε στην πράξη και την απόλυτη αδιαφορία της Κυβέρνησης για την ολοένα και αυξανόμενη κατάρρευση του ΕΣΥ λόγω των αποτυχημένων μέτρων που λάμβανε η Κυβέρνηση την περίοδο της πανδημίας.

Τον Νοέμβρη του 2022 το Γ΄ Τμήμα του Συμβουλίου της Επικρατείας με την απόφαση 2332/2022 έκρινε αντισυνταγματική την παράταση των αναστολών εργασίας στους υγειονομικούς από 1-4-2022, αφ’ ενός λόγω των συνεπειών του μέτρου στους ίδιους τους εργαζόμενους και στο σύστημα υγείας, και αφ’ ετέρου λόγω της αοριστίας των επιστημονικών δεδομένων που είχε επικαλεστεί το Υπουργείο Υγείας, προκειμένου να δικαιολογήσει τις συνεχείς παρατάσεις του μέτρου. Ωστόσο η Κυβέρνηση αδιαφόρησε για αυτή την απόφαση. Συγκεκριμένα οι υγειονομικοί επέστρεψαν στις εργασίες τους περίπου έναν μήνα αργότερα, όχι σε εκτέλεση της πιο πάνω απόφασης του Σ.τ.Ε., αλλά επειδή συνέπεσε ο τότε Υπουργός Υγείας κ. Πλεύρης να μην παρατείνει περαιτέρω το μέτρο των αναστολών.

Ενδεικτικό είναι πως καμμία απόφαση άρσης αναστολής εργασίας δημοσίου ή ιδιωτικού φορέα δεν επικαλείται την απόφαση του Σ.τ.Ε.. Αντιστοίχως η Κυβέρνηση εξακολουθεί, κατά παράβαση των συνταγματικών επιταγών, να μην έχει ακόμα καταβάλει τους οφειλόμενους μισθούς, αποδοχές και ασφαλιστικές καλύψεις, ένσημα, μισθολογικές ωριμάνσεις και λοιπά, για το διάστημα από 1-4-2022 μέχρι 31-12-2022. Η κραυγαλέα απαξίωση τής πιο πάνω δικαστικής απόφασης από την Κυβέρνηση δείχνει απαξίωση της Κυβέρνησης προς τον θεσμό της δικαιοσύνης εν συνόλω, ενώ δείχνει επίσης ότι η Κυβέρνηση δεν έχει τη βαρύτητα και το κύρος που πρέπει να έχει μια κυβέρνηση ευνομούμενου κράτους, διότι δείχνει ασέβεια προς τις δικαστικές αποφάσεις και μάλιστα ανώτατων δικαστηρίων, όπως η εν λόγω απόφαση του Σ.τ.Ε..

Ως προς το ζήτημα της απαξίωσης του ΕΣΥ από την Κυβέρνηση, σας καλούμε, κύριε Υπουργέ, να δείτε παρακαλώ την αλήθεια. Το ΕΣΥ πάσχει. Πάσχει, πρώτον, από το κύμα μαζικής φυγής του προσωπικού, λόγω των χαμηλών αναξιοπρεπών αποδοχών, τις οποίες έχετε αποφασίσει να τους απονέμετε. Δεν είναι δυνατόν η ευθύνη του νοσηλευτή να αποτιμάται σε 800 ευρώ μηνιαίως και του γιατρού στα 1.800 ευρώ, τη στιγμή κατά την οποία στις λοιπές ανεπτυγμένες χώρες οι αποδοχές είναι πολλαπλάσιες και αντίστοιχες της ευθύνης, της θέσης, αλλά και του κύρους το οποίο απολαμβάνουν αυτές οι θέσεις. Αντιθέτως εδώ στην πατρίδα μας δεν το απολαμβάνουν αυτό το κύρος, διότι το ΕΣΥ πάσχει. Δεύτερον, πάσχει το ΕΣΥ και από την απαξίωση την οποία επιφυλάσσετε στους λειτουργούς του, διότι τους έχετε καταδικάσει να εργάζονται εκτός ορίων, φυσικών και ψυχικών, σε υποβαθμισμένες και υποστελεχωμένες δομές, πέραν των φυσικών τους αντοχών, υποαμειβόμενους και εγκαταλελειμμένους από την πολιτεία.

Κύριε Υπουργέ, κάθε τόσο γίνεται λόγος για μεγάλες αναμονές στις λίστες των χειρουργείων, αναμονές οι οποίες φτάνουν την τριετία. Για ποιες ακριβώς μετακινήσεις προσωπικού μιλάτε; Του ανύπαρκτου; Αυτού που βρίσκεται με το ένα πόδι εκτός του ΕΣΥ; Μα, μόλις κατά τη διάρκεια των συνεδριάσεων της παρούσης επιτροπής για το εν θέματι νομοσχέδιο μιλήσατε το πρώτον γενικά για προσλήψεις χωρίς πρόγραμμα και χωρίς πρόβλεψη για ειδική εκπαίδευση σε γνώση και εμπειρία των νέων στελεχών, κάτι που είναι ενδεικτικό του πόσο βιαστικά η Κυβέρνηση κινήθηκε εισάγοντας το υπό ψήφιση νομοσχέδιο την παρούσα στιγμή. Με αυτή σας την κίνηση η Κυβέρνηση αποδεικνύεται απροετοίμαστη για το εγχείρημα της δημιουργίας των ειδικών δυνάμεων στον τομέα της υγείας τις οποίες φιλοδοξεί να δημιουργήσει.

Πώς ευαγγελίζεστε τη δημιουργία των μονάδων αυτών όταν το 40% των χειρουργικών κλινών είναι κλειστές, σύμφωνα πάντοτε με στοιχεία της ίδιας της ΠΟΕΔΗΝ; Χαρακτηριστικά θα αναφερθώ στο Νοσοκομείο «Αττικόν», το οποίο βρίσκεται στην περιφέρειά μου. Γνωρίζετε ότι είναι κλειστές οι επτά από τις δεκατέσσερις χειρουργικές κλινικές λόγω έλλειψης νοσηλευτικού προσωπικού και αναισθησιολόγων; Αφού έχουμε έλλειψη σε αναισθησιολόγους σε ποσοστό το οποίο φτάνει ακόμα και το ιλιγγιώδες ποσό του 75%, τότε για ποιο ζήτημα μιλάμε; Πάμε στον πόλεμο και δεν έχουμε στρατιώτες ούτε καν μπαρούτι! Και για αυτόν τον παραλογισμό ζητάτε την έγκρισή μας; Αντίστοιχα στοιχεία ισχύουν και για άλλα νοσοκομεία της πατρίδας μας.

Κύριε Υπουργέ, τα γνωρίζετε όλα αυτά. Έχετε όλα τα στοιχεία στη διάθεσή σας. Οι αριθμοί μιλούν και είναι αμείλικτοι. Σας ερωτώ: Τι έκαναν οι προκάτοχοί σας; Τι έκανε η Κυβέρνηση της Νέας Δημοκρατίας για να βελτιώσει τη νοσηρή κατάσταση στην οποία έχει περιέλθει το ΕΣΥ; Πώς σκοπεύετε να δράσετε για να βελτιωθούν τα κακώς κείμενα στο ΕΣΥ; Με μετακινήσεις προσωπικού, με ημίμετρα, με αποσπάσεις, με «πυροτεχνήματα» και πομπώδεις τίτλους νομοσχεδίων, χωρίς ωστόσο όραμα, χωρίς σχέδιο και χωρίς προοπτική, νομοσχεδίων καταδικασμένων σε αποτυχία; Διότι το μέλημά σας δεν είναι η πρόοδος της δημόσιας υγείας, δεν είναι η θεραπεία των αποστημάτων της υγείας, αλλά αντιθέτως είναι η διεκπεραίωση και η εκτέλεση μνημονιακών υποχρεώσεων. Στην Ελλάδα, σύμφωνα με την αιτιολογική έκθεση η οποία υποβλήθηκε, έχει καταγραφεί από τα υψηλότερα ποσοστά θνητότητας και υπολειμματικής αναπηρίας μετά από αγγειακά εγκεφαλικά επεισόδια.

Σας θέτω, λοιπόν, το εξής ερώτημα: Τι είδους καθημερινότητα έχετε εξασφαλίσει για τους πολίτες της πατρίδας μου; Θα σας απαντήσω. Για τους ασθενείς ένα υποστελεχωμένο ΕΣΥ, έναν ανύπαρκτο προσωπικό γιατρό. Από τους νέους μας έχετε στερήσει την ελπίδα για μια ήρεμη και με προοπτικές ζωή στην πατρίδα τους. Αντιθέτως, όμως, τους έχετε «εξασφαλίσει» εργασιακή αβεβαιότητα, άνιση μεταχείριση, φόβο, ανασφάλεια και φυσικά ένα έτοιμο διαβατήριο για την ξενιτιά και δεν δημιουργείτε καμμία προϋπόθεση για κίνητρα επαναπατρισμού τους.

Με αυτές τις συνθήκες τα εμφράγματα, τα αγγειακά νοσήματα, τα αυτοάνοσα νοσήματα, οι νεοπλασίες, τα εγκεφαλικά είναι προ των πυλών και ναι, κύριοι της Νέας Δημοκρατίας, βλάπτετε σοβαρά την υγεία των πολιτών.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής των Σπαρτιατών κ. Μιχαήλ Γαυγιωτάκης.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Πριν ξεκινήσω την αναφορά μου στο επίμαχο νομοσχέδιο, ομολογώ ότι είναι μια φιλότιμη προσπάθεια, αλλά πρέπει να δούμε σε τι κατάσταση είναι σήμερα το Εθνικό Σύστημα Υγείας. Άκουσα πολλούς συναδέλφους να λένε για ελλείψεις, για μετατάξεις. Κάπου εκεί θα στραφώ, αλλά περισσότερο θα μιλήσω με αριθμούς και οι αριθμοί είναι αμείλικτοι.

Θα αναφέρω μόνο μερικά παραδείγματα που αφορούν το νησί μας πρωτίστως, την Κρήτη, όμως είναι ενδεικτικά της τραγικής και διαλυτικής κατάστασης που υπάρχει αυτήν τη στιγμή. Η λίστα αναμονής χειρουργείων στο «Βενιζέλειο» και στο ΠΑΓΝΗ είναι επτά χιλιάδες ασθενείς, στα Χανιά χίλιοι πεντακόσιοι, στο Ρέθυμνο διακόσιοι πενήντα και στον Άγιο Νικόλαο τριακόσιοι πενήντα, δηλαδή έχουμε εννέα χιλιάδες ασθενείς στη λίστα αναμονής στο νησί. Το υπάρχον ιατρονοσηλευτικό προσωπικό δουλεύει με χιλιάδες χρωστούμενα ρεπό, άδειες, υπερεφημερίες, παραβίαση εργασιακών δικαιωμάτων, καθημερινές μετακινήσεις και άλλα. Μόνο στο ΠΑΓΝΗ είχαμε από τις αρχές του έτους παραίτηση πενήντα εργαζομένων και μην ξεχνάμε ότι ήδη είχε εκακόσιες κενές θέσεις. Δουλεύει μία καθαρίστρια για δέκα κλινικές, ένας μεταφορέας για τη νύχτα για όλο το νοσοκομείο, μία νοσηλεύτρια με μία βοηθό νοσηλευτή για σαράντα έως πενήντα ασθενείς.

Κύριε Χρυσοχοΐδη, παύσατε τον διοικητή του νοσοκομείου λόγω έλλειψης αναισθησιολόγων, λες και κάνει αυτός τις προσλήψεις. Τοποθετήσατε τον κ. Λιδάκη που ήταν διευθυντής ιατρικών υπηρεσιών και τον καλέσατε όχι απλά να βρει αναισθησιολόγους, αλλά ταυτόχρονα να στέλνει γιατρούς και σε άλλα νοσοκομεία και συγκεκριμένα στο Νοσοκομείο Ρεθύμνου.

Υπ’ όψιν: Tα ΤΕΠ του Ρεθύμνου λειτουργούν με μία αγροτική γιατρό, αυτούς που θέλετε να κάνετε και προσωπικούς γιατρούς και μέχρι τώρα «μπαλώνουν» τα κενά του ΕΣΥ, ιδίως στα ΤΕΠ. Ο κ. Λιδάκης παραιτήθηκε σε μία εβδομάδα, δηλώνοντας ότι ουδείς διοικητής, ανεξαρτήτως προσωπικής ικανότητας, μπορεί να δώσει οριστική λύση σε τέτοιου μεγέθους προβλήματα χωρίς την κεντρική διοικητική αρωγή, στον βαθμό που τα νοσοκομεία είναι θεσμικά, οικονομικά και διοικητικά εξαρτημένα από το κεντρικό κράτος.

Εσείς απαντήσατε, κύριε Χρυσοχοΐδη, ότι κανείς και τίποτα δεν θα σταματήσει με τις πράξεις ή τις παραλείψεις του την ομαλή λειτουργία του νοσοκομείου και συνεργαστήκατε με ιδιώτες γιατρούς για τρεις μήνες για να τα «μπαλώσετε».

Κύριε Χρυσοχοΐδη, δικές σας και των προηγούμενων Υπουργών Υγείας είναι και οι πράξεις και παραλείψεις στο ΕΣΥ. Τα τελευταία χρόνια πάνω από δέκα χιλιάδες γιατροί έχουν εγκαταλείψει τη χώρα, σύμφωνα με τον ΟΟΣΑ. Ο μέσος όρος νοσηλευτών ανά κατοίκους είναι 8,7 νοσηλευτές προς χίλιους κατοίκους. Ενδεικτικά, στη Δανία είναι δεκαέξι προς χίλιους. Στην Ελλάδα μας είναι 3,4 ανά χίλιους κατοίκους. Ξέρουμε και το παραμύθι με τα «λεφτόδεντρα», αλλά 6 εκατομμύρια για τα κανάλια βρέθηκαν, αυξήσεις για τους διορισμένους διοικητές από εσάς βρέθηκαν, όπως βρέθηκαν και λεφτά για όπλα και εκπαίδευση των πιλότων της Ουκρανίας. Όσο το κράτος, λοιπόν, αντιμετωπίζει την υγεία των πολιτών ως κόστος στον προϋπολογισμό που πρέπει να μειωθεί κι άλλο, λύσεις δεν θα υπάρξουν.

Πάμε στο νομοσχέδιο. Πάμε στο άρθρο 3. Οι ΜΑΦ έχουν σκοπό να διασφαλίσουν τις ζωτικές λειτουργίες του ασθενούς -και πάμε στην παράγραφο δ΄-, την έγκαιρη διενέργεια διαγνωστικών εξετάσεων, την παρακολούθηση της πορείας της νόσου, τη διευκόλυνση ειδικών θεραπευτικών παρεμβάσεων. Μάλιστα. Τι είδους θεραπευτικές παρεμβάσεις μπορούν να κάνουν σε ένα οξύ αγγειακό εγκεφαλικό επεισόδιο ο νευρολόγος και ο παθολόγος; Μπορεί ο παθολόγος να κάνει κρανιοτομή σε ένα αιμορραγικό εγκεφαλικό επεισόδιο; Πιστεύω ότι μόνο ο νευροχειρουργός μπορεί. Μπορεί ένας νευρολόγος να κάνει επαναιμάτωση; Μία οξεία θρόμβωση της καρωτίδας σε ένα ισχαιμικό αγγειακό εγκεφαλικό επεισόδιο εμείς γνωρίζουμε ότι χρειάζεται αγγειοχειρουργό. Μπορεί ο παθολόγος να κάνει φυσική ιατρική και αποκατάσταση τη στιγμή που χρειάζεται ο φυσίατρος; Είναι ερωτήματα που τα είχαμε θέσει και στην επιτροπή, αλλά δεν πήραμε απαντήσεις.

Άρθρο 4 παράγραφος 5: Διαπιστώνουμε «μπαλώματα» όσον αφορά το ιατρικό και νοσηλευτικό προσωπικό με μετακινήσεις και αποσπάσεις. Τα ανέφερα προηγουμένως. Δεν μπορείτε, όμως, να αποδυναμώνετε κι άλλο τα ήδη προβληματικά τμήματα δημιουργώντας νέα. Με το «θα» δεν γίνονται νέα τμήματα.

Είχαμε κάνει συγκεκριμένα σε κάποιο άρθρο -δεν θυμάμαι ποιο είναι, θα το δούμε σε λίγο- προτάσεις, ώστε να οργανωθούν εκστρατείες ενημέρωσης του κοινού, κλήση σε ειδικό αριθμό σε περίπτωση εγκεφαλικού επεισοδίου, όπως γίνεται και στη Γαλλία. Δεν έχετε πάρει τίποτα από τους ξένους. Διάθεση ειδικών μονάδων του ΕΚΑΒ, άμεση διασωλήνωση των ασθενών για ένα οξύ αγγειακό εγκεφαλικό επεισόδιο. Πρέπει να δοθεί μεγάλο βάρος στην πρόληψη, κάτι που δεν έχω ακούσει ακόμα.

Υπάρχει σε όλα αξονικός τομογράφος; Το έχετε ελέγξει αυτό; Πιστεύω ότι το αποτέλεσμα είναι ότι θα επιβαρύνεται ο ασθενής, ο κρατικός προϋπολογισμός και ταυτόχρονα επιβαρύνεται η υγεία και κινδυνεύει η ζωή του κάθε ασθενούς λόγω απώλειας χρόνου. Όπως όλοι γνωρίζετε, η αντιμετώπιση ενός οξέος περιστατικού πρέπει να γίνεται εντός τεσσερισήμισι ωρών από την έναρξή του. Έχουμε ένα παράδειγμα. Ένα οξύ περιστατικό στην Κάσο ή στην Κάρπαθο θα πρέπει να περιμένει ελικόπτερο από Αθήνα να το μεταφέρει στη Ρόδο ή στο Ηράκλειο, που ευτυχώς το συμπεριλάβατε την τελευταία στιγμή. Πρέπει να υπάρχουν αναπνευστήρες, ειδικευμένο προσωπικό για τη διασωλήνωση. Δεν έχει ακουστεί τίποτε από αυτά.

Άρα πιστεύω ότι τα αποτελέσματα που θέλετε να πετύχετε δεν μπορούν ούτε να εκπληρωθούν ούτε να έχουμε τις συγκεκριμένες ειδικότητες χωρίς ελλείψεις, όπως θα έπρεπε να γίνεται βάσει των αναφορών και στα κέντρα τα ξένα. Πιστεύω ότι αυτό το νομοσχέδιο που είναι στο ποδάρι εμείς δεν θα το ψηφίσουμε.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η ειδική αγορήτρια από την Κοινοβουλευτική Ομάδα της Νίκης, η κ. Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Καλησπέρα σας, κύριε Υπουργέ.

Κυρίες και κύριοι συνάδελφοι, στην πρώτη συζήτηση της Επιτροπής Κοινωνικών Υποθέσεων σάς είχα υπενθυμίσει το άρθρο 87 παράγραφος 2 και το άρθρο 88 παράγραφος 3 του Κανονισμού της Βουλής των Ελλήνων, τα οποία αφορούν τις τροπολογίες. Οι τροπολογίες κατατίθενται τρεις ημέρες πριν την έναρξη της συζήτησης στην Ολομέλεια και θα πρέπει να σχετίζονται με το κύριο αντικείμενο του νομοσχεδίου. Ήρθαν δύο τροπολογίες εκπρόθεσμες στις 31-10-2023 και στην 1-11-2023. Παραβλέποντας κατ’ επανάληψη τον Κανονισμό της Βουλής, υποβαθμίζεται η αξία του έργου σας, ο ρόλος των μελών της επιτροπής, αλλά κυρίως υποβαθμίζεται η αναγκαιότητα της τροπολογίας. Κύριε Πρόεδρε, παρακαλώ να μας απαντήσετε σχετικά.

Σχετικά με την τροπολογία-προσθήκη του Υπουργείου Υγείας στο άρθρο 3 παράγραφος 3, αναφέρεται η καταχώριση στο Εθνικό Μητρώο Εμβολιασμών, η διενέργεια του εμβολιασμού και τα στοιχεία των εμβολιασμένων. Εάν δεν αφορά την καταγραφή στατιστικών στοιχείων, σε τι εξυπηρετεί αυτό το φακέλωμα; Θα ξαναέχουμε διαχωρισμό των πολιτών σε κατηγορίες υπάκουων και ανυπάκουων, όπως επιβάλατε επί COVID; Πολίτες μειωμένων δικαιωμάτων με κριτήριο αυτό το μητρώο; Πολίτες χωρίς πρόσβαση σε αγαθά και υπηρεσίες που οι υπόλοιποι είχαν; Ποιος θα έχει πρόσβαση στα ευαίσθητα προσωπικά ιατρικά δεδομένα; Δεν ξεχνάμε ότι στην περίοδο του COVID το πιστοποιητικό εμβολιασμού αποτέλεσε πάσο εισόδου των πολιτών για πρόσβαση σε δημόσιους χώρους, καταστρατηγώντας κάθε έννοια προσωπικού δεδομένου. Όπως το είχε χαρακτηριστικά περιγράψει ο Οδυσσέας Ελύτης, ο οποίος σαν σήμερα το 1911 γεννήθηκε, πρόκειται για μεθοδευμένη και οιονεί επιστημονική καθυπόταξη του ανθρώπου; Για τον πλήρη εξευτελισμό του; Για την ατίμωσή του;

Και φυσικά οι τροπολογίες του Υπουργείου Κοινωνικής Συνοχής και Οικογένειας στο παρά πέντε, αναφορικά με την προσωρινή διοίκηση φορέων κοινωνικής πρόνοιας και τη χρηματοδότηση προγραμμάτων πρόσβασης παιδιών προσχολικής ηλικίας σε υπηρεσίες προσχολικής αγωγής με προϋπολογισμό 35 εκατομμύρια ευρώ. Στις τροπολογίες είσαστε πρωταγωνιστές.

Συνεχίζω με το παρόν σχέδιο νόμου. Τα αγγειακά εγκεφαλικά επεισόδια παραμένουν μία από τις κύριες αιτίες θανάτου και αναπηρίας στην Ευρώπη. Το γεγονός ότι ο αριθμός των ηλικιωμένων στην Ευρώπη αυξάνεται με προβλεπόμενη αύξηση 35% από το 2017 έως το 2050 καταδεικνύει ότι η ολοκληρωμένη διαχείριση των εγκεφαλικών αποκτά έντονο ενδιαφέρον. Είναι ζήτημα επείγον και δυστυχώς επίκαιρο.

Γιατί, όμως, είναι τόσο αυξημένα τα αγγειακά εγκεφαλικά επεισόδια; Ποια μέτρα πρόληψης λαμβάνονται; Μήπως δεν είναι ασύνδετα με την υπόλοιπη νομοθεσία; Με δεκατρείς ώρες θεσμοθετημένης εργασίας ανά ημέρα, την εξαήμερη εργασία και εργασία την Κυριακή, ημέρα αργίας, οι πολίτες βιώνουν έντονο άγχος και στρες. Μας έχετε βάλει στο σπήλαιο του Πλάτωνα. Προσπαθείτε να αντιμετωπίσετε τα υπεράριθμα αγγειακά εγκεφαλικά επεισόδια χωρίς να ασχολείστε με τους ουσιώδεις τρόπους αντιμετώπισής τους.

Αναμφισβήτητα η δημιουργία μονάδων αγγειακών εγκεφαλικών επεισοδίων αποτελεί επιτακτική ανάγκη. Παρατηρείται, όμως, στο παρόν νομοσχέδιο έλλειψη στρατηγικού σχεδιασμού. Τα αγγειακά εγκεφαλικά επεισόδια χρήζουν πρόληψης, θεραπείας και αποκατάστασης. Ποιες ενέργειες έχουν πραγματοποιηθεί προς αυτή την κατεύθυνση; Έχει γίνει μια ουσιαστική επιστημονική, στατιστική και οικονομοτεχνική μελέτη των πραγματικών αναγκών, ώστε να διασφαλιστεί η επίτευξη των στόχων;

Στο άρθρο 1 αναφέρεται ως σκοπός του παρόντος νομοσχεδίου η άμεση αντιμετώπιση περιστατικών ασθενών με αγγειακά εγκεφαλικά επεισόδια που βρίσκονται στην οξεία φάση και η βελτιστοποίηση της πρόληψης, θεραπείας και φροντίδας των ασθενών. Η αύξηση της λειτουργικής ανεξαρτησίας και η αποφυγή σημαντικού βαθμού αναπηρίας με εφαρμογή σύγχρονης θεραπευτικής προσέγγισης. Η μείωση των ποσοστών θνητότητας και η ελάττωση της διάρκειας νοσηλείας. Η παραπάνω ιδανική περιγραφή του νομοσχεδίου καταρρίπτεται σαν μύθος από τα άρθρα που ακολουθούν.

Στο άρθρο 2 γίνεται αναφορά για τη δημιουργία δεκαεννέα μονάδων αυξημένης φροντίδας με έξι κλίνες ανά μονάδα για τη θεραπεία των ασθενών που έχουν υποστεί αγγειακό εγκεφαλικό επεισόδιο. Σύμφωνα με την αιτιολογική έκθεση, υπολογίζεται ότι συμβαίνουν πενήντα επτά χιλιάδες εγκεφαλικά επεισόδια ανά έτος, έντεκα χιλιάδες τριακόσια από τα οποία είναι θανατηφόρα, και δεκατέσσερις χιλιάδες ασθενείς με αγγειακά εγκεφαλικά επεισόδια αναγκάζονται να διάγουν τη ζωή τους με συνοδό αναπηρία.

Και εδώ τίθεται το εξής εύλογο ερώτημα. Πώς οι δεκαεννέα μονάδες επί έξι κλίνες, σύνολο εκατόν δέκα τέσσερις, θα καλύψουν τους πενήντα επτά χιλιάδες ασθενείς; Τα περιστατικά που θα απευθύνονται λόγω του κατεπείγοντος στο κοντινότερο νοσοκομείο χωρίς ΜΑΦ πώς θα αντιμετωπίζονται; Ή μήπως με την επίκληση ενός πρωτοκόλλου που θα ισχύει για τα αγγειακά εγκεφαλικά επεισόδια οι ασθενείς δεν θα γίνονται δεκτοί, με αποτέλεσμα την περαιτέρω αύξηση των θανάτων; Η πρόσφατη εμπειρία μας από την πανδημία ανέδειξε τέτοιες παθογένειες, με την Ελλάδα να καταγράφει υπερβολικά περισσότερους θανάτους από τις υπόλοιπες χώρες.

Συνεχίζοντας με το άρθρο 3, παρατηρείται η άνιση γεωγραφική κατανομή των μονάδων αυξημένης φροντίδας. Αρκετοί νομοί μένουν ακάλυπτοι. Πολλά μεγάλα νοσοκομεία εξαιρούνται της λίστας μονάδων αυξημένης φροντίδας, το «Λαϊκό», το «Τζάνειο», το «Ασκληπιείο», το «Ιπποκράτειο» Θεσσαλονίκης. Μας χαροποιεί βέβαια το γεγονός ότι εισακούστηκε η πρόταση της Νίκης για την ένταξη του Κρατικού Νίκαιας και του ΠΑΓΝΗ.

Ωστόσο, με το παρόν άρθρο υποβαθμίζονται κάποια νοσοκομεία σε κέντρα πρώτων βοηθειών, ενώ σε κάποια άλλα θα προκληθεί υπερφόρτωση περιστατικών. Η άμεση αντιμετώπιση των περιστατικών αυτών εντός τριών ωρών αποτελεί καθοριστικό παράγοντα για την αντιμετώπισή τους και την καλύτερη πρόγνωση. Η θρομβόλυση, η οποία γίνεται με χορήγηση ενδοφλέβιου φαρμάκου εντός τεσσάρων ωρών, πού και σε πόσο χρονικό διάστημα θα γίνει, όταν ο ασθενής είναι κάτοικος απομακρυσμένης ορεινής περιοχής ή ενός ακριτικού νησιού;

Το υποστελεχωμένο ΕΚΑΒ κατέχει πρωταγωνιστικό ρόλο στη διάσωση των ασθενών με αγγειακά εγκεφαλικά επεισόδια, αρκεί να μην αποτελείται από πυροσβέστες, που σε προηγούμενο νομοσχέδιο τους χρίσατε διασώστες.

Συνεχίζοντας με το άρθρο 4, η στελέχωση των μονάδων αυξημένης φροντίδας αγγειακών εγκεφαλικών επεισοδίων πραγματοποιείται με μετακινήσεις προσωπικού από άλλα τμήματα του νοσοκομείου, με μετακινήσεις προσωπικού μεταξύ των νοσοκομείων των υγειονομικών περιφερειών, μέσω ανακατανομής κενών οργανικών θέσεων και με αποσπάσεις ιατρών του ΕΣΥ.

Συμπερασματικά, αποδυναμώνεται το προσωπικό των νοσοκομείων με τις μετακινήσεις αυτές και ανακυκλώνεται το ήδη υπάρχον και εξουθενωμένο προσωπικό. Καταδεικνύεται μεταξύ άλλων η αναγκαιότητα προσλήψεων μόνιμου εξειδικευμένου προσωπικού των απαιτούμενων ειδικοτήτων και όχι επικουρικών, η δημιουργία νέων οργανικών θέσεων για παθολόγους, για εντατικολόγους, για συμβατικούς νευροακτινολόγους, για ιατρούς φυσικής αποκατάστασης, για εργοθεραπευτές, για κοινωνικούς λειτουργούς, για λογοθεραπευτές ή μήπως βασίζεστε για την αναπλήρωσή τους στους γιατρούς με μπλοκάκι επίσης του προηγούμενου νομοσχεδίου;

Ελλείψει των απόλυτων αναγκών του Εθνικού Συστήματος Υγείας και της ανεπάρκειάς του, οι πολίτες οδηγούνται σε ιδιωτικούς φορείς για την περίθαλψή τους. Πέραν της επείγουσας φροντίδας ιδιαίτερο βάρος κατέχει το ζήτημα της αποκατάστασης των ασθενών από εγκεφαλικό.

Τι μέλλει γενέσθαι για τα άτομα με μόνιμες ή ημιμόνιμες βλάβες και δυσλειτουργίες; Επί του παρόντος το ένα και μοναδικό δημόσιο κέντρο αποκατάστασης στην Αθήνα κατ’ ουδένα τρόπο μπορεί να εξυπηρετήσει τον μεγάλο όγκο των περιστατικών. Υπάρχει κάποιος σχεδιασμός με τη δημιουργία δημόσιων κέντρων αποκατάστασης; Η αναβάθμιση της δημόσιας υγείας αποτελεί επιτακτική ανάγκη. Αν δεν αναβαθμιστεί, όμως, σε γερά θεμέλια, θα καταρρεύσει υπό το βάρος, μάλιστα, του τεράστιου δημογραφικού προβλήματος της γήρανσης του πληθυσμού που αντιμετωπίζει η χώρα μας.

Τονίζουμε την ανάγκη για δημόσια υγεία υψηλού επιπέδου για όλους τους Έλληνες. Για τη Νίκη είναι στοίχημα ηθικού πολιτισμού, εθνικής συνοχής και κοινωνικής αλληλεγγύης. Στηρίζουμε την αναγκαιότητα της δημιουργίας μονάδων αυξημένης φροντίδας αγγειακών εγκεφαλικών επεισοδίων. Καταψηφίζουμε τα επί μέρους και έωλα άρθρα του παρόντος σχεδίου νόμου.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε την κυρία συνάδελφο.

Κυρίες και κύριοι συνάδελφοι, ο Βουλευτής κ. Θεόδωρος Ρουσσόπουλος ζητεί άδεια ολιγοήμερης απουσίας στο εξωτερικό για το διάστημα από 13 έως 14 Νοεμβρίου και από 17 έως 19 Νοεμβρίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Τον λόγο έχει τώρα από την Πλεύση Ελευθερίας η ειδική αγορήτρια κ. Γεωργία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, να πούμε ότι είναι προφανές για εμάς, κύριε Υπουργέ, αγαπητοί Βουλευτές, ότι τελικά αυτή η διένεξη για το αν πρέπει μια πολιτική να είναι ανθρωποκεντρική ή αναπτυξιοκεντρική, αν μπορώ να χρησιμοποιήσω αυτή τη λέξη, στην πραγματικότητα δεν υφίσταται. Δεν γίνεται το δισκοπότηρο της ανάπτυξης να είναι το μέσο για ένα καλύτερο αύριο.

Με λίγα λόγια, μια μικρή αύξηση του μισθού, για παράδειγμα, όσο καλοδεχούμενη και αν είναι, δεν είναι αυτό που θα φέρει ένα καλύτερο αύριο και μια ποιοτικότερη διαβίωση. Ναι, θέλουμε και καλύτερη οικονομία και επενδύσεις. Το πραγματικό όφελος, όμως, αυτό που θα αλλάξει ριζικά το επίπεδο της ζωής μας και θα οδηγήσει τους πολίτες αυτής της χώρας σε μια καλύτερη ζωή είναι η επένδυση στον ίδιο τον άνθρωπο. Είναι γνωστό παγκοσμίως πως όσο πιο υγιείς, καταρτισμένοι, ελεύθεροι πολίτες ζουν σε μια χώρα, τόσο περισσότερο αυτή ευημερεί και διαπρέπει. Και θα μου πείτε πώς θα γίνει αυτό χωρίς χρήματα;

Θα γίνει, κυρίες και κύριοι, με αλλαγή των προτεραιοτήτων. Δεν γίνεται η παιδεία και η υγεία να είναι πάντα τελευταία σε αυτή τη χώρα. Θα έπρεπε να μας καίει αυτό το ζήτημα. Θα έβαζα και τον πολιτισμό μέσα στις προτεραιότητες, αλλά είμαστε μακριά, δυστυχώς, ακόμα από το να κατανοήσουμε τη σημαντικότητά του. Και αντί να κοιμόμαστε και να ξυπνάμε με αυτή την ησυχία, η υγεία και η παιδεία είναι τα τελευταία θέματα που συζητάμε και αυτά αποσπασματικά.

Και, φυσικά, ακόμα και έτσι, δεν μπορούμε να έχουμε αντίρρηση στις αποσπασματικές ρυθμίσεις για την υγεία των πολιτών, όπως ακριβώς είναι και αυτό το νομοσχέδιο για δημιουργία μονάδων αυξημένης φροντίδας για ασθενείς με εγκεφαλικά επεισόδια.

Δεν σταματάμε, όμως, να ανησυχούμε για το υποστελεχωμένο ΕΣΥ μέσα στο πλαίσιο του οποίου θα ενταχθούν οι μονάδες αυτές. Κι αυτό είναι ένα πλαίσιο ανεπαρκές, με έλλειψη μόνιμου προσωπικού, άρνηση κινήτρων για το προσωπικό αυτό ώστε να στελεχώσει απομακρυσμένες και απομονωμένες περιοχές, με το ΕΚΑΒ σε ανεπάρκεια, τόσο μεγάλη ανεπάρκεια που είναι σαν να μην υπάρχει σε περιοχές όπως στον Έβρο, για παράδειγμα, που είναι ο μεγαλύτερος νομός της Ελλάδας. Εκεί υπάρχουν μόνο δύο ασθενοφόρα. Μέσα στον Οκτώβριο είχαμε διπλό περιστατικό, ένα περιστατικό καρδιακού επεισοδίου και ένα εγκεφαλικού επεισοδίου. Κανένα ασθενοφόρο δεν προλάβαινε να πλησιάσει την Ορεστιάδα έγκαιρα. Ιδιώτες ανέλαβαν τη διακομιδή των ασθενών, γιατί ήταν δύο, και ο ένας εκ των οποίων κατέληξε στον δρόμο.

Το σχέδιο για την πρωτογενή αεροδιακομιδή είναι ξεχασμένο και αδρανές και πραγματικά αναρωτιέμαι πώς ακριβώς ετοιμαζόμαστε για μια μάχη με τον χρόνο, γιατί περί αυτού πρόκειται, χωρίς να έχουμε φροντίσει να φτάνει ο ασθενής έγκαιρα στο νοσοκομείο. Για αυτό τον λόγο νομίζω φτιάχνονται και οι ΜΑΦ, για να αποφύγουμε τη βαριά ζημιά που αφήνει στον ασθενή η καθυστερημένη παρέμβαση. Χωρίς δημιουργία τα απομακρυσμένα περιστατικά, αλλά και αυτά που συμβαίνουν ακόμα και μέσα στον αστικό ιστό, δεν θα τα προλάβουμε ποτέ έγκαιρα.

Και άντε και φτάσαμε στο νοσοκομείο. Πώς θα έχουμε μια συντονισμένη ομάδα που θα λειτουργήσει γρήγορα και σωστά, όταν θα μετακινούμε αγγειοχειρουργούς, νευροχειρουργούς, φυσιάτρους, επεμβατικούς ακτινολόγους και γιατρούς ΜΕΘ από άλλα τμήματα του ίδιου του νοσοκομείου ή ακόμα και από άλλα νοσοκομεία; Πώς ακριβώς θα λειτουργήσει αυτό; Υποστελεχώνοντας άλλα τμήματα προφανώς πολύ πιθανόν από τις μονάδες ΜΕΘ και κάθε φορά με ελλείψεις σε προσωπικό που δεν θα μπορούν να καλυφθούν για διάφορους ευνόητους λόγους. Θα κάνουμε άλλη μια φορά μισές δουλειές. Πώς λειτουργεί, λοιπόν, μια υψηλού συντονισμού και συνεργασίας ομάδα με αυτές τις συνθήκες;

Όλοι ξέρουμε πως υπάρχουν πανάκριβα μηχανήματα στα νοσοκομεία της επικράτειας που δεν χρησιμοποιούνται γιατί δεν υπάρχει κανείς να τα χειριστεί. Κλινικές κινδυνεύουν να κλείσουν επειδή γιατροί και νοσηλευτές σηκώνουν τα χέρια ψηλά όταν καλούνται να περιθάλψουν περιστατικά άλλων ειδικοτήτων. Και εμείς μιλάμε για υψηλού επιπέδου συντονισμό και υπηρεσίες. Πώς θα γίνει αυτό;

Πότε και πώς θα λυθούν τα περιφερειακά άλυτα προβλήματα που πλαισιώνουν τις πολυπόθητες ΜΑΦ; Πολύ σωστά επισημαίνουμε πως τα εγκεφαλικά επεισόδια αυξάνονται ετησίως με πληροφορίες που μας λένε ότι φτάνουν μέχρι και τα τριάντα χιλιάδες -στην Ελλάδα ακούστηκαν και άλλα νούμερα πολύ μεγαλύτερα- και πως η διάρκεια αποκατάστασης των ασθενών στην Ελλάδα είναι μεγάλη σε σχέση με τις άλλες χώρες της Ευρωπαϊκής Ένωσης. Ποιο είναι το σχέδιο δράσης για αυτό;

Το νομοσχέδιο στην αρχή του μιλάει για πρόληψη μόνο στον τίτλο και κατ’ αναφορά. Δεν υπάρχει καμμία πρόταση ή προβληματισμός για το θέμα αυτό και το θέμα αυτό είναι τεράστιο και σημαντικό. Θα έπρεπε να μιλάμε ακόμα και στους μαθητές. Από τόσο νωρίς θα έπρεπε να ξεκινήσει αυτή η πρόληψη για διαχείριση του άγχους, για άθληση σε κάθε ηλικία, για διατροφή. Αυτοί οι θησαυροί αποτελούν εργαλεία που θα μπορούν οι πολίτες να χρησιμοποιούν σε όλη τους τη ζωή. Προτιμάμε να αφήνουμε τους μαθητές να λιποθυμούν από το άγχος στις πόρτες των σχολείων εν καιρώ εξετάσεων, παρά να μιλήσουμε για διαχείριση αναπνοής και συγκέντρωσης μην τυχόν και θυμίσει ανατολίτικη κουλτούρα. Έχουμε και αυτό το πρόβλημα.

Θα μου επιτρέψετε να κάνω μια μικρή παρένθεση πάνω σε αυτό το θέμα με όλη την αγάπη στους ανθρώπους που έχουν ανάγκη τη θρησκεία, γιατί και αυτή είναι μια βαλβίδα εκτόνωσης στα προβλήματα που υπάρχουν στη ζωή μας. Πώς θα λυθούν, όμως, αυτά τα προβλήματα; Αντί να αποτρέπει η εκκλησία το ποίμνιό της να εμπλουτίζει τις γνώσεις του και να διευρύνει το πνεύμα του, ας αναρωτηθεί ποιος είναι ο λόγος που ο Χριστιανός έχει χάσει την επαφή του με την θρησκεία. Ποιος διαβάζει την Αγία Γραφή στις μέρες μας; Από τους Χριστιανούς που γνωρίζω εγώ κανένας. Την Καινή και την Παλαιά Διαθήκη ποιος τη διαβάζει; Υπάρχουν εξαιρετικά εδάφια μέσα εκεί. Δεν είναι η γιόγκα ο κίνδυνος, αλλά το ότι δεν γνωρίζουμε την ουσία και το γράμμα της θρησκείας μας και έχουν φροντίσει να μας κρατούν μακριά από την ουσία οι μεσολαβητές και ο δογματισμός τους, αυτοί που φωνάζουν πως γνωρίζουν ποιο είναι το άγνωστο. Αν είναι δυνατόν! Ποιος μπορεί να γνωρίζει το άγνωστο; Γιατί το άγνωστο είναι ο Θεός και μπορούν να μας δώσουν να το πιούμε αμάσητο, αφού το έχουν μασήσει αυτοί στη θέση μας.

Βάλτε μελέτη και ανάλυση των εδαφίων της Καινής Διαθήκης στα σχολικά βιβλία, αντί να δίνετε πληροφορίες και στείρες ημερομηνίες για τις εικονομαχίες, για παράδειγμα. Αυτοί που φωνάζουν τελικά αντί να προάγουν την κριτική ικανότητα και την έρευνα, προάγουν την άγνοια και τον φόβο. Δεν είναι η θεοκρατία η λύση στο πρόβλημα ούτε η αυστηρότητα και οι απαγορεύσεις.

Και μιας και μιλάμε για εκπαίδευση, δεν θα έπρεπε να υπάρχει και στο συγκεκριμένο θέμα μας εκπαίδευση και ενημέρωση στην αναγνώριση συμπτωμάτων του εγκεφαλικού όχι μόνο από το υγειονομικό προσωπικό που και εκεί είναι απαραίτητο, αλλά και από τους πολίτες;

Πολλές φορές βλέπουμε ελαφρά επεισόδια τα οποία περνάνε απαρατήρητα. Κανείς δεν γνωρίζει τι έχει συμβεί. Δεν θα έπρεπε να μιλάμε για τον ανύπαρκτο ελεύθερο χρόνο, την οικονομική ανασφάλεια που βασανίζει τους πολίτες, την έλλειψη στόχων, την έλλειψη πάρκων και χώρων χαλάρωσης, την αποστέρηση του ονείρου και του οράματος στους νέους μας, την έλλειψη πρόσβασης σε χώρους τέχνης και πολιτισμού;

Έλεγα στην επιτροπή για τη λέξη «αγαλλίαση», που σημαίνει «γιατρεύομαι μέσα από τη χαρά, την ομορφιά». Ο πολιτισμός μας, όμως, απέχει από όλα αυτά και από τόσα άλλα που συνιστούν μια ολιστική προσέγγιση και πρόληψη και δεν στοιχίζουν τόσο. Και είναι μια πολυεπίπεδη και μακροχρόνιας απόδοσης επένδυση, επένδυση στον άνθρωπο.

Και, βέβαια, στο τέλος έρχεται ο γολγοθάς της αποκατάστασης για τους ανθρώπους που τελικά νοσούν. Είναι άλλο ένα θέμα που δεν αγγίζεται ούτε από το παρόν νομοσχέδιο, αλλά ούτε και από το υπάρχον σύστημα υγείας. Τι γίνεται όταν με το καλό βγει ο άνθρωπος από τις μονάδες αυτές; Για τα εγκεφαλικά επεισόδια ο προτεινόμενος χρόνος αποκατάστασης είναι σαράντα πέντε με εκατόν είκοσι μέρες μας λένε. Όμως, όλοι ξέρουμε πως οι άνθρωποι σε πολλές των περιπτώσεων χρειάζονται μήνες εντατικής εργοθεραπείας, εντατικής δουλειάς και στήριξης.

Τι προσφέρουμε για αυτό; Διακόσιες είκοσι δημόσιες κλίνες ανά την Ελλάδα, οι περισσότερες στην Αθήνα, και με τη δεύτερη σε μέγεθος πόλη μας, τη Θεσσαλονίκη, να μην έχει ούτε μία. Αγαπημένοι μου φίλοι έτρεχαν στο Αμύνταιο από τη Θεσσαλονίκη για αποκατάσταση για δέκα μήνες. Οι υπόλοιπες κλίνες είναι ιδιωτικές και συνεργάζονται με το δημόσιο. Η αποζημίωση από τον ΕΟΠΥΥ είναι στα 150 ευρώ ημερησίως σε κλειστή νοσηλεία. Μετά πέφτουμε στα 70 για εξωτερικούς ασθενείς, 40 ευρώ για οκτώ ώρες παραμονής και ούτω καθεξής. Φυσικά, τα έξοδα είναι πολύ παραπάνω.

Και πώς λειτουργεί ο ΕΟΠΥΥ; Θα σας πω την πρόσφατη μαρτυρία, κάτι που διάβασα σήμερα κιόλας όλες της Ντίνας Μαγδαλιανίδη, θύμα του περίφημου τρένου στα Τέμπη. Το ελάχιστο που θα μπορούσαμε να προσφέρουμε σε αυτά τα παιδιά -αυτό το κορίτσι το συγκεκριμένο είναι πάρα πολύ νέο- που έζησαν και ζουν την απόλυτη φρίκη, τις απανωτές επεμβάσεις, τον πόνο, σωματικό και ψυχικό, θα ήταν να τα απαλλάξουμε αυτά τα παιδιά από την ταλαιπωρία και την ταπείνωση να ζητάνε δεξιά και αριστερά λεφτά για τις επεμβάσεις τους. Όμως, όχι.

«Θεωρητικά…» -λέει η νεαρή κοπέλα, είναι λόγια της αυτά- «…έχουμε τη στήριξη του ΕΟΠΥΥ, αλλά, δυστυχώς, πέρα από τις αποδείξεις που πρέπει να μαζέψουμε, χρειαζόμαστε και τις γνωματεύσεις.

Έχω περάσει από πάρα πολλούς γιατρούς, τους οποίους πρέπει να ξαναβρώ για να μου ξαναγράψουν τις γνωματεύσεις, ώστε να πάρω τα φάρμακα. Θα με βοηθούσε αν η διαδικασία γινόταν αυτόματα με τον ΑΜΚΑ μου», λέει η κοπέλα. Απλά πράγματα δηλαδή. Εμείς ζητάμε να πληρώνουν πρώτα. Δεν μας ενδιαφέρει καθόλου πού θα τα βρουν και μετά να τα επιστρέφουμε. Γιατί; Έτσι για λίγο έξτρα βασανισμό!

Χρειαζόμαστε λοιπόν πρόσβαση σε δομές, για το συγκεκριμένο θέμα, οι οποίες θα παρέχουν την κατάλληλη θεραπεία και αποκατάσταση, έτσι ώστε οι άνθρωποι που βγαίνουν από μια τόσο σοβαρή περιπέτεια της υγείας τους να διατηρούν τη βέλτιστη δυνατή λειτουργικότητα. Αυτό μας ενδιαφέρει, να γυρνάνε οι άνθρωποι στις δουλειές τους σύντομα. Η έλλειψη πρόσβασης επιδεινώνει την υγεία τους. Χρειάζονται δομές ολιστικής φροντίδας με φυσιάτρους, ψυχιάτρους, λογοθεραπευτές, εργοθεραπευτές σε απόλυτη συνεργασία με τις ΜΑΦ.

Το ΕΚΑ, το Εθνικό Κέντρο Αποκατάστασης είναι το μοναδικό κέντρο στην Αττική που προσφέρει ολοκληρωμένες υπηρεσίες αποκατάστασης και δεν αρκεί. Αντιμετωπίζει βέβαια προβλήματα έλλειψης προσωπικού και χρηματοδότησης, ενώ ο ρόλος του είναι τόσο πολύτιμος. Τα ΚΕΦΥΑ, Κέντρα Φυσικής Αποκατάστασης που ανήκουν στην πρόνοια ως μονάδες κοινωνικής φροντίδας και βρίσκονται σε σύνδεση με τα νοσοκομεία που υπάγονται, θέλουν ενίσχυση όπως και ολόκληρο το ΕΣΥ.

Ζητάμε σταδιακά τη σύσταση μονάδων σε όλα τα νοσοκομεία του ΕΣΥ στη χώρα, αρχίζοντας βέβαια από τις δεκαεννέα καινούργιες μονάδες, στη συνέχεια την επέκταση των ΜΑΦ σε νοσοκομεία που διαθέτουν ήδη τμήματα νευρολογίας, όπως πολύ καλά συμπεριλάβατε και το Κρατικό Νίκαιας. Εξακολουθούμε να επισημαίνουμε την ενίσχυση του Νοσοκομείου Σύρου, μια περιοχή σε απόλυτη εγκατάλειψη που είναι νευραλγικής σημασίας για τις Κυκλάδες, όπως και η αεροδιακομιδή είναι ένα θέμα ζωής και θανάτου για τα νησιά και όχι μόνο. Και γιατί όχι, να δούμε τη δυνατότητα τηλεϊατρικής για τους ασθενείς απομακρυσμένων σημείων.

Και για να συνοψίσουμε όσον αφορά τις ΜΑΦ, γρήγορη διακομιδή, δημιουργία HEMS, σχεδιασμός διαδρομών των ασθενοφόρων, κάτι πάρα πολύ σημαντικό το οποίο επίσης δεν υπάρχει, εικοσιτετράωρη λειτουργία με την κατάλληλη στελέχωση, εικοσιτετράωρη λειτουργία με ιατροτεχνολογικό εξοπλισμό και πάλι την κατάλληλη στελέχωση, πρόσληψη προσωπικού, όλες τις απαραίτητες ειδικότητες και τη συνεχή βελτίωση και εκπαίδευσή τους, ανάπτυξη εθνικού σχεδίου για την αντιμετώπιση, που συμπεριλαμβάνει πρωτογενή πρόληψη και θα φτάνει μέχρι τη ζωή μετά το εγκεφαλικό. Οι σύλλογοι υποστήριξης και οι ιατρικές επιστημονικές εταιρείες πρέπει να παίξουν επίσης σημαντικό ρόλο στην ανάπτυξη του σχεδίου, την εκπαίδευση του παραϊατρικού προσωπικού και του προσωπικού των επειγόντων, άμεση διαχείριση των εισαγωγών κεντρικά από κατάλληλα εκπαιδευμένο προσωπικό επίσης, ώστε να μην υπάρχει ούτε εκεί καθυστέρηση, εικοσιτετράωρη πρόσβαση στις νευροαπεικονιστικές εξετάσεις.

Στην Πλεύση Ελευθερίας είμαστε θετικοί στο νομοσχέδιο αυτό, παρ’ όλες τις ελλείψεις και τον εμβαλωματικό του χαρακτήρα, με την ελπίδα και την απαίτηση να υπάρξει η κατάλληλη συνέχεια.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε και για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τέσσερις συνοδοί εκπαιδευτικοί από το Β΄ Γενικό Λύκειο Καρδίτσας (πρώτο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, κυρίες και κύριοι συνάδελφοι, να σας ενημερώσω ότι παρευρίσκεται στην Αίθουσα της Ολομέλειας και παρακολουθεί τη συνεδρίαση ο πρέσβης της Παλαιστίνης κ. Γιουσέφ Ντόρκχομ.

(Χειροκροτήματα από όλες τις πτέρυγες της Βουλής)

Τον λόγο έχει ζητήσει η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Είναι ιδιαίτερη η συγκίνηση με την οποία καλωσορίζω τον πρέσβη της Παλαιστίνης στην Ολομέλεια της Βουλής. Προηγουμένως είχαμε μία εξαιρετικά ενδιαφέρουσα συζήτηση γι’ αυτά που συμβαίνουν στον λαό του, γι’ αυτά που η κεντρική πολιτική ενημέρωση πολλές φορές παρασιωπά, γι’ αυτά τα οποία πρέπει η Βουλή να γνωρίζει και απέναντι στα οποία η Βουλή δεν μπορεί να μένει ασυγκίνητη.

Συζητάμε ένα νομοσχέδιο -και το λέω και για τα παιδιά που μας παρακολουθούν- του Υπουργείου Υγείας, αλλά στην Παλαιστίνη η υγεία έχει καταρρεύσει εντελώς. Στην Παλαιστίνη αυτή τη στιγμή νοσοκομεία βομβαρδίζονται, νοσοκομεία τίθενται εκτός λειτουργίας, λόγω έλλειψης καυσίμων, γιατροί υποχρεώνονται να λειτουργούν και να χειρουργούν χωρίς αναισθησία, ακρωτηριασμένα παιδιά μεταφέρονται σε νοσοκομεία χωρίς προσωπικό και χωρίς δομές, παιδιά πεθαίνουν, παιδιά δολοφονούνται και υπάρχουν αυτή τη στιγμή, σύμφωνα με τις επίσημες και πλέον μετριοπαθείς μαρτυρίες, τρεις χιλιάδες εξακόσια σαράντα οκτώ παιδιά νεκρά τις τελευταίες τρεις εβδομάδες.

Η Βουλή δεν μπορεί να μένει ασυγκίνητη. Η Βουλή δεν μπορεί να μένει άπραγη. Η Βουλή δεν μπορεί να μένει με την εξαιρετικά προκλητική, εσφαλμένη, απαράδεκτη και προσβλητική, για τα αισθήματα του ελληνικού λαού, ενέργεια του Προέδρου της να φωτίσει το κτήριο με τη σημαία του Ισραήλ, την ώρα που το κράτος του Ισραήλ διαπράττει διεθνή εγκλήματα σε βάρος ενός πληθυσμού, ενός λαού κατεχόμενου, του παλαιστινιακού λαού.

Κύριε Υπουργέ Υγείας, ελπίζω να πείτε μια κουβέντα όταν πάρετε τον λόγο. Εγώ θα επανέλθω στη συνέχεια της συζήτησης για να μιλήσω και για το νομοσχέδιό σας. Ελπίζω, όμως, να πείτε μια κουβέντα, όταν πάρετε τον λόγο, για αυτούς τους ασθενείς, τους καρκινοπαθείς -εβδομήντα καρκινοπαθείς σήμερα ασθενείς- σε νοσοκομείο που έμειναν χωρίς κάλυψη, αφού το νοσοκομείο σταμάτησε να έχει καύσιμα για ενέργεια.

Δεκαέξι από τα τριάντα πέντε νοσοκομεία στη Γάζα είναι εκτός λειτουργίας, κύριε Υπουργέ. Οι γιατροί στη Γάζα, όπως και το νοσηλευτικό προσωπικό, έχουν γίνει οι ίδιοι θύματα εγκλημάτων πολέμου, εγκλημάτων κατά της ανθρωπότητας, επιθέσεων στο νοσηλευτικό προσωπικό, που ξέρετε καλά ότι κατατάσσονται και αυτές στα διεθνή εγκλήματα.

Εκατόν δεκαεπτά χιλιάδες εσωτερικά μετακινηθέντες άνθρωποι -ξέρετε μιλάμε για τις βίαιες μετακινήσεις, που και αυτές αποτελούν έγκλημα κατά της ανθρωπότητας- στεγάζονται αυτή τη στιγμή σε δομές υγείας. Χιλιάδες ασθενείς, χιλιάδες νοσηλευτές και γιατροί επίσης χωρίς καμία προστασία από βομβαρδισμούς από επιθέσεις.

Θα σας φέρω σε δύσκολη θέση, το ξέρω, γιατί η Κυβέρνησή σας δεν παίρνει ανοικτά θέση για τα εγκλήματα που διαπράττονται, αλλά είμαι υποχρεωμένη να το κάνω.

Ο παλαιστινιακός Ερυθρός Σταυρός ανακοίνωσε ότι λόγω της έλλειψης καυσίμων δεν μπορούν να λειτουργήσουν πάρα πολλά από τα ασθενοφόρα. Όλες οι ανθρωπιστικές οργανώσεις και το προσωπικό των ανθρωπιστικών οργανώσεων υποχρεώνονται ουσιαστικά να παρέχουν συνδρομή στους ασθενείς, στους τραυματίες, στους ανθρώπους που παλεύουν μεταξύ ζωής και θανάτου, χωρίς ηλεκτρικό ρεύμα, χωρίς καύσιμα, χωρίς νερό, χωρίς φάρμακα, χωρίς όλα εκείνα τα οποία είναι απαιτούμενα για τη λειτουργία των δομών υγείας.

Ακούμε ότι η ελληνική Κυβέρνηση διατίθεται να συνδράμει στη δημιουργία ανθρωπιστικού διαδρόμου από θαλάσσης. Τι έχει γίνει αυτός ο ανθρωπιστικός διάδρομος και πόσο θα περιμένουν οι άνθρωποι που παλεύουν και πεθαίνουν και τα παιδιά που χαροπαλεύουν και πεθαίνουν καθημερινά;

Εμείς δηλώσαμε -και το δηλώνω από αυτό εδώ το Βήμα- ότι θα συνδράμουμε με κάθε τρόπο αν υπάρχει τέτοια πρωτοβουλία, για να δημιουργηθεί αυτός ο ανθρωπιστικός διάδρομος. Όμως, πού είναι; Πότε θα γίνει;

Από τις 7 Οκτωβρίου έχουν υπάρξει εκατόν δεκαοκτώ επιθέσεις σε υγειονομικό προσωπικό στη Δυτική Όχθη. Έχουν χτυπηθεί δεκάδες ασθενοφόρα, ενενήντα εννέα, σύμφωνα με κάποια στοιχεία, εβδομήντα οκτώ, σύμφωνα με άλλα. Υπάρχουν διαρκείς ενέργειες παρεμπόδισης της διανομής υγειονομικού υλικού και φαρμάκων. Υπάρχουν δεκαεννέα περιπτώσεις κράτησης, διακράτησης υγειονομικού προσωπικού και ασθενοφόρων που εμποδίστηκαν να φτάσουν στον προορισμό τους.

Έχουμε δει όλοι τις μαρτυρίες στο διεθνή Τύπο των υγειονομικών και του προσωπικού των ασθενοφόρων που έψαχναν στα τυφλά με βάση τον καπνό για να βρουν τους τραυματίες, όταν διεκόπησαν και οι επικοινωνίες, ώστε να μην μπορεί καν να ειδοποιηθεί το νοσοκομείο και το ασθενοφόρο. Για σκεφτείτε τα αυτά! Για σκεφτείτε τα αυτά, κύριε Χρυσοχοΐδη, κύριε Υπουργέ, και σκεφτείτε και την αποχή της ελληνικής Κυβέρνησης στο ψήφισμα του ΟΗΕ για την ανθρωπιστική εκεχειρία. Σκεφτείτε ότι τις τελευταίες τρεις εβδομάδες υπάρχουν στην Παλαιστίνη εκατόν τριάντα πέντε νεκροί υγειονομικοί. Και σκεφτείτε ξανά την αποχή της ελληνικής Κυβέρνησης από το ψήφισμα του ΟΗΕ την περασμένη Παρασκευή για την ανθρωπιστική εκεχειρία.

Κύριε Υπουργέ, είμαι υποχρεωμένη να ζητήσω από εσάς να τοποθετηθείτε, μιας και ο Πρωθυπουργός δεν θα έρθει και πάλι αύριο να απαντήσει στη σχετική ερώτησή μου.

Είναι δεκαέξι νοσοκομεία, το Ειδικό Νοσοκομείο της Γιάφα, το Ειδικό Νοσοκομείο Αλ Χαγιάτ, το Οφθαλμολογικό Νοσοκομείο του Αγίου Ιωάννη, το Νοσοκομείο Αλιεμέν Αλ Σαΐντ, το Φιλανθρωπικό Νοσοκομείο Νταρ Αλ Σαλάμ, το Νοσοκομείο Αποκατάστασης Χαμάντ, το Νοσοκομείο Παιδιών του μάρτυρα Μοχάμεντ Αλ Ντούρα, το Ψυχιατρικό Νοσοκομείο, το Διεθνές Οφθαλμολογικό Νοσοκομείο, το Φιλανθρωπικό Νοσοκομείο της Χάιφα, το Ειδικό Νοσοκομείο Αλ Καράμα, το φιλανθρωπικό Νοσοκομείο Φίλων του Ασθενούς. Αυτά είναι μερικά μόνο. Κι άλλα, κι άλλα. Δεκαέξι συνολικά είναι τα νοσοκομεία τα οποία είτε βομβαρδίστηκαν είτε τέθηκαν εκτός λειτουργίας ελλείψει καυσίμων. Αυτά είναι τα δημόσια στοιχεία που και η Παλαιστινιακή Αρχή, αλλά και τα μέσα ενημέρωσης έχουν θέσει υπ’ όψιν των πολιτών.

Σκεφτείτε τα αυτά, κύριε Υπουργέ Υγείας, σκεφτείτε τα. Επειδή προέρχεστε και από ένα κόμμα του οποίου ο ιστορικός ηγέτης είχε δεσμούς με την Παλαιστίνη και με τον αγώνα των Παλαιστινίων και ήταν ίσως μία από τις εμβληματικές πλευρές της πολιτικής του, σκεφτείτε τα αυτά και πείτε μας. Τοποθετείστε στ’ αλήθεια με την αποχή και πώς το δικαιολογείτε; Πώς δικαιολογείτε ότι εκθέσατε τη χώρα μας να κάνει τον Πόντιο Πιλάτο, την ώρα που θυσιάζονται και σφαγιάζονται αθώοι πολίτες και παιδιά ενός κατεχόμενου λαού; Πενήντα χιλιάδες γυναίκες, αν δεν κάνω λάθος, είναι έγκυοι και πρόκειται να γεννήσουν ή γεννούν αυτές τις μέρες. Και αυτές σε συνθήκες έλλειψης ιατροφαρμακευτικής περίθαλψης, αναισθησίας και νοσοκομειακής κάλυψης. Σκεφτείτε τα αυτά και πείτε πώς στ’ αλήθεια η Κυβέρνησή σας έχει το θράσος, αλλά και με τι καρδιά δεν τοποθετείστε για τον λαό της Παλαιστίνης.

Ενενήντα πέντε ασθενείς που θα είχαν κανονικά τακτική πρόσβαση σε νοσοκομεία την ημέρα, δεν έχουν πια την πρόσβαση αυτή. Μόνοεννέα κέντρα υγείας του Ειδικού Οργανισμού του ΟΗΕ από τα είκοσι δύο, επίσης, μπορούν ακόμη να λειτουργήσουν. Η ιατρική και υγειονομική ανθρώπινη κάλυψη είναι στο 30% της απαιτούμενης και υπάρχουν εκατοντάδες χιλιάδες, τριακόσιοι πενήντα χιλιάδες τουλάχιστον ασθενείς με μη μεταδοτικά νοσήματα, που και σήμερα δεν έχουν κάλυψη ιατρική.

Νομίζω, κύριε Υπουργέ, ότι όταν μιλάμε για την υγεία, πρέπει να μιλάμε -και το λέω και στον κύριο Πρωθυπουργό για να το ακούσει.

Εκτός αν δεν τα θεωρείτε σημαντικά αυτά που λέμε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, επειδή είδα ότι ο Υπουργός είχε τάσεις φυγής.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Έχει Υπουργό εδώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέω εκτός αν δεν το θεωρείτε σημαντικά. Αισθάνομαι ότι σας λέω σημαντικά πράγματα και στη θέση σας θα τα αναλογιζόμουν και θα φρόντιζα να τοποθετηθώ, γιατί η υγεία είναι πανανθρώπινο αγαθό. Η Ελλάδα έχει να κάνει πολλά βήματα ακόμη στον τομέα της υγείας και οι ελλείψεις που υπάρχουν ακόμα -τις ανέφερε η εισηγήτρια μας νωρίτερα- στο Εθνικό Σύστημα Υγείας είναι τραγικές. Από την άλλη πλευρά, όμως, όταν μιλάμε για τα ζητήματα της υγείας και όταν εκπροσωπείτε την Κυβέρνηση για τα ζητήματα της υγείας, θα πρέπει να πείτε πώς τοποθετείστε απέναντι σε αυτή την θηριώδη ανθρωπιστική καταστροφή, η οποία επιβάλλεται με την υποστήριξη της ελληνικής Κυβέρνησης, πώς τοποθετείστε απέναντι σε αυτά τα ατόφια, ακέραια αποκρουστικά και ειδεχθή εγκλήματα που έχουν τον χαρακτήρα εγκλημάτων πολέμου, εγκλημάτων κατά της ανθρωπότητας και γενοκτονίας σε βάρος ενός λαού με αποστέρηση της πρόσβασης σε εκείνο που είναι το πιο ιερό, στις δομές υγείας για τους ασθενείς, στη νοσοκομειακή ιατροφαρμακευτική χειρουργική κάλυψη για τους τραυματίες.

Η γενοκτονία και τα εγκλήματα κατά της ανθρωπότητας, κύριε Υπουργέ, έχουν ένα βασικό χαρακτηριστικό, ότι είναι υπολογισμένα να επιφέρουν την καταστροφή εν όλω ή εν μέρει ενός πληθυσμού. Δεν υπάρχει καμμία αμφιβολία ότι αυτές οι πράξεις οι οποίες διαπράττονται επί δεκαετίες, αλλά κλιμακώνονται τις τελευταίες τρεις εβδομάδες, έχουν αυτά τα χαρακτηριστικά. Και δεν υπάρχει καμμία αμφιβολία ότι έχετε τεράστια ευθύνη και εσείς από τη θέση σας και από το χαρτοφυλάκιό σας και ο Πρωθυπουργός να τοποθετηθείτε.

Η Πλεύση Ελευθερίας λέει ξεκάθαρα για άλλη μία φορά ότι είμαστε με την ειρήνη, είμαστε με τα θύματα όλων των πλευρών. Μόνο που εδώ δεν υπάρχουν ισότιμες πλευρές. Υπάρχει ένας κατεχόμενος λαός, ο παλαιστινιακός λαός και υπάρχει ένα κράτος που εγκληματεί, το κράτος του Ισραήλ, θέτοντας σε κίνδυνο και ενεχόμενο το ίδιο στην ανθρωποθυσία των δικών του πολιτών, γιατί οι αθώοι και οι άμαχοι για εμάς είναι αθώοι και άμαχοι, όποια και αν είναι η εθνικότητά τους, όποια κι αν είναι η καταγωγή τους, όποια και αν είναι η θρησκεία τους.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Σας καλώ, κύριε Υπουργέ, από τη θέση σας και την κυρία Αναπληρώτρια Υπουργό να πρωτοστατήσετε στο να σταματήσει η γενοκτονία, να πρωτοστατήσετε στο να σταλεί ανθρωπιστική βοήθεια στην Παλαιστίνη, να πρωτοστατήσετε και να μας ενημερώσετε για τη δημιουργία ανθρωπιστικού διαδρόμου –και ξαναλέω ότι θα συνδράμουμε- και να άρετε αυτή την ντροπιαστική διεθνή στάση που κράτησε η χώρα διά της Κυβέρνησης στον ΟΗΕ δηλώνοντας αποχή από το αυτονόητο, αποχή από την ειρήνη, αποχή από τον ανθρωπισμό, αποχή από την ανθρωπιστική εκεχειρία που είναι το ελάχιστο που πρέπει να γίνει για να μπορέσει να αποκατασταθεί η προοπτική και η ελπίδα της ζωής σε αυτόν τον πολυβασανισμένο τόπο της Παλαιστίνης.

Η Πλεύση Ελευθερίας θα είναι πάντοτε με την ειρήνη, με τα θύματα, με την Παλαιστίνη, με τον παλαιστινιακό λαό. Θα είναι πάντοτε με τους αθώους, με τους αμάχους, με τα παιδιά. Και περιμένουμε όχι να μας πείτε με ποια πλευρά είστε, αλλά να αλλάξετε πλευρά και να έρθετε με την πλευρά των ανθρώπων.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Πρόεδρο.

Έχει ζητήσει τον λόγο ο κ. Κατρίνης…

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):**  Βεβαίως, κύριε Υπουργέ.

Ορίστε, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ, κύριε Πρόεδρε.

Χαιρετίζουμε την παρουσία του κυρίου πρέσβη της Παλαιστίνης.

Καλωσορίσατε, κύριε πρέσβη!

Η Ελλάδα από την πρώτη στιγμή αναγνώρισε στο Ισραήλ το αυτονόητο δικαίωμά του της αυτοάμυνας, μετά από μια πραγματικά ανατριχιαστική, φρικιαστική, πρωτοφανή επίθεση την οποία δέχθηκε από μια τρομοκρατική οργάνωση μέσα στα εδάφη του. Και η Κυβέρνηση είπε ταυτόχρονα ότι για την Ελλάδα, επειδή το Ισραήλ είναι μια δημοκρατική χώρα, ο πήχης σεβασμού των ανθρωπίνων δικαιωμάτων είναι προφανώς διαφορετικός από τον πήχη μιας τρομοκρατικής οργάνωσης.

Και εδώ θέλω να πω ότι θα πρέπει να συμφωνήσουμε όλοι ότι η καταδίκη της σφαγής αμάχων, μικρών παιδιών, που έγινε πριν από κάποιες εβδομάδες στο έδαφος του Ισραήλ και σήμερα από αυτή την επιχείρηση κρατούνται ακόμη όμηροι, αυτή η φρικιαστική πράξη είναι αυτονόητα καταδικαστέα και πρέπει να είναι ρητή η καταδίκη.

Είπαμε, επίσης, ότι η αντίδραση του Ισραήλ θα πρέπει να λαμβάνει υπ’ όψιν της το Διεθνές Δίκαιο, το διεθνές ανθρωπιστικό δίκαιο. Διαχωρίζουμε απόλυτα τη Χαμάς από τον παλαιστινιακό λαό, από την Παλαιστινιακή Αρχή η οποία διοικεί τη Δυτική Όχθη. Οι δεσμοί μας με την Παλαιστίνη και τον παλαιστινιακό λαό πηγαίνουν πολλές δεκαετίες πίσω, ισχυριζόμενοι και εμείς, όπως και πολλοί άλλοι ταυτόχρονα, ότι η Χαμάς είναι μια τρομοκρατική οργάνωση, δεν εκφράζει τον παλαιστινιακό λαό και τον ζημιώνει βαθύτατα από τη δράση που ασκεί. Δεν αποτελεί συνομιλητή κανενός και η δράση της, επαναλαμβάνω, πρέπει να καταδικάζεται από όλους μας ρητά και κατηγορηματικά και πρέπει να ηττηθεί.

Επίσης, ισχυρίστηκε η ελληνική Κυβέρνηση, η Ελλάδα, από την πρώτη στιγμή και δόθηκε μεγάλη έμφαση στην ανάγκη να υπάρξουν όχι απλά ανθρωπιστικές δίοδοι, αλλά και ανθρωπιστικές παύσεις, δηλαδή διακοπή των πολεμικών επιχειρήσεων προκειμένου να υποστηριχθούν οι άμαχοι της Γάζας. Είναι φοβερές και απάνθρωπες αυτές οι εικόνες οι οποίες εκπέμπονται από τα μέσα μαζικής ενημέρωσης από τη Γάζα. Χιλιάδες άνθρωποι, παιδιά πεθαίνουν, χάνουν τη ζωή τους από μια επίθεση η οποία έχει κλιμακωθεί πολλές φορές εκτός ορίων. Θα περίμενε κανείς –και αυτό είναι ευθεία αναφορά- να θεωρείται ως λελογισμένη αντίδραση και να θεωρείται, επαναλαμβάνω, ως μια αντίδραση η οποία ξεπερνάει τα όρια αυτού που έπρεπε να γίνει. Και είμαστε απολύτως σαφείς και σε αυτό.

Ο Πρωθυπουργός Κυριάκος Μητσοτάκης συνομιλεί με όλες τις αραβικές χώρες. Προσπαθούμε να είμαστε αξιόπιστοι συνομιλητές με όλους. Ήταν από τους ελάχιστους πρωθυπουργούς που βρέθηκαν στο Κάιρο και στο Ισραήλ. Στο Κάιρο ο κ. Μητσοτάκης συνάντησε τον Πρόεδρο της Παλαιστινιακής Αρχής κ. Αμπάς. Συνομίλησαν πολλές φορές στο τηλέφωνο.

Επίσης, από την πρώτη στιγμή η Ελλάδα δεν έχει αλλάξει θέση για την οριστική πολιτική επίλυση του παλαιστινιακού προβλήματος στη λογική των δύο κρατών που αποτελεί και μια πάγια ελληνική θέση. Αυτά τα πράγματα έχουν ειπωθεί, έχουν κατατεθεί, έχουν διατυπωθεί με απόλυτη σαφήνεια.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

Υπάρχει συνεργασία με τον Οργανισμό Ηνωμένων Εθνών και με άλλες χώρες, για να δούμε πώς θα σταλεί ελληνική ανθρωπιστική βοήθεια στη Γάζα, να εξασφαλιστεί ότι θα φτάσει αυτή η βοήθεια σε αυτούς που την έχουν μεγαλύτερη ανάγκη και το συντομότερο δυνατό και εργαζόμαστε προς αυτή την κατεύθυνση.

Και ναι, δεν υπερψήφισε η Ελλάδα ένα ψήφισμα το οποίο κατά την άποψή της δεν ήταν ισορροπημένο. Αυτή ήταν η άποψη της χώρας.

Και δεν ήταν μόνη η Ελλάδα. Η πλειονότητα των ευρωπαϊκών χωρών θεώρησε ακριβώς το ίδιο, ότι αυτό το ψήφισμα από τη στιγμή που δεν έγινε δυνατό να ενσωματωθεί μια τροπολογία του Καναδά, που έκανε ρητή αναφορά στην καταδίκη της Χαμάς ως τρομοκρατικής οργάνωσης, δεν ήταν ισορροπημένο και εν τέλει δεν εναρμονιζόταν με τα εθνικά συμφέροντα, τα οποία εθνικά συμφέροντα σέβονται αφ’ ενός μεν τη στρατηγική σχέση την οποία έχει η Ελλάδα με το Ισραήλ, αλλά ταυτόχρονα αναγνωρίζουν απόλυτα το δικαίωμα του παλαιστινιακού λαού στη δημιουργία ανεξάρτητου κράτους, που δεν θα υπονομεύει την ασφάλεια, τη σταθερότητα του κράτους του Ισραήλ. Αυτή την στιγμή έχει ασκηθεί πίεση στο Ισραήλ και εμείς με τις όποιες δυνατότητές μας, όπως και άλλες χώρες, θα συμβάλουμε, έτσι ώστε να υπάρξει σεβασμός στα ανθρώπινα δικαιώματα και να μη χάνονται αδικαιολόγητα ζωές αθώων και αμάχων στη Γάζα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ζητήσει για μια σύντομη παρέμβαση ο κ. Κατρίνης και στη συνέχεια ο κ. Γαβρήλος.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Θέλουμε και εμείς να χαιρετίσουμε την παρουσία του πρέσβη της Παλαιστίνης στο ελληνικό Κοινοβούλιο. Είναι γνωστές οι διαχρονικές σχέσεις της παράταξής μας με τον παλαιστινιακό λαό και η πίστη μας ότι πρέπει κάποια στιγμή ο αγώνας για την ίδρυση ενός παλαιστινιακού κράτους που ξεκίνησε πολλά χρόνια πριν, να δικαιωθεί, όπως είναι και σαφής η θέση του ΠΑΣΟΚ και για την καταδίκη της τρομοκρατικής ενέργειας από τη Χαμάς, αλλά και για τη λάθος επιλογή της Κυβέρνησης στο ψήφισμα του ΟΗΕ να μην υπερψηφίσει την εκεχειρία και να βάλει δήθεν με όρους γεωπολιτικής ισορροπίας το ζήτημα απώλειας χιλιάδων ανθρώπινων ζωών.

Όμως, κύριε Πρόεδρε, θέλω να υποβάλω μία ερώτηση, μιας και έχουμε εκπρόσωπο της Κυβέρνησης εδώ, επειδή έχει προκύψει ένα πολύ σοβαρό ζήτημα στο οποίο πιστεύω ότι η Κυβέρνηση πρέπει να τοποθετηθεί.

Κύριε Υπουργέ, αναφέρομαι σε μία τουρκική πρόκληση -και είναι πολύ επιεικής αυτή η εκδοχή-, στη συμπερίληψη της βραχονησίδας Ζουράφα κοντά στη Σαμοθράκη σε τουρκική στρατιωτική άσκηση. Μάλιστα εξέδωσε συγκεκριμένη ΝΟΤΑΜ η Τουρκία και αναφέρει ότι η βραχονησίδα αυτή βρίσκεται στον χώρο κυριαρχίας της, ότι η περιοχή ασκήσεων έχει σίγουρα τα αποκλειστικά δικαιώματα της Τουρκίας -σε ανακοίνωση με αριθμό Α784723-, βρίσκεται εντός των συνόρων του FIR Κωνσταντινούπολης και ότι η νησίδα αυτή -αν είναι δυνατόν!- βρίσκεται σε τουρκικό έδαφος και ως εκ τούτου θα πραγματοποιηθεί η άσκηση.

Ποια είναι η αλήθεια; Ότι η συγκεκριμένη βραχονησίδα ανήκει στην Ελλάδα, συνδέεται σαφώς με τα κυριαρχικά μας δικαιώματα που σχετίζονται και με την υφαλοκρηπίδα και με την ΑΟΖ, που είναι και το μόνο ζήτημα το οποίο θεωρούμε ότι έχουμε ως βάση συζήτησης και επίλυσης με την Τουρκία.

Η Ελλάδα εξέδωσε αντι-NOTAM, κύριε Υπουργέ, κατά την πάγια ελληνική πρακτική, αλλά η άσκηση παρ’ όλα αυτά εκτελείται κανονικά.

Θα απαντήσει η Κυβέρνηση για όλα αυτά; Θα προσφύγει σε διεθνείς οργανισμούς γι’ αυτή την πρόκληση;

Θα αναδείξει το ζήτημα σε ευρωπαϊκό επίπεδο;

Θα ενημερώσει επιτέλους ο κύριος Πρωθυπουργός τους πολιτικούς αρχηγούς για το περιεχόμενο των συζητήσεων με την Τουρκία;

Μιλάτε μεν για βελτίωση των ελληνοτουρκικών σχέσεων, αλλά εμείς τι βλέπουμε; Βλέπουμε ρητορική, βλέπουμε προκλητικές και ανιστόρητες ενέργειες από την Τουρκία, η οποία βεβαίως θα πρέπει να εγκαταλείψει αυτές τις διεκδικήσεις για να υπάρχει βάση συζήτησης και διαλόγου, όπως και εμείς επιθυμούμε να υπάρχει.

Να είστε βέβαιοι, κύριοι της Κυβέρνησης, ότι το ΠΑΣΟΚ, επειδή ακριβώς είναι η πατριωτική παράταξη που ίδρυσε ο Ανδρέας Παπανδρέου, δεν θα σιωπά σε αυτές τις προκλήσεις και θα περιμένει συγκεκριμένες και σαφείς απαντήσεις από την ελληνική Κυβέρνηση για το ποια είναι η στάση της και πώς σκέφτεται αυτό το πολύ σοβαρό ζήτημα να το θέσει υπ’ όψιν διεθνών οργανισμών για να έχουμε και τις κατάλληλες απαντήσεις και ενέργειες.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Γαβρήλο, έχετε τον λόγο, στη συνέχεια ο κ. Παφίλης και μετά θα περάσουμε στον κατάλογο των ομιλητών. Μην ανοίγουμε θέμα γιατί πρέπει να μπούμε και στο νομοσχέδιο.

Ορίστε, κύριε Γαβρήλο.

**ΓΕΩΡΓΙΟΣ ΓΑΒΡΗΛΟΣ:** Κύριε Πρόεδρε, θα θέλαμε να χαιρετίσουμε και εμείς από την πλευρά μας τον πρέσβη της Παλαιστίνης σήμερα στο ελληνικό Κοινοβούλιο και πραγματικά να εκφράσουμε την αγωνία μας γι’ αυτό που συντελείται στην Παλαιστίνη, μία ανθρωπιστική κρίση.

Ξέρετε, ακόμη και οι πόλεμοι έχουν κανόνες. Αυτή τη στιγμή παραβιάζεται κάθε κανόνας στον χώρο της Παλαιστίνης, στον χώρο της Γάζας, συντελούνται εγκλήματα πολέμου. Αυτό πρέπει να το σταματήσει η διεθνής κοινότητα, η Ευρωπαϊκή Ένωση. Ασφαλώς και η χώρα μας πρέπει να συμβάλει προς αυτή την κατεύθυνση.

Ωστόσο είδαμε ότι η χώρα μας δεν ψήφισε υπέρ της ανθρωπιστικής εκεχειρίας. Τάχθηκε μόνο με το «απών» στην ψηφοφορία που έγινε στο πλαίσιο του ΟΗΕ. Νομίζω ότι ήμασταν με τη λάθος πλευρά. Η χώρα μας ήταν πάντα εγγυητής της ειρήνης και εργαζόταν προς αυτή την κατεύθυνση και μάλιστα είχε μία πολυδιάστατη πολιτική στα θέματα του Μεσανατολικού, αλλά και ειδικότερα στο πρόβλημα Ισραήλ - Παλαιστίνης.

Εμείς ως ΣΥΡΙΖΑ - Προοδευτική Συμμαχία λέμε ότι η χώρα μας πρέπει πραγματικά να εργαστεί, έτσι ώστε να ανοίξει αυτή η ανθρωπιστική δίοδος. Το έχουν ανάγκη στην περιοχή. Αυτή τη στιγμή άμαχοι ζουν σε κατάσταση έκτακτης ανάγκης, παιδιά χάνονται, δεν υπάρχει ρεύμα, δεν υπάρχει νερό, δεν υπάρχει τροφή, δεν υπάρχει περίθαλψη. Πρέπει να ανοίξουμε μια ανθρωπιστική δίοδο και η χώρα πρέπει να συμβάλει προς αυτή την κατεύθυνση και η διεθνής κοινότητα να καθίσει στο τραπέζι των διαπραγματεύσεων για την επίλυση.

Έχουμε πει ότι μία δίκαιη λύση είναι αυτή της δημιουργίας και της αναγνώρισης των δύο κρατών με το σχέδιο του 1967 και με πρωτεύουσα της Παλαιστίνης την Ανατολική Ιερουσαλήμ. Πρέπει επιτέλους η Ελλάδα να παίξει τον ρόλο της. Βλέπουμε ότι η στροφή που έχει κάνει τα τελευταία χρόνια η πολιτική της Κυβέρνησης της Νέας Δημοκρατίας μόνο τα ελληνικά συμφέροντα δεν εξυπηρετεί.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Παφίλη, έχετε τον λόγο για δύο λεπτά.

**ΑΘΑΝΑΣΙΟΣ ΠΑΦΙΛΗΣ:** Καλωσορίζουμε τον πρέσβη της Παλαιστίνης, με τον οποίον άλλωστε συναντιόμαστε πάρα πολλές φορές στις μεγαλειώδεις κινητοποιήσεις που γίνονται από τον ελληνικό λαό με κεντρικό σύνθημα «Λευτεριά στην Παλαιστίνη!».

Εμείς δεν κρατάμε ίσες αποστάσεις, γιατί οι ίσες αποστάσεις διευκολύνουν αυτό το αποτρόπαιο έγκλημα που διαπράττεται σήμερα, της γενοκτονίας των Παλαιστινίων.

Μιλάμε για έναν λαό που σχεδόν εβδομήντα χρόνια βρίσκεται υπό την κατοχή του ισραηλινού κράτους, κατά την διάρκεια της οποίας έχουν σκοτωθεί εκατό χιλιάδες Παλαιστίνιοι όλα αυτά τα χρόνια από τις κατοχικές ισραηλινές δυνάμεις, έναν λαό ο οποίος αγωνίζεται για να αποκτήσει πατρίδα. Μάλιστα η τραγική αντίφαση είναι για όσους μιλάνε για το Διεθνές Δίκαιο ότι υπάρχουν πάνω από εξακόσιες αποφάσεις του Οργανισμού Ηνωμένων Εθνών που το Ισραήλ τις έχει γράψει στα παλιά του τα παπούτσια, κάνοντας εποικισμό, βομβαρδίζοντας, δολοφονώντας. Έχουν στήσει παντού μπλόκα. Όποιος δεν έχει πάει δεν μπορεί να αντιληφθεί πώς ζει αυτός ο λαός. Υποστηρίζουμε το δικαίωμα όλων των λαών και του παλαιστινιακού να αγωνίζεται και να παλεύει με όλα τα μέσα για την ελευθερία του, για να μπορέσει επιτέλους να αποκτήσει τη δική του πατρίδα.

Ο ελληνικός λαός, κύριε Πρέσβη, στη συντριπτική πλειοψηφία του -και ας λένε ό,τι θέλουν τα άλλα κόμματα- τάσσεται στο πλευρό των Παλαιστινίων. Είναι δυνατόν να μιλάμε για το δικαίωμα της αυτοάμυνας του Ισραήλ; Πού το βρήκατε γραμμένο; Στα fake news που έχει βγάλει ο ισραηλινός στρατός και το κράτος του Iσραήλ;

Εμείς δεν έχουμε καμμία σχέση με τη Χαμάς, ούτε πολιτική ούτε ιδεολογική ούτε τίποτα, αλλά εδώ πολεμάει ο παλαιστινιακός λαός με το Ισραήλ. Είναι δυνατόν, λοιπόν, να μιλάμε για αυτοάμυνα με δέκα χιλιάδες νεκρούς από βομβαρδισμούς, από επιχειρήσεις ξηράς, θάλασσας και αέρος; Είναι δυνατόν να μιλάμε για αυτοάμυνα με τέσσερις χιλιάδες παιδιά νεκρά και χίλια πεντακόσια αγνοούμενα κάτω από τα ερείπια; Πόση άλλη απανθρωπιά μπορεί να υπάρξει; Τι «αναλογική απάντηση»;

Και επειδή, λοιπόν, πολλοί μιλάνε για τις σφαγές που έγιναν, ξέρετε, το ψέμα έχει κοντά ποδάρια. Πού είναι η σφαγή των νηπίων, που είπαν από τη Χαμάς; Οι ίδιοι οι Ισραηλινοί είπαν ότι δεν είδαν τέτοιο πράγμα. Η δημοσιογράφος που το έβγαλε και αναπαρήχθη σε όλον τον κόσμο -διαβάστε να δείτε τι έγινε- είπε «Εγώ δεν έχω άμεση εικόνα, κάποιος Ισραηλινός στρατιώτης μου το είπε». Αυτό που παρουσίασαν τα παιδιά σε ένα κλουβί, που τα μεταφέρει δήθεν η Χαμάς, ήταν από τη Συρία το 2004 και δεν έχει καμμία σχέση.

Τρίτο θέμα: Να πούμε για όλα αυτά τα fake news. Αυτά που παρουσίασαν περί σφαγής και από τη Χαμάς -όχι ότι δεν γίνονται ακρότητες, να είμαστε καθαροί, που δεν συμφωνούμε-, αυτή όμως η εικόνα που παρουσίασαν ήταν από τις σφαγές που έκανε ο «ISIS» πριν από πολλά χρόνια. Κι αυτά τα παρουσιάζουν για να διαμορφώσουν την κοινή γνώμη όπως θέλουν.

Όμως δεν μασάει ο ελληνικός λαός. Εμείς παλεύουμε και υποστηρίζουμε ανεπιφύλακτα το δίκιο των Παλαιστινίων να αγωνίζονται για τη δική τους πατρίδα και όσοι επικαλούνται τα ψηφίσματα και τώρα μιλούν για λύση του παλαιστινιακού προβλήματος γενικά εκεί, με δύο κράτη ανεξάρτητα, πραγματικά ανεξάρτητα -και μιλάμε για την Παλαιστίνη τώρα- με πρωτεύουσα την Ανατολική Ιερουσαλήμ, ας μας πουν τόσα χρόνια που δολοφονεί ασύστολα το Ισραήλ, που έχει αποκλείσει μια πόλη δυόμισι εκατομμυρίων χωρίς νερό, χωρίς ηλεκτρικό ρεύμα, που σκότωνε παιδιά, γυναίκες, ελεύθεροι σκοπευτές, δεν τα διαβάζετε αυτά; Καθημερινά είναι. Δεν μπορεί,, λοιπόν να καθαγιάζετε και να κρατούνται ίσες αποστάσεις από τους δολοφόνους των λαών με τα θύματά τους.

Εμείς θα συνεχίσουμε και την Κυριακή στις 11 η ώρα θα πλημμυρίσει και πάλι το Σύνταγμα και όλη η Ελλάδα με διαδηλωτές που θα φωνάζουν «Λευτεριά στην Παλαιστίνη!». Μέσος δρόμος δεν υπάρχει. Ή θα είσαι με τους λαούς που αγωνίζονται για την ελευθερία τους ή θα είσαι με τους δολοφόνους. Εμείς ήμασταν και είμαστε πάντα στο πλευρό των λαών που αγωνίζονται.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώνουμε τον κύκλο των παρεμβάσεων με τον Πρόεδρο της Νίκης κ. Νατσιό.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Να καλωσορίσουμε και εμείς την παρουσία του πρέσβη της Παλαιστινιακής Αρχής στο εθνικό Κοινοβούλιο.

Είπα και από το Βήμα της Βουλής ότι λόγω της προηγούμενης ιδιότητάς μου, που διακονούσα τριάντα πέντε χρόνια παιδιά, δεν θα μπορούσαμε ποτέ να πάρουμε το μέρος καμμιάς παράταξης όταν υπάρχουν παιδιά στη μέση. Αυτό που διακυβεύεται είναι η ειρήνη. Αλλά ποια ειρήνη; Υπάρχει και μια άλλη ειρήνη που υποστηρίζουμε κι εμείς, την ειρήνη που δίνει ο Χριστός. Άλλη ειρήνη, την ειρήνη τη θεϊκή. Μόνο έτσι μπορούν να γαληνέψουν οι άνθρωποι.

Αν θέλουμε να δώσουμε και έναν ορισμό του πολέμου, αυτό που συμβαίνει σήμερα, θα δανειστώ πάλι, κύριε Πρόεδρε, μια ρήση από την αρχαία ελληνική σοφία και συγκεκριμένα από τον Ηρόδοτο, ο οποίος μας έδωσε έναν αριστοτεχνικό ορισμό της ειρήνης ή θα λέγαμε και του πολέμου. Στη μεν ειρήνη θάβουν τα παιδιά τους γονείς, στον δε πόλεμο θάβουν οι γονείς τα παιδιά τους. Αυτό να τελειώνει και να παρακαλούμε να ειρηνεύσει αυτός ο τόπος, που για μας τους χριστιανούς είναι οι Άγιοι Τόποι, όπου βημάτισε ο Κύριός μας.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Περνάμε τώρα στον κατάλογο των ομιλητών. Τον λόγο έχει η κ. Θωμαΐς Οικονόμου.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία και κύριοι Υπουργοί, κύριοι συνάδελφοι, το παρόν νομοσχέδιο που συζητούμε απόψε ανοίγει μια νέα προοπτική για το Εθνικό Σύστημα Υγείας. Σηματοδοτεί την εκκίνηση ενός προγράμματος εκσυγχρονισμού των υποδομών του και δημιουργίας νέων εξειδικευμένων δομών, όπως είναι οι μονάδες αυξημένης φροντίδας για την αντιμετώπιση αγγειακών εγκεφαλικών επεισοδίων.

Μέσα σε αυτό το πλαίσιο έρχεται το νομοσχέδιο να δημιουργήσει συνολικά δεκαεννέα σύγχρονες μονάδες αυξημένης φροντίδας για εγκεφαλικά επεισόδια, αναβαθμίζοντας υπάρχουσες αντίστοιχες μονάδες, κυρίως πανεπιστημιακών νοσοκομείων, και συστήνοντας ακόμα περισσότερες καινούργιες τέτοιες μονάδες, κυρίως σε νοσοκομεία του ΕΣΥ.

Κυρίες και κύριοι συνάδελφοι, οι ανάγκες για έγκαιρη και εξειδικευμένη φροντίδα των ασθενών με εγκεφαλικό είναι πράγματι πολύ μεγάλες. Υπηρέτησα ως γιατρός για χρόνια στο ΕΣΥ και γνωρίζω πολύ καλά το μέγεθος του προβλήματος. Δυστυχώς στη χώρα μας έχουν καταγραφεί από τα υψηλότερα πανευρωπαϊκά ποσοστά θνησιμότητας και υπολειμματικής αναπηρίας μετά από εγκεφαλικά.

Επιπλέον θα πρέπει να γνωρίζουμε ότι τα αγγειακά εγκεφαλικά επεισόδια είναι η πρώτη αιτία θανάτου στις ανεπτυγμένες χώρες. Ένα σοβαρό αγγειακό εγκεφαλικό επεισόδιο χωρίς έγκαιρη ιατρική παρέμβαση μπορεί να επηρεάσει μόνιμα τις κινητικές λειτουργίες, την επικοινωνία και τις γνωστικές και συναισθηματικές λειτουργίες του ανθρώπου.

Η δε οικονομική επιβάρυνση στη χώρα μας εκτιμάται ότι αγγίζει πλέον τα 300 εκατομμύρια ευρώ, με σταθερά αυξητικές τάσεις. Σήμερα, τα δύο τρίτα του άμεσου κόστους της φροντίδας ασθενών με εγκεφαλικά αφορούν δαπάνες νοσοκομειακής περίθαλψης, η οποία καταλήγει να είναι μακρόχρονη στις περιπτώσεις όπου δεν υπήρξε γρήγορη και αποτελεσματική παρέμβαση.

Επομένως, εάν θέλουμε να ελαχιστοποιήσουμε τις μόνιμες επιπτώσεις στην υγεία των ασθενών και αυτοί να επιστρέφουν γρήγορα στις οικογένειές τους και στην κανονική τους ζωή, χρειαζόμαστε τις νέες αυτές μονάδες αντιμετώπισης εγκεφαλικών και βέβαια και το εξειδικευμένο επιστημονικό προσωπικό τους.

Κύριοι Υπουργοί, παράλληλα με τη στελέχωση του δημόσιου συστήματος υγείας, βρισκόμαστε στο επόμενο στάδιο και στην υλοποίηση του προγράμματος του Ταμείου Ανάκαμψης για τα νοσοκομεία και τα κέντρα υγείας. Πρόκειται για χρηματοδοτική παρέμβαση ύψους 590 εκατομμυρίων ευρώ, που αφορά την αναβάθμιση υποδομών και εξοπλισμού του ΕΣΥ μέσα από τη μεταρρύθμιση της πρωτοβάθμιας φροντίδας υγείας, για την οποία διατίθενται 272 εκατομμύρια ευρώ, και ανακαινίσεις και εκσυγχρονισμό νοσοκομείων όλης της χώρας, ύψους 317 εκατομμυρίων ευρώ. Στο πρόγραμμα αυτό έχουν ενταχθεί εκατόν πενήντα έξι κέντρα υγείας και ογδόντα δημόσια νοσοκομεία κάθε είδους και μεγέθους, στα οποία προφανώς περιλαμβάνονται και ειδικές μονάδες, όπως αυτές που συζητούμε σήμερα.

Είναι πολύ σημαντικό εδώ να υπογραμμίσουμε ότι η έγκαιρη εισαγωγή ενός περιστατικού εγκεφαλικού επεισοδίου σε μια τέτοια ΜΑΦ ισοδυναμεί με ελάττωση της διάρκειας νοσηλείας κατά τέσσερις ημέρες για κάθε ασθενή και σε συνολική μείωση της αντίστοιχης ετήσιας νοσοκομειακής δαπάνης κατά 10 εκατομμύρια ευρώ.

Βέβαια, θεμελιώδης προϋπόθεση για την επιτυχή νοσηλεία τέτοιων περιστατικών είναι η λέξη «έγκαιρη». Για να έχουμε τελικά θετική έκβαση απαιτείται σε κάθε περίπτωση και η άμεση ανταπόκριση του ΕΚΑΒ και η γρήγορη διακομιδή των ασθενών στις ειδικές αυτές μονάδες. Είναι επομένως, κύριε Υπουργέ, μια σύνθετη εξίσωση που καλούμαστε να λύσουμε και την οποία σίγουρα θα ξανασυζητήσουμε κατά την επεξεργασία του σχεδίου νόμου για την αναδιοργάνωση του ΕΚΑΒ.

Κυρίες και κύριοι συνάδελφοι, η σημασία του εν λόγω νομοσχεδίου είναι πράγματι ιδιαίτερη. Αφορά στην προστιθέμενη αξία που φέρνουν οι νέες μονάδες αυξημένης φροντίδας στη διασφάλιση των ζωτικών λειτουργιών των ασθενών, στην έγκαιρη διενέργεια διαγνωστικών εξετάσεων, στη διενέργεια ειδικών θεραπευτικών παρεμβάσεων όπως είναι η θρομβόλυση και η θρομβεκτομή, στην έναρξη θεραπείας δευτερογενούς πρόληψης και τελικά στη διεπιστημονική φροντίδα για κινητοποίηση και αποκατάσταση.

Ειδικά για το τελευταίο σημείο, κύριοι Υπουργοί, είναι εξαιρετικά σημαντικό να δούμε και το θέμα των κλινών αποκατάστασης πέραν των ΜΑΦ, καθώς η γρήγορη έναρξη της αποκατάστασης των ασθενών μετά από εγκεφαλικό, αυξάνει τη λειτουργική ανεξαρτησία τους και μειώνει τη νοσηρότητα και τη θνησιμότητα. Προφανώς, η διεπιστημονική αυτή φροντίδα απαιτεί την στελέχωση των νοσοκομείων του Εθνικού Συστήματος Υγείας, με νέο εξειδικευμένο προσωπικό.

Εδώ, κύριε Υπουργέ, θέλω και δημόσια να αναγνωρίσω τη μεγάλη προσπάθεια που έχετε κάνει στον τομέα του ανθρώπινου δυναμικού των υπηρεσιών υγείας. Ας μην ξεχνάμε ότι η Νέα Δημοκρατία προεκλογικά έθεσε ως πρώτη προτεραιότητα της νέας τετραετίας την ανασυγκρότηση του δημοσίου συστήματος υγείας. Ήδη από τον Ιούλιο μέχρι τον Οκτώβριο του 2023, έχουν πραγματοποιηθεί πολλοί διορισμοί σε θέσεις ιατρών κλάδου ΕΣΥ, ενώ έχουν εγκριθεί και πολλές θέσεις επικουρικών γιατρών. Βέβαια, δεν συμπεριλαμβάνουμε σε αυτά τις επιπλέον εξίμισι χιλιάδες θέσεις υγειονομικού προσωπικού, που εντάχθηκαν πρόσφατα στον προγραμματισμό προσλήψεων για το 2024.

Κύριε Υπουργέ, ο ανθρώπινος παράγοντας όντως κυριαρχεί στη σωστή παροχή φροντίδας υγείας. Διότι, πέρα από τα κτήρια και τα μηχανήματα που προφανώς χρειάζονται, εκείνοι που κάνουν τη διαφορά στο ΕΣΥ, είναι οι συνάδελφοι υγειονομικοί, οι οποίοι δίνουν καθημερινά μάχες δίπλα στον πάσχοντα άνθρωπο. Γι’ αυτό θα ήθελα με τη σημερινή ευκαιρία να σας ζητήσω να ξαναδείτε, με την ευαισθησία που σας διακρίνει, τις ανάγκες της Ευρυτανίας -του νομού που έχω την τιμή να εκπροσωπώ- και ιδιαίτερα του Νοσοκομείου Καρπενησίου που παρουσιάζει σημαντική υποστελέχωση σε γιατρούς και προσωπικό. Αυτό αποτελεί ένα από τα σημαντικότερα προβλήματα, αν όχι το πρώτο, που απασχολεί τον τόπο μας. Διότι, το πρόγραμμα ενίσχυσης του ανθρώπινου δυναμικού του ΕΣΥ, το οποίο βρίσκεται σε εξέλιξη, αφορά κάθε γωνιά της Ελλάδας και βέβαια αφορά και την άρση της υγειονομικής απομόνωσης υγειονομικών περιοχών, όπως είναι η Ευρυτανία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε πολύ.

Τον λόγο έχει η κ. Μερόπη Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, κυρίες και κύριοι Υπουργοί, αγαπητοί συνάδελφοι, η δημόσια υγεία και το εθνικό σύστημα περίθαλψης συνεχίζουν να δοκιμάζονται. Προφανώς καταβεβλημένο από το φορτίο της πανδημίας, αλλά κυρίως λόγω της πολιτικής που εφαρμόζει η Κυβέρνηση σε όλες τις βαθμίδες, από την πρόληψη και την επείγουσα ιατρική μέχρι και τη νοσηλεία και την αποκατάσταση.

Συζητάμε, λοιπόν, σήμερα το νομοσχέδιο, κυρίες και κύριοι συνάδελφοι, για τους ασθενείς με τα αγγειακά εγκεφαλικά επεισόδια και τη δημιουργία μονάδων αυξημένης φροντίδας για τα βαριά περιστατικά.

Επιτρέψτε μου να πω ότι έχω και ένα ειδικό και επαυξημένο ενδιαφέρον με την ιδιότητά μου σαν καθηγήτρια παιδιατρικής νευρολογίας, που ασχολήθηκε για πάνω από τριάντα χρόνια με τα αγγειακά εγκεφαλικά επεισόδια -εκπαιδευτικά και κλινικά- και σε άλλες ηλικίες από αυτές που συζητούμε, από την νεογνική ηλικία μέχρι την ενηλικίωση, όπου η αποκατάσταση, η πρόληψη και η παρέμβαση είναι ακόμη πιο κρίσιμες.

Επομένως, υπάρχει σε όλους μας, πιστεύω, σημαντικό ενδιαφέρον να αναβαθμιστεί η αντιμετώπιση όλων των σοβαρών και χρόνιων νοσημάτων, συμπεριλαμβανομένων και των αγγειακών εγκεφαλικών επεισοδίων, από πολύ νωρίς, από την νεογνική ηλικία μέχρι και τον πλήρη κύκλο της ζωής.

Άρα, λοιπόν, δεν είμαστε εδώ για να λέμε όχι σε όλα. Γιατί, όμως, κάνουμε κριτική στο συγκεκριμένο νομοσχέδιο; Διότι, δεν προβλέπει απολύτως τίποτε για την ορθολογική και ρεαλιστική υλοποίηση αυτού του στόχου που είναι σημαντικός.

Η αιτιολογική έκθεση αποκαλύπτει πως δεν υπάρχει καμμία κοστολόγηση, τη στιγμή μάλιστα που η Κυβέρνηση μειώνει τα οικονομικά της δημόσιας υγείας χρόνο με το χρόνο. Παρόμοια δεν υπάρχει, παρά τα λεχθέντα από την προηγούμενη συνάδελφο, αλλά και όλους, συγκεκριμένο πλάνο προσλήψεων μόνιμου και εξειδικευμένου προσωπικού.

Ο Υπουργός υπόσχεται διορισμούς, ωστόσο η σκληρή πραγματικότητα είναι πως η μόνη προκήρυξη που τρέχει είναι η 7Κ/2022 για θέσεις νοσηλευτών, προκήρυξη που θα έπρεπε να είχε φθάσει σε οριστικά αποτελέσματα ένα χρόνο πριν. Θυμίζω ότι αυτά τα έλεγε η κ. Γκάγκα, όχι ο ΣΥΡΙΖΑ και η Αντιπολίτευση.

Τις ίδιες υποσχέσεις έδινε και ο κ. Πλεύρης. Όμως τα στοιχεία που συγκεντρώνει η απογραφή είναι αμείλικτα, δείχνοντας πως από την αρχή της διακυβέρνησης της Νέας Δημοκρατίας μέχρι τον Ιούνιο του 2023 ο αριθμός των μόνιμων υγειονομικών μειώθηκε κατά επτά χιλιάδες πεντακόσιους. Το Εθνικό Σύστημα Υγείας έχασε δηλαδή το 10% του μόνιμου προσωπικού του, χωρίς ουδέποτε να αναπληρωθεί. Και με την πολιτική σας, κυρίες και κύριοι της Κυβέρνησης η τάση αυτή πρόκειται να επιδεινωθεί. Ακόμη κι αν ολοκληρωθεί επιτέλους η 7Κ/2022 δεν πρόκειται να καλυφθεί ούτε το 50% των απωλειών σε προσωπικό.

Επιπλέον δεν υπάρχει καμμία αύξηση οργανικών θέσεων στα νοσοκομεία, ακόμη και σε αυτά που το ίδιο το νομοσχέδιο προβλέπει πώς θα λειτουργήσουν οι μονάδες αυξημένης φροντίδας. Πώς άραγε φαντάζεται η πολιτική ηγεσία την υλοποίηση αυτού του σοβαρού, αλλά με ανάγκες πολύ σοβαρές, υψηλού επιπέδου και διαχρονικές συγκεκριμένου νομοσχεδίου, χωρίς πόρους και προσωπικό;

Θα καταφύγετε, κύριε Υπουργέ, πάλι στη γνώριμη μέθοδο του εντέλλεσθε και των μετακινήσεων των γιατρών από νοσοκομείο σε νοσοκομείο κα από πόλη σε πόλη; Δηλαδή με περαιτέρω επιδείνωση των νοσοκομείων και των εξειδικευμένων κλινικών;

Και θέτω το ερώτημα ειλικρινά, πώς μπορεί να υπάρξει η κατάλληλη φροντίδα μετά από ένα αγγειακό εγκεφαλικό επεισόδιο, όταν το δημόσιο σύστημα υγείας λειτουργεί οριακά, με την ασφάλεια και την επάρκεια να δοκιμάζονται καθημερινά; Γι’ αυτό και σας λέμε, πως στην ουσία βαφτίζετε τις υφιστάμενες υποδομές ως μονάδες για τα εγκεφαλικά επεισόδια.

Αυτό απέχει πολύ από την πραγματικότητα και τις ανάγκες που υπάρχουν για την αντιμετώπιση τέτοιου τύπου περιστατικών. Πώς θα ανταπεξέλθουν χωρίς προσωπικό και ειδικό εξοπλισμό, ειδικά όταν μιλάμε για μια υπηρεσία που απαιτεί ετοιμότητα σε εικοσιτετράωρη βάση, αλλά και εμπλοκή και συνεργασία πολλών και διαφορετικών ειδικοτήτων και μάλιστα υψηλού επιπέδου εξειδίκευσης;

Πιστεύετε, κύριε Χρυσοχοΐδη, ως αυτός που προΐσταστε των δημόσιων νοσοκομείων, πως με τις πολιτικές και τις επιλογές της προηγούμενης αλλά και της νέας Κυβέρνησης της Νέας Δημοκρατίας, τα νοσοκομεία μας έχουν τέτοιες επιχειρησιακές δυνατότητες; Η πραγματικότητα είναι δυστυχώς πολύ διαφορετική. Η εικόνα που μας έρχεται από το προσωπικό και τους ασθενείς είναι κάθε μέρα όλο και πιο αποκαρδιωτική.

Για να περιγράψω το μέγεθος του προβλήματος, θα σας αναφέρω ενδεικτικά στοιχεία από την περιοχή μου, από το Πανεπιστημιακό Νοσοκομείο Ιωαννίνων που καλύπτει τις ανάγκες της δυτικής Ελλάδας, περιοχών της δυτικής Μακεδονίας και νησιών από τα Ιόνια. Είναι το δεύτερο μεγαλύτερο νοσοκομείο σε επισκεψιμότητα μετά τον «Ευαγγελισμό».

Ακούστε λοιπόν, τα πραγματικά στοιχεία. Χίλιοι εννιακόσιοι άνθρωποι περιμένουν στη λίστα χειρουργείου, γιατί δεν υπάρχει επαρκές προσωπικό να τους εγχειρίσει. Στην ουσία λειτουργούν οι έξι από τις οχτώ αίθουσες. Οι διακομιδές του ΕΚΑΒ στα εξιτήρια έχουν σταματήσει. Σας έχω καταθέσει και αναφορά. Οι διαγωνισμοί για ανάθεση σε ιδιώτες -που σε αυτή την κατεύθυνση κινείστε- έχουν βγει άκυροι και οι ασθενείς, όσοι έχουν τη δυνατότητα, πληρώνουν πανάκριβα ιδιωτικά ασθενοφόρα.

Η ογκολογική κλινική είναι ουσιαστικά αποδεκατισμένη. Έχει δέκα άτομα ιατρικό προσωπικό, εκ των οποίων οι πέντε ειδικευόμενοι, κάνουν ό,τι μπορούν για να αντιμετωπίσουν τα εκατοντάδες περιστατικά. Οι ελλείψεις στη νοσηλευτική υπηρεσία τεράστιες, με μεγάλο αριθμό συνταξιοδοτήσεων -ξεπερνούν τους είκοσι το έτος- και στις 30 Νοεμβρίου φεύγουν οι ειδικευμένοι νοσηλευτές που καλύπτουν αυτή τη στιγμή τα ΤΕΠ και τη ΜΕΘ, είκοσι νοσηλευτές, χωρίς να υπάρχει πρόβλεψη αναπλήρωσής τους. Μπορείτε να το κάνετε στο παρόν νομοσχέδιο, νομοθετώντας θετικά σε αυτήν την κατεύθυνση.

Οι εντατικολόγοι της μονάδας εντατικής θεραπείας που έδωσαν τη μεγάλη μάχη για τον COVID και συνεχίζουν να σώζουν τα επείγοντα περιστατικά, όπως είπα πριν, της ευρύτερης περιοχής, με εντέλλεσθε, μετακινούνται στο Αγρίνιο για να καλύψουν εμβαλωματικά και πρόχειρα τις εκεί ανάγκες. Σας έχω καταθέσει ερώτηση και περιμένω την απάντησή σας.

Ακριβώς γι’ αυτούς τους λόγους οι άνθρωποι του Πανεπιστημιακού Νοσοκομείου, αναφορικά με την ανάπτυξη μονάδας αυξημένης φροντίδας εγκεφαλικών παρ’ ότι είναι σημαντική, θεωρούν πως δεν μπορεί να γίνει λόγω έλλειψης προσωπικού.

Οι τεχνικές υπηρεσίες αποδεκατισμένες δουλεύουν με εργολαβίες και συμβάσεις. Οι εργαζόμενοι με συμβάσεις ορισμένου χρόνου στην καθαριότητα, πήραν παράταση μέχρι το τέλος του χρόνου με τον εργολάβο να καρτεράει τον διαγωνισμό των 7 εκατομμυρίων ευρώ και την προφορική σας δέσμευση ότι θα παραταθούν. Δώστε τη γραπτά. Προχωρήστε στις ατομικές συμβάσεις, όπως είχε κάνει ο ΣΥΡΙΖΑ. Δεν μπορούν να δουλέψουν τα νοσοκομεία χωρίς το σύνολο των ανθρώπων που προσφέρουν αυτές τις υπηρεσίες.

Όσο για τα υπόλοιπα νοσοκομεία της Ηπείρου, να πω ότι αντιμετωπίζουν και αυτά πολύ σοβαρά προβλήματα. Στην Άρτα, όπως γνωρίζετε, παραιτούνται οι γιατροί και οι κλινικές δουλεύουν οριακά. Στην Πρέβεζα λείπουν βασικές ειδικότητες. Στην ουσία δηλαδή τα περιφερειακά νοσοκομεία έχουν μετατραπεί σε κέντρα υγείας, που -τι άλλο να κάνουν;- παραπέμπουν τα περιστατικά στα Ιωάννινα.

Κλείνοντας, κυρίες και κύριοι συνάδελφοι, για μία ακόμη φορά, όπως με την ΠΝΠ για το ΕΚΑΒ, η Κυβέρνηση και το Υπουργείο Υγείας προχωρούν στη θεσμοθέτηση υπηρεσιών επί χάρτου, χωρίς προσλήψεις μόνιμου προσωπικού με μετακινήσεις και αποσπάσεις που αποδυναμώνουν τα ήδη υποστελεχωμένα νοσοκομεία. Μιλάμε για τα νοσοκομεία που αναστέλλονται χειρουργεία και κλείνουν κλινικές λόγω έλλειψης ανθρώπινου δυναμικού. Πώς λοιπόν σε τέτοιου τύπου νοσοκομεία θα αναπτυχθούν νέες μονάδες αυξημένης φροντίδας; Νομίζω πως όλες και όλοι καταλαβαίνουμε πως η Κυβέρνηση υπονομεύει ήδη από την πρώτη μέρα την αξιόπιστη και επιστημονικά επαρκή και απαραίτητη λειτουργία των νέων μονάδων αυξημένης φροντίδας.

Και από αυτό το Βήμα σας καλώ, κύριε Υπουργέ, κυρίες και κύριοι της Κυβέρνησης, να κατανοήσετε πως δεν μπορεί να υπάρξει ασφαλής λειτουργία αυτών των μονάδων με προσωπικό που πηγαινοέρχεται, με προσωπικό δανεικό και συχνά μη εξειδικευμένο. Και αυτό είναι ένα χρήσιμο συμπέρασμα για τη συνολική λειτουργία του δημόσιου συστήματος υγείας, που δοκιμάζεται καθημερινά. Και εκεί στον κόσμο, στην κοινωνία αποδοκιμάζεται καθημερινά η πολιτική της Κυβέρνησης για τις πολιτικές στις οποίες αναφέρθηκα σε βάρος της δημόσιας υγείας, σε βάρος χιλιάδων υγειονομικών και κυρίως χιλιάδων ασθενών που αναζητούν ποιοτικές και αξιόπιστες δημόσιες και δωρεάν υπηρεσίες.

Απέναντι σε αυτά, είναι το συνδικαλιστικό κίνημα που προχωράει σε κινητοποιήσεις με σύμμαχο τους πολίτες και την κοινωνία και την απαίτηση για ένα ισχυρό, δωρεάν σύστημα υγείας, χρηματοδοτούμενο και στελεχωμένο, που θα παρέχει αξιοπρεπείς συνθήκες νοσηλείας και περίθαλψης, φροντίζοντας τους ανθρώπους που έδωσαν τη μάχη σε αυτό το σύστημα και πάνω από όλα τους ασθενείς που το έχουν και θα συνεχίσουν να το έχουν ανάγκη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις εκπαιδευτικοί συνοδοί τους από το 2ο Γενικό Λύκειο Καρδίτσας (δεύτερο τμήμα).

Η Βουλή σάς καλωσορίζει.

Θα δώσω τώρα τον λόγο στην Υπουργό Κοινωνικής Συνοχής και Οικογένειας κ. Σοφία Ζαχαράκη για να υποστηρίξει την τροπολογία με γενικό αριθμό 30 και ειδικό 6.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κύριε Πρόεδρε, ευχαριστώ πάρα πολύ όλα τα μέλη του Κοινοβουλίου και βέβαια τα παιδιά από την πολύπαθη Καρδίτσα που είναι εδώ σήμερα.

Θα συνεχίσουμε να στεκόμαστε δίπλα σας παιδιά, όπως και στις περιοχές οι οποίες επλήγησαν τόσο με τις πρόσφατες πλημμύρες. Και βέβαια το Υπουργείο Υγείας πρωτοστάτησε, και εδώ πρέπει να το επισημάνω αυτό, γιατί μιλάω στα παιδιά, τα οποία είμαι σίγουρη ότι αντιλαμβάνονται αυτή τη στιγμή ότι σε δύσκολες συνθήκες πρέπει όλοι να στεκόμαστε χέρι-χέρι, πάνω και πέρα από τα κόμματα, και αυτό κάνουμε. Και θέλω να σημειώσω τη συνεργασία που είχαμε το Υπουργείο Κοινωνικής Συνοχής και Οικογένειας με το Υπουργείο Υγείας στις δύσκολες στιγμές, σε ένα πρώτο δείγμα συνεργασίας.

Θα μιλήσω τώρα για την τροπολογία -ξέρω ότι είμαστε περιορισμένοι σε χρόνο- και για τα δύο άρθρα, προτεινόμενες ρυθμίσεις απαραίτητες για την εύρυθμη λειτουργία της κοινωνικής πολιτικής που υλοποιούμε στο Υπουργείο μας. Δύο διαφορετικά, αλλά εξίσου σημαντικά πεδία: το έργο που προσφέρουν οι δομές πρόνοιας, και βέβαια το πολύ σημαντικό έργο το οποίο προσφέρεται για την ελληνική οικογένεια μέσω των προγραμμάτων των vouchers στους βρεφονηπιακούς σταθμούς και στα κέντρα δημιουργικής φροντίδας και απασχόλησης. Καταθέτω, λοιπόν, σήμερα προς ψήφιση στην Ολομέλεια της Bουλής ως τροπολογία στο σχέδιο νόμου του Υπουργείου Υγείας -και ευχαριστώ πολύ το επισπεύδον Υπουργείο- δύο διατάξεις με το εξής περιεχόμενο:

 Άρθρο πρώτο. Με τη ρύθμιση την οποία εισηγούμεθα, προστίθεται η δυνατότητα παράτασης των προσωρινών διοικήσεων που έχουν αντικαταστήσει υπό συγκεκριμένες προϋποθέσεις και κάτω από εξαιρετικά επείγουσες συνθήκες τα όργανα φορέων κοινωνικής πρόνοιας. Η δυνατότητα αυτή ήταν αναγκαίο να προβλεφθεί, προκειμένου να αντιμετωπιστεί ικανοποιητικά η ανάγκη διασφάλισης σύννομης και επωφελούς λειτουργίας προνοιακών μονάδων που έχουν ήδη τεθεί στο εξαιρετικό καθεστώς προσωρινής διοίκησης, σε περιπτώσεις κατά τις οποίες εκτιμάται ότι κατά τη λήξη της θητείας της προσωρινής διοίκησης δεν είναι δυνατή η ανάδειξη νέας διοίκησης για να προσφέρει τα απαραίτητα εχέγγυα για την προστασία των ωφελούμενων και της ίδιας της μονάδας. Δίνεται κάτω από αυστηρές προϋποθέσεις και με την προϋπόθεση ότι διαπιστώνεται η επωφελής για το ίδρυμα άσκηση των καθηκόντων της προσωρινής διοίκησης. Απαραίτητα επιβεβλημένα τα παραπάνω προκειμένου ως πολιτεία να ανταποκριθούμε στη συνταγματική μας υποχρέωση για την προστασία της παιδικής ηλικίας, της νεότητας, των δικαιωμάτων των ατόμων με αναπηρία και της τρίτης ηλικίας.

Άρθρο δεύτερο. Είναι νομοτεχνική βελτίωση -μπορεί να τη δείτε ως καθαρά τυπική, όμως, από την άλλη είναι πολύ ουσιαστική- με την οποία θα προβλέψουμε τη δυνατότητα της λειτουργίας του προγράμματος χορήγησης voucher και τη συνέχιση αυτού σε βρεφονηπιακούς και παιδικούς σταθμούς. Ξεπερνούμε, λοιπόν, ζητήματα ερμηνείας και εφαρμογής του προγράμματος, με την απαλοιφή συγκεκριμένων όρων και την απλούστευση της διαδικασίας για τη συμμετοχή του Υπουργείου μας και του Υπουργείου Εργασίας, του προηγούμενου Υπουργείου το οποίο ούτως η άλλως ήταν επισπεύδον για το πρόγραμμα για την περίοδο του 2022-2023, για τη χρηματοδότηση του προγράμματος με τακτικό προϋπολογισμό.

Ουσιαστικά η προτεινόμενη ρύθμιση, όπως σας ανέφερα πριν, μπορεί να φαίνεται νομοτεχνική και τυπική, αλλά στην ουσία θα μας βοηθήσει να αντιμετωπίσουμε μια σημαντική εκκρεμότητα για την αποκατάσταση μιας σχέσης διαφανούς συνεργασίας και εμπιστοσύνης με το σύνολο των δομών που βοηθούν και προσφέρουν καθημερινά πολύτιμες υπηρεσίες στην ελληνική οικογένεια, με έναν κοινό στόχο για όλους μας: τη φύλαξη και τη φροντίδα των παιδιών. Θα μας διευκόλυνε να πληρώσουμε το υπόλοιπο ποσό, το οποίο είναι περίπου 14,3 εκατομμύρια ευρώ.

Σας θυμίζω ότι ουσιαστικά υπερέβημεν τον προϋπολογισμό του τότε Υπουργείου, του Υπουργείου Εργασίας, κατά 15 σχεδόν εκατομμύρια ευρώ. Φτάσαμε τα 65 εκατομμύρια ευρώ από την πλευρά της συνεισφοράς του κρατικού προϋπολογισμού, ενώ στο σύνολο τα χρήματα τα οποία έχουν δοθεί το 2022-2023 με την παρούσα διάταξη, ξεπερνούν τα 350 εκατομμύρια ευρώ για τα voucher σε βρεφονηπιακούς σταθμούς, αλλά και σε κέντρα δημιουργικής απασχόλησης και φροντίδας. Είναι σημαντικό λοιπόν αυτό το ποσό το οποίο δίνεται. Και βέβαια πρέπει να σας πω ότι προβλέπουμε και μια αύξηση για το 2023-2024 στον νέο προϋπολογισμό.

Στόχος μας είναι να συνεχίζουμε να καλύπτουμε τον μεγαλύτερο δυνατό αριθμό των προσφερόμενων vouchers στις οικογένειες. Είναι πολύ σημαντική συνδρομή. Και είναι σημαντικό να ξέρει ούτως ή άλλως το Κοινοβούλιο και εσείς ως Βουλευτές, ότι φέτος καλύψαμε όλες τις πλήρεις αιτήσεις για τα vouchers σε βρεφονηπιακούς σταθμούς και βέβαια το σύνολο των αιτήσεων για τα παιδιά με αναπηρία. Και θα συνεχίσουμε πάνω σε αυτήν την κατεύθυνση.

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Επανερχόμαστε στον κατάλογο των ομιλητών. Τον λόγο έχει τώρα η κ. Αικατερίνη Καζάνη.

**ΑΙΚΑΤΕΡΙΝΗ ΚΑΖΑΝΗ:** Κύριε Πρόεδρε, κύριε Υπουργέ, κυρίες και κύριοι, καλούμαστε σήμερα να ψηφίσουμε ένα νέο νομοσχέδιο του Υπουργείου Υγείας, ενός Υπουργείου που αντικείμενό του είναι η διασφάλιση της ποιοτικής παροχής υπηρεσιών υγείας στους πολίτες, της πρόληψης, της διάγνωσης, της θεραπείας και της αποκατάστασης. Οι υπηρεσίες αυτές του κράτους είναι συνυφασμένες με την εύρυθμη λειτουργία του Εθνικού Συστήματος Υγείας. Πολλές μάχες δόθηκαν ώστε να έχουν όλοι πρόσβαση στο υπέρτατο αγαθό της υγείας χωρίς προϋποθέσεις και χωρίς εξαιρέσεις.

Στο κράτος πρόνοιας του Γεννηματά ο άνθρωπος βρίσκεται στο επίκεντρο. Το παρόν νομοσχέδιο μόνο τις εντυπώσεις προσπαθεί να κερδίσει. Η αποδόμηση του ΕΣΥ από την Κυβέρνηση είναι έκδηλη και στον πλέον καλόπιστο. Τα αγγειακά εγκεφαλικά επεισόδια αποτελούν παγκοσμίως την πρώτη αιτία αναπηρίας και την δεύτερη πιο συχνή αιτία θανάτου. Είναι περιστατικά που απαιτούν έγκαιρη διάγνωση και αντιμετώπιση. Η ύπαρξη ειδικών μονάδων που θα καλύπτουν τις πληθυσμιακές ανάγκες, πλήρως εξοπλισμένων και στελεχωμένων με όλες τις κατάλληλες ειδικότητες, είναι επιβεβλημένη.

Το νομοσχέδιο αναφέρεται στη δημιουργία δεκαοκτώ ΜΑΦ έξι κλινών. Πώς οι εκατόν οκτώ αυτές νέες κλίνες μπορούν να καλύψουν τις ανάγκες όλης της επικράτειας και των πενήντα επτά χιλιάδων περιστατικών ετησίως όταν δεν είναι καν ορθολογικά κατανεμημένες; Οι ΜΑΦ πρόκειται να στελεχωθούν από γιατρούς, παθολόγους και νευρολόγους, όπως και νοσηλευτές, είτε από μετακίνηση εντός του ιδίου νοσοκομείου, είτε εντός της ίδιας ΥΠΕ, ενώ ειδικότητες πρώτης γραμμής για την αντιμετώπιση, όπως είναι επεμβατικοί ακτινολόγοι και φυσίατροι θα απουσιάζουν. Θα περίμενε κάποιος ότι σε ένα τόσο ευαίσθητο θέμα η Κυβέρνηση θα συμπεριφερόταν επιτέλους με υπευθυνότητα.

Με τη δημιουργία των ΜΑΦ, κύριε Υπουργέ, σας δίνεται η δυνατότητα να δείξετε ότι έχετε την πολιτική βούληση να προβείτε επιτέλους στην πρόσληψη ιατρικού και νοσηλευτικού προσωπικού και να προχωρήσετε γρήγορα και άμεσα τις διαδικασίες που είναι σε εξέλιξη. Αντίθετα, αποδυναμώνετε τις ήδη υποστελεχωμένες νοσοκομειακές δομές, ενώ γνωρίζουμε τα τεράστια κενά σε ιατρικό και νοσηλευτικό προσωπικό.

Μια ολοκληρωμένη πολιτική αντιμετώπισης των αγγειακών εγκεφαλικών επεισοδίων θα έπρεπε να περιλαμβάνει τόσο τον τομέα της πρόληψης όσο και τον τομέα της αποκατάστασης. Έτσι, μια εκστρατεία ενημέρωσης σχετικά με τους παράγοντες κινδύνου με καμπάνιες και εκδηλώσεις για τα καρδιαγγειακά συμβάντα είναι απαραίτητη.

Επίσης, πρέπει να τεθεί το ζήτημα των κέντρων αποκατάστασης. Ο αριθμός των δημοσίων κλινών είναι μικρός και γεωγραφικά περιορισμένος στην περιοχή της Αττικής. Οφείλουμε στο πλαίσιο του κράτους πρόνοιας να προσφέρουμε σε όλους τους πολίτες πρόσβαση σε δωρεάν υπηρεσίες υγείας, χωρίς να τους υποχρεώνουμε να στρέφονται σε πολυέξοδα ιδιωτικά κέντρα που δεν μπορούν να καλύψουν οικονομικά και βρίσκονται μακριά από τον τόπο κατοικίας τους. Η αύξηση των δαπανών για τον τομέα της υγείας επιβάλλεται. Πρέπει να ξεκολλήσουμε πια από το 5% και το 6%, αλλιώς δεν πρόκειται να σταματήσει η κατάρρευση του ΕΣΥ.

Θα ήθελα να αναφερθώ σύντομα και στην τροπολογία που καταθέσατε σχετικά με την προσωρινή διοίκηση φορέων κοινωνικής πρόνοιας. Ένας χρόνος θητείας της προσωρινής διοίκησης θα έπρεπε να θεωρείται αρκετό διάστημα ώστε να επιλυθεί το πρόβλημα. Ως προς τη χρηματοδότηση των προγραμμάτων σε υπηρεσίες προσχολικής αγωγής και φροντίδας, προφανώς είναι αναγκαία. Δεν κατανοώ, όμως, πώς ιδρύετε ένα Υπουργείο χωρίς να έχει εξασφαλιστεί η χρηματοδότηση των φορέων και των προγραμμάτων που υπάγονται σε αυτό.

Κύριε Υπουργέ, επανέρχομαι στο ζήτημα του ΕΣΥ. Οι ελλείψεις σε ιατρονοσηλευτικό προσωπικό σε ολόκληρη την επικράτεια είναι έκδηλες, όπως και στις μονάδες υγείας του νομού μου, στην Εύβοια. Το Νοσοκομείο Καρύστου συνεχώς αποδυναμώνεται. Ο ένας και μοναδικός νεφρολόγος παραιτήθηκε. Το τελευταίο χρονικό διάστημα έχουν παραιτηθεί ένας αναισθησιολόγος, ένας καρδιολόγος, ένας παθολόγος και ένας ορθοπεδικός, ενώ το επόμενο χρονικό διάστημα θα αποχωρήσει και ο δεύτερος ορθοπεδικός, με αποτέλεσμα να κλείσει η ορθοπεδική κλινική. Σύντομα θα αποχωρήσει και ο μοναδικός οφθαλμίατρος.

Αντίστοιχα προβλήματα αντιμετωπίζει και το Νοσοκομείο Χαλκίδας, όπου αναμένεται να παραιτηθούν δύο οφθαλμίατροι και ένας ορθοπεδικός. Το τμήμα επειγόντων περιστατικών, η παθολογική, η ουρολογική, η οφθαλμολογική κλινική και το μικροβιολογικό εργαστήριο λειτουργούν χάρη στην ευσυνειδησία του προσωπικού. Παραιτήσεις, παραιτήσεις, παραιτήσεις. Τι σκοπεύει το Υπουργείο σας να κάνει ώστε να δοθεί ένα τέλος στις συνεχείς αυτές αποχωρήσεις από τις δομές του ΕΣΥ;

Η καρδιολογική κλινική του Νοσοκομείου της Χαλκίδας αντιμετωπίζει περίπου χίλια οξέα στεφανιαία σύνδρομα ετησίως και δεν διαθέτει αιμοδυναμικό εργαστήριο, παρά τις συνεχείς υποσχέσεις από πλευράς πολιτείας και οι ασθενείς διακομίζονται σε νοσοκομεία της Αθήνας.

Με την ευκαιρία, θα αναφερθώ και στο Κέντρο Υγείας Χαλκίδας που εκτός από τις ανάγκες σε έμψυχο δυναμικό, υπάρχουν και κτηριακές ανάγκες, καθώς την προηγούμενη εβδομάδα κατέρρευσε μέρος του ταβανιού του μικροβιολογικού την ώρα της αιμοληψίας. Μιλάμε πλέον για τριτοκοσμικές συνθήκες που θέτουν σε κίνδυνο τη ζωή των ασθενών και των εργαζομένων.

Και βέβαια τα υπόλοιπα κέντρα υγείας του νομού δεν είναι σε καλύτερη κατάσταση. Το Κέντρο Υγείας Ιστιαίας, που είχα την τιμή να εργαστώ ως αγροτική ιατρός, διαθέτει έτοιμη μονάδα τεχνητού νεφρού που δεν λειτουργεί λόγω έλλειψης εξειδικευμένου ιατρονοσηλευτικού προσωπικού. Έτσι, νεφροπαθείς της βορείου Εύβοιας αναγκάζονται να μετακινούνται τρεις φορές την εβδομάδα στη Χαλκίδα, ενώ κατά τους χειμερινούς μήνες η πρόσβασή τους καθίσταται αδύνατη, καθώς κλείνει το οδικό δίκτυο, όπως έγινε πρόσφατα με τις κακοκαιρίες. Γι’ αυτό η εκπλήρωση της χρόνιας υπόσχεσης περί πλωτού ασθενοφόρου, ώστε να διακομίζονται οι ασθενείς με ασφάλεια και έγκαιρα στο νοσοκομείο της Λαμίας, είναι αναγκαία.

Οι κάτοικοι του δήμου Λίμνης – Μαντουδίου - Αγίας Άννας περιμένουν ακόμη να τεθεί σε λειτουργία ο σταθμός ΕΚΑΒ Δάφνης που ο ίδιος ο Πρωθυπουργός υποσχέθηκε πριν δύο χρόνια κατά την επίσκεψή του στην περιοχή στα πλαίσια της παρουσίασης του σχεδίου ανασυγκρότησης της βορείου Εύβοιας.

Τον τελευταίο χρόνο τρεις συνάνθρωποί μας έχασαν τη ζωή τους στην περιοχή αυτή εξαιτίας της έλλειψης ασθενοφόρου. Στο σύνολο του νομού ο στόλος των ασθενοφόρων είναι ο πλέον απαρχαιωμένος, με οχήματα πριν από τους Ολυμπιακούς Αγώνες, από το 2003.

Η Εύβοια αποτελεί το νομό με τον μεγαλύτερο πληθυσμό, καθώς και με τον μεγαλύτερο αριθμό περιστατικών στην περιφέρεια Στερεάς Ελλάδας. Η ανανέωση του στόλου αυτού είναι επείγουσα και αναγκαία μέσω του περιφερειακού επιχειρησιακού προγράμματος 2014-2021. Έχουμε καταθέσει και σχετική ερώτηση και αναμένουμε απάντηση.

Κατανοώ ότι έθεσα πολλά ζητήματα που αφορούν την Εύβοια, κύριε Υπουργέ, Tόσα που ίσως να χάσατε και τον λογαριασμό. Για τους Ευβοιώτες, όμως, όλα αυτά είναι η καθημερινότητά τους.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Τον λόγο έχει ο κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριοι του Υπουργείου, κυρίες και κύριοι συνάδελφοι, ερχόμαστε πάλι σε ένα καυτό κοινωνικό ζήτημα που έχει να κάνει με την υγεία, έχει να κάνει με τη ζωή των συμπολιτών μας και με τη βελτίωση της ποιότητας ζωής. Μιλάμε βέβαια για τις μονάδες αυξημένης φροντίδας που είναι μια συνέχεια από τις μονάδες εντατικής θεραπείας. Όμως αυτές οι μονάδες θέλουν εξειδικευμένο προσωπικό, θέλουν καταγραφή σε ό,τι αφορά τα ζωτικά όργανα, τη φαρμακευτική αγωγή, ενδοφλέβια πρέπει να έχουν τους ορούς, άρα λοιπόν χρειάζεται μια οργάνωση, μια ευταξία σε ό,τι αφορά το πώς θα λειτουργήσουμε.

Κύριοι της Κυβέρνησης, βλέπουμε ότι χωρίς εξειδικευμένο προσωπικό δεν μπορούν να αποδώσουν αυτά, δεν μπορούν να υλοποιηθούν. Πρέπει να γίνουν προσλήψεις. Είναι αδήριτη ανάγκη. Δεν μπορείς με το υπάρχον ήδη ιατρονοσηλευτικό προσωπικό να πληρώσεις αυτές τις θέσεις που απαιτούνται για τη λειτουργία των μονάδων αυξημένης φροντίδας και μάλιστα απέναντι στα εγκεφαλικά που λόγω και του πληθυσμού που ηλικιακά και βιολογικά έχει ανέβει, τα εγκεφαλικά είναι η δεύτερη αιτία παγκοσμίως για θανάτους.

Τα εγκεφαλικά επεισόδια έχουν και άλλες δυσμενείς κοινωνικές παραμέτρους. Δημιουργούν οικογένειες με πολλά προβλήματα, δηλαδή δημιουργούν οικογένειες που επωμίζονται αυτόν τον συναισθηματικό και οικονομικό πόνο, διότι θα περίμενε κανείς να είναι άρρηκτα συνδεδεμένα με τα κέντρα αποκατάστασης.

Σήμερα τα κέντρα αποκατάστασης στην Ελλάδα δεν επαρκούν. Είναι καθαρά ιδιωτικά, να μην κρυβόμαστε. Υπάρχει ιδιωτικοποίηση της υγείας για τον Έλληνα φορολογούμενο, ο οποίος αν δεν έχει να πληρώσει, δεν μπορεί να θεραπευτεί.

Μια πρόχειρη άγραφη μελέτη λέει ότι αν δεν υπάρχει μετρητό στην άκρη δέκα χιλιάδες με δεκαπέντε χιλιάδες -βρείτε μια μέση ελληνική οικογένεια που να μπορεί να το έχει- για μία απλή πάθηση να πάει, θα χρειαστούν αυτά τα χρήματα για να μην περιμένει στα δημόσια νοσοκομεία.

Τι να πω τώρα ως Βουλευτής του Νομού Σερρών; Ένας νομός από τους μεγαλύτερους πληθυσμιακά εν Ελλάδι, η «Μέκκα» του Καραμανλισμού για τη «γαλάζια» κυβέρνηση και δεν έχει αναισθησιολόγο, δεν έχει ουρολόγο, δύο σε ένα, γίνεται σύμπτυξη κλινικών, η ουρολογική με την οφθαλμολογική. Δεν υπάρχει αξονικός τομογράφος, ούτε μαγνητική. Πάνε σε ιδιώτη. Αντιλαμβάνεστε πού έχουμε φτάσει; Δεν μιλάμε καν για τις κτηριακές υποδομές.

Έλλειψη νοσηλευτικού προσωπικού. Πάτε σε μονάδες αυξημένης φροντίδας χωρίς να έχετε επιλύσει το πρόβλημα σύνθεσης πληρώματος του ΕΚΑΒ και χωρίς να χαίρουν ισονομίας και ισοπολιτείας οι νοσηλευτές. Γιατί; Όσοι προσλήφθηκαν προ του 2009 δεν είναι ενταγμένοι στα βαρέα και ανθυγιεινά. Είναι οι μετέπειτα. Άρα, δηλαδή, μιλάμε για πληβείους και πατρικίους. Μιλάμε για δύο κατηγορίες εργαζομένων στο νοσηλευτικό προσωπικό. Μπορεί να υπάρχει σύμπνοια, συνέργεια, ομαδικό πνεύμα, συμφιλίωση όταν αυτοί ξεχωρίζουν, όταν ο ένας χαίρει προνομίων και ο άλλος όχι;

Να πάμε στο ΕΚΑΒ που δεν το ξέρετε; Επειδή πέρασα από ιδιωτική κλινική, πέρα από δημοσιογράφος, τα θέματα για τους νεφροπαθείς, για τη μονάδα αυτή, μπορούμε να τα αναλύσουμε. Αλλά στο ΕΚΑΒ; Στο ΕΚΑΒ ο ένας στο πλήρωμα, στη σύνθεση του ασθενοφόρου είναι καλυμμένος σε περίπτωση συμβάντος –χτύπα ξύλο- με 150.000 για την οικογένειά του ασφαλιστική κάλυψη και εξοπλισμό στα ρούχα και ο άλλος δεν είναι. Γιατί; Διότι ξεκίνησε πιλοτικά η σύνθεση πληρώματος του ΕΚΑΒ επειδή δεν υπήρχαν θέσεις. Δείτε το. Εκεί, λοιπόν, υπάρχει μια αδικία, ένας διαχωρισμός ανάμεσα στο πλήρωμα του ΕΚΑΒ. Θα περιμέναμε από μια Κυβέρνηση να δώσει βαρύτητα όχι μόνο στο ιατρικό και νοσηλευτικό προσωπικό.

Εμείς στην Ελληνική Λύση προτείνουμε και στο πρόγραμμά μας, αλλά δείτε τι γίνεται και σε χώρες της περιβόητης Ενωμένης Γηραιάς, που όταν θέλετε την ευαγγελίζεστε και όταν δεν θέλετε δεν την φέρνετε ως απτό παράδειγμα. Πού χωλαίνουν τα νοσοκομεία σήμερα; Δεν το ξέρει ο Υπουργός ότι ευθύνεται και αυτό που οι Άγγλοι λένε administration, δηλαδή η διοίκηση; Υπάρχει σήμερα στη διοίκηση των νοσοκομείων εξειδικευμένο προσωπικό; Έχουν αποφοιτήσει άνθρωποι από τη διοίκηση επιχειρήσεων που είναι ειδικοί για κλινικές. Δεν γίνονται τέτοιες προσλήψεις.

Ξέρετε, για ένα νοικοκύρεμα στα νοσοκομεία παίζει πάρα πολύ μεγάλο ρόλο το διοικητικό προσωπικό. Ο διοικητής του νοσοκομείου δεν είναι απαραίτητο να είναι γιατρός. Να είναι καλός μάνατζερ, υπό ποία έννοια; Να φέρει τα πράγματα σε μια σειρά, να τα βάλει σε μια σειρά. Το προσωπικό όμως για να διεκπεραιώσει ανάγκες των πολιτών για μια καλή οργανωτική δομή ενός νοσοκομειακού ιδρύματος, πρέπει να έχει εξειδίκευση. Αυτό δεν το ακούμε πουθενά. Σίγουρα υπάρχουν ελλείψεις σε ιατρικό και νοσηλευτικό προσωπικό. Δεν τις αρνείται κανείς. Αλλά στο διοικητικό προσωπικό άραγε μπήκαν σωστά κριτήρια επιλογής ανθρώπων για να μπορούν να διεκπεραιώνουν γραφειοκρατικά και να μην κωλυσιεργούμε, για να υπερκεράσουν άλλου είδους εμπόδια; Έγινε ποτέ αυτό; Από εκεί ξεκινάς για ένα καλό νοικοκύρεμα.

Να πάμε στο θέμα ότι μετατρέψαμε τα νοσοκομεία όλα αυτά τα χρόνια σε κέντρο διερχομένων ιατρικών επισκεπτών; Δεν το ξέρετε εσείς αυτό; Το θέμα είναι ότι οι ίδιοι οι ιατρικοί επισκέπτες συναλλάσσονται με γιατρούς. Το «επίσταμαι» τι δουλειά έχει πάνω σε αυτό; Το «επίσταμαι» του γιατρού εννοώ. Ο γιατρός θα συνδιαλέγεται με ιατρικούς επισκέπτες, που άφηναν τις κλινικές τους και σχηματιζόταν ουρά απ’ έξω για το ποιος θα μπει μέσα να κλείσει τη δουλειά; Μπίζνα δηλαδή θα κάνουμε;

Και μιλάτε τώρα για μονάδες αυξημένης φροντίδας που σίγουρα θα μειώσουν και τις μέρες νοσηλείας ανθρώπων στο νοσοκομείο. Αυτό είναι καλό. Το θέμα είναι χωρίς προσωπικό; Χωρίς εξειδίκευση; Δηλαδή θέλει απλή λογική. Θέλετε να κάνετε ως προέκταση των μονάδων εντατικής θεραπείας τις μονάδες αυξημένης φροντίδας χωρίς τους επαΐοντες. Γίνεται; Εγώ αύριο θέλω να γίνω πιλότος μαχητικού. Παίρνω δηλαδή το μαχητικό χωρίς τον πιλότο.

Αυτά είναι λίγο επιδερμικά, ξέρετε, όταν ξεκινάς κάτι καλό που το έχει ανάγκη ο κόσμος, διότι και τα στοιχεία τα έδωσε η Ελληνική Λύση. Τα ξέρετε βέβαια, δεν χρειάζεται να τα παρουσιάζουμε. Αλλά όταν έχεις πενήντα επτά χιλιάδες επεισόδια ετησίως, έντεκα χιλιάδες τριακόσια θανατηφόρα και οι ανάπηροι είναι δεκατέσσερις χιλιάδες από τα εγκεφαλικά, δημιουργείς προβλήματα πραγματικά, σοβαρά στον παραγωγικό ιστό της κοινωνίας. Διότι όταν ένας άνθρωπος θα πάθει εγκεφαλικό και πρέπει να είναι στο καροτσάκι -και έχω πάει σε περιπτώσεις παλαιότερα, όταν πέρασα και από αυτό το πόστο-όλη η οικογένεια ζει ένα δράμα και κάποιοι στερούνται και να παράξουν στην ελληνική κοινωνία. Δεν μπορούν να δουλέψουν, γιατί πρέπει να είναι κάποιος στο σπίτι.

Όταν, λοιπόν, έρχεται ένα νομοσχέδιο κοινωνικού χαρακτήρα -που εμείς στην Ελληνική Λύση θα συμφωνήσουμε, είναι για το καλό της κοινωνίας- το θέμα είναι να το κάνεις σωστά, να το θεμελιώσεις σωστά, με σωστές περγαμηνές. Δεν μπορεί άλλα να συμβαίνουν και άλλα να οραματιζόμαστε και να παρουσιάζουμε.

Εδώ μιλάμε για μία κατάσταση τραγική από ελλείψεις σοβαρών ειδικοτήτων. Για χειρουργούς δεν το συζητάω. Περιμένει ο άλλος για μια χολοκυστεκτομή δύο χρόνια. Το καταλαβαίνετε; Και πρέπει να πάρει τον Βουλευτή τηλέφωνο για να κάνει ο άνθρωπος χολοκυστεκτομή. Ο άλλος παθαίνει τροχαίο και τρέχεις να του βάλουν λεβάιν και δεν έχουν. Το καταλαβαίνετε τι γίνεται;

Καλές αυτές οι μονάδες, σίγουρα, συμφωνούμε αλλά με προσωπικό, με υποδομή υλικοτεχνική. Διότι εδώ έχουν γίνει μεταστάσεις στο «καρκίνωμα» στο θέμα της υγείας, έχει γίνει διείσδυση, έχουν πάει στους λεμφαδένες. Θα χρησιμοποιήσω, χωρίς να είμαι γιατρός, τέτοιους όρους. Και πάτε να σώσετε μια κατάσταση μόνο για να λέτε ότι κάνουμε αυτές τις μονάδες; Και αφήνετε τις Κυκλάδες απ’ έξω υποστελεχωμένες; Αφήνετε, δεν ξέρουμε, τα Δωδεκάνησα να πηγαίνουν στα τούρκικα παράλια, στα μικρασιατικά μας παράλια; Και αφήνετε μια Περιφέρεια Κεντρικής Μακεδονίας, τη δεύτερη πληθυσμιακά, τη μεγαλύτερη γεωγραφικά εν Ελλάδι, με δύο μονάδες μόνο στη Θεσσαλονίκη;

Πάντα ακόμη και στο επιτελικό κράτους -το έχετε χούι, ρε παιδί μου, στη γαλάζια κυβέρνηση- βλέπετε τον πυρήνα, βλέπετε το Κολωνάκι -δεν έχω κάτι με τη γειτονιά- και αφήνετε απ’ έξω την περιφέρεια. Ε, λοιπόν, νομοτελειακά ο πυρήνας χωρίς το δορυφόρο που λέγεται επαρχία δεν μπορεί να λειτουργήσει. Σε μια χώρα που είναι λάθος δομημένη, με πάνω από τον μισό πληθυσμό σε ένα αστικό κέντρο, με χίλια μύρια σύνθετα προβλήματα, μην αφήνουμε και μια επαρχία, όπου για να λειτουργήσει το σώμα πρέπει να οξυγονωθεί και αυτή.

Είναι ένα νομοσχέδιο τύποις. Συγγνώμη. Αυτό λέμε εμείς. Παρατηρήσεις πολλές. Καλό κοινωνικά, υλοποιήσιμο όμως δεν μπορεί να είναι χωρίς τις ειδικότητες, χωρίς την οργάνωση, χωρίς το οργανόγραμμα που απαιτείται για να έχει απτά αποτελέσματα. Είναι μία ακόμη τρύπα, αν όχι στο νερό -να μη χρησιμοποιήσω αυτό- που δεν θα ευοδώσει για τους λόγους που στοιχειοθετούμε και βολιδοσκοπούμε στην Ελληνική Λύση.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

 **ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει ο κ. Σπυρίδων Τσιρώνης. Παρακαλώ.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, από πού να αρχίσει κανείς να μιλάει γι’ αυτό το σχέδιο νόμου των ουσιαστικά δυο άρθρων, αφού τα υπόλοιπα τέσσερα είναι σκοπός, αντικείμενο, εξουσιοδοτικές διατάξεις και η έναρξη ισχύος για ένα θέμα τόσο σημαντικό όπως είναι η αντιμετώπιση των αγγειακών εγκεφαλικών επεισοδίων, η δεύτερη συχνότερη αιτία θανάτου και η πρώτη αιτία αναπηρίας παγκοσμίως, για ένα θέμα που με χαρά και ανακούφιση θα στηρίζαμε όλοι προκειμένου να μειωθεί η θνητότητα, αλλά και να περιοριστούν τα ποσοστά αναπηρίας τα σχετιζόμενα με τα αγγειακά επεισόδια, αν ερχόταν όμως με την ανάλογη σοβαρότητα που του πρέπει.

Εσείς όμως επιλέξατε να αφιερώσετε δύο μόλις άρθρα με τον πιο πρόχειρο πραγματικά τρόπο, αφήνοντας απ’ έξω το πριν και το μετά, δηλαδή την άμεση πρόσβαση του περιστατικού σε εξειδικευμένο προσωπικό με τα κατάλληλα διαγνωστικά και επεμβατικά μέσα, ενώ σας το είπαν και οι φορείς πόσο σημαντικός είναι ο χρόνος αντίδρασης για την έκβαση, αλλά και την καλή πρόγνωση του περιστατικού. Αλλά και η μετά ΜΑΦ συνέχιση της θεραπείας φυσικής αποκατάστασης, ει δυνατόν και δύο φορές την ημέρα, όπως βιβλιογραφικά αναφέρεται, έχει αποδειχθεί πως μπορεί να μειώσει το ποσοστό αναπηρίας.

Επίσης, η προχειρότητα του σχεδιασμού αφήνει χωροταξικά ακάλυπτο ένα μεγάλο γεωγραφικό κομμάτι της Ελλάδας, το οποίο δημιουργεί υγειονομική κάλυψη δύο ταχυτήτων για τους πολίτες, έναν δηλαδή υγειονομικό ρατσισμό. Προχειρότητα και στον αριθμό στελέχωσης του προσωπικού των ΜΑΦ, προβλέποντας τον ελάχιστο αριθμό προσωπικού, ενώ δεν διευκρινίζεται αν κάποιες ειδικότητες είναι υποχρεωτικές. Αναφέρεστε σε τέσσερις ειδικότητες, οι τρεις υποχρεωτικές. Ως φυσιοθεραπευτής θα πω πόσο σημαντική είναι η ειδικότητά μου για τα αγγειακά εγκεφαλικά επεισόδια.

Και σαν να μην έφτανε η προχειρότητα, έχουμε να αντιμετωπίσουμε και το μεγάλο πρόβλημα της φυγής των γιατρών και της υποστελέχωσης γενικότερα του ΕΣΥ. Και αυτός είναι ο λόγος, θεωρώ, που το σχέδιο νόμου μιλά για τον ελάχιστο αριθμό λειτουργίας των ΜΑΦ και όχι για τον βέλτιστο αριθμό. Βάλατε χαμηλά τον πήχη, αλλά και τις περισσότερες φορές ούτε εκεί χαμηλά που τον έχετε τοποθετήσει δεν καταφέρνετε να τον περνάτε. Όσα νομοσχέδια κι αν φέρετε, όσες παρεμβάσεις και αν προσπαθήσετε να κάνετε, θα σκοντάφτουν πάντα σε αυτό το πρόβλημα της υποστελέχωσης, κυρίως σε ιατρικό και εξειδικευμένο προσωπικό.

Και όσο κι αν μας κάνετε ποσοτικές αναφορές του υγειονομικού προσωπικού και αναφέρεστε με απόλυτους αριθμούς σε αυτό, η ποιοτική ανάλυση των αριθμών αυτών δείχνει ακριβώς ελλείψεις σε εξειδικευμένο ιατρικό προσωπικό και άνιση γεωγραφική κατανομή αυτών, με αποτέλεσμα τακτικά χειρουργεία να ακυρώνονται ή να αναστέλλονται, κλινικές να κλείνουν, γιατροί σε απόγνωση και επαγγελματική εξουθένωση σε όλο και περισσότερα νοσοκομεία της χώρας.

Γιατροί που εισέρχονται στο ΕΣΥ μετά από παραμονή λίγων μόλις εβδομάδων δεν αντέχουν τις συνθήκες και παραιτούνται. Εκείνες οι συνθήκες που φτιάξατε σε προηγούμενα νομοσχέδια υπερβαίνοντας το σαρανταοκτάωρο και πανηγυρίζατε, ακριβώς αυτές διώχνουν ακόμα και τους γιατρούς σήμερα. Και μέσα σε αυτό το εκρηκτικό κοκτέιλ έρχεστε να μειώσετε ακόμη περισσότερο το προσωπικό από άλλες κλινικές για να στελεχώσετε τις ΜΑΦ. Δεν αντιλαμβάνεστε ότι με αυτόν τον τρόπο θα υπάρξει ακόμα μεγαλύτερο πρόβλημα σε αυτές τις κλινικές; Δεν γνωρίζετε ότι όλα αυτά οδηγούν σε αύξηση και των ιατρικών λαθών και των ενδονοσοκομειακών λοιμώξεων; Είναι τυχαία η πανευρωπαϊκή μας πρωτιά; Δυστυχώς δεν είναι τυχαία.

Δυστυχώς είναι το κοινώς χρησιμοποιούμενο επίρρημα που έχει στο στόμα του κάθε άνθρωπος όταν προσπαθεί να περιγράψει οτιδήποτε έχει να κάνει με τη δημόσια υγεία ή κάθε φορά που έρχεται σε επαφή ως χρήστης των υπηρεσιών υγείας.

Έχετε επιλέξει συνειδητά να διαλύσετε τον δημόσιο και δωρεάν χαρακτήρα του ΕΣΥ με τη μέθοδο του ώριμου φρούτου. Έχετε επιλέξει να διαχειρίζεστε επικοινωνιακά τη σταδιακή αποσύνθεση και αποδόμηση, στέλνοντας αρχικά όσους δεν μπορούν να εξυπηρετηθούν στον ιδιωτικό τομέα ή ανοίγοντας τον δρόμο να μπει ο ιδιωτικός τομέας στο δημόσιο νοσοκομείο.

Πρέπει να το έχουμε πει σε όλους τους τόνους ότι πρέπει να δοθεί γενναία χρηματοδότηση σε ένα μακρόπνοο σχέδιο, αλλιώς δεν σώζεται το ΕΣΥ. Πρέπει να δοθούν κίνητρα οικονομικά, επιστημονικά, διοικητικά στους γιατρούς μας, ώστε οι θέσεις των δημόσιων νοσοκομείων να είναι ανταγωνιστικές για αυτούς. Πώς μπορεί να γίνει αυτό; Κάντε το όπως στη Ρουμανία, η οποία τριπλασίασε τους μισθούς των γιατρών και πέτυχε την ανάσχεση του brain drain, επέστρεψαν γιατροί που είχαν φύγει και μείωσε τα επίπεδα διαφθοράς και του χρηματισμού.

Αφού πιστεύετε ότι η αγορά πρέπει να αυτορυθμίζεται, γιατί δεν αναπροσαρμόζετε τους μισθούς των γιατρών στα δεδομένα είτε του εξωτερικού είτε του ιδιωτικού τομέα, ώστε τα δημόσια νοσοκομεία να γίνουν ανταγωνιστικά; Και μην πείτε ότι δεν γίνεται λόγω κόστους, γιατί το κόστος από την αύξηση των ιατρικών λαθών, της πλημμελούς νοσηλείας και των ενδονοσοκομειακών λοιμώξεων ως συνέπεια της περαιτέρω υποστελέχωσης είναι ανυπολόγιστο και είναι όχι μόνο οικονομικά ανυπολόγιστο, αλλά ανυπολόγιστο κυρίως λόγω των θανάτων ασθενών.

Χθες, για να τελειώσω, ο κύριος Πρωθυπουργός είπε σχετικά με τους διοικητές των νοσοκομείων και την επιλογή τους, πως για να προσελκύσει τους καλύτερους θα δώσει ως κίνητρο μισθό Γενικού Γραμματέα Υπουργείου. Είναι λογικό. Μπορεί κάποιος να μας εξηγήσει γιατί; Εκεί ξέρετε πώς λειτουργεί η αγορά, ξέρετε πώς δίνονται τα κίνητρα, ενώ στην περίπτωση των γιατρών δεν το χρησιμοποιείτε. Θα σας πω γιατί. Γιατί θέλετε και φέρνετε σε κάθε νομοσχέδιο να οδηγήσετε στην ιδιωτικοποίηση την υγεία.

Ευχαριστώ πάρα πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε και για την τήρηση του χρόνου.

Τον λόγο τώρα έχει ο κ. Μιχαήλ Χουρδάκης.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Πρόεδρε.

Ειπώθηκε και είναι αληθινό δεδομένο ότι τα αγγειακά εγκεφαλικά επεισόδια αποτελούν μακράν τα συνηθέστερα νευρολογικά νοσήματα και είναι στις πρώτες κατηγορίες και αιτίες θανάτου σε ανεπτυγμένες χώρες και τρίτη συνολικά -δεύτερη αιτία είναι ο καρδιακός θάνατος- και αυτό συνεπάγεται ένα πολύ μεγάλο κόστος. Από τις πληροφορίες που λάβαμε από το Υπουργείο και περιλαμβάνονται σε όσα μας δώσατε -και δεν έχω λόγο να το αμφισβητήσω- αναφέρονται 284 εκατομμύρια μόνο για το 2017 ως κόστος από τα αγγειακά εγκεφαλικά επεισόδια και, επίσης, ότι αναμένεται αύξηση των πενήντα επτά χιλιάδων ασθενών ετησίως στην Ελλάδα τα επόμενα χρόνια, το οποίο είναι προφανές ότι αν έχουμε -που το έχω ξανά αναφέρει από τη θέση αυτή- την ανεστραμμένη ηλικιακή πυραμίδα και, άρα, όλο και περισσότεροι γερνάνε και θα έχουν αυτό το αποτέλεσμα.

Πού, όμως, πρέπει να στοχεύσουμε; Στο πώς θα διαχειριστούμε τέτοιους ασθενείς ή πώς δεν θα προκύπτουν τέτοιοι ασθενείς; Προφανώς είναι πολύ πιο σημαντικό να στοχεύσουμε στην πρόληψη. Με αυτόν τον τρόπο δεν θα υπάρχει ανάγκη για ίδρυση τόσων πολλών μονάδων αυξημένης φροντίδας, που, απ’ ότι φαίνεται και δικαίως σήμερα, αποτελεί σημείο τριβής ότι δεν γίνονται αρκετές ή δεν γίνονται σε πάρα πολλά σημεία και θα πρέπει ενισχύοντας την πρόληψη να δούμε το προφανές.

Επιτρέψτε μου να κάνω μια αντιστοίχιση. Έχουμε μια υπέροχη βεράντα. Θέλουμε να βγαίνουμε στη βεράντα. Αυτή η βεράντα είναι η υγεία μας. Αντί, λοιπόν, να φτιάξουμε ένα πολύ καλό στέγαστρο, ώστε όταν βρέχει να μη γεμίζει και να μη πλημμυρίζει με νερά, αυτό που κάνετε εδώ πέρα μην ωφελώντας την πρόληψη και τη δημόσια υγεία, είναι να αγοράζουμε κουβάδες με σφουγγαρίστρες και συζητάμε τώρα αν είναι αρκετοί οι κουβάδες, καλές οι σφουγγαρίστρες, περισσότερες ή λιγότερες. Αν στοχεύσουμε στην προάσπιση της δημόσιας υγείας, στην ενίσχυση της πρωτοβάθμιας φροντίδας υγείας, στο στέγαστρο, όλα αυτά που θα χρειαστούν για τους λιγότερους ασθενείς θα είναι και πιο εύκολα διαχειρίσιμα και πραγματοποιήσιμα με τους πεπερασμένους πόρους που έχει κάθε χώρα.

Αποτελεί, λοιπόν, πυλώνα της δημόσιας υγείας και της πρόληψης. Νομίζω, όμως, πως δεν αποτελεί προτεραιότητα του Υπουργού, της Αναπληρώτριας Υπουργού και γενικώς της Κυβέρνησης.

Απ’ όσο είμαι σε θέση να γνωρίζω είναι υπό συζήτηση η αλλαγή του οργανογράμματος του Υπουργείου Υγείας και ίσως είναι μια πολύ καλή ευκαιρία να δείτε τις προτάσεις που έχει κάνει ο Γάλλος συνεργάτης σας και περιλαμβάνουν μεταξύ άλλων και συγκεκριμένες δομές που θα προασπίσουν τη δημόσια υγεία. Ελπίζω αν εσείς δεν θέλετε να το κάνετε αυτό, να το μεταφέρουν στον Πρωθυπουργό κάποιοι εκ των συμβούλων του.

Πώς μπορούμε να μειώσουμε αυτούς τους ασθενείς; Και αναφέρομαι στους ασθενείς που θα επιβιώσουν από το αγγειακό εγκεφαλικό επεισόδιο, που δεν συμβαίνει σε όλους. Υπάρχουν τα προφανή και τα οποία τα ξέρετε. Πρέπει να μειώσουμε τον επιπολασμό της υπέρτασης, να μειώσουμε τον σακχαρώδη διαβήτη, να μειώσουμε τις υπερλιπιδαιμίες και να μειωθεί το κάπνισμα. Υπάρχουν πάρα πολλοί τρόποι με υγιεινό διαιτητικές αλλαγές να το επιτύχουμε αυτό. Δεν θα μπω σε λεπτομέρειες, όπως αύξηση της σωματικής άσκησης, ενίσχυση της διατροφής, μείωση της υπερβαρίας και της παχυσαρκίας, μείωση του αλκοόλ, μείωση του καπνίσματος. Στην πράξη, όμως, τίποτα από όλα αυτά δεν είναι προτεραιότητα αυτής της Κυβέρνησης.

Πριν από δύο εβδομάδες περίπου κατέθεσα την ερώτηση 1272/20.10 προς το Υπουργείο Παιδείας για ποιο λόγο η γυμναστική, για παράδειγμα, στα σχολεία είναι μόνο δύο ώρες τις περισσότερες χρονιές. Από την πέμπτη δημοτικού μέχρι τη δευτέρα λυκείου έχουμε δύο ώρες γυμναστική και, άρα, μειωμένη φυσική δραστηριότητα. Άρα, ωθούμε τα παιδιά προς την υπερβαρία και αργότερα στην παχυσαρκία και δημιουργούμε τους υπερτασικούς του αύριο και πιθανούς ασθενείς με αγγειακό εγκεφαλικό επεισόδιο σε πολλά χρόνια.

Όσον αφορά τη διατροφή, δεν υπάρχει έμφαση στη μεσογειακή διατροφή, που θα μπορούσε με πολλούς τρόπους αυτή να ενισχυθεί, όπως αύξηση του ΦΠΑ σε ανθυγιεινά τρόφιμα, μείωση του φόρου σε υγιεινά τρόφιμα, έλεγχο για τήρηση της νομοθεσίας στα σχολικά κυλικεία που δεν γίνεται. Και ένας βασικός λόγος που δεν γίνεται αυτό είναι γιατί διαμαρτύρονται οι κυλικειάρχες ότι τα παιδιά θα πάνε απέναντι και θα πάρουν κάτι άλλο. Δεν είναι, όμως, αυτό λόγος. Θα πρέπει εμείς να προασπίσουμε τη νέα γενιά.

Σε ό,τι αφορά το κάπνισμα, αποτελεί βασικό παράγοντα των αγγειακών εγκεφαλικών επεισοδίων. Θέλω να σας πω ότι όταν πρωτοεισήλθα ως Βουλευτής σε αυτόν τον χώρο ήταν δύσκολο να συναντήσω κάποιον να καπνίζει. Στην αρχή ήταν κάνα δύο κρυμμένοι σε σκάλες με κλειστή πόρτα. Τώρα τελευταία είναι φανεροί στις σκάλες και σήμερα είδα και άνθρωπο να καπνίζει μέσα σε γραφείο, σε έναν χώρο που θα έπρεπε να είναι υπόδειγμα τήρησης του αντικαπνιστικού νόμου. Παρακαλώ, λοιπόν, να είμαστε τέτοιο υπόδειγμα, γιατί αν αυτό γίνεται στη Βουλή, φανταστείτε τι γίνεται σε άλλες δημόσιες υπηρεσίες.

Χρειάζεται πολυϋπουργική συνεργασία και το κομμάτι της δημόσιας υγείας και της μείωσης των αγγειακών δεν είναι μόνο θέμα του Υπουργείου Υγείας. Χρειάζεται το Υπουργείο Μεταφορών, το Υπουργείο Παιδείας, γιατί πρέπει να υπάρχουν καλύτεροι δρόμοι, να αυξηθούν οι πεζόδρομοι, να μπορούν να υπάρχουν ποδηλατόδρομοι. Χθες υπήρχε ένα ατύχημα στη Θεσσαλονίκη με ένα ηλεκτρικό ποδήλατο που παρασύρθηκε από λεωφορείο. Πώς, λοιπόν, θα πείσουμε κάποιον να πάρει το ποδήλατό του και να μετακινηθεί. Πρέπει, λοιπόν, να δημιουργήσουμε το αίσθημα της ασφάλειας. Η τροχαία να μπορεί να είναι υπέρ του πολίτη και όχι μόνο για να κόβει κλήσεις, να υπάρχουν καμπάνιες προαγωγής της μείωσης του καπνίσματος, της μείωσης κατανάλωσης οινοπνεύματος, της αύξησης της φυσικής δραστηριότητας. Πρέπει να υπάρχει στόχευση στην αύξηση των ανοιχτών χώρων και των χώρων πρασίνου και άσκησης ακόμα και ελεύθερης εκτός γυμναστηρίου. Ξέρετε ότι περίπου το 80% των αποτελεσμάτων στη δημόσια υγεία είναι μη ιατρικά μέτρα, είναι μέτρα εκτός Υπουργείου Υγείας.

Συμπερασματικά, καλές είναι οι μονάδες αυξημένης φροντίδας και για τα αγγειακά και για τα άλλα με όλα τα μειονεκτήματα που φέρει το νομοσχέδιο που συζητάμε σήμερα. Καλύτερη, όμως, είναι η πρόληψη, η ενίσχυση της δημόσιας υγείας, η χρηματοδότηση προγραμμάτων πρόληψης και ενημέρωσης και η ενίσχυση της πρωτοβάθμιας φροντίδας υγείας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ζητήσει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μιχάλης Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όποιος ασκεί τεκμηριωμένη κριτική εντός αυτής της Αίθουσας κατηγορείται πολύ απλά ότι μιλάει εκτός θέματος, γιατί φαίνεται ότι η τεκμηριωμένη κριτική και η διαφορετική άποψη όχι μόνο ενοχλούν και προκαλούν δυσανεξία, αλλά κατηγορούνται μάλιστα, γιατί όποιος εκφέρει αντίθετη άποψη σε σχέση με το αφήγημα που θέλει να περάσει η Κυβέρνηση, απλά η Κυβέρνηση λέει ότι είναι εκτός θέματος.

Το ακούσαμε χθες από τον κ. Μητσοτάκη, ο οποίος δεν μπορεί να αποδεχθεί ότι στη Βουλή διεξάγεται πολιτικός διάλογος και ότι η Αντιπολίτευση έχει φωνή, δεν μπορεί να αποδεχθεί ότι η Βουλή δεν είναι το προστατευμένο περιβάλλον στο οποίο έχει συνηθίσει, απ’ ότι φαίνεται και δεν υπάρχει αντίλογος.

Κυρίες και κύριοι της κυβερνητικής Πλειοψηφίας, θα πρέπει πλέον να συνηθίσετε σε μια νέα πραγματικότητα, αυτή που δημιουργούν οι επιλογές σας και θα πρέπει να συνηθίσετε να ακούτε τόσο εδώ όσο και στη δημόσια σφαίρα όσο και στην κοινωνία ένα τεκμηριωμένο και ισχυρό αντιπολιτευτικό λόγο από το ΠΑΣΟΚ, γιατί είχατε συνηθίσει φαίνεται να ακούτε έναν καταγγελτικό λόγο, ένα λόγο χωρίς τεκμηρίωση από μια Αντιπολίτευση, που μάλλον στα δικά σας μάτια φάνταζε ο εύκολος αντίπαλος. Αυτό, όμως, έχει αλλάξει και σήμερα θα μιλήσουμε και εντός θέματος για τα ζητήματα της δημόσιας υγείας, αλλά και εκτός θέματος για τα ζητήματα της επικαιρότητας που διαμορφώνετε με τις δικές σας πράξεις ή μεθοδεύσεις.

Η δημιουργία των μονάδων αυξημένης φροντίδας στα νοσοκομεία για τα αγγειακά εγκεφαλικά επεισόδια, ναι, είναι μια αναγκαιότητα και ο εισηγητής μας, ο Γιάννης ο Τσίμαρης, με πολύ μεγάλη νομίζω διεξοδικότητα ανέλυσε ότι, ναι, είναι ένα θετικό βήμα, αλλά αυτό το βήμα δεν αρκεί, γιατί αυτές οι μονάδες θα πρέπει να παρέχουν θεραπεία στην οξεία φάση από προσωπικό το οποίο θα πρέπει να έχει εξειδικευμένη γνώση και να έχει εκπαιδευτεί κατάλληλα και, ταυτόχρονα, οι κτηριακές συνθήκες αυτών των μονάδων θα πρέπει να πληρούν τις απαραίτητες προϋποθέσεις με πρόβλεψη αποκατάστασης κατά τη διάρκεια της νοσηλείας, ώστε να ξεκινά η αποκατάσταση πριν πάνε στο κέντρο. Και είμαι βέβαιος ότι όσοι συγγενείς ασθενών έχουν χρειαστεί να νοσηλευτούν σε κέντρα αποκατάστασης και βλέπουν αυτή τη συζήτηση αναρωτιούνται αν ποτέ αυτή η πολιτεία διαχρονικά, αλλά ιδιαίτερα και η σημερινή Κυβέρνηση που έχει βάλει πολύ ψηλά τον πήχη, έχει συγκεκριμένη στρατηγική, ώστε η αποκατάσταση να μην είναι μια περιπέτεια δαπανηρή και χωρίς βέβαιο αποτέλεσμα.

Υπάρχουν όλα αυτά που είπαμε στο νομοσχέδιο που συζητάμε; Όχι. Αντίθετα, όπως διαφαίνεται, το νομοσχέδιο περιορίζει τις μονάδες αυξημένης φροντίδας σε υπηρεσίες παρηγορητικής θεραπείας χωρίς να υπάρχει δυνατότητα επεμβατικών πράξεων, κάτι το οποίο έθιξαν και οι φορείς της συγκεκριμένης συζήτησης.

Επιπλέον, διαπιστώνονται παραλείψεις, αλλά και αστοχίες στον σχεδιασμό γεωγραφικής κατανομής. Δεν υπάρχει ομοιόμορφη κατανομή. Δηλαδή, φερ’ ειπείν, στις Κυκλάδες, που αναφέρθηκε πριν και ο εισηγητής μας, θα μπορούσε να ενταχθεί και το νοσοκομείο της Σύρου, το οποίο διαθέτει ΜΑΦ, αλλά δεν είναι στελεχωμένη και με την ένταξή του στο δίκτυο θα μπορούσε να στελεχωθεί και να λειτουργήσει και να προσφέρει. Φαίνεται, όμως, ότι οι διακομιδές θα συνεχιστούν, όπως σε όλες τις νησιωτικές περιοχές που είναι πραγματικά ανοχύρωτες σε θέματα δημόσιας υγείας.

Κυρίες και κύριοι συνάδελφοι, ποτέ άλλοτε η δημόσια υγεία στις νησιωτικές περιοχές δεν ήταν τόσο υποβαθμισμένη όσο είναι την τρέχουσα περίοδο και η κατάσταση στη δημόσια υγεία, αλλά και στο Εθνικό Σύστημα Υγείας έχει επιδεινωθεί δραματικά. Άλλωστε, η δυσανεξία και της Κυβέρνησης, αλλά και προσωπικά του Πρωθυπουργού για το Εθνικό Σύστημα Υγείας μόνο και μόνο γιατί είναι μια μεταρρύθμιση του ΠΑΣΟΚ που φέρει τη σφραγίδα του Ανδρέα Παπανδρέου δεν κρύβεται πλέον και εκδηλώνεται με κάθε ευκαιρία με τη διάλυση και απαξίωση του Εθνικού Συστήματος Υγείας, με την προσπάθεια τη συνειδητή για ιδιωτικοποίηση των υπηρεσιών, με την ελλιπή αξιοποίηση των πόρων από το Ταμείο Ανάκαμψης, ώστε να καταστεί πιο ανθεκτικό το δημόσιο σύστημα υγείας.

Ακόμα και για τους εργαζόμενους στις κινητές μονάδες υγείας του ΕΟΔΥ, που λήγουν οι συμβάσεις τους σε λίγες ημέρες, το ΠΑΣΟΚ έχει καταθέσει συγκεκριμένη πρόταση νόμου, που λέει ότι πρέπει αυτή η τεχνογνωσία, αυτή η εμπειρία, αυτοί οι εργαζόμενοι να συνεχίσουν να προσφέρουν τις υπηρεσίες στο σύστημα τουλάχιστον μέχρι τα τέλη του Μαΐου του 2024. Σιγή ιχθύος από την Κυβέρνηση.

Αυτή τη στιγμή το 40% των χειρουργικών αιθουσών στα δημόσια νοσοκομεία είναι κλειστές λόγω έλλειψης προσωπικού, με δική σας ανοχή και αδράνεια. Σύμφωνα με στοιχεία όχι του ΠΑΣΟΚ, αλλά στοιχεία που δημοσίευσε η «ΚΑΘΗΜΕΡΙΝΗ» στις 15 Σεπτεμβρίου, οι λίστες αναμονής για χειρουργεία σε πέντε νοσοκομεία είναι οι εξής: Θα αναφερθώ ενδεικτικά στο «ΚΑΤ», που είναι έξι χιλιάδες οκτακόσιες σαράντα επτά, στο «Αλεξάνδρας» χίλιες εκατόν σαράντα τρεις, «Λαϊκό» δύο χιλιάδες εξακόσιοι δέκα, στο «Γεννηματά» χίλιοι τετρακόσιοι πενήντα, στο «Παπαπγεωργίου» πάνω από έντεκα χιλιάδες. Στον «Ευαγγελισμό» η λίστα αυτή υπερβαίνει τα πέντε χιλιάδες άτομα. Αναμονή τριών και πλέον ετών για ένα χειρουργείο!

Και όλα αυτά ανεξαρτήτως κομματικής προέλευσης ή προτίμησης είναι μια εικόνα αποκαρδιωτική. Χθεσινό δημοσίευμα, πάλι από την «ΚΑΘΗΜΕΡΙΝΗ», αποτυπώνει την οδυνηρή πραγματικότητα πέντε μήνες μετά το 41% που είπε χθες ο κ. Μητσοτάκης στη Βουλή, πέντε μήνες μετά τις εξαγγελίες του Πρωθυπουργού προεκλογικά για μεταρρυθμίσεις και ενίσχυση του δημοσίου συστήματος υγείας.

Η αναμονή στα ΤΕΠ φτάνει τις δώδεκα ώρες -το λέω ακριβώς όπως γράφει το δημοσίευμα, σύμφωνα με ομολογία γιατρού- «με πολλούς από τους ασθενείς να φεύγουν πριν εξεταστούν, αφού δεν μπορούν να περιμένουν τόσες ώρες» και με τις προσλήψεις προσωπικού, τις προκηρύξεις του περασμένου Απριλίου να μην έχουν ολοκληρωθεί ακόμα για στελέχωση σε ιατρικό προσωπικό, με τις εφημερίες να βγαίνουν με ιατρική πολέμου -αυτή είναι η ακριβής ορολογία- και με τους γιατρούς, σύμφωνα με δικές τους δηλώσεις, να αισθάνονται ράκη. Όλα αυτά άραγε συγκινούν την Κυβέρνηση, μια κυβέρνηση που δεν κάνει κάτι επί της ουσίας για να ανατρέψει αυτή την απαράδεκτη κατάσταση, αυτή τη ζοφερή πραγματικότητα που δυστυχώς βιώνουν χιλιάδες συμπολίτες μας;

Το ΠΑΣΟΚ έχει ως προγραμματική πρόταση την οικοδόμηση ενός νέου και σύγχρονου Εθνικού Συστήματος Υγείας, γιατί πιστεύει στο δημόσιο σύστημα υγείας, γιατί πιστεύει ότι μόνο ένα εθνικό δημόσιο σύστημα υγείας μπορεί να προσφέρει ποιοτικές, δωρεάν και καθολικές υπηρεσίες υγείας, με ολοήμερη λειτουργία νοσοκομείων, ιδιαίτερα στον χειρουργικό τομέα και επεμβατικές μονάδες κάθε ειδικότητας, με τις ανάλογες αμοιβές στο προσωπικό, με την κάλυψη των πραγματικών κενών του συστήματος, με μόνιμο ιατρικό, νοσηλευτικό, παραϊατρικό προσωπικό, με διαφανείς διαδικασίες, με νέα και σύγχρονα οργανογράμματα, ώστε να προκηρύσσονται άμεσα όλες οι θέσεις που εκκενώνονται και επιτέλους με ένταξη των εργαζομένων στο Εθνικό Σύστημα Υγείας στα βαρέα και ανθυγιεινά επαγγέλματα. Έχει μαλλιάσει η γλώσσα μας. Έχουμε καταθέσει από την εποχή της αείμνηστης Φώφης Γεννηματά συνολικά πάνω από δεκατρείς φορές τροπολογία, με το συγκεκριμένο μέτρο να το είχε αποδεχθεί και η Επιτροπή Μπεχράκη που έχετε εσείς συστήσει, αλλά μάλλον δεν την ακούτε. Επίσης μιλάμε για αύξηση αμοιβών των γιατρών, ιδιαίτερα των νέων και ναι, με κίνητρα σε νέους επιστήμονες για να στελεχώσουν το δημόσιο σύστημα υγείας, ιδιαίτερα στα περιφερειακά νοσοκομεία.

Περιμένουμε με πολύ ενδιαφέρον τις εξαγγελίες, να δούμε πώς θα αποτυπωθούν και αν έχετε πραγματικά τη βούληση να στελεχώσετε και να ενισχύσετε με νέο προσωπικό το σύστημα υγείας.

Κυρίες και κύριοι συνάδελφοι, η Κυβέρνηση πλέον συγκρούεται με την πραγματικότητα και μια πραγματικότητα που σίγουρα δεν είναι εκτός θέματος. Αντίθετα η Κυβέρνηση καθημερινά αποδεικνύει ότι η ίδια επιμένει να βρίσκεται εκτός πραγματικότητας. Και το αφήγημά σας ότι είστε η Κυβέρνηση που δεν έχει επιβάλει κανένα νέο φόρο μέχρι στιγμής, τελειώνει κάπου εδώ. Γιατί ναι, είχατε κρυφή ατζέντα την οποία αποκρύψατε προεκλογικά.

Πριν από ένα μήνα ο αρμόδιος Υφυπουργός κ. Θεοχάρης, μίλησε για αλλαγές στη φορολογία των ελευθέρων επαγγελματιών, για να έρθει ο Κυβερνητικός Εκπρόσωπος την επόμενη μέρα να τον «αδειάσει», κατά το κοινώς λεγόμενο, λέγοντας ότι η άποψη του αρμόδιου Υπουργού απέχει πολύ από την πολιτική της Κυβέρνησης.

Δεν πέρασε λοιπόν ούτε ένας μήνας και μόλις προχθές ανακοινώθηκαν νέοι φόροι, οριζόντιοι φόροι κεφαλικού χαρακτήρα για όλους τους ελεύθερους επαγγελματίες για τους οποίους το 2019 δήθεν ομνύατε και λέγατε ότι η υπερφορολόγηση, ναι, της προηγούμενης κυβέρνησης του ΣΥΡΙΖΑ θα αποτελεί παρελθόν. Αυτή όμως είναι η αξιοπιστία σας, γιατί οι δεσμεύσεις ή και οι διαψεύσεις σας αξίζουν λιγότερο, ακόμα και από το χαρτί στο οποίο γράφονται.

Φόροι λοιπόν με τεκμήρια που παραπέμπουν στο παρελθόν, όπως αυτοί που επιβάλλετε οριζόντια στους επαγγελματίες και οι οποίοι δεν εφαρμόζονται σε καμμία άλλη ευρωπαϊκή χώρα και ουσιαστικά επιβάλλονται για να καλύψουν την αδυναμία σας να πατάξετε τη φοροδιαφυγή. Στοχοποιείτε ανεξαιρέτως όλους τους ελεύθερους επαγγελματίες, αλλά αποφεύγετε την ίδια στιγμή να αγγίξετε τις πολυεθνικές και τις ενδοομιλικές συναλλαγές που ανεβάζουν τις τιμές και εξαφανίζουν ως δια μαγείας φορολογικά τα κέρδη για τους υπερεθνικούς συνεργάτες των εντόπιων αντιπροσώπων.

Σας καλούμε λοιπόν να δώσετε στη δημοσιότητα τις φορολογικές ατομικές λύσεις -το ξαναλέω, τις φορολογικές ατομικές λύσεις- που έχει εκδώσει η Κυβέρνηση Μητσοτάκη από το 2019 μέχρι σήμερα. Ποιες έγιναν, γιατί είναι αρκετές και σε τι ύψος ποσού έχουν φτάσει συνολικά; Και αυτό για να καταλάβουν οι Έλληνες πολίτες και κυρίως οι ελεύθεροι επαγγελματίες με ποια κυβέρνηση έχουν να κάνουν, αν και είναι βέβαιο ότι θα το καταλάβουν πολύ καλά στα νέα εκκαθαριστικά που θα λάβουν.

Ο Υπουργός Οικονομικών, σε μια προσπάθεια να δικαιολογήσει τα αδικαιολόγητα, κατηγορεί όσους διαφωνούν ότι υπερασπίζονται τη φοροδιαφυγή, φοροδιαφυγή για την οποία εσείς πριν από δεκαπέντε μέρες στο προσχέδιο του προϋπολογισμού είχατε προσδιορίσει στόχο μηδενικό για το 2024. Τόσο αξιόπιστοι είστε!

Και αλήθεια τι κάνατε τέσσερα χρόνια που κυβερνάτε για να πατάξετε τη φοροδιαφυγή; Δεν κάνατε τίποτα. Αποτύχατε πλήρως και η αποτυχία αυτή αποδεικνύεται και από τη σχέση άμεσης με έμμεση φορολογία, η αναλογία των οποίων επιδεινώθηκε, με τα κρατικά έσοδα να στηρίζονται πάνω από 65% στους έμμεσους φόρους, αν συμπεριληφθούν σε αυτούς και οι φόροι περιουσίας, όταν πριν από δέκα χρόνια το αντίστοιχο ποσοστό ήταν μικρότερο του 54%.

Και φυσικά η συνεχιζόμενη αύξηση των έμμεσων φόρων τροφοδοτείται και από την ακρίβεια, για την οποία η Κυβέρνηση συνεχίζει να σφυρίζει αδιάφορα, το εννιάμηνο του 2023 επιπλέον έσοδα από τον ΦΠΑ, όχι σε σχέση με πέρυσι, από τον στόχο 800 εκατομμύρια ευρώ. Έτσι εξηγείται η άρνησή σας να μειώσετε τον ΦΠΑ σε βασικά είδη διατροφής, ενώ ο πληθωρισμός διατηρείται σε πολύ ψηλά επίπεδα και βεβαίως οι τιμές των τροφίμων είναι απλησίαστες για ολοένα και περισσότερους.

Και επειδή σήμερα είδαμε μια επικοινωνιακή «καταιγίδα» για την Κυβέρνηση, την αδέκαστη, η οποία επιβάλλει μεγάλα πρόστιμα σε πολυεθνικές επιχειρήσεις για να πατάξει την αισχροκέρδεια, εγώ θέλω να σας θυμίσω, κύριοι της Κυβέρνησης ότι στις 16 Φλεβάρη του 2023 λέτε ότι έχετε επιβάλει πρόστιμα 382.500 ευρώ σε πέντε σουπερμάρκετ για αισχροκέρδεια.

Το καταθέτω στα Πρακτικά.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προσέξτε! Τον ίδιο μήνα με βάση το απολογιστικό δελτίο της ΔΙΜΕΑ φαίνεται ότι έχουν επιβληθεί πρόστιμα 66.000 ευρώ. Το καταθέτω και αυτό.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα λέτε ότι επιβάλλετε 380.000, αλλά η ΔΙΜΕΑ στο επίσημο δελτίο φαίνεται ότι έχει επιβάλει 66.000 ευρώ πρόστιμο.

Και ερωτώ εγώ ξεκάθαρα, έχετε εισπράξει αυτά τα πρόστιμα που έχετε επιβάλει τοn Φλεβάρη, ναι ή όχι, για να ξέρουν οι Έλληνες πολίτες ότι είναι άλλο η επικοινωνία και άλλο η ουσία.

Κύριοι της Κυβέρνησης, μέχρι σήμερα κυβερνούσατε με τα ψέματα και είστε πολύ γελασμένοι, αν πιστεύετε ότι θα μπορείτε να συνεχίσετε να κυβερνάτε με τα ψέματα. Η χώρα βρίσκεται σε μια παρατεταμένη δυστυχώς περίοδο φθοράς και παρακμής. Αμφισβητείται το κράτος δικαίου, κυριαρχεί η λογική της συγκάλυψης σε σκάνδαλα, όπως αυτό των υποκλοπών, οι βασικοί πρωταγωνιστές του οποίου βρίσκονται ακόμα και σήμερα στο απυρόβλητο.

Η δικαιοσύνη εδώ και δεκαέξι μήνες διερευνά χωρίς αποτέλεσμα και ο αδέκαστος και έντιμος δικαστής κ. Ράμμος καταγγέλλει απειλές και πιέσεις σε μέλη ανεξάρτητων αρχών που ερευνούν τη ζοφερή αυτή υπόθεση. Για να το εμπεδώσουμε μάλιστα, πήρε τη σκυτάλη χθες ο ίδιος ο κύριος Πρωθυπουργός επιτιθέμενος στον κ. Ράμμο. Γιατί άραγε; Γιατί ενδεχομένως φοβάται ότι κάποια στιγμή η έρευνα μπορεί να φτάσει στο πολύ στενό περιβάλλον του.

Τα Τέμπη, η Θεσσαλία, οι καταστροφικές πυρκαγιές είναι εκτός θέματος, σύμφωνα με την λογική της Κυβέρνησης, μιας κυβέρνησης που μέρα με την ημέρα αποκτά όλο και πιο σκληρά καθεστωτικά χαρακτηριστικά, που δεν συνάδουν με μια σύγχρονη ευρωπαϊκή χώρα, μία χώρα με θεσμούς και κανόνες.

Το ΠΑΣΟΚ, κυρίες και κύριοι της Κυβέρνησης, θα συνεχίσει να αναδεικνύει όλα αυτά που σας ενοχλούν και σας εκθέτουν, γιατί στην κοινωνία υπάρχουν πολίτες που αναζητούν έκφραση, αναζητούν μία νέα και αξιόπιστη πολιτική πρόταση, για να τη μετατρέψουν σε μία νέα δημοκρατική και προοδευτική Πλειοψηφία. Και αυτή είναι η ευθύνη του ΠΑΣΟΚ, αυτή είναι η συλλογική ευθύνη της μεγάλης δημοκρατικής παράταξης, γιατί ναι, η χώρα αξίζει καλύτερα και ναι, η χώρα θα τα καταφέρει.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

 **ΠΡΟΕΔΡΕΥΩΝ (Ιωάννης Πλακιωτάκης):** Έχει ζητήσει τον λόγο για μια σύντομη παρέμβαση η Αναπληρώτρια Υπουργός κ. Αγαπηδάκη.

Ορίστε, κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

 Ήθελα να κάνω μία αναφορά σε αυτό που έθεσε ο κ. Κατρίνης για την τροπολογία σε σχέση με τον ΕΟΔΥ. Και επειδή, όπως είπατε, κύριε Κατρίνη, επιδιώκετε να ασκείτε τεκμηριωμένη κριτική και θέλετε ουσία και όχι επικοινωνία και όλα αυτά τα πράγματα, μου κάνει εντύπωση το ότι έρχεστε και καταθέτετε μια τροπολογία η οποία λέει να παραταθεί το πρόγραμμα μέχρι τον Μάιο του 2024. Και μετά τι, κύριε Κατρίνη; Μετά θα κάνουμε ακόμα μία παράταση; Μιλάμε για ένα πρόγραμμα το οποίο ξεκίνησε αποκλειστικά και μόνο για να καλύψει τις ανάγκες της πανδημίας το 2020 και έχει λάβει πέντε παρατάσεις. Εάν, λοιπόν, η βάση είναι να πλειοδοτούμε πάνω στην ανάγκη εργασίας των ανθρώπων, θα έρχεται το ένα κόμμα και θα λέει τον Μάιο, το άλλο τον Ιούνιο και το άλλο δεν ξέρω πότε. Αυτό είναι μία πάρα πολύ ανεύθυνη στάση απέναντι στους εργαζόμενους.

Πιθανόν να μην είδατε το δελτίο τύπου που εξέδωσε ο Πρόεδρος του ΕΟΔΥ σήμερα, στο οποίο αναφέρεται ότι σε συνάντηση που είχα εγώ και ο Πρόεδρος του ΕΟΔΥ και ο Διευθύνων Σύμβουλος με τον Σύλλογο Εργαζομένων των ΚΟΜΥ του ΕΟΔΥ τη Δευτέρα που μας πέρασε, συμφωνήσαμε από κοινού ένα πλάνο εργασιακής αποκατάστασης αυτών των ανθρώπων, το οποίο προβλέπει μία αρχικά τρίμηνη παράταση. Ξαναλέω ότι πρόκειται για πρόγραμμα ΕΣΠΑ, το οποίο…

**ΜΙΧΑΗΛ ΚΑΤΡΙΝΗΣ:** Το έχετε φέρει;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αφήστε με να τελειώσω, κύριε Κατρίνη.

**ΠΡΟΕΔΡΕΥΩΝ (Ιωάννης Πλακιωτάκης):** Μην κάνετε διάλογο, σας παρακαλώ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** …αφορά το να μπορέσουμε να έχουμε μία σειρά από λύσεις που να αφορούν διαφορετικές κατηγορίες εργαζομένων. Ενδεχομένως να μη γνωρίζετε, κύριε Κατρίνη, ότι αυτή τη στιγμή στον ΕΟΔΥ υπηρετούν περί τους διακόσιους πενήντα οδηγούς, κάποιοι από τους οποίους θα μπορούσαν ενδεχομένως -γιατί διαθέτουν δίπλωμα Γ΄ κατηγορίας- να απορροφηθούν σε άλλους τομείς του Υπουργείου Υγείας με αυτό το μεταβατικό πλάνο που έχουμε, ενδεχομένως στο ΕΚΑΒ ή σε άλλες υπηρεσίες, όπου υπάρχει ανάγκη.

Τα προγράμματα αυτά δεν δημιουργούνται για να κοροϊδεύουμε τους πολίτες ότι αύριο, μεθαύριο θα μονιμοποιηθούν. Και επειδή η χώρα έχει περάσει από πολύ μεγάλες δυσκολίες όλα αυτά τα χρόνια με την οικονομική κρίση, περίμενα ειδικά από το κόμμα σας να μην προβαίνει σε τέτοιου είδους λαϊκίστικες παροχολογίες του τύπου «να πάμε να κάνουμε μια παράταση μέχρι τον Μάιο». Λύση δεν είναι να πλειοδοτούμε σε παρατάσεις, κύριε Κατρίνη, αλλά το να βρούμε λύση για τους ανθρώπους. Και αυτό το κάνουμε μαζί με τον σύλλογο εργαζομένων σε κοινή συμφωνία και με κοινά αποδεκτές λύσεις για κάθε έναν εργαζόμενο που υπηρετούσε τις ΚΟΜΥ και διακύβευσε την προσωπική του υγεία για να μπορέσει να εξυπηρετήσει τον ελληνικό πληθυσμό.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλούμε, κυρία Υπουργέ.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Κατρίνη, έχετε τον λόγο για ένα λεπτό.

**ΜΙΧΑΗΛ ΚΑΤΡΙΝΗΣ:** Εγώ, κυρία Υπουργέ, χαίρομαι που έστω και μετά από αυτή την πίεση που ασκήθηκε και από τους εργαζόμενους και από τα κόμματα και από το κόμμα μας, μας ανακοινώνετε σήμερα -προφανώς δεν είστε έτοιμοι να το φέρετε υπό μορφή νομοθετικής ρύθμισης- ότι υπάρχει ένα πλάνο αξιοποίησης ενός δυναμικού. Προσέξτε, κυρία Υπουργέ, εσείς, η δική σας Κυβέρνηση έχει δώσει παρατάσεις μέχρι σήμερα. Αν, λοιπόν, θεωρείτε λαϊκισμό το αίτημα για παράταση των εργασιών των εργαζομένων που προσελήφθησαν σε μια συγκεκριμένη χρονική περίοδο για έναν συγκεκριμένο λόγο, ο οποίος όμως δεν έχει εκλείψει και έχουν μια πολύτιμη εμπειρία, και μετά από τις τέσσερις παρατάσεις που έχετε δώσει εσείς, επαναλαμβάνω αν θεωρείτε λαϊκισμό το να ζητείται μία εύλογη παράταση που εμείς λέμε ότι είναι έξι μήνες και εσείς λέτε ότι θα είναι τρεις μήνες, έστω και σε αλλότρια καθήκοντα, προφανώς έχετε μάλλον παρερμηνεύσει αυτό που εμείς θέλουμε και από ό,τι φαίνεται και εσείς κάνετε, σε σχέση με τα συνθήματα που θέλετε να περάσετε σε αυτή τη συζήτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν είναι λαϊκισμός να θες να αξιοποιηθεί ένα δυναμικό το οποίο έχει μια εμπειρία που και εσείς τώρα μόλις ομολογήσατε ότι ναι, θα το βάλετε σε μια διαδικασία απορρόφησης και αξιοποίησης από άλλους φορείς της δημόσιας υγείας. Και αυτό από μια Κυβέρνηση που επαναλαμβανόμενα όλο το προηγούμενο διάστημα το μόνο που έφερνε σε νομοσχέδια του Υπουργείου Υγείας -και ολοκληρώνω, κύριε Πρόεδρε- ήταν οι παρατάσεις εργαζομένων που προσελήφθησαν την περίοδο της πανδημίας και προσέφεραν στο σύστημα και όντως και εμείς πιστεύουμε ότι πρέπει να αξιοποιηθούν.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Κατρίνη.

Ορίστε, κυρία Υπουργέ, έχετε τον λόγο και ολοκληρώνουμε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Οι παρατάσεις δίνονταν, διότι είχαμε οξεία φάση πανδημίας, η οποία έληξε τον Μάιο του 2023. Αυτό σημαίνει ότι προγραμματίζεις κάτι με βάση την επιστημονική τεκμηρίωση. Δεν πας αυθαίρετα να παρατείνεις συμβάσεις χωρίς κανέναν λόγο.

Εσείς ισχυρίζεστε, σε αντίθεση με τον Παγκόσμιο Οργανισμό Υγείας, ότι πρέπει να παραταθεί η οξεία φάση της πανδημίας και να πάει μέχρι τον Μάιο του 2024. Φαντάζομαι ότι έχετε κάποια επιστημονικά στοιχεία. Αλλιώς αυτό που λέτε είναι τρομερά επικίνδυνο.

Πάμε παρακάτω. Αυτό που είπαμε, κύριε Κατρίνη, είναι ότι δεν περιμέναμε την πολιτική πίεση για να πάμε να δώσουμε μία λύση, που θεωρώ ότι κάθε κόμμα, όποιο κι αν κυβερνούσε, όφειλε να κάνει, διότι ειλικρινά υπάρχουν πράγματα, όπως έχω πει κι άλλες φορές σε αυτή την Αίθουσα, που μας ξεπερνούν και καλό είναι να μην πλειοδοτούμε πολιτικά πάνω σε ζητήματα που ξεπερνούν την κομματική αντιπαράθεση. Είναι ένα πράγμα η τεκμηριωμένη κριτική και τελείως άλλο το να θεωρούμε ότι καταφέρνουμε κάτι παραπλανώντας τους εργαζόμενους για να κερδίσουμε δήθεν φιλεργατικά ένσημα.

Σας λέω, λοιπόν, ότι είμαστε ήδη σε συνεργασία και επαφή με τον Σύλλογο Εργαζομένων των ΚΟΜΥ του ΕΟΔΥ από την πρώτη στιγμή, από την πρώτη εβδομάδα που υπήρξε και η νέα ηγεσία στον ΕΟΔΥ -που θυμάστε με κατηγορούσατε εδώ προσωπικά, μου λέγατε εδώ διάφορα- και έχουμε προχωρήσει σε σημαντικές βελτιώσεις στον ΕΟΔΥ και έχουμε κάνει μία σειρά από πράγματα και προσπαθούμε να βρούμε μια λύση γι’ αυτούς τους ανθρώπους, γιατί ακριβώς έχουμε ανάγκες και μπορούν να αξιοποιηθούν και όχι γιατί προσπαθούμε να κάνουμε πελατειακές πολιτικές. Αυτό έχει σημασία, κύριε Κατρίνη.

Άρα στη μία περίπτωση έχουμε την Κυβέρνηση, η οποία έρχεται με μια τεκμηριωμένη λύση συνεργατικά με τους εργαζόμενους να τους αξιοποιήσει σε σημεία στα οποία έχουν συγκριτικό πλεονέκτημα που μπορούν να προσφέρουν και στην άλλη περίπτωση έχουμε μια τροπολογία από το ΠΑΣΟΚ που λέει απλά «δώστε μια παράταση μέχρι τον Μάιο και βλέπουμε».

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει τώρα ο κ. Σπυρίδων Κουλκουδίνας και στη συνέχεια έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ κ. Καλαματιανός.

Ορίστε, κύριε Κουλκουδίνα, έχετε τον λόγο.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, η δημόσια υγεία αποτελεί για κάποιους πεδίο μικροκομματικής αντιπαράθεσης. Για εμάς αποτελεί πεδίο που συνιστά προτεραιότητα και επιβάλλει παρεμβάσεις που βελτιώνουν το επίπεδο των υπηρεσιών προς τους πολίτες. Αυτή, ξέρετε, είναι και η διαφορά μας και αποτυπώνεται στο νομοσχέδιο που έρχεται σήμερα προς συζήτηση και ψήφιση στη Βουλή.

Αντιπαρέρχομαι τον ισοπεδωτικό μηδενισμό και απαξιωτικό τρόπο με τον οποίο αντιμετωπίζουν κάποιοι το περιεχόμενο ενός νομοσχεδίου για τη δημιουργία μονάδων αυξημένης φροντίδας για την αντιμετώπιση ασθενών με αγγειακά εγκεφαλικά επεισόδια. Ξέρετε, μια αντιπαράθεση σε αυτό το ύφος θα ήταν κατώτερη των περιστάσεων του συγκεκριμένου νομοσχεδίου.

Αντίθετα, η δική μου επιλογή είναι να απευθυνθώ από το Βήμα της Βουλής σε κάθε πολίτη που έχει πραγματική και ειλικρινή αγωνία για ένα υπαρκτό ζήτημα, γιατί η αναγκαιότητα αντιμετώπισης των αγγειακών εγκεφαλικών επεισοδίων με νέους σύγχρονους και κυρίως βέλτιστους όρους επιβάλλεται από τα ίδια τα στοιχεία.

Στην Ελλάδα έχουμε κάθε χρόνο πενήντα επτά χιλιάδες εγκεφαλικά επεισόδια. Υπολογίζεται ότι το 20% από αυτά είναι θανατηφόρα, ενώ το 25% από αυτά αφήνουν αναπηρίες στον ασθενή. Σε παγκόσμιο επίπεδο, σύμφωνα με τα στοιχεία της Παγκόσμιας Οργάνωσης για τα Αγγειακά Εγκεφαλικά Επεισόδια, ένας στους έξι ανθρώπους στη ζωή του θα υποστεί εγκεφαλικό επεισόδιο. Αξίζει, επίσης, να αναφέρουμε πως κάθε δύο δευτερόλεπτα συμβαίνει ένα νέο εγκεφαλικό επεισόδιο και κάθε έξι δευτερόλεπτα ένας θάνατος από αυτή την αιτία. Σύμφωνα με τον Ευρωπαϊκό Οργανισμό Εγκεφαλικών, τα αγγειακά επεισόδια αποτελούν την πρώτη αιτία αναπηρίας σε ενήλικες και τη δεύτερη αιτία σε θνησιμότητα στους ενήλικες.

Παρέθεσα αυτά τα στοιχεία, κυρίες και κύριοι συνάδελφοι, για να αντιληφθούμε ότι πέρα από την όποια κομματική και πολιτική αντιπαράθεση, υπάρχει πάντα ο δρόμος της συνεννόησης, υπάρχει ο δρόμος της δημιουργίας των συνθηκών, για να βελτιώσουμε την περίθαλψη και την αντιμετώπιση φυσικά αυτών των περιστατικών. Και σε αυτό ακριβώς στοχεύει το συγκεκριμένο νομοσχέδιο.

Η δημιουργία μονάδων αυξημένης φροντίδας ασθενών με αγγειακά εγκεφαλικά επεισόδια αποτελεί σίγουρα και αναμφισβήτητα βήμα προόδου. Αναβαθμίζει το δημόσιο σύστημα υγείας και έρχεται να καλύψει ένα κενό που υπήρχε, γιατί μπορεί να διακομίζονταν ασθενείς με εγκεφαλικά στο νοσοκομείο, αλλά το νοσοκομείο δεν διέθετε την ανάλογη υποδομή για την αντιμετώπιση αυτών των περιστατικών.

Πλέον, κυρίες και κύριοι συνάδελφοι, θα έχουμε νοσοκομεία με εξειδικευμένες, εξοπλισμένες και στελεχωμένες μονάδες. Ως ένας άνθρωπος που συνδέεται με την υγεία λόγω σπουδών και επαγγελματικής ενασχόλησης γνωρίζω πόσο σημαντικό είναι να υπάρχει άμεση αντιμετώπιση και περίθαλψη σε αυτού του είδους τα περιστατικά. Και αυτό το γνωρίζει, ξέρετε, και η κοινωνία που είναι έτοιμη και ώριμη να αποδεχθεί πρωτοβουλίες προς αυτήν την κατεύθυνση.

Πριν δύο χρόνια περίπου ανέλαβα μία πρωτοβουλία για τη δωρεά είκοσι πέντε απινιδωτών, αλλά και μαθημάτων ΚΑΡΠΑ ταυτόχρονα, σε ακαδημίες ποδοσφαίρου, σε γυμναστήρια, αλλά και σε φορείς της Πιερίας, τον τόπο καταγωγής μου. Οφείλω να σας ενημερώσω ότι η υποδοχή αυτής της πρωτοβουλίας, αλλά και η ευαισθητοποίηση των πολιτών ήταν κάτι παραπάνω από θετική.

Με τον ίδιο τρόπο πιστεύω ότι αντιμετωπίζουν οι πολίτες το νομοσχέδιο αυτό για τη δημιουργία μονάδων αυξημένης φροντίδας, οι οποίες θα νοσηλεύουν μέχρι και επτά χιλιάδες πεντακόσιους πάσχοντες από εγκεφαλικά σε ετήσια βάση. Σε πρώτη φάση συστήνονται δεκαεννέα μονάδες αυξημένης φροντίδας, οι οποίες καλύπτουν όλες τις περιφέρειες της χώρας. Σε κάθε μονάδα τώρα θα υπάρχουν έξι ειδικές κλίνες νοσηλείας και έξι αντίστοιχα μόνιτορ για τη συνεχή καταγραφή των ζωτικών σημείων των νοσηλευόμενων ασθενών. Όμως, φυσικά θα υπάρχουν και φορητές συσκευές για την εικοσιτετράωρη καταγραφή της αρτηριακής πίεσης και τη συνεχή ηλεκτροκαρδιογραφική παρακολούθηση. Κάθε ειδική μονάδα θα μπορεί να αντιμετωπίζει και να νοσηλεύει ακόμα και διακόσιους ασθενείς με οξύ αγγειακό εγκεφαλικό επεισόδιο ανά έτος. Ο στόχος είναι εμφανής και αυτονόητος, φαντάζομαι. Είναι η μείωση του ποσοστού των ανθρώπινων απωλειών και των μόνιμων αναπηριών, οι καλύτερες υπηρεσίες φυσικά στους ανθρώπους που έχουν την ατυχία να υποστούν εγκεφαλικό επεισόδιο.

Ο σχεδιασμός, κύριε Υπουργέ, είναι η περιφερειακή κάλυψη και διάσταση στις δεκαεννέα μονάδες αυξημένης φροντίδας που δημιουργούνται. Πιστεύω, όμως, ότι πρέπει να ληφθούν υπ’ όψιν σε έναν δευτερογενή σχεδιασμό και οι τοπικές ιδιαιτερότητες. Στον Νομό Πιερίας, για παράδειγμα, τους θερινούς μήνες ο πληθυσμός υπερδιπλασιάζεται, αφού αποτελεί τουριστικό προορισμό και το γνωρίζετε. Αυτό σημαίνει ότι έχει μεγαλύτερες ανάγκες, αλλά και αυξημένα περιστατικά που σχετίζονται με τη δημόσια υγεία και απαιτούν διαχείριση και αντιμετώπιση. Θα χαθεί πολύτιμος χρόνος για να γίνει μια μεταφορά στη Θεσσαλονίκη από την Πιερία που υπάρχει πλησιέστερη μονάδα αυξημένης φροντίδας. Γι’ αυτό πιστεύω ότι θα πρέπει να εξεταστεί από την ηγεσία του Υπουργείου Υγείας με ιδιαίτερη προσοχή, αλλά και με βάση τις αντικειμενικές συνθήκες και τις αυξημένες ανάγκες που προκύπτουν, όπως είπα, κατά την τουριστική περίοδο, η δημιουργία μονάδας αυξημένης φροντίδας για εγκεφαλικά επεισόδια με πλήρη εξοπλισμό και φυσικά πλήρη στελέχωση και στο Νοσοκομείο Κατερίνης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ευελπιστώ, επίσης, να δει το Υπουργείο την αναγκαιότητα ενίσχυσης του ΕΚΑΒ στην Πιερία με μοτοσυκλέτες ταχείας ανταπόκρισης, με διασώστες, για την προσφορά πρώτων βοηθειών.

Κυρίες και κύριοι συνάδελφοι, η προσέγγιση σε όλα αυτά τα ζητήματα που σχετίζονται με τη δημόσια υγεία απαιτεί ευθύνη. Δυσκολεύομαι να βρω έναν ουσιαστικό, έναν πραγματικό λόγο για τον οποίο κάποιοι θα αρνηθούν τη θετική ψήφο σε αυτό το νομοσχέδιο. Ο τομέας της υγείας χρειάζεται τομές, ενίσχυση των υποδομών και των υπηρεσιών. Σαφώς και υπάρχουν προβλήματα. Δεν γίνεται να αφήνουμε τα προβλήματα, όμως, να μας κρατάνε πίσω και να μην προχωράμε στη λύση των θεμάτων ένα προς ένα.

Αυτή, όμως, η Κυβέρνηση, κυρίες και κύριοι συνάδελφοι, κάνει τομές. Ενισχύει το δημόσιο σύστημα υγείας από τους πρώτους μήνες της θητείας της με καινοτόμες υποδομές και υπηρεσίες, όπως οι μονάδες αυξημένης φροντίδας, αλλά και με την πρόσληψη, φυσικά, των έξι χιλιάδων πεντακοσίων γιατρών μέσα στο 2024.

Όλα αυτά δημιουργούν καλύτερες συνθήκες πρωτοβάθμιας φροντίδας για εμάς, για τα παιδιά μας, για το σύνολο των τουριστών οι οποίοι έρχονται στη χώρα μας όλον τον χρόνο. Γι’ αυτόν τον λόγο και σας καλώ να υπερψηφίσετε το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):**  Κι εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και πέντε εκπαιδευτικοί συνοδοί τους από το Σχολείο Δεύτερης Ευκαιρίας Καλλιθέας.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Καλαματιανός.

Ορίστε, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, η σκέψη μου πηγαίνει πέντε μήνες πίσω, τρεις μέρες πριν τις εθνικές εκλογές του Μαΐου, όταν είχε πάρει φωτιά ολόκληρη η Ελλάδα. Τότε υπήρχε μια δήλωση του πρώην Υπουργού Εργασίας, του κ. Κατρούγκαλου, που ερμηνεύθηκε από δημοσιογράφους, μέσα, κανάλια, εφημερίδες, εκπομπές, site, για προσαύξηση των ασφαλιστικών εισφορών. Τι κι αν όλοι εμείς φωνάζαμε και λέγαμε ότι στο πρόγραμμά μας δεν υπάρχει καμμία επιβάρυνση αλλά αντίθετα προβλέπονται ελαφρύνσεις στα 10.000 ευρώ το αφορολόγητο για όλους τους ελεύθερους επαγγελματίες και αυτοαπασχολούμενους και, βεβαίως, κατάργηση του τέλους επιτηδεύματος; Δεν ακουγόμασταν. Και πήγαν και ψήφισαν οι αυτοαπασχολούμενοι και οι ελεύθεροι επαγγελματίες. Και άκουγαν τον Πρωθυπουργό, τον κ. Μητσοτάκη και τη Νέα Δημοκρατία, να μιλάει για φοροελαφρύνσεις. Και πέντε μήνες μετά τι διαπιστώνουν; Διαπιστώνουν ότι τετρακόσιοι εβδομήντα οκτώ χιλιάδες ελεύθεροι επαγγελματίες και αυτοαπασχολούμενοι χαρακτηρίζονται ως φοροφυγάδες και πρόκειται να τους βάλετε –έρχεται το νομοσχέδιο, έτσι όπως ανακοινώθηκε- επιπλέον φόρο, δηλαδή επιβάρυνση, 1.444 ευρώ.

Βεβαίως, ήδη τους έχετε επιβάλει αύξηση στην κατώτερη ασφαλιστική εισφορά. Παραλάβατε την κατώτερη ασφαλιστική εισφορά από τον ΣΥΡΙΖΑ στα 185 ευρώ μηνιαίως, έχει φτάσει στα 240 ευρώ τώρα και από 1.1.2024 έχετε ήδη νομοθετήσει να πάει στα 260 ευρώ. Άρα, λοιπόν, μιλάμε για την κατώτερη εισφορά που αφορά τους περισσότερους ελεύθερους επαγγελματίες, μία επιβάρυνση 75 ευρώ τον μήνα.

Εμείς λέμε ότι οι ελεύθεροι επαγγελματίες δεν είναι φοροφυγάδες. Οι ελεύθεροι επαγγελματίες αγωνίζονται καθημερινά για να κρατήσουν ανοιχτό το μαγαζί τους, το γραφείο τους, την επιχείρησή τους και να μπορέσουν να επιβιώσουν και να τα βγάλουν πέρα με την ακρίβεια, με τα χρέη, με την έλλειψη ρευστότητας. Πολλοί κρατάνε το γραφείο τους ή το μαγαζί τους για να μπορέσουν να πάρουν μια σύνταξη. Και έρχεστε εσείς τώρα και τους επιβάλλετε αυτό το χαράτσι. Σε λίγο θα μας πείτε ότι θα μαζευτούν από όλη την Ελλάδα εδώ απ’ έξω και θα σας χειροκροτάνε που αντιμετωπίζετε τη φοροδιαφυγή με αυτόν τον τρόπο.

Έρχομαι και σε ένα άλλο θέμα. Ακούσαμε τον Πρωθυπουργό, τους Υπουργούς και τα κυβερνητικά στελέχη να ισχυρίζονται ότι είναι προτεραιότητά σας η πάταξη της ακρίβειας. Όμως, τα επίσημα στοιχεία δείχνουν ότι δεν τα καταφέρνετε. Στοιχεία της EUROSTAT: Ο πληθωρισμός στην Ευρωζώνη υποχώρησε στο 2,9% τον Οκτώβριο σε σχέση με τον Σεπτέμβριο που ήταν στο 4,3%. Στην Ελλάδα έχουμε ακριβώς την αντίθετη φορά. Από το 2,4% τον Σεπτέμβριο, πήγαμε στο 3,9% τον Οκτώβριο. Τι δείχνει αυτό; Δείχνει ότι αποτυγχάνετε. Δείχνει ότι προσπαθείτε να αντιμετωπίσετε την ακρίβεια με ημίμετρα, με αναποτελεσματικά μέτρα και ουσιαστικά τροφοδοτείτε την ανεξέλεγκτη αύξηση των τιμών, ιδιαίτερα στα τρόφιμα.

Και ερχόμαστε στη δημόσια υγεία. Τι κάνετε; Συνεχίζετε ουσιαστικά το καταστροφικό σας πρόγραμμα με συνέπεια. Ποιο είναι αυτό; Η υπονόμευση, η απαξίωση και τελικά η κατάρρευση της δημόσιας υγείας για να εξυπηρετηθούν ιδιωτικά συμφέροντα και στον χώρο της δημόσιας υγείας. Στοχεύετε με προσήλωση στην κατακρήμνιση ουσιαστικά της δημόσιας υγείας. Αφού αφήνετε στην τύχη το σύστημα χωρίς ουσιαστική βοήθεια χωρίς παρέμβαση, οδηγείτε τους πολίτες στο συμπέρασμα ουσιαστικά ότι «εντάξει, αφού δεν μπορεί το δημόσιο, ας έρθουν οι ιδιώτες να τα κάνουν καλύτερα», και ας απέδειξε πανδημία ότι μόνο ένα ισχυρό δημόσιο σύστημα υγείας μπορεί να αντιμετωπίσει πολλαπλές κρίσεις και να προστατεύσει τον πληθυσμό.

Και πού βρισκόμαστε σήμερα; Πού μας έχετε οδηγήσει; Η κατάσταση στα νοσοκομεία της χώρας χειροτερεύει μέρα με τη μέρα, χειρουργεία καταρρέουν. Διαβάζουμε στις 25 Οκτώβρη: «Στο Νοσοκομείο Παπανικολάου υπό κατάρρευση τα τακτικά χειρουργεία από την έλλειψη αναισθησιολόγων». Υπάρχουν επτά, ενώ οι οργανικές θέσεις είναι για είκοσι έξι. Το 40% των χειρουργείων, ουσιαστικά, δεν γίνεται. Διαβάσαμε σε πρωτοσέλιδο πρόσφατα ότι καθυστερούν χειρουργεία έως και τρία χρόνια. Διαβάζουμε επίσης ότι διοικητής παραιτήθηκε στο Βενιζέλειο Νοσοκομείο στο Ηράκλειο μετά από επτά ημέρες όταν διαπίστωσε -έστειλε και επιστολή καταγγελίας- ότι μεταφέρονται παθολόγοι από το νοσοκομείο του, ενώ είχε έλλειψη παθολόγων, σε άλλο νοσοκομείο του Ηρακλείου. Παραιτήθηκε ο άνθρωπος. Δεν άντεξε!

Τα ίδια και στην Ηλεία, στον τόπο μου. Δύο παθολόγοι για εκατόν εξήντα χιλιάδες κατοίκους -ο ένας πάει για αποχώρηση- και στέλνουν κάθε μέρα, κύριε Παναγιωτόπουλε- από την Πάτρα με «εντέλλεσθαι», να κάνει μια εφημερία ένας παθολόγος στον Πύργο, από την Τρίπολη τα ίδια, από την Καλαμάτα και ούτω καθεξής. Να κάνει την εφημερία του ο άνθρωπος με «εντέλλεσθαι»! Αυτή είναι η κατάσταση. Και επειδή είναι άγονοι οι διαγωνισμοί ,έχουμε καταθέσει τροπολογία για να χαρακτηριστεί «άγονη ζώνη Α» ο νομός, ώστε να δοθούν κίνητρα να έρθουν γιατροί και να παραμείνουν για πέντε χρόνια τουλάχιστον, μπας και σωθούν, μπας και μπορέσουν να ζήσουν οι κάτοικοι της Ηλείας.

Η κατάσταση στο ΕΚΑΒ: Μέσα σε ένα μήνα το καλοκαίρι θρηνήσαμε εννιά συνανθρώπους μας που «έφυγαν» γιατί περίμεναν ένα ασθενοφόρο το οποίο δεν έφτασε ποτέ. Κάποιοι από αυτούς, δυστυχώς, έφυγαν μέσα σε καρότσα αγροτικού πηγαίνοντας στο νοσοκομείο. Αυτή είναι η κατάσταση.

Και εσείς τι κάνετε; Παρακολουθείτε απαθείς, σαν να μη συμβαίνει τίποτα. Ετοιμάζετε και εικοσιτετράωρη εφημέρευση -διέρρευσε, μάλλον το παίρνετε πίσω, θα δούμε τι θα γίνει- στα νοσοκομεία της Αττικής! Δεν προσπαθείτε, ουσιαστικά, να αυξήσετε το προσωπικό και ιδιαίτερα τους γιατρούς, αλλά ανακυκλώνετε την υγειονομική φτώχεια. Ολόκληρες περιοχές κινδυνεύουν με υγειονομική ερήμωση.

Προεκλογικά είχατε δεσμευτεί για δέκα χιλιάδες προσλήψεις, εξίμισι χιλιάδες μέσα στο 2024. Αυτές οι εξίμισι χιλιάδες προσλήψεις -αν γίνουν- ουσιαστικά καλύπτουν κενά που ήδη υπάρχουν με τις αποχωρήσεις και τις συνταξιοδοτήσεις, δεν είναι νέοι προστιθέμενοι στο σύστημα. Αν δούμε το ισοζύγιο αποχωρήσεων - προσλήψεων και με αυτές τις εξίμισι χιλιάδες ουσιαστικά θα είναι μείον. Ο ετήσιος μέσος όρος αποχωρήσεων στο ΕΣΥ κατά την περίοδο 2019 - 2022 είναι τρεις χιλιάδες. Φέτος ήδη αυτό το νούμερο έχει ξεπεραστεί. Περισσότεροι φεύγουν τώρα. Γιατί φεύγουν περισσότεροι; Διότι δεν αντέχουν άλλο, δεν αντέχουν τις δυσμενείς συνθήκες, δεν αντέχουν τις αβάσταχτες συνθήκες που επικρατούν στα δημόσια νοσοκομεία και οδηγούν γιατρούς και νοσηλευτές να παραιτούνται.

Εμείς δεν θα σταματήσουμε να τονίζουμε ότι για να λειτουργήσει ομαλά το ΕΣΥ απαιτούνται, τουλάχιστον, δεκαπέντε χιλιάδες προσλήψεις σε βάθος τετραετίας άμεσα και όχι εξαντλητικές καθημερινές εφημερίες. Αλλιώς θα έχουμε αυτή την εικόνα, αυτές τις άθλιες συνθήκες σε κάθε εφημερία. Το αποψιλωμένο προσωπικό των νοσοκομείων προσπαθεί καθημερινά υπερβάλλοντας εαυτόν, με κατάθεση ψυχής, να αντιμετωπίσει τα εκατοντάδες περιστατικά. Οι ίδιοι οι νοσοκομειακοί γιατροί κάνουν λόγο για συνθήκες εφημεριών που θυμίζουν ιατρική πολέμου.

 Η κατάσταση στα δημόσια νοσοκομεία ήταν δύσκολη, βεβαίως, κατά περιόδους. Ιδιαίτερα κατά την περίοδο των μνημονίων όταν υπήρχαν οι περικοπές, υπήρχαν αρκετά προβλήματα. Τέτοια κατάσταση όμως δεν υπήρξε ποτέ ξανά. Το δημόσιο σύστημα υγείας βρίσκεται στη χειρότερη του κατάσταση, και ας βγήκαμε από τα μνημόνια το 2018, και ας ρυθμίστηκε το χρέος, και ας σας παραδώσαμε το 2019 γεμάτα ταμεία και ας ήρθε η πανδημία να αποδείξει ότι πρέπει να επενδύσουμε στη δημόσια υγεία με δημοσιονομική επέκταση. Η Ευρώπη αυτό υποδείκνυε: Ενισχύστε τα δημόσια συστήματα. Δυστυχώς στην Ελλάδα χάσαμε την ευκαιρία.

Αλήθεια δεν καταλαβαίνετε ή κάνετε ότι δεν καταλαβαίνετε ότι αν δεν υπάρχει ισχυρή πρωτοβάθμια υγεία και φροντίδα υγείας, ότι αν είναι υποστελεχωμένα τα δευτεροβάθμια νοσοκομεία ουσιαστικά θα συρρέει ο κόσμος στα τριτοβάθμια τα οποία επίσης θα υπερφορτώνονται;

Και έρχεται η κ. Αγαπηδάκη, η Αναπληρώτρια Υπουργός, και ανακοινώνει ότι θα φέρει νομοσχέδιο σύμφωνα με το οποίο οι αγροτικοί γιατροί θα γίνονται προσωπικοί γιατροί, δίχως καμμία προηγούμενη εκπαίδευση. Μιλάμε για γιατρούς που, ουσιαστικά, θα έχουν τελειώσει τη σχολή χωρίς ειδικότητα και θα κληθούν να αναλάβουν το σοβαρό έργο της πρόληψης, της παρακολούθησης χρόνιων νοσημάτων και οξέων καταστάσεων στην κοινότητα. Έτσι αντιλαμβάνεστε την πρωτοβάθμια φροντίδα υγείας και τον προσωπικό γιατρό; Αλλάζετε το όνομα του γιατρού και νομίζετε ότι όλα θα είναι καλά;

Εμείς παραμένουμε προσηλωμένοι στην ανάπτυξη του νέου ΕΣΥ, που θα είναι δημόσιο, δωρεάν και προσβάσιμο σε όλους, ένα ΕΣΥ της επάρκειας, της καινοτομίας, ένα ΕΣΥ για την κοινωνία.

Θέλουμε ένα ΕΣΥ με σημαντικές αυξήσεις των αποδοχών των εργαζομένων, με βελτίωση των συνθηκών εργασίας, με σημαντικές προσλήψεις, με σοβαρά κίνητρα για την προσέλκυση και την παραμονή στο ΕΣΥ και ιδιαίτερα σε νησιωτικές και παραμεθόριες περιοχές, με αύξηση της κρατικής δαπάνης και χρηματοδότησης για το Εθνικό Σύστημα Υγείας στο 7,5% για να προσεγγίσουμε το ευρωπαϊκό μέσο όρο.

Θέλουμε αποκατάσταση του δημόσιου χαρακτήρα του ΕΣΥ, με ακύρωση των νόμων της Νέας Δημοκρατίας για εργασιακές σχέσεις των γιατρών που ουσιαστικά ανοίγουν τον δρόμο της ιδιωτικοποίησης.

Θέλουμε αντιμετώπιση της κρίσης στη στελέχωση του ΕΣΥ με μηχανισμό αυτόματης και μόνιμης κάλυψης των κενών λόγω συνταξιοδότησης και αποχώρησης.

Θέλουμε νέες ιατρικές εξειδικεύσεις, στήριξη της επιστημονικής έρευνας και ένα νέο πλαίσιο συνεργασίας του ΕΣΥ με τα δημόσια πανεπιστήμια.

Επίσης είναι αναγκαία η γενναία μισθολογική αναβάθμιση των γιατρών και των υπόλοιπων εργαζομένων στο ΕΣΥ, ένταξη στα βαρέα και ανθυγιεινά, εισαγωγικός μισθός στα 2.000 ευρώ για τους γιατρούς και νέα δέσμη κινήτρων γι’ αυτούς και, βεβαίως, προσέλκυση νέου ιατρικού δυναμικού στο ΕΣΥ.

Πρέπει ακόμα να ολοκληρωθεί η μεταρρύθμιση στην πρωτοβάθμια φροντίδα υγείας και να ενισχυθεί και ο οικογενειακός γιατρός και με τη συγκρότηση τριακοσίων ογδόντα ΤΟΜΥ σε όλη την Ελλάδα. Αυτά μπορούν να συνδράμουν, ουσιαστικά, στην προσπάθεια για ένα ισχυρό και ποιοτικό δημόσιο σύστημα υγείας.

Έρχομαι στο νομοσχέδιο. Πράγματι τα εγκεφαλικά επεισόδια αποτελούν τη δεύτερη αιτία θανάτων σε όλον τον κόσμο παγκόσμια, αλλά είναι και η πιο συχνή αιτία αναπηρίας παγκοσμίως. Είναι αναγκαία η θέσπιση μέτρων που θα περιορίζει τις επιπτώσεις των εγκεφαλικών. Ωστόσο αποδεικνύεται ότι με τη νομοθέτηση που φέρνετε, ουσιαστικά, προσεγγίζετε με ανεπαρκή σχεδιασμό το ζήτημα αυτό. Γιατί συμβαίνει αυτό; Διότι αντί να δοθεί βάρος στη συγκρότηση μονάδων άμεσης αντιμετώπισης οξέων περιστατικών, συζητάμε για μονάδες, για δομές αυξημένης φροντίδας μετά την οξεία φάση του αγγειακού εγκεφαλικού επεισοδίου. Νομοθετείτε, δηλαδή, ουσιαστικά χωρίς να υπάρχει γνώση και αντίληψη της υποστελέχωσης του Εθνικού Συστήματος Υγείας, σαν να μην υπάρχει ανάγκη για γενναία ενίσχυση σε ανθρώπινο δυναμικό. Ο σχεδιασμός σας είναι ελλιπής γιατί δεν υπάρχει επαρκές ιατρικό προσωπικό για επαρκή λειτουργία τέτοιου είδους μονάδων και, βεβαίως, η διασπορά των μονάδων που ορίζετε ως ΜΑΦ δεν είναι ορθή, καθώς αφήνετε πολλές περιοχές, μεγάλες πληθυσμιακά περιοχές εκτός ρύθμισης.

Νομοθετείτε νέες υπηρεσίες, δημιουργείτε νέες ανάγκες, που θα καλυφθούν χωρίς προσλήψεις σε ένα ήδη επιβαρυμένο ΕΣΥ. Θα κάνετε μόνο αποσπάσεις, μεταθέσεις, μετακινήσεις γιατρών και προσωπικού, που ήδη λείπει σε άλλες υπηρεσίες. Δεν κάνετε καμμία αναφορά σε αύξηση οργανικών θέσεων ή σε δυνατότητα προκήρυξης προσλήψεων επιπλέον προσωπικού. Ανακύκλωση της φτώχειας, αυτό που περιέγραψα προηγουμένως. Δημιουργείτε, λοιπόν, νέες επιβαρύνσεις σε ένα ήδη επιβαρυμένο και προβληματικό σύστημα.

Σκοπός σας είναι ουσιαστικά η μετατροπή των ΜΑΦ covid σε ΜΑΦ αγγειακών εγκεφαλικών επεισοδίων και εκεί που δεν υπάρχουν ήδη θα φτιάξετε, λέτε, ΜΑΦ. Όμως γνωρίζετε ότι για να λειτουργήσουν σωστά ως ΜΑΦ υπάρχουν ελάχιστα κριτήρια που έχουν θεσπιστεί για να χαρακτηριστούν αυτές οι μονάδες ως ΜΑΦ. Δεν αρκεί απλά η μετονομασία τους. Χρειάζονται ειδικά μηχανήματα, σωστές προδιαγραφές και εντός συγκεκριμένου πλαισίου.

Σκοπός πρέπει να είναι, λοιπόν, η σωστή θεραπευτική αντιμετώπιση του ασθενούς και όχι απλώς η παρηγορητικής μορφής νοσηλεία του. Η δημιουργία μονάδας εγκεφαλικών απαιτεί ειδικό εξοπλισμό και, βεβαίως, ετοιμότητα σε εικοσιτετράωρη βάση πολλών ειδικών γιατρών και άλλου προσωπικού.

Αποδεικνύεται, λοιπόν, ότι δεν έχετε κανένα αποτελεσματικό προγραμματισμό για να λειτουργήσει αυτό το σύστημα. Έχουμε ισχυρές αμφιβολίες για το αν το νομοσχέδιο κατά την εφαρμογή του θα πετύχει την πραγματική θεραπεία και αντιμετώπιση του εγκεφαλικού. Πολύ φοβόμαστε ότι θα είναι μια νοσηλεία για παρηγορητική θεραπεία και μια μονάδα που θα έχει το όνομα, αλλά όχι τη χάρη.

Επισημαίνουμε από τώρα ότι για να επιτευχθεί ο στόχος της μείωσης του βαθμού αναπηρίας αλλά και της διάρκειας νοσηλείας θα πρέπει και οι υπόλοιποι κρίκοι της φροντίδας υγείας να λειτουργούν με επάρκεια και ασφάλεια. Η ανάγκη για εξειδικευμένη φροντίδα των αγγειακών εγκεφαλικών επεισοδίων είναι δεδομένη. Όλοι συμφωνούμε σε αυτό. Ωστόσο, το νομοσχέδιό σας δεν μπορεί να αποτελεί μια ουσιαστική και οριστική παρέμβαση για ουσιαστική αναβάθμιση της φροντίδας των ασθενών.

Σας καλούμε, λοιπόν, να αντιμετωπίσετε το Εθνικό Σύστημα Υγείας με σοβαρότητα, φρόνηση και ενδιαφέρον. Η δημόσια υγεία δεν πρέπει να γίνεται πεδίο για πειραματισμούς και για δοκιμαστικές μεθόδους αντιμετώπισης. Απαιτείται μια άλλη αντιμετώπιση, μια άλλη ολιστική προσέγγιση, μια άλλη κατεύθυνση, που, δυστυχώς, η Κυβέρνησή σας ούτε θέλει ούτε μπορεί να έχει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Θα δώσω τώρα τον λόγο στον κ. Βρεττάκο. Στη συνέχεια θα ακολουθήσει η Κοινοβουλευτική Εκπρόσωπος της Νέας Δημοκρατίας κ. Ζωή Ράπτη, μετά ο κ. Σπάνιας και έχει ζητήσει τον λόγο και ο Κοινοβουλευτικός Εκπρόσωπος της Νίκης κ. Παπαδόπουλος.

Κύριε Βρεττάκο, έχετε τον λόγο.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ, κύριε Πρόεδρε.

Κύριοι Υπουργοί, θα μου επιτρέψετε πριν ξεκινήσω την τοποθέτησή μου, επειδή άκουσα με προσοχή τον Κοινοβουλευτικό Εκπρόσωπο του ΣΥΡΙΖΑ, να κάνω ένα σχόλιο, γιατί, πραγματικά, ακούσαμε ότι μας εγκαλεί πως αυξάνουμε τη φορολογία.

Κύριε Καλαματιανέ, θα σας απαντήσουμε απλά με τη φράση του Προέδρου σας: Στο σπίτι του κρεμασμένου μη μιλάτε για σκοινί. Είναι, τουλάχιστον, προκλητικό να έρχεται ο ΣΥΡΙΖΑ, που αφαίμαξε, πραγματικά, τον Έλληνα φορολογούμενο, και να μας εγκαλεί εμάς ότι αυξάνουμε τους φόρους. Εμείς ήμασταν ξεκάθαροι στο πρόγραμμά μας και είπαμε ότι θα πατάξουμε τη φοροδιαφυγή και τα μέτρα τα οποία ανακοινώσαμε είναι προς αυτή την κατεύθυνση. Δεν είναι αύξηση των φόρων. Άρα, λοιπόν, θα σας παρακαλούσα να είστε πιο προσεκτικός όταν αναφέρεστε σε θέματα φόρων.

Ας μπούμε τώρα όμως στο θέμα του νομοσχεδίου. Το Εθνικό Σύστημα Υγείας αποτελεί τη ραχοκοκαλιά του τομέα υγείας στη χώρα μας. Αδιαμφισβήτητα, η εικόνα που παρουσιάζει σήμερα δεν είναι αυτή που θα θέλαμε. Γι’ αυτόν ακριβώς τον λόγο είναι για μας ένα μεγάλο στοίχημα να μπορέσουμε να εκσυγχρονίσουμε περαιτέρω το σύστημα υγείας, να αναβαθμίσουμε τις υποδομές, να αναβαθμίσουμε το ανθρώπινο δυναμικό, ώστε να μπορούμε να παρέχουμε υψηλότερου επιπέδου υπηρεσίες στους πολίτες, σε έναν τομέα -που νομίζω σε αυτό θα συμφωνήσουμε όλοι- είναι ίσως από τους πιο σημαντικούς τομείς, αν όχι ο πιο σημαντικός, από τις υπηρεσίες που παρέχει το κράτος στους πολίτες.

Η Κυβέρνηση αυτή, λοιπόν, προεκλογικά ζήτησε τη στήριξη των Ελλήνων πολιτών, καταθέτοντας ένα συγκεκριμένο σχέδιο για την υγεία και τώρα, λίγους μήνες μετά τις εκλογές, δεν κάνουμε τίποτα άλλο από το να εφαρμόσουμε αυτό το συγκεκριμένο σχέδιο, προκειμένου να μπορέσουμε να αναβαθμίσουμε ουσιαστικά τις υπηρεσίες υγείας για όλους τους συμπολίτες μας.

Στο πλαίσιο αυτό το προηγούμενο διάστημα φέραμε συγκεκριμένα μέτρα, όπως είναι το νομοσχέδιο που περάσαμε πριν λίγες ώρες, με βάση το οποίο πλέον μπαίνουν σαφείς όροι για την επιλογή των διοικήσεων όλων των νοσοκομείων, αναβαθμίζοντας τις διοικήσεις. Ενώ το προηγούμενο διάστημα περάσαμε το νομοσχέδιο για το ηλεκτρονικό σύστημα παρακολούθησης διακίνησης των φαρμάκων, όπως και την ενιαία λίστα χειρουργείων, ενώ στο πλαίσιο ενίσχυσης του ΕΣΥ ήδη αναγγείλαμε για το 2024 εξίμισι χιλιάδες νέες προσλήψεις. Θυμίζω ότι προεκλογικά είχαμε μιλήσει για δέκα χιλιάδες, άρα υλοποιούμε το 65% της προεκλογικής μας δέσμευσης, οκτακόσιες από τις οποίες θα είναι για το ΕΚΑΒ, στο πλαίσιο ενός συγκεκριμένου σχεδίου για την αναβάθμιση και τον εκσυγχρονισμό του ΕΚΑΒ.

Πέραν από την πρόσληψη όμως προσωπικού για το ΕΚΑΒ, θα έχουμε εξειδικευμένη εκπαίδευση, ψηφιακή αναβάθμιση, αναβάθμιση του στόλου των οχημάτων, καθώς και αλλαγή του μοντέλου αεροδιακομιδών, προκειμένου να μπορούμε να φτάνουμε άμεσα στις δύσβατες περιοχές.

Σήμερα, λοιπόν, συζητάμε άλλη μια μεταρρύθμιση στο δημόσιο σύστημα υγείας, που φιλοδοξεί, με στοχευμένες παρεμβάσεις, να βελτιώσει τις υπηρεσίες υγείας σε ασθενείς με αγγειακά εγκεφαλικά νοσήματα και επεισόδια. Ουσιαστικά, το νομοσχέδιο ανοίγει τον δρόμο ώστε να δημιουργηθούν ΜΑΦ, δηλαδή μονάδες αυξημένης φροντίδας εξειδικευμένες για εγκεφαλικά σε δεκαεννέα από τα νοσοκομεία της χώρας μας.

Και είναι πολύ σημαντικό που τελικά η ηγεσία του Υπουργείου Υγείας -και μπράβο στους Υπουργούς- θα συμπεριλάβει και το Κρατικό Νοσοκομείο της Νίκαιας στα νοσοκομεία που θα δημιουργηθούν οι μονάδες αυτές, ένα νοσοκομείο ιδιαίτερα επιβαρυμένο, που εξυπηρετεί όλη τη δυτική Αττική και ιδιαίτερα όλους τους δήμους και τα προάστια του Πειραιά και είναι ανάγκη το Κρατικό Νοσοκομείο της Νίκαιας να ενισχυθεί ουσιαστικά, τόσο σε υποδομές όσο και σε ανθρώπινο δυναμικό, προκειμένου να μπορεί ανεμπόδιστα να επιτελεί τον ρόλο του.

Κυρίες και κύριοι συνάδελφοι, στη χώρα μας υπολογίζεται ότι συμβαίνουν ετησίως πενήντα επτά χιλιάδες εγκεφαλικά επεισόδια. Από αυτά τα έντεκα χιλιάδες τριακόσια είναι θανατηφόρα, ενώ τα δεκατέσσερις χιλιάδες οδηγούν σε συνοδό αναπηρία, που μπορεί να φέρει προβλήματα σε κινητικές λειτουργίες, στην επικοινωνία, στις γνωστικές ή συναισθηματικές ανώτερες λειτουργίες του εγκεφάλου.

Το κόστος από τη διαχείριση τέτοιων περιστατικών για το 2017 υπολογίστηκε μόνο σε 248 εκατομμύρια, ενώ το κόστος, όπως καταλαβαίνουμε όλοι, για τις οικογένειες και τους ανθρώπους που υπόκεινται ένα εγκεφαλικό επεισόδιο είναι ανυπολόγιστο.

Με το παρόν νομοσχέδιο, λοιπόν, μπαίνει το πλαίσιο, προκειμένου να μπορέσουμε πιο στοχευμένα να προλάβουμε τέτοια περιστατικά. Διότι σε αυτά τα επεισόδια είναι πάρα πολύ κρίσιμος ο χρόνος και η εξειδικευμένη αντιμετώπιση, ώστε να προλάβουμε καταστάσεις που θα είναι μη αναστρέψιμες. Άρα, λοιπόν, με την εφαρμογή αυτού του νομοσχεδίου θα έχουμε ένα πλέγμα μονάδων αυξημένης φροντίδας σε όλη την Ελλάδα, που σε συνδυασμό με την αναβάθμιση του ΕΚΑΒ που δρομολογείται, θα φέρουν σίγουρα ένα θετικό αποτέλεσμα. Σίγουρα θα είναι τα πράγματα καλύτερα από εκεί που θα ήταν. Άρα το νομοσχέδιο είναι προς τη σωστή κατεύθυνση κατά κοινή ομολογία.

Βέβαια η Αντιπολίτευση, όπως μας έχει συνηθίσει πάντα τα τελευταία χρόνια και συνεχίζει και μετά τις εκλογές, λέει πάντα ένα στείρο «όχι σε όλα», αφού ζούνε σε μια άλλη εποχή και δεν καταλαβαίνουν ότι πολίτες πια δεν θέλουν τη στείρα άρνηση, θέλουνε δημιουργικές προτάσεις, ώστε να μπορούμε να βελτιώνουμε εδώ μέσα τα νομοσχέδια και να γίνονται καλύτερα για να εξυπηρετούν τους πολίτες. Χωρίς, λοιπόν, καμμία ουσιαστική πρόταση, στείρα άρνηση σε όλα.

Είμαι σίγουρος ότι μετά από την εφαρμογή του νομοσχεδίου -η οποία θέλει ιδιαίτερη προσοχή γιατί χρειάζονται εξειδικευμένοι γιατροί, χρειάζεται υλικοτεχνική υποδομή, άρα, λοιπόν, μετά την ψήφιση πρέπει να δώσουμε πολύ μεγάλη βάση στην εφαρμογή- σίγουρα θα είναι καλύτερη η αντιμετώπιση από εκεί που ήταν σήμερα στα εγκεφαλικά επεισόδια. Αν προλάβουμε ακόμα και έναν άνθρωπο να σώσουμε, αυτό είναι προς τη θετική κατεύθυνση.

Κυρίες και κύριοι συνάδελφοι, η Κυβέρνηση αυτή και η Κοινοβουλευτική Ομάδα της Νέας Δημοκρατίας έχουμε έναν συγκεκριμένο στόχο τετραετίας, να αναβαθμίσουμε ουσιαστικά το Εθνικό Σύστημα Υγείας. Το επόμενο διάστημα περιμένουμε νέες νομοθετικές παρεμβάσεις, που θα έρθουν τόσο για την ψυχιατρική μεταρρύθμιση όσο και για την αντιμετώπιση της άνοιας και της νόσου Αλτσχάιμερ, που χτυπάνε όλο και περισσότερους συμπολίτες μας, και θα πρέπει να έχουμε συγκεκριμένο σχεδιασμό για την αντιμετώπισή τους.

Από την άλλη, προχωράνε τα έργα του Ταμείου Ανάκαμψης, προκειμένου να αναβαθμιστούν και να αναχαιτιστούν τα νοσοκομεία μας και τα κέντρα υγείας, κάτι το οποίο το έχουμε πολύ μεγάλη ανάγκη. Η προσπάθεια, λοιπόν, για ένα σύγχρονο σύστημα υγείας αποτελεί πρωταρχικό μας στόχο και βήμα-βήμα θα λύνουμε τα προβλήματα, προκειμένου να φτάσουμε στο τέλος της τετραετίας στον επιθυμητό στόχο. Είμαι σίγουρος ότι με σκληρή δουλειά θα τα καταφέρουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει η Κοινοβουλευτική Εκπρόσωπος της Νέας Δημοκρατίας, κ. Ζωή Ράπτη.

**ΖΩΗ ΡΑΠΤΗ:** Κύριε Πρόεδρε, κυρίες και κύριοι συνάδελφοι Βουλευτές, όλες αυτές οι προηγούμενες εβδομάδες αλλά και αυτή που διανύουμε είναι ιδιαίτερα φορτισμένες σε διεθνές επίπεδο λόγω των γεγονότων στη Λωρίδα της Γάζας.

Η χώρα μας σε αυτή την κρίση αποδεικνύεται παράγοντας σταθερότητας στην περιοχή -γεγονός που καταδείχθηκε και από την επίσκεψη του Πρωθυπουργού στο Ισραήλ- αναγνωρίζοντας το αυτονόητο δικαίωμα της αυτοάμυνας σε αυτό το κράτος, μετά την επίθεση που δέχτηκε από μια τρομοκρατική οργάνωση εντός των εδαφών του, παράλληλα όμως υποστηρίζοντας σθεναρά ότι η αντίδραση του Ισραήλ θα πρέπει να λάβει υπ’ όψιν της το Διεθνές Δίκαιο.

Είναι σαφές ότι οι τραγικές εικόνες από τους χιλιάδες αμάχους που χάνουν τη ζωή τους, καταδεικνύουν ότι έχει κλιμακωθεί μια επίθεση πέραν των ορίων που θα περίμενε κανείς.

Για τον λόγο αυτό, η Ελλάδα από την αρχή έδωσε έμφαση στην ανάγκη να υπάρξουν όχι απλά ανθρωπιστικοί δίοδοι αλλά και ανθρωπιστικές παύσεις, δηλαδή, διακοπές των πολεμικών επιχειρήσεων για να υποστηριχθούν οι άμαχοι της Γάζας.

Επειδή πριν από λίγο ήρθε στη Βουλή, συνοδευόμενος από την Πρόεδρο της Πλεύσης Ελευθερίας ο Πρέσβης των Παλαιστινίων, τον οποίο μάλιστα κι εγώ είχα υποδεχθεί ως Υφυπουργός Υγείας επί θητείας μου στο Υπουργείο Υγείας για να συζητήσουμε για τα ζητήματα ψυχικής υγείας των παιδιών στην Παλαιστίνη, έχω να πω το εξής: Πρέπει, νομίζω, να γίνει κατανοητό σε όλους κι όχι μόνο εδώ στο Κοινοβούλιο –γιατί είναι βέβαιο ότι σε κάποιους δεν έχει γίνει κατανοητό από τους συναδέλφους μας- αλλά και σε ολόκληρη την κοινωνία ότι η Χαμάς είναι μια τρομοκρατική οργάνωση και θα πρέπει να την καταδικάσουμε. Είναι μια οργάνωση που όχι μόνο δεν εκφράζει τον παλαιστινιακό λαό αλλά σκοτώνει και καταστρέφει με τη δράση της. Γι’ αυτό, λοιπόν, πρέπει όχι μόνο να καταδικαστεί από όλους αλλά και να ηττηθεί.

Κι επειδή ακούστηκαν πολλά και πολλά στοιχεία για τις τραγικές -είναι αλήθεια τραγικές- ανθρώπινες απώλειες από την πλευρά των Παλαιστινίων, θέλω να μην ξεχνάμε ότι από αυτή την τρομοκρατική οργάνωση ξεκίνησε η αιματοχυσία. Στις 7 Οκτωβρίου, ημέρα Σάββατο, παραμονή μιας μεγάλης γιορτής των Ισραηλινών, έγιναν αυτά τα οποία όλοι απευχόμεθα.

Επειδή αντίστοιχα ακούστηκαν για τα χιλιάδες θύματα των αθώων Παλαιστινίων, θα ήθελα να μιλήσω και για όσους χάθηκαν στο Ισραήλ. Να μιλήσουμε για τις χίλιες τετρακόσιες γυναίκες, παιδιά και ηλικιωμένους που σφαγιάστηκαν από τη Χαμάς σε λίγες ώρες μετά την εισβολή. Να μιλήσουμε για τους διακόσιους εξήντα νέους, που θα μπορούσαν να είναι τα δικά μας τα παιδιά που βρίσκονταν σε εκείνες τις τουαλέτες τις κατατρυπημένες από τους πυροβολισμούς, διακόσια εξήντα νέα παιδιά που πήγαν στο μουσικό φεστιβάλ για να παρακολουθήσουν μια υπέροχη μουσική εκδήλωση. Να μιλήσουμε για τις πέντε χιλιάδες τετρακόσιους τραυματίες. Να μιλήσουμε για τους διακόσιους τριάντα εννέα όμηρους Ισραηλινούς πολίτες, τις οικογένειες, τους νέους, τα παιδιά, τριάντα τρία μωρά από αυτά. Να μιλήσουμε για τα θύματα.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Δεν λέτε για τα χιλιάδες παιδιά στην Παλαιστίνη…

(Θόρυβος από την πτέρυγα της Νέας Δημοκρατίας)

**ΖΩΗ ΡΑΠΤΗ:** Εσείς κάνετε διαχωρισμό των νεκρών, κύριε συνάδελφε. Εμείς δεν κάνουμε κανέναν διαχωρισμό των νεκρών και τους τιμούμε εξίσου τους νεκρούς, όπως και τους απαχθέντες.

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ ησυχία, κύριοι συνάδελφοι.

Κυρία Ράπτη, συνεχίστε παρακαλώ.

**ΖΩΗ ΡΑΠΤΗ:** Θέλω να μιλήσω για τις σφαγές που έγιναν, αντίστοιχα. Είναι λυπηρό, τραγικό, για το οποίο, όμως, πρέπει να είμαστε πάρα πολύ προσεκτικοί. Δεν μπορούμε να ξεχνάμε αυτούς που έχουν σφαγιαστεί από τη μία πλευρά και να μνημονεύουμε μόνο αυτούς οι οποίοι σφαγιάστηκαν από την άλλη. Κανείς δεν θέλει τον πόλεμο. Όλοι θέλουμε την ειρήνη και πρέπει να δουλέψουμε γι’ αυτό.

Θέλω να τονίσω ότι πρέπει να είμαστε πάρα πολύ προσεκτικοί όταν μιλάμε για δολοφόνους και για μη δολοφόνους. Η εργασία όλων μας και εντός του Κοινοβουλίου και εκτός του Κοινοβουλίου, πρέπει να γίνει για την ειρήνευση στην περιοχή. Είναι αυτό ακριβώς το οποίο έκανε η Ελλάδα από την πρώτη στιγμή, συνομίλησε και δούλεψε με όλες τις αραβικές χώρες. Ο Πρωθυπουργός ήταν από τους ελάχιστους πρωθυπουργούς που βρέθηκαν και στο Κάιρο. Και ως χώρα, εμείς η Ελλάδα, ποτέ δεν αλλάξαμε τη θέση μας για την ανάγκη πολιτικής επίλυσης του παλαιστινιακού προβλήματος, στη λογική ακριβώς των δύο κρατών.

Όμως, δεν υπερψηφίσαμε το ψήφισμα που προώθησαν οι αραβικές χώρες στον ΟΗΕ, όπως έκανε η μεγάλη πλειοψηφία των ευρωπαϊκών χωρών. Γιατί; Διότι δεν ενσωματώθηκε σε αυτό η αναφορά για την καταδίκη της Χαμάς ως τρομοκρατικής οργάνωσης. Γιατί δεν μπορούμε να μιλάμε για σεβασμό, κυρίες και κύριοι συνάδελφοι της ασφάλειας ενός κράτους, με το οποίο μάλιστα έχουμε στρατηγική σχέση όπως το Ισραήλ και ταυτόχρονα να μην καταδικάζουμε τις ενέργειες εκείνων των τρομοκρατών που αποδεδειγμένα υπονομεύουν το δικαίωμα στη ζωή, το δικαίωμα στην ασφάλεια και τη σταθερότητα ενός κράτους. Και σταματώ εδώ.

Επί του νομοσχεδίου. Βρισκόμαστε σήμερα εδώ για να συζητήσουμε το τρίτο κατά σειρά νομοσχέδιο του Υπουργείου Υγείας σε αυτή την κοινοβουλευτική περίοδο και θέλω να συγχαρώ το Υπουργείο Υγείας που έχει μια τόσο μεγάλη νομοθετική παραγωγή, ακριβώς για την υποστήριξη όλων των συμπολιτών μας. Προηγήθηκε ο ν.5046/2023 για την αντιμετώπιση της κατεπείγουσας ανάγκης ενίσχυσης του ΕΚΑΒ.

Ακολούθησε ο ν.5057/2023 που καθιέρωσε το ηλεκτρονικό σύστημα παρακολούθησης, ακριβώς για να αντιμετωπίζουμε έγκαιρα τις ελλείψεις στα φάρμακα αλλά και την ηλεκτρονική ενιαία λίστα χειρουργείων για να μην περιμένουν οι ασθενείς μας στα νοσοκομεία, όπως και να έχουν τη δυνατότητα να λαμβάνουν φάρμακα στο σπίτι τους οι συμπολίτες μας όταν μιλάμε για θεραπεία σοβαρών ασθενειών και να αποφεύγουν φυσικά την ταλαιπωρία.

Το σημερινό τρίτο νομοσχέδιο αφορά τη δημιουργία ενός εθνικού δικτύου, όπως είπαμε, δεκαεννιά μονάδων αυξημένης φροντίδας, τα ισάριθμα νοσοκομεία όλων των υγειονομικών περιφερειών της χώρας, ακριβώς για τη θεραπεία των ασθενών από αγγειακά εγκεφαλικά επεισόδια. Αυτές οι μονάδες με εικοσιτετράωρη ιατρονοσηλευτική περίθαλψη θα μπορούν να δώσουν διάγνωση, εξετάσεις αλλά και θεραπευτική παρέμβαση και, βεβαίως, ναι, η στελέχωση θα γίνει με τους τρόπους που μέχρι σήμερα είχαμε νομοθετήσει εδώ στη Βουλή και επί της προηγούμενης κυβέρνησης του ΣΥΡΙΖΑ, δηλαδή με αποσπάσεις και μετακινήσεις προσωπικού -νόμοι του ΣΥΡΙΖΑ 4318/2016 και 4440/2016- αλλά κυρίως με τη δέσμευση του Υπουργού εδώ στην επιτροπή ότι πολύ σύντομα θα γίνουν νέες προσλήψεις για τις μονάδες αυτές. Ειδικότερα υπάρχει σχέδιο γι’ αυτές τις μονάδες για να προσληφθούν οι νευρολόγοι, οι επεμβατικοί νευροακτινολόγοι, καθώς και οι πανεπιστημιακοί γιατροί από τις ιατρικές σχολές της χώρας.

Σχέδιο υπάρχει επίσης για την κάλυψη των εκατόν ογδόντα περίπου κενών θέσεων του νοσηλευτικού προσωπικού. Διότι τόσες θα απαιτηθούν για την εικοσιτετράωρη λειτουργία των μονάδων. Στόχος είναι, ακριβώς, όπως ειπώθηκε, η άμεση αντιμετώπιση τέτοιων περιστατικών. Δεν ξέρω αν είχατε στην οικογένειά σας τέτοιο περιστατικό, εγώ είχα. Αν υπήρχε, λοιπόν, μέσα σε σύντομο χρονικό διάστημα επέμβαση σε λιγότερο από τρεις ώρες θα μπορούσαμε να έχουμε, βεβαίως, όχι μια ανάπηρη εφ’ όρου ζωής αλλά πολύ πιθανόν να είχε σωθεί ο ασθενής.

Θέλουμε, λοιπόν, να αποφύγουμε, είτε την αναπηρία είτε τη θνητότητα. Και είναι γεγονός ότι η Ελλάδα έχει καταγράψει τα υψηλότερα ποσοστά λιτότητας και υπολειμματικής αναπηρίας πανευρωπαϊκώς, ποσοστά θανάτου τα οποία, όπως καταλαβαίνουμε όλοι, αναμένεται να αυξηθούν καθώς γηράσκει ο πληθυσμός μας.

Πέραν αυτών όμως των τραγικών συνεπειών για τον άνθρωπο, προκαλείται και μια πολύ μεγάλη οικονομική επιβάρυνση στο ΕΣΥ. Είναι πάνω από 280 εκατομμύρια ευρώ, τα οποία εκτιμώνται ότι δαπανώνται, η οποία αναλώνει ποσά και πόρους που θα μπορούσαν να διατεθούν για άλλες δράσεις.

Συγκεκριμένα από τις πενήντα επτά χιλιάδες των εγκεφαλικών επεισοδίων τον χρόνο τα δεκατρείς χιλιάδες τριακόσια είναι θανατηφόρα και τα δεκατέσσερις χιλιάδες εξ αυτών έχουν αποτέλεσμα μια υπολειμματική και εφ’ όρου ζωής αναπηρία.

Στις μονάδες αυτές θα εξασφαλιστεί ειδική τεχνική θεραπεία και ειδικές άλλες τεχνικές που φαίνεται να βελτιώνουν την έκβαση, όπως είναι η θρομβόληση, όπως μας τα λένε και οι γιατροί και η θρομβοεκτομή. Αυτές οι παρεμβάσεις είναι προφανές ότι γίνονται μόνο όταν υπάρχει ένα οργανωμένο σύστημα αντιμετώπισης των εγκεφαλικών σε εξειδικευμένες μονάδες.

Το προσδοκώμενο όφελος θα είναι εκατόν πενήντα λιγότεροι θάνατοι από εγκεφαλικά ετησίως και χίλιοι διακόσιοι εβδομήντα πέντε λιγότεροι ασθενείς με αναπηρία και κατ’ επέκταση λιγότεροι ασθενείς στα κέντρα αποκατάστασης.

Υποστηρίζει η Αντιπολίτευση ότι στο νομοσχέδιο δεν προβλέπεται καμμία αύξηση των οργανικών θέσεων στους οργανισμούς των νοσοκομείων. Όμως, όπως υπογράμμισε ο Υπουργός στην επιτροπή είναι μια αδιάψευστη πραγματικότητα ότι κατά τη διάρκεια της προηγούμενης θητείας της κυβέρνησης της Νέας Δημοκρατίας προκηρύχθηκαν τέσσερις χιλιάδες νοσηλευτές, οι οποίοι είναι μάλιστα σχεδόν έτοιμοι να προσληφθούν.

Υπάρχουν αποτελέσματα για τις δύο χιλιάδες πρώτους, ενώ για τους υπόλοιπους προσωρινά αποτελέσματα θα ανακοινωθούν πάρα πολύ σύντομα.

Επιπλέον επί δικών μας ημερών στην προηγούμενη διακυβέρνηση εκδόθηκε προκήρυξη για χίλιους εξήντα επτά γιατρούς διαφόρων ειδικοτήτων. Σήμερα προσλαμβάνονται καθημερινά γιατροί από αυτή την προκήρυξη, η οποία είχε γίνει από την προηγούμενη ηγεσία του Υπουργείου Υγείας. Μάλιστα, όπως είπε ο Υπουργός εδώ, σύντομα θα θεσμοθετηθεί ένα νέο σύστημα επιλογής για προσλήψεις των γιατρών του ΕΣΥ, προκειμένου αυτές οι διαδικασίες επιλογής -για τις οποίες όλοι στεναχωριόμαστε, όλοι παραπονιόμαστε, χρόνια τώρα, τουλάχιστον, εγώ ακούω εδώ στη Βουλή για πάνω από δεκαπέντε χρόνια να λέμε ακριβώς τα ίδια πράγματα- να γίνονται σε ελάχιστο χρόνο, και αυτό θα φέρουμε ως διάταξη. Η επιλογή θα πρέπει να γίνεται σε επίπεδο υγειονομικής περιφέρειας και να ολοκληρώνεται, όπως είπε ο Υπουργός, σε δύο μήνες.

Ακόμα, έχει εγκριθεί από το Υπουργείο και εκκρεμεί στο ΑΣΕΠ μια προκήρυξη για χίλιες οκτακόσιες επιπλέον θέσεις παραϊατρικού και διοικητικού προσωπικού για τη στελέχωση του ΕΣΥ. Είναι δε μια πραγματικότητα -και αυτός ο αριθμός θα προστεθεί στα όσα ήδη είπα ότι «τρέχουν»- ότι το Υπουργικό Συμβούλιο έχει επιπλέον εγκρίνει την πλήρωση εξίμισι χιλιάδων νέων θέσεων στο ΕΣΥ διαφόρων κλάδων και κατηγοριών, καθώς και χίλιοι διακόσιοι επιπλέον γιατροί. Συνεπώς, πλείστες ενέργειες έχουν γίνει από την Κυβέρνησή μας για τη στελέχωση του ΕΣΥ σε μόνιμο προσωπικό. Και όλα όσα ισχυρίζεται η Αντιπολίτευση είναι για μία ακόμη φορά ψευδή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα πάρω και τα υπόλοιπα τρία λεπτά μου, κύριε Πρόεδρε.

Για το ότι απαιτούνται τριπλάσιες μονάδες από αυτές που ήδη θεσμοθετούνται, είναι λογικό να καταλάβουμε, όπως λέει η Αντιπολίτευση, ότι πρέπει πρώτα να διασφαλίσουμε ότι αυτό που προβλέπουμε δουλεύει σωστά και πετυχαίνει τους στόχους, ακριβώς με σκοπό να μειώσουμε τη θνητότητα κατά 5% κα,ι βεβαίως, να μειώσουμε την υπολειμματική αναπηρία κατά 17%. Και όταν θα ρωτήσει κάποιος αν υπάρχουν πολλές μονάδες αποκατάστασης, η απάντηση είναι όχι. Δεν υπήρξαν κλίνες πολλές ούτε κατά τη διάρκεια του ΣΥΡΙΖΑ. Το θέσατε και είναι μια πραγματικότητα. Ούτε κατά τη διακυβέρνηση του ΣΥΡΙΖΑ δημιουργήθηκαν κέντρα αποκατάστασης. Για αυτό η χώρα σήμερα έχει μόνο περίπου διακόσιες κλίνες στο ΕΚΑ και άλλες τόσες κατά τόπους. Όμως, αυτό είναι κάτι το οποίο θα πρέπει να γίνει και θα πρέπει να γίνει πολύ σύντομα. Και η αποκατάσταση θα γίνεται και μέσα σε αυτές τις μονάδες αυξημένης φροντίδας.

Τέλος, οι ανάγκες στον χώρο της υγείας όλοι γνωρίζουμε ότι είναι διαρκώς μεταβαλλόμενες. Επίσης, γνωρίζουμε ότι μια σειρά από έργα υλοποιούνται με πόρους από το Ταμείο Ανάκαμψης. Τα έχουμε ξαναπεί εδώ αλλά είναι σημαντικό να τα υπογραμμίζουμε, γιατί είναι πράγματα τα οποία υλοποιούνται με πόρους που εξασφαλίστηκαν από τον Πρωθυπουργό και δεν είχαν γίνει μέχρι σήμερα. Και στα ογδόντα νοσοκομεία της χώρας που τρέχουν αυτά τα έργα και στα εκατόν πενήντα έξι κέντρα υγείας, όπως επίσης και στα ΤΕΠ των νοσοκομείων θα γίνουν σημαντικές εργασίες για την ενίσχυση και την ανανέωσή τους. Το ενιαίο κέντρο συντονισμού για τις υπηρεσίες του ΕΚΑΒ είναι μια πραγματικότητα. Προχωράει ο ψηφιακός μετασχηματισμός της υγείας και, βεβαίως, ο ατομικός φάκελος του ασθενούς και το ψηφιακό μητρώο ασθενών μετά την περίφημη ηλεκτρονική συνταγογράφηση που έφερε η δική μας Κυβέρνηση.

Και μια και είναι εδώ και ο αξιότιμος Υφυπουργός, ο κ. Βαρτζόπουλος, να πω ότι τόσο ο ίδιος όσο και ο Υφυπουργός έχουν ανακοινώσει ότι προχωρούν την ψυχιατρική μεταρρύθμιση και το ελληνικό σχέδιο δράσης για την αντιμετώπιση δύο πολύ σοβαρών νοσημάτων, της άνοιας και της νόσου Αλτσχάιμερ. Είναι πάρα πολύ σημαντικές νόσοι που θα απασχολήσουν τα επόμενα χρόνια πάρα πολύ τη χώρα μας, γιατί είμαστε ένα έθνος που, όπως είπαμε, γηράσκει και χρειάζονται τόσο οι ασθενείς όσο και τα μέλη των οικογενειών τους που βασανίζονται από ασθενείς με άνοια που χρειάζεται να τους υποστηρίξουν και πολλές φορές δεν μπορούν, και θα έχουν και αυτοί ανάγκη υποστήριξης.

Τέλος, θέλω να συγχαρώ και την Αναπληρώτρια Υπουργό, την κ. Αγαπηδάκη, και να πω ότι και το πρόγραμμα του προσυμπτωματικού ελέγχου για την πρόληψη του καρκίνου του μαστού ανακοινώθηκε ήδη ότι επεκτείνεται. Και εκεί που είχαμε μόνο την εξέταση των γυναικών ηλικίας πενήντα έως εξήντα εννέα ετών, πλέον θα εξετάζονται και οι γυναίκες σαράντα πέντε ετών έως εβδομήντα τεσσάρων ετών. Άλλη μία δωρεάν παροχή προς τους πολίτες που κάνει αυτή η Κυβέρνηση.

Κυρίες και κύριοι συνάδελφοι, σήμερα ψηφίσαμε και το νομοσχέδιο προκειμένου να έχουμε νέες διοικήσεις και στα νοσοκομεία μας. Βάσει του νομοσχεδίου που ψηφίσαμε λίγες ώρες πριν, θα επιλέγεται ο κατάλληλος άνθρωπος για την κατάλληλη θέση. Η ευθύνη της πρώτης αξιολόγησης, όπως ειπώθηκε, περνάει πια στο ΑΣΕΠ και θα γίνεται ειδικά για τα νοσοκομεία, όπως είπε ο Υπουργός, μία συνολική προκήρυξη αντί για τις εκατοντάδες προκηρύξεις που γινόντουσαν μέχρι σήμερα για κάθε θέση ξεχωριστά. Καταλαβαίνουμε τι θα πει αυτό: βελτίωση των χρόνων ούτως ώστε να έχουμε πολύ σύντομα νέες διοικήσεις.

Αυτές οι διοικήσεις, κυρίες και κύριοι συνάδελφοι, θα αξιολογούνται πλέον με βάση τα ετήσια σχέδια δράσης, όχι ό,τι φανταστεί ο καθένας ότι μπορεί να κάνει στον μικρό του κήπο, σε ένα νοσοκομείο που του ανατίθεται και με μετρήσιμους στόχους και όχι με περγαμηνές κομματικές ή μη, άσχετες με το αντικείμενο που καλούνται να διοικήσουν. Προτεραιότητά μας είναι να εκδοθεί αυτή η πρώτη νέα προκήρυξη και να έχουμε προσλήψεις πριν το τέλος του χρόνου.

Κλείνοντας, θα ήθελα να μιλήσω και να υπογραμμίσω -γιατί ειπώθηκε και από τον αξιότιμο εκπρόσωπο του ΣΥΡΙΖΑ αλλά και από τον εκπρόσωπο του ΠΑΣΟΚ- σχετικά με τις επιδόσεις της χώρας σε μια σειρά από ζητήματα που αφορούν την οικονομία: Η επενδυτική βαθμίδα. Οι πολύ υψηλοί ρυθμοί ανάπτυξης που έχουμε πλέον ως χώρα με την Κυβέρνηση της Νέας Δημοκρατίας. Έχουμε από τους υψηλότερους στην Ευρώπη. Το ρεκόρ του φετινού τουρισμού και το περσινό. Η ανεργία η οποία βρίσκεται στα χαμηλότερα επίπεδα των τελευταίων δεκαπέντε ετών. Το ΑΕΠ το οποίο αυξάνεται πολύ γρήγορα. Οι επενδύσεις που εξακολουθούν να έρχονται στη χώρα. Τα νομοσχέδια που ψηφίστηκαν. Οι μισθοί των δημοσίων υπαλλήλων που αυξάνονται για πρώτη φορά επί δικών μας ημερών. Αυξάνονται οι μισθοί των δημοσίων υπαλλήλων ύστερα από δεκατέσσερα ολόκληρα χρόνια. Εξακολουθούν οι αυξήσεις των συνταξιούχων από 1-1-2024. Βλέπω εδώ και τον αγαπητό τον κ. Βεσυρόπουλο, ο οποίος δούλεψε πάρα πολύ για αυτό.

Τον Απρίλιο του 2024, έρχεται η τέταρτη αύξηση του κατώτατου μισθού στον ιδιωτικό τομέα, με στόχο μέσο μισθό τα 1.500 ευρώ στο τέλος της τετραετίας. Και, βεβαίως, οι εργαζόμενοι συνταξιούχοι απαλλάσσονται από τη φορολόγηση της σύνταξής τους, και η σύνταξή τους δεν θα περικόπτεται πια κατά 30%. Τέλος, σε σχέση με την ακρίβεια γίνεται μια πολύ εντατική προσπάθεια ούτως ώστε οι παραγωγοί και οι έμποροι να εγγυώνται ότι τα πρώτα προϊόντα θα παραμείνουν και δεν θα έχουμε αύξηση, παρά θα έχουν μείωση της τάξεως του 5% με την ειδική ένδειξη που έχει μπει στο σούπερ μάρκετ. Αυξάνονται οι έλεγχοι και σε σχέση με τη στήριξη των ευάλωτων. Έχουμε το Market Pass με την επέκταση της χρήσης του σε σχεδόν οκτακόσιες χιλιάδες συμπολίτων μας στις περιοχές που δοκιμάστηκαν. Έχουμε τα επιδόματα θέρμανσης -έρχεται χειμώνας- που θα διατεθούν φέτος σε περισσότερα νοικοκυριά. Έχουμε τον διπλασιασμό του ελάχιστου εγγυημένου εισοδήματος. Και μια και αναφερθήκατε στον νόμο Κατρούγκαλου, έχουμε την ενίσχυση επτακοσίων πενήντα χιλιάδωνσυνταξιούχων που πλήττονται από την προσωπική διαφορά Κατρούγκαλου.

Αυτά είναι λίγα μόνο από τα μέτρα τα οποία ψήφισε η Κυβέρνηση μέχρι σήμερα. Και, βεβαίως, θα συνεχίσει, γιατί μέριμνά μας είναι να στηρίζουμε τους πιο ευάλωτους και να μην αφήσουμε κανέναν μόνο του, να μην αφήσουμε, όπως λέμε κανέναν, πίσω.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει ο κ. Αριστοτέλης Σπάνιας.

**ΑΡΙΣΤΟΤΕΛΗΣ (ΤΕΛΗΣ)** **ΣΠΑΝΙΑΣ:** Ευχαριστώ, κύριε Πρόεδρε.

Κύριοι Υπουργοί, κυρία Αναπληρώτρια Υπουργέ, αγαπητοί συνάδελφοι, πριν ξεκινήσω για το νομοσχέδιο θα ήθελα να σας πω δύο πράγματα τα οποία πραγματικά είναι πολύ ενοχλητικά. Όταν καθόμαστε και συζητάμε για νεκρούς στη Γάζα και προσπαθούμε να δείξουμε ποιος είναι πιο ευαίσθητος για αυτούς τους νεκρούς, νομίζω ότι δεν είναι σωστό. Εγώ, τουλάχιστον, δεν μπορώ να το παρακολουθήσω. Όπως δεν μπορούμε να μηδενίζουμε τα πάντα στην υγεία. Είναι πράγματα τα οποία πρέπει να δούμε. Δεν μπορούμε σε καμμία περίπτωση να ξεχνάμε τι έχει περάσει αυτή η Κυβέρνηση και τι έχει αντιμετωπίσει, όχι μόνο σε πανελλήνιο επίπεδο αλλά και σε παγκόσμιο επίπεδο. Καθώς επίσης δεν μπορούμε να ξεχάσουμε τις καταστροφές που έχουμε -και τις προσπάθειες που γίνονται- τόσο από τον «Ιανό» όσο και από τον «COVID».

Εγώ, δεν ξέρω αν το γνωρίζετε, είμαι από την Καρδίτσα. Είχαμε ένα Κέντρο Υγείας στο Μουζάκι, το οποίο αποκαταστάθηκε άμεσα. Σε λίγο θα παραδοθεί ένα πρότυπο κέντρο υγείας. Αυτό δεν το ανέφερε ποτέ κανένας. Και έχουμε και στον Παλαμά μια τεράστια δουλειά να κάνουμε, ούτως ώστε όσο δυνατόν πιο γρήγορα και εκεί να παρέμβουμε και θα επαναλειτουργήσει το κέντρο υγείας.

Θα συνεχίσω με το νομοσχέδιο και θα πω ορισμένα πράγματα, και λόγω επαγγέλματος. Το αγγειακό εγκεφαλικό επεισόδιο αποτελεί τη δεύτερη αιτία θανάτου παγκοσμίως. Και είναι η πρώτη αιτία μόνιμης αναπηρίας των ενηλίκων που μπορεί να προσβάλλει σωματικές, ψυχικές, συναισθηματικές λειτουργίες ή εκείνες που αφορούν την κίνηση, την επικοινωνία, το γνωστικό αντικείμενο, με τεράστιες επιπτώσεις στους πάσχοντες και με σημαντικότατες κοινωνικές και οικονομικές επιβαρύνσεις στις οικογένειές τους.

Στη χώρα μας έχουμε περίπου ογδόντα πέντε αγγειακά εγκεφαλικά επεισόδια την ημέρα, τριάντα με τριάντα πέντε χιλιάδες νέα περιστατικά, συνολικά πενήντα επτά χιλιάδες ανά έτος. Το 25% με 30% των ασθενών θα πεθάνουν στο έτος, ενώ το 1/3 θα εμφανίσει νέο αγγειακό επεισόδιο το οποίο θα είναι πιο βαρύ συνήθως. Έτσι, λοιπόν, σε απόλυτα νούμερα μιλάμε για ένα σύνολο δεκατεσσάρων χιλιάδων πεντακοσίων ανθρώπων που θα χάσουν τελικά τη ζωή τους, καθώς επίσης δεκατέσσερις χιλιάδες θα ζήσουν με αναπηρία, ποσοστά που κατατάσσονται στα υψηλότερα στην Ευρώπη.

Η Ευρωπαϊκή Ένωση σήμερα ξοδεύει 60 δισεκατομμύρια για τα αγγειακά εγκεφαλικά επεισόδια, με προοπτική το 2040 να φτάσουν τα 86 δισεκατομμύρια. Στην Ελλάδα το κόστος περίθαλψης ανέρχεται στο 1,9% των ετήσιων δαπανών για την υγεία, ενώ τα έξοδα της ενδοοικογενειακής νοσηλείας περιμένουμε να αυξηθούν λόγω τού ότι έχουμε αύξηση στη γήρανση του πληθυσμού.

Λαμβάνοντας υπ’ όψιν την προαναφερόμενη κατάσταση, γίνεται κατανοητό ότι το αγγειακό εγκεφαλικό επεισόδιο αφορά ένα συμβάν δυνητικά απειλητικό για τη ζωή του ασθενούς, που στοιχίζει ακριβά σε ανθρώπινες ζωές, σε αναπηρίες, δημιουργώντας μεγάλα κοινωνικοοικονομικά προβλήματα. Το οξύ αυτό επεισόδιο είναι κάτι εξαιρετικά επείγον, που αν θέλουμε να βελτιώσουμε την πρόγνωση του, απαιτεί επείγουσα διάγνωση και αντιμετώπιση.

Η Κυβέρνηση αυτή συνεχίζοντας την πολιτική των αλλαγών στην υγεία, καταθέτει σήμερα σχέδιο νόμου στο οποίο περιγράφει λεπτομερώς το νέο σχέδιο αντιμετώπισης των αγγειακών εγκεφαλικών επεισοδίων. Έτσι, συστήνονται και λειτουργούν βάσει του σχεδίου νόμου οι αυτόνομες υγειονομικές μονάδες αυξημένης φροντίδας ως ειδικές στο πλαίσιο νευρολογικής παθολογικής κλινικής τμήματος στα νοσοκομεία του Εθνικού Συστήματος Υγείας. Δεν τα αναφέρω όλα λόγω περιορισμένου χρόνου. Μιλάμε για δεκαεννέα μονάδες, εννέα γενικά, επτά πανεπιστημιακά, «Αιγινήτειο», «Παπαγεωργίου» και Νίκαιας, δηλαδή δημιουργείται ένα εθνικό δίκτυο δεκαεννέα μονάδων, το οποίο ευελπιστούμε να αυξήσουμε, που θα διαθέτουν τουλάχιστον έξι κλίνες ανά μονάδα σε ισάριθμα νοσοκομεία της χώρας μας, δεχόμενο αποκλειστικά και μόνο τη νοσηλεία των ασθενών με αγγειακό εγκεφαλικό επεισόδιο. Η λειτουργία θα είναι εικοσιτετράωρη και εκεί θα υπάρχει υποστήριξη και παρακολούθηση ζωτικών λειτουργιών των ασθενών, θα γίνονται διαγνωστικές εξετάσεις, παρακολούθηση της πορείας της νόσου, διενέργεια γενικών διαγνωστικών και θεραπευτικών παρεμβάσεων, θεραπείες δευτερογενούς πρόληψης, διεπιστημονική φροντίδα και κινητοποίηση και αποκατάσταση. Οι μονάδες στελεχώνουν το ιατρικό προσωπικό, αποτελούνται από τρεις γιατρούς, νευρολόγο, παθολόγο, έναν επιστημονικά υπεύθυνο, έναν επιμελητή και έναν ειδικευόμενο και από τετραμελή διεπιστημονική ομάδα με εξειδικεύσεις ακτινολόγου με επεμβατική ακτινολογία, καρδιολόγο με ειδίκευση στη ΜΕΘ, νευροχειρουργό, αγγειοχειρουργό, ιατρό φυσικής αποκατάστασης, δέκα νοσηλευτές ανά έξι κλίνες, παραϊατρικό προσωπικό. Τα επαναλαμβάνω γιατί ακούστηκε ότι δεν είναι κάτι συγκεκριμένο που θέλουμε να φτιάξουμε. Νομίζω ότι είναι τόσο αναλυτικά όλα και δεν χρειάζεται κάτι παραπάνω. Δύο, τουλάχιστον, φυσιοθεραπευτές, εργοθεραπευτές, ψυχολόγοι. Διευκρινίζεται ότι με κοινή απόφαση των αρμόδιων Υπουργών θα περιγράφεται κάθε λεπτομέρεια για την άρτια λειτουργία των μονάδων αυτών.

Με απόφαση του Υπουργού Υγείας μετά από τη γνώμη του ΚΕΣΥ καταρτίζεται λεπτομερής κατάλογος των ιατρικών πράξεων που θα επιτρέπονται ή θα εκτελούνται στις ΜΑΦ, καθώς και η ιατρική ειδικότητα που διενεργεί τις εν λόγω πράξεις. Έτσι η διαχείριση των ασθενών με αγγειακό εγκεφαλικό επεισόδιο θα αντιμετωπίζεται στο στάδιο της οξείας φάσης, έχοντας πλέον μονάδες στις οποίες θα παρέχονται εξειδικευμένες θεραπείες και μέθοδοι όπως θρομβόλυση, θρομβοεκτομή, ενδοαγγειακός εμβολισμός, νευροχειρουργικός αποκλεισμός και άλλες σύγχρονες παρεμβατικές μέθοδοι, πετυχαίνοντας έτσι ελάττωση της διάρκειας νοσηλείας, αποφυγή σημαντικού βαθμού αναπηρίας, μείωση των ποσοστών θνητότητας, ελάττωση των ασθενών που νοσηλεύονται σε κέντρα αποκατάστασης, μείωση της ενδονοσοκομειακής δαπάνης κατά 10 εκατομμύρια ευρώ, βελτιώνοντας το σύνολο της διακίνησης των ασθενών με αγγειακό εγκεφαλικό επεισόδιο από το προνοσοκομειακό στάδιο μέχρι την επανένταξή τους στην κοινωνία.

Οι παρεμβάσεις στην υγεία, όπως βλέπετε, είναι συνεχείς, στοχευμένες, γίνονται οργανωμένα, με κύριο μέλημα την ισότητα στην παροχή ποιοτικών υπηρεσιών υγείας στους συμπολίτες μας. Οι δεκαεννέα ΜΑΦ που δημιουργούνται θα επανδρωθούν με προσωπικό το οποίο θα είναι, όπως είπε και ο Υπουργός, με παρεμβάσεις και μετακινήσεις, αλλά και με μόνιμο προσωπικό το οποίο θα είναι από τις καινούργιες προσλήψεις.

Εδώ ακούστηκε κάτι και για τις αποσπάσεις. Αυτοί που δημιούργησαν το καθεστώς των αποσπάσεων για να καλύψουμε θέσεις στο ΕΣΥ δεν ήταν σίγουρα η Νέα Δημοκρατία, ενώ οι ΜΑΦ επιλέχθηκαν κατόπιν έρευνας και συνεννόησης με υγειονομικές δομές οι οποίες μπορούν να διαθέσουν όλα αυτά που είναι αναγκαία για να δεχτούν τα περιστατικά.

Για να οργανώσουμε, όμως, τις μονάδες αυτές και να πετύχουμε τα ποθητά αποτελέσματα, χρειάζονται και άλλες παρεμβάσεις τις οποίες η Κυβέρνηση άρχισε να εφαρμόζει από την προηγούμενή της θητεία. Αυτές αφορούν την οργάνωση και την ενίσχυση της πρωτοβάθμιας φροντίδας υγείας όπου με την καθιέρωση των προγραμμάτων πρόληψης στοχευμένα σε τροποποιήσιμους παράγοντες κινδύνου που δυναμιτίζουν ένα αγγειακό εγκεφαλικό επεισόδιο -σακχαρώδης διαβήτης, υπέρταση- και την παρακολούθηση των ασθενών αυτών, δημιουργούμε ένα τείχος προστασίας. Οργανώνεται σε νέα βάση το ΕΚΑΒ για να μπορέσουμε να μεταφέρουμε τα περιστατικά των αγγειακών εγκεφαλικών επεισοδίων στις μονάδες γρήγορα, λαμβάνοντας υπ’ όψιν ότι ο χρόνος αποτελεί τον κυριότερο παράγοντα για να μπορεί το προσωπικό των μονάδων να παρέμβει με επιτυχία.

Κυρίες και κύριοι συνάδελφοι, η Κυβέρνηση προχωρά τις μεταρρυθμίσεις στην υγεία, λαμβάνοντας υπ’ όψιν ότι το επόμενο χρονικό διάστημα θα προχωρήσουμε στην ενοποίηση των ψηφιακών συστημάτων των νοσοκομείων, στη δημιουργία του ενιαίου ψηφιακού φακέλου υγείας, στην εφαρμογή του συστήματος φροντίδας των ογκολογικών ασθενών, στην εγκατάσταση τριακοσίων πενήντα σταθμών τηλεϊατρικής. Σε συνδυασμό με τις παρεμβάσεις των προηγούμενων τεσσάρων ετών που αφορούν εφαρμογές όπως η άυλη συνταγογράφηση, βλέπουμε την πρόθεση της Κυβέρνησης να αλλάξει τα δεδομένα.

Το σχέδιο νόμου αποτελεί μια εξαιρετικής σημασίας πρωτοβουλία, μια παρέμβαση που δηλώνει και αποδεικνύει ότι η Κυβέρνηση Μητσοτάκη έχει τοποθετήσει στο κέντρο της πολιτικής της τον άνθρωπο, κάνοντας πράξη την προεκλογική μας δέσμευση για την αναβάθμιση της λειτουργίας των υγειονομικών δομών και της παροχής ποιοτικών υπηρεσιών υγείας στη χώρα μας.

Κυρίες και κύριοι συνάδελφοι, η μη έγκαιρη και εξειδικευμένη αντιμετώπιση ενός ασθενή με αγγειακό εγκεφαλικό επεισόδιο αυξάνει τη θνητότητα και το ποσοστό αναπηρίας, στιγματίζοντας με τον τρόπο αυτό χιλιάδες ανθρώπους, απομονώνοντας τους, παρασέρνοντας πολλές φορές στη δυστυχία ολόκληρες οικογένειες. Με τις ΜΑΦ θα πετύχουμε άμεση και εξειδικευμένη παρέμβαση στα αγγειακά εγκεφαλικά επεισόδια, κατορθώνοντας μια δραστική μείωση των θανάτων των ατόμων με αναπηρίες, δίνοντας το δικαίωμα να ελπίζουν στη γρήγορη αποκατάσταση, καθιστώντας τους εκ νέου ενεργούς, αλλά και αυτοεξυπηρετούμενους πολίτες.

Για τους λόγους αυτούς, κυρίες και κύριοι συνάδελφοι, θεωρώ ότι το Σώμα θα στηρίξει τη δημιουργία αυτού του δικτύου των μονάδων, ψηφίζοντας το συγκεκριμένο σχέδιο νόμου που πραγματικά θα σώσει ανθρώπινες ζωές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Θα δώσω τώρα τον λόγο στον Κοινοβουλευτικό Εκπρόσωπο της Νίκης κ. Νικόλαο Παπαδόπουλο και στη συνέχεια θα μιλήσει η κ. Σκόνδρα.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ.

Αξιότιμε κύριε Πρόεδρε, αξιότιμοι κύριοι Υπουργοί, αγαπητές κυρίες, αγαπητοί κύριοι συνάδελφοι, πραγματικά το εν λόγω νομοσχέδιο είναι πολύ σπουδαίο και οποιοδήποτε νομοσχέδιο θα είναι λίγο όταν αφορά τον ανθρώπινο εγκέφαλο. Το προηγούμενο νομοσχέδιο που είδαμε για τις λίστες χειρουργείων, όπως και αυτό το νομοσχέδιο, πραγματικά, μοιάζουν με νομοσχέδια πολυτελείας όταν βλέπουμε γύρω μας τι γίνεται.

Στο προηγούμενο νομοσχέδιο με τις λίστες χειρουργείων θυμάμαι ότι σας είχα πει ότι οποιοσδήποτε και να κάνει τη λίστα, είτε την κάνω εγώ είτε την κάνετε εσείς είτε την κάνει ο Πάπας της χειρουργικής, αν δεν πάρετε χειρουργούς να συσταθούν χειρουργικές ομάδες, ούτε ένα χειρουργείο δεν θα μειωθεί από τη λίστα. Τα είπαν οι συνάδελφοι. Χιλιάδες χειρουργεία εκκρεμούν σήμερα.

Στο εν λόγω νομοσχέδιο τώρα. Ο εγκέφαλος του ανθρώπου, αγαπητοί μου, είναι πολύ σπουδαία υπόθεση.

Oι γιατροί ξέρετε, αλλά για τους υπόλοιπους συναδέλφους θα πω ότι είναι το όργανο με το οποίο κάνουμε τις κινήσεις μας όλες, αισθανόμαστε τα πάντα. Όλες μας οι αισθήσεις εξαρτώνται από αυτόν. Είναι το όργανο στο οποίο δημιουργούνται τα συναισθήματά μας και είναι το όργανο στο οποίο γίνονται όλες οι γνωστικές λειτουργίες. Η προσοχή, η αντίληψη, η μνήμη, η σκέψη, η κρίση, όλα από αυτό το όργανο εξαρτώνται και γι’ αυτό καμμία πολυτέλεια δεν είναι αυτό το νομοσχέδιο.

Για να κάνει, λοιπόν, ο εγκέφαλός μας όλες αυτές τις διαδικασίες, κυρίες και κύριοι, απαιτεί συνεχόμενη άρδευση με αίμα για να του δίνει τα απαραίτητα συστατικά, οξυγόνο και θρεπτικές ουσίες. Αυτό γίνεται μέσα από κάποια σωληνάκια, τα οποία εμείς στην ιατρική τα λέμε αγγεία. Αυτά τα αγγεία, λοιπόν, με την πάροδο του χρόνου στενεύουν και όταν στενέψουν και κλείσουν τελείως, γίνεται αυτό που λέμε αγγειακό εγκεφαλικό επεισόδιο, το οποίο σήμερα αυτές οι μονάδες καλούνται να θεραπεύσουν. Αλλά όταν κλείνουν τα αγγεία, λέγεται ισχαιμικό. Μόνο σε αυτά μπορούμε να παρέμβουμε. Σε μια μικρή μερίδα αγγειακών εγκεφαλικών επεισοδίων όταν σκίζονται αυτά τα αγγεία, είναι τα αιμορραγικά εγκεφαλικά επεισόδια, που όταν χυθεί το αίμα μέσα στην κρανιακή κοιλότητα, ο ασθενής έχει συνήθως άσχημη έκβαση, ιδίως αν στο τμήμα στο νοσοκομείο που καλείται να νοσηλευτεί δεν γίνει γρήγορα η διαφορική διάγνωση και δεν ξεχωρίσουμε τα αγγειακά εγκεφαλικά επεισόδια αν είναι ισχαιμικά ή αιμορραγικά. Αν γίνει κάτι τέτοιο και χορηγηθεί θρομβόλυση, ο ασθενής μας θα πεθάνει πριν προλάβει να ολοκληρωθεί η χορήγηση του φαρμάκου.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Γιατί σας τα λέω όλα αυτά; Όχι για να σας κάνω μάθημα, αλλά τρεις παρατηρήσεις για το νομοσχέδιο που είναι καταδικασμένο. Παρατήρηση νούμερο ένα, ο χρόνος. Από τη στιγμή που θα συμβεί η βλάβη σε αυτό το ευγενικό όργανο, παλεύουμε με τον χρόνο. Το gold standard διεθνώς είναι ότι σε τρεισήμισι ώρες πρέπει ο ασθενής να βρεθεί στον χώρο που πρέπει να αντιμετωπιστεί και να γίνει η θρομβόλυση, αφού πρώτα γίνει αξονική τομογραφία.

Οπότε τρία πράγματα χρειάζονται. Χρειάζεται γνώση, χρειάζεται εγρήγορση, χρειάζεται και εκπαίδευση. Χρειάζεται εκπαίδευση στα πρώιμα συμπτώματα. Ποιος θα την κάνει τη διάγνωση, αγαπητοί μου, όταν η πρωτοβάθμια φροντίδα υγείας είναι τιναγμένη στον αέρα; Η γρήγορη διάγνωση. Τα πρώιμα συμπτώματα. Να μη σας τα λέω, καταλαβαίνετε. Όταν έχουμε διαταραχή στις κινήσεις, στις αισθήσεις και σε όλα τα άλλα που είπαμε, προμηνύεται εγκεφαλικό επεισόδιο. Γι’ αυτό πρέπει γρήγορα να γίνει η θρομβόλυση μέσα σε τρεισήμισι ώρες. Μέσα σε πέντε ώρες μπορεί να γίνει η θρομβεκτομή η οποία είναι ακόμα πιο εξειδικευμένη. Θα ήθελα να πω στους αγαπητούς εδώ συναδέλφους ότι η θρομβόλυση στο εξωτερικό γίνεται και σε συνθήκες κέντρων υγείας από ειδικευμένους νοσηλευτές και γιατρούς, γιατί είναι μια διαδικασία που δεν χρειάζεται σοβαρό monitoring. Ένα απλό μόνιτορ, μια νοσηλεύτρια και ένας γιατρός που ξέρει να χειριστεί το θρομβολυτικό φάρμακο αρκεί. Αρκεί να υπάρχει η προϋπόθεση του αξονικού τομογράφου.

Πώς θα γίνει στην Ελλάδα, αγαπητοί μου, όταν προχθές στο Νοσοκομείο της Νίκαιας, το μεγαλύτερο νοσοκομείο της ελληνικής πρωτεύουσας, μετά από γενική εφημερία δεν είχε έναν ακτινολόγο; Εδώ θέλουμε επεμβατικό νευροακτινολόγο για να μας κάνει τη διαδικασία. Θέλω να μου απαντήσετε. Πόσους νευροακτινολόγους έχουμε στην Ελλάδα σήμερα στον δημόσιο τομέα για να κάνετε αυτό που λέτε; Η εκπαίδευση, βέβαια, μπορεί να γίνει είτε από αμφιθεάτρου είτε και από το διαδίκτυο.

Δεύτερο πρόβλημα -το είπαν οι συνάδελφοι- το ΕΚΑΒ. Το ΕΚΑΒ όχι απλώς νοσεί. Εκεί στη Χαλκιδική, που είμαι εγώ από τη Θεσσαλονίκη, οι περισσότεροι που πέθαναν φέτος –και, δυστυχώς, είναι και καταστροφή για το τουριστικό προϊόν- ήταν λόγω του ΕΚΑΒ. Δεν μπορούμε το ΕΚΑΒ να διορθώσουμε που είναι απλά πράγματα.

Και τρίτο πρόβλημα, όπως σας είπα, είναι η αξονική τομογραφία, η οποία είναι μια απλή εξέταση. Ψηφιακή αξονική τομογραφία χρειάζεται. Χρειάζεται έναν ακτινολόγο που θα δουλεύει αυτά τα μηχανήματα. Τι γίνεται στα ελληνικά νοσοκομεία τα σαββατοκύριακα; Εδώ στη Νίκαια τι έγινε! Τεράστιες οι ελλείψεις. Γι’ αυτό σας λέω. Φρούδες ελπίδες δίνουμε στον κόσμο όπως και με τις λίστες των χειρουργείων.

Λίγα πράγματα να πω και για την πρόληψη. Η πρόληψη, όπως οι συνάδελφοι αναφέρθηκαν, είναι πολύ σημαντική και θα μπορούσατε πολλές χιλιάδες ασθενών να σώσετε. Και είναι πολύ απλή. Πέντε είναι οι παράγοντες που δημιουργούν την πρόληψη και είναι πολύ σπουδαία για την πληθυσμιακή υγιεινή του τόπου μας. Πέντε παράγοντες χτυπούν στο κόκκινο. Αυτό το περίφημο κριτήριο χτυπάει στο κόκκινο για την αθηρωματική νόσο και τα αγγειακά εγκεφαλικά. Πρώτον, είναι μερικοί παράγοντες βέβαια που δεν μπορούμε να τους τροποποιήσουμε, όπως είναι η κληρονομικότητα, αλλά και εκεί μπορούμε να έχουμε το νου μας εγκαίρως για να κάνουμε τη διάγνωση. Δεύτερον, είναι οι δυσλιπιδαιμίες και οι και υπερλιπιδαιμίες που από το σχολείο είμαστε υποχρεωμένοι ως ευρωπαϊκή δυτική χώρα να τα δούμε από μικρά παιδιά. Έχουμε νεκροτομικά ευρήματα σε μικρά παιδιά και σε μωρά να έχουν αθηρωματική πλάκα εδώ στην Ελλάδα. Αυτό πρέπει να χτυπήσει καμπανάκια. Το κάπνισμα στην Ελλάδα είναι μείζον πρόβλημα. Στην Αγγλία άμα σε δουν να καπνίζεις στον δρόμο, καλύτερα να μη σε δουν. Εδώ στην Ελλάδα ακόμα και μέσα στο Κοινοβούλιο αναφέρθηκε ότι μπορεί να δουν άνθρωπο να καπνίζει. Αντιμετώπιση της αρτηριακής υπέρτασης. Τόσα φάρμακα. Έχουμε άτομα με αρρύθμιστη αρτηριακή υπέρταση και σακχαρώδη διαβήτη. Είναι μείζονα πράγματα που μπορείτε να κάνετε και να σώσετε πολλές περισσότερες χιλιάδες από αυτές που μας είπατε, όχι μόνο από αγγειακά εγκεφαλικά αλλά και από εμφράγματα που είναι η ίδια νόσος. Έμφραγμα και εγκεφαλικό είναι το ίδιο. Και όπου ακούτε έμφραγμα, σημαίνει νέκρωση του οργάνου.

Ακόμα δύο πράγματα για την πρόληψη. Σε δύο εξετάσεις θέλω να σταθώ που συμμετέχουν σημαντικά στην πρόληψη των αγγειακών εγκεφαλικών και πρέπει να επιβάλλεται και να γίνονται εύκολα. Είναι μια πολύ απλή εξέταση που λέγεται τρίπλεξ καρωτίδων, υπέρηχοι δηλαδή εδώ στις καρωτίδες. Αν δουν αθηρωματική νόσο, πρέπει να πάρει ο ασθενής κατάλληλη θεραπεία με υπολιπαιδιμικά φάρμακα και αντιαιμοπεταλιακά. Να είστε βέβαιοι ότι θα σώσετε πολύ περισσότερες χιλιάδες από αυτούς που μας αναφέρετε με αυτές τις μονάδες, όπως και το διακρανιακό ντόπλερ. Είναι αυτές οι δύο εξετάσεις, να μην μπαίνω σε πολύπλοκους ιατρικούς όρους.

Σε ό,τι αφορά τώρα για το προσωπικό, προχθές η Πανελλήνια Ομοσπονδία των Νοσοκομειακών Γιατρών ανέφερε ότι λείπουν από το σύστημα τριάντα χιλιάδες: είκοσι πέντε χιλιάδες παραϊατρικό προσωπικό και πέντε χιλιάδες γιατροί, οπότε αυτές οι προσλήψεις που αναγγέλλετε είναι παρωνυχίδες σε σχέση με το πρόβλημα που έχουμε να αντιμετωπίσουμε.

Επίσης, η μαζική αποχώρηση των συναδέλφων από το σύστημα είναι ένα τραγικό γεγονός. Ο άλλος σπούδασε, έκανε το όνειρό του, μπήκε να προσφέρει στην ιατρική και στον άνθρωπο και φεύγει με την ουρά στα σκέλια κλαμένος. Έχω δει συνάδελφο διευθύντρια της παθολογίας στο Αγρίνιο που έφευγε κλαίγοντας η γυναίκα. Και αν πατήσετε στη «ΔΙΑΥΓΕΙΑ», το 2022 τετρακόσιοι είκοσι συνάδελφοι βγήκαν στη σύνταξη από το Εθνικό Σύστημα Υγείας και τετρακόσιοι παραιτήθηκαν. Φέτος θα είναι πολύ περισσότεροι αυτοί που θα παραιτηθούν από αυτούς που θα πάρουν κανονική σύνταξη. Πρόβλημα είναι τα εξαντλητικά ωράρια οι γιατροί να μαλώνουν μεταξύ τους. Έχουν γεράσει οι περισσότεροι. Δεν μπορούν να κάνουν εφημερίες ολονύκτιες και να είναι και την άλλη μέρα alert οι άνθρωποι.

Η ετεροαπασχόληση. Ολόκληρο διευθυντή που βάλατε στο Νοσοκομείο του Ηρακλείου, πήγε ο άνθρωπος ογδόντα χιλιόμετρα στο Ρέθυμνο γιατί ντρεπόταν να πει σε έναν ειδικευόμενο «πήγαινε και κάνε εφημερία» ογδόντα χιλιόμετρα μακριά σε ξένο νοσοκομείο, πέρα που είναι και παράλογο και αντιϊατρικό, γιατί ο γιατρός της πρωτοβάθμιας υγείας πρέπει να ξέρει τον ασθενή του για να κάνει τη σωστή διάγνωση.

Η ετεροαπασχόληση, λοιπόν, που η Κυβέρνησή σας την είχε εξευτελίσει. Είχαμε την κ. Γκάγκα που ήθελε να βάλει, ας πούμε, τους ΩΡΛάδες να κοιτάζουν τα γυναικολογικά περιστατικά –αισχρόν εστί και λέγειν- ή στον κορωνοϊό που είδαμε τόσα ευτράπελα στις μονάδες, να πηγαίνουν ψυχίατροι που είχαν να δουν αναπνευστήρα από τα φοιτητικά τους χρόνια οι άνθρωποι.

Και, βέβαια, η μισθολογική εξαθλίωση. Ένας γιατρός δεν μπορεί να θρέψει την οικογένειά του. Να κοιτάζει να κάνει δεύτερη δουλειά! Και πού να προλάβει με αυτά τα εξαντλητικά ωράρια. Πώς θα είναι γιατρός; Πώς θα μπορέσει ο άνθρωπος να κρατήσει ένα επίπεδο γνώσεων που θέλει να τις αναβαθμίζει;

Και τέλος δύο πράγματα θέλω να σας πω. Το θεωρώ υποχρέωσή μου. Ο εγκέφαλος του ανθρώπου, αγαπητοί μου, είναι η κορωνίδα της δημιουργίας. Εξαιτίας αυτού του οργάνου ο άνθρωπος κατακυρίευσε τη γη. Ο άνθρωπος είναι αδύναμο ον, αν τον συγκρίνεις με τα άλλα τα ζώα.

Το μυϊκό του σύστημα είναι ευτελέστατο, συγκρίνοντάς το με του αλόγου, της αρκούδας, του ταύρου. Τα πόδια του είναι αδύναμα. Δεν μπορεί να τρέξει ούτε σαν τον σκύλο ούτε σαν τη γάτα. Τα μάτια του είναι από τα πιο ευτελή της δημιουργίας. Δεν μπορεί να δει ούτε σαν το γεράκι ούτε σαν τον αετό. Ένα όργανο τον έχει φέρει σε αυτή την κορωνίδα της δημιουργίας και αυτό λέγεται εγκέφαλος.

Για εμάς στη ΝΙΚΗ -ξέρουμε ποιος το δημιούργησε- είναι δημιούργημα του Θεού, του τριαδικού Θεού και, όπως όλα τα δημιουργήματα, είναι υπερτέλειο. Δηλαδή, ο άνθρωπος δεν μπορεί να το βελτιώσει όπως δεν μπορεί να βελτιώσει ένα σκυλάκι, ένα γατάκι. Κάνει πολλά πειράματα και το Νόμπελ Ιατρικής να ξέρετε ότι -πεδίον δόξης λαμπρό- μπορεί να το πάρει οποιοσδήποτε γιατρός που θα ανακαλύψει και θα διαπιστώσει ότι μία από τις τρισεκατομμύρια ίνες που υπάρχουν στο ανθρώπινο σώμα είναι λάθος τοποθετημένη, γιατί είναι, όπως σας είπα, υπερτέλειο όν που βγήκε από τα χέρια του Δημιουργού.

Γιατί σας τα λέω όλα αυτά; Για να σας πω κάτι πολύ σημαντικό. Ο στρατηγός Μακρυγιάννης έλεγε: «Αν μου πειράξουν την πίστη μου για την πατρίδα μου, θα αντιδράσω». Και εγώ θα αντιδράσω λίγο πριν κλείσω την ομιλία μου στο εξής: Ο θεωρητικός της νέας τάξης πραγμάτων, ένας καθηγητής από τα Ιεροσόλυμα στον οποίον αξιωματούχοι της Κυβέρνησής σας και μεγάλοι δημοσιογράφοι του τόπου, ακόμη ο κ. Μητσοτάκης, τον έχουμε δει να κάθεται και να τον αποθεώνει σε συνεντεύξεις κ.τ.λ., και να στέκονται με ανοιχτό το στόμα και να τον ακούν. Αυτός είναι καθηγητής Ιστορίας αλλά μελλοντολογεί. Είναι άντρας, αλλά αλλιώς αισθάνεται απ’ ό,τι λέει και είναι άνθρωπος. Τον έκανε ο Θεός άνθρωπο. Τον τίμησε με αυτή την ιδιότητα και θέλει να μας κάνει μετα-ανθρώπους.

Το έχετε ακούσει αυτό; Προσέξτε το αυτό. Δεν είναι αστεία πράγματα αυτά. Δεν είμαστε λάπτοπ ούτε κινητά τηλέφωνα να μπορεί κανείς να μας αναβαθμίσει. Και θέλει να μας αναβαθμίσει –λέει- και τον άκουγαν οι δικοί μας –σπουδαίος- μέσω της ψηφιακής τεχνολογίας και της τεχνητής νοημοσύνης, όταν λέει ότι θα τα παντρέψουμε. Πράγματι, υπάρχουν αυτές οι γνώσεις της μοριακής βιολογίας και της βιοχημείας του εγκεφάλου. Μπορεί να γίνουν διάφορα πράγματα. Θέλεις, ας πούμε, έναν για εργάτη. Θα τον κάνεις να σηκώνει τριακόσια κιλά. Όμως, αυτός είναι ο μετα-άνθρωπος που ονειρεύονται. Να ξέρετε ότι αυτό υβρίζει τον Δημιουργό.

Αυτό δεν θα είναι μετα-άνθρωπος, αγαπητοί μου, ούτε υπεράνθρωπος, όπως το λέει αυτή η νέα τάξη πραγμάτων. Είναι βέβαιο ότι θα είναι ή απάνθρωπος ή παλιάνθρωπος.

Ευχαριστώ πολύ που με ακούσατε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδόπουλο. Πριν συνεχίσουμε με τους ομιλητές, έχουμε μια μικρή ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα πέντε μαθήτριες και μαθητές και τέσσερις εκπαιδευτικοί συνοδοί τους από το 6ο Γυμνάσιο Ξάνθης.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Καλείται στο Βήμα η κ. Ασημίνα Σκόνδρα, Βουλευτής της Νέας Δημοκρατίας, για επτά λεπτά.

**ΑΣΗΜΙΝΑ ΣΚΟΝΔΡΑ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, πιστεύω ότι όλοι έχουμε στο στενό μας ή στον ευρύτερο οικογενειακό και κοινωνικό μας κύκλο ανθρώπους που βασανίζονται από αρρώστιες, ανθρώπους που υποφέρουν από χρόνιες παθήσεις ή αναπηρίες, ανθρώπους που είναι μόνοι και δεν έχουν κανέναν στο πλάι τους αλλά και ανθρώπους που ζουν σε απομακρυσμένα μέρη της επαρχίας και δεν έχουν πρόσβαση σε ειδικά κέντρα αποκατάστασης.

Αυτοί, λοιπόν, οι άνθρωποι χρειάζονται φροντίδα εξειδικευμένη και επαγγελματική για να αναρρώσουν, για να θεραπευτούν, για να πάρουν τις ζωές τους πίσω. Αυτή είναι και η ουσία του παρόντος νομοσχεδίου, η φροντίδα. Είναι μεγάλη και βαριά λέξη η φροντίδα. Σημαίνει να επενδύσεις χρόνο, ενέργεια, πόρους, αλλά να έχεις και σημαντικό περίσσευμα κατανόησης, συμπόνιας και ενσυναίσθησης για τον συνάνθρωπο. Μόνο έτσι μπορεί να προσφερθεί και, εν τέλει, να οδηγήσει στην ίαση.

Αυτός είναι και ο σκοπός του νομοσχεδίου που φέρνει σήμερα ο Υπουργός, ο κ. Χρυσοχοΐδης. Να διευρύνουμε το πλαίσιο για τους συνανθρώπους μας που πονούν και βρίσκονται σε ανάγκη επαυξημένης προσοχής μετά από εγκεφαλικό επεισόδιο.

Είναι σαφές πως σ’ ένα ιδανικό σύστημα υγείας θα έπρεπε να υπάρχουν αντίστοιχες υπηρεσίες αυξημένης φροντίδας για την πλειονότητα των παθήσεων και τέτοιων περιστατικών. Όμως, έχουμε αποδεχθεί ότι δεν έχουμε το ιδανικό σύστημα υγείας. Με την πανδημία εντοπίσαμε τις παθογένειές του και σκιαγραφήσαμε τις βασικές του ανάγκες. Στο πλαίσιο αυτό υλοποιείται η στελέχωσή του και η αναβάθμιση των μονάδων του. Αυτό, όμως, δεν είναι αρκετό. Όσο το ΕΣΥ διαρθρώνεται και αναβαθμίζεται τόσο η παροχή υπηρεσιών υγείας προς τους πολίτες κάνει βήματα μπροστά.

Κυρίες και κύριοι συνάδελφοι, σήμερα θα θεσπίσουμε ένα πλαίσιο. Κάνουμε την αρχή και δίνουμε στον Υπουργό και στο επιτελείο του τη νομιμοποίηση να πάνε τη μετατραυματική φροντίδα σε ένα επόμενο καλύτερο στάδιο. Γιατί, όμως, νομοθετούμε συγκεκριμένα μονάδες αυξημένης φροντίδας για τα αγγειακά εγκεφαλικά επεισόδια; Γιατί τα νούμερα είναι αμείλικτα. Συγκεκριμένα, τα εγκεφαλικά αποτελούν -ακούστηκε και προηγουμένως από τον συνάδελφο- τη δεύτερη συχνότερη αιτία θανάτου και την πιο συχνή αιτία αναπηρίας παγκοσμίως. Ένας στους έξι συνανθρώπους μας, μεταξύ αυτών και εμείς, κινδυνεύουμε να υποστούμε εγκεφαλικό κάποια στιγμή στη ζωή μας. Στην Ελλάδα τα περιστατικά ανέρχονται σε περίπου πενήντα επτά χιλιάδες ετησίως με τα μισά από αυτά να καταλήγουν θανατηφόρα ή με υπολειμματική αναπηρία.

Η ενδονοσοκομειακή αντιμετώπιση της αναπηρίας αυτής μετά την οξεία φάση του επεισοδίου είναι απαιτητική, χρονοβόρα και κοστοβόρα υλικά και ψυχολογικά τόσο για τον ασθενή όσο και για το ΕΣΥ. Ταυτόχρονα η χώρα μας βρίσκεται στις πρώτες θέσεις της Ευρωπαϊκής Ένωσης θνητότητας ή αναπηρίας από αγγειακό εγκεφαλικό επεισόδιο, ενώ ταυτόχρονα παρεκκλίνει από το ευρωπαϊκό σχέδιο δράσης για τα εγκεφαλικά το οποίο συστήνει το 90% των ασθενών αυτών να λαμβάνουν περίθαλψη σε ειδικές μονάδες εγκεφαλικών.

Σκοπός του νομοσχεδίου είναι η σύσταση δεκαεννιά ΜΑΦ πανελλαδικά για την άμεση αντιμετώπιση ετησίως τουλάχιστον επτάμισι χιλιάδων περιστατικών. Αυτά που βρίσκονται στην οξεία φάση θα αντιμετωπίζονται μέσω εικοσιτετράωρης ιατρο-νοσηλευτικής υποστήριξης και παρακολούθησης, μέσω εξειδικευμένων διαγνωστικών εξετάσεων αλλά και με θεραπευτικές παρεμβάσεις.

Έχει αποδειχθεί ότι οι μονάδες αυτές σε κάθε σύστημα υγείας που εφαρμόστηκαν συνέβαλαν στην ελάττωση της θνησιμότητας αλλά και βελτίωσαν τις συνθήκες αποκατάστασης των ασθενών, όπως και το συναισθηματικό και οικονομικό κόστος για τους ίδιους και τις οικογένειές τους.

Κυρίες και κύριοι συνάδελφοι, στις επιτροπές δεχθήκαμε μια ιδιάζουσα, θα την έλεγα εγώ, κριτική ότι δήθεν το παρόν νομοσχέδιο δεν αντιμετωπίζει πρωτεύουσες ανάγκες του ΕΣΥ, όπως ακούστηκε και κατά κόρον εδώ μέσα σήμερα, και ότι δεν έχει σχεδιαστεί για να προλαμβάνει. Φυσικά κανείς δεν αμφισβητεί την αξία της πρόληψης. Είναι πάνω και πέρα από όλα. Όμως, αυτό εδώ το νομοσχέδιο είναι για την ίδρυση ΜΑΦ, είναι για αυξημένη φροντίδα.

Το λυπηρό είναι, όμως, ότι αυτό το επιχείρημα ακούστηκε και χρησιμοποιήθηκε από γιατρούς και αναρωτιέμαι από πότε η ανθρώπινη ζωή, η φροντίδα και η ίαση, εν τέλει, δεν είναι πρώτη προτεραιότητα; Από πότε κάποιοι γιατροί δεν αναγνωρίζουν την αξία της φροντίδας και, εν τέλει, της θεραπείας; Υποθέτω ότι στον βωμό της καθολικής άρνησης που έχετε υιοθετήσει για εσάς και κάποιους στην Αντιπολίτευση αυτά είναι απλές λεπτομέρειες.

Ναι, το σύστημα υγείας, λοιπόν, έχει ελλείψεις σε δομές, σε προσωπικό, σε υπηρεσίες. Όμως, από κάπου πρέπει να ξεκινήσουμε.

Και η αρχή έχει γίνει, αγαπητοί συνάδελφοι. Έχει γίνει από την Κυβέρνηση Μητσοτάκη που αδιάκοπα νομοθετεί και υλοποιεί τη στρατηγική της για τη συνολική αναδιάρθρωση του συστήματος, για την αναβάθμιση των δομών, για το προσωπικό, για τις διοικήσεις των νοσοκομείων, για τις διαδικασίες για τις διακομιδές, για τις προληπτικές εξετάσεις, για τους ανασφάλιστους συμπολίτες μας, για νέες δομές και νέες προοπτικές. Όλα τα παραπάνω με σταθερό επίκεντρο τον άνθρωπο που, όταν βρεθεί στη θέση του ασθενούς, αξιώνει να λάβει τη βέλτιστη φροντίδα και με κεντρικό άξονα τη μετατροπή της Ελλάδας σε ένα ουσιαστικά κοινωνικό κράτος με αληθινές παροχές και υψηλή ποιότητα υπηρεσιών.

Κλείνοντας, θα ήθελα να συγχαρώ όλη την ηγεσία του Υπουργείου Υγείας για τη δουλειά που κάνει στην υγεία, που συνεχίζει την επίσης πολύ καλή δουλειά του πρώην υπουργού κ. Πλεύρη, η οποία είναι κομβικής σημασίας για την καθημερινότητα όλων μας.

Οι πολίτες αναγνωρίζουν τα μικρά και σταθερά βήματα που έγιναν και περιμένουν τα όσα θα επακολουθήσουν. Για τον λόγο αυτό ανανέωσαν την εμπιστοσύνη τους στην Κυβέρνηση του Κυριάκου Μητσοτάκη, δύο φορές μάλιστα, γιατί μας εμπιστεύονται και περιμένουν από εμάς έργο που θα αλλάξει το βιοτικό τους επίπεδο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σκόνδρα.

Επόμενος ομιλητής ο κ. Παναγής Καππάτος, Βουλευτής της Νέας Δημοκρατίας. Θα ακολουθήσει ο κ. Αθανάσιος Παπαθανάσης, η κ. Σεβαστή Βολουδάκη, ο κ. Στέφανος Γκίκας και μετά ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν χωρεί αμφιβολία ότι το νομοσχέδιο του Υπουργείου Υγείας που συζητούμε σήμερα αποτελεί σημαντικό βήμα για τα ελληνικά δεδομένα στον τομέα της δημόσιας υγείας. Το όραμα της Κυβέρνησης της Νέας Δημοκρατίας για τη μεταρρύθμιση της δημόσιας υγείας είναι φιλόδοξο, αποτελεί πρόκληση, δέσμευση και υψηλό ιδανικό. Την ίδια στιγμή όμως είναι πιο εφικτό από ποτέ.

Ειδικότερα στη χώρα μας τα χρόνια της οικονομικής κρίσης το σύστημα της δημόσιας υγείας δοκιμάστηκε με μείζονες περικοπές στον προϋπολογισμό που μείωσαν σημαντικά τη δαπάνη για τις υπηρεσίες της δημόσιας υγείας. Παρά τις τεράστιες προκλήσεις η Ελλάδα παρέμεινε υγειονομικά ασφαλής χώρα.

Η κάλυψη των νέων σύνθετων αναγκών υγείας απαιτεί σύγχρονες πολιτικές δημόσιας υγείας με συντονισμένες και επιστημονικά τεκμηριωμένες δράσεις που να στοχεύουν στην πρόληψη νοσημάτων, στην προστασία και την προαγωγή της υγείας των πολιτών, ακόμα και στην αύξηση του προσδόκιμου επιβίωσης, στη βελτίωση εν γένει της ποιότητας της ζωής. Αυτό ακριβώς υπηρετεί αυτό το νομοσχέδιο.

Κυρίες και κύριοι συνάδελφοι, το νομοσχέδιο που κρατάμε σήμερα στα χέρια μας δεν αναφέρεται μόνο σε αριθμούς. Αναφέρεται σε ανθρώπινες ζωές. Στοχεύει στην αντιμετώπιση τουλάχιστον επτάμισι χιλιάδων περιστατικών ασθενών με αγγειακά εγκεφαλικά επεισόδια που βρίσκονται στην οξεία φάση και την αποφυγή σημαντικού βαθμού αναπηρίας, καθώς και στη μείωση των ποσοστών θνησιμότητας έπειτα από αγγειακά εγκεφαλικά επεισόδια.

Πρωταρχικός στόχος μέσω του παρόντος νομοσχεδίου είναι η ίδρυση μονάδων αυξημένης φροντίδας, ΜΑΦ, για ασθενείς με αγγειοεγκεφαλικά επεισόδια. Οι μονάδες αυτές σε κάθε σύστημα υγείας όπου εφαρμόστηκαν, έχουν αποδείξει την ικανότητά τους να ελαττώσουν τη θνησιμότητα, την ικανότητά τους να αυξάνουν την ανεξαρτησία μετά το εγκεφαλικό και τελικά να μετριάσουν το συναισθηματικό και οικονομικό κόστος για τους ασθενείς και τις οικογένειές τους.

Οι μονάδες αυξημένης φροντίδας θα αποτελέσουν πυλώνες βελτίωσης του συνόλου της διαχείρισης των ασθενών συμπολιτών μας με εγκεφαλικό από το προνοσοκομειακό στάδιο έως την επανένταξή τους στην κοινωνία. Η περαιτέρω ανάπτυξη του εθνικού δικτύου με την αύξηση των κέντρων θρομβεκτομής και την ενημέρωση του κοινού για την έγκαιρη χρήση των καινοτόμων αυτών υπηρεσιών υγείας θα προσδώσει ασφαλώς μεγαλύτερη αξία μελλοντικά στο πρόγραμμα.

Είναι αποδεδειγμένο, εδώ και δύο δεκαετίες περίπου, ότι η νοσηλεία σε μονάδες αυξημένης φροντίδας αγγειοεγκεφαλικών επεισοδίων έχει βέλτιστα αποτελέσματα στην έκβαση του ασθενούς και παρά το γεγονός ότι υπάρχουν στη χώρα μας τέτοιες μεμονωμένες μονάδες, είναι επιτακτική ανάγκη να δημιουργήσουμε ένα οργανωμένο δίκτυο.

Και αυτό πράττουμε σήμερα με τη δημιουργία ενός εθνικού δικτύου δεκαοκτώ μονάδων εγκεφαλικών με έξι κλίνες ανά μονάδα, το οποίο θα καλύπτει όλες τις περιφέρειες της Ελλάδας και στο οποίο θα μπορούν να νοσηλεύονται τουλάχιστον επτάμισι χιλιάδες ασθενείς ετησίως, με προσδοκώμενο όφελος πολύ λιγότερους θανάτους από εγκεφαλικά, λιγότερους ασθενείς με αναπηρία και λιγότερες νοσηλείες ασθενών στα κέντρα αποκατάστασης.

Παγκοσμίως τα εγκεφαλικά αποτελούν τη δεύτερη συχνότερη αιτία θανάτου και την πιο συχνή αιτία αναπηρίας, προξενώντας μια συνεχώς αυξανόμενη επιβάρυνση στους Έλληνες. Ένας στους έξι συνανθρώπους μας κινδυνεύει να υποστεί εγκεφαλικό επεισόδιο κάποια στιγμή της ζωής του. Η χώρα μας παρουσιάζει υψηλά ποσοστά θνητότητας και υπολειμματικής αναπηρίας μετά από εγκεφαλικό.

Το κόστος που σχετίζεται με το εγκεφαλικό στην Ευρωπαϊκή Ένωση έχει αυξηθεί στα 60 δισεκατομμύρια ευρώ ανά έτος και οι εκτιμήσεις προβλέπουν αύξηση της επίπτωσης και του κόστους των εγκεφαλικών έως το 2040, λόγω της γήρανσης του πληθυσμού. Αναμφισβήτητα οι μονάδες αυξημένης φροντίδας εγκεφαλικών προσφέρουν ελπίδα, προσφέρουν ανάρρωση, προσφέρουν μια δεύτερη ευκαιρία στη ζωή.

Κυρίες και κύριοι συνάδελφοι, με τη συγκεκριμένη ρύθμιση για την υποστήριξη των μονάδων εγκεφαλικών εκπέμπουμε ένα σαφές μήνυμα. Η χώρα μας δεσμεύεται να παρέχει το υψηλότερο επίπεδο φροντίδας στους ανθρώπους της. Αυτή η δέσμευση όχι μόνο θα σώζει ζωές αλλά και θα ενισχύσει τη συνολική ευημερία του πληθυσμού μας. Μεταμορφώνοντας τη φροντίδα των εγκεφαλικών επεισοδίων μειώνουμε την αναπηρία, μειώνουμε τον θάνατο, μειώνουμε τέλος τον πόνο για αμέτρητους ασθενείς και τις οικογένειές τους.

Οι αλλαγές στην υγεία χρειάζονται χρόνο και απαιτούν συνεχή, συστηματική και πολυτομεακή συνεργασία για μια ενεργή και υγιή κοινωνία. Προχωράμε, λοιπόν, με σχέδιο, πολιτική βούληση και σταθερά βήματα για μια καλύτερη ποιοτική, δημόσια υγεία για όλους.

Κλείνοντας, δράττομαι της ευκαιρίας της παρούσας συζήτησης του νομοσχεδίου, να αναφέρω τα εξής για τον τόπο που εκλέγομαι. Προερχόμενος από έναν νομό με μια νέα πτέρυγα στο Νοσοκομείο στην Κεφαλονιά και μια μονάδα εντατικής θεραπείας πλήρως εξοπλισμένη από μια μεγάλη δωρεά του κληροδοτήματος Γεωργίου και Μάρης Βεργωτή προς το Εθνικό Σύστημα Υγείας, ύψους 10 εκατομμυρίων ευρώ που ενσωματώθηκε στο Γενικό Νοσοκομείο Κεφαλονιάς το 2010, και παρ’ ότι το ελληνικό δημόσιο δεσμεύτηκε με την υπογραφή του να την στελεχώσει και να λειτουργήσει τη ΜΕΘ, ερωτώ, μήπως έχει έρθει η ώρα να ανοίξει επιτέλους η μονάδα που παραμένει κλειστή εδώ και δεκατρία χρόνια; Μήπως τώρα μετά και την πρόσφατη ανακαίνιση, πριν από μερικούς μήνες του τμήματος επειγόντων περιστατικών στο Νοσοκομείο Κεφαλονιάς, είναι η ώρα να δούμε με σοβαρότητα τη λειτουργία της νέας μονάδας;

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Επόμενος ομιλητής ο κ. Αθανάσιος Παπαθανάσης, Βουλευτής της Νέας Δημοκρατίας.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, περνώντας απευθείας στην ουσία θα ήθελα να ξεκινήσω από τη στόχευση της νομοθετικής πρωτοβουλίας μας.

Το σχέδιο νόμου στοχεύει στην άμεση αντιμετώπιση περιστατικών ασθενών με αγγειακά εγκεφαλικά επεισόδια που βρίσκονται στην οξεία φάση και την αποφυγή σημαντικού βαθμό αναπηρίας, καθώς και στη μείωση των ποσοστών θνητότητας μετά από αγγειακά εγκεφαλικά επεισόδια.

Στην Ευρώπη περισσότεροι από τετρακόσιες πενήντα χιλιάδες άνθρωποι πεθαίνουν κάθε χρόνο, ενώ χιλιάδες μένουν ανάπηροι. Στην Ελλάδα, από τις περίπου τριάντα πέντε χιλιάδες νέων εγκεφαλικών χάνονται κάθε χρόνο πάνω από δώδεκα χιλιάδες άτομα, ενώ το μέσο ετήσιο κόστος νοσηλείας για κάθε ασθενή κυμαίνεται από 13.650 ευρώ μέχρι 34.000 ευρώ, ανάλογα με τη βαρύτητα του περιστατικού, καθώς το αγγειακό εγκεφαλικό επεισόδιο αποτελεί τη δεύτερη αιτία θανάτου και την πρώτη αιτία αναπηρίας στους ενήλικες.

Σύμφωνα με τις διεθνείς στατιστικές το 30% από αυτούς θα είχε σωθεί και το 25% θα είχε αποφύγει την αναπηρία, αν είχαν άμεσα νοσηλευτεί σε πρότυπες μονάδες αντιμετώπισης εγκεφαλικών επεισοδίων. Η λειτουργία των ΜΑΦ αγγειακών εγκεφαλικών επεισοδίων στοχεύει στην αύξηση της επιβίωσης των ασθενών που θα έχουν νοσηλευτεί σε αυτές παρέχοντας εξειδικευμένη, έγκαιρη, ολοκληρωμένη και με επίκεντρο τον ασθενή φροντίδα.

Σκοπός μας οι πολίτες να δουν και να βιώσουν καλύτερες υπηρεσίες, επειδή αυτές υπάρχουν και προστρέχουμε να τις κάνουμε διαθέσιμες γι’ αυτούς.

Πιο συγκεκριμένα, ιδρύονται μονάδες αυξημένης φροντίδας για ασθενείς με αγγειακά εγκεφαλικά επεισόδια ως μη αυτοτελών υγειονομικών μονάδων, οι οποίες λειτουργούν στο πλαίσιο της νευρολογικής ή παθολογικής κλινικής τμήματος του εκάστοτε νοσοκομείου και δέχονται αποκλειστικά για νοσηλεία ασθενείς με αγγειακό εγκεφαλικό επεισόδιο, παρέχοντας εικοσιτετράωρη ιατρονοσηλευτική υποστήριξη και αυξημένες δυνατότητες παρακολούθησης διαγνωστικών εξετάσεων και θεραπευτικής παρέμβασης.

Η προστιθέμενη αξία των ΜΑΦ αγγειακών εγκεφαλικών επεισοδίων έγκειται στη διασφάλιση των ζωτικών λειτουργιών του ασθενούς, την έγκαιρη διενέργεια διαγνωστικών εξετάσεων, την παρακολούθηση της πορείας της νόσου, τη διευκόλυνση ειδικών θεραπευτικών παρεμβάσεων, τη διενέργεια γενικών διαγνωστικών και θεραπευτικών παρεμβάσεων, την έναρξη θεραπείας δευτερογενούς πρόληψης και τη διεπιστημονική φροντίδα για κινητοποίηση και αποκατάσταση.

Επιπλέον η πρώιμη έναρξη της αποκατάστασης των ασθενών μετά από αγγειακό εγκεφαλικό επεισόδιο αυξάνει τη λειτουργική ανεξαρτησία των ασθενών και μειώνει τη θνησιμότητα. Αναλυτικά, συστήνεται και λειτουργεί ΜΑΦ για αγγειακά εγκεφαλικά επεισόδια σε έντεκα γενικά νοσοκομεία του Εθνικού Συστήματος Υγείας, συμπεριλαμβανομένου του Γενικού Κρατικού Νίκαιας που προστέθηκε στον αρχικό σχεδιασμό και σε οκτώ πανεπιστημιακά γενικά νοσοκομεία που καλύπτουν ολόκληρη την περιφέρεια.

Εδώ θα ήθελα να τονίσω ότι υπάρχει ρητή πρόβλεψη για το προσωπικό που θα στελεχώσει τις μονάδες. Η στελέχωση των μονάδων αυξημένης φροντίδας εγκεφαλικών επεισοδίων για ασθενείς με αγγειακά εγκεφαλικά επεισόδια πραγματοποιείται με μετακινήσεις προσωπικού από άλλα τμήματα του νοσοκομείου με απόφαση του διοικητή του, με μετακινήσεις προσωπικού μεταξύ νοσοκομείων των υγειονομικών περιφερειών με απόφαση των διοικητών των ΥΠΕ, μέσω ανακατανομής κενών οργανικών θέσεων και με αποσπάσεις ιατρών, νοσηλευτικού και λοιπού διοικητικού προσωπικού του Εθνικού Συστήματος Υγείας.

Το ελάχιστο ιατρικό προσωπικό που απαιτείται ανά έξι κλίνες για τη νοσηλεία των ασθενών σε μία ΜΑΦ απαρτίζεται από έναν επιστημονικά υπεύθυνο νευρολόγο ή παθολόγο, έναν επιμελητή ή νευρολόγο ή παθολόγο και έναν ειδικευόμενο ιατρό νευρολογίας ή παθολογίας.

Την αντιμετώπιση των ασθενών με αγγειακό εγκεφαλικό επεισόδιο αναλαμβάνει τετραμελής διεπιστημονική ομάδα από γιατρούς των υφιστάμενων κλινικών του εκάστοτε νοσοκομείου και η οποία μπορεί να περιλαμβάνει τις ειδικότητες του ακτινολόγου, του καρδιολόγου, του νευροχειρουργού, του αγγειοχειρουργού, του ιατρού φυσικής και ιατρικής αποκατάστασης και τις ειδικεύσεις του επεμβατικού ακτινολόγου και του ιατρού ΜΕΘ.

Το ελάχιστο νοσηλευτικό προσωπικό που απαιτείται ανά έξι κλίνες για τη νοσηλεία των ασθενών σε μία ΜΑΦ για αγγειακά εγκεφαλικά επεισόδια είναι δέκα νοσηλευτές για να καλυφθούν οι απαραίτητες βάρδιες.

Το ελάχιστο παραϊατρικό προσωπικό για τη νοσηλεία των ασθενών για μία ΜΑΦ για αγγειακά εγκεφαλικά επεισόδια αποτελείται από τρεις ειδικότητες ανά έξι κλίνες, τουλάχιστον δύο φυσικοθεραπευτές, εργοθεραπευτές, λογοθεραπευτές και ψυχολόγους.

Στο νομοσχέδιο υπάρχει ειδική αναφορά στις υπουργικές αποφάσεις, οι οποίες προβλέπουν λεπτομερώς τη σύσταση των ΜΑΦ. Με κοινές αποφάσεις του Υπουργού Υγείας και των συναρμόδιων Υπουργείων καθορίζονται οι προϋποθέσεις λειτουργίας μονάδων αυξημένης φροντίδας για ασθενείς με αγγειακά εγκεφαλικά επεισόδια, οι τεχνικές προδιαγραφές, ο τεχνικός εξοπλισμός, η σύνθεση του προσωπικού, ο κανονισμός εσωτερικής λειτουργίας, οι λεπτομέρειες για τη διοικητική και επιστημονική διεύθυνσή τους, ο τρόπος και η διαδικασία εισαγωγής σε αυτές, ενώ καθορίζονται οι αναγκαίοι χώροι από τους οποίους αποτελείται μία ΜΑΦ για αγγειακά εγκεφαλικά επεισόδια, η επιφάνειά τους ανά αριθμό κλινών και κάθε άλλο αναγκαίο ειδικότερο ζήτημα για την κτηριολογική διάρθρωση των ΜΑΦ για αγγειακά εγκεφαλικά επεισόδια.

Μπορεί να συστήνονται ΜΑΦ για αγγειακά εγκεφαλικά επεισόδια σε επιπλέον νοσοκομεία. Από την εμπειρία μου, αφού έχω διατελέσει επί πολλά έτη στο Κεντρικό Συμβούλιο Υγείας, στο ΚΕΣΥ, και ως άνθρωπος του χώρου της υγείας καθότι φαρμακοποιός και για πολλά χρόνια Αντιπρόεδρος του Πανελλήνιου και του Πανευρωπαϊκού Φαρμακευτικού Συλλόγου, μπορώ να αντιληφθώ τη δύναμη μιας τέτοιας κυβερνητικής παρέμβασης και την τεράστια αξία της για την κοινωνία και τους πολίτες. Δεν πρόκειται για ζήτημα πρόσφορο για αντιπαράθεση. Αρκεί κανείς να σκεφτεί ότι με την ψήφο μας σήμερα μπορούμε να αλλάξουμε αύριο τη ζωή για χιλιάδες συμπατριώτες μας, για συγγενείς, φίλους και γνωστούς που πιθανόν να βρεθούν στη δυσάρεστη θέση να χρειαστούν νοσηλεία σε μια ΜΑΦ. Ας είμαστε, λοιπόν, όλοι μαζί σήμερα σε αυτό και να πράξουμε το αυτονόητο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαθανάση.

Καλείται στο Βήμα η κ. Σεβαστή Βολουδάκη, Βουλευτής της Νέας Δημοκρατίας.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο σκοπός του νομοσχεδίου του Υπουργείου Υγείας που συζητάμε σήμερα για το Εθνικό Δίκτυο Μονάδων Αυξημένης Φροντίδας για την αντιμετώπιση ασθενών με αγγειακά εγκεφαλικά επεισόδια, ΜΑΦ, είναι απόλυτα καίριος, καθώς αποσκοπεί στη βελτίωση της ποιότητας της φροντίδας και της αντιμετώπισης ασθενών που έχουν υποστεί αγγειακά εγκεφαλικά επεισόδια. Αυτά είναι μια σοβαρή υγειονομική πρόκληση που μπορεί να έχει σοβαρές συνέπειες για τους ασθενείς, συμπεριλαμβανομένης της αναπηρίας και πολλές φορές και της θνησιμότητας.

Τα εγκεφαλικά αποτελούν τη δεύτερη συχνότερη αιτία θανάτου και την πιο συχνή αιτία αναπηρίας παγκοσμίως προξενώντας μια συνεχώς αυξανόμενη επιβάρυνση στο σύστημα υγείας. Ένας στους έξι συνανθρώπους μας κινδυνεύει να υποστεί εγκεφαλικό επεισόδιο κάποια στιγμή στη ζωή του. Στην Ελλάδα καταγράφονται περίπου πενήντα επτά χιλιάδες εγκεφαλικά, δυστυχώς με υψηλά ποσοστά θνητότητας και υπολειμματικής αναπηρίας μετά από εγκεφαλικό σε σύγκριση με όλη την υπόλοιπη Ευρώπη, καθώς έντεκα χιλιάδες τριακόσια εγκεφαλικά κάθε χρόνο αποβαίνουν θανατηφόρα και άλλα δεκατέσσερις χιλιάδες εγκεφαλικά αφήνουν υπολειμματική αναπηρία.

Στην Ευρωπαϊκή Ένωση το κόστος που σχετίζεται με τα εγκεφαλικά επεισόδια έχει αυξηθεί σημαντικά. Ανέρχεται πλέον περίπου στα 60 δισεκατομμύρια ευρώ ετησίως. Οι προβλέψεις δείχνουν ότι αν δεν ληφθούν μέτρα, αυτό αναμένεται να αυξηθεί. Συγκεκριμένα, η επίπτωση των εγκεφαλικών μπορεί να αυξηθεί κατά 34% και το συνολικό κόστος κατά 44% ως το 2040, λόγω της γήρανσης του πληθυσμού.

Ποια είναι η λύση στο πρόβλημα αυτό; Η μοναδική λύση είναι η επενδυτική στήριξη και η αναδιοργάνωση των υπηρεσιών υγείας, με στόχο αρχικά την πρόληψη και έπειτα τη θεραπεία, την υποστήριξη και τη φροντίδα των ασθενών που πάσχουν από εγκεφαλικά επεισόδια.

Παγκοσμίως έχει αποδειχθεί ότι αυτές οι μονάδες ΜΑΦ συμβάλλουν σημαντικά στη μείωση της θνησιμότητας, στην αύξηση της ανεξαρτησίας των ασθενών μετά από εγκεφαλικά επεισόδια και τελικά στη μείωση του συναισθηματικού και οικονομικού φόρτου τόσο για τους ασθενείς, όσο και για τις οικογένειές τους. Οι ΜΑΦ εξασφαλίζουν ότι οι ασθενείς λαμβάνουν τόσο μια εξειδικευμένη όσο και έγκαιρη, ολοκληρωμένη και προσαρμοσμένη στις ανάγκες τους φροντίδα. Είναι, επομένως, πολύ κρίσιμης σημασίας η υλοποίηση αυτού του προγράμματος για τη δημιουργία ενός συστήματος υγείας που θα εξασφαλίζει την παροχή αυτών των μονάδων σε πανελλαδικό επίπεδο.

Στο πλαίσιο, λοιπόν, αυτού του σχεδίου το Υπουργείο Υγείας προτείνει την ψήφιση του παρόντος νομοσχεδίου για την ίδρυση των μονάδων αυτών, ούτως ώστε να επιτευχθεί ο στόχος της πρόληψης και της αντιμετώπισης των εγκεφαλικών επεισοδίων.

Οι μονάδες αυτές θα λειτουργήσουν σαν εξειδικευμένοι ιατρικοί χώροι σε πολλά νοσοκομεία σε όλη τη χώρα. Συγκεκριμένα, στην Περιφέρεια Κρήτης θα λειτουργήσει τέτοια μονάδα στο Πανεπιστημιακό Γενικό Νοσοκομείο Ηρακλείου. Έτσι, λοιπόν, οι μονάδες αυτές εκτός από την εξειδικευμένη φροντίδα, θα παρέχουν και εικοσιτετράωρη ιατρονοσηλευτική υποστήριξη, διαγνωστικές εξετάσεις και θεραπευτικές παρεμβάσεις όπου χρειάζεται. Άρα, λοιπόν, η προστιθέμενη αξία τους είναι εμφανής, γιατί διασφαλίζεται η έγκαιρη διάγνωση και η παρακολούθηση της νόσου, ούτως ώστε να φτάσουμε μετά και στη θεραπεία.

Η δημιουργία αυτού του εθνικού δικτύου μονάδων αυξημένης φροντίδας αποτελεί ένα πολύ σημαντικό βήμα για τη βελτίωση της υγειονομικής περίθαλψης στη χώρα μας και την αντιμετώπιση αυτής της υγειονομικής πρόκλησης με έναν αποτελεσματικό από τη μια και ανθρωποκεντρικό τρόπο από την άλλη.

Πολύ πρόσφατα αντιμετωπίσαμε στη χώρα μια σοβαρή υγειονομική κρίση, αυτή της πανδημίας του COVID. Αυτή η παγκόσμια επιδημία προκάλεσε σημαντικές προκλήσεις για την παγκόσμια κοινότητα, για τα υγειονομικά συστήματα και για την καθημερινότητά μας και ανέδειξε την ανάγκη δημιουργίας ενός δυνατού Εθνικού Συστήματος Υγείας.

Η ανάγκη για τη δημιουργία αυτού του δυνατού Εθνικού Συστήματος Υγείας σε κάθε επίπεδο είναι κρίσιμη, γιατί πρωταρχικά αφορά την ποιότητα ζωής όλων μας, τη δική μας και των συμπολιτών μας.

Η δημιουργία ενός δυνατού ΕΣΥ σε κάθε επίπεδο απαιτεί συντονισμένες προσπάθειες από τις κυβερνήσεις, το υγειονομικό προσωπικό, τους επιστήμονες, αλλά και τους πολίτες. Είναι ένας στόχος που αξίζει να επιδιώξουμε, καθώς ένα δυνατό ΕΣΥ εξυπηρετεί το κοινό συμφέρον και προστατεύει την υγεία και την ευημερία της κοινωνίας.

Ζούμε σε μια χώρα που έχει ιδιαίτερα μορφολογικά χαρακτηριστικά. Έχουμε πάρα πολλά νησιά, έχουμε απομακρυσμένες περιοχές από νοσοκομεία και ανθρώπους οι οποίοι είτε είναι αδύνατο να μετακινηθούν γιατί είναι ηλικιωμένοι, είτε γιατί δεν έχουν τους πόρους να το κάνουν αυτό. Άρα, λοιπόν, ο μόνος τρόπος για να λαμβάνουν οι συμπολίτες μας τη φροντίδα την ιατρική και τη νοσηλευτική την οποία αξίζουν, είναι να δημιουργηθούν κέντρα όπως αυτά, ούτως ώστε να έχουν την περίθαλψη που τους αξίζει.

Θα πρέπει όλοι μας -μπορούμε να κάνουμε την αρχή από το νομοσχέδιο αυτό, αλλά και στηρίζοντας όλες τις πρωτοβουλίες που φέρνει το Υπουργείο Υγείας- να πετύχουμε τον στόχο αυτό. Να εργαστούμε όλοι μας σκληρά και από κοινού για μια κοινωνία πιο ασφαλή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος ΒΙλιάρδος):** Ευχαριστούμε πολύ την κ. Βολουδάκη.

Επόμενος ομιλητής είναι ο κ. Στέφανος Γκίκας, Βουλευτής της Νέας Δημοκρατίας.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ένας πυλώνας του προεκλογικού μας προγράμματος των πρόσφατων εκλογών ήταν ο τομέας της υγείας. Συνεπώς αυτά τα τέσσερα χρόνια έχουμε να πραγματοποιήσουμε ένα σημαντικό έργο σε αυτόν τον τομέα και το παρόν νομοσχέδιο είναι ίσως ένα από τα πρώτα τα οποία δίνουν και το στίγμα ακριβώς που θα ακολουθήσει η Κυβέρνηση.

Θεωρώ ότι είναι πολύ θετικό να δημιουργείται με επίσημο τρόπο, με την ισχύ ενός νόμου, ένα δίκτυο δεκαεννέα μονάδων αυξημένης φροντίδας για αγγειακά εγκεφαλικά επεισόδια, μία πάθηση η οποία δυστυχώς στη χώρα μας έχει πάρα πολύ αρνητικές επιπτώσεις. Δεν θα κουραστώ και εγώ να επαναλάβω αυτά τα νούμερα. Μιλάμε για πενήντα επτά χιλιάδες εγκεφαλικά επεισόδια κάθε χρόνο στη χώρα, εκ των οποίων έντεκα χιλιάδες πεντακόσια περίπου είναι θανατηφόρα και δεκατέσσερις χιλιάδες συνάνθρωποί μας παραμένουν με αναπηρία.

Άρα, λοιπόν, είναι πολύ κρίσιμο να αντιμετωπιστεί ο ασθενής στις πρώτες ώρες που θα υποστεί το εγκεφαλικό επεισόδιο. Το δίκτυο, λοιπόν, αυτό των δεκαεννέα μονάδων έχει ακριβώς αυτόν τον σκοπό και τον ρόλο, δηλαδή να δοθεί άμεση και σωστή ιατρική αντιμετώπιση στον άρρωστο, για να γλιτώσουμε τα χειρότερα.

Βεβαίως, εδώ, κύριοι Υπουργοί, το ζήτημα είναι οι μονάδες αυτές να στελεχωθούν σωστά, όπως προβλέπεται από τον νόμο. Θα επαναλάβω ότι για έξι κρεβάτια αυξημένης φροντίδας για τα εγκεφαλικά επεισόδια προβλέπονται τρεις γιατροί, δέκα άτομα νοσηλευτικό προσωπικό, δύο φυσιοθεραπευτές, ένας λογοθεραπευτής, εργοθεραπευτής και ψυχολόγος. Νομίζω ότι είναι μία σωστή κατανομή, αλλά βεβαίως για να μπορέσει να λειτουργήσει αυτή η μονάδα θα πρέπει το προσωπικό αυτό να αναλάβει υπηρεσία. Λέει μέσα στον νόμο ότι θα γίνει εκ των ενόντων, με αποσπάσεις, με εσωτερικές μετακινήσεις και βεβαίως με τις μόνιμες προσλήψεις. Εδώ, λοιπόν, θέλω να τονίσω ότι για να μπορέσει να είναι αποτελεσματική η μονάδα αυτή, θα πρέπει το προσωπικό να είναι μόνιμο και να υπηρετεί μόνιμα στο νοσοκομείο που προβλέπεται η ίδρυση της μονάδας.

Η Κέρκυρα είναι από τα δεκαεννέα νοσοκομεία στα οποία θα δημιουργηθούν αυτές οι μονάδες. Μάλιστα, θέλω να ευχαριστήσω την πολιτική ηγεσία του Υπουργείου Υγείας, διότι η Κέρκυρα, η Ρόδος, η Λαμία, η Μυτιλήνη -και νομίζω και η Καλαμάτα- είναι οι μόνες περιοχές της περιφέρειας που τα νοσοκομεία τους θα διαθέτουν τέτοιες μονάδες αυξημένης φροντίδας για τα αγγειακά εγκεφαλικά επεισόδια.

Θέλω να πω, επίσης, ότι η Κυβέρνηση έχει ανακοινώσει έναν μεγάλο αριθμό προσλήψεων και έναν μεγάλο αριθμό καινοτομιών στον τομέα της υγείας, προκειμένου πράγματι το ΕΣΥ να αποφύγει τα χειρότερα. Και το λέω αυτό διότι όλα τα τελευταία χρόνια, παρά την εργώδη προσπάθεια της προηγούμενης κυβέρνησης και της τωρινής, έχουμε δει έναν μεγάλο αριθμό ιατρών να φεύγει από το ΕΣΥ, διότι, κακά τα ψέματα, οι αμοιβές που παίρνουν δεν είναι ικανοποιητικές. Όταν, παραδείγματος χάριν, στο εξωτερικό στην Αγγλία ένας γιατρός αμείβεται με 12.000 ή 14.000 ευρώ τον μήνα και εδώ ένας επιμελητής Α΄ δεν παίρνει ούτε 2.000 ευρώ, είναι ένα ζήτημα το οποίο θα πρέπει κάποια στιγμή να το αντιμετωπίσουμε στην πατρίδα μας.

Χαίρομαι, λοιπόν, που στις προθέσεις της Κυβέρνησης είναι να το αντιμετωπίσει και αυτό το ζήτημα. Ήδη, βεβαίως, έχουν γίνει κάποια βήματα. Μόλις προ ολίγων μηνών αυξήσαμε οριζόντια τους μισθούς όλων των γιατρών του ΕΣΥ κατά 10%, αυξήθηκαν τα επιδόματα ευθύνης, δόθηκε η δυνατότητα σε γιατρούς που θέλουν να υπηρετήσουν στα νησιά, ιδίως τους καλοκαιρινούς μήνες, να πάρουν έναν δεύτερο μισθό και το ίδιο και στο νοσηλευτικό προσωπικό. Όμως, επιμένω ότι πρέπει να πάμε σε γενναιότερα μέτρα για να μπορέσουμε πράγματι να έχουμε επιτυχές αποτέλεσμα.

Επιτρέψτε μου να πω και δύο κουβέντες στον πολύ λίγο χρόνο που μου έμεινε για την εκλογική μου περιφέρεια, την Κέρκυρα. Εκεί έχουν γίνει σημαντικά βήματα στον τομέα της υγείας. Βεβαίως, αν πας και ρωτήσεις έναν πολίτη, θα σου πει τρεις λέξεις, δηλαδή «παθολόγος», «νευρολόγος», «ακτινολόγος». Έχει γίνει ένα μότο πια. Είναι οι ελλείψεις που έχουμε σε αυτές τις κρίσιμες ειδικότητες. Ενώ το Υπουργείο βγάζει προκηρύξεις γι’ αυτές τις ειδικότητες, δυστυχώς παραμένουν άγονες. Νομίζω ότι με την αντιμετώπιση του ζητήματος όπως είπαμε προηγουμένως θα λυθεί και αυτό το πρόβλημα.

Επίσης, θέλω να πω ότι επιτέλους τα τρία από τα πέντε κέντρα υγείας της Κέρκυρας αυτή τη στιγμή βρίσκονται στο Τεχνικό Σύμβουλο Υγείας προκειμένου να πάρουν την τελική έγκριση για να ανακαινισθούν, να επισκευαστούν από το ΤΑΙΠΕΔ και να γίνουν σύγχρονα κέντρα υγείας. Αυτή είναι μια πάρα πολύ σημαντική παρέμβαση. Και, βεβαίως, οι παρεμβάσεις ύψους περίπου δύο εκατομμυρίων που θα γίνουν στο νοσοκομείο μας θα βοηθήσουν και αυτές σημαντικά στις παροχές υγείας.

Ας μην ξεχνάμε, κύριοι Υπουργοί, ότι μπορεί η Κέρκυρα να έχει έναν πληθυσμό συνολικά περίπου στις εκατό χιλιάδες, αλλά το καλοκαίρι έχουμε τριακόσιες και τετρακόσιες χιλιάδες κάθε συγκεκριμένη μέρα να βρίσκονται στο νησί. Άρα χρειαζόμαστε ένα σημαντικό νοσοκομείο για να παρέχει υπηρεσίες υψηλού επιπέδου.

Εν κατακλείδι, είναι ένα θετικό νομοσχέδιο. Νομίζω ότι δεν έχει να πει κάτι κάποιος. Είναι ένα δίκτυο το οποίο βοηθάει τους συνανθρώπους μας, ένα δίκτυο το οποίο βελτιώνει τις παρεχόμενες υπηρεσίες στο νησί και γι’ αυτό βεβαίως το υπερψηφίζουμε.

Σάς ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος)** Ευχαριστούμε πολύ τον κ. Γκίκα.

Επόμενος ομιλητής είναι ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης.

Θα ακολουθήσουν ο κ. Αναστάσιος Νικολαΐδης, ο κ. Μπουρχάν Μπαράν, ο κ. Χριστόδουλος Στεφανάδης και ο κ. Κωνσταντίνος Φλώρος.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Ξέρετε, είναι από τις περιπτώσεις που θες ν’ αγιάσεις και δεν μπορείς! Θέλεις να έχεις την ηρεμία σου, να ασχοληθείς με τα σοβαρά προβλήματα του τόπου και δεν σε αφήνουν σε ησυχία.

Θα ζητήσω συγγνώμη από τους Υπουργούς, που θα περιοριστούμε στα αρκετά σημαντικά που ανέφερε για το νομοσχέδιο του Υπουργείου Υγείας η εισηγήτριά μας. Θα κάνω χρήση του δικαιώματός μου ως Κοινοβουλευτικός Εκπρόσωπος να κάνω μια αναφορά σε κάποια θέματα.

Πραγματικά, πιστέψτε με, πιστέψτε μας, δεν θα κάναμε καμμία αναφορά απολύτως, αλλά διαπιστώνουμε δυστυχώς με μεγάλη έκπληξη μία απίστευτη πολιτική εμμονή συγκεκριμένου πολιτικού αρχηγού, του κ. Ανδρουλάκη, ο οποίος κοιμάται, ξυπνάει και βλέπει την Ελληνική Λύση μπροστά του. Ασχολείται μόνο με την Ελληνική Λύση. Το είπαμε και χθες, θα το πούμε και σήμερα. Μετά και το νέο πολιτικό παραλήρημα που παρακολουθήσαμε από τον κ. Ανδρουλάκη, τον Πρόεδρο του πτωχευμένου σοσιαλιστικού κινήματος της χώρας μας, αυτού του κινήματος με τα πολλά ονόματα, τα τέσσερα, πέντε ονόματα -Ελιά, «λεμόνι», ΠΑΣΟΚ - ΚΙΝΑΛ, διάφορα- με τα πολλά ΑΦΜ, αυτά τα τεχνάσματα για να μπορεί να μην πληρώνει τα δάνειά του και να λειτουργεί, του λέμε ότι μπορεί να μας βρίζει για όσο χρονικό διάστημα, όσο θέλει αυτός, μέχρι να πληρώσει το ΠΑΣΟΚ τα χρέη του τα οποία ψευδέστατα ισχυρίσθηκε χθες ότι έχουν ρυθμιστεί. Απλά να του θυμίσουμε για άλλη μια φορά ότι η Νέα Δημοκρατία κυβερνά, δεν κυβερνάμε εμείς. Κάντε αντιπολίτευση και αφήστε μας εμάς να κάνουμε τη δική μας αντιπολίτευση στην Κυβέρνηση, κάντε και εσείς τη δική σας την κυβέρνηση και η καλύτερη αντιπολίτευση θα εκτιμηθεί από τον κόσμο και θα μας ψηφίσει ο κόσμος.

Και γιατί είπε -και το κλείνουμε πραγματικά εδώ, αναγκαζόμαστε πάντα να απαντάμε στα πολιτικά παραληρήματα του κ. Ανδρουλάκη- ψέματα χθες εδώ; Όταν έχουμε τον ισολογισμό του κόμματός σας του 2022 και διαπιστώνουμε ότι το 2021 τα χρέη σας στις τράπεζες -τραπεζικά δάνεια, το λέει καθαρά- 355,992 εκατομμύρια ευρώ και το 2022 έχουν πάει στα 398 εκατομμύρια, αναρωτιόμαστε τι σόι ρύθμιση είναι αυτή, περίπου 45 εκατομμύρια ευρώ πάνω; Καταλαβαίνουμε εμείς. Αυτά να τα λέτε κάπου αλλού.

Και να πούμε και κάτι άλλο: Υπάρχει μια ανοιχτή υπόθεση. Εμείς όταν έχουμε έναν πολιτικό εχθρό -εντός εισαγωγικών φυσικά η λέξη- ή έναν εχθρό που μας ενοχλεί σε κάτι, μας αδικεί ή μας φιμώνει ή οτιδήποτε άλλο, προσπαθούμε να βγούμε νικητές από αυτή τη μονομαχία και να πατάξουμε -πάλι εντός εισαγωγικών- τον εχθρό, με όλη την υπερβολή που μπορεί να έχουν οι λέξεις αυτή τη στιγμή. Για παράδειγμα, είχαμε πολύ μεγάλο πρόβλημα -και όχι γιατί είχαμε προσωπικό πρόβλημα, μια χαρά να είναι ο άνθρωπος και να είναι γερός και δυνατός- με το ΕΣΡ. Τι κάναμε εμείς; Διεκδικήσαμε το δίκιο μας. Ποιο δίκιο μας δηλαδή; Και για τα υπερβολικά πρόστιμα που έβαζε συνεχώς χωρίς λόγο, αλλά και τη φίμωσή μας από τα πανελλαδικής εμβέλειας κανάλια επί τέσσερα χρόνια με ένα ποσοστό της τάξης περίπου του 1,8% παρουσίας στα τηλεοπτικά πανελλαδικής εμβέλειας κανάλια. Και κατονομάσαμε τους υπαίτιους, είπαμε ότι «εσύ, κύριε, φταις» και κάναμε μήνυση στον κύριο αυτόν προσωπικά, όχι έωλα, μηνυτήριες αναφορές και όποιον πάρει ο χάρος και όπου κάτσει! Προσωπικά. Θα περιμέναμε να κάνετε κάτι αντίστοιχο, όπως και ο ίδιος που υποβάλλει αόριστες μηνυτήριες αναφορές. Στην πραγματικότητα -ας το αποδείξει αν είναι κάτι διαφορετικό- θεωρούμε ότι δεν θέλει και ο ίδιος να συγκρουστεί με όλα αυτά τα σκοτεινά συμφέροντα.

Το ΠΑΣΟΚ θα μιλήσει για εμάς; Το ΠΑΣΟΚ που έχει ψηφίσει και την περίοδο 2019 - 2023, αλλά και τώρα, περίπου το 60% των νομοσχεδίων της Νέας Δημοκρατίας; Εντάξει, όλα έχουν ένα όριο! Ας ηρεμήσουμε λίγο. Εμείς πραγματικά αντιλαμβανόμαστε την ανησυχία του, αντιλαμβανόμαστε ότι δεν μπορεί να κομίσει τίποτα από τον ΣΥΡΙΖΑ που φυλλοροεί, από τη νέα αυτή κατάσταση, από αυτό το πεδίο που διαμορφώνεται στην πολιτική σκηνή της χώρας και ότι μένει καθηλωμένος, στάσιμος και ίσως να πέσει και παραπάνω στις ευρωεκλογές. Αντιλαμβανόμαστε το άγχος του. Δεν είμαστε η λύση εμείς. Ας το καταλάβει, ας το πάρει αλλιώς.

Ο κ. Ανδρουλάκης κατέθεσε πρόταση για σύσταση εξεταστικής επιτροπής για τα Τέμπη, εχθές, 1η Νοεμβρίου, όταν η Ελληνική Λύση κατέθεσε την πρόταση αυτή στις 4 Ιουλίου του 2023 και κανένα κόμμα της Βουλής δεν ανταποκρίθηκε σε αυτή την κίνηση που κάναμε. Κανένα κόμμα. Στις 4 Ιουλίου κατατέθηκε η πρόταση για τη σύσταση ειδικής επιτροπής για τα Τέμπη από πλευράς Ελληνικής Λύσης. Και έρχεται τώρα τον Νοέμβριο, συναντήθηκε με συγγενείς των θυμάτων ανθρώπων, που όλοι τους έχουμε δει και τους συμπονούμε για το δράμα που ζουν και τις απώλειες που είχαν στις οικογένειές τους, και καταθέτει την πρόταση. Κάντε το εσείς, υπερψηφίζουμε εμείς. Δεν υπάρχει πρόβλημα, δεν έχουμε εμείς τέτοια πολιτικά συμπλέγματα, εσείς τα έχετε μάλλον.

Παρακολούθησα με ενδιαφέρον τις τοποθετήσεις των κομμάτων. Βέβαια έκανε μια πραγματικά πολύ ξεκάθαρη τοποθέτηση ο Πρόεδρός μας, ο Κυριάκος ο Βελόπουλος, κατά τη χθεσινή του ομιλία για όσα συμβαίνουν στη Μέση Ανατολή. Εμάς μας ενοχλεί πάρα πολύ η υποκρισία. Γιατί με ό,τι συμβαίνει στη ζωή πρέπει είτε ο ένας είτε ο άλλος να πάρει ντε και καλά τη θέση του ενός και του άλλου και πάνω εκεί να χτίσουμε μια επιχειρηματολογία και να ξεκινήσει ένα πολιτικό παιχνίδι, μια πολιτική αντιπαράθεση, «εμείς οι φιλεύσπλαχνοι, οι ανθρωπιστές, εσείς οι άκαρδοι» κ.λπ.;

Απλά πράγματα: Είναι η Χαμάς -όχι η Παλαιστίνη- τρομοκρατική οργάνωση; Είναι πρόβλημα για τους Παλαιστινίους η Χαμάς; Είναι. Είναι φίλη μας η Χαμάς; Όχι, δεν είναι, ρε παιδιά! Πάντα ήταν ανθελληνική η στάση τους. Τι να κάνουμε τώρα; Οι άνθρωποι είναι τρομοκράτες, φανατικοί ισλαμιστές. Τι να κάνουμε τώρα δηλαδή; Δεν μας θέλουν μία, δεν τους θέλουμε δέκα. Απλή η απάντηση στο ερώτημα που θέσαμε. Δείτε τη στάση που είχαν -τα ανέφερε και ο Πρόεδρος μας χθες όλα αυτά- και στα Κατεχόμενα και όταν έγινε τζαμί η Αγία Σοφία και πάει λέγοντας. Και να θυμόμαστε ένα πράγμα: άλλο Χαμάς, άλλο Παλαιστίνη. Μην μπερδευόμαστε.

Πάμε τώρα στο Ισραήλ. Έπρεπε να αντιδράσει το Ισραήλ; Βεβαίως. Αυτό που κάνει το Ισραήλ, όμως, είναι χειρότερο; Είναι χειρότερο. Πόσο δύσκολο είναι να το πούμε και αυτό; Είναι χειρότερο γιατί σκοτώνει γυναικόπαιδα και άμαχο πληθυσμό. Τι πιο απλό από αυτό; Αυτό δεν είναι αυτοάμυνα. Αυτό είναι σφαγή κανονική και εννοείται ότι καταδικάζουμε κάθε είδους σφαγή, κάθε είδους εισβολή, όπως κάναμε και στην εισβολή του Πούτιν στην Ουκρανία, άσχετα με όλα τα υπόλοιπα, γεωπολιτικά κ.λπ. ή αν τον προκάλεσαν ή οτιδήποτε. Εμείς μιλάμε για τη σφαγή ή την εισβολή. Κάθε εισβολή κράτους σε άλλο κράτος είναι καταδικαστέα, αισχρή.

Εμείς θεωρούμε, λοιπόν, ότι υπάρχει το δικαίωμα ενός κυρίαρχου κράτους να υπάρχει. Η μόνη διαρκής και βιώσιμη λύση είναι τα δύο κράτη. Είναι αυτό που είπε ο Κυριάκος ο Βελόπουλος εχθές. Κράτος για το Ισραήλ, κράτος για την Παλαιστίνη, για να τελειώνουμε. Από την άλλη, όμως, με ενδιαφέρον και ίσως και λίγη ενόχληση παρακολουθούμε εδώ μέσα αυτόν τον διαγωνισμό ευαισθησίας και επίδειξης ανθρωπισμού σε κάποιες περιπτώσεις.

Ξέρετε, άμα δείχναμε την ίδια σπουδή, ενδιαφέρον και ανησυχία, εμείς εδώ, στο ελληνικό Κοινοβούλιο -εμείς το δείχνουμε, μιλάω για αυτούς που δεν το κάνουν- για τη βόρεια Ήπειρο, όπως για τη Γάζα για παράδειγμα, δεν θα είχαμε τόσα πολλά προβλήματα.

Τώρα, με πιάνουν δημοσιογράφοι έξω πριν από λίγο: Κύριε Χήτα, τι κάνετε; Τι να κάνουμε, παιδιά, απ’ το πρωί εδώ είμαστε. Ακούσατε, λέει, ειπώθηκε μες στη Βουλή ότι δεν έκανε κάποια αναφορά ο Πρόεδρος ή εσείς… Λέω τι έγινε, ρε παιδιά; Για τη Ζουράφα, λέει, τη Λαδοξέρα. Λέω, παιδιά, δεν ήσασταν εδώ εχθές; Ο μοναδικός πολιτικός ηγέτης που αναφέρθηκε στη NOTAM που έχουν βγάλει οι Τούρκοι στη Ζουράφα ή Λαδοξέρα, οι Τούρκοι που ενέταξαν το FΙR τους της Κωνσταντινούπολης στη Λαδοξέρα, οι Τούρκοι θα κάνουν άσκηση με S-400, βολές θα κάνουν, εκεί στη Λαδοξέρα! Το καταλαβαίνετε;

Και δεν αντέδρασε κανείς και τα κατήγγειλε χθες στη Βουλή. Κατέθεσε τη NOTAM και τους χάρτες στα Πρακτικά. Πάρτε τα Πρακτικά, δεν είναι τυπική διαδικασία. Στα Πρακτικά καταθέτουμε έντυπα, χαρτιά, αποδεικτικά, για να τα βλέπουμε όλοι. Από χθες τα είπε αυτά ο άνθρωπος. Ίσως οι καλοί συνάδελφοι δημοσιογράφοι να μην παρακολούθησαν τον Πρόεδρο μας χθες.

Και κανένας δεν αντέδρασε από χθες που το κατήγγειλε ο Πρόεδρος μας. Κανένας. Δεν ακούσαμε με τον ίδιο ζήλο τον κ. Ανδρουλάκη να λέει κάτι. Σιγή ασυρμάτου. Τίποτα. Ή τα άλλα κόμματα, τον ΣΥΡΙΖΑ ή τη Νέα Δημοκρατία.

Και ρωτάμε εμείς: Μήπως είναι αυτός ο λόγος; Πού ξέρω τι έχουν κάνει και τι έχουν στο μυαλό τους. Δεν ξέρω πραγματικά. Που δεν έχουμε κάνει ακόμα εξορύξεις; Που ο Πρωθυπουργός παρά το γεγονός ότι τις ανακοίνωσε, τις προανήγγειλε, δεν έχει κάνει βήμα;

Κι ενώ όλα αυτά συμβαίνουν με τους Τούρκους -και θα κλείσω σιγά-σιγά, κύριε Πρόεδρε, γιατί είναι εξαντλητική η διαδικασία τις τελευταίες σαράντα οκτώ ώρες στη Βουλή και σέβομαι τους συναδέλφους- κι ενώ ο ίδιος ο Πρωθυπουργός -εμείς τον αποκαλούμε φασίστα τον Ερντογάν, τρομοκράτη, εισβολέα- είπε προχθές ότι ο Ερντογάν είναι με τη λάθος πλευρά της ιστορίας, κι εκεί που λες, βρε λες να αρχίσει κάτι διαφορετικό; Ξαφνικά τον καλεί και τον περιμένουμε -κύριε Βαρτζόπουλε, ελπίζω να μην πάτε- 7 Δεκεμβρίου στη Θεσσαλονίκη να μιλήσουνε, τον Ερντογάν, να τον υποδεχτούμε! Αυτόν τον Ερντογάν που φτάνει στο σημείο να πει ότι οι Σαράντα Εκκλησιές στη Θεσσαλονίκη είναι η Γάζα τους! Και εμείς θα τον υποδεχτούμε, θα στρώσουμε χαλί κόκκινο να έρθει ο τρομοκράτης ηγέτης της Τουρκίας, ο Ερντογάν!

Και είμαστε το μοναδικό κόμμα που είπαμε, ακυρώστε την επίσκεψη αυτή του Ερντογάν στη Θεσσαλονίκη, κανένας Τούρκος από την Κυβέρνηση να μην πατήσει στις 7 του Δεκέμβρη το πόδι του στη Θεσσαλονίκη και άμεση διακοπή, κύριε Βαρτζόπουλε, των συζητήσεων με τον άνθρωπο που διεκδικεί τη Θεσσαλονίκη, που διεκδικεί την Ελλάδα, που κατέχει τη μισή Κύπρο, καμμία συζήτηση. Θα τον υποδεχτούμε στη Θεσσαλονίκη, μετά από όλα αυτά εδώ; Αυτόν που είναι με τη λάθος πλευρά της ιστορίας; Αυτόν θα υποδεχτούμε; Να πούμε τι; Να βγούμε φωτογραφίες και τι καλά που τα είπαμε; Και; Θα αλλάξει κάτι; Ελπίζω εσείς που είστε Θεσσαλονικιός να συμφωνείτε μαζί μας και να μην πάτε στη συνάντηση.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Επόμενος ομιλητής ο κ. Αναστάσιος Νικολαΐδης, Βουλευτής του ΠΑΣΟΚ.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Ο Κοινοβουλευτικός Εκπρόσωπος της Ελληνικής Λύσης ανάλωσε πάνω από τα 2/3 της ομιλίας του στο ΠΑΣΟΚ. Μάλλον κάτι καλά κάνουμε εμείς. Σας ευχαριστούμε.

Κυρίες και κύριοι συνάδελφοι, καλούμαστε σήμερα να μιλήσουμε για τη δημόσια υγεία και δυστυχώς φαίνεται πως η πανδημία δεν κατάφερε να πείσει αυτούς που σχεδιάζουν και αποφασίζουν για την υγεία όλων μας ότι χρειάζεται επειγόντως αλλαγή πορείας και στήριξης του ΕΣΥ. Οι συνέπειες αυτής της κατάστασης είναι σοβαρές, επηρεάζοντας το ιατρικό και νοσηλευτικό προσωπικό, τους ασθενείς και τελικά όλους μας.

Οι πολίτες χρειαζόμαστε ασφαλή και υψηλής ποιότητας υγειονομική περίθαλψη. Είναι δικαίωμα όλων μας. Οφείλουμε να αναδείξουμε το γεγονός ότι πλέον έχουμε φτάσει σε μια επείγουσα και κρίσιμη για την υγεία των πολιτών κατάσταση. Δεν μπορεί να αντιμετωπιστεί από ένα αποδεκατισμένο σύστημα δημόσιας υγείας.

Στην παρούσα νομοθετική πρόταση δίνεται έμφαση κυρίως στην παροχή φροντίδας και ψυχολογικής υποστήριξης σε ασθενείς, παρά στη διάθεση πόρων και ιατρικές επεμβάσεις που να είναι διαθέσιμες σε όλη την Ελλάδα. Αυτό φαίνεται να απουσιάζει, σύμφωνα με όσα μας έχουν παραθέσει οι αρμόδιοι φορείς. Ενδεικτικό είναι ότι για παράδειγμα στο αρχικό σχέδιο προς διαβούλευση δεν είχε συμπεριληφθεί η Κρήτη. Τελικά μπήκε το Πανεπιστημιακό Νοσοκομείο Ηρακλείου και μετά, κατά τις συνεδριάσεις των επιτροπών, ανακοινώθηκε ότι θα προστεθεί και το νέο Γενικό Νοσοκομείο Νίκαιας. Δεν είναι εικόνα οργανωμένου σχεδιασμού αυτή.

Υπάρχουν επίσης ζητήματα ως προς τη γεωγραφική κατανομή, την πληρότητα και την ετοιμότητα ένταξης. Η έλλειψη νοσηλευτικού προσωπικού, η αναλογία νοσηλευτών προς ασθενείς και η γενική κατάσταση του υγειονομικού συστήματος αποτελούν πραγματική απειλή για την υγεία και την ασφάλεια των συμπολιτών μας.

Παίρνω ως αφορμή την κατάσταση που επικρατεί στην περιφέρειά μου, στο Γενικό Νοσοκομείο Δράμας, αλλά τα ίδια προβλήματα υπάρχουν σε όλα τα νοσοκομεία της χώρας μας. Θα σας μιλήσω με στοιχεία, όπως μου τα έχουν δώσει από τον Σύλλογο Νοσοκομειακών Γιατρών Γενικού Νοσοκομείου Δράμας και το Σωματείο Νοσηλευτικού Προσωπικού Ανατολικής Μακεδονίας και Θράκης. Επαναλαμβάνω, όμως, ότι μιλώ για όλα τα νοσοκομεία της χώρας μας που βρίσκονται σε παρόμοια κατάσταση.

Έχουμε και λέμε: Σύμφωνα με τους γιατρούς και τους νοσηλευτές του Γενικού Νοσοκομείου Δράμας έχουμε υποστελέχωση της παθολογικής κλινικής και κλείσιμο της ΜΕΘ την 1η Αυγούστου. Μόλις χτες και ύστερα από δημόσια δέσμευση του αρμόδιου Υφυπουργού άνοιξε η ΜΕΘ με προσωρινές μετακινήσεις γιατρών από Καβάλα και Θεσσαλονίκη. Πρόκειται για μπάλωμα και όχι για μόνιμη λύση.

Η ασφαλής λειτουργία στις ΜΕΘ απαιτεί τουλάχιστον παρουσία τεσσάρων γιατρών, με τις προβλεπόμενες οργανικές θέσεις να είναι έξι. Η απλήρωτη εφημέρευση των αναισθησιολόγων γιατρών σε μια προσπάθεια στήριξης της ΜΕΘ στο διάστημα Μαρτίου - Ιουνίου 2023 έρχεται να επιδεινώσει το πρόβλημα, δεδομένου του ότι το αναισθησιολογικό τμήμα, ως ανεξάρτητα από τη ΜΕΘ, λειτουργεί με αυξημένο αριθμό εφημεριών ανά γιατρό.

Όλα αυτά έπειτα από μια περίοδο διετίας στην πανδημία, όπου το τμήμα λειτουργούσε με δύο μόνο γιατρούς, δεκατέσσερις με δεκαέξι εφημερίες ανά άτομο και χωρίς το προβλεπόμενο ρεπό. Η παθολογική κλινική παραμένει με δύο μόνιμους γιατρούς και έναν γιατρό σε παράταση πριν τη σύνταξη αντί για έντεκα. Είναι τραγικό να γίνονται μετακινήσεις στρατιωτικών γιατρών ή γιατρών από νοσοκομεία της οικείας ΥΠΕ ανά δεκαπενθήμερο, με ανάγκη από πλευράς των γιατρών μας να βρίσκονται σε συνεχή έκκληση για ενίσχυση, χωρίς υπαρκτό σχέδιο για μόνιμες λύσεις.

Τα ίδια συμβαίνουν και στο ακτινολογικό τμήμα, με τρεις γιατρούς αντί για πέντε του οργανογράμματος και τη συνδρομή ενός εξωτερικού γιατρού με μπλοκάκι. Επίκειται η αντικατάσταση του αξονικού τομογράφου με νέο και η τοποθέτηση μαγνητικού τομογράφου, που οδηγούν στην ανάγκη ύπαρξης έξι γιατρών για την εξασφάλιση ομαλής λειτουργίας του τμήματος αυτού.

Στην παιδιατρική κλινική επίκειται εντός διμήνου η αποχώρηση λόγω συνταξιοδότησης δύο γιατρών από τους υπάρχοντες πέντε και κρίνεται αναγκαία η άμεση κάλυψη των θέσεων αυτών. Στη χειρουργική κλινική από τους οκτώ γιατρούς ένας διορισμένος από το Γενικό Νοσοκομείο Δράμας είναι σε μετακίνηση από το καλοκαίρι του 2023 στο Γενικό Νοσοκομείο Καβάλας, ένας βρίσκεται με απόσπαση από το Νοσοκομείο Σερρών στη δύναμη της κλινικής και ένας συνεργάζεται με σύμβαση COVID, η οποία λύεται στο τέλος του έτους.

Τα ίδια, όμως, συμβαίνουν και στο νοσηλευτικό προσωπικό. Από τα μέσα του 2020 υπάρχει ένα μαζικό κύμα συνταξιοδοτήσεων, που αποχωρούν αφήνοντας πίσω τους κενές θέσεις. Περιμένουμε ακόμα τις προσλήψεις του νοσηλευτικού προσωπικού. Το 65% του νοσηλευτικού προσωπικού, όπως μας λένε οι γιατροί και οι νοσοκόμοι, τραυματιοφορέων και βοηθών θαλάμου, είναι σε ηλικία πενήντα - πενήντα πέντε ετών. Μεγάλος αριθμός νοσηλευτικού προσωπικού με προβλήματα υγείας δεν είναι σε θέση να δουλέψει κυκλικό ωράριο. Η Παθολογική Κλινική του Νοσοκομείου Δράμας έχει πενήντα δύο κλίνες με ετήσια πληρότητα 90% και πάνω.

Για να καταλάβετε με αριθμούς, στον παθολογικό τομέα, στο τμήμα επειγόντων περιστατικών, περνούν μηνιαίως κατά μέσο όρο χίλιοι τριακόσιοι ασθενείς με διακόσιες εβδομήντα εισαγωγές με δύο μόνιμους παθολόγους. Η κλινική ΜΕΘ διαθέτει μόνο δώδεκα νοσηλευτές με επτά κλίνες, κάτω από τα όρια ασφάλειας και αναλογίας ασθενών - νοσηλευτών. Ανά έτος στα εξωτερικά ιατρεία και στο τμήμα επειγόντων περιστατικών εξετάζονται κατά μέσο όρο τριάντα πέντε χιλιάδες ασθενείς στα ΤΕΠ, είκοσι πέντε χιλιάδες στα εξωτερικά ιατρεία. Δεν υπάρχουν σύγχρονες και ασφαλείς αναλογίες νοσηλευτών ανά ασθενή σύμφωνα με τα διεθνή πρότυπα. Το νοσηλευτικό προσωπικό καλείται να κάνει και άλλες εργασίες. Δεν υπάρχει γραμματειακή υποστήριξη στα νοσηλευτικά τμήματα.

Κυρίες και κύριοι συνάδελφοι, στις περιοδικές εκθέσεις που δημοσιεύονται από τον Οργανισμό Οικονομικής Συνεργασίας και Ανάπτυξης, η Ελλάδα κατατάσσεται στις τελευταίες θέσεις αναλογίας νοσηλευτών προς ασθενείς σε όλα τα νοσοκομεία, εκθέτοντας σε κίνδυνο τους ασθενείς, αλλά και το νοσηλευτικό προσωπικό.

Κύριε Υπουργέ, απαιτείται άμεσα η πρόσληψη μόνιμων γιατρών, μόνιμου νοσηλευτικού προσωπικού, τραυματιοφορέων και η επίλυση του ζητήματος του επικουρικού προσωπικού. Το θέμα μας αφορά όλους. Η υγεία είναι ο σημαντικότερος πυλώνας της κοινωνίας μας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη.

**ΜΙΧΑΗΛ ΚΑΤΡΙΝΗΣ:** Τήρησε και τον χρόνο του. Μίλησε επτά λεπτά ακριβώς.

**ΠΡΟΕΔΡΕΥΩΝ (Βασίλειος Βιλιάρδος):** Ακριβέστατος. Σωστά, κύριε συνάδελφε, αυτό πρέπει να το λέει κανείς. Τον ευχαριστούμε πολύ.

Επόμενος ομιλητής είναι ο κ. Μπουρχάν Μπαράμ, Βουλευτής του ΠΑΣΟΚ.

Έχετε τον λόγο και ελπίζω να είστε, επίσης, τόσο ακριβής.

**ΜΠΟΥΡΧΑΝ ΜΠΑΡΑΝ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα ήθελα ξεκινώντας την ομιλία μου να παραπέμψω το Σώμα στη ρήση του Ιπποκράτη, σύμφωνα με την οποία ασφαλές είναι το να προνοείς και να προλαμβάνεις. Το να προνοείς δε και να προλαμβάνεις, είναι καλύτερο από το να θεραπεύεις.

Η Κυβέρνηση με το παρόν νομοσχέδιο, έχει ως φιλοδοξία της να αντιμετωπίσει το αναμφίβολα υψίστης σημασίας ζήτημα της δημιουργίας ενός εθνικού δικτύου μονάδων αυξημένης φροντίδας για τους πάσχοντες από αγγειακά εγκεφαλικά επεισόδια. Η επιστημονική και μη κοινότητα τάσσεται με μια πρώτη σκέψη υπέρ μιας τέτοιας πρωτοβουλίας, καθώς η άμεση συντονισμένη και πρέπουσα, σύμφωνα με τις ιατρικές επιταγές, αντιμετώπιση περιστατικών αγγειακών εγκεφαλικών επεισοδίων ελαττώνει σε ικανοποιητικά αποτελεσματικό βαθμό την εμφάνιση δυσμενών συμπτωμάτων στους ασθενείς.

Παρ΄ όλα αυτά, όμως, καθίσταται επιτακτική ανάγκη συνδρομής και πλείστων άλλων παραγόντων για την εύρυθμη λειτουργία και αποτελεσματικότητα αυτού του επιχειρήματος.

Με μια πιο ενδελεχή και ρεαλιστική αποτίμηση της πραγματικότητας, θα ήθελα να μου πείτε, αγαπητοί συνάδελφοι, πόσοι από εμάς, είτε από τη θέση μας ως γιατροί είτε ως απλοί επισκέπτες σε κάποια ιατρική δημόσια δομή, δεν έχουμε καταστεί μάρτυρες της διακινδύνευσης να μετατραπεί το ΕΣΥ σε ένα απαξιωμένο και φθηνό προνοιακό σύστημα, ένα σύστημα με κακοπληρωμένους ιατρούς και διαλυμένες υποδομές;

Εκ των πραγμάτων, για να μπορέσουν να εισχωρήσουν και να είναι άκρως λειτουργικές οι μονάδες αυξημένης φροντίδας τέτοιων περιστατικών, απαιτούνται να ληφθούν και οι ανάλογες γενναίες και ρηξικέλευθες αποφάσεις από τους κυβερνώντες.

Τι εννοώ με αυτό; Στην αρχή της ομιλίας μου σας παρέπεμψα στη ρήση του πατέρα της ιατρικής επιστήμης για την πρόληψη κι όχι τυχαία. Η χώρα μας, λόγω των ιδιαίτερων γεωμορφολογικών της χαρακτηριστικών, απαρτίζεται πλην άλλων και από δύσβατες ορεινές και απομακρυσμένες περιοχές από τον αστικό ιστό των μεγάλων πόλεων. Οι αποστάσεις που πρέπει να διανυθούν είναι μεγάλες και το οδικό δίκτυο απαρχαιωμένο. Αυτό σημαίνει ότι χάνεται πολύτιμος χρόνος σε περίπτωση που συμβεί κάποιο επείγον περιστατικό με αγγειακό εγκεφαλικό επεισόδιο, το οποίο χρήζει άμεσης αντιμετώπισης.

Η ταχεία κινητοποίηση, τα γρήγορα αντανακλαστικά, το εξειδικευμένο ιατρονοσηλευτικό προσωπικό, είναι κάποια από τα βασικά και θεμελιώδη συστατικά για να υπάρξει και το αίσιο για τον πάσχοντα αποτέλεσμα. Απαιτούνται χειρουργικές κινήσεις, μα πάνω απ’ όλα οργανόγραμμα ολόκληρου του συντονιστικού μηχανισμού. Αναφέρομαι σε μία ουσιαστική κεντρικοποίηση υπηρεσιών, η οποία, όμως, προϋποθέτει ριζοσπαστικές μεταρρυθμίσεις στον τομέα της υγείας.

Αλήθεια, ποια πρόληψη μπορούμε να επιζητούμε στις ΜΑΦ; Αυτή θα πρέπει να ξεκινά εκ προοιμίου. Γι’ αυτό ακριβώς τον λόγο είναι επιτακτική η ανάγκη μιας διαδικτυακής πλατφόρμας καταγραφής των ασθενών από ειδικά στελεχωμένα κέντρα με εξειδικευμένο ιατρικό προσωπικό, ούτως ώστε να καταγράφεται το πρόσφατο περιστατικό και να ενημερώνεται για το ιστορικό του πάσχοντος το κέντρο φροντίδας στο οποίο αυτός μεταφέρεται. Και είναι επιτακτική η ανάγκη δημιουργίας κέντρων εντοπισμού και ανίχνευσης για έγκαιρη διάγνωση όλων αυτών των συμπολιτών μας, που εξαιτίας είτε του οικογενειακού είτε του ατομικού ιστορικού είναι οι υποψήφιοι να εκδηλώσουν αγγειακά εγκεφαλικά επεισόδια.

Επομένως αντιλαμβανόμαστε πως έχουμε την ανάγκη ενός στρατηγικού σχεδίου πρόληψης και προστασίας των πολιτών με τη συλλογική προσπάθεια όλων των πολιτικών κομμάτων της επιστημονικής κοινότητας και όλων των εμπλεκόμενων φορέων, με στόχο την αντιμετώπιση των προβλημάτων.

Δεν χωρούν ούτε ημίμετρα, ούτε ελλείψεις. Και είναι πολλά ακόμα, όπως ο κατά κόρον μειωμένος προϋπολογισμός για την υγεία, οι δημόσιες δομές που αποδομούνται υπό το βάρος της υποστελέχωσης, το εξαντλημένο σωματικά και ηθικά ιατρικό και νοσηλευτικό προσωπικό, η απουσία μόνιμων προσλήψεων, η υπολειτουργία των υποκλινικών στα περιφερειακά μας νοσοκομεία, το ΕΚΑΒ που αποτελεί τον κύριο φορέα της επείγουσας νοσοκομειακής φροντίδας και το οποίο παραπαίει εξαιτίας της έλλειψης εξοπλισμού και ανθρώπινου δυναμικού κι αν συνεχίσω να απαριθμώ. η συζήτηση προβλέπεται πολύ μακρά.

Οφείλουμε, λοιπόν, όλοι μαζί και ο καθένας μας ξεχωριστά με αίσθημα ευθύνης να δώσουμε τις προοπτικές, να εντοπίσουμε τα προβλήματα, να προδιαγράψουμε τις βελτιώσεις που θα κατοχυρώσουν και θα θωρακίσουν την πλήρη ανασυγκρότηση και ανάπτυξη του ΕΣΥ.

Σας ευχαριστώ και μου χρωστάτε δύο λεπτά, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπαράν. Ακόμη πιο τυπικός είστε.

Επόμενος ομιλητής είναι ο κ. Χριστόδουλος Στεφανάδης, Βουλευτής της Νέας Δημοκρατίας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ:** Ευχαριστώ κύριε Πρόεδρε, κύριοι Υπουργοί, κυρίες και κύριοι συνάδελφοι, έχουμε ενώπιόν μας ένα νομοσχέδιο το οποίο έχει τεράστιες κοινωνικές και ιατρικές προεκτάσεις και συνιστώσες. Ίσως -διερωτώμαι- μήπως δεν είναι τυχαίο που στην παρούσα στελέχωση της ηγεσίας του Υπουργείου Υγείας συμμετέχουν δύο επιφανείς, πολύ επιφανείς επιστήμονες που μελετούν τον εγκέφαλο από διαφορετική πλευρά ο καθένας. Μιλάω για τους παρόντες.

Το θέμα των εγκεφαλικών επεισοδίων αφορά μια μεγάλη μερίδα των συμπολιτών μας. Η παρούσα Κυβέρνηση προσπαθεί να το λύσει και θα το λύσει με τη δημιουργία ενός εθνικού δικτύου μονάδων αυξημένης φροντίδας για την αντιμετώπιση αυτών των ασθενών.

Για να καταλάβουμε την ανάγκη των μονάδων θέλω να θυμίσω ότι ένα εγκεφαλικό επεισόδιο -αναφέρθηκε και από την κ. Ράπτη- είναι όταν ένας θρόμβος κλείνει ένα αγγείο του εγκεφάλου ή σε λιγότερες περιπτώσεις γίνεται μια αιμορραγία, μια ρήξη κι όσο περνά ο χρόνος καταστρέφεται ο εγκεφαλικός ιστός. Επομένως το τρίωρο που είπε η κ. Ράπτη, είναι σημαντικό για να μπορέσει ο ασθενής να τύχει της σύγχρονης αντιμετώπισης. Μέχρι πριν από λίγα χρόνια η αντιμετώπιση ήταν παθητική. Στόχος μας ήταν να επιβιώσει οι ασθενείς. Σήμερα έχουμε δυνατότητα να βγάλουμε τον θρόμβο, να κλείσουμε το αγγείο που αιμορραγεί ενδεχομένως και να σώσουμε τον εγκεφαλικό ιστό και να σώσουμε και τον ασθενή, όχι μόνο να επιβιώσει, αλλά και να μην έχει αναπηρία.

Τα ερωτήματα που τίθενται είναι τα εξής: Πρέπει από ιατρικής, κοινωνικής άποψης να μας απασχολήσει αυτό το θέμα, ώστε να θέσει το Υπουργείο μια τέτοια νομοθετική πράξη; Είπα προηγουμένως, ναι. Δυστυχώς στη χώρα μας καταγράφονται κυρίες και κύριοι συνάδελφοι, τα υψηλότερα ποσοστά θανάτων και τα μεγαλύτερα ποσοστά υπολειμματικής αναπηρίας σαν αποτέλεσμα ενός τέτοιου επεισοδίου σε σχέση με τις υπόλοιπες ευρωπαϊκές χώρες.

Θα επαναλάβω τους αριθμούς. Χαρακτηριστικά πενήντα επτά χιλιάδες περίπου περιστατικά ανά έτος συμβαίνουν στη χώρα μας, εκ των οποίων έντεκα χιλιάδες τριακόσιοι ασθενείς, δυστυχώς, θα καταλήξουν και βέβαια δέκα τέσσερις χιλιάδες ασθενείς θα υποστούν διά βίου μια βαριά αναπηρία. Οι προβλέψεις για το μέλλον δεν είναι ευνοϊκές αφού, όσο γερνάει ο πληθυσμός, όσο αυξάνει το προσδόκιμο επιβίωσης, τόσο αυξάνονται τα ποσοστά των περιστατικών. Για τον λόγο αυτό άλλες ευρωπαϊκές χώρες, όπως η Γαλλία και η Ισπανία, έχουν λάβει ήδη ειδικά μέτρα για την καλύτερη αντιμετώπιση και τη φροντίδα αυτών των ασθενών, που αφορούν την άμεση αντιμετώπιση, την καλύτερη ενημέρωση του κοινού και την αποκατάσταση.

Αναφορικά με τη χώρα μας, όπως γίνεται αντιληπτό, είναι ένα ζήτημα τόσο κοινωνικό, όσο και οικονομικό, αφού επιφορτίζεται και επιβαρύνεται το Εθνικό Σύστημα Υγείας. Υπολογίζεται ότι με τη δημιουργία περισσοτέρων ειδικών μονάδων αποκλειστικά για την αντιμετώπιση εγκεφαλικών επεισοδίων θα μειωθεί η διάρκεια νοσηλείας των ασθενών κατά τέσσερις ημέρες και θα ελαττωθεί η ενδονοσοκομειακή δαπάνη κατά 10 εκατομμύρια ευρώ ετησίως.

Το σημερινό νομοσχέδιο του Υπουργείου, κυρίες και κύριοι συνάδελφοι, στοχεύει στην άμεση αντιμετώπιση περιστατικών ασθενών με αγγειακά εγκεφαλικά επεισόδια που βρίσκονται στην οξεία φάση. Τονίζω την άμεση αντιμετώπιση και εξήγησα προηγουμένως τον λόγο, γιατί ο χρόνος μεταφράζεται σε απώλεια εγκεφαλικού ιστού. Και βέβαια αν γίνει σύντομα η αντιμετώπιση, μέσα στο τρίωρο, μέσα στο τετράωρο, θα αποφύγει την αναπηρία ο ασθενής και το σύστημα υγείας της χώρας δεν θα υποστεί τη μεγάλη επιβάρυνση βραχυπρόθεσμα και μακροπρόθεσμα.

Όσον αφορά το νομοσχέδιο, επαναλαμβάνω ότι με το πρώτο άρθρο αποτυπώνεται ο σκοπός του. Προβλέπει τη βελτιοποίηση της πρόληψης, της θεραπείας και της φροντίδας των ασθενών και την άμεση αντιμετώπιση περιστατικών που βρίσκονται στην οξεία φάση, με τον τρόπο που επεσήμανα προηγουμένως. Επίσης, προβλέπει την αύξηση της λειτουργικής ανεξαρτησίας και αποφυγής σημαντικού βαθμού αναπηρίας με την εφαρμογή της σύγχρονης, επαναλαμβάνω, θεραπευτικής προσέγγισης και μειώνει το ποσοστό θνητότητας και την ελάττωση της διάρκειας νοσηλείας.

Στο δεύτερο άρθρο προτείνεται η δημιουργία του εθνικού δικτύου σε δεκαοκτώ μονάδες αυξημένης φροντίδας με τουλάχιστον έξι κλίνες ανά μονάδα σε ισάριθμα νοσοκομεία όλων των Υγειονομικών Περιφερειών της χώρας για τη θεραπεία των ασθενών. Ελπίζουμε ότι ο αριθμός αυτός βέβαια θα αυξηθεί μελλοντικά και θα συμπεριληφθεί και ο Νομός Σάμου στο ανατολικό Αιγαίο, στα σύνορα της πατρίδας μας. Είναι ένας ακριτικός νομός με πενήντα χιλιάδες μόνιμους κατοίκους, οι οποίοι βέβαια εάν έχουν την ατυχία να υποστούν εγκεφαλικό επεισόδιο, δεν θα έχουν τη δυνατότητα προσέγγισης της σύγχρονης θεραπείας.

Με το τρίτο άρθρο ορίζεται η μονάδα αυξημένης φροντίδας και ο σκοπός λειτουργίας της. Και τονίζεται ότι οι μονάδες θα δέχονται αποκλειστικά νοσηλεία ασθενών με εγκεφαλικά επεισόδια. Το τέταρτο άρθρο αφορά τη στελέχωση, όπως αναφέρθηκε προηγουμένως, η οποία περιλαμβάνει δέκα νοσηλευτές ανά έξι κλίνες, ένας αριθμός ικανοποιητικός και αποτελεσματικός για την αντιμετώπιση αυτών των ασθενών. Το πέμπτο άρθρο είναι με διατάξεις που αφορούν τις τεχνικές προδιαγραφές. Είναι βασικό το να ξέρουμε τις τεχνικές προδιαγραφές που αφορούν τις μονάδες αυτές που θα δημιουργηθούν και τον τεχνολογικό εξοπλισμό, αλλά και τα προσόντα που χρειάζεται το προσωπικό, το ιατρικό, το παραϊατρικό και το νοσηλευτικό. Το τελευταίο άρθρο ορίζει ότι η ισχύς αρχίζει με τη δημοσίευση στην Εφημερίδα της Κυβερνήσεως. Αυτό είναι σημαντικό. Και αυτό βέβαια δείχνει τη μεγάλη σημασία που δίνει η Κυβέρνηση στην αντιμετώπιση αυτών των ασθενών.

Θέλω να κλείσω με τα τελευταία στατιστικά στοιχεία για τα εγκεφαλικά επεισόδια, για να γίνει περισσότερο κατανοητή η σημασία του νομοσχεδίου. Τα παγκόσμια στοιχεία του 2022 δείχνουν ότι οι γυναίκες παρουσιάζουν μεγαλύτερα ποσοστά εμφάνισης ενός εγκεφαλικού επεισοδίου από τους άντρες. Αν και πολλοί θεωρούν ότι τα εγκεφαλικά αφορούν -προσέξτε- μόνο άτομα μεγαλύτερης ηλικίας, άνω των εβδομήντα ετών, το 22% των περιστατικών αφορά ανθρώπους μεταξύ δεκαπέντε και σαράντα εννιά ετών, ενώ έξι εκατομμύρια πεντακόσιες χιλιάδες άνθρωποι πεθαίνουν ετησίως από εγκεφαλικά επεισόδια παγκοσμίως.

Συμπερασματικά, το σημερινό νομοσχέδιο του Υπουργείου Υγείας έχει ως θέμα τη δημιουργία μονάδων αυξημένης φροντίδας για ασθενείς με εγκεφαλικά επεισόδια. Και δεν είναι θέμα μόνο πολιτικής απόφασης, αλλά μεγάλης κοινωνικής ευθύνης, και σας καλώ να το ψηφίσουμε όλοι ομόθυμα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Στεφανάδη.

Επόμενος ομιλητής είναι ο κ. Κωνσταντίνος Φλώρος, Ανεξάρτητος Βουλευτής. Θα ακολουθήσει ο κ. Βλαχάκος, ο κ. Γαβρήλος και μετά ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας.

Κύριε Φλώρο, έχετε τον λόγο για επτά λεπτά.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τα αγγειακά εγκεφαλικά επεισόδια αποτελούν τη σημαντικότερη αιτία αναπηρίας στους ενήλικες και μία από τις σημαντικότερες αιτίες θανάτου παγκοσμίως. Στη χώρα μας υπολογίζεται ότι κάθε χρόνο συμβαίνουν περίπου τριάντα πέντε χιλιάδες νέα αγγειακά εγκεφαλικά επεισόδια, ισχαιμικά ή αιμορραγικά, με το 80% αυτών να αφορά τα ισχαιμικά επεισόδια. Παρόμοιες, όμως, μετρήσεις αναλογούν και στα εμφράγματα του μυοκαρδίου.

Παρ’ όλο που η αντιμετώπιση των συγκεκριμένων εμφραγμάτων έχει κάνει άλματα προόδου, με αποτέλεσμα τη σημαντική μείωση της αντίστοιχης θνησιμότητας και νοσηρότητας, η αντιμετώπιση των αγγειακών εγκεφαλικών επεισοδίων έχει μείνει πολύ πίσω. Τα ισχαιμικό εγκεφαλικά επεισόδια οφείλονται, σύμφωνα με την κατάταξη του απλοποιημένο συστήματος «TOAST» σε: αθηροσκλήρωση μεγάλων αρτηριών, καρδιοεμβολικά επεισόδια, απόφραξη μικρών αγγείων και σε ισχαιμικά άλλων συγκεκριμένων ή αδιευκρίνιστων παραγόντων. Οι αδιευκρίνιστοι παράγοντες κυμαίνονται σε ένα σημαντικό ποσοστό της τάξεως του 15% με 35%, στο οποίο δεν καθίσταται εφικτός ο καθορισμός της υποκείμενης αιτιοπαθογένειας του μηχανισμού και τα αγγειακά εγκεφαλικά επεισόδια ονομάζονται κρυπτογενή.

Νεότερα κλινικά δεδομένα, με πρωτόκολλα παρόμοια με αυτά του εμφράγματος του μυοκαρδίου, αποδεικνύουν ότι η άμεση φαρμακευτική ή και η μηχανική -γνωστή θρομβεκτομή- αποκατάσταση της αιματικής ροής στην εγκεφαλική αρτηρία που ενοχοποιείται για το αγγειακό εγκεφαλικό επεισόδιο, βελτιώνει την πρόγνωση των ασθενών με αγγειακά εγκεφαλικά επεισόδια, περιορίζοντας σημαντικά τη βαρύτητα της αναπηρίας και της θνησιμότητας.

Σημειώνουμε, επίσης, ότι τα εγκεφαλικά επεισόδια χωρίζονται σε αυτά των νεαρών ενηλίκων -που αποτελούν περίπου το 20% των περιπτώσεων, ποσοστό σχετικά υψηλό- και των ηλικιωμένων. Παράδοξο μεν αλλά αληθινό πως: το 90% των εκλυτικών παραγόντων, οτιδήποτε δηλαδή προκαλεί ή επιδεινώνει τα συμπτώματα αυτά εμφάνισης εγκεφαλικών επεισοδίων, είναι διαχειρίσιμο και προλαμβάνεται. Τέτοιοι εκλυτικοί παράγοντας είναι: η αρτηριακή υπέρταση, ο σακχαρώδης διαβήτης, η κολπική μαρμαρυγή, η αθηροσκλήρωση, αιματολογικές νόσοι, όπως η θρομβοφιλία, η δρεπανοκυτταρική αναιμία, ο συστηματικός ερυθηματώδης λύκος, το κάπνισμα, η κατάχρηση αλκοόλ, η χρήση ναρκωτικών ουσιών, η κακή διατροφή, η έλλειψη σωματικής άσκησης και άλλα.

Η ιδανική αρχικά, λοιπόν, αντιμετώπιση των αγγειακών εγκεφαλικών επεισοδίων είναι η πρόληψή τους, έχοντας κύριο μέλημα τον τακτικό ιατρικό έλεγχο και τον περιορισμό των εκλυτικών τροποποιήσιμων παραγόντων που στόχο έχουν την καλή ρύθμιση των ασθενών. Ευκαιρίας δοθείσης, λοιπόν, προτείνω δράσεις πρόληψης όπως: μια διαφημιστική καμπάνια και ετήσιο δωρεάν έλεγχο μέσω του gov.gr σε συγκεκριμένες ευαίσθητες ομάδες, όπως η αντίστοιχη δράση πρόληψης για τον καρκίνο του μαστού. Θα μπορούσαμε να ακολουθήσουμε το δοκιμασμένο και πολύχρονο πρόγραμμα της Γαλλίας, το οποίο ισχύει από το 2006, όπου θα ενημερώνουμε το κοινό για κλήση σε ειδικό αριθμό σε περίπτωση εγκεφαλικού. Και να υπάρχει πρόβλεψη για κρατική χορηγία στα νοσοκομεία με 430 ευρώ επιπλέον, ημερησίως όταν ο ασθενής νοσηλεύεται σε μονάδα εγκεφαλικών.

Στην Ελλάδα έχουν καταγραφεί από τα υψηλότερα ποσοστά θνητότητας και υπολειμματικής αναπηρίας μετά το αγγειακό εγκεφαλικό επεισόδιο πανευρωπαϊκώς. Οι δαπάνες ενδονοσοκομειακής νοσηλείας ανέρχονται κατά προσέγγιση σε περίπου 207 εκατομμύρια κατ’ έτος και αναμένεται σημαντική αύξηση των περιστατικών, καθώς γηράσκει ο πληθυσμός της χώρας. Ανά έτος συμβαίνουν πενήντα επτά χιλιάδες εγκεφαλικά, από τα οποία τα έντεκα χιλιάδες τριακόσια είναι θανατηφόρα. Δεκατέσσερις χιλιάδες ασθενείς με αγγειακά εγκεφαλικά επεισόδια αναγκάζονται να ζουν το υπόλοιπο της ζωής τους με μη αναστρέψιμες βλάβες που μπορεί να αφορούν κινητικές, γνωστικές, επικοινωνιακές ή συναισθηματικές, ανώτερες λειτουργίες του εγκεφάλου.

Το κόστος που σχετίζεται με τα εγκεφαλικά επεισόδια στην Ευρωπαϊκή Ένωση έχει αυξηθεί στα 60 δισεκατομμύρια ευρώ το έτος και οι εκτιμήσεις προβλέπουν αύξηση της επίπτωσης κατά 34% περίπου, και του κόστους των εγκεφαλικών κατά 44%. Η αποκατάσταση μετά το αγγειακό εγκεφαλικό επεισόδιο είναι συχνά πρόκληση, τόσο για τους ασθενείς, όσο και για τους φροντιστές τους. Η ανάρρωση υποστηρίζεται από μια ομάδα πολλαπλών ειδικοτήτων που περιλαμβάνει νοσηλευτή και γιατρό, όπως: νευρολόγο, παθολόγο, καρδιολόγο, χειρουργό, ψυχίατρο, φυσίατρο, φυσικοθεραπευτή, εργοθεραπευτή, λογοθεραπευτή, ψυχίατρο, ψυχολόγο και κοινωνικό λειτουργό.

Οι επιπτώσεις τόσο στους ασθενείς όσο και στις οικογένειές τους είναι πολλαπλές και σοβαρές, σωματικές, ψυχοκοινωνικές, αλλά και οικονομικές. Επιβάλλεται, λοιπόν, μια σύγχρονη θεραπευτική προσέγγιση για τρόπους αποφυγής σημαντικού βαθμού αναπηρίας, καθώς και μείωση της διάρκειας νοσηλείας, αλλά και της θνητότητας.

Επιπλέον, πρέπει να αποφύγουμε λάθη του παρελθόντος, όπως, για παράδειγμα, να στέλνουμε ιατρικό εξοπλισμό σε δημόσιους φορείς της νησιωτικής ή χερσαίας Ελλάδας και εκεί να σκουριάζουν τα μηχανήματα μιας και δεν υπάρχει η απαιτούμενη γνώση χειρισμού τους από το προσωπικό, εάν και όταν αυτό είναι διαθέσιμο.

Στους φορείς υγείας που βρίσκονται κυρίως μακριά από τα μεγάλα αστικά κέντρα και τα αντίστοιχα επανδρωμένα νοσοκομεία χρειάζεται όχι μόνο εξειδικευμένο προσωπικό, αλλά και συνεχής εκπαίδευση, να υπάρχει επαρκής στελέχωση επιστημόνων υγείας ανά φορέα, επιπλέον υποστήριξη με νέα ασθενοφόρα ακόμα και μικρού μεγέθους που είναι και ευέλικτα και απαραίτητα κυρίως στη νησιωτική Ελλάδα, μιας Ελλάδας που συνεχίζει παρ’ όλες τις φυσικές καταστροφές να φέρνει μεγάλα έσοδα την καλοκαιρινή περίοδο, να στηρίζει την ελληνική οικονομία, όπως, για παράδειγμα, συμβαίνει και στις Σποράδες.

Παράκληση εδώ πέρα συγκεκριμένα είναι ότι επιθυμούμε να απλουστεύσετε, επιτέλους, τις διαδικασίες των χρεών και τη γραφειοκρατία σε περιοχές που δεν μπορείτε να υποστηρίξετε. Μην κωλυσιεργείτε και σώστε ζωές.

Αναφορικά με το συγκεκριμένο νομοσχέδιο του Υπουργείου Υγείας, εντυπωσιάστηκα πραγματικά από το παράδειγμα όχι μόνο της Γαλλίας, όπου δεδομένα σας παρέθεσα νωρίτερα, αλλά και της Ισπανίας, όπου υφίσταται σχεδόν πλήρης κάλυψη του πληθυσμού με μονάδες αγγειακών εγκεφαλικών επεισοδίων σε ποσοστό άνω του 95% και θεραπείας επαναιμάτωσης. Το εν λόγω δίκτυο κάλυψης υφίσταται στην αυτόνομη ισπανική κοινότητα της Καταλονίας που έχει πληθυσμό και κατά κεφαλήν εισόδημα παραπλήσια με την Ελλάδα και, επίσης, εμφανίζει παρόμοια χαρακτηριστικά αστυφιλίας με το 65% του πληθυσμού να κατοικεί πέριξ της Βαρκελώνης. Επίσης, στη Γαλλία του 2008 δημιουργήθηκε πανεπιστημιακό πρόγραμμα για την εκπαίδευση ειδικών νοσηλευτών στα εγκεφαλικά. Ας δούμε, λοιπόν, τα πεπραγμένα των ανωτέρω χωρών και ας δράσουμε άμεσα.

Προτείνω, επίσης, δυνατότητα επέκτασης των ΜΑΦ και σε άλλα νοσηλευτικά ιδρύματα της χώρας, όπως στο νοσοκομείο της Κύμης, μιας και το νοσοκομείο της Χαλκίδας είναι μια ώρα απόσταση και δεν έχουμε την πολυτέλεια του χρόνου σε τέτοιες παθήσεις, αντίστοιχα στα κέντρα υγείας Σποράδων, καθώς και άλλων νησιών όπου δεν υπάρχει άμεση πρόσβαση σε μεγάλο στελεχωμένο νοσοκομείο. Δεν μπορεί το Λιμενικό συνεχώς να σώζει ζωές.

Τέλος, είμαι αρνητικός στο άρθρο που αφορά τις μετακινήσεις προσωπικού από άλλα τμήματα του δημοσίου φορέα γιατί ενέχει ο κίνδυνος υποστελέχωσης. Αντ’ αυτού προτείνω προσλήψεις, όπως και αναμένεται απ’ ό,τι έχουμε ακούσει, προσλήψεις, επίσης, και σε προσωπικό για στελέχωση του ΕΚΑΒ σε πανελλαδικό επίπεδο, όπως προτείνω και να αυξηθεί ο αριθμός των κλινών ανά μονάδα αυξημένης φροντίδας που έχει προβλεφθεί στο νομοσχέδιο διότι, όπως βλέπουμε, δυστυχώς τα περιστατικά είναι πολλά και οι κλίνες δεν θα επαρκούν.

Ελπίζω η εικόνα του δημόσιου συστήματος υγείας της χώρας να αρχίσει να αλλάζει, καθώς δεν φημίζεται για την οργάνωση και την επαρκή στελέχωσή του.

Σάς ευχαριστώ για τον χρόνο σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φλώρο.

Έχει ζητήσει τον λόγο για μια μικρή παρέμβαση ο Κοινοβουλευτικός Εκπρόσωπος της Νίκης.

Παρακαλώ πολύ, κύριε συνάδελφε, έχετε τον λόγο για δύο λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Σαν ελάχιστο φόρο τιμής σε κάποιον συνάδελφο που μου έστειλε ένα μήνυμα πριν από λίγο, γενικός χειρουργός, θέλω να σας αναφέρω τι μου είπε.

Σε προχθεσινή εφημερία καθημερινή τα μεικτά χρήματα είναι περίπου 100 ευρώ. Χρειάστηκε στην εφημερία του να προβεί σε τρία χειρουργεία, δύο οξείες σκωληκοειδίτιδας και μια περισφιγμένη βουβωνοκήλη. Είναι 75 ευρώ καθαρά από τα 100, γιατί αν βγάλουμε τους φόρους είναι περίπου 75 ευρώ καθαρά. Αν αφαιρέσει κανείς και τα έξοδα βενζίνης για να πάει στο Παπανικολάου, αν βγάλουμε, δηλαδή, και 20 ευρώ βενζίνη, του μένουν 50 ευρώ. Με 50 ευρώ ο άνθρωπος έκανε τρία χειρουργεία.

Διαιρέστε πόσο κοστίζει ένα χειρουργείο για έναν γιατρό. Είναι ντροπή. Είναι ντροπή επαναλαμβάνω. Πρέπει να τα δούμε αυτά ορθολογικά, να βάλουμε τα πράγματα στη θέση τους. Μεγάλοι άνθρωποι είμαστε. Γι’ αυτό μας ψήφισε ο ελληνικός λαός, για να γίνει ένας ορθολογισμός σε όλα τα πράγματα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδόπουλο.

Επόμενος ομιλητής ο κ. Νικόλαος Βλαχάκος, Βουλευτής της Νέας Δημοκρατίας.

**ΝΙΚΟΛΑΟΣ ΒΛΑΧΑΚΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, σήμερα συζητάμε ένα πολύ σημαντικό νομοσχέδιο του Υπουργείου Υγείας, το οποίο αφορά τη δημιουργία εθνικού δικτύου μονάδων αυξημένης φροντίδας για την αντιμετώπιση ασθενών με αγγειακά εγκεφαλικά επεισόδια.

Αρχικά θεωρώ πως είμαστε όλοι σύμφωνοι ότι το σημερινό νομοσχέδιο αποτελεί μια σοβαρή μεταρρύθμιση στον χώρο της υγείας, καθώς για πρώτη φορά γίνεται προσπάθεια σωστής και αποτελεσματικής διαχείρισης των εγκεφαλικών επεισοδίων μέσα σε δημόσιες μονάδες υγείας. Η προσπάθεια ενίσχυσης του ΕΣΥ με τη σύσταση και τη λειτουργία των πρώτων ΜΑΦ είναι πολύ σημαντική, καθώς με την εξειδικευμένη, έγκαιρη και ολοκληρωμένη φροντίδα που θα παρέχουν θα αποτελέσουν ένα οργανωμένο υψηλής ποιότητας σύστημα αντιμετώπισης εγκεφαλικών επεισοδίων, το οποίο είμαι βέβαιος ότι θα συμβάλλει σημαντικά στη μείωση των ποσοστών θνητότητας και θα αποτρέψει σημαντικά τον βαθμό αναπηρίας των ασθενών.

Τα εγκεφαλικά, όπως όλοι γνωρίζουμε, αποτελούν μια από τις πιο συχνές αιφνίδιες αιτίες θανάτου και αναπηρίας και, δυστυχώς, σύμφωνα με πρόσφατες μελέτες, η χώρα μας έχει τον μεγαλύτερο δείκτη κινδύνου, καθώς παρουσιάζει ένα από τα υψηλότερα ποσοστά θνητότητας και υπολειμματικής αναπηρίας μετά από εγκεφαλικό.

Ωστόσο, είναι μια κατάσταση που μπορεί να αποτραπεί ή και να θεραπευτεί ακόμα εάν αντιμετωπιστεί έγκαιρα, δηλαδή μέσα στις τρεις - τέσσερις το πολύ ώρες από την εμφάνιση των συμπτωμάτων. Τα αγγειακά εγκεφαλικά επεισόδια επιβάλλεται να αντιμετωπίζονται ως επείγοντα περιστατικά και είναι υψίστης ζωτικής σημασίας η άμεση διακομιδή του ασθενούς σε μονάδα νοσοκομείου.

Οι ΜΑΦ που συζητάμε σήμερα θα αποτελούν τμήματα αυξημένης φροντίδας που θα νοσηλεύουν αποκλειστικά ασθενείς με εγκεφαλικά επεισόδια και θα παρέχουν εικοσιτετράωρη ιατρονοσηλευτική υποστήριξη, δηλαδή δυνατότητα παρακολούθησης με μόνιτορ, διαγνωστικές εξετάσεις και θεραπευτικές παρεμβάσεις, όπως είναι η θρομβόλυση και η θρομβεκτομή.

Η σωστή και άμεση διαχείριση ενός αγγειακού εγκεφαλικού επεισοδίου στην οξεία φάση -αυτό που λέμε πρωτογενή περίθαλψη- μπορεί να αποβεί σωτήρια για τον ασθενή. Όσο πιο σύντομα διακομιστεί ο ασθενής σε νοσοκομειακή μονάδα και όσο πιο γρήγορα αντιμετωπιστεί το εγκεφαλικό επεισόδιο με σωστή διάγνωση και θεραπεία τόσο λιγότερες και αναστρέψιμες θα είναι οι βλάβες για την υγεία του. Αυτό σημαίνει μικρότερη θνησιμότητα, λιγότερες αναπηρίες, γρήγορη αποκατάσταση.

Αυτή τη στιγμή στο ΕΣΥ υπάρχουν ελάχιστα νοσοκομεία που διαθέτουν ΜΑΦ, ενώ οι περισσότεροι ασθενείς νοσηλεύονται ανάλογα με την ηλικία τους κυρίως σε παθολογικές ή νευρολογικές κλινικές.

Με το παρόν νομοσχέδιο θα επιτευχθεί η ενίσχυση του ΕΣΥ καθώς θα μπορούν πλέον οι ασθενείς με εγκεφαλικά επεισόδια να αντιμετωπίζονται σε δημόσιες δομές, οι οποίες θα παρέχουν υψηλού επιπέδου υπηρεσίες, τις οποίες έως τώρα μπορούσαν να εξασφαλίσουν μόνο μέσα από μεγάλες ιδιωτικές μονάδες. Επομένως, δεν ιδιωτικοποιούμε, αντιθέτως ενισχύουμε τα δημόσια νοσοκομεία.

Σύμφωνα με τους πρόσφατους δείκτες κόστους λειτουργίας των νοσοκομείων, εκτιμάται κατά προσέγγιση ότι το κόστος υγειονομικής περίθαλψης εγκεφαλικού ανά έτος καταλαμβάνει στη χώρα μας το 1,9% των ετήσιων δαπανών για την υγεία. Με την οργανωμένη και σωστή διαχείριση των εγκεφαλικών μέσα σε κατάλληλες οργανωμένες ΜΑΦ που θα συσταθούν με το παρόν νομοσχέδιο, το κόστος αυτό θα μειωθεί σημαντικά, εφόσον με τη συντονισμένη θεραπεία και φροντίδα που θα εξασφαλίζεται, θα μειωθούν οι ημέρες νοσηλείας και θα περιοριστεί ανάλογα η ενδονοσοκομειακή δαπάνη που αφορά στις νοσηλείες με άμεσο αποτύπωμα στην οικονομία.

Εάν σκεφτούμε και τον παράγοντα της γήρανσης του πληθυσμού στη χώρα μας, τότε αντιλαμβανόμαστε ότι τα ποσοστά αυτά θα έχουν αυξητική τάση επιβαρύνοντας συνεχώς τον προϋπολογισμό των νοσοκομείων.

Επομένως, κύριοι συνάδελφοι και κυρίες, για όλους τους παραπάνω λόγους κρίνεται επιτακτική η ανάγκη σύστασης και λειτουργίας των ΜΑΦ.

Όσον αφορά τώρα το άρθρο 3, στο οποίο αναφέρονται ονομαστικά τα νοσοκομεία που θα λειτουργήσουν οι πρώτες ΜΑΦ, εδώ, κύριοι Υπουργοί, θα ήθελα να σας ευχαριστήσω προσωπικά που συμπεριλήφθηκε σε ένα από αυτά το νοσοκομείο του Πειραιά, το Γενικό Κρατικό της Νίκαιας, γιατί, όπως όλοι γνωρίζουμε, η ευρύτερη περιοχή του Πειραιά είναι μια ιδιαίτερα πυκνοκατοικημένη περιοχή πολύ μεγάλης έκτασης. Τα νοσοκομεία του Πειραιά εξυπηρετούν καθημερινά εξαιρετικά μεγάλο αριθμό ασθενών από το Κερατσίνι και τον Σκαραμαγκά στα δυτικά μέχρι το Παλαιό Φάληρο και τη Βούλα στα ανατολικά, αλλά και τα νησιά που ανήκουν στη 2η Υγειονομική Περιφέρεια. Επιπλέον, να σας επισημάνω το λιμάνι του Πειραιά αποτελεί κομβικό σημείο για την ακτοπλοϊκή σύνδεση των νησιών, αλλά και διεθνές κέντρο κρουαζιέρας. Τα λέω όλα αυτά για να επισημάνω τη μεγάλη ανάγκη σύστασης ΜΑΦ σε νοσοκομείο του Πειραιά.

Όσον αφορά το άρθρο 4, με το οποίο προβλέπεται τρόπος στελέχωσης των ΜΑΦ, θα ήθελα να επισημάνω τα εξής: Κατά το σκέλος που αφορά τη σύσταση τετραμελούς διεπιστημονικής ομάδας, πέραν των νευρολόγων ή παθολόγων που θα συμμετέχει στη στελέχωση, θεωρώ ότι αυτές θα πρέπει οπωσδήποτε να απαρτίζονται από έναν επεμβατικό ακτινολόγο, αγγειοχειρουργό, νευροχειρουργό και καρδιολόγο. Ειδικά για τους επεμβατικούς ακτινολόγους, θα ήθελα να τονίσω ότι πρέπει να δοθεί ιδιαίτερη έμφαση, καθώς πρόκειται για μια πολύ σημαντική ειδικότητα, η οποία δυστυχώς σπανίζει στα δημόσια νοσοκομεία. Γι’ αυτό πρέπει να προβλεφθούν άμεσα νέες θέσεις και να δοθούν ίσως κάποια ισχυρά κίνητρα που θα προσελκύσουν συναδέλφους ιατρούς σε αυτή την ειδικότητα.

Σημαντική προϋπόθεση βέβαια για τη λειτουργία των ΜΑΦ είναι και η ύπαρξη ψηφιακού αγγειογράφου, με τον οποίο θα μπορεί ο γιατρός να κάνει διάγνωση άμεσα και να εκτιμήσει ένα εγκεφαλικό, εάν είναι αιμορραγικό ή ισχαιμικό, ώστε να προχωρήσει στην ανάλογη θεραπευτική παρέμβαση.

Τώρα, όσον αφορά τον τρόπο στελέχωσης μόνο με μετακινήσεις προσωπικού ή αποσπάσεις, το θεωρώ εξαιρετικά δύσκολο, διότι, όπως έχω ξαναπεί και θα το αναφέρω πάντα, στον χώρο της υγείας δεν περισσεύει κανένας. Σύμφωνα με την ενημέρωση του κυρίου Υπουργού, βρισκόμαστε εν αναμονή των αποτελεσμάτων των δύο μεγάλων προκηρύξεων που αφορούν ιατρονοσηλευτικό προσωπικό. Ωστόσο, όλοι γνωρίζουμε ότι αυτές οι διαδικασίες είναι ιδιαίτερα χρονοβόρες.

Θεωρώ, λοιπόν, ότι στο πλαίσιο της εικοσιτετράωρης λειτουργίας των ΜΑΦ και προκειμένου να υλοποιηθεί το ταχύτερο δυνατό το σημερινό νομοσχέδιο θα πρέπει να επιταχυνθούν οι διαδικασίες τουλάχιστον για το προσωπικό που αφορά τα συγκεκριμένα νοσοκομεία, τα οποία πραγματικά υποφέρουν από χρόνια υποστελέχωση. Μια λύση ίσως θα ήταν η παράταση των υπό συνταξιοδότηση ιατρών που υπηρετούν αυτή τη στιγμή στα νοσοκομεία, τουλάχιστον μέχρι να ολοκληρωθούν οι διαδικασίες πρόσληψης των νέων συναδέλφων. Αυτό τον χρόνο πρέπει να το κερδίσουμε έστω και με προσωρινές λύσεις όπως οι παρατάσεις, ώστε να εξασφαλίσουμε την εύρυθμη λειτουργία των νοσοκομείων της χώρας. Σίγουρα αυτοί οι συνάδελφοι, εάν παραμείνουν, θα καταφέρουν με την εμπειρία και τις γνώσεις τους να συνεισφέρουν σημαντικά στην εξαίρετη αυτή προσπάθεια που συζητάμε σήμερα.

Τέλος, θα ήθελα να τοποθετηθώ σχετικά με όσα αναφέρθηκαν από συναδέλφους περί της συμβολής του ΕΚΑΒ στη διαχείριση των εν λόγω περιστατικών, απαντώντας στους προβληματισμούς τους. Προφανώς και είναι σημαντική η αναφορά στο ΕΚΑΒ και βέβαια θα πρέπει να θεωρηθεί ότι και η συνεισφορά του είναι εξίσου σημαντική. Το προσωπικό του ΕΚΑΒ είναι, για όσους δεν γνωρίζουν, άρτια εκπαιδευμένο και μπορεί να συνδράμει ουσιαστικά στην υλοποίηση του εν λόγω νομοσχεδίου. Θα πρέπει να γνωρίζετε, κύριοι συνάδελφοι, ότι διαθέτει ένα καλά οργανωμένο κέντρο διαχείρισης, στο οποίο υπάρχει γιατρός που αξιολογεί τις κλήσεις, οι οποίες καταγράφονται, κρίνει την αναφερθείσα κατάσταση και εκτιμά την ανάγκη αμεσότητας και τον χρόνο επέμβασης του ασθενοφόρου. Επομένως δεν τίθεται θέμα για τη διαχείριση του περιστατικού, διότι η πρώτη εκτίμηση γίνεται από τη στιγμή της κλήσης στο κέντρο του ΕΚΑΒ. Όταν, λοιπόν, το κέντρο δεχθεί μία κλήση, είναι υποχρεωμένο να ρωτήσει πληροφορίες. Δεν στέλνει το ασθενοφόρο στα τυφλά, γνωρίζοντας έτσι οι διασώστες, οι οποίοι έχουν την ανάλογη εκπαίδευση, τι περιστατικό θα παραλάβουν και πού να το διακομίσουν.

Κλείνοντας, κυρίες και κύριοι, -και σας ευχαριστώ για τον χρόνο που μου δίνετε, κύριε Πρόεδρε- θέλω να επαναλάβω ότι το νομοσχέδιο αυτό είναι μια εξαιρετική προσπάθεια μεταρρύθμισης στον χώρο της δημόσιας υγείας και αξίζει να το στηρίξουμε όλοι. Δεν υπάρχει καμμία αμφιβολία ότι θα βοηθήσει πολλούς ανθρώπους να επιβιώσουν με λιγότερες αναπηρίες και είμαι βέβαιος ότι θα συμβάλει καταλυτικά στην ποιότητα ζωής των ασθενών που νοσούν από εγκεφαλικά επεισόδια, τα οποία δυστυχώς μπορούν να συμβούν στον καθένα μας οποιαδήποτε στιγμή.

Σάς ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βλαχάκο.

Επόμενος ομιλητής ο κ. Γεώργιος Γαβρήλος, Βουλευτής του ΣΥΡΙΖΑ.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, πραγματικά τέσσερις μήνες κυβέρνηση και αναρωτιόμαστε όλες οι πτέρυγες, κυρίως της Αντιπολίτευσης, με ποια ταχύτητα πραγματικά ξεδιπλώνετε την κρυφή ατζέντα που έχετε, μια ατζέντα που δεν παρουσιάσατε στον ελληνικό λαό, τόσο στο εργασιακό νομοσχέδιο που άλλαξε άρδην και προς το χειρότερο τη θέση του Έλληνα εργαζόμενου, όσο και σε ζητήματα κοινωνικής ασφάλισης, τα οποία μας προαναγγέλθηκαν εχθές στην πρώτη επιτροπή της κοινωνικής ασφάλισης από τον αρμόδιο Υπουργό, τον κ. Άδωνι Γεωργιάδη, περί ενιαιοποίησης των παροχών προς τα κάτω.

Όσον αφορά και ζητήματα που είχαν να κάνουν με το επιτελικό -τάχα- κράτος που θέλετε να στήσετε, είναι ένα κομματικό και πελατειακό κράτος που η Δεξιά δεν αφήνει πλέον στην άκρη. Ακόμη και σήμερα θεσπίζει, έγινε νόμος του κράτους ένα ακόμη νομοθέτημα πελατειακής σχέσης με τον Έλληνα πολίτη και πώς θα εξυπηρετηθούν τα γαλάζια golden boys με υψηλές αποδοχές και χωρίς καμμία αξιολόγηση παρά μόνο τα κομματικά τους διαπιστευτήρια. Αυτή είναι η κρυφή σας ατζέντα.

Και σαν να μην έφτανε όλο αυτό, έρχεται και ένα φορολογικό νομοσχέδιο. Τι λέει αυτό; Ότι ο κάθε μικροεπαγγελματίας αυτοαπασχολούμενος στην ύπαιθρο, στην περιφέρεια, ακόμη και στην Αττική, που δίνει αγώνα για να κρατήσει το μαγαζάκι του, είτε ως τεχνικός, για να έχει αύριο μία σύνταξη, ένα-δύο χρόνια ακόμη επαγγελματικής ζωής, του λέτε ότι αυτός ο άνθρωπος έχει εισόδημα τεκμαρτό 11.000 ευρώ. Είστε ανίκανοι να αντιμετωπίσετε τη φοροδιαφυγή. Τα εκατομμύρια του ΕΣΠΑ, του Ταμείου Ανάκαμψης πάνε και έρχονται. Η διαπλοκή έχει πιάσει κόκκινο και εσείς κυνηγάτε να αντιμετωπίσετε το ζήτημα της φοροδιαφυγής φορολογώντας τους ανθρώπους που είτε είναι στα όρια της απομαχίας -εργασιακά εννοώ- είτε νέους επιστήμονες.

Κοιτάξτε τους δικηγόρους στα μάτια. Δεν ξέρετε τι σας γίνεται. Μου επιτρέπεται να το λέω αυτό στο οικονομικό επιτελείο. Σήμερα κοιτάξτε τους δικηγόρους στα μάτια. Υπάρχει δικηγόρος έξι ετών να βγάζει 11.000 εισόδημα; Κοροϊδεύατε τον κόσμο για την υπερφορολόγηση των νέων δικηγόρων, για τις μεγάλες ασφαλιστικές εισφορές. Αυξήσατε με το που εκλεγήκατε το 2019 τις εισφορές σε αυτούς τους νέους επαγγελματίες, τους δικηγόρους. Από 175 ευρώ το πήγατε μαζί με την επικουρική στα 240. Και από 1-1-2024 αυξάνεται επίσης.

Σας ρωτάω, λοιπόν: Έχετε εικόνα του τι κάνετε; Έντεκα χιλιάδες ευρώ βγάζει ένας δικηγόρος έξι ετών, που τα παιδιά δουλεύουν με 500 και 600 ευρώ στα μεγάλα δικηγορικά γραφεία, αν έχουν την τύχη να έχουν αυτό το εισόδημα; Και έρχεστε και τους λέτε σήμερα χωρίς ντροπή ότι έχουν τεκμαρτό εισόδημα 11.000 ευρώ και πρέπει να φορολογηθούν γι’ αυτό; Ή δεν έχετε συναίσθηση τι κάνετε ή πραγματικά εξαπατήσατε για μια ακόμη φορά τον ελληνικό λαό.

Κυρίες και κύριοι συνάδελφοι, η στάση της Κυβέρνησης γύρω από τις μεγάλες ανάγκες του τομέα υγείας είναι το λιγότερο υποκριτική. Η Κυβέρνηση γυρίζει στον τόπο του εγκλήματος. Το Υπουργείο φέρνει αλλεπάλληλες ρυθμίσεις και ανοίγει ατζέντα για τάχα μεταρρυθμίσεις, όμως, συνεχώς υποβαθμίζει τον ρόλο του ΕΣΥ, αφήνοντας τα νοσοκομεία χωρίς γιατρούς, χωρίς νοσηλευτές και βάζοντας την κοινωνία σε έναν αγώνα δρόμου να αντιμετωπίσει τα μεγάλα ζητήματα της υγείας.

Το σημερινό νομοσχέδιο είναι ακόμη ένα νομοσχέδιο πρόχειρα φτιαγμένο και, αν θέλετε, με μια εμβαλωματική λογική της Νέας Δημοκρατίας για την υγεία, την ώρα που σε όλα τα νοσοκομεία της χώρας έχουμε παραιτήσεις γιατρών, ακόμα και νοσηλευτικού προσωπικού. Οι μονάδες υγείας εγκαταλείπονται από τους άξιους γιατρούς μας που ήθελαν να προσφέρουν στο Εθνικό Σύστημα Υγείας αλλά δεν έχουν τα κίνητρα πλέον. Και δεν έχουν και τις δυνάμεις, με δώδεκα - δεκατρείς εφημερίες το μήνα, με το «εντέλλεσθε». Αυτή είναι η εικόνα στα ελληνικά νοσοκομεία.

Και η Κυβέρνηση φέρνει για νομοθέτηση το Εθνικό Δίκτυο Μονάδων Αυξημένης Φροντίδας, που ασφαλώς επικοινωνιακά μπορείς να πεις ότι είναι προς τη σωστή κατεύθυνση, αλλά με ποιους γιατρούς ρωτάμε εμείς, με ποιο προσωπικό; Πώς θα λειτουργήσει αυτό το δίκτυο; Πώς θα αντιμετωπιστεί το οξύ εγκεφαλικό έγκαιρα στα νοσοκομεία χωρίς προσωπικό στα ΕΚΑΒ, χωρίς ελικόπτερα, χωρίς γιατρούς, όταν θα φτάσει ο ασθενής στο νοσοκομείο; Και σε ποιες δομές αποκατάστασης θα αντιμετωπίσουμε το συμβάν; Άντε και νοσηλεύτηκε στη ΜΑΦ. Ποιες είναι οι δομές αποκατάστασης που προτείνετε για να μπορεί ο Έλληνας να έχει μια ασφάλεια γι’ αυτά σήμερα που σχεδιάζετε, προγραμματίζετε και κάνετε νόμο του κράτους και λέτε ότι στηρίζετε το εθνικό σύστημα υγείας; Τι κάνει η πολιτεία για να υπάρχουν εξοπλισμένες ΜΕΘ, ΜΑΦ με προσωπικό;

Κυρίες και κύριοι συνάδελφοι, πέρασαν οι φορείς από την επιτροπή μας και πήραμε και τα στοιχεία του Υπουργείου Εσωτερικών τι άφησε ο ΣΥΡΙΖΑ για την υγεία σε επίπεδο προσωπικού το 2019. Ήταν εβδομήντα εννιά χιλιάδες εκατόν είκοσι δύο τα άτομα. Σήμερα είναι εβδομήντα δύο χιλιάδες εννιακόσια ογδόντα έξι. Είκοσι αποδοχές παραιτήσεων ιατρικού προσωπικού έχουμε στο σύστημα ΔΙΑΥΓΕΙΑ ανά μήνα. Τέσσερις χιλιάδες άτομα περίπου νοσηλευτικό - ιατρικό προσωπικό σε ετήσια βάση φεύγει από το σύστημα. Αιμορραγεί το σύστημα κάθε χρόνο. Αυτά είναι στοιχεία άλλωστε και του προϋπολογισμού του 2023, όπως τον είχατε φέρει την προηγούμενη χρονιά. Ακούσαμε και από τον πρόεδρο της ΠΟΕΔΗΝ ότι οι κλίνες κυρίως των ΜΕΘ πλέον χάνονται, γιατί δεν υπάρχει το προσωπικό πλέον, ούτε το ιατρικό, αλλά ούτε και το νοσηλευτικό. Εντατικολόγους δεν έχουμε στο σύστημά μας.

Πώς, λοιπόν, περιμένετε ότι μπορεί να σταθεί όρθιο αυτό το σύστημα; Φωνές από όλα τα νοσοκομεία της Ελλάδας υπάρχουν για το Νοσοκομείο του Βόλου, για τα μεγάλα νοσοκομεία των Αθηνών, τα νοσοκομεία της ηπειρωτικής Ελλάδας, της νησιωτικής Ελλάδας, το «Βενιζέλειο». Είδαμε τα τελευταία γεγονότα στην Κρήτη, πώς φεύγουν ακόμη και οι διοικητές που δεν μπορούν να ανταποκριθούν σε αυτές τις πολιτικές σας.

Στο Νοσοκομείο της Αργολίδας -κύριε Υπουργέ, είχαμε συζητήσει μια επίκαιρη ερώτηση- είχαν μείνει δύο ακτινολόγοι, τώρα έμεινε ένας από τους τρεις. Παραιτήθηκαν οι δύο, έφυγε και ένας ακόμη. Το τμήμα πλέον δεν λειτουργεί. Οι άνθρωποι φεύγουν από την Αργολίδα, τρέχουν στην Κόρινθο, τρέχουν στην Τρίπολη για να κάνουν μια εξέταση. Η παιδιατρική κλινική στο Άργος δεν λειτουργεί. Έχουμε έλλειψη παθολόγων, έχουμε έλλειψη καρδιολόγου στα ΤΕΠ, ουρολόγου, γυναικολόγων. Η ψυχιατρική κλινική δεν λειτουργεί. Κάνατε προχτές εγκαίνια στην τεχνητή μονάδα νεφρού. Με τι προσωπικό; Εδώ είναι και ο συνάδελφός μας, γιατρός στην ειδικότητα, να σας τα πει. Το Κέντρο Υγείας του Λυγουριού, του Κρανιδίου δεν λειτουργεί. Είχαμε μια πρωτοποριακή εγχείρηση που γινόταν στο νοσοκομείο του Άργους στην ορθοπεδική κλινική. Σταμάτησαν κι εκεί να γίνονται αυτές οι χειρουργικές επεμβάσεις στη σπονδυλική στήλη με τη δισκοπλαστική και την κυφοπλαστική μέθοδο. Η υγεία στην Αργολίδα βιώνει μια απαξίωση μέρα με τη μέρα, μια υποβάθμιση. Τι λέμε σ’ αυτόν τον κόσμο;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γαβρήλο, ολοκληρώστε.

**ΓΕΩΡΓΙΟΣ ΓΑΒΡΗΛΟΣ:** Ολοκληρώνω, κύριε Πρόεδρε.

Κυρίες και κύριοι συνάδελφοι, πιστεύουμε ότι η τάση φυγής των γιατρών και του υπόλοιπου προσωπικού από το ΕΣΥ, όπως και η υποβάθμιση του δημόσιου συστήματος υγείας, μπορούν να ανακοπούν μέσα από πολιτικές μιας κυβέρνησης που θα έχει στο επίκεντρό της τη ριζική αναδιοργάνωση της δημόσιας περίθαλψης, τη γενναία μισθολογική αναβάθμιση των γιατρών και των λοιπών ειδικοτήτων, την παροχή κινήτρων για την προσέλκυση ιατρικού δυναμικού, τη βελτίωση των συνθηκών εργασίας, τις ευκαιρίες επιστημονικής εκπαίδευσης και εξέλιξης, την ενίσχυση της πρωτοβάθμιας φροντίδας και των αντίστοιχων δομών.

Μια τέτοια κυβέρνηση σίγουρα δεν είναι αυτή της Νέας Δημοκρατίας. Ο κ. Μητσοτάκης και η Κυβέρνησή του εξελέγη για μια ακόμη τετραετία επενδύοντας στην επικοινωνία και αποκρύπτοντας από τον ελληνικό λαό την πραγματική της ατζέντα. Το σχέδιο για τη δημόσια υγεία είναι η εφαρμογή σκληρών νεοφιλελεύθερων πολιτικών που ξεκινούν από τις συγχωνεύσεις νοσοκομείων, συνεχίζουν με τη μεταφορά σε ιδιώτες μεγάλου μέρους των ιατρικών υπηρεσιών και καταλήγουν στη πλήρη διάλυση του ΕΣΥ.

Ευχαριστώ, κύριε Πρόεδρε και για την υπομονή σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γαβρήλο.

Καλείται στο Βήμα ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας. Θα ακολουθήσουν ο κ. Ανδρέας Πουλάς, ο κ. Παναγιώτης Παρασκευαϊδης, ο κ. Γεώργιος Στύλιος και η κ. Αθηνά Λινού.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, είχαμε νωρίτερα στην Αίθουσα της Ολομέλειας τον Πρέσβη της Παλαιστίνης στην Ελλάδα, κ. Γιούσεφ Ντόρνχομ, ως προσκεκλημένο της Πλεύσης Ελευθερίας και της επικεφαλής μας, Ζωής Κωνσταντοπούλου. Η παρουσία του κυρίου πρέσβη ήταν μια στοιχειώδης συμβολική κίνηση αλληλεγγύης προς τον παλαιστινιακό λαό, ο οποίος βιώνει σήμερα στη Γάζα, αλλά και στη Δυτική Όχθη, μια ανείπωτη ανθρωπιστική καταστροφή που έχει όλα τα γνωρίσματα της εθνοκάθαρσης και σύμφωνα με τη γνώμη πολλών ειδικών, αλλά και αρκετών κυβερνήσεων, αποκτά διαστάσεις γενοκτονίας.

Ήταν πολύ θετικό για τη Βουλή των Ελλήνων το ότι υποδέχτηκε θερμά τον Παλαιστίνιο Πρέσβη. Παρά τις σοβαρές διαφορές μας με την Κυβέρνηση και με άλλα κόμματα της Αντιπολίτευσης για τη θέση που παίρνουν σήμερα στο παλαιστινιακό, αυτή ήταν μια καλή στιγμή για τη δημοκρατία μας: το ότι οι περισσότερες πολιτικές παρατάξεις, καθώς και ο κ. Χρυσοχοΐδης εκ μέρους της Κυβέρνησης, εξέφρασαν με το δικό τους τρόπο την αγωνία και τη συμπαράστασή τους στη φρίκη που βιώνει αυτός ο λαός από τους βομβαρδισμούς του Ισραήλ στη Γάζα.

Η Πλεύση Ελευθερίας υποσχέθηκε ότι θα κάνει σκληρή αντιπολίτευση, μένοντας πιστή στις αξίες και τις αρχές του ανθρωπισμού και της Αριστεράς. Όμως, ταυτόχρονα εξήγγειλε σε όλους τους τόνους ότι θα κάνει εποικοδομητική αντιπολίτευση, με γνώμονα το συμφέρον όλης της κοινωνίας και με στόχο το γενικό καλό. Η πρωτοβουλία μας σήμερα να καλέσουμε τον πρέσβη της Παλαιστίνης, και η θετική ανταπόκριση που προκαλέσαμε από πολλές Κοινοβουλευτικές Ομάδες στην Αίθουσα τη στιγμή της παρουσίας του μέσα στο Κοινοβούλιο είναι άλλο ένα παράδειγμα αυτής της πολιτικής μας στάσης. Όμως, αυτό δεν θα μας σταματήσει από το να κάνουμε κριτική εκεί που πρέπει να κάνουμε κριτική.

Ακούσαμε χθες τον Πρωθυπουργό να ισχυρίζεται, σε απάντηση μιας παλαιότερης κριτικής που του έκανε η Πλεύση Ελευθερίας, ότι κατά τη διάσκεψη για τη Γάζα στο Κάιρο, πριν δώδεκα μέρες -ισχυρίστηκε ο Πρωθυπουργός- ότι είδε τον Πρόεδρο της Παλαιστινιακής Αρχής που βρισκόταν στη διάσκεψη, τον κ. Μαχμούντ Αμπάς. Το «είδε» δεν σημαίνει ότι «συναντήθηκε» με τον κ. Αμπάς, όπως ασκήσαμε εμείς κριτική εις βάρος της Κυβέρνησης. Ωστόσο, ο κ. Χρυσοχοϊδης και κατόπιν η Κοινοβουλευτική Εκπρόσωπος της Νέας Δημοκρατίας μίλησαν για «συνάντηση». Έχουμε πολύ καλή ενημέρωση στην Πλεύση Ελευθερίας από πηγές που ήταν παρούσες στη σύσκεψη του Καΐρου ότι ο κύριος Πρωθυπουργός ούτε συναντήθηκε για να έχει συνομιλίες με τον κ. Μαχμούντ Αμπάς, ούτε βεβαίως φωτογραφήθηκε μαζί με τον κ. Μαχμούντ Αμπάς. Καθόταν σε ένα στρογγυλό τραπέζι και φυσικά τον είδε. Κι εγώ χθες είδα τον κύριο Πρωθυπουργό, αλλά δεν μπορώ να ισχυριστώ ότι συναντήθηκα και συνομίλησα μαζί του.

Αυτό κατά τη γνώμη μας είναι ενδεικτικό ότι η Κυβέρνηση Μητσοτάκη δεν κρατά πολιτική ίσων αποστάσεων, όπως ισχυρίστηκε χτες ο Πρωθυπουργός στην Αίθουσα. Βεβαίως, όταν κάνει τέτοια σφάλματα, προσπαθεί κατόπιν, με καθυστέρηση, να τα διορθώσει. Και πήρε τηλέφωνο ο Πρωθυπουργός τον κ. Αμπάς για να συνομιλήσει μαζί του τηλεφωνικά, όμως, τον απέφυγε εσκεμμένα όταν βρισκόταν μαζί του στο ίδιο περιβάλλον. Αυτό δείχνει ότι η Κυβέρνηση ούτε ενδιαφέρεται να ενημερωθεί για το τι βιώνει ο παλαιστινιακός λαός από τον Πρόεδρο της Παλαιστινιακής Αρχής, δηλαδή από μια έγκυρη πηγή, ούτε θέλει να έχει τη δυνατότητα να εκφράσει την αλληλεγγύη της όταν πρέπει στον παλαιστινιακό λαό. Το κάνει μόνο όταν εμείς, με κινήσεις όπως η σημερινή, τούς υποχρεώνουμε να το κάνουν. Το κάνουν με το ζόρι και αυτό μας θλίβει.

Επίσης, πρέπει να πω ότι η Πλεύση Ελευθερίας έχει εκφράσει την απογοήτευσή της και την ενόχλησή της με τη στάση που κράτησε η ελληνική Κυβέρνηση στην ψηφοφορία της Γενικής Συνέλευσης του ΟΗΕ για ανθρωπιστική εκεχειρία στη Γάζα. Η Κυβέρνηση στην αρχή είπε ότι συντάχθηκε με την πλειοψηφία των κρατών της Ευρωπαϊκής Ένωσης, όμως, όλος ο ευρωπαϊκός νότος ψήφισε ναι στην εκεχειρία, και η μόνη παραφωνία ήταν η ελληνική Κυβέρνηση.

Ακούσαμε την περασμένη Παρασκευή, σε απάντηση σε ερώτησή μου, τον Υπουργό Εξωτερικών κ. Γεραπετρίτη να λέει ότι «δεν κρατάμε πολιτική ίσων αποστάσεων, αλλά υιοθετούμε μια πολιτική αρχών». Ωστόσο, φαίνεται πως η Κυβέρνηση υπολόγισε στη διάρκεια της ψηφοφορίας στη Γενική Συνέλευση του ΟΗΕ και φαίνεται πως η Κυβέρνηση δεν ψήφισε ναι, όπως θα όφειλε, διότι δεν έγινε αποδεκτή η καναδική τροπολογία πριν ολοκληρωθεί το ψήφισμα.

Και λέμε εμείς: Είναι η καναδική τροπολογία αρκετά ισχυρός λόγος για να μην ψηφίσουμε υπέρ της ανθρωπιστικής εκεχειρίας, τη στιγμή που έχουμε τέσσερις χιλιάδες νεκρά παιδιά από διαρκείς βομβαρδισμούς και άλλα δύο χιλιάδες παιδιά αγνοούμενα; Μπαίνουν και τα δύο στο ίδιο ζύγι;

Πρέπει η ελληνική Κυβέρνηση δηλαδή να μην αποδεχτεί εκεχειρία για ανθρωπιστικούς λόγους επειδή δεν υπήρξε η τροπολογία; Το θεωρούμε αυτό απαράδεκτο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω δύο λεπτά ακόμη από την πρωτολογία μου, για να αναφερθώ συνοπτικά στο νομοσχέδιο που συζητάμε τώρα.

Θα ήθελα να θίξω τρία κεντρικά σημεία σε σχέση με το νομοσχέδιο που συζητάμε. Το πρώτο είναι ότι η δημιουργία δεκαεννέα μονάδων αυξημένης φροντίδας σε ισάριθμα νοσοκομεία της χώρας είναι ένα έκτακτο και εμβαλωματικό μέτρο, που δεν αντιμετωπίζει διόλου ούτε τη ρίζα του προβλήματος στο επίπεδο της πρόληψης ούτε προσεγγίζει τις επιπτώσεις που έχουν τα αγγειακά εγκεφαλικά επεισόδια σε χιλιάδες συμπολίτες μας κάθε χρόνο.

Αυτό για μας δεν αρκεί. Ένα οργανωμένο σύστημα υγείας πρέπει να αντιμετωπίζει την ασθένεια μέσα από μια ολιστική προσέγγιση, που να καλύπτει την πρόληψη, την οξεία φάση και την αποκατάσταση. Το νομοσχέδιο δεν το κάνει αυτό. Αντιμετωπίζει το πρόβλημα μόνο στην οξεία φάση του και απέχει πολύ από το να παράσχει μια ολιστική προσέγγιση.

Το δεύτερο και σημαντικότερο σημείο αφορά το ποσοστό αντιμετώπισης του προβλήματος στην οξεία φάση. Σύμφωνα με την αιτιολογική έκθεση του νομοσχεδίου το προσδοκώμενο όφελος από τη δημιουργία δεκαεννέα ΜΑΦ είναι να μειώσει τους θανάτους από εγκεφαλικά κατά εκατόν πενήντα ετησίως και τη μείωση του αριθμού των ασθενών με αναπηρία κατά χίλιες διακόσιες εβδομήντα πέντε λιγότερες νοσηλείες σε κέντρα αποκατάστασης. Αυτό θεωρούμε πως είναι μια σταγόνα στον ωκεανό.

Σύμφωνα με τα στοιχεία του Υπουργείου Υγείας κάθε χρόνο στην Ελλάδα πεθαίνουν έντεκα χιλιάδες άνθρωποι από αγγειακά εγκεφαλικά επεισόδια, ενώ δεκατέσσερις χιλιάδες ζουν την υπόλοιπη ζωή τους με αναπηρία. Με άλλα λόγια, η πρόβλεψη του μέτρου είναι να μειώσει τους θανάτους κατά 1,5% και την αναπηρία κατά 8%. Καταλαβαίνετε σε τι μικρό ποσοστό το νομοσχέδιο αντιμετωπίζει το πρόβλημα.

Η Ισπανία, για παράδειγμα, έχει μονάδες εντατικής θεραπείας που αντιμετωπίζουν το 95% των επεισοδίων της χώρας αυτής. Με άλλα λόγια, συγκριτικά με τις χώρες του ευρωπαϊκού νότου, ακόμη και μετά που θα ψηφιστεί το νομοσχέδιο, θα συνεχίσουμε να βρισκόμαστε πάρα πολύ πίσω.

Τέλος, πρέπει να παρατηρήσω ότι η προσέγγιση της Κυβέρνησης, όπως δείχνει η αιτιολογική έκθεση, είναι να παρέμβει με τη δημιουργία δεκαεννέα ΜΑΦ, διότι κρίνει πως το οικονομικό κόστος από τη μη αντιμετώπιση είναι πολύ μεγάλο. Σήμερα σχεδόν το 2% των δαπανών για την υγεία ξοδεύονται στη νοσηλεία ασθενών με αγγειακά εγκεφαλικά επεισόδια.

Η προσέγγιση αυτή μας φαίνεται ως πολύ νεοφιλελεύθερη και αντιανθρωπιστική. Οι ζωές των συμπολιτών μας πρέπει να σώζονται, διότι η ανθρώπινη ζωή είναι το πολυτιμότερο αγαθό, ανεξάρτητα από το αν αυτό στοιχίζει περισσότερο ή λιγότερο στο σύστημα υγείας.

Παρά τα προβλήματα αυτά, δηλαδή τον πολύ περιορισμένο και αποσπασματικό τρόπο με τον οποίο η Κυβέρνηση αντιμετωπίζει το πρόβλημα, θεωρούμε ότι το να σώσουμε εκατόν πενήντα ζωές και να απαλλάξουμε χίλιους διακόσιους εβδομήντα πέντε συμπολίτες μας το χρόνο από την αναπηρία είναι κάτι.

Γι’ αυτό η Πλεύση Ελευθερίας θα ψηφίσει «ναι» στο νομοσχέδιο, αλλά με κανέναν τρόπο δεν θεωρούμε ότι αυτό είναι επαρκές και ικανό για να αντιμετωπίσει το τεράστιο πρόβλημα των πενήντα επτά χιλιάδων ετήσιων θανάτων από αγγειακά εγκεφαλικά επεισόδια στη χώρα μας, έστω και στοιχειωδώς.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Επόμενος ομιλητής ο κ. Ανδρέας Πουλάς, Βουλευτής του ΠΑΣΟΚ - Κινήματος Αλλαγής.

Κύριε συνάδελφε, έχετε τον λόγο για επτά λεπτά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση για άλλη μια φορά προσπαθεί να ωραιοποιήσει μια κατάσταση με το παρόν σχέδιο νόμου, χρησιμοποιώντας παχυλούς τίτλους για να τους βλέπουν οι πολίτες και να νομίζουν ότι από δω και στο εξής θα βρίσκουν λύση στα προβλήματά τους, ότι θα αντιμετωπίζονται τα αγγειακά εγκεφαλικά σε μονάδες αυξημένης φροντίδας, ότι όλα θα γίνονται τόσο γρήγορα, μέσα σε διάστημα τεσσάρων έως εννέα ωρών και θα θεραπεύονται.

Κύριοι, πόσο μακριά είστε από την πραγματικότητα; Δεν μπορεί να μην γνωρίζετε σε τι κατάσταση βρίσκονται τα νοσοκομεία μας. Δεν μπορεί να μην γνωρίζετε για τις ελλείψεις σε γιατρούς, σε νοσηλευτές, σε παραϊατρικό προσωπικό. Δεν μπορεί να μην γνωρίζετε για το burn out των γιατρών, των νοσηλευτών από τις συνεχείς εφημερίες, από τα συνεχόμενα εντέλλεσθαι, με τα οποία καλούνται να καλύψουν ελλείψεις σε άλλα νοσοκομεία.

Δεν μπορεί να μην γνωρίζετε τους χαμηλούς μισθούς των γιατρών, των νοσηλευτών, του υπόλοιπου προσωπικού. Δεν μπορεί να μην γνωρίζετε τα όσα γράφονται για τον προσωπικό γιατρό, για τον ηλεκτρονικό φάκελο ασθενούς που θα ολοκληρώσετε, για τον ακέφαλο μέχρι ένα μήνα τώρα Εθνικό Οργανισμό Φαρμάκων και για τόσα άλλα σημαντικά προβλήματα, που δεν επιτρέπει ο χρόνος να τα αναφέρω. Απλά τα διαπιστώνετε, αλλά δεν τα λύνετε.

Πώς μπορεί να επιτευχθεί ο σκοπός του νομοσχεδίου σας χωρίς να αυξήσετε γενναία τη χρηματοδότηση της δημόσιας υγείας, χωρίς να κάνετε τις απαραίτητες προσλήψεις, χωρίς να αυξήσετε τους μισθούς των υγειονομικών, που είναι οι πιο χαμηλοί στην Ευρωπαϊκή Ένωση, χωρίς να εντάξετε στα βαρέα και ανθυγιεινά τους νοσηλευτές, χωρίς να εισάγετε την ιατρική αιχμής στην καθημερινή πρακτική των νοσοκομείων μας;

Η μέχρι σήμερα πολιτική σας στον τομέα της υγείας είναι καθαρά επικοινωνιακή, όπως αποδείχτηκε και από την πανδημία, όταν παρά τα μέτρα, τις συστάσεις, τις απαγορεύσεις, καταγράψαμε ως χώρα τον υψηλότερο δείκτη θνητότητας από τον κορωνοϊό. Στην ίδια επικοινωνιακή κατεύθυνση φέρνετε και προς ψήφιση ένα μίνι νομοσχέδιο, με μόλις πέντε άρθρα, που ακούγεται μεν θετικό, αλλά απέχει παρασάγγας από τις διεθνείς προδιαγραφές, αλλά και από την ελληνική πραγματικότητα.

Για άλλη μια φορά νομοθετείτε στο πόδι, με προχειρότητα και αποσπασματικότητα, χωρίς επιπλέον χρηματοδότηση, χωρίς υποδομή, χωρίς σχεδιασμό, αλλά βλέποντας και κάνοντας. Με υπουργικές αποφάσεις που θα εκδοθούν μετά την ψήφιση του νόμου κάποια στιγμή, ρίχνετε στάχτη στα μάτια της κοινωνίας και δημιουργείτε προσδοκίες χωρίς αντίκρισμα.

Στην πραγματικότητα το παρόν σχέδιο νόμου είναι προβληματικό σε όλη την αλυσίδα της αντιμετώπισης ενός οξέος ισχαιμικού αγγειακού εγκεφαλικού επεισοδίου και ουδεμία εμπιστοσύνη εμπνέει για την πραγματική βελτίωση της παρούσας ήδη τραγικής κατάστασης.

Και για να μπούμε στην ουσία του νομοσχεδίου, πρώτον, με ποια κριτήρια επιλέχθηκαν τα δεκαεννέα σημεία λειτουργίας των ΜΑΦ; Υπήρχαν συγκεκριμένα κριτήρια των νοσοκομειακών υποδομών που επιλέχτηκαν, ως προς την επαρκή στελέχωση, πλήρη λειτουργία των επεμβατικών ακτινολογικών εργαστηρίων, που απαιτείται για να λειτουργούν συμπληρωματικά στη λειτουργία των ΜΕΘ ως προς την προσβασιμότητα και τη γεωγραφική ισομέρεια, ώστε να καλύπτονται όλες οι υγειονομικές περιφέρειες της χώρας;

Δεύτερον, για άλλη μια φορά στελεχώνετε μία νέα υγειονομική δομή με αποσπάσεις, μετατάξεις, μεταφορές προσωπικού, ανακύκλωση των ίδιων γιατρών που σήκωσαν το βάρος της πανδημίας σε άθλιες συνθήκες και που κρατάνε ακόμα όρθιο το ΕΣΥ, με κόστος ψυχολογικό και σωματικό, εκείνους που δεν παραιτούνται και αντιστέκονται στις σειρήνες του εξωτερικού, που προσφέρουν απείρως ανώτερους μισθούς και ανθρώπινες συνθήκες εργασίας.

Την ώρα που στο ΕΣΥ παρουσιάζονται όχι μόνο αριθμητικές ελλείψεις, αλλά και ελλείψεις ειδικοτήτων, πώς θα μπορέσετε να διασφαλίσετε τη στελέχωση των νέων ΜΑΦ με τις κατάλληλες ειδικότητες για τη λειτουργία τους; Χωρίς αμφιβολία το ζήτημα της στελέχωσης του ΕΣΥ είναι απολύτως κρίσιμο για την επιβίωσή του.

Έχετε επανειλημμένως εξαγγείλει προσλήψεις τις οποίες όμως επί πέντε χρόνια δεν έχουμε δει, πέρα από προσλήψεις συμβασιούχων και ιδιωτών γιατρών, με αφορμή και δικαιολογία την αντιμετώπιση της πανδημίας. Με τον εργασιακό αχταρμά που υπονομεύει την εύρυθμη λειτουργία των νοσοκομείων, με πειράματα που κάνετε, όπως την κατάργηση του αγροτικού γιατρού, με τη μισθολογική καθήλωση που συντηρεί τη φυγή των γιατρών στο εξωτερικό, με τη μη μονιμοποίηση των επικουρικών παρά τις επανειλημμένες υποσχέσεις σας, πώς νομίζετε ότι θα μπορέσετε να εφαρμόσετε τους σχεδιασμούς σας για την υγεία; Εκτός και αν οι πραγματικές σας προθέσεις είναι να δοθεί το επείγον στον ιδιωτικό τομέα μέσω της ιδιωτικής ασφάλισης και να σβήσει σταδιακά στα χέρια σας η καρδιά του ΕΣΥ προς όφελος των ιδιωτικών συμφερόντων.

Τρίτον, εξίσου κρίσιμο είναι το ζήτημα της διακομιδής των ασθενών. Είναι γεγονός ότι το ΕΚΑΒ συνιστά ένα βασικό κρίκο στην αλυσίδα διαχείρισης των εγκεφαλικών επεισοδίων. Κάνει την πρώτη επαφή, διάγνωση και μεταφέρει το περιστατικό. Ο χρόνος διακομιδής είναι σημαντικός, καθώς για να επιτελέσουν οι ΜΑΦ τον σκοπό τους πρέπει η θεραπεία να παρέχεται στην οξεία φάση, δηλαδή τις πρώτες ώρες, είτε με θρομβόλυση είτε με θρομβεκτομή.

Διαφορετικά, είναι αυτονόητο ότι η δημιουργία των νέων δομών δεν θα προσφέρει ουσιαστικά στην αντιμετώπιση του περιστατικού, αλλά θα στοχεύει μόνο στην παρηγορητική φροντίδα του, δηλαδή μηδέν εις το πηλίκο για τη θεραπεία και την αποκατάσταση του ασθενούς.

Τέταρτον, πότε και πώς θα αντιμετωπίσετε τα σοβαρά ζητήματα λειτουργίας των νέων δομών; Ποιος είναι ο χρόνος της σύστασής τους; Υποσχεθήκατε εκατόν ογδόντα νέες προσλήψεις για τη στελέχωσή τους. Πότε θα προκηρυχθούν αυτές και πότε θα ολοκληρωθούν; Πώς θα αντιμετωπίσετε την αποψίλωση των κλινικών, από τις οποίες θα μεταταχθεί το προσωπικό για να στελεχώσει αυτές τις νέες δομές για να λειτουργήσουν σε εικοσιτετράωρη βάση; Πώς θα οργανώσετε την αποκατάσταση των περιστατικών; Την ώρα που δεν μπορείτε να προσλάβετε γιατρούς, θα προσλάβετε εργοθεραπευτές, λογοθεραπευτές, φυσικοθεραπευτές και ψυχολόγους, χωρίς τους οποίους η αποκατάσταση των ασθενών θα είναι κενό γράμμα; Και επιτέλους με ποιο τρόπο θα γίνεται η πρόληψη των εγκεφαλικών επεισοδίων, για την οποία δεν υπάρχει καΜμία πρόβλεψη;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, μη θεωρείτε ότι κομίζετε μεταρρύθμιση στον χώρο του ΕΣΥ. Για άλλη μία φορά η Κυβέρνησή σας αρνούμενη να κάνει το αυτονόητο, να χρηματοδοτήσει ,δηλαδή, αδρά την αναγέννησή του, φέρνει προς ψήφιση ένα ανεφάρμοστο, στην καλύτερη περίπτωση, ευχολόγιο που δεν θα μπορέσει να επιτελέσει τον σκοπό του. Ίσως να ικανοποιήσει κάποια αιτήματα πανεπιστημιακών που λειτουργούν σε άλλο καθεστώς μέσα στα νοσοκομεία μας. Χωρίς να λειτουργούν οι κρίκοι, όπως είναι η διακομιδή, η διάγνωση, η θεραπεία και η αποκατάσταση, οι νέες δομές μόνο ως μονάδες υποδοχής θα μπορούν να λειτουργήσουν, ενώ οι αστοχίες και οι ασάφειες στη νομοθέτησή σας μας προκαλούν προβληματισμό και έκδηλη ανησυχία για τις πραγματικές σας προθέσεις. Χρειάζεται εθνική στρατηγική με σαφή χρονοδιάγραμμα και γενναία χρηματοδότηση, την οποία είχατε την ευκαιρία, αλλά δεν το κάνατε.

Για τους λόγους αυτούς, η εποχή της «λευκής» επιταγής στον χώρο της υγείας τελείωσε.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πουλά.

Επόμενος ομιλητής είναι ο κ. Παναγιώτης Παρασκευαΐδης, Βουλευτής του ΠΑΣΟΚ.

Ορίστε, κύριε συνάδελφε, έχετε τον λόγο.

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Κύριοι συνάδελφοι, έχει περάσει η ώρα και είμαστε κουρασμένοι, αλλά οφείλω να πω δυο λόγια και για την ιστορία του ΕΣΥ, την οποία κανείς, δυστυχώς, δεν ανέφερε.

Θυμάμαι όταν ήμουν νέος γιατρός και με έστειλαν σε ένα χωριό στη Μυτιλήνη, ερχόταν στο σπίτι μου ο κόσμος. Δεν υπήρχαν γιατροί. Ερχόταν ένας αγροτικός και όταν έφευγε, έπρεπε να περάσουν τρεις μήνες για να έρθει ο άλλος. Σε αυτό το διάστημα δεν μπορούσαν ούτε φάρμακα να πάρουν ούτε γιατρός υπήρχε ούτε τίποτα.

Όταν τελείωσα, λοιπόν, και πήγα στο χωριό μου, ερχόταν οι άνθρωποι, χτυπούσαν την πόρτα μου ζητώντάς μου να τους δω. Τους έβλεπα, ήταν άλλος με αμυγδαλίτιδα, άλλος με βρογχίτιδα και τους έγραφα τη συνταγή. Σε λίγο ερχόντουσαν πάλι πίσω, μου χτυπούσαν την πόρτα φέρνοντάς μου πίσω τη συνταγή και με παρακαλούσαν να τους γράψω κανένα πιο φθηνό φάρμακο, γιατί δεν είχαν να το πληρώσουν. Κι εγώ προσπαθούσα να βρω ένα πιο φθηνό φάρμακο να τους γράψω. Αυτή ήταν η κατάσταση προτού ο Ανδρέας Παπανδρέου αναγγείλει στον προεκλογικό του αγώνα την ίδρυση του Εθνικού Συστήματος Υγείας για δωρεάν υγεία σε όλο τον ελληνικό λαό, γιατί αυτό είναι κοινωνικό αγαθό και το δικαιούται ο ελληνικός λαός.

Πραγματικά με αιχμή του δόρατος και ναυαρχίδα το ΕΣΥ δώσαμε τη μάχη, κερδίσαμε τις εκλογές και έπρεπε να βρεθούν τα λεφτά για να γίνει το ΕΣΥ. Τότε, ήταν Υπουργός Οικονομικών -θεός σχωρέστον, όπως λέμε!- ο Δημήτρης Τσοβόλας. Με φωνάζει ο Παπανδρέου -αυτά τα λέει ο Δημήτρης Τσοβόλας, γιατί είχαμε φιλικές σχέσεις- και μου λέει «βρες λεφτά να κάνουμε το ΕΣΥ». Ποιους να πιάσω; Να πιάσω τη μικρομεσαία τάξη -αυτούς θέλαμε να τους στηρίξουμε- που αν τους αρμέγαμε, θα μας «έτρωγαν»; Να πιάσω τους φτωχούς, τους αγρότες, τους εργαζόμενους; Κάθισα, λέει, και σκέφτηκα. Και τι μου ήρθε στο μυαλό; Σκέφτηκα να δω τι έχουν πληρώσει και τι πληρώνουν τούτοι εδώ που έχουν τα πετρέλαια, οι επτά «αδερφές» εταιρείες πετρελαίων. Κοιτάζω, λοιπόν, και βλέπω, λέει, ότι δεν είχαν πληρώσει ποτέ ούτε μία δραχμή. Τους φωνάζω, λέει, τότε και τους λέω «κοιτάξτε, αφού έχετε τόσα χρόνια και δεν έχετε πληρώσει ποτέ τίποτα, θα φέρετε τα λεφτά, για να κάνουμε το ΕΣΥ». Από εκεί και πέρα, λέει, τους έβαλα και πλήρωσαν τα λεφτά και πραγματοποιήσαμε τον εθνικό πόθο, αυτόν του Εθνικού Συστήματος Υγείας. Έγιναν οι μονάδες στα χωριά, εξοπλίστηκαν τα κέντρα υγείας, υπήρξαν δωρεάν φάρμακα, ερχόταν ο κόσμος να γράψει φάρμακα και τους γράφαμε. Γράψτε τους, λέει, για να χορτάσουν, να μπουχτίσουν, γιατί είχαν πραγματικά στερηθεί το φάρμακό τους. Πραγματικά έτσι έχει η ιστορία.

Και μου έλεγε μετά: «Ήταν ποτέ δυνατόν μετά αυτές οι επτά “αδερφές” εταιρείες να με αφήσουν εμένα σε χλωρό κλαρί; Γι’ αυτό με πέταξαν έξω και έγινε αυτό που έγινε, το επέβαλαν». Για όσους γνωρίζετε και για όσους ξέρετε, είδατε την πορεία, δεν θέλω να επεκταθώ.

Το ΕΣΥ, λοιπόν, είναι μια κατάκτηση του ελληνικού λαού για δωρεάν υγεία, γιατί είναι κοινωνικό αγαθό και αυτό πρέπει να το διατηρήσουμε και να παλέψουμε, διότι απ’ ό,τι βλέπετε, εκφυλίζεται μέρα με τη μέρα.

Έχουμε δωρεάν υγεία, κύριε; Διερωτήθηκε κανένας αν μπορεί να πάει να θεραπευθεί κανείς, να κάνει μια επέμβαση στο ισχίο, να κάνει μια επέμβαση στο γόνατο; Αν πάει σε δημόσιο νοσοκομείο, θα του πουν να πάει μετά από δύο χρόνια. Πάει, λοιπόν, στα ιδιωτικά, «σκάει», δεν ξέρω τι «σκάει» και μέσα σε δύο μέρες πηγαίνει στο σπίτι του.

Γιατί, λοιπόν, να μην προσπαθήσει το κράτος να εφαρμόσει αυτά τα ιδιωτικοοικονομικά κριτήρια στο κάτω κάτω και για τον απλό Έλληνα που δεν έχει να τα δώσει; Ξέρω ανθρώπους που μου λένε «θέλω να κάνω το γόνατό μου, γιατί με πονάει, αλλά πού να βρω τέσσερα χιλιάρικα, γιατρέ;». Και προσθέτουν ότι αν πάνε στο δημόσιο, τους λένε να πάνε μετά από δύο ή τέσσερα χρόνια. Καταλαβαίνετε, λοιπόν, πού είναι η κατάσταση μας. Δεν έχουμε, λοιπόν, δωρεάν υγεία.

Και προσθετικά στο ότι δεν έχουμε δωρεάν υγεία, μπαίνουν τώρα και οι απογευματινές βάρδιες στα νοσοκομεία που θα πληρώνει ο κόσμος 50 ευρώ, δεν ξέρω πόσα, για να εξεταστεί από τους νοσοκομειακούς γιατρούς. Αυτό, λοιπόν, είναι το ΕΣΥ; Το ΕΣΥ πάει να αποψιλωθεί. Προσέξτε, ο δημοκρατικός κόσμος πρέπει να παλέψει, πρέπει να στηρίξουμε το ΕΣΥ και πρέπει να το ανανεώσουμε.

Ας έρθουμε, λοιπόν, στο παρόν νομοσχέδιο και στο τι προβλέπει. Προβλέπει να γίνουν μονάδες άμεσης φροντίδας για εγκεφαλικά επεισόδια. Κοιτάξτε, δεν ξέρω αν το πρόσεξε κανείς, αλλά λέει «μη αυτόνομη υγειονομική μονάδα…» -δεν θα είναι αυτόνομη η μονάδα που θα γίνει μέσα στα νοσοκομεία- «…που θα λειτουργεί στο πλαίσιο νευρολογικής ή παθολογικής κλινικής». Θα είναι, δηλαδή, ο παθολόγος ή ο νευρολόγος που θα αναλάβουν τη μονάδα. Δεν ξέρω αν τα λέω καλά. Μπορεί να πέφτω και έξω, αλλά έτσι είναι τα πράγματα. Και μετά προβλέπονται τόσοι και τόσοι λογοθεραπευτές, φυσιοθεραπευτές, κι άλλοι πολλοί.

Και για να πω και δυο κουβέντες ως γιατρός για τη νόσο, τα εγκεφαλικά επεισόδια είναι δύο κατηγοριών. Είναι αυτά που φράζει το αγγείο, βουλώνει το αγγείο και έχουμε ένα εγκεφαλικό επεισόδιο και είναι και αυτά που σπάει ένα αγγείο, χύνεται το αίμα και έχουμε το εγκεφαλικό επεισόδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δώστε μου, σας παρακαλώ, ένα λεπτό για να τελειώσω.

Επίσης, αυτά θέλουν άμεση διάγνωση, γιατί και η θεραπεία εξαρτάται από το τι είναι, αν έχει βουλώσει το αγγείο ή αν έχει σπάσει το αγγείο. Οπότε για να τα κάνουμε αυτά, πρέπει να υπάρχουν τα όργανα, που θα τα διαγνώσουν. Υπάρχει η πρακτική που ακολουθούμε εμείς οι παλαιοί γιατροί. Ξέραμε ότι όταν ένα εγκεφαλικό έρχεται αργά-αργά, μουδιάζει το χέρι, λέμε ότι είναι «εμβολικό» γιατί βούλωσε το αγγείο, ενώ αν πέσεις ξερός κάτω, λέμε ότι έσπασε το αγγείο. Όμως, τώρα με τα μηχανήματα, με αξονικούς τομογράφους, με μαγνητικούς τομογράφους, με αγγειογραφίες, κ.λπ., γίνεται άμεσα η διάγνωση και μπαίνει άμεσα η θεραπεία. Όσο πιο γρήγορα γίνει η θεραπεία που θέλουμε να ξεβουλώσουμε το αγγείο, τόσο καλύτερα. Θα δώσουμε αντιφλεγμονώδη αγωγή να διώξουμε τη φλεγμονή και επανέρχεται γρήγορα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, για το νομοσχέδιο να μιλήσουμε.

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Ναι, τελειώνω, κύριε Πρόεδρε, λέγοντας δύο πράγματα.

Δεν δώσαμε καθόλου έμφαση στην πρόληψη. Το πρώτο που έχουμε να κάνουμε, κύριοι, είναι η πρόληψη στα εγκεφαλικά επεισόδια και ύστερα η θεραπεία. Αυτό λέμε, ότι δηλαδή το προλαμβάνειν είναι καλύτερο του θεραπεύειν. Πρέπει, λοιπόν, σ’ αυτό να βοηθήσουμε, να καταλάβει ο κόσμος πως πρέπει να τα προλαμβάνει με τη δίαιτα, τη γυμναστική, το περπάτημα. Και, όντως, επειδή συνήθως οι αθηρωματικές πλάκες ξεκολλάνε από τις καρωτίδες και βουλώνουν, να κάνουμε έστω μία φορά τον χρόνο ένα σπινθηρογράφημα καρωτίδων.

Έχω πολλά να πω, αλλά δεν θέλω να καταχραστώ τον χρόνο.

Ευχαριστώ που με ακούσατε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παρασκευαΐδη.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κύριε Πρόεδρε, θα ήθελα να καταθέσω κάποιες πολύ μικρές νομοτεχνικές βελτιώσεις.

Ευχαριστώ.

(Στο σημείο αυτό ο Υπουργός Υγείας κ. Μιχαήλ Χρυσοχοΐδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 545

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υπουργό.

Καλείται τώρα στο Βήμα ο κ. Γεώργιος Στύλιος, Βουλευτής της Νέας Δημοκρατίας.

**ΓΕΩΡΓΙΟΣ ΣΤΥΛΙΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα συζητούμε ένα σημαντικό νομοσχέδιο, ένα νομοσχέδιο που αφορά χιλιάδες ανθρώπινες ζωές. Τα στατιστικά στοιχεία το αποδεικνύουν. Τα ακούσαμε κατά τη διάρκεια της συζήτησης στην αρμόδια επιτροπή. Στην Ελλάδα κάθε χρόνο έχουμε πενήντα χιλιάδες περιστατικά εγκεφαλικών επεισοδίων, έντεκα χιλιάδες πεντακόσιοι συνάνθρωποί μας χάνουν τη ζωή τους και άλλοι δεκατέσσερις χιλιάδες οδηγούνται σε μόνιμες αναπηρίες. Είμαστε αντιμέτωποι με μια παγκόσμια πανδημία με πεντέμισι εκατομμύρια θύματα τον χρόνο, μία πανδημία που πλήττει και εμάς.

Συνεπώς έχουμε μπροστά μας ένα νομοσχέδιο που απαντά σε μια πραγματική ανάγκη, να σώσει ζωές. Όπως αναγνώρισαν όλοι οι επιστημονικοί φορείς που προσκλήθηκαν στην αρμόδια επιτροπή, το κάνει. Δημιουργεί ένα πλέγμα μονάδων αυξημένης φροντίδας αποκλειστικά για ασθενείς με εγκεφαλικά. Δεκαεννέα νέες μονάδες θα παρέχουν άμεσα θεραπεία και υποστήριξη στους ασθενείς, γι’ αυτό και στελεχώνονται από εξειδικευμένες ομάδες ιατρικού και νοσηλευτικού προσωπικού, επιστήμονες κατάλληλους για τη φροντίδα των ασθενών, όπως εξειδικευμένες είναι και οι διεπιστημονικές ομάδες που θα αναλάβουν στη συνέχεια την αποκατάστασή τους.

Κυρίες και κύριοι συνάδελφοι, σε έναν τομέα όπως η υγεία δεν υπάρχει περιθώριο για αποσπασματικές δράσεις ή για πρόσκαιρες λύσεις. Το σχέδιό μας μιλάει για ένα νέο ΕΣΥ με όλες τις αναγκαίες τομές που χρειάζονται.

Κύριε Υπουργέ, σ’ αυτή την προσπάθεια οφείλουμε να λάβουμε υπ’ όψιν τη διεθνή εμπειρία και πρακτική, να αξιοποιήσουμε επιτυχημένα μοντέλα και λύσεις. Στο νομοσχέδιο που έχουμε μπροστά μας ορίζεται επακριβώς, πρώτον, το ελάχιστο ιατρικό και νοσηλευτικό προσωπικό που απαιτείται σε μία ΜΑΦ, δεύτερον, οι ειδικότητες που χρειάζονται και, τρίτον, ο τρόπος στελέχωσής τους έτσι ώστε να καταστούν άμεσα λειτουργικές.

Είναι σημαντικό πως η επιλογή των νοσοκομείων έγινε με βάση τις υποδομές, τον εξοπλισμό, το προσωπικό που ήδη διαθέτουμε. Σημαντικό είναι και κάτι άλλο. Στις προσλήψεις ιατρικού και νοσηλευτικού προσωπικού που προγραμματίζονται, υπάρχει σαφής πρόβλεψη για τις ΜΑΦ. Αυτό είναι απόδειξη πως αυτή η Κυβέρνηση εργάζεται σε όλους τους τομείς με σχέδιο πριν και μετά την ψήφιση ενός νομοσχεδίου.

Κυρίες και κύριοι, αυτό το νομοσχέδιο αποτελεί παρέμβαση-πιλότο για το νέο ΕΣΥ. Η δέσμευση του Πρωθυπουργού για ένα ταχύτερο, αποτελεσματικότερο και πιο ανθρώπινο σύστημα υγείας γίνεται σταδιακά πράξη. Για να το πετύχουμε, βασιζόμαστε στην καλύτερη οργάνωση και αξιοποίηση των πόρων που διαθέτουμε. Βασιζόμαστε στους ανθρώπους που στελεχώνουν το Εθνικό Σύστημα Υγείας, το ιατρικό και νοσηλευτικό προσωπικό που με επαγγελματισμό και αυταπάρνηση υπηρετούν τον συνάνθρωπό τους και τους ευχαριστούμε για όσα προσφέρουν.

Γι’ αυτό, κύριε Υπουργέ, αξίζει να εξετάσετε και τα κίνητρα που θα δώσετε σε αυτούς τους επιστήμονες, κίνητρα εξέλιξης οικονομικής, επιστημονικής και επαγγελματικής.

Σίγουρα υπάρχουν πολλά που μπορούν να γίνουν και που πρέπει να γίνουν. Υπάρχει όμως και θέληση να παρέχουμε καλύτερες υπηρεσίες υγείας στους πολίτες. Το χρωστάμε στην πατρίδα, στους γονείς μας και τα παιδιά μας.

Κάθε νέα πρωτοβουλία, όπως και αυτή που συζητάμε σήμερα, μπορεί αργότερα να χρειαστεί συμπληρώσεις και εξειδικεύσεις. Τα αρμόδια Υπουργεία θα προχωρήσουν σε αυτές. Οι πραγματικές ανάγκες, όμως, είναι αυτές που θα καθορίσουν τη μορφή που θα έχει αυτό το δίκτυο ΜΑΦ.

Κυρίες και κύριοι συνάδελφοι, με την παρέμβασή μας εκτιμάται πως θα μειώσουμε τη θνησιμότητα των ασθενών με εγκεφαλικό κατά 5% και τις αναπηρίες κατά 17%, διότι πίσω από τους αριθμούς κρύβονται ζωές. Ένας στους τέσσερις άνω των είκοσι πέντε ετών κινδυνεύει, οι κοντινοί μας άνθρωποι δηλαδή, εμείς οι ίδιοι.

Θετικές πρωτοβουλίες για τη δημόσια υγεία, όπως είναι το συγκεκριμένο νομοσχέδιο, πρέπει να στηρίζονται από όλους και οφείλουμε να το κάνουμε.

Και εσείς, κύριοι της Αντιπολίτευσης, οφείλετε να δείξετε υπευθυνότητα, να καταθέσετε τις προτάσεις σας και όχι να κάνετε στείρα κριτική. Η ελληνική κοινωνία είναι εκεί έξω και περιμένει από εσάς. Θέλει συναίνεση και σύνθεση.

Τώρα, λοιπόν, δημιουργούμε το πλαίσιο, ένα κέλυφος που σταδιακά θα συμπληρώνεται. Ναι, θέλουμε περισσότερα νοσοκομεία με μονάδες ΜΑΦ σε όλη τη χώρα. Όσο η οικονομία μας θα βελτιώνεται, αυτό το δίκτυο θα ενισχύεται, θα μεγαλώνει, θα γίνεται καλύτερο. Υπάρχουν νέες τεχνολογίες που μπορούμε να αξιοποιήσουμε για να κάνουμε ουσιαστικές αλλαγές προς το καλύτερο. Μπορούμε ενισχύοντας το ΕΣΥ να παρέχουμε άριστες υπηρεσίες υγείας στους πολίτες και τους επισκέπτες μας. Μπορούμε να καταστήσουμε την Ελλάδα ένα διεθνές κέντρο-προορισμό ιατρικών υπηρεσιών, αλλά αυτό βέβαια είναι ένας μακροπρόθεσμος στόχος.

Σήμερα, λοιπόν, κάνουμε την αρχή. Δίνουμε μια απάντηση σε μια πραγματική ανάγκη. Δίνουμε δεύτερη ευκαιρία σε δεκάδες χιλιάδες ασθενείς. Δίνουμε ελπίδα.

Σας καλώ, λοιπόν, να υπερψηφίσετε το συγκεκριμένο νομοσχέδιο, να προχωρήσουμε όλοι μαζί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στύλιο, ειδικά για την τήρηση του χρόνου.

Καλείται στο Βήμα η κ. Αθηνά Λινού, Βουλευτής του ΣΥΡΙΖΑ.

Θα ακολουθήσουν ο κ. Διαμαντής Γκολιδάκης, ο κ. Ανδρέας Παναγιωτόπουλος, η κ. Αγγελική Δεληκάρη και η κ. Ελένη Βουτσινά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζήτησα κι εγώ τον λόγο, κύριε Πρόεδρε. Με είδατε. Θα ήθελα να μιλήσω μετά την κ. Λινού.

**ΠΡΟΕΔΡΕΥΩΝ (Βασίλειος Βιλιάρδος):** Δεν σας προσπέρασα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν πειράζει.

**ΠΡΟΕΔΡΕΥΩΝ (Βασίλειος Βιλιάρδος):** Μετά την κ. Λινού θα μιλήσετε.

Ευχαριστώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κι εγώ θα ήθελα τον λόγο για μία παρέμβαση, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Έχετε κάνει ήδη μία παρέμβαση.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τρεις δεν δικαιούμαι; Μία ακόμα θέλω.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, μετά.

Ορίστε, κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι Υπουργοί, συζητάμε σήμερα ίσως για ένα από τα σοβαρότερα νοσήματα που μας απασχολούν, στον δυτικό κόσμο βέβαια. Μιλάμε, βέβαια, για τα αγγειακά εγκεφαλικά επεισόδια.

Θέλω απλώς λόγω της προηγούμενης ιδιότητάς μου στην Ιατρική Σχολή να επισημάνω, επειδή πολλοί το ανέφεραν, ότι τα αγγειακά εγκεφαλικά επεισόδια δεν είναι η δεύτερη αιτία θανάτου πουθενά στον κόσμο. Στην Ελλάδα είναι τρίτη ή τέταρτη. Θα καταθέσω και τα στοιχεία της Ελληνικής Στατιστικής Υπηρεσίας για τα τελευταία πέντε χρόνια που υπάρχουν στοιχεία, όπου καταγράφονται κυμαινόμενα ποσοστά, άλλοτε είναι τρίτη και άλλοτε τέταρτη. Μπλέκουμε τα καρδιαγγειακά επεισόδια, που περιλαμβάνουν και την καρδιά και τα εγκεφαλικά και γι’ αυτό λέμε ότι είναι πρώτη ή δεύτερη αιτία θανάτου. Πρώτη είναι τα καρδιακά επεισόδια, δεύτεροι είναι οι καρκίνοι, τρίτη είναι ανάλογα με τη χρονιά είτε οι αναπνευστικές αιτίες θανάτου είτε τα εγκεφαλικά επεισόδια. Παρά ταύτα τα προβλήματα υγείας που δημιουργούν είναι σημαντικά και πρέπει να πω ότι ως γιατρός δημόσιας υγείας -επιδημιολόγος χαίρομαι ιδιαίτερα που συζητάμε κάποια μορφή θεραπείας ή κάποια μορφή αντιμετώπισης αυτού του προβλήματος.

Θα ήθελα, όμως, να επισημάνω ότι σχέδια δράσης από την Ευρωπαϊκή Ένωση τα οποία καλύπτουν όλη την γκάμα του νοσήματος, υπάρχουν. Το πρώτο έγινε το 1995. Με άλλα λόγια είμαστε πίσω περίπου τριάντα χρόνια.

Είναι μια νόσος -και πρέπει να το συνειδητοποιήσουμε αυτό- μακροχρόνιας πορείας, η οποία αντιμετωπίζεται σε τρία στάδια: Από την ώρα που γεννιέται ο άνθρωπος μέχρι να αναπτύξει το πρώτο σύμπτωμα του εγκεφαλικού, πρέπει να έχουμε συνείδηση ότι χρειαζόμαστε προληπτικά μέτρα. Ακολουθεί η άμεση, έγκαιρη θεραπεία, πράγμα το οποίο προσπαθεί να αντιμετωπίσει αυτό το νομοσχέδιο. Και, τέλος, βέβαια η αποκατάσταση. Για το πρώτο και το τελευταίο δεν βλέπω τίποτα στο νομοσχέδιο. Θα καταθέσω τα προγράμματα, που υπάρχουν και από πλευράς της Ευρωπαϊκής Ένωσης και από άλλους επιστημονικούς οργανισμούς, που καθορίζουν ακριβώς ποια είναι τα στάδια των παρεμβάσεων στα τρία αυτά επίπεδα.

Θέλω να θυμίσω ότι το CDC, δηλαδή ο αμερικανικός ΕΟΔΥ, σε συμφωνία με τον Παγκόσμιο Οργανισμό Υγείας, μιλάνε για δυνατότητα πρόληψης του 80% των αγγειακών εγκεφαλικών επεισοδίων. Δηλαδή αν είχαμε εφαρμόσει σωστά όλα τα απαιτούμενα συστήματα πρόληψης, στη χώρα μας θα είχαμε δέκα χιλιάδες με δεκαπέντε χιλιάδες εγκεφαλικά επεισόδια, τα οποία θα μπορούσαμε να τα αντιμετωπίσουμε σε επίπεδο επείγουσας θεραπείας, πράγμα το οποίο δεν μπορούμε να κάνουμε τώρα με τα τριάντα ή σαράντα χιλιάδες, τα οποία μπορούμε δυνητικά να θεραπεύσουμε.

Γιατί δεν μπορούμε; Θα σας πω γιατί. Οι παρεμβάσεις που μπορούμε να κάνουμε στις πρώτες τρεις έως πέντε ώρες μετά την έναρξη του εγκεφαλικού επεισοδίου είναι είτε η θρομβεκτομή, που είναι η αναζητούμενη και η κύρια και η καλύτερη ίσως θεραπεία ή η θρομβόλυση.

Για να κάνουμε θρομβεκτομή, χρειαζόμαστε έμπειρο, ικανό, εκπαιδευμένο, παρεμβατικό νευροακτινολόγο. Τους έχουμε αυτούς; Από συζητήσεις που έκανα και με νευρολόγους και με ακτινολόγους και με νοσοκομεία, διαπίστωσα ότι κυμαίνονται από δύο έως πέντε στην Αττική και το μέγιστο δέκα, χωρίς απόδειξη της ικανότητάς τους, χωρίς δηλαδή κανονική ειδικότητα, σε όλη την Ελλάδα στο δημόσιο σύστημα. Με βάση τις οδηγίες της Γερμανίας για θρομβεκτομή χρειαζόμαστε σε κάθε κέντρο, τουλάχιστον, δύο εκπαιδευμένους και έμπειρους παρεμβατικούς νευροακτινολόγους. Στην καλύτερη, στην ιδανική περίπτωση, θα μπορούσαμε να έχουμε πέντε τέτοια κέντρα στην Ελλάδα. Μετά από τη θρομβεκτομή συστήνεται αρχικά να μπουν στην εντατική και μετά στη ΜΑΘ. Αυτό δεν μπορούμε να το κάνουμε. Το πολύ να το κάνουμε σε ένα δύο, νοσοκομεία της Αθήνας και πιθανόν -δεν ξέρω- σε ένα στη Θεσσαλονίκη.

Το δεύτερο που μπορούμε να κάνουμε είναι η θρομβόλυση. Σύμφωνα με καρδιολόγους, χρησιμοποιούν τη θρομβόλυση εδώ και είκοσι χρόνια. Οι καρδιολόγοι την αντικατέστησαν με άλλες δυνατότητες. Στο νευρολογικό ζητούμενο δεν υπάρχει άλλη δυνατότητα και πρέπει να κάνουμε θρομβόλυση. Για να κάνουμε, όμως, θρομβόλυση, χρειαζόμαστε έμπειρους ακτινολόγους και τεχνολόγους επί επτά ημέρες και σε εικοσιτετράωρη βάση. Σε ποιο κέντρο θα το έχουμε αυτό; Τι συμβαίνει στην Αθήνα;

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** …(Δεν ακούστηκε)

**ΑΘΗΝΑ ΛΙΝΟΥ:** Θρομβεκτομή. Αυτό εννοώ.

**ΠΑΥΛΟΣ ΠΟΛΑΚΗΣ:** Περιοχική θρομβόλυση εννοεί, κύριε Υπουργέ. Δεν εννοεί τη θρομβόληση από την περιφερική φλέβα που ένας εκπαιδευμένος νευρολόγος, παθολόγος…

**ΑΘΗΝΑ ΛΙΝΟΥ:** Εντάξει, το κάνει. Ποιος, όμως, θα το διαγνώσει;

Κύριε συνάδελφε, κύριε Πολάκη, κύριε Υπουργέ, μπορεί να μπορέσουμε να το κάνουμε με έναν έμπειρο καρδιολόγο ή έναν έμπειρο παθολόγο. Ποιος, όμως, θα το διαγνώσει; Έχουμε αξονικούς τομογράφους, που λειτουργούν στη ΜΑΘ είκοσι τέσσερις ώρες το εικοσιτετράωρο;

Θα αναφερθώ σε κάτι ακόμα. Προτείνετε -τουλάχιστον πριν προστεθεί το νοσοκομείο στον Πειραιά- πέντε μονάδες στην Αττική με τουλάχιστον έξι κρεβάτια. Ξέρετε πόσους ασθενείς μπορούν να αντιμετωπίσουν; Δύο χιλιάδες, το μέγιστο, τον χρόνο. Θα καταθέσω και τον υπολογισμό. Πόσα περιστατικά έχουμε, που θα χρειαστούν θρομβόλυση μέσα σε έναν χρόνο στην Αττική, ακόμη και με τους μετριοπαθέστερους υπολογισμούς πληθυσμού; Θα έχουμε δέκα χιλιάδες τον χρόνο. Επομένως στην Αττική, με τις καλύτερες συνθήκες, με πολλές μονάδες, θα μπορούμε να καλύψουμε το ένα πέμπτο των αναγκών και στην υπόλοιπη Ελλάδα λιγότερο από το ένα εικοστό.

Αυτό το δημιούργημα είναι λανθασμένο, δεν προσφέρει τίποτα, εκτός και αν ξεκινήσετε άμεσα και δημιουργήσετε μονάδες πρόληψης, αν δεν ξεκινήσετε με λύση του προβλήματος εκ των ενόντων -αυτό κάνετε-, αλλά με πολύ βαθιά ανάλυση του προβλήματος, πολλές μελέτες, έντιμες μελέτες και των αναγκών και της κοστολόγησης, ώστε να μπορέσουμε για αρχή να το χρησιμοποιήσουμε τουλάχιστον πιλοτικά σε δύο, τρία κέντρα. Μετά από πέντε χρόνια με πολύ μεγάλη χρηματοδότηση μπορεί να καταφέρουμε να το καλύψουμε.

Ευχαριστώ πολύ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Έχει ζητήσει τον λόγο για μία παρέμβαση η Πρόεδρος της Πλεύσης Ελευθερίας.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υπουργέ, σας είπα ότι θα μιλήσω και για το νομοσχέδιο. Πήρα την πρωτολογία μου για να φέρω στη Βουλή τα βιώματα και το δράμα, την τραγωδία, τα εγκλήματα που υφίστανται οι Παλαιστίνιοι και ειδικά στον τομέα της υγείας και ειδικά στην αποστέρηση πρόσβασης σε φροντίδα υγείας, σε νοσοκομειακή περίθαλψη. Το έκανα με την παρουσία του Παλαιστίνιου πρέσβεως, που τον προσκάλεσε η Πλεύση Ελευθερίας μέσα στη Βουλή ως απάντηση και στην απαράδεκτη ενέργεια της ηγεσίας του Κοινοβουλίου να φωτίσει το Κοινοβούλιο με τη σημαία του Ισραήλ, την ώρα που το κράτος αυτό διαπράττει διεθνή εγκλήματα σε βάρος του παλαιστινιακού λαού.

Ωστόσο δεν θα μπορούσα να μην τοποθετηθώ για το νομοσχέδιο που φέρνετε και το οποίο η Πλεύση Ελευθερίας δήλωσε, χωρίς να υπάρξει μάλιστα οποιαδήποτε προηγούμενη δική σας πρωτοβουλία προς εμάς για ενημέρωση, αλλά επειδή, πραγματικά, πιστεύουμε ότι χρειάζονται πρωτοβουλίες μεταρρυθμιστικές, ουσιαστικές μεταρρυθμιστικές, στον τομέα της υγείας, ότι θα το ψηφίσει. Δήλωσε ότι ψηφίζουμε δηλαδή «ναι» σε αυτή την πρωτοβουλία, που τη θεωρούμε σαφέστατα προς τη σωστή κατεύθυνση, στην εντελώς διαφορετική κατεύθυνση από το πρώτο νομοσχέδιο που φέρατε. Με εκείνο ουσιαστικά αναθέσατε τη μεταφορά ασθενών και την οδήγηση των ασθενοφόρων του ΕΚΑΒ σε πυροσβέστες, στρατιωτικούς και δημοτικούς υπαλλήλους. Τέτοια νομοσχέδια δεν θα τα ψηφίζουμε, θα τα καταγγέλλουμε.

Νομοσχέδια όπως το σημερινό όμως θα τα στηρίζουμε, χωρίς να τα καλλωπίζουμε. Οι άνθρωποι της δημόσιας υγείας, οι γιατροί, οι νοσηλευτές, το βοηθητικό προσωπικό, οι φυσιοθεραπευτές, οι εργοθεραπευτές, οι λογοθεραπευτές, οι καθαριστές -γιατί οι μονάδες υγείας είναι ομάδες ανθρώπων, κρίκων μιας αλυσίδας- οι άνθρωποι αυτοί στη χώρα μας δοκιμάζονται πάρα πολύ σκληρά. Προσφέρουν, όχι τις υπηρεσίες τους, όχι τις γνώσεις και τις δεξιότητες και τις ικανότητές τους, προσφέρουν την ψυχή τους, τη ζωή τους, για τον συνάνθρωπο. Γιατί δίνουν αξία σε αυτό που κι εμείς δίνουμε πρωταρχική αξία, στην ανθρώπινη ζωή.

Θα πρέπει, κύριε Υπουργέ, τέτοιες πρωτοβουλίες, όπως το σχέδιο νόμου αυτό, να συνοδεύονται από ουσιαστική στήριξη των ανθρώπων της δημόσιας υγείας, για να μην δοκιμάζονται τα όρια της ύπαρξής τους από τις υπερωρίες και τις εφημερίες, για να μην τίθενται σε υπαρξιακά διλήμματα για την παραμονή τους ή όχι στο Εθνικό Σύστημα Υγείας και για να μην αισθάνονται αυτό το διαδεδομένο δυστυχώς συναίσθημα που επικρατεί σε πάρα πολλούς ανθρώπους στη δημόσια υγεία, το αίσθημα μιας ματαίωσης των προσπαθειών, επειδή είναι τεράστιες οι ελλείψεις σε οικονομική στήριξη, σε υλικοτεχνική υποδομή, σε ιατροφαρμακευτική ενίσχυση, σε μηχανήματα κ.λπ..

Πριν ένα χρόνο από σήμερα είχα μια παρατεταμένη επί τρεις εβδομάδες βιωματική εμπειρία της δημόσιας υγείας στο Νοσοκομείο «Σωτηρία», στην πνευμονολογική πανεπιστημιακή κλινική, και στο Νοσοκομείο «ΓΕΩΡΓΙΟΣ ΓΕΝΝΗΜΑΤΑΣ» κατά τη διάρκεια της νοσηλείας του πατέρα μου, του Νίκου Κωνσταντόπουλου, και είχα, μέσα από αυτή την εμπειρία στη μονάδα εντατικής θεραπείας, την ευκαιρία να δω από κοντά αυτό το οποίο γνωρίζουμε, και αφηγηματικά και από την εμπειρία μας την κοινωνική, δηλαδή το δόσιμο ψυχής των ανθρώπων της δημόσιας υγείας.

Αυτούς τους ανθρώπους οφείλετε να τους ενισχύσετε και να τους προστατεύσετε πολλαπλά, οφείλετε να τους αναγνωρίσετε γι’ αυτό που κάνουν και σας προσκαλώ να το κάνετε με τις επόμενες πρωτοβουλίες σας. Οφείλετε να τους ακούσετε. Πιστεύω ότι αυτό σας το νομοσχέδιο είναι η αντανάκλαση ενός μακροχρόνιου αιτήματος για τη δημιουργία τέτοιων μονάδων. Χαίρομαι που ένας εξαιρετικός, λαμπρός επιστήμονας, ειδικός στον συγκεκριμένο τομέα, ο Νίκος Πτώχης, είναι εξ αυτών που έχουν συμβάλει στη διαμόρφωση αυτών των διατάξεων.

Η δική μας λοιπόν στήριξη να θεωρείται δεδομένη σε τέτοιες πρωτοβουλίες, αλλά να μην θεωρείται εν λευκώ ή στιγμιαία. Εμείς, κύριε Υπουργέ, θα σας ζητήσουμε λογοδοσία για την ταχεία δημιουργία αυτών των μονάδων του εθνικού δικτύου.

Θα σας ζητήσουμε και σας προσκαλώ να πραγματοποιήσετε ενημέρωση και στην Επιτροπή Κοινωνικών Υποθέσεων για το πώς θα προχωρήσει η υλοποίηση του νομοσχεδίου, γιατί είναι μια φιλόδοξη πρωτοβουλία, που δεν πρέπει να μείνει στα χαρτιά και έχουμε δει τέτοιες πρωτοβουλίες να μένουν στα χαρτιά.

Θα σας ζητήσουμε λογοδοσία για όλα εκείνα στα οποία αναφέρθηκε η εισηγήτριά μας, η Τζώρτζια Κεφαλά, που έχει μια ειδική ευαισθησία στην ταχεία επέμβαση λόγω και της προσωπικής της εμπειρίας με απώλεια ενός νέου ανθρώπου από τη μη ταχεία επέμβαση.

Θα σας ζητήσουμε να επεκτείνετε τις διατάξεις και τις εφαρμοστικές προβλέψεις, ώστε να μην μείνουν τόσο περιορισμένες οι φιλοδοξίες του νομοσχεδίου, όπως περιέγραψε ο Κοινοβουλευτικός μας Εκπρόσωπος κ. Καζαμίας. Να σώσουμε ανθρώπινες ζωές. Και μία ανθρώπινη ζωή να έσωζε το νομοσχέδιο, θα το ψηφίζαμε. Αλλά να σώσουμε ακόμα περισσότερες.

Κύριε Υπουργέ, η Πλεύση Ελευθερίας θα είναι πάντοτε στο πλευρό των ανθρώπων της υγείας, θα είναι πάντοτε στο πλευρό των ασθενών και θα είναι πάντοτε υποστηρικτική σε τέτοιου είδους πρωτοβουλίες, αλλά και κριτική και απαιτητική για την υλοποίηση, τη συνέχιση και την ενίσχυσή τους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Καλείται στο Βήμα ο κ. Διαμαντής Γκολιδάκης, Βουλευτής της Νέας Δημοκρατίας, για επτά λεπτά.

**ΔΙΑΜΑΝΤΗΣ ΓΚΟΛΙΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα για ένα θέμα που βρίσκεται πολύ ψηλά στην ατζέντα της Κυβέρνησης και του Πρωθυπουργού Κυριάκου Μητσοτάκη. Είναι ένα ζήτημα που τα τελευταία τέσσερα χρόνια αντιμετωπίστηκε με τη δέουσα σοβαρότητα που του αρμόζει και σε αυτή τη φιλοσοφία, και με ακόμη μεγαλύτερο ζήλο, συνεχίζει να αντιμετωπίζεται από το Υπουργείο Υγείας και δεν είναι άλλο από την αναμόρφωση της δημόσιας υγείας στην χώρα μας. Την εκφράζω πρώτα ως γιατρός, βλέποντας από την καθημερινότητά μου και την επαφή με τους ασθενείς μου την προσπάθεια και την πρόοδο των τελευταίων ετών. Αρχικά είναι ξεκάθαρο πως προτεραιότητα της Κυβέρνησης είναι η προστασία της ανθρώπινης ζωής και αυτό είναι αδιαπραγμάτευτο και έχει αποδειχθεί έμπρακτα σε όλες τις κρίσεις που έχουμε βιώσει και στο πρόσφατο παρελθόν.

Τώρα, επειδή άκουσα προηγουμένως για τις αιτίες θανάτου, και ως γιατρός και μάλιστα καρδιολόγος να πω ότι το καρδιαγγειακό σύστημα αντιμετωπίζεται ως ολότητα από τον Παγκόσμιο Οργανισμό Υγείας. Βέβαια εδώ μπορεί να γίνει ένας σαφής διαχωρισμός. Δεν θα μπω πολύ στα ιατρικά και να μην μας κουράσω όλους. Απλά να πω εδώ ότι συνεχίζουν και αποτελούν οι θάνατοι από το καρδιαγγειακό σύστημα την πρώτη αιτία θανάτου παγκοσμίως και στη χώρα μας. Από εκεί και έπειτα υπάρχει μια σκληρή συσχέτιση και συνάφεια μεταξύ των αγγειακών εγκεφαλικών επεισοδίων με την καρδιά. Παραδείγματος χάριν, η κολπική μαρμαρυγή, με την οποία δέκα φορές περισσότερες πιθανότητες έχει να πάθει ένας ασθενής που έχει την νόσο της κολπικής μαρμαρυγής, που είναι καρδιολογική νόσος, ένα ισχαιμικό αγγειακό εγκεφαλικό επεισόδιο.

Πάντως αναγνωρίζεται από το σύνολο των κατευθυντήριων οδηγιών παγκοσμίως και των ερευνών ότι η νοσηλεία σε μονάδες εγκεφαλικών συνδέεται με μεγαλύτερη πιθανότητα επιβίωσης.

Οπότε οι μελέτες μιλάνε για αύξηση της μέσης επιβίωσης κατά ένα χρόνο και παραπάνω, μειωμένη συχνότητα και διάρκεια νοσηλείας, αλλά και αυξημένη λειτουργική ανεξαρτησία, που είναι πολύ σημαντικό. Όπως έχουν δείξει οι έρευνες, στους ασθενείς που νοσηλεύονται σε τέτοιες εξειδικευμένες μονάδες γίνεται πληρέστερος διαγνωστικός έλεγχος και πιο αποτελεσματική, προφανώς, θεραπεία κατά την οξεία φάση του περιστατικού. Οι ασθενείς έχουν πρόσβαση, λοιπόν, σε σύγχρονες θεραπείες επαναιμάτωσης, όπως είναι η ενδοφλέβια θρομβόλυση, που έχει αποδειχθεί ότι μειώνει την υπολειμματική αναπηρία, κατά ένα μεγάλο ποσοστό, των ασθενών και η μηχανική θρομβεκτομή. Είναι δύο διαφορετικά πράγματα, θεραπευτικές προσεγγίσεις που μειώνουν την υπολειμματική αναπηρία σε μεγαλύτερο ποσοστό.

Η επιλογή, λοιπόν, δεν έγινε τυχαία και το σκεπτικό ήταν να οριστούν μονάδες και νοσοκομεία, που μπορούν να λειτουργήσουν και να διαχειριστούν τα αγγειακά εγκεφαλικά επεισόδια το συντομότερο δυνατό. Για να γίνει, λοιπόν, αυτό, δημιουργείται το πρώτο εθνικό δίκτυο των δεκαεννιά πλέον νοσοκομείων, έγινε επικοινωνία με τις διοικήσεις των νοσοκομείων αυτών, μελετήθηκαν οι προδιαγραφές των κτηρίων, εντοπίστηκαν οι κατάλληλοι χώροι, ώστε να φιλοξενηθούν μονάδες αυξημένης φροντίδας, αξιολογήθηκε η επάρκεια σε ιατρικό και νοσηλευτικό προσωπικό και εκτιμήθηκαν προσθήκες που χρειάζονται, αλλά και προφανώς και οι ανάγκες σε υποδομές και ιατροτεχνολογικό εξοπλισμό.

Επομένως, το νομοσχέδιο στοχεύει στη βελτιστοποίηση της πρόληψης θεραπείας και φροντίδας των ασθενών με αγγειακά εγκεφαλικά επεισόδια και την άμεση αντιμετώπιση περιστατικών ασθενών που βρίσκονται σε οξεία φάση. Εδώ να πω ότι η πρόληψη, προφανώς και είναι το νούμερο ένα στο οποίο πρέπει να προσβλέπουμε, αλλά δυστυχώς και λόγω κληρονομικών παραγόντων, δεν μπορεί να προλάβει όλα τα περιστατικά. Επομένως, δεν μπορούμε να αφήνουμε ούτε έναν ασθενή χωρίς να τον αντιμετωπίζουμε με τις τελειότερες μεθόδους που έχουμε ιατρικά στη φαρέτρα μας, στα χέρια μας.

Το νομοσχέδιο στοχεύει, επίσης, στην αύξηση της λειτουργικής ανεξαρτησίας και την αποφυγή σημαντικού βαθμού υπολειμματικής αναπηρίας, με εφαρμογή κάθε σύγχρονης θεραπευτικής προσέγγισης, τη μείωση των ποσοστών θνητότητας και την ελάττωση της διάρκειας νοσηλείας, στη μείωση υπολειμματικής αναπηρίας, θανάτου και του πόνου για τους αμέτρητους ασθενείς, αλλά και τους συγγενείς τους οι οποίοι, επίσης, ταλαιπωρούνται.

Προσδοκούμε, λοιπόν, σε λιγότερους θανάτους από εγκεφαλικά ετησίως, λιγότερους ασθενείς με υπολειμματική λειτουργική αναπηρία, που είναι πολύ σημαντικό και λιγότερες νοσηλείες ασθενών σε κέντρα αποκατάστασης. Σημειωτέον εδώ, κύριε Υπουργέ, γνωρίζοντας την αυξημένη ευαισθησία σας, χρειάζεται περαιτέρω ενίσχυση στα δημόσια κέντρα αποκατάστασης και ειδικά στη βόρεια Ελλάδα, στη Θεσσαλονίκη μας, όπου εκεί χρειαζόμαστε να ενισχύσουμε τα δημόσια κέντρα αποκατάστασης και να δημιουργηθεί ένα καινούργιο εκεί.

Επίσης, προσδοκούμε στη βελτίωση του συνόλου της διαχείρισης των ασθενών με εγκεφαλικό από το προνοσοκομειακό στάδιο μέχρι την επανένταξή τους στην κοινωνία. Προφανώς, θα συζητήσουμε και για την περαιτέρω ενίσχυση του ΕΚΑΒ. Η έγκαιρη άφιξη του ασθενούς στις μονάδες αυξημένης φροντίδας παίζει πολύ σημαντικό ρόλο. Ο χρόνος είναι χρήμα εδώ και κέρδος μεγάλο. Επίσης, είναι σημαντική η περαιτέρωανάπτυξη του εθνικού δικτύου, με αύξηση των κέντρων θρομβεκτομής και η ενημέρωση του κοινού για την έγκαιρη χρήση των καινοτόμων υπηρεσιών υγείας. Μιλάμε για εν γένει αναδιαμόρφωση, λοιπόν, της θεραπείας των αγγειακών εγκεφαλικών επεισοδίων στην Ελλάδα και ενίσχυση της συνολικής ευημερίας του πληθυσμού.

Σε αντίθεση με κάποιους από την Αντιπολίτευση, που μιλούν για πρόσθετες προσλήψεις αδιακρίτως, εμείς εφαρμόζουμε μια συνετή, δίκαιη και αποτελεσματική, κατά τη γνώμη μας, πολιτική προσλήψεων στο δημόσιο που δεν επιβαρύνει τα δημόσια οικονομικά και ταυτόχρονα, καλύπτει σημαντικά κενά στους πιο κρίσιμους κλάδους που επηρεάζουν την καθημερινότητα των πολιτών. Υπάρχει πλάνο και σχέδιο να προσληφθούν σε αυτές μονάδες νευρολόγοι, νευροακτινολόγοι επεμβατικοί, καθώς και να συνδράμουν πανεπιστημιακοί από όλες τις ιατρικές σχολές της χώρας. Πρόβλεψη υπάρχει για την πλήρωση των εκατόν ογδόντα κενών θέσεων του νοσηλευτικού προσωπικού που απαιτούνται για την εικοσιτετράωρη λειτουργία των ΜΑΦ.

Με αφορμή τη συζήτηση για τα γενικότερα κενά στο ΕΣΥ, να πούμε ότι η Κυβέρνηση πρόσφατα ενέκρινε την πρόσληψη τεσσάρων χιλιάδων ατόμων νοσηλευτικού προσωπικού. Πρόσφατα ανακοινώθηκαν τα προσωρινά αποτελέσματα για τις δύο χιλιάδες θέσεις ΤΕ, ενώ αναμένονται και τα αποτελέσματα για τις υπόλοιπες δύο χιλιάδες ΔΕ. Έχουν προκηρυχθεί θέσεις γιατρών -να μην κουράζουμε με τα νούμερα- προσωπικό για τα κέντρα υγείας και το ΕΚΑΒ και για διάφορους κλάδους και ειδικότητες.

Επομένως, κυρίες και κύριοι συνάδελφοι, αυτό που αναμένεται, είναι να ενισχυθούν τα νοσοκομεία, κάτι που θα συμβάλλει στην καλύτερη δυνατή στελέχωση και των μονάδων αυξημένης φροντίδας για τα εγκεφαλικά επεισόδια.

Σε κάθε περίπτωση, η Κυβέρνηση της Νέας Δημοκρατίας και το Υπουργείο Υγείας στηρίζει και αναγνωρίζει στην πράξη το έργο των γιατρών και των νοσηλευτών και όλων των υπόλοιπων ειδικοτήτων που συστήνουν την ομάδα του Εθνικού Συστήματος Υγείας, με την αναμόρφωση και του ειδικού μισθολογίου των γιατρών και όλα αυτά τα μέτρα τα οποία έχουμε πάρει -για την οικονομία του χρόνου δεν θα τα αναφέρω εδώ- και τα κίνητρα, ώστε να γίνει το ΕΣΥ ακόμη πιο ελκυστικό, γιατί αυτό προσδοκούμε.

Ας έχουμε κατά νου μας ότι αυτά έγιναν δίχως να κινδυνεύσει η δημοσιονομική σταθερότητα της χώρας, ενώ έχουν δοθεί δεκάδες εκατομμύρια για την αντιμετώπιση των επιπτώσεων της πανδημίας ενεργειακής και πληθωριστικής κρίσης και ασφαλώς και συνεχίζει να προσπαθεί η Κυβέρνηση για το καλύτερο για το συμφέρον του Έλληνα πολίτη. Άλλωστε η παροχή βελτιστοποιημένων υπηρεσιών σε όλους τους πολίτες αποτελεί και θα αποτελεί το μέτρο απέναντι στο οποίο θα κριθούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Θα κερδίσουμε το στοίχημα λοιπόν, για μια καλύτερη δημόσια υγεία για όλους. Η χώρα αποκτά ένα Εθνικό Σύστημα Υγείας αντάξιο των προσδοκιών των Ελλήνων πολιτών. Είναι αυτό το δημόσιο σύστημα υγείας, το οποίο μας αξίζει. Και εδώ να πω ότι η υγεία και η αναδιαμόρφωση και αναβάθμιση της δημόσιας υγείας πρέπει να μας ενώνει. Χρειαζόμαστε ένα σύστημα υγείας που να ανταποκρίνεται και θα ανταποκρίνεται πλήρως και αποτελεσματικά στις ανάγκες των πολιτών. Επομένως στον Έλληνα πολίτη και καταλήγοντας και κλείνω, αξίζει και πρέπει να αισθάνεται ασφαλής σε κάθε περιοχή της Ελλάδας.

Για όλους αυτούς τους λόγους, σας καλώ να στηρίξετε την προσπάθεια της Κυβέρνησης και να υπερψηφίσετε το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γκολιδάκη.

Έχει ζητήσει τον λόγο -τελευταία παρέμβαση παρακαλώ- ο Κοινοβουλευτικός Εκπρόσωπος της Νίκης, κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Με αφορμή την παρουσία του Υπουργού Υγείας εδώ, θα ήθελα να αναφερθώ σε μια ακόμη θλιβερή επίπτωση της κατάρρευσης, που παρουσιάζει τους τελευταίους μήνες το Εθνικό Σύστημα Υγείας. Θα αναφερθώ στη βαριά βιομηχανία του τόπου μας, τον τουρισμό.

Έχω μηνύματα από όλη την Ελλάδα, αλλά αυτά που μου έκαναν ιδιαίτερη εντύπωση ήταν από την πατρίδα μου τη Χαλκιδική, αλλά και την Κρήτη. Εκεί υπάρχουν σπουδαίοι άνθρωποι, που επένδυσαν πολλά στο τουριστικό προϊόν και έχουν κάνει πολύ καλές επενδύσεις, οι οποίες συμμετέχουν ακόμα σε διεθνή πρακτορεία και φέρνουν στη χώρα καλά τουριστικά πακέτα.

Χάριν αυτού, της εικόνας που παρουσιάζει η υγεία τους τελευταίους μήνες και πλέον, υπολείπεται. Δεν μπορούν να χτυπήσουν τιμές οι άνθρωποι στα διεθνή χρηματιστήρια του τουρισμού. Και αυτό είναι θλιβερό για μεν τη Χαλκιδική που ξέρω. Και μάλιστα δήμαρχοι που πρόσκεινται και στην κυβερνώσα παράταξη μάς έχουν πει ότι με πολύ μικρή προσπάθεια, δηλαδή αν γίνει ένας σταθμός ΕΚΑΒ με δύο - τρία ασθενοφόρα θα είχε αποφευχθεί το πρόβλημα.

Στα Νέα Φλογητά σε μία μέρα χάθηκε μια εγκυμονούσα μια τουρίστρια από τη Ρουμανία. Σε μια μέρα γιατί καθυστέρησε το ΕΚΑΒ. Είχε κάνει αποκόλληση πλακούντα η κοπέλα και πέθανε.

**ΠΡΟΕΔΡΕΥΩΝ (Βασίλειος Βιλιάρδος):** Με όλο τον σεβασμό, κύριε συνάδελφε, δεν γίνεται να μιλάτε κάθε που θυμάστε κάτι. Ή τα λέτε στην ομιλία σας ή στο τέλος.

Ευχαριστώ πολύ.

Επόμενος ομιλητής είναι ο κ. Ανδρέας Παναγιωτόπουλος, Βουλευτής του ΣΥΡΙΖΑ, για επτά λεπτά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ κύριε Πρόεδρε.

Να πω μπράβο στην κ. Κωνσταντοπούλου που με πρωτοβουλία τους έφεραν τον εκπρόσωπο της Παλαιστινιακής Αρχής, τον εδώ πρέσβη -δεν ξέρω τι είναι τέλος πάντων γιατί δεν το αναγνωρίζουμε- και εκφράσαμε όλη μας την αλληλεγγύη και την υποστήριξή μας ως εκπρόσωποι του Κοινοβουλίου εκ μέρους του ελληνικού λαού.

Και ευτυχώς που ήταν και ο κ. Χρυσοχοΐδης και έσωσε, τουλάχιστον, σε επίπεδο εμφάνισης την Κυβέρνηση, η οποία ήταν απούσα από την υποστήριξη του ψηφίσματος στον ΟΗΕ, της εκεχειρίας της ανθρωπιστικής και δεν έμεινε στους εκπροσώπους της Δεξιάς της γνήσιας, οι οποίοι προσπαθούσαν και προσπάθησαν νωρίτερα να επιχειρηματολογήσουν γιατί η Χαμάς, η Χαμάς, η Χαμάς κάτι έκανε και δικαιολογούνται οι Ισραηλινοί εγκληματίες σήμερα να σκοτώνουν τέσσερις χιλιάδες παιδιά, οχτώ χιλιάδες κόσμο, τις μισές γυναίκες, τον άμαχο πληθυσμό, να συνεχίζουν ακάθεκτοι και σε λίγο να τους βαρέσουμε και παλαμάκια, όπως μας το εξηγούν.

Να ξέρετε ότι η λογική αυτή είναι παλιά και οδηγεί πού; Στους αντάρτες, στο ότι «αν δεν έκαναν τίποτα στην Ελλάδα, δεν μας πείραζαν οι Γερμανοί, καλοί ήταν». Αλλά τους αντάρτες τους έγραψε με χρυσά γράμματα η ιστορία και τους υπόλοιπους τους έχει με μαύρα γράμματα η ιστορία και έτσι θα τους κρατήσει.

Πάμε, κύριε Υπουργέ, επί του παρόντος νομοσχεδίου. Είμεθα μάρτυρες σήμερα των μεγάλων κινητοποιήσεων των υγειονομικών και κατοίκων ωφελουμένων εκ του υγειονομικού συστήματος. Είδατε και στο Υπουργείο σας σήμερα αντιπροσωπείες συνδικαλιστικών φορέων των υγειονομικών, αλλά είδατε και στους δρόμους τους υγειονομικούς όλης της χώρας να διαμαρτύρονται. Αύριο έχει παναιγαιακό συλλαλητήριο στη Σύρο για τα προβλήματα των νοσοκομείων των νησιών του Αιγαίου, για την έλλειψη και την κατάργηση ουσιαστικά της βάσης του ΕΚΑΒ που ήταν στη Σύρο και εξυπηρετούσε ολόκληρο το Αιγαίο.

Κάνετε μία προσπάθεια. Είναι το τρίτο νομοσχέδιο που φέρνετε. Και βέβαια είναι οραματικού χαρακτήρα, και μπράβο. Εάν αυτό ήταν ολοκληρωμένο και απαντούσε στο «πρόληψη, θεραπεία, αποθεραπεία» και είχαμε ένα πλέγμα που στήριζε, θα λέγαμε χίλια μπράβο και θα το στηρίζαμε και με τα δυο μας τα χέρια. Αλλά η πρόληψη μένει εκτός -και θα πούμε γιατί μένει εκτός- και εντοπίζεται μόνο πώς θα αντιμετωπιστεί το οξύ περιστατικό, που από τα επιστημονικά στοιχεία που παρατηρήθηκαν είδατε ότι δεν υπάρχει επάρκεια σχεδόν πουθενά για να αντιμετωπιστεί πλήρως, αλλά και η αποκατάστασή του χρειάζεται δημόσιες δομές τέτοιες, πολύ καλά στελεχωμένες να υποστηριχθούν, για να μπορέσουν να ανταπεξέλθουν σε αυτόν τον ρόλο και να μην καταλήγει ο κόσμος στα ιδιωτικά φυσιοθεραπευτήρια.

Όμως, από την πρόληψη έπρεπε, κύριε Υπουργέ, να αρχίσετε. Εάν θέλουμε ένα Εθνικό Σύστημα Υγείας, εάν θέλουμε ένα δημόσιο σύστημα υγείας που να υπηρετεί τον ελληνικό λαό, που να έχει ισότιμη πρόσβαση, ελεύθερη πρόσβαση και δωρεάν πρόσβαση στον εργαζόμενο και στον άνεργο κόσμο της χώρας μας, θα έπρεπε να ξεκινήσετε από την πρωτοβάθμια φροντίδα υγείας, να πείτε: Τις ΤΟΜΥ που έχουμε τις θέλουμε; Τις χρειαζόμαστε; Πρέπει να φτιάξουμε και άλλες;

Ξεκινάμε λοιπόν από το ιατρείο της γειτονιάς. Προχωράμε στο κέντρο υγείας, όχι μόνο της επαρχίας, αλλά αστικού τύπου, όπου θα οργανωθεί κατά τέτοιο τρόπο, θα εφημερεύει κατά τέτοιο τρόπο ώστε να ανακουφίσει το δευτεροβάθμιο σύστημα και να μπορέσει να αντέξει. Σήμερα αυτά εκλείπουν σχεδόν στο μεγαλύτερο μέρος της χώρας. Και βεβαίως να έχεις και τα περιφερειακά νοσοκομεία και τα εξειδικευμένα κέντρα που θα αντιμετωπίζουν ιδιαίτερα περιστατικά. Γιατί δεν γίνονται όλα αυτά; Απλούστατα, πρώτον, γιατί θέλουν λεφτά. Εάν η δαπάνη της υγείας δεν ανεβεί στο 7,5% του Ακαθάριστου Εθνικού Προϊόντος, Εθνικό Σύστημα Υγείας δεν πρόκειται να αποκτήσουμε. Αυτό είναι σαφέστατο, να μην κοροϊδευόμαστε τώρα. Εάν η κατάσταση στην πρωτοβάθμια δεν αποκατασταθεί και σχεδιαστεί κατά τον τρόπο που σας είπα, και των υποδομών και των οργανογραμμάτων και των αναγκών, δεν αντιμετωπίζεται η πρόληψη των συγκεκριμένων περιστατικών. Και έτσι θα κουβεντιάζουμε ουσιαστικά πώς θα φτιάξουμε τα περβάζια σε ένα οικοδόμημα που είναι έτοιμο να καταρρεύσει. Αφήσαμε τα θεμέλια, αφήσαμε τον σκελετό, αφήσαμε τη στατικότητα και κοιτάμε πώς θα διορθώσουμε γύρω γύρω μάρμαρα και στολίδια. Δεν γίνεται.

Η δημόσια υγεία πρέπει να είναι στην ατζέντα μας, κύριε Υπουργέ. Πρέπει να είναι το πρώτο μέλημα και η πρώτη φροντίδα. Γιατί; Διότι αυτό είναι που θα μειώσει τα περιστατικά εκείνα τα οποία θα οδηγηθούν στις ΜΑΦ. Εδώ χρειάζεται η παρέμβαση του Εθνικού Συστήματος Υγείας και θα το δείτε, αν έχουμε χρόνο να το κουβεντιάσουμε σε επόμενο νομοσχέδιο, διότι από ό,τι φαίνεται αποσπασματικά θα τα φέρνετε. Γιατί; Και να πω το γιατί. Διότι βλέπετε και τις τροπολογίες που φέρνετε εδώ. Έχουμε το εξής: κάθε Υπουργός να τραβάει κατά το δοκούν ή όπως το αντιλαμβάνεται μια νέα τροπολογία. Κοιτάξτε εδώ τι κάνει η τροπολογία περί της κρίσης επιλογής οδοντιάτρων και γιατρών. Χάλασε το σύστημα η κ. Γκάγκα την προηγούμενη -δεν ξέρω τι λόγο είχε- για να φτιάξει δεύτερη αξιολόγηση από τριμελή στα νοσοκομεία που θα μοριοδοτείται ξεχωριστά με άλλη συνέντευξη. Τα έκαναν θάλασσα. Απέτυχε το σύστημα. Επανέρχονται πάλι στο πρώτο. Τι να πω εγώ τώρα; Πέστε μου τι να πω.

Αυτό που θέλω να τονίσω είναι ότι η πρώτη αιτία θανάτου είναι τα καρδιαγγειακά. Και σε αυτό πάλι πρέπει να έχετε την πρόνοια και τη φροντίδα. Έχουμε νοσοκομεία τα οποία δεν καλύπτουν τα συμβάντα αυτά. Αναφέρθηκε και νωρίτερα. Το Νοσοκομείο Χαλκίδας, για παράδειγμα, ενώ έχει αγγειογράφο, ενώ έχει εργαστήριο αιμοδυναμικό εξοπλισμένο με μηχανήματα, δεν υπάρχει γιατρός να το λειτουργήσει. Φανταστείτε, λοιπόν, μια ολόκληρη περιοχή -και κατακαημένη περιοχή- πού πρέπει να πάει για να αντιμετωπιστεί, πόσες ώρες θέλει, πόσο χρόνο θέλει και τι κίνδυνος διατρέχεται από τον χρόνο αυτό, διότι είναι κρίσιμος ο χρόνος ο πρώτος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, ακόμη, κύριε Πρόεδρε, επειδή είναι σοβαρό.

Άρα, επικεντρώστε, λοιπόν, στοιχειοθετήστε, σταχυολογήστε τις παθήσεις, σύμφωνα με τη νοσηρότητα, με τη θνητότητα και να φτιαχτούν τα κέντρα ανά τη χώρα σχεδιασμένα για να μπορούν να τα αντιμετωπίζουν. Πρέπει, επειδή τα ιδιωτικά συνεργεία ανά τη χώρα δίνουν και παίρνουν στα νοσοκομεία -έχουμε δηλώσεις του Υπουργού ότι τα ιδιωτικά δεν πρέπει να σταματήσουν και να γίνουν συμβάσεις τέτοιες που να ανταποκρίνονται και στα συμφέροντα των εργαζομένων, αλλά και στην οικονομία των ιδρυμάτων- νομοθετικά ενδεχομένως να παρέμβετε, διότι πρέπει να λυθεί το πρόβλημα. Και από εκεί και πέρα λεφτά υπάρχουν, αλλά δεν ξέρω πού πάνε. Και τα λεφτά -της περιβόητης ρήσης- υπάρχουν, είναι στο Ταμείο Ανάκαμψης και είναι και στη φορολόγηση εκείνων που έλεγε ένας συνάδελφος προηγουμένως, των πετρελαίων και όλων των άλλων που πλουτίζουν εις βάρος του ελληνικού λαού.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Καλείται στο Βήμα η κ. Αγγελική Δεληκάρη, Βουλευτής της Νέας Δημοκρατίας.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ενίσχυση του Εθνικού Συστήματος Υγείας, η παροχή καλύτερων υπηρεσιών προς τους ασθενείς βρίσκεται πολύ ψηλά στις προτεραιότητες της Κυβέρνησης, αποτελώντας παράλληλα και κορυφαία δέσμευση του ίδιου του Πρωθυπουργού μας, του Κυριάκου Μητσοτάκη. Έτσι βρισκόμαστε σήμερα εδώ για να συζητήσουμε και να υπερψηφίσουμε το σχέδιο νόμου του Υπουργείου Υγείας, με αντικείμενο τη σύσταση εθνικού δικτύου μονάδα αυξημένης φροντίδας για την αντιμετώπιση ασθενών με αγγειακά εγκεφαλικά επεισόδια.

Αν κάτι μας έχει δείξει και η πρόσφατη εμπειρία του κορωνοϊού, είναι πως η ύπαρξη εξειδικευμένων μονάδων αυξημένης φροντίδας, στελεχωμένων με υγειονομικό προσωπικό άρτια καταρτισμένο πάνω στο συγκεκριμένο πεδίο, μπορεί να προσφέρει ανεκτίμητες υπηρεσίες, διαδραματίζοντας σημαντικό ρόλο στην έγκαιρη και επαρκή αντιμετώπιση του προβλήματος, οδηγώντας έτσι σε ομαλή και κατά το δυνατόν πλήρη αποκατάσταση της υγείας του ασθενούς.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Αρκετές και αρκετοί από εμάς, κυρίες και κύριοι συνάδελφοι, είχαμε στο οικογενειακό ή στο φιλικό περιβάλλον μας περιπτώσεις όπου ένα εγκεφαλικό επεισόδιο προκάλεσε βλάβες σοβαρές, μη αναστρέψιμες. Γνωρίζουμε, πολύ καλά, ποια είναι η σημασία της έγκαιρης αντιμετώπισης, της στοχευμένης φροντίδας, ιδίως κατά το πρώτο διάστημα από την εκδήλωση του επεισοδίου. Όμως, δεν είναι μόνο αυτό το μείζον. Η αποτελεσματική αντιμετώπιση ενός εγκεφαλικού επεισοδίου, που συνοδεύεται από μια σειρά εξετάσεων που πρέπει απαραίτητα να διενεργηθούν, η παρακολούθηση της πορείας της νόσου, οι ειδικές θεραπευτικές παρεμβάσεις, η σταδιακή βελτίωση, όλα είναι μέρος μιας προσέγγισης που στοχεύει αφενός στη μείωση της θνητότητας και αφετέρου στην αποκατάσταση και τη λειτουργική ανεξαρτησία των ασθενών.

Είναι επομένως πολύ σημαντικό βήμα για την κατεύθυνση αυτή η δημιουργία των μονάδων αυξημένης φροντίδας. Θεωρώ ότι προοδευτικά, εφόσον υπάρχει ο δημοσιονομικός χώρος, αλλά παράλληλα και η υλικοτεχνική υποδομή, οφείλουμε να μην περιοριστούμε στις μονάδες αυξημένης φροντίδας, που ήδη έχουν εξαγγελθεί και θα δημιουργηθούν με την ψήφιση του σχεδίου νόμου, αλλά επιπλέον θα πρέπει να εξετάσουμε την επέκτασή τους τουλάχιστον σε κάθε νοσοκομείο που εδρεύει σε πρωτεύουσα περιφερειακής ενότητας.

Για να αναφερθώ στην Περιφέρεια Ανατολικής Μακεδονίας και Θράκης, μονάδα αυξημένης φροντίδας δημιουργείται στο Πανεπιστημιακό Γενικό Νοσοκομείο Αλεξανδρούπολης. Επομένως, ένας ασθενής με οξύ αγγειακό εγκεφαλικό επεισόδιο από την Καβάλα, την Ελευθερούπολη, τη Χρυσούπολη, τη Θάσο -για να δώσω ένα παράδειγμα- θα πρέπει να μεταφερθεί ανάλογα με τη διαθεσιμότητα των κλινών είτε στην Αλεξανδρούπολη είτε σε κάποιο από τα νοσοκομεία της Θεσσαλονίκης, στα οποία θα δημιουργηθούν οι υπό συζήτηση μονάδες αυξημένης φροντίδας.

Είναι ασφαλώς κατανοητό ότι δεν μπορεί σε κάθε νοσοκομείο να δημιουργηθούν μονάδες ανάλογης δυναμικής, όπως προβλέπονται στο σχέδιο νόμου, αλλά όπως κάνει σαφές και το άρθρο 5, μονάδες αυξημένης φροντίδας μπορούν να συσταθούν μελλοντικά και σε άλλα νοσοκομεία έπειτα από μελέτη των περιστατικών που καταγράφονται σε κάθε νοσοκομείο.

Επιπλέον, η σύσταση των μονάδων αυξημένης φροντίδας είναι μια ευκαιρία να προστεθεί νέο προσωπικό στο Εθνικό Σύστημα Υγείας, τόσο γιατροί όσο και νοσηλευτικό προσωπικό, φυσικοθεραπευτές, εργοθεραπευτές, λογοθεραπευτές και ψυχολόγοι. Όλες αυτές οι ειδικότητες επαγγελματιών του χώρου της υγείας είναι πολύ σημαντικές τόσο για τη θεραπεία όσο και για την αποκατάσταση, που απαιτείται κατά και μετά την αντιμετώπιση ενός περιστατικού αγγειακού εγκεφαλικού επεισοδίου.

Στην παροχή άρτιων υπηρεσιών υγείας υψηλής ποιότητας προς τους συμπολίτες μας δεν χωρούν εκπτώσεις και αυτό το έχει αποδείξει η Κυβέρνηση με τις πρωτοβουλίες της. Θεωρώ ότι σήμερα κάνουμε ένα αποτελεσματικό βήμα για την ενίσχυση του Εθνικού Συστήματος Υγείας. Γνωρίζω ότι απευθύνομαι στα ευήκοα ώτα του Υπουργού, της Αναπληρώτριας Υπουργού και των Υφυπουργών όταν επισημαίνω την ανάγκη περαιτέρω στήριξης του ιατρονοσηλευτικού, τεχνικού και διοικητικού προσωπικού των δημοσίων νοσοκομείων.

Το ΕΣΥ είναι το καταφύγιο του πάσχοντα συμπολίτη μας σε μια ώρα ανάγκης, όταν το χρειάζεται περισσότερο για να προστατεύσει το πολυτιμότερο αγαθό, την υγεία του. Οι γιατροί, οι νοσηλεύτριες και οι νοσηλευτές, οι τεχνικοί, οι διοικητικοί, τα πληρώματα του ΕΚΑΒ πρέπει να είναι -και το ξέρω ότι είναι- μόνιμα στις σκέψεις μας για στήριξη, για αναγνώριση της προσπάθειάς τους, πολλές φορές όχι υπό ιδανικές συνθήκες. Οφείλουμε να σκύψουμε πάνω στα προβλήματα και τις ανάγκες τους, να δώσουμε επιπρόσθετα κίνητρα για να στελεχώσουμε τις κενές οργανικές θέσεις ιδίως στην περιφέρεια, στην ανατολική Μακεδονία και Θράκη, στις άλλες ακριτικές περιοχές μας, ώστε ο κόσμος που δεν διαμένει στα μεγάλα αστικά κέντρα ή στην πρωτεύουσα να γνωρίζει πως τη δύσκολη στιγμή θα παρασχεθεί εγκαίρως η δέουσα ιατρική αρωγή τόσο στους ασθενείς όσο και στις οικογένειές τους, οι οποίες στις περιπτώσεις που συζητάμε σήμερα των αγγειακών εγκεφαλικών επεισοδίων σηκώνουν ένα πολύ μεγάλο βάρος, αρκετές φορές δίχως βοήθεια.

Θέλω να πιστεύω πως σήμερα κάνουμε ένα ακόμη βήμα για να ανακουφίσουμε κατά το δυνατόν ένα μέρος από το βάρος που πέφτει στις πλάτες τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Αγγελική Δεληκάρη και για τη συνέπεια στο χρόνο.

Τον λόγο τώρα έχει η Βουλευτής του ΠΑΣΟΚ - Κινήματος Αλλαγής κ. Ελένη Βατσινά.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η τελευταία φορά που συζητήσαμε σε αυτό το χώρο τα σπουδαία θέματα του τομέα της υγείας ήταν πριν από ένα μήνα σχεδόν. Σας τονίσαμε και τότε, τονίζουμε και σήμερα ότι με ημίμετρα και μεσοβέζικες λύσεις κάθε μέρα που περνάει εγκυμονεί κινδύνους για τους πολίτες της χώρας. Επιμείνατε και επιμένετε, όμως, να φέρνετε στη Βουλή επιφανειακές ρυθμίσεις, με τις οποίες όχι μόνο δεν θα επιλυθούν οι τρομακτικές ελλείψεις στις οποίες έχετε εγκλωβίσει το ΕΣΥ, αλλά θα εκτίθεται ολοένα και περισσότερο σε κίνδυνο η ζωή των ανθρώπων.

Μας παρουσιάσατε, λοιπόν, πριν από ένα μήνα μια δική σας παγκόσμια καινοτομία, τη λίστα χειρουργείων. Με τη λίστα αυτή θα λύνονταν ως διά μαγείας τα προβλήματα των χειρουργείων σε πανελλαδικό επίπεδο, θα επισπεύδονταν οι πολύ επείγουσες επεμβάσεις των συμπολιτών μας που περιμένουν μέχρι και δώδεκα μήνες για να βελτιώσουν την υγεία τους.

Μας παρουσιάσατε χθες μια νέα παγκόσμια καινοτομία για τη διοίκηση δημόσιων οργανισμών και δη νοσοκομείων. Μπορούν να τοποθετούνται οι εκλεκτοί της Κυβέρνησης κι ας είναι τα προσόντα τους λιγότερα από αυτά των υφισταμένων τους.

Μας παρουσιάζετε σήμερα το τρίτο επεισόδιο της τραγωδίας, τη δημιουργία των πολυπόθητων μονάδων αυξημένης φροντίδας για τους ασθενείς με αγγειακά εγκεφαλικά επεισόδια και μας ξεχάσατε, κύριε Υπουργέ. Στο αρχικό σας σχέδιο για σύσταση των μονάδων ξεχάσατε την Κρήτη και στη συνέχεια με πιέσεις προσθέσετε μία μόλις θέση μονάδας αυξημένης φροντίδας στο ΠΑΓΝΗ. Τα νοσοκομεία της Κρήτης, με τις τραγικές επιπτώσεις της πολιτικής σας, τους τελευταίους μήνες βρίσκονται σε πλήρη αποσύνθεση.

Να ξεκινήσω από το ΠΑΓΝΗ, το Πανεπιστημιακό Νοσοκομείο Κρήτης που αντιμετωπίζει σπουδαία προβλήματα λειτουργίας με το κλείσιμο της μίας και μοναδικής παιδοψυχιατρικής μονάδας του νησιού, με τις αποκαρδιωτικές εικόνες με ράντζα σε ψυχιατρική κλινική ενηλίκων και τους συμβασιούχους της κινητής μονάδας ψυχικής υγείας που μετά από δέκα χρόνια προσφοράς δεν ξέρουν αν αύριο θα έχουν σύμβαση.

Να συνεχίσω με το «Βενιζέλειο» Γενικό Νοσοκομείο Ηρακλείου, ένα από τα ιστορικότερα νοσοκομεία της Ελλάδος, που στελεχώνεται με άριστο ιατρικό και νοσηλευτικό προσωπικό. Οι επιστήμονες αυτοί προσφέρουν τις υπηρεσίες τους με καθημερινή αυταπάρνηση, εξυπηρετώντας σταθερά τα τελευταία χρόνια περιστατικά όχι μόνο από το νομό Ηρακλείου αλλά από όλη την Κρήτη και από όλο το νοτιοανατολικό Αιγαίο. Με την υποστελέχωση αυτή τη στιγμή στα νοσοκομεία της Κρήτης, όχι μόνο τα επείγοντα περιστατικά, αλλά και πολύ βασικές ιατρικές πράξεις έχουν τεράστια αναμονή, ακόμα και εξετάσεις που σε ένα οργανωμένο κράτος θεωρούνται εξετάσεις ρουτίνας, όπως είναι μια αξονική τομογραφία.

Μέσα στην εβδομάδα ανέδειξα με ερώτηση στο Υπουργείο σας το πολύ σπουδαίο θέμα ενός σοβαρού εργατικού ατυχήματος στην Κρήτη ενός πενηντατετράχρονου ελαιοχρωματιστή. Δυστυχώς αυτός ο άνθρωπος έγινε η σταγόνα που ξεχείλισε το ποτήρι. Έγινε μέσα στην άτυχη στιγμή του η πιο έμπρακτη απόδειξη ότι η υγεία μας βρίσκεται έκθετη ανά πάσα στιγμή λόγω έλλειψης κρεβατιού ΜΕΘ όχι σε ένα νοσοκομείο, αλλά σε όλα τα νοσοκομεία της Κρήτης. Ο άνθρωπος αυτός μεταφέρθηκε στο «Θριάσιο» Νοσοκομείο της Αθήνας. Ποια άλλη απόδειξη θέλετε για το ότι οι πολίτες της Κρήτης είναι έκθετοι καθημερινά και είναι αδύνατο να εξυπηρετηθούν ιατρικά στο νησί για οτιδήποτε, είτε προγραμματισμένο είτε έκτακτο και επείγον; Ποια λίστα χειρουργείων, ποια κρίσιμα εγκεφαλικά επεισόδια και ποια επείγοντα περιστατικά μπορούμε να περιθάλψουμε, όταν δεν έχουμε διαθέσιμες ΜΕΘ στο νησί;

Όλα τα παραπάνω δεν τα ακούτε πρώτη φορά, διότι επισκεφτήκατε τα νοσοκομεία μας. Δεκαπέντε μέρες πριν παύσατε τον διοικητή του «Βενιζελείου» Νοσοκομείου. Δέκα μέρες μετά δεν είχε οριστεί διοικητής. Χρέη διοικητή εκτελούσε ο παθολόγος ιατρός κ. Λιδάκης Χάρης.

Άλλη μια παγκόσμια πρωτοτυπία είναι η παραίτηση του διοικητή του νοσοκομείου αυτού επειδή χρειάστηκε να εκτελέσει στο Ρέθυμνο εφημερία και παραιτήθηκε για να θέσει τον εαυτό του στη διάθεση της 7ης ΥΠΕ. Επαναλαμβάνω: Παραιτήθηκε για να μπορέσει να πάει να κάνει εφημερία.

Έρχομαι στο σημερινό νομοσχέδιο. Νομίζω ότι γίνεται αντιληπτό και εκτέθηκε άριστα από τον ειδικό αγορητή του ΠΑΣΟΚ ότι δεν επαρκεί μία μόνο μονάδα αυξημένης φροντίδας στο νησί της Κρήτης, όπως δεν επαρκούν και στην υπόλοιπη Ελλάδα όσες προτείνετε με το παρόν νομοσχέδιο. Στο ΠΑΓΝΗ λειτουργούν άτυπα τέσσερις κλίνες εντός της νευρολογικής κλινικής μόνο για περιστατικά εγκεφαλικών επεισοδίων. Και λέω άτυπα διότι δεν έχουν το επαρκές ιατρικό προσωπικό που απαιτεί η ΜΑΦ, αλλά λειτουργούν με τους νοσηλευτές της νευρολογικής κλινικής. Μέσα στη ΜΕΘ του ΠΑΓΝΗ λειτουργούν επίσης δύο κλίνες ΜΑΦ για όλα τα περιστατικά, όχι μόνο εγκεφαλικά, άρα καλύπτουν και τα τροχαία και τα υπόλοιπα ατυχήματα και οτιδήποτε έκτακτο προκύψει στην Κρήτη ή στο ανατολικό Αιγαίο.

Ξαναλέω: Δύο κλίνες για όλη την Κρήτη και όλο το νοτιοανατολικό Αιγαίο και για όλα τα επείγοντα περιστατικά και τέσσερις άτυπες κλίνες συν μία με το τωρινό νομοσχέδιο για τα εγκεφαλικά επεισόδια. Μας απαγορεύετε, δηλαδή, να νοσήσουμε.

Εμείς στο ΠΑΣΟΚ καταθέσαμε πλήρεις προτάσεις για το ΕΣΥ και τον τομέα της υγείας, προτάσεις συγκεκριμένες και άκρως αντίθετες με την πολιτική της προχειρότητας που ακολουθείτε: την αύξηση της χρηματοδότησης του ΕΣΥ στον προϋπολογισμό, τη δημιουργία ενός ενιαίου συστήματος πρωτοβάθμιας φροντίδας υγείας υπό δημόσια εποπτεία, τη δημιουργία σύγχρονων δημόσιων νοσοκομείων με αξιοκρατικά επιλεγμένες διοικήσεις και κυρίως την κάλυψη κενών θέσεων του ΕΣΥ που αιμορραγεί με μόνιμες προσλήψεις, διότι οι μονάδες αυξημένης φροντίδας χρειάζονται τους εξειδικευμένους γιατρούς και νοσηλευτές τους και είναι απαράδεκτο να επιφορτιστούν οι ήδη υπάρχοντες με την κάλυψή τους.

Κλείνοντας, κύριε Πρόεδρε, η ισότιμη πρόσβαση στη δημόσια υγεία είναι θεμέλιος λίθος των κοινωνικών παροχών του κράτους δικαίου. Η δημόσια υγεία στο ΠΑΣΟΚ είναι η ιστορία μας, ο σπουδαιότερος πυλώνας, αυτός που ευχόμαστε να μην τον χρειαστούμε. Αυτός που εμπιστευτήκαμε όμως, όταν τον χρειαστήκαμε.

Το Πανεπιστημιακό Νοσοκομείο του Ηρακλείου, που σήμερα καλύπτει τις ανάγκες, όχι μόνο της Κρήτης, αλλά και των γειτονικών νησιών, φέρει την υπογραφή του ΠΑΣΟΚ και του Ανδρέα Παπανδρέου. Έχουμε φτάσει στο σημείο, αντί να δημιουργούμε τα μέσα για να ενισχύσουμε τη δημόσια υγεία, να την απαξιώνουμε. Πλήγμα κοινωνικό, αλλά περισσότερο απ’ όλα πλήγμα ηθικό για τη χώρα και για τους πολίτες της.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Και τον λόγο τώρα έχει η Βουλευτής του ΠΑΣΟΚ - Κινήματος Αλλαγής κ. Αικατερίνη Σπυριδάκη.

Ορίστε, κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι κοινή διαπίστωση ότι το ΕΣΥ ύστερα από σαράντα χρόνια λειτουργίας με μεγάλη κοινωνική προσφορά βρίσκεται στο χειρότερο σημείο της ιστορίας του. Αυτό δεν το επισημαίνει μόνο η Αντιπολίτευση, το επισημαίνουν οι πολίτες, οι ασθενείς, οι επιστημονικοί και ιατρικοί φορείς, τα συνδικάτα, οι δημοτικές και περιφερειακές αρχές. Όλοι, ανεξάρτητα από πολιτικές αντιλήψεις και πεποιθήσεις, εκφράζουν καθημερινά την αγωνία και την ανησυχία τους για τη δημόσια υγεία και περίθαλψη.

Η Κυβέρνηση, αντί με ένα ολοκληρωμένο σχέδιο να ανατάξει το ΕΣΥ, καταφεύγει σε αποσπασματικές και επιμέρους παρεμβάσεις, που όχι μόνο δεν λύνουν τα προβλήματα, αλλά δημιουργούν και άλλα, οδηγώντας το ΕΣΥ σε πλήρη απαξίωση και ιδιωτικοποίηση. Η αποσπασματικότητα της Κυβέρνησης δεν οφείλεται μόνο στη γνωστή νομοθετική της προχειρότητα, αλλά είναι ενταγμένη σε ένα σχέδιο που παρουσιάζεται τμηματικά, κομμάτι-κομμάτι. Όταν ολοκληρωθεί το παζλ, δεν θα υπάρχει ένα αξιόπιστο σύστημα δημόσιας υγείας, ούτε αποτελεσματική περίθαλψη για τους πολλούς.

Κυρίες και κύριοι συνάδελφοι, είδαμε τις κυβερνητικές πρακτικές στο πρόσφατο παρελθόν. Με το νομοσχέδιο για τη δευτεροβάθμια περίθαλψη επιχειρήθηκε δήθεν προσέλκυση γιατρών στο ΕΣΥ, χωρίς όμως αύξηση μισθών, ανθυγιεινό επίδομα και μόνιμους διορισμούς. Με γιατρούς διαφορετικών ταχυτήτων, με ιδιώτες καλύτερα αμειβόμενους από τους γιατρούς πλήρους απασχόλησης και με γιατρούς ΕΣΥ που θα ασκούν και ιδιωτική ιατρική οδηγούμαστε σε νοσοκομεία- κέντρα διαλογής για τον ιδιωτικό τομέα.

Οι κυβερνητικές ρυθμίσεις για κάλυψη της υποστελέχωσης του ΕΚΑΒ μόνο ως φιάσκο μπορούν να χαρακτηριστούν. Η ενιαία λίστα χειρουργείων κενό γράμμα, κυρίως γιατί δεν αντιμετωπίζει την υποστελέχωση, δεν αντιμετωπίζει την υποχρηματοδότηση του ΕΣΥ και εμπεριέχει μπόλικη ιδιωτικοποίηση. Η λογική ότι δεν έχει σημασία αν η φροντίδα των ασθενών γίνεται σε δημόσια νοσοκομεία ή ιδιωτικά, αρκεί να μην πληρώνει ο ασθενής, διοχετεύει χρήμα στα ιδιωτικά νοσηλευτήρια, στερώντας πολύτιμους πόρους για το ΕΣΥ.

Κυρίες και κύριοι συνάδελφοι, έρχομαι στο νομοσχέδιο. Η δημιουργία του Εθνικού Δικτύου Μονάδων Αυξημένης Φροντίδας για ασθενείς με αγγειακά εγκεφαλικά επεισόδια κινείται στη σωστή κατεύθυνση, όμως ιδρύονται δεκαεννιά μονάδες στην επικράτεια χωρίς ισόρροπη γεωγραφική κατανομή. Τελευταία στιγμή προστέθηκε το ΠΑΓΝΗ στην Κρήτη και το Γενικό Νοσοκομείο Νίκαιας στον Πειραιά. Δεν καλύπτονται όμως οι ανάγκες, απαιτούνται περισσότερες. Για την κυβέρνηση όμως φαίνεται ότι σε κάποιες περιοχές της χώρας τα εγκεφαλικά και αγγειακά επεισόδια δεν συνιστούν πρόβλημα. Πολίτες δεύτερης κατηγορίας οι πολίτες κάποιων περιοχών. Η στελέχωσή τους γίνεται με τη γνωστή μέθοδο της Κυβέρνησης: με ανακατανομή του υπάρχοντος προσωπικού και όχι με νέες προσλήψεις. Το προσωπικό θα προέλθει από τμήματα και κλινικές των νοσηλευτικών ιδρυμάτων που έχουν ήδη τεράστιες ελλείψεις και υπολειτουργούν, επιδεινώνοντας την κατάσταση και μη διασφαλίζοντας την επαρκή λειτουργία των ΜΑΦ, δεδομένου ότι σε τέτοιες μονάδες απαιτείται διεπιστημονική ομάδα με γιατρό φυσικής ιατρικής και αποκατάστασης και επεμβατικό ακτινολόγο. Η ταχεία μεταφορά αυτών των ασθενών είναι προϋπόθεση καλής έκβασης, όμως κάποια τμήματα αεροδιακομιδών ακροβατούν μεταξύ της υποστελέχωσης και της έλλειψης εξοπλισμού. Δεν προβλέπονται και δεν αποτυπώνονται οι προδιαγραφές των υποδομών. Πιθανότατα να αντικατασταθεί η ταμπέλα σε κάποιους θαλάμους και να προστεθούν κάποια μόνιτορ ή να μετατραπούν οι ΜΑΦ που υπήρχαν ήδη στον κορωνοϊό. Η ανάγκη ίδρυσης μονάδων αυξημένης φροντίδας αγγειακών και εγκεφαλικών επεισοδίων είναι αδήριτη, αλλά αυτή δεν πρέπει να εξαντληθεί σε επικοινωνιακά τεχνάσματα. Απαιτείται η στήριξη και αποτελεσματική λειτουργία τους.

Κυρίες και κύριοι συνάδελφοι, ίσως κάποιοι αναρωτιούνται γιατί μια νέα Βουλευτής όπως εγώ τοποθετείται για τρίτη φορά σε συζητούμενο νομοσχέδιο του Υπουργείου Υγείας. Η απάντηση είναι στενάχωρη. Βλέπω καθημερινά τη δύσκολη κατάσταση στο νοσοκομείο της περιοχής του Λασιθίου, τις ελλείψεις στην υγειονομική περίθαλψη και τον τιτάνιο αγώνα του ιατρικού και νοσηλευτικού προσωπικού να ανταποκριθεί. Ζω καθημερινά την αγωνία, την ανασφάλεια, τον πόνο των συμπολιτών, των φίλων, των συγγενών, των γειτόνων μου και κάθε ανθρώπου που με σταματάει στον δρόμο να μου πει «κάντε κάτι, πρέπει να βρεθεί λύση». Αισθάνομαι χρέος μου να παλέψω μαζί τους και δεν θα σταματήσω αν δε λυθεί το πρόβλημα της ιατρικής περίθαλψης στο Λασίθι.

Κυρίες και κύριοι συνάδελφοι, στο Νοσοκομείο Λασιθίου οι ελλείψεις είναι τραγικές. Οι όποιες διαφοροποιήσεις στον βαθμό κατάντιας των νοσοκομείων δεν αλλάζουν κάτι. Όλη η υγειονομική περίθαλψη στο Λασίθι βράζει στο ίδιο καζάνι της υποστελέχωσης και της υποχρηματοδότησης. Παντού οργανικά κενά ειδικοτήτων, υπερημερεύσεις χωρίς ρεπό και άδειες, εξουθένωση του προσωπικού, μετακινήσεις προσωπικού ενίοτε αναγκαστικές, απλήρωτες αμοιβές, συμβάσεις εργαζομένων που λήγουν και πολλά άλλα. Όλοι οι εργαζόμενοι στα νοσοκομεία της Σητείας, της Ιεράπετρας, του Αγίου Νικολάου, αλλά και οι τοπικές κοινωνίες στέλνουν κραυγή αγωνίας για την κατάσταση των νοσοκομείων.

Πώς απαντάει η Κυβέρνηση στο πρόβλημα; Φαίνεται να μην έχει σχέδιο. Όμως, οι δηλώσεις του σημερινού Υπουργού αλλά και των προηγούμενων, οι παραιτήσεις διοικητών νοσοκομείων, η πρόσφατη παραίτηση που δεν έγινε δεκτή του υποδιοικητή της ΔΥΠΕ Κρήτης φανερώνει την προετοιμασία ενός σχεδίου, που θα είναι δυσμενής για το Λασίθι και την ευρύτερη περιοχή, μιας και τελευταία προστέθηκαν «Βενιζέλειο» και ΠΑΓΝΗ.

Η Κυβέρνηση προσπαθεί να λύσει προβλήματα με τη μέθοδο του κοινωνικού αυτοματισμού. Καλλιεργεί την αντίληψη ότι τυχόν στήριξη ενός νοσοκομείου θα επιδεινώσει τη λειτουργία άλλου ή τυχόν κλείσιμο του ενός θα ευνοήσει το άλλο. Αυτή η λογική προωθείται αφ’ ενός μέσω της διασύνδεσης των νοσοκομείων και των ενιαίων διοικήσεων και αφ’ ετέρου μέσω της παράλογης σύγκρισης πληθυσμών και τριτοβάθμιων νοσοκομείων με τα νοσοκομεία Λασιθίου. Άραγε αφέλεια η σκοπιμότητα;

Συγχώνευση ή κλείσιμο κάποιου νοσοκομείου δεν θα αφήσει ανεπηρέαστο κανένα νοσοκομείο του Λασιθίου, αλλά ούτε και του Ηρακλείου, τα οποία θα πιεστούν ακόμα περισσότερο για να εξυπηρετήσουν και ασθενείς από τον δίπλα νομό. Σύμφωνα με αυτή τη λογική, η Κυβέρνηση καθίσταται αυτομάτως υπεύθυνη για τους κινδύνους που τίθενται για την ανθρώπινη ζωή των ασθενών όλης της περιοχής.

Η μοιρασιά της υγειονομικής φτώχειας, η διασύνδεση της υγειονομικής μιζέριας δεν λύνει κανένα πρόβλημα. Το νοσοκομείο κάθε περιοχής επιτελεί τον δικό του ρόλο, έχει τις δικές του ανάγκες, εξυπηρετεί συγκεκριμένη γεωγραφική και πληθυσμιακή έκταση και πρέπει να διαθέτει τη δική του ανεξάρτητη διοίκηση που θα μεριμνά για την αποτελεσματική λειτουργία του. Ιδιαίτερα αυτό ισχύει στο Λασίθι, όπου διαθέτει ένα πάρα πολύ δύσκολο οδικό δίκτυο.

Μια σοβαρή και υπεύθυνη πολιτεία οφείλει να αντιμετωπίζει άμεσα και αποτελεσματικά τα προβλήματα για όλα τα νοσοκομεία χωρίς εξαιρέσεις. Το βροντοφώναξαν οι πολίτες της Ιεράπετρας τον Φεβρουάριο, το βροντοφώναξαν οι πολίτες της Σητείας τον Σεπτέμβριο, όπου όλοι μαζί αντέδρασαν και διεκδίκησαν την εύρυθμη λειτουργία του κάθε νοσοκομείου. Στους αγώνες στάθηκαν δίπλα και οι εργαζόμενοι του Νοσοκομείου του Λασιθίου.

Σήμερα πραγματοποιείται η εικοσιτετράωρη απεργία της ΠΟΕΔΗΝ. Ανάμεσα στα αιτήματα είναι η απαίτηση να πάψει η αποψίλωση των νοσοκομείων της περιφέρειας και η μετατροπή τους σε κέντρα υγείας. Επιτέλους ακούστε τη φωνή τους. Υπάρχουν λύσεις: Η παροχή ισχυρών κινήτρων και επαρκών προϋποθέσεων εργασίας για να σταματήσει η εκροή ιατρικού και λοιπού προσωπικού από το ΕΣΥ. Η άμεση προκήρυξη πλήρωσης μόνιμων θέσεων για να καλυφθούν οι ελλείψεις σε ιατρικό, νοσηλευτικό και λοιπό προσωπικό. Προκήρυξη θέσεων βάσει των αναγκών κάθε νοσοκομείου και όχι συνδυαστικά στη λογική της ενιαίας διοίκησης και διασύνδεσης. Η ένταξη κάποιου νοσοκομείου στις άγονες προβληματικές περιοχές Α Ζώνης, όπως αυτό της Ιεράπετρας. Η ενίσχυση νοσοκομείων που ήδη είναι στη Ζώνη Α, όπως αυτό της Σητείας. Η ενίσχυση των υποδομών και των μέσων. Η αύξηση προσωπικού, πόρων και χρηματοδότησης.

Κυρίες και κύριοι συνάδελφοι, μόνο αυτός είναι ο δρόμος, αλλά απαιτείται πολιτική βούληση. Καλώ την ηγεσία του Υπουργείου να ακολουθήσει και να δώσει άμεσες λύσεις για τα νοσοκομεία του Λασιθίου, για όλα τα νοσοκομεία της περιφέρειας, για όλα τα νοσοκομεία της χώρας, για την υγεία όλων μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Τον λόγο τώρα έχει ο Βουλευτής του ΣΥΡΙΖΑ-Προοδευτική Συμμαχία κ. Παύλος Πολάκης.

Ορίστε, κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ πάρα πολύ, κύριε Πρόεδρε.

Η αλήθεια είναι ότι θα ήθελα, αλλά δεν γίνεται, να επαναλάβω παρόντος του Υπουργού την ομιλία που έκανα στην επιτροπή την τελευταία φορά. Λείπει ο κ. Βαρτζόπουλος. Τα άκουσε αναλυτικά την προηγούμενη φορά.

Θα έλεγα, κύριε Υπουργέ, να πάμε οι δυο μας ένα ταξίδι στην Ελλάδα. Ας πάμε στη Χαλκιδική. Ας πούμε ότι είναι καλοκαίρι, είμαστε οι δυο μας εκεί, στο πρώτο πόδι, χαμηλά. Είμαστε σε καλοκαιρινές διακοπές, ήλιος, ζέστη. Έχουμε τα κατιτίς μας καθένας και παθαίνει ένας από τους δυο μας εγκεφαλικό, πέφτει κάτω, κάνει μια νευρολογική σημειολογία κ.λπ..

Τι γίνεται εκεί; Δύο οι λύσεις. Η μια φωνάζουμε το ΕΚΑΒ, ασθενοφόρο του ΕΚΑΒ από τους τομείς που υπάρχουν στη Χαλκιδική και στη Θεσσαλονίκη, που έχουν ένα τεράστιο μειονέκτημα. Διότι εκεί, στην αρχή της χερσονήσου της Κασσάνδρας είναι στενά και το καλοκαίρι μία απόσταση περίπου μιάμισης δύο ωρών αυξάνεται. Μπορεί να γίνει πέντε ώρες, έξι ώρες. Αν είμαστε χαμηλά στο πόδι δηλαδή, για να πάμε Θεσσαλονίκη -και θα πούμε και για τη Θεσσαλονίκη- μπορούμε να κάνουμε πέντε ώρες.

Τι είχαμε κάνει εμείς, σαν κυβέρνηση ΣΥΡΙΖΑ; Είχαμε βάλει από το 2017 το καλοκαίρι -το οποίο συνεχίστηκε μέχρι το 2020 και μετά το κόψατε- ένα ελικόπτερο της Πυροσβεστικής, ένα Super Puma, που έκανε αεροδιακομιδές από τη Χαλκιδική προς τη Θεσσαλονίκη, ακριβώς για να ξεπεράσει αυτό το πρόβλημα. Όμως δεν σας ένοιαζε και το καταργήσατε. Και είχαν σωθεί πολλές ζωές με αυτό το ελικόπτερο και εμφράγματα. Ένα από τα πρώτα του περιστατικά ήταν ένα έμφραγμα, που το πήρε από τον δρόμο, το πήγε, έγινε θρομβόλυση, αγγειοπλαστική και η γυναίκα, νομίζω ήταν, ζούσε. Ήταν ένα από τα πρώτα περιστατικά το καλοκαίρι του 2017 .

Φεύγουμε από τη Χαλκιδική. Πάμε Ιόνιο, ωραία νησιά και εκεί. Έχουν πολλά ψάρια. Ας πούμε ότι είμαστε στους Παξούς και παθαίνουμε το ίδιο. Τι θα γίνει;

**ΒΑΣΙΛΕΙΟΣ ΓΙΟΓΙΑΚΑΣ:** Θα σου στείλω ταχύπλοο!

**ΠΑΥΛΟΣ ΠΟΛΑΚΗΣ:** Ταχύπλοο δεν υπάρχει. Υπήρχαν κάποια κάποιων δήμων κ.λπ.. Έχουν μείνει στην μπάντα. Θα πούμε και για τα ταχύπλοα. Το επόμενο σημείο του ταξιδιού είναι εκεί, στη Νάξο.

Τι κάνουμε λοιπόν; Πάλι η κυβέρνηση ΣΥΡΙΖΑ είχε μεριμνήσει. Γιατί τα λέω αυτά; Γιατί το πρώτο πράγμα είναι ότι πρέπει να μεταφερθεί γρήγορα ο ασθενής. Πάμε λοιπόν στο Ιόνιο. Τι θα γίνει; Είχαμε φτιάξει τη βάση αεροδιακομιδών στο Άκτιο, με ελικόπτερο, με στελέχωση κ.λπ.. Τις μισές μέρες του μήνα δεν έχει ελικόπτερο τώρα. Δεν έχει ελικόπτερο. Άρα, έχεις μία στις δύο πιθανότητες να μεταφερθείς στην ώρα σου. Πού όμως να μεταφερθείς; Στα Γιάννενα δεν γίνεται θρομβεκτομή ή περιοχική θρομβόλυση. Στην Πάτρα δεν γίνεται. Αθήνα πρέπει να έρθει, αλλά με το ελικόπτερο μπορεί να έρθει γρήγορα.

Πάμε παρακάτω. Το παράδειγμα που χρησιμοποίησα με τον κ. Βαρτζόπουλο ήταν στην Αμοργό. Έπρεπε, εφόσον παθαίναμε το ίδιο πράγμα στην Αμοργό, να φωνάξουμε το ελικόπτερο της Σύρου που ήταν η δεύτερη βάση αεροδιακομιδών που φτιάξαμε. Η πρώτη είχε γίνει στη Χαλκιδική, αυτό το Παρασκευοσαββατοκύριακο του καλοκαιριού, η δεύτερη ήταν η Σύρος και η τρίτη το Άκτιο.

Όμως, εδώ και δύο μήνες η βάση της Σύρου, Υπουργέ, δεν έχει ελικόπτερο. Γιατί έγινε αυτό που έγινε στη Θεσσαλία, πλημμύρισαν τα ελικόπτερα, κάποια άλλα ελικόπτερα της Αεροπορίας Στρατού πέταξαν πολύ, συμπλήρωσαν τις ώρες, δεν έχει άλλο NH90 ο Στρατός και πήρε της Σύρου και δεν υπάρχει ελικόπτερο τώρα. Οπότε σηκώνεται από τα Μέγαρα, να πάει στη Σύρο, να πάρει τον γιατρό και τον διασώστη του ΕΚΑΒ που είναι βάρδια εκεί, να πάει στην Αμοργό, στη Σίκινο, στη Σαντορίνη κ.λπ.. και να τον φέρει.

Μία εναλλακτική λύση θα ήταν ένα από τα τρία πλωτά που έχουν παραληφθεί και τα οποία είχαμε αγοράσει -πάλι η κυβέρνηση ΣΥΡΙΖΑ, με συνεργασία δικιά μου, του αείμνηστου Σαντορινιού- που το ένα είναι στη Λέρο, το άλλο στη Ρόδο και το άλλο είναι στη Νάξο.

Στη Νάξο όμως, όποιος έχει πάει εκεί και πάει στο λιμάνι, ξέρετε πού θα το δει αυτό; Είναι ένα εξαιρετικό πλωτό ασθενοφόρο, με ειδική θέση φορείου μέσα, με πλήρη εξοπλισμό, που να μπορεί να πάει πολύ αξιόπιστα και χωρίς να ταλαιπωρηθεί ο ασθενής μέχρι τα 6 μποφόρ κ.λπ.. Είναι στους τάκους έξω. Δεν το λειτουργούν. Αυτό το πρώτο παραλήφθηκε τέλη 2019, αρχές του 2020. Και είχαμε ενισχύσει και το Νοσοκομείο της Νάξου και με προσωπικό και Μονάδα Τεχνητού Νεφρού κ.λπ..

Στη θέση αυτού τι υπάρχει; Υπάρχει ένας καϊκτσής, όπως τον έλεγα εγώ, εκεί στη Νάξο, ο οποίος βγάζει τον χρόνο από 1.800.000 μέχρι 2.000.000 ευρώ από το ΕΚΑΒ και κάνει τις διακομιδές. Χρεώνει το Σίκινο- Σύρος ή το Σίκινος-Νάξος λες και περνάει τον Ατλαντικό, μη σας πω και τον Ινδικό Ωκεανό! Δείτε τα, δεν τα λέω από το μυαλό μου. Τον ξέρω τον χώρο σαν την τσέπη μου. Και γι’ αυτό πήραμε τα πλωτά, που θα μας ήταν πολύ φτηνότερο και συνεχίζουν και γίνονται έτσι οι διακομιδές εκεί πέρα.

Άρα ξεκινάτε, Υπουργέ, με ένα σύστημα μεταφοράς, το οποίο πάσχει βαριά για να μεταφέρει από ένα πολύ μεγάλο τμήμα της ελληνικής επικράτειας με γρήγορο και αξιόπιστο τρόπο ασθενείς για να τους παρασχεθεί η θεραπεία την κρίσιμη ώρα, τις πρώτες τέσσερις, έξι, επτά ώρες.

Ας πούμε ότι φτάνουμε στην Αθήνα. Πού θα πάμε, αυτή τη στιγμή που μιλάμε σήμερα; Πού θα πάμε; Μόνο στον «Ερυθρό», που είναι ο κ. Αρχοντάκης, που είναι το μοναδικό δημόσιο κέντρο το οποίο μπορεί να κάνει περιοχική θρομβόλυση, δηλαδή, να βάλει τον καθετήρα, να πάει εκεί που είναι το βούλωμα, να ρίξει εκεί το θρομβολυτικό, όχι από εδώ πέρα, γιατί αν το ρίξουμε από δω μπορεί το ισχαιμικό να το κάνουμε αιμορραγικό. Έχουν γίνει αυτά. Ή μπορεί να κάνει θρομβεκτομή…

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Στο «Γεννηματά».

**ΠΑΥΛΟΣ ΠΟΛΑΚΗΣ:** Στο «Γεννηματά» δεν γίνεται.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Το είπε πριν η κυρία…

**ΠΑΥΛΟΣ ΠΟΛΑΚΗΣ:** Στο «Γεννηματά» δεν γίνεται, ό,τι σας λέω εγώ. Δεν ξέρω ποιοι σας τα λένε, ό,τι σας λέω εγώ.

Στον «Ερυθρό» γίνεται. Στο «Αρεταίειο» έχει ξεκινήσει το τελευταίο διάστημα να γίνεται. Στον «Ευαγγελισμό»…

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Στο «Αττικό».

**ΠΑΥΛΟΣ ΠΟΛΑΚΗΣ:** Όχι, δεν γίνεται. Ούτε εκεί γίνεται.

Στον «Ευαγγελισμό» υπάρχουν άνθρωποι που μπορούν να το κάνουν. Τσακώνονται στο Τμήμα Ακτινολογίας, λύστε το αυτό. Το είπα και προχθές και έμαθα ότι σήμερα ήρθε χαρτί -το ακούσατε- γι’ αυτή τη συνάδελφο που έχει κάνει εκατοντάδες θρομβεκτομές στη Γερμανία κ.λπ., που δεν την άφηναν. Σήμερα πήγε λέει χαρτί ότι μάλλον μπαίνει μπροστά και την αφήνουν να το κάνει, γιατί έχουμε εκεί αγγειογράφο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στη Νίκαια που το πήγατε θέλει αύριο το πρωί να δώσετε τα χρήματα να αναβαθμιστεί το software του ψηφιακού αγγειογράφου. Δεν κάνει αγγειογραφίες εγκεφάλου. Ή μπορείτε να φέρετε του «Θριασίου», το οποίο είναι ένας από τους έξι αγγειογράφους που βάλαμε εμείς στα νοσοκομεία του Λεκανοπεδίου, δηλαδή στο Παίδων «Αγία Σοφία», στον «Άγιο Σάββα», στο «ΚΑΤ», στον «Ευαγγελισμό», στο «Τζάνειο», στο «Θριάσιο».

Μπορείτε να ρωτήσετε τους προκατόχους σας -εσείς τώρα είστε πρόσφατος- τον Κικίλια, τον Κοντοζαμάνη, τον Πλεύρη, την κ. Γκάγκα πόσους έβαλαν τα τέσσερα χρόνια που κυβερνούσαν πριν και με το κρουνό ανοιχτό λόγω της πανδημίας; Κανέναν! Μην πιάσω τα υπόλοιπα μηχανήματα, αξονικούς μαγνήτες, στεφανιογράφους που μπήκαν, τι βάλαμε εμείς, τι βάλατε εσείς. Κόβατε κορδέλες σ’ αυτά που είχαμε χρηματοδοτήσει εμείς.

Γιατί τα λέω λοιπόν όλα αυτά, κύριε Υπουργέ; Διότι εάν δεν έχετε ψηφιακούς αγγειογράφους και ανθρώπους οι οποίοι να μπορούν να κάνουν την παρέμβαση, όλο αυτό που κάνετε είναι μια μαγική εικόνα για να σας παίξουν τα κανάλια για καμμιά βδομάδα και δεύτερον κάποιες μονάδες που λειτουργούν στα πανεπιστημιακά να τους βάλετε μια ταμπέλα ότι τώρα είναι μονάδες αυξημένης φροντίδας. Δεν ισχύει αυτό το πράγμα.

Αυτό που θα αλλάξει την κατάσταση είναι η δυνατότητα να υπάρχει άμεση παρέμβαση. Για να υπάρχει άμεση παρέμβαση...

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Πολάκη.

**ΠΑΥΛΟΣ ΠΟΛΑΚΗΣ:** Ολοκληρώνω.

…χρειάζεται σύστημα μεταφοράς, με τον τρόπο που είπα και χρειάζεται και αντιμετώπιση, πάλι με τον τρόπο που είπα. Αν δεν υπάρχει αυτό, το άλλο είναι ότι θα βάλουμε τα εγκεφαλικά και θα τα «ποτίζουμε» σε κάνα θάλαμο και ό,τι τραβήξουμε και ό,τι γίνει και ό,τι δεν γίνει. Τα έχουμε ζήσει αυτά. Σε μονάδα εντατικής θεραπείας δουλεύω χρόνια, ξέρω πολύ καλά τι συμβαίνει.

Για να το κάνετε αυτό πρέπει να συγκρουστείτε. Ξέρετε με τι θα συγκρουστείτε; Με τέσσερα ιδιωτικά κέντρα τα οποία μαζεύουν το 90% των περιστατικών του Λεκανοπεδίου. Και τα ονοματίζω, δεν φοβάμαι! Είναι το «Metropolitan», η «Ευρωκλινική», το «Υγεία», το «Ιατρικό Κέντρο» και το «Διαβαλκανικό» Θεσσαλονίκης, γιατί αν φτάνατε Θεσσαλονίκη, πάλι κανένα από τα νοσοκομεία που υπάρχουν τώρα δεν μπορεί να το κάνει.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Πολάκη. Περάσατε τα δέκα λεπτά.

**ΠΑΥΛΟΣ ΠΟΛΑΚΗΣ:** Επίσης -και τελειώνω, κύριε Πρόεδρε-, είχα ζητήσει από τον Υπουργό κ. Βαρτζόπουλο να μου απαντήσει γι’ αυτές τις χρηματοδοτήσεις, για τα 4,8 εκατομμύρια ευρώ, το δάνειο που δόθηκε στην Κλινική «Άγιος Λουκάς» στη Θεσσαλονίκη και για την επιδότηση 177.000 ευρώ στο ιδιωτικό διαγνωστικό εργαστήριο από το Ταμείο Ανάκαμψης. Γιατί; Από πού κι ως πού πήραν αυτά τα λεφτά; Γιατί; Από πού κι ως πού; Για να τους ελαφρύνουμε; Χρησιμοποιήστε τα εκατομμύρια από το Ταμείο Ανάκαμψης -600 έχει το Υπουργείο- για να κάνετε μία τεράστια ανανέωση εξοπλισμού σε όλη τη χώρα. Αυτό πρέπει να κάνετε! Όμως, θα πρέπει να έχετε όραμα.

Ευχαριστώ πάρα πολύ! Πετάχτηκα σε διάφορα σημεία, αλλά δεν γινόταν. Να είστε καλά!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κοντέψατε να φτάσετε τα έντεκα λεπτά, κύριε Πολάκη.

**ΠΑΥΛΟΣ ΠΟΛΑΚΗΣ:** Έχετε δίκιο, κύριε Πρόεδρε! Ευχαριστώ πολύ, να είστε καλά!

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε, λοιπόν, με τον Βουλευτή της Νέας Δημοκρατίας κ. Μιχαήλ Λιβανό.

Ορίστε, κύριε συνάδελφε, έχετε τον λόγο.

**ΜΙΧΑΗΛ ΛΙΒΑΝΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, νομίζω ότι τα περισσότερα από αυτά τα οποία συζητήσαμε έχουν ειπωθεί ξανά και ξανά και αυτή την ώρα έχει περισσότερο νόημα να συμπυκνώσουμε κάποια πράγματα κλείνοντας σιγά-σιγά τη συζήτηση.

Αυτό με το οποίο θα ήθελα, λοιπόν, να ξεκινήσω εγώ είναι ένα βιωματικό περιστατικό το οποίο είχα στο στενό φιλικό μου περιβάλλον με έναν άνθρωπο ο οποίος ξεκίνησε να έχει συμπτώματα εγκεφαλικού στο σπίτι του. Για αρκετή ώρα το οικογενειακό περιβάλλον δεν είχε αντιληφθεί το τι ακριβώς συνέβαινε και μάλιστα κάλεσε ιδιώτη γιατρό για να δει τον ασθενή. Τελικά, όταν κάποιος από το ευρύτερο περιβάλλον κατάλαβε το τι ακριβώς συνέβαινε, κατέληξε -ευτυχώς για τον ίδιο, γιατί πιθανότατα αλλιώς θα είχε χαθεί η ζωή του, γιατί είχε ήδη καθυστερήσει αρκετά- σε ένα ιδιωτικό κέντρο στο οποίο έλαβε περιοχική θρομβόλυση, η οποία όμως επειδή είχε ήδη καθυστερήσει αρκετά, όπως πολύ σωστά είπε και ο συνάδελφος κ. Πολάκης, του άφησε αρκετά συμπτώματα, γιατί σε αυτές τις περιπτώσεις, όπως στα εμφράγματα της καρδιάς ο χρόνος είναι μυοκάρδιο, το ίδιο ισχύει και για τα εμφράγματα στον εγκέφαλο, στα οποία ο χρόνος είναι εγκέφαλος.

Έκανα, λοιπόν, αυτή την εισαγωγή, γιατί αυτός ο άνθρωπος κατάφερε σήμερα να είναι εν ζωή. Όμως, αν είχε την ενημέρωση αυτός ο ίδιος, όπως και το ευρύτερο οικογενειακό του περιβάλλον, αλλά και γενικότερα ο πληθυσμός, ώστε να καταλάβει πολύ πιο γρήγορα και να συνειδητοποιήσει το τι ακριβώς συμβαίνει με τον άνθρωπό του, θα είχε τη δυνατότητα να αντιδράσει γρηγορότερα.

Άρα, αυτή τη στιγμή δεν είχαμε πρώτα απ’ όλα τις δομές και το πλαίσιο για να αντιμετωπίσουμε περιστατικά, αλλά δεν έχουμε ακόμα και το κομμάτι της ενημέρωσης και της πρόληψης, το οποίο θα πρέπει να δώσουμε στο γενικό πληθυσμό και στο πλαίσιο της πρωτοβάθμιας υγείας, προκειμένου, Υπουργέ μου, να καταφέρουμε να είναι όσο το δυνατόν καλύτερα -όσο είναι αυτό εφικτό- ενημερωμένος ο κόσμος και πιο έτοιμος να αντιδράσει.

Η διασύνδεση τέτοιων περιστατικών έχει σαφώς να κάνει και με το κομμάτι της λειτουργίας του ΕΚΑΒ, στο οποίο υπάρχουν προβλήματα, τα οποία όμως επιλύονται σιγά-σιγά. Και νομίζω από το γεγονός ότι πλέον θα έχουμε συγκεκριμένα κέντρα -και θέλω να συγχαρώ την ηγεσία του Υπουργείου για το γεγονός ότι συμπεριέλαβε μέσα στα κέντρα αυτά και την περιοχή του Πειραιά με το Γενικό Κρατικό Νοσοκομείο της Νίκαιας- ο κόσμος θα έχει τη δυνατότητα να λαμβάνει γρήγορα και σωστά κατάλληλη θεραπεία, την οποία μέχρι τώρα τη λάμβανε σε πολύ-πολύ λίγα κέντρα και κυρίως σε ιδιωτικά κέντρα. Αυτό είναι και η πρώτη μεγάλη απόδειξη για εκείνους που συχνά, πυκνά μας κατηγορούν ότι εμείς επιδιώκουμε την ιδιωτικοποίηση της υγείας. Δημιουργούμε λοιπόν, γιατί πιστεύουμε στο ΕΣΥ, όπως και στον δημόσιο χαρακτήρα της υγείας, δομές οι οποίες αποτελούν αιχμή τόσο τεχνολογική όσο και επιστημονική στη θεραπευτική φαρέτρα της Ιατρικής, προκειμένου να αντιμετωπιστούν τέτοια δύσκολα και σοβαρά περιστατικά.

Ταυτόχρονα, θα ήθελα να πω ότι και μόνο το γεγονός ότι απλώνουμε ένα δίκτυο τέτοιων κέντρων σε όλη την περιφέρεια της χώρας -όσο αυτό είναι εφικτό, αλλά τουλάχιστον γίνεται μια πολύ-πολύ σημαντική αρχή- αποδεικνύει, επίσης, την πίστη μας ότι το ΕΣΥ είναι ο μόνος μηχανισμός που μπορεί να υποστηρίξει τέτοιου είδους περιστατικά και τέτοιου είδους προβλήματα υγειονομικής φύσεως που δεν μπορεί να καλύψει ούτε ο ιδιωτικός τομέας. Επομένως, αυτό δείχνει και στη φιλοσοφία και στην πράξη ότι εμείς θέλουμε και μπορούμε να δημιουργήσουμε τέτοιες δομές που θα αντιμετωπίσουν για το σύνολο του ελληνικού λαού προβλήματα τα οποία έχουν φτάσει να αποτελούν ένα μείζον πρόβλημα δημόσιας υγείας.

Υπολογίζουμε κατ’ εκτίμηση ότι θα κερδίσουμε περίπου το 1/4 των περιστατικών, τα οποία δυστυχώς είτε χάνουν τη ζωή τους είτε καταλήγουν να έχουν ένα μόνιμο πρόβλημα αναπηρίας. Αυτό θα έχει μια πολύ-πολύ μεγάλη ωφέλεια τόσο για τον ίδιο τον πληθυσμό και για το οικονομικό και ψυχολογικό κομμάτι που αφορά τις οικογένειες αυτών των ανθρώπων, αλλά ταυτόχρονα αφορά και ένα μεγάλο κομμάτι αυτών των ασθενών οι οποίοι συνεχίζουν να νοσηλεύονται πολλές φορές επί μακρόν μέσα στις νοσηλευτικές μονάδες και των δημόσιων νοσοκομείων ξοδεύοντας μεγάλο κομμάτι χρόνου, πολλές εργατοώρες, του ήδη υπάρχοντος προσωπικού σε περιστατικά τα οποία χρονίζουν μέσα στα δημόσια νοσοκομεία.

Επομένως, η ωφέλεια από την εφαρμογή αυτής της νέας μεταρρύθμισης είναι πολλαπλή και δεν αφορά μόνο οικονομικούς πόρους και μόνο το κοινωνικό αποτύπωμα που είναι σημαντικό στο κομμάτι των ασθενών και των οικογενειών, αλλά αφορά κυρίως και πρώτα απ’ όλα την ίδια τη λειτουργικότητα των νοσοκομείων, γιατί η δημιουργία τέτοιων μονάδων από μόνη της θα σπρώξει τα νοσοκομεία ένα βήμα μπροστά, προκειμένου να βελτιώσουν και άλλα τμήματα που διασυνδέονται με αυτές τις μονάδες.

Τέλος, θα πρέπει να αναφέρουμε -και είναι σημαντικό και αυτό, κύριε Υπουργέ- ότι τα κέντρα αποκατάστασης θα πρέπει πλέον να λειτουργούν γρηγορότερα απέναντι σε αυτά τα περιστατικά, τα οποία είναι ήδη αρκετά επιβαρυμένα και κορεσμένα με τέτοια περιστατικά. Σαφώς και θα μειωθεί ο βαθμός επιβάρυνσής τους από τη μεταρρύθμιση την οποία εφαρμόζουμε, αλλά από εκεί και πέρα νομίζω ότι θα πρέπει σιγά-σιγά να σκεφτούμε και το πώς θα δώσουμε αμεσότερες λύσεις, προκειμένου να διεκπεραιώνονται τα περιστατικά γρηγορότερα, γιατί η άμεση παρέμβαση σε αυτούς τους ασθενείς αμέσως μετά την πρόσφατη νοσηλεία τους στο νοσοκομείο, θα βοηθήσει να είναι καλύτερη η αποκατάστασή τους και καλύτερη η πρόγνωσή τους.

Τέλος, κυρίες και κύριοι συνάδελφοι, θα ήθελα να αναφερθώ ευρύτερα στο κομμάτι των προβλημάτων της υγείας. Δεν είμαστε αποκομμένοι από την κοινωνία και αναγνωρίζουμε ότι υπάρχουν πολλαπλά προβλήματα και ζητήματα. Όμως, αυτό το οποίο γίνεται είναι μια συντονισμένη προσπάθεια με σχέδιο, προκειμένου σιγά-σιγά να λύνονται ένα-ένα τα προβλήματα. Δεν υπάρχουν μαγικές λύσεις για τα χρόνια προβλήματα και τις χρόνιες παθογένειες είτε του ευρύτερου δημόσιου τομέα είτε των νοσοκομείων και της δημόσιας υγείας. Όμως, αυτό το οποίο πρέπει να γίνει και γίνεται και ξεδιπλώνεται σιγά-σιγά με την πολιτική του Υπουργείου είναι να λύνονται ζητήματα τα οποία βελτιώνουν και την καθημερινότητα, αλλά συνολικά τις δομές υγείας σε όλη την περιφέρεια και στην Αττική.

Αυτό στο οποίο θα ήθελα να καταλήξω και είναι πολύ σημαντικό είναι ότι σύντομα -και το εξήγγειλε ήδη ο Υπουργός- οι προσλήψεις και στον ιατρικό τομέα θα γίνονται πολύ γρηγορότερα, ενώ επίσης θα θεσπιστούν μισθολογικά, αλλά και άλλου τύπου κίνητρα, προκειμένου η στελέχωση των νοσοκομείων να είναι γρηγορότερη και καλύτερη. Είναι ήδη σχεδόν έτοιμες και θα βγουν τα αποτελέσματα της Προκήρυξης 7Κ, κάτι που σημαίνει ότι πολύ-πολύ σύντομα και στο νοσηλευτικό κομμάτι θα έχουμε θεαματική βελτίωση στελέχωσης των νοσοκομείων.

Τα πράγματα δεν είναι ρόδινα και εύκολα. Όμως, σιγά-σιγά εργαζόμαστε και δουλεύουμε προς αυτήν την κατεύθυνση και νομίζω ότι αυτό το οποίο έχει σημασία είναι να προσπαθούμε όλοι μαζί εδώ να εντοπίζουμε τα προβλήματα και να προτείνουμε τις καλύτερες δυνατές λύσεις, προκειμένου να φτάνει ένα καλό, ένα ικανοποιητικό αποτύπωμα στον ελληνικό λαό. Γι’ αυτόν τον λόγο, θεωρώ ότι το συγκεκριμένο νομοσχέδιο δεν είναι απλά στη σωστή κατεύθυνση, αλλά είναι μια εξαιρετική μεταρρυθμιστική πρωτοβουλία, η οποία θα φέρει ένα πραγματικό αποτύπωμα στο να διασώσει ζωές, να μειώσει τον αριθμό των ανθρώπων οι οποίοι επιβαρύνονται από τέτοια περιστατικά και συνολικά να δημιουργήσει πόρους και για άλλες δομές υγείας, ενώ θα δημιουργήσει και προϋποθέσεις, προκειμένου να στελεχωθούν καλύτερα και όλα τα τμήματα τα οποία θα διασυνδέονται με αυτές τις ΜΑΦ των αγγειακών εγκεφαλικών επεισοδίων. Γι’ αυτό και θεωρώ ότι θα πρέπει όλες οι παρατάξεις να ψηφίσουν υπέρ αυτού του νομοσχεδίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Λιβανό.

Και κλείνουμε τον κατάλογο των ομιλητών με τον Βουλευτή Επικρατείας της Νέας Δημοκρατίας κ. Γεώργιο Σταμάτη.

Ορίστε, κύριε Σταμάτη, έχετε τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Και ως τελευταίος ομιλητής νομίζω ότι θα χρησιμοποιήσω πολύ λίγο χρόνο. Παρατηρώντας τη συζήτηση στη Βουλή και στις επιτροπές, επιτρέψτε μου να πω κάτι. Όσον αφορά το γεγονός ότι πολλές φορές ο κόσμος έχει μία αίσθηση ή αντίληψη ή πεποίθηση ότι στη Βουλή δεν γίνεται δουλειά, θα ήθελα να πω ότι στη Βουλή γίνεται πολύ μεγάλη, πολύ καλή δουλειά.

Επιτρέψτε μου, κύριε Πρόεδρε και κύριοι Υπουργοί, να πω ότι οι προτάσεις που έχουν καταθέσει όλες οι πτέρυγες γι’ αυτό το νομοσχέδιο δείχνουν δύο πράγματα. Δείχνουν ενδιαφέρον και γνώση.

Νομίζω, κύριε Υπουργέ, πως από εδώ και πέρα, στο νέο ΕΣΥ που θέλουμε να φτιάξουμε όλες οι πτέρυγες πρέπει να έχουν λόγο, με πολύ συγκεκριμένες προτάσεις, ώστε να μπορέσουμε να συμφωνήσουμε για να δώσουμε στον Έλληνα πολίτη –και όχι μόνο- την καλύτερη περίθαλψη για την υγεία του.

Επιτρέψτε μου να σας συγχαρώ που βάλατε μέσα και τον Πειραιά, αλλά και το Ηράκλειο Κρήτης και να σας πω ότι σκοπός και στόχος μας πρέπει να είναι ότι κάθε νομός θα πρέπει να έχει τις αντίστοιχες μονάδες, γιατί πρέπει να δούμε την επόμενη μέρα που πρέπει να βασιστεί σε δύο πράγματα τα οποία προφανώς δεν υπάρχουν στο νομοσχέδιο, αλλά νομίζω ότι είναι ο στόχος της επόμενης μέρας. Είναι η πρόληψη και η αποκατάσταση.

Επιτρέψτε μου να σας πω, κύριοι συνάδελφοι, πως η αποκατάσταση δεν αφορά μόνο τους ασθενείς με αγγειακά εγκεφαλικά επεισόδια. Η αποκατάσταση αφορά όλους τους συμπολίτες μας λόγω των τροχαίων και ούτω καθεξής.

Νομίζω, κύριε Υπουργέ, στο τέλος αυτής της τετραετίας της Κυβέρνησης στη χώρα μας θα πρέπει να έχουν μπει τα θεμέλια για δημόσια κέντρα αποκατάστασης, σίγουρα ένα στην Κρήτη και ένα στη βόρεια Ελλάδα, γιατί μόνο έτσι θα δείξουμε στον κόσμο ότι είναι λάθος η αντίληψη που έχει ότι ιδιωτικοποιείται η υγεία ή το ότι μας κατηγορούν ότι ιδιωτικοποιείται η υγεία. Η υγεία είναι ένα δημόσιο αγαθό. Αυτό το έχει αναφέρει και ο ΠΟΥ, αλλά και όλες οι μελέτες και εμείς πρέπει να το υπερασπιστούμε.

Επιτρέψτε μου να κάνω και μια υπέρβαση σε σχέση με το χθεσινό νομοσχέδιο. Εγώ πραγματικά θα ήθελα σε αυτό το νομοσχέδιο, κύριε Υπουργέ, να έχουμε και προσλήψεις. Αύριο θα υπάρχει ένας νέος διοικητής νοσοκομείου και θα πρέπει να διαχειριστεί μέσω της κινητικότητας αποσπάσεις ανθρώπων επιστημόνων για να στελεχώσουν αυτές τις μονάδες. Τι θα ήταν πιο καλό γι’ αυτό το νομοσχέδιο –ελπίζω στο επόμενο που θα φέρετε- με κάθε νέα μεταρρύθμιση να υπάρχει και μία νέα πρόσληψη; Και τότε να είστε σίγουρος ότι ο λαός θα είναι ακόμα πιο δίπλα μας και τότε θα έχει και μεγαλύτερη εμπιστοσύνη και στην ηγεσία του Υπουργείου Υγείας, αλλά και γενικότερα στην Ελληνική Δημοκρατία.

Κλείνοντας, θα ήθελα να σας ευχαριστήσω. Καλώ όλους τους συναδέλφους να υπερψηφίσουν το νομοσχέδιο. Η υγεία είναι κάτι το οποίο θα πρέπει να μας ενώνει και όχι να μας χωρίζει.

Νομίζω, κύριε Πρόεδρε, ότι και η Βουλή ίσως θα πρέπει να πάρει αντίστοιχες πρωτοβουλίες ώστε να δημιουργηθούν ειδικές επιτροπές για τα θέματα της υγείας, για τα θέματα αναμόρφωσης του Εθνικού Συστήματος Υγείας, ώστε την επόμενη μέρα να είμαστε και θωρακισμένοι από οποιαδήποτε πανδημία ή μη, αλλά να προσφέρουμε και στους πολίτες αυτό το πολύτιμο αγαθό της υγείας, γιατί χωρίς την υγεία όλα τα υπόλοιπα είναι σε δεύτερη και τρίτη μοίρα.

Σας ευχαριστώ και σας καλώ να υπερψηφίσετε το νομοσχέδιο της Κυβέρνησης.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ τον κ. Σταμάτη και για την οικονομία του χρόνου.

Το νομοσχέδιο ήταν πάρα πολύ μικρό, αλλά έγινε εξαντλητική συζήτηση. Αν κάποιος παρ’ όλα αυτά εκ των εισηγητών ή ειδικών αγορητών θέλει να πάρει τον λόγο για δύο-τρία λεπτά από τη θέση του, να το κάνουμε.

Με την παράκληση αυτή θα ξεκινήσουμε από τα μικρότερα σε κοινοβουλευτική δύναμη κόμματα.

Κυρία Κεφαλά, θα θέλατε τον λόγο;

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Θα είμαι σύντομη κι εγώ.

Θα ήθελα να πω ότι είμαι πραγματικά χαρούμενη και συγκινημένη που πήρε αυτήν την πρωτοβουλία η Πλεύση Ελευθερίας να φέρει τον Παλαιστίνιο πρέσβη στη Βουλή. Αισθάνομαι μια αίσθηση ισορροπίας και ισονομίας, ας το πούμε έτσι, που ακούστηκε η φωνή του παλαιστινιακού λαού σ’ αυτή τη δύσκολη κατάσταση.

Να πω, επίσης, ότι η Πλεύση Ελευθερίας θα ψηφίσει «ναι» στο παρόν νομοσχέδιο και ο λόγος που θα το κάνουμε αυτό είναι η τεράστια ανάγκη της χώρας μας για κρατικές δαπάνες στην υγεία, δαπάνες που στο παρόν νομοσχέδιο είναι, όπως όλοι αντιλαμβανόμαστε, ανεπαρκείς για να καλύψουν τις ανάγκες της χώρας, πρόχειρες και επιλεκτικές, αποκλείοντας ξανά τα πιο ευάλωτα μέρη. Μόνη ελπίδα είναι αυτό το νομοσχέδιο να είναι η αρχή σε ένα ενιαίο πλαίσιο, σε ένα εθνικό σχέδιο. Φαίνεται από την τοποθέτησή σας όχι μόνο στην παρούσα φάση, αλλά και στα προηγούμενα έτη, πως αυτό δυστυχώς δεν είναι ο πρωταρχικός στόχος της Κυβέρνησης. Κι αυτό συμβαίνει γιατί η φιλοσοφία, η στάση και η προσέγγισή σας στα ζητήματα δεν είναι τέτοια. Δεν είναι ολιστική, δεν είναι συμπεριληπτική.

Θα ήθελα να κάνω και μια αναφορά, επειδή ακούω με χαρά να μιλάμε για τα ελικόπτερα, επιτέλους, γιατί είχα την εντύπωση ότι η μισή Βουλή σφύριζε αδιάφορα σε αυτό και η άλλη μισή ήταν αρνητική. Χαίρομαι πάρα πολύ που ανακινείται όλο αυτό το θέμα, αλλά τα δύο και τα τρία και τα τέσσερα ελικόπτερα δεν θα μας σώσουν. Δεν θα σώσουν την κατάσταση. Χρειάζονται HEMS, χρειάζονται συγκεκριμένες προδιαγραφές που τηρούνται σε όλη την Ευρώπη. Χωρίς αυτό, πραγματικά θα έχουμε κάνει μια τρύπα στο νερό σε όλα τα υπόλοιπα.

Χαίρομαι πολύ που το συζητάμε τουλάχιστον.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ την κ. Κεφαλά.

Η κ. Κουρουπάκη έχει τον λόγο να δευτερολογήσει για τρία λεπτά.

Ορίστε, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Είναι το τρίτο σχέδιο νόμου του Υπουργείου Υγείας και τέταρτο στην Επιτροπή Κοινωνικών Υποθέσεων, συμπεριλαμβανομένου του νομοσχεδίου των εργασιακών. Όλα έχουν ένα κοινό χαρακτηριστικό, την έλλειψη στρατηγικού σχεδιασμού και την έλλειψη σεβασμού στους πολίτες.

Η Κυβέρνηση αρέσκεται να χτίζει παλάτια στην άμμο. Πώς πιστεύετε ότι θα δομηθεί σωστά ένα σύστημα υγείας; Με την επαναπρόσληψη επικουρικού προσωπικού σε καθεστώς ομηρίας; Πώς αυτοί οι άνθρωποι θα βιοποριστούν νοιώθοντας αβεβαιότητα για το μέλλον; Γιατί να μην τους δίνετε ένα δικαίωμα στη μόνιμη εργασία; Γιατί να μην έχουν μόνιμη εργασία και οικονομικά κίνητρα, ώστε να στελεχωθούν και τα νοσοκομεία στις ακριτικές περιοχές; Πώς θα προσελκύσουμε πίσω στη χώρα μας τους εξαίρετους επιστήμονες, οι οποίοι μεταναστεύουν για να βιοποριστούν; Ενδιαφέρεστε πραγματικά ως Κυβέρνηση για την επίλυση του μείζονος προβλήματος του δημογραφικού;

Όλα τα ζητήματα, κοινωνικά, πολιτικά, οικονομικά, αποτελούν τους κρίκους μιας αλυσίδας. Σε κάθε σχέδιο νόμου προς ψήφιση αναδεικνύονται οι χαμένοι κρίκοι και η αδιαφορία σας γι’ αυτούς.

Η δημόσια Σχολή του ΕΚΑΒ στην Αθήνα, διετούς φοίτησης, προσφέρει στους αποφοίτους άρτια επιστημονική εξειδίκευση. Με την ενσωμάτωση των πυροσβεστών στο σώμα των διασωστών υποβαθμίζεται τον ρόλο του στη δημόσια υγεία, τη δημόσια υγεία και τον ίδιο τον ασθενή.

Οι μετακινήσεις του ήδη υπάρχοντος προσωπικού και οι αποσπάσεις των γιατρών για τη στελέχωση των ΜΑΦ για τα αγγειακά εγκεφαλικά επεισόδια δημιουργούν την υποστελέχωση άλλων κλινικών. Μήπως είναι λιγότερο σημαντικές για την υγεία; Οι μονάδες αυξημένης φροντίδας για τα εγκεφαλικά θα στηρίζονται στους γιατρούς της σαρανταοκτάωρης εργασίας που θεσπίσατε πρόσφατα; Πόσο δύναται να αντέξει ο ανθρώπινος οργανισμός σε εξαντλητικές συνθήκες εργασίας; Θα θέλαμε να μας φροντίσει ένας γιατρός εξουθενωμένος πνευματικά και σωματικά; Θα αναγκαστούν όσοι έχουν την οικονομική δυνατότητα να απευθυνθούν είτε στο ιδιωτικό νοσοκομείο, είτε στον γιατρό με μπλοκάκι, οι οποίοι και αυτοί θα εξυπηρετούν τους πελάτες τους εκμεταλλευόμενοι τις δημόσιες δομές εις βάρος των υπολοίπων ασθενών που πληρώνουν εισφορές για το Εθνικό Σύστημα Υγείας, οι οποίοι θα είναι σε δεύτερη μοίρα, εάν δεν μείνουν στα αζήτητα. Ποιο μέτρο έχει ληφθεί για την ιατρική περίθαλψη του ενός εκατομμυρίου ανασφάλιστων συμπολιτών μας;

Σε ποιες δημόσιες μονάδες αποκατάστασης θα απευθύνονται οι ασθενείς με αγγειακά εγκεφαλικά επεισόδια, αφού πάρουν εξιτήριο από τις ΜΑΦ; Επαρκούν τα δημόσια κέντρα αποκατάστασης; Έχετε αναρωτηθεί πόσοι από τους συμπολίτες μας μπορούν να αποταθούν στα ιδιωτικά κέντρα αποκατάστασης μετά από αγγειακό εγκεφαλικό επεισόδιο; Το κόστος συμμετοχής του ασφαλισμένου ασθενή με ένα ήπιο πρόβλημα αποκατάστασης ανέρχεται στα 180 ευρώ ημερησίως.

Ενδεικτικά ανέφερα ορισμένα γεγονότα που καταδεικνύουν τη σαθρότητα των επιμέρους άρθρων. Για τη Νίκη, οι ήρωες της υγείας αξίζουν ποιοτική εξειδίκευση, μισθολογική αναβάθμιση, αξιοκρατική απασχόληση στις ανάγκες της αγοράς.

Ολοκληρώνοντας, θα σας υπενθυμίσω το ρητό του Έλληνα φιλόσοφου Αριστοτέλη: Ό,τι επαναλαμβάνουμε μας καθορίζει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Κουρουπάκη.

Κύριε Γαυγιωτάκη, θέλετε να μιλήσετε;

**ΜΙΧΑΗΛ ΓΑΥΓΙΩΤΑΚΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Αθανασίου, εσείς θέλετε τον λόγο;

**ΜΑΡΙΑ ΑΘΑΝΑΣΙΟΥ:** Ναι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, τελευταία στιγμή σήμερα σε κεντρικό νοσοκομείο των Αθηνών, όταν οι ασθενείς με προγραμματισμένα τακτικά χειρουργεία είχαν ήδη ετοιμαστεί για το χειρουργείο, είχαν μπει σε νηστεία από την προηγούμενη μέρα, είχαν κάνει τον κύκλο των εξετάσεων που χρειάζονται πριν από κάθε χειρουργείο, δύο νοσηλευτές συνδικαλιστές που ανήκουν στο προσωπικό του χειρουργείου αποφάσισαν να απεργήσουν, με αποτέλεσμα να κλείσει και η μία αίθουσα από τις τρεις που είχε ανακοινωθεί ότι θα λειτουργούσε σήμερα για να εξυπηρετηθούν κατά το δυνατόν οι λίστες.

Ποιος ταλαιπωρήθηκε τελικά; Οι ασθενείς γιατί αναβλήθηκαν τα χειρουργεία τους. Ποιος θα έπρεπε να είχε μεριμνήσει ώστε να αποφευχθεί αυτή η δυσάρεστη κατάσταση; Ο διοικητής, ο οποίος όφειλε να βρει λύση, να βρει τρόπο να διεξαχθούν όλα τα προγραμματισμένα χειρουργεία πάση θυσία και να μην είχαμε αυτό το αποτέλεσμα.

Ως προς τις κατατεθείσες τροπολογίες στην τροπολογία με γενικό αριθμό 30 και συγκεκριμένα στο άρθρο 1 θεωρούμε υπερβολική την εξουσία η οποία δίνεται στον κύριο Υπουργό, διότι του δίνει το περιθώριο να μεροληπτήσει υπέρ συγκεκριμένης διοίκησης για την καταλληλότητα της οποίας θα αποφαίνεται ανέλεγκτα ο ίδιος και μόνο.

Όσον αφορά την τροπολογία με γενικό αριθμό 31 και συγκεκριμένα το άρθρο 1 «Συμβούλια κρίσης και επιλογής» επικεντρωνόμαστε στο ότι θα πρέπει να διασφαλιστεί ότι η επιλογή των προσώπων θα είναι αμερόληπτη και αξιοκρατική. Στην ουσία το ΕΣΥ πρόκειται να επαναστελεχωθεί σχεδόν από την αρχή, διότι οι ελλείψεις οι οποίες πρέπει να καλυφθούν είναι τρομακτικές, τεράστιες. Η Κυβέρνηση οφείλει να διασφαλίσει, τόσο την ταχύτητα όσο και την αξιοπιστία της διαδικασίας πρόσληψης του καινούργιου προσωπικού.

Όσον αφορά το άρθρο 3 «Εμβολιασμός κατά της γρίπης του ενήλικου πληθυσμού την περίοδο 2023-2024», αρχικά η Κυβέρνηση μας ενημέρωσε ότι όλα τα αντιγριπικά εμβόλια θα χορηγούνται με ιατρική συνταγή. Εν συνεχεία περιόρισε τη συνταγογράφηση μόνο στα εμβόλια νέας γενιάς, ενώ τα παλιά όρισε ότι θα χορηγούνται ελεύθερα. Επίσης, είναι ασαφής η δαπάνη και η επιβάρυνση του δημοσίου προϋπολογισμού. Η ειδική έκθεση του Γενικού Λογιστηρίου του Κράτους δεν εκτιμά το κόστος, αλλά κάνει μόνο γενική αναφορά επιβάρυνσης του γενικού προϋπολογισμού. Τέλος, για πρώτη φορά οι διενεργούντες τους εμβολιασμούς οφείλουν να καταχωρίζουν τα στοιχεία των εμβολιασμένων στο Εθνικό Μητρώο Εμβολιασμών, όπως γινόταν με τον εμβολιασμό για τον COVID, γεγονός το οποίο μας γεννά πολύ σοβαρούς προβληματισμούς.

Ελπίζουμε η Κυβέρνηση να μην κάνει τα ίδια σοβαρά λάθη, όπως αυτά τα οποία έκανε με τον εμβολιασμό για τον COVID. Για την Ελληνική Λύση η διασφάλιση των προσωπικών δεδομένων, αλλά κυρίως της ελευθερίας του πολίτη είναι αδιαπραγμάτευτες και δεν χωρούν κανενός είδους υποχρεωτικότητες ούτε εξαναγκασμοί.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ο κ. Λαμπρούλης έχει τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, επιτρέψτε μου εν τάχει, πέρα από τις τροπολογίες για τις οποίες θα θέλαμε να τοποθετηθούμε -τις δύο υπουργικές, που προφανώς γίνονται δεκτές, αλλά ούτε αυτό το ακούσαμε-, να θέσω ένα ζήτημα διαδικαστικό, που κάπως πρέπει να το επιλύσουμε.

Δεν είναι δυνατόν να συζητάμε ένα νομοσχέδιο και να μην έχει τοποθετηθεί έως τώρα κανένας από το Υπουργείο, ο Υφυπουργός κ.λπ.. Θα μου πείτε ότι αυτό είναι επιλογή του εκάστοτε Υπουργού, ότι μπορεί να μιλήσει όταν ο ίδιος επιθυμεί. Στο τέλος της συνεδρίασης; Εντάξει. Με αυτόν τον τρόπο, όμως, δεν δίνεται στις Κοινοβουλευτικές Ομάδες η δυνατότητα να εκφράσουν την αντίθεσή τους σε κάτι που μπορεί να θίξει ο Υπουργός στην ομιλία του. Νομίζω ότι είναι ένα δίκαιο αίτημα και πρέπει να το δούμε. Δεν ξέρω πώς θα το χειριστούμε. Μπορεί να το δούμε και στη Διάσκεψη των Προέδρων, να το δουν οι Κοινοβουλευτικές Ομάδες. Βλέπω ότι τώρα τελευταία με συστηματικό τρόπο -ας το πω έτσι, το λέω και δεν το λέω- προωθείται αυτή η κατεύθυνση. Δεν είναι δυνατόν να μην υπάρχει δυνατότητα δευτερολογίας με την έννοια στη δευτερολογία μας να μπορούμε, αν θέλουμε, να απαντήσουμε και σε κάτι για το οποίο έχει τοποθετηθεί ο εκάστοτε Υπουργός για οποιοδήποτε θέμα. Το κλείνω εδώ.

Η κ. Αθανασίου έφυγε;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Θα επιστρέψει.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Είπε κάτι προηγουμένως για την απεργία σε νοσοκομείο. Πιστεύω να μην είναι μομφή γιατί αποφάσισαν οι εργαζόμενοι να απεργήσουν, γιατί κάπως έτσι περνάει ως μήνυμα, ότι αποφάσισαν να απεργήσουν και έτσι αναβλήθηκαν τα χειρουργεία και ότι δεν μερίμνησε ο διοικητής. Δικαίωμα των εργαζομένων είναι να αποφασίζουν συλλογικά -εννοώ οι νοσηλευτές, η ΠΟΕΔΗΝ κατ’ επέκταση- να απεργήσουν σήμερα. Μάλιστα αυτό που θα ενδιέφερε και εσάς, όπως και όλους μας, είναι τα αιτήματα για τα οποία βγήκαν στους δρόμους και όχι μόνο οι νοσηλευτές, οι εργαζόμενοι υγειονομικοί που εκπροσωπούνται μέσω της ΠΟΕΔΗΝ, αλλά και οι νοσοκομειακοί γιατροί.

Εν τάχει για τις τροπολογίες, κύριε Πρόεδρε.

Η πρώτη τροπολογία είναι η υπουργική, με γενικό 31 και ειδικό 7. Έχει τρία άρθρα. Είμαστε υποχρεωμένοι να δηλώνουμε και τι θα ψηφίζαμε εάν ήταν ξεχωριστά τα άρθρα, γιατί καλούμαστε να ψηφίσουμε στο σύνολο την τροπολογία και έτσι φαλκιδεύεται, αλλοιώνεται και η ψήφος μας. Το λέω για πολλοστή φορά. Νομίζω ότι όλα τα κόμματα το λένε αυτό.

Όσον αφορά το πρώτο και δεύτερο άρθρο της συγκεκριμένης τροπολογίας για τα συμβούλια κρίσης, αλλά και για τη διαδικασία υποβολής υποψηφιοτήτων, είναι η πολλοστή φορά που αλλάζει η διαδικασία υποβολής των αιτήσεων για τις θέσεις που προκηρύσσονται. Το πρόβλημα δεν είναι ο τρόπος, η διαδικασία, η σύνθεση και όλα αυτά. Το πρόβλημα είναι ότι οι θέσεις που προκηρύσσονται είναι ελάχιστες, σταγόνα στον ωκεανό των προσλήψεων, την ίδια ώρα που οι προκηρύξεις βγαίνουν άγονες λόγω των καθηλωμένων μισθών, των συνθηκών εργασίας και άλλα πολλά και δεν υπάρχουν υποψήφιοι για τις θέσεις που προκηρύσσονται.

Τι μας λέει η Κυβέρνηση για την επιλογή των υποψηφίων; Το ομολογούν οι διατάξεις της τροπολογίας. Ορίζουν ότι αν για τις θέσεις που προκηρύσσονται, δεν υπάρχουν ενδιαφερόμενοι οι θέσεις μπορούν να μην επαναπροκηρύσσονται στο ίδιο νοσοκομείο ή για την ειδικότητα που έχουν προκηρυχθεί, αλλά σε οποιοδήποτε άλλο νοσοκομείο ή σε άλλη ειδικότητα. Ο αριθμός όμως των προκηρύξεων είναι δεδομένος. Ποιες ειδικότητες και σε ποιο νοσοκομείο είναι αδιάφορο. Άρα το κίνητρο δεν είναι οι ανάγκες του δημόσιου συστήματος υγείας.

Εμείς λέμε: Κάλυψη όλων των κενών οργανικών θέσεων, με βάση και μοναδική προϋπόθεση το πτυχίο και τον τίτλο ειδικότητας.

Άρα στα δύο αυτά άρθρα της τροπολογίας αν ήταν χωριστά θα ψηφίζαμε «παρών».

Άρθρο 3: Απλοποίηση διαδικασιών προκειμένου να διευκολυνθεί ο εμβολιασμός του πληθυσμού σύμφωνα με τις κατευθύνσεις της Εθνικής Επιτροπής κ.λπ.. Κατά τη γνώμη μας η διευκόλυνση και η απλοποίηση είναι το προκάλυμμα, προκειμένου να συσκοτιστεί το σχεδόν ανύπαρκτο δημόσιο σύστημα πρωτοβάθμιας φροντίδας υγείας. Με την πλήρη ανάπτυξη των υποδομών -κέντρα υγείας, περιφερειακά ιατρεία, κινητές μονάδες κ.λπ.- θα ολοκληρωνόταν με οργανωμένο τρόπο, έγκαιρα και με ασφάλεια το πρόγραμμα των εμβολιασμών, κάτι που αποδείχθηκε περίτρανα και την περίοδο της πανδημίας. Ο εμβολιασμός απαιτεί σε κάθε περίπτωση την εκτίμηση του γιατρού για το ποιος και πότε θα εμβολιαστεί.

Έχουμε, λοιπόν, ελλείψεις στη δημόσια πρωτοβάθμια φροντίδα υγείας, κατάργηση μέσω της τροπολογίας της ιατρικής συνταγής, με την έννοια της κατάργησης της εξέτασης και της γνωμάτευσης. Πόσοι γιατροί είμαστε εδώ; Συμφωνούμε ή διαφωνούμε σε αυτό, ότι θα πρέπει γιατρός να εκτιμήσει, να συνομιλήσει με τον άρρωστο, να τον δει, να μάθει τι χρόνια νοσήματα έχει, αν έχει, αν προκύπτει κάτι, το ιστορικό έστω; Αυτό παρακάμπτεται. Με έναν ΑΜΚΑ πας, λέει, και το κάνεις στο φαρμακείο. Μέσω όμως του ΑΜΚΑ δεν μπορεί ο άλλος να μπει να δει αν έχεις ιστορικό, για παράδειγμα. Και φυσικά πρόκειται για ρύθμιση στο έδαφος ακριβώς όπως είπα και πριν της ανυπαρξίας της πρωτοβάθμιας φροντίδας υγείας. Εισάγει ζητήματα αρνητικά για τους επιστημονικούς όρους που επιβάλλουν το πώς να γίνονται οι εμβολιασμοί και τις προϋποθέσεις αυτών. Με κριτήριο την αρνητική μας θέση στο άρθρο 3 θα καταψηφίσουμε στο σύνολο την τροπολογία. Επαναλαμβάνω ότι στο πρώτο και δεύτερο άρθρο δηλώνουμε «παρών».

Έρχομαι στη δεύτερη τροπολογία. Στο άρθρο 1 για την προσωρινή διοίκηση φορέων κοινωνικής πρόνοιας θα ψηφίζαμε «παρών» αν ήταν χώρια. Ποιο θέμα δεν αντιμετωπίζεται; Η αιτία ανάπτυξης των φαινομένων που αναφέρονται στην τροπολογία και οδήγησαν στη νομοθετική παρέμβαση μέσω της τροπολογίας.

Διότι αυτές οι δομές, οι προνοιακές, και οι υπηρεσίες που παρέχουν, αντί να τις αναλαμβάνει πλήρως το κράτος, με πλήρη χρηματοδότηση και στελέχωση, με ανάπτυξη επαρκών, κατάλληλων και σύγχρονων δομών, μεταφέρουν την ευθύνη σε ιδιώτες, σε νομικά πρόσωπα ιδιωτικού δικαίου, ΜΚΟ, φιλανθρώπους κ.λπ..

Τώρα, κατά τη γνώμη μας, αυτή η λύση δηλαδή που έχει δοθεί αποτελεί θερμοκήπιο παραγωγής και αναπαραγωγής τέτοιων δυσάρεστων φαινομένων, από ελλείψεις προσωπικού και κατάλληλων χώρων, μέχρι και τον κίνδυνο της σωματικής και ψυχικής ακεραιότητας των ανθρώπων που εξυπηρετούν. Έτσι λοιπόν αν αυτό το άρθρο ήταν χώρια, θα ψηφίζαμε «παρών».

Στο άρθρο 2 είμαστε θετικοί. Τι κάνει δηλαδή αυτό; Το ποσό που προβλέπεται να δοθεί είναι τα χρωστούμενα, περσινά δηλαδή, που δεν δόθηκαν σε εργαζομένους των ΚΔΑΠ. Και φυσικά θα το ψηφίζαμε αν ήταν χώρια, είμαστε θετικοί έστω να δοθούν αυτά τα ελάχιστα χρήματα που έχουν προβλεφθεί. Και βέβαια θέτουμε και το ζήτημα ή αν θέλετε το αίτημα ότι αυτός ο τομέας χρειάζεται γενναία αύξηση της χρηματοδότησης από το Υπουργείο Εργασίας, ώστε να καλύπτονται όλες οι ανάγκες, τόσο για τη φοίτηση των παιδιών σε παιδικούς σταθμούς αλλά και στα ΚΔΑΠ, τα Κέντρα Δημιουργικής Απασχόλησης, και φυσικά χρειάζονται προσλήψεις προσωπικού αντίστοιχα, ενίσχυση αυτών των δομών, προκειμένου τα παιδιά να έχουν ικανοποιητική και δημιουργική αξιοποίηση του ελεύθερου χρόνου τους.

Στο σύνολο θα ψηφίσουμε «παρών» σε αυτήν την τροπολογία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η κ. Αθανασίου, για να απαντήσει στο υποθετικό ερώτημά σας.

Δεν είπε κάτι εναντίον σας, κυρία Αθανασίου. Σας έψαχνε μάλιστα και είπε ότι δεν ήσασταν στην Αίθουσα. Έχετε τον λόγο για ένα λεπτό.

**ΜΑΡΙΑ ΑΘΑΝΑΣΙΟΥ:** Ναι, θα ήθελα να απαντήσω στον συνάδελφο, που είναι διπλός συνάδελφος, και ως γιατρός. Θέλω να του πω ότι εμείς το είπαμε, ότι η ευθύνη είναι του διοικητή. Γιατί είναι του διοικητή; Έπρεπε να επιληφθεί του προβλήματος, σαν αρμόδιος, να ακούσει τα αιτήματά τους, και αν ήταν δίκαια να τα επιλύσει, γιατί το τελικό όφελος είναι υπέρ των ασθενών. Ή έχετε κάποια αντίθετη γνώμη; Δηλαδή στην ουσία αυτοί που το πλήρωσαν το πρόβλημα -είχαν δίκιο ή όχι αυτοί που απέλυσαν- ήταν οι ασθενείς. Ποιος την πλήρωσε τη νύφη, για να το πω απλά; Οι ασθενείς, και δεν είναι σωστό αυτό. Δεν είπαμε ότι δεν έχουν δικαίωμα να κάνουν απεργία. Μάλιστα το είπα πολύ καθαρά. Ο διοικητής έπρεπε να επιληφθεί του θέματος.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Έγινε αντιληπτό.

Τώρα τον λόγο έχει ο ειδικός αγορητής του ΠΑΣΟΚ - Κίνημα Αλλαγής κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ:** Θα είμαι σύντομος, κύριε Πρόεδρε.

Όσον αφορά την τροπολογία, την πρώτη που κατατέθηκε, για την προσωρινή διοίκηση φορέων κοινωνικής πρόνοιας και τη χρηματοδότηση προγραμμάτων πρόσβασης παιδιών είμαστε υπέρ.

Όσο για τη δεύτερη τροπολογία, για τα συμβούλια κρίσης, είμαστε αντίθετοι να γίνεται μόνο σε μία ΔΥΠΕ η αίτηση. Θα προτιμούσαμε να υπάρχει μεγάλη ελευθερία. Θα θέλαμε σε παραπάνω ΔΥΠΕ. Και φυσικά, όταν αλλάζουν οι προκηρύξεις όσον αφορά σε άλλη ειδικότητα ή σε άλλο φορέα, δεν διευκρινίζεται αν αλλάζουν χρονογράμματα. Οπότε εδώ πέρα ψηφίζουμε «παρών».

Τώρα, για το νομοσχέδιο ακούσαμε από όλους πόσο ανάγκη είναι η ύπαρξή ΜΑΦ. Εμάς η ένστασή μας είναι ότι αυτό γίνεται σε μια πολύ, πολύ θεωρητική βάση. Δηλαδή θα ήμασταν πολύ, πολύ αισιόδοξοι και θα ξέραμε ότι στοχεύετε στην πραγματική αντιμετώπιση του προβλήματος, εάν είχατε διαχωρίσει από τώρα και έχετε πει και δεσμευτεί ότι έχετε έναν βασικό σχεδιασμό ποιες από όλες αυτές τις μονάδες θα είναι μονάδες πρωτοβάθμιας φροντίδας ΜΑΦ, με το εξειδικευμένο προσωπικό, και ποιες από αυτές θα είναι εξειδικευμένες επεμβατικές μονάδες, με τη δυνατότητα θρομβεκτομής και όλων των υπολοίπων. Διότι και στην Ευρώπη υπάρχουν δύο διαφορετικών ειδών ΜΑΦ τέτοιου τύπου. Θα έδειχνε ότι έχετε ένα σχέδιο.

Ακόμα και το σχέδιο να μην είχατε και να είχατε έναν, ας το πούμε, οδικό άξονα, τον οποίο τον προσαρμόζετε με βάση τις ανάγκες, δεν έχετε εξασφαλίσει ότι αυτές οι μονάδες θα έχουν το ελάχιστο επίπεδο ποιότητας παροχής φροντίδας. Δηλαδή θα εφαρμόσετε επαρκώς τις κατευθυντήριες οδηγίες για στελέχωση αυτών των μονάδων, ώστε πραγματικά να εξασφαλίζουν τη σωστή και ποιοτική νοσηλεία και θεραπεία αυτών των ασθενών.

Το μόνο που θα αρκούσε εν τέλει θα ήταν ότι θέλουμε να εφαρμόσουμε τον οδικό χάρτη που έχει η Ευρώπη για την αντιμετώπιση των εγκεφαλικών το 2017-2030. Θα ήταν αρκετό αυτό, που σημαίνει όλα τα παραπάνω. Οπότε θα λέγαμε ναι, ξεκινάμε και έχουμε κάτι. Αλλά ούτε αυτό κάνετε.

Άρα στο παρόν νομοσχέδιο ψηφίζουμε «παρών».

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Τσίμαρη.

Τον λόγο έχει ο εισηγητής του ΣΥΡΙΖΑ - Προοδευτική Συμμαχία κ. Οζγκιούρ Φερχάτ.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Όσον αφορά τις τροπολογίες, στην πρώτη τροπολογία και στο άρθρο 2 είναι αυτό που μας κάνει να πούμε υπέρ της τροπολογίας, καθώς αφορά την εκταμίευση των χρημάτων όσον αφορά τα voucher για την πρόσβαση παιδιών προσχολικής ηλικίας βρεφών και νηπίων σε υπηρεσίες προσχολικής αγωγής και φροντίδας, ενώ στο άρθρο 1 για την προσωρινή διοίκηση φορέων κοινωνικής πρόνοιας βρίσκουμε αρκετά κενά και θεωρούμε ότι δεν απλουστεύεται η διαδικασία τους, ώστε να κριθεί ικανό το αποτέλεσμα για να δουλέψουν οι προσωρινές διοικήσεις φορέων κοινωνικής πρόνοιας.

Όσον αφορά την άλλη τροπολογία, που αφορά το Υπουργείο Υγείας, για τα συμβούλια κρίσης και επιλογής οδοντιάτρων και γιατρών ΕΣΥ, πιστεύουμε ότι είναι επειδή η κ. Γκάγκα απέτυχε με την προηγούμενη τροπολογία, είχε αλλάξει το καθεστώς που είχαμε φέρει εμείς και δεν ανταποκρινόταν στα πραγματικά δεδομένα αυτής της υπόθεσης. Πιστεύουμε ότι έχει καλά σημεία. Γι’ αυτό θα δηλώσουμε «παρών».

Δύο λόγια μόνο για το νομοσχέδιο: Μετά από συζήτηση τόσων ημερών είναι πλέον αδιαμφισβήτητο, κύριε Υπουργέ, ότι νομοθετείτε ξεκάθαρα για λόγους δημιουργίας εντυπώσεων. Εκτός του ότι με τις υφιστάμενες δυνάμεις τέτοιου είδους υπηρεσίες δεν μπορούν να λειτουργήσουν, είναι ολοφάνερο ότι δεν υπάρχει καμμία προετοιμασία, αλλά όλα θα ρυθμιστούν στο απώτερο μέλλον. Στην τελευταία συνεδρίαση της επιτροπής ο Υπουργός το ομολόγησε εντέχνως, κάνοντάς μας μαθήματα ότι το νομοσχέδιο είναι ένα νομικό πλαίσιο, είναι ένα κέλυφος και δεν αποτελεί σχέδιο δράσης, αλλά θα έρθει μετά ο Υπουργός να εκδώσει αποφάσεις. Δηλαδή θα ξαναπεριμένουμε υπουργικές αποφάσεις για να δουλέψει όλο αυτό το σύστημα με τις μονάδες αυξημένης φροντίδας στα αγγειακά εγκεφαλικά επεισόδια.

Πολλά κενά, πολλές ασάφειες. Θα καθοριστούν οι όροι και οι προϋποθέσεις, θα εκδοθούν κοινές αποφάσεις υπουργείων, θα καθοριστούν οι αναγκαίοι χώροι από τους οποίους αποτελείται μια ΜΑΦ ΑΕΕ, η επιφάνειά τους στον αριθμό κλινών, η κτηριολογική διάρθρωση κ.λπ.. Γενικές διατάξεις, λοιπόν, και όλα τα ζητήματα κάποτε στο μέλλον θα ρυθμιστούν, λες και αυτή η Κυβέρνηση αναλαμβάνει τώρα τη διακυβέρνηση της χώρας και δεν υπήρχε τη προηγούμενη.

Είπαμε, καλές οι προθέσεις, αλλά ως γνωστόν για μια κυβέρνηση που κρατά σφιχτά στα χέρια της την ενημέρωση από πριν ακόμη αναλάβει την εξουσία το 2019, η επικοινωνία σκιάζει την ουσία.

Και κάτι τελευταίο σχετικά με το αίτημα που σας έχω απευθύνει, καταθέτοντας στα Πρακτικά το κοινό ψήφισμα των πανελληνίων συλλόγων φυσικοθεραπευτών, εργοθεραπευτών, λογοπαθολόγων, λογοθεραπευτών και διαιτολόγων-διατροφολόγων για την παράτυπη χρήση του όρου «πανεπιστημιακής» από ιδιωτικό κολλέγιο το οποίο διαφημίζει εγκαίνια «ιδιωτικής πανεπιστημιακής κλινικής». Δεν απαντήσατε. Είδαμε τα εγκαίνια, άλλαξαν την ταμπέλα σε «κέντρο διεπιστημονικής έρευνας και αποκατάστασης». Δεν θέλω να σχολιάσω την αλλαγή, αλλά άκουσα τη διευθύνουσα σύμβουλο του κολλεγίου να δηλώνει πως θα είναι το πρώτο που θα πάρει άδεια ιδιωτικού πανεπιστημίου στην Ελλάδα. Η Εθνική Αντιπροσωπεία δεν το γνωρίζει; Η διοίκηση του κολλεγίου πώς το γνωρίζει, κύριε Υπουργέ;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ο κ. Γιόγιακας έχει τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Υπουργέ, κυρίες και κύριοι συνάδελφοι, άκουσα με ενδιαφέρον ορισμένους εύλογους, θα έλεγα, προβληματισμούς συναδέλφων, για παράδειγμα, σχετικά με τις ελλείψεις στο Εθνικό Σύστημα Υγείας, το ότι οι δεκαεννιά ΜΑΦ δεν καλύπτουν την επικράτεια ή από πού θα βρεθεί το προσωπικό που απαιτείται.

Θα ήθελα ωστόσο να παρατηρήσω μια αντίφαση στη γενική στάση της Αντιπολίτευσης: Από τη μια εκφράζονται επιφυλάξεις για το αν αυτές οι ΜΑΦ θα έχουν αρκετό προσωπικό και κατάλληλο εξοπλισμό, προκειμένου, όπως είπαν κάποιοι, να μην είναι απλώς ταμπέλες.

Την ίδια στιγμή όμως, κύριε Υπουργέ, που προβληματίζονται για το αν θα υπάρξουν οι προϋποθέσεις για να λειτουργήσουν έστω οι δεκαεννιά προβλεπόμενες ΜΑΦ, ζητούν περισσότερες. Κι όμως, αν ακολουθήσουμε τη λογική τους, περισσότερες ΜΑΦ θα δημιουργήσουν περισσότερες απαιτήσεις ανθρώπων και υποδομών από αυτές που υποστηρίζουν ότι δεν καλύπτονται ούτε για τις αρχικές δεκαεννιά. Αμφιβάλλουν δηλαδή ότι θα λειτουργήσουν οι πρώτες, αλλά ζητάνε ταυτόχρονα και περισσότερες.

Στη στάση αυτή της Αντιπολίτευσης κρύβεται, κυρίες και κύριοι συνάδελφοι, μια συγκεκριμένη λογική: Αφού δεν γίνονται όλα όπως ιδανικά θα έπρεπε, ας μην γίνουν καθόλου. Όλα ή τίποτα λοιπόν. Το έχουμε ξαναδεί αυτό και σε άλλες περιπτώσεις, όπως την αξιολόγηση στο δημόσιο.

Το άλλο που γίνεται σε αυτή τη συζήτηση σχετικά με τις ΜΑΦ για τα οξεία εγκεφαλικά επεισόδια είναι ότι καταδικάζεται από πριν ένα νομοθέτημα χωρίς να υπάρχει γνώση των υπουργικών αποφάσεων που θα καθορίσουν την ουσία της παρέμβασης.

Το είπε και ο Υφυπουργός κ. Βαρτζόπουλος στην επιτροπή, όπως το επικαλέστηκε και ο συνάδελφος του ΣΥΡΙΖΑ. Το νομοσχέδιο, αγαπητοί συνάδελφοι, είναι το κέλυφος το οποίο θα δίνει τη σκοπιμότητα για να εκδοθεί δευτερογενής νομοθεσία. Οι διατάξεις του νομοσχεδίου δίνουν το πλαίσιο, οι υπουργικές αποφάσεις είναι αυτές που το εξειδικεύουν. Αν συμφωνείτε ότι καλώς ιδρύονται ειδικευμένες μονάδες αυξημένης φροντίδας για τα αγγειακά εγκεφαλικά επεισόδια, γιατί προεξοφλείτε λοιπόν αδυναμίες πριν δείτε πώς ακριβώς θα λειτουργήσουν αυτές οι μονάδες;

Γι’ αυτό ακριβώς, κυρίες και κύριοι συνάδελφοι, πιστεύω ότι αυτό που πρέπει να μας ενδιαφέρει σε αυτή τη φάση είναι οι ΜΑΦ εγκεφαλικών που προβλέπονται στο νομοσχέδιο να οργανωθούν και να λειτουργήσουν πράγματι ως τέτοιες, με τους απαραίτητους χώρους, τον εξειδικευμένο εξοπλισμό, το ελάχιστο απαιτούμενο προσωπικό επαγγελματιών υγείας. Αφού λοιπόν, λειτουργήσει αυτό το πρώτο δίκτυο ΜΑΦ για τα αγγειακά εγκεφαλικά επεισόδια, μπορούμε στη συνέχεια να δούμε σε πόσα και ποια άλλα νοσοκομεία μπορεί να επεκταθεί. Για να το πούμε και αντίστροφα, πριν επεκτείνουμε την κάλυψη του δικτύου πρέπει πρώτα να διασφαλίσουμε ότι αυτό που ήδη θα δημιουργηθεί θα δουλεύει σωστά.

Όπως είπαμε και στην επιτροπή, αυτή η πολύ σημαντική προσπάθεια, αυτή η πολύ σημαντική μεταρρύθμιση ξεκινά και δεν τελειώνει με την ψήφιση αυτού του νομοσχεδίου. Ας τη στηρίξουμε, λοιπόν, αφού όλοι αναγνωρίζουμε την αναγκαιότητά της και ας μην σπεύσουμε να την καταδικάσουμε πριν τη δούμε στην πράξη.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο να τοποθετηθείτε για να κλείσει και η συζήτηση για το νομοσχέδιο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Ευχαριστώ όλες τις συναδέλφισσες και όλους τους συναδέλφους για την καλοσύνη, τη φιλοτιμία και την προθυμία που είχαν να μείνουν μέχρι αυτή την ώρα εδώ και με τις τοποθετήσεις τους να εμπλουτίσουν αυτόν τον διάλογο που ήταν πλούσιος και στις επιτροπές και στην Ολομέλεια απόψε.

Κατ’ αρχάς να ξεκινήσουμε από κάτι δεδομένο και απλό που υπάρχει, ότι τα εγκεφαλικά αυτήν τη στιγμή στη χώρα μας δεν αντιμετωπίζονται με σωστό τρόπο. Νομίζω το άκουσα πραγματικά πολύ περιγραφικά από την Εκπρόσωπο της Πλεύσης Ελευθερίας. Δεν αντιμετωπίζονται. Έχουμε πενήντα επτά χιλιάδες εγκεφαλικά και αυτά αντιμετωπίζονται με πλημμελή τρόπο. Είτε έχουν να κάνουν, όπως είπατε, με την γρήγορη μεταφορά -που είναι κρίσιμο στοιχείο η ταχύτητα- είτε έχουν να κάνουν με την διαχείριση του εγκεφαλικού την ώρα που φτάνει σε ένα νοσοκομείο και από κει και πέρα με ποιον τρόπο αναλαμβάνουν οι θεράποντες να παρέμβουν, να επέμβουν σε αυτό το περιστατικό.

Έχουμε έντεκα χιλιάδες θανάτους, έχουμε δεκατέσσερις χιλιάδες αναπηρίες, παραπληγικούς ανθρώπους. Αυτή είναι η πραγματικότητα. Κι από κει και πέρα φαντάζεστε πόσες δεκάδες χιλιάδες αναπηρίες έχουμε τα τελευταία χρόνια, εξαιτίας αυτού του ελλείμματος που έχει η χώρα;

Και αναρωτιέμαι τώρα όλοι εσείς εδώ που είπατε ότι δηλώνετε «παρών», δηλώνετε επιφυλάξεις, δηλώνετε κατά, τι είναι αυτό; Υπάρχει μια προσπάθεια εδώ να φτιάξουμε κάτι. Μέχρι τώρα δεν ήμασταν και δεν είμαστε ακόμα μέλος του ευρωπαϊκού σχεδίου για τα εγκεφαλικά. Τώρα θα γίνουμε μέλος. Σε τι συνίσταται αυτή η άρνηση;

Και αναρωτιέμαι και από τα μεγάλα κόμματα το ΠΑΣΟΚ, τον ΣΥΡΙΖΑ, τι είναι αυτό που μου λέτε; Ξεκινάει μια πρωτοβουλία, θα σας πω και πώς θα γίνει, σε τι συνίσταται λοιπόν το «παρών» και το «όχι»; Δημοκρατικό σας δικαίωμα είναι, αλλά εδώ νομίζω ότι απέναντι στον ελληνικό λαό, απέναντι στους πολίτες πρέπει να τεκμηριώνουμε αυτά που λέμε.

Δεκατέσσερις χιλιάδες οι ανάπηροι λοιπόν, οι παραπληγικοί και έντεκα χιλιάδες οι νεκροί. Και ερχόμαστε και λέμε ότι υπάρχουν δυνατότητες, με βάση ευρωπαϊκά στοιχεία και δεδομένα. Πουθενά στην Ευρώπη και στον κόσμο δεν υπάρχει σε κάθε περιοχή, σε κάθε νομό μια ΜΑΦ. Αυτό είναι ένα σχέδιο μακροπρόθεσμο.

Όμως το γεγονός ότι κάνουμε αυτή τη στιγμή στο λεκανοπέδιο της Αθήνας πέντε κέντρα, στο συγκρότημα Θεσσαλονίκης δύο κέντρα, στα πανεπιστημιακά νοσοκομεία της χώρας, στην Αλεξανδρούπολη, στη Λάρισα, στα Γιάννενα, στην Πάτρα και στο Ηράκλειο κάνουμε άλλα τόσα κέντρα, αντίστοιχα με τα πανεπιστημιακά. Και κάνουμε κέντρα και σε κάποιες περιοχές της χώρας, στη Λέσβο του βορείου Αιγαίου, στη Ρόδο για το νότιο Αιγαίο, στην Κέρκυρα, στην Κοζάνη για τη δυτική Μακεδονία, στην Καλαμάτα για την Πελοπόννησο, έτσι ώστε να υπάρχει μια γεωγραφική κατανομή.

Κι εδώ τίθεται και ένα άλλο ζήτημα, το κρίσιμο ζήτημα που θέσατε. Με ποιον τρόπο φτάνουν τα περιστατικά εκεί; Υπάρχει, λοιπόν, αυτή τη στιγμή ένα δίκτυο αεροδιακομιδών, το οποίο κάνει δύο χιλιάδες διακόσιες αεροδιακομιδές με τα αεροσκάφη και ελικόπτερα του «Σταύρος Νιάρχος» από την Ελευσίνα και υπάρχουν και τα ελικόπτερα του Στρατού που ορισμένες φορές παρουσιάζουν προβλήματα.

**ΜΙΧΑΗΛ ΓΑΥΓΙΩΤΑΚΗΣ:** Στο Ηράκλειο δεν υπάρχει ελικόπτερο…

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Στο Ηράκλειο υπάρχει το ΠΑΓΝΗ, υπάρχει το Πανεπιστημιακό Νοσοκομείο. Τι μου λέτε τώρα;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε τον Υπουργό.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Δεν πειράζει, δεν με διακόπτει. Το ΠΑΓΝΗ υπάρχει. Υπάρχει το Πανεπιστημιακό Νοσοκομείο. Είναι πλήρες αυτό; Όχι.

Έρχεται τώρα λοιπόν, η Κυβέρνηση και δημιουργεί έξι βάσεις ελικοπτέρων σε όλη τη χώρα με το σχέδιο HEMS, το είπα και προηγουμένως, που σημαίνει ότι πια θα έχουμε τη δυνατότητα, πέρα από την έρευνα, διάσωση σε περιπτώσεις ατυχημάτων, να έχουμε αεροδιακομιδές πολύ γρήγορα. Αυτό είναι ένα σχέδιο ολόκληρο. Διότι όπως είπαμε, πολύ σωστά, η ταχύτητα είναι συγκεκριμένο, πολύ κρίσιμο ζήτημα.

Πάμε παραπέρα. Ποιος λέει και πού είδατε εσείς ότι θα κάνουμε εκ των ενόντων τις ΜΑΦ; Θα κάνουμε προσλήψεις. Έχουμε να κάνουμε προσλήψεις τώρα, χίλιους πεντακόσιους γιατρούς και τρεις χιλιάδες νοσηλευτές. Και φέτος, όπως ξέρετε, αυτές που λέτε ότι έχουν καθυστερήσει είναι άλλες τεσσεράμισι περίπου χιλιάδες. Για τους δυόμισι χιλιάδες νοσηλευτές έχουν βγει τα αποτελέσματα και άλλους χίλιους τώρα όπου να ναι σε δεκαπέντε μέρες περίπου θα έχουμε τα αποτελέσματα.

Όμως, πέρα από αυτά, έχουμε άλλες τρείς χιλιάδες νοσηλευτές και νοσηλεύτριες για το 2024. Για κάθε ΜΑΦ χρειάζονται δέκα νοσηλευτές και μετά χρειάζεται ο νευρολόγος, ο παθολόγος, ο βασικός παίκτης στην ΜΑΦ που είναι ο ακτινολόγος ο επεμβατικός, άρα και ο αγγειογράφος που κάνει τη θρομβεκτομή με τον κατάλληλο ακτινολόγο.

Όμως, η δαπάνη για τη δημιουργία της ΜΑΦ είναι 120.000 ευρώ. Ο αγγειογράφος είναι το κρίσιμο μηχάνημα, ο εξοπλισμός, που κοστίζει.

Επίσης, θέλω να σας πω και κάτι άλλο. Θαρρείτε ότι εγώ ως ο αρμόδιος Υπουργός κάθισα εδώ και έκανα ένα σχέδιο μόνος μου; Συμμετέχει η Νευρολογική Εταιρεία, και όχι μόνο είναι η Νευρολογική Εταιρεία που κάποιος το είπε πάλι εδώ λάθος. Συμμετέχουν οι νευρολόγοι για τα αγγειακά εγκεφαλικά, αυτή η ειδικότητα, οι ακτινολόγοι επεμβατικοί. Με αυτούς μιλάω. Αυτοί εκπαιδεύουν σήμερα το προσωπικό. Από 30 Ιουλίου ασχολούμαστε με αυτό το θέμα. Έχουμε στείλει έγγραφο σε όλους, και στα δεκαοκτώ, με εξαίρεση αυτό της Νίκαιας, το οποίο σήμερα εγώ πραγματικά δέχομαι ότι πρέπει να μπει, γιατί το Νίκαιας είναι ένα μεγάλο, βαρύ νοσοκομείο, κορμού, λαϊκό νοσοκομείο σε περιοχές οι οποίες έχουν ανάγκη, σε λαϊκές περιοχές που έχουν ανάγκη να καλύψουμε αυτά τα περιστατικά.

Τίποτα δεν έγινε στην τύχη μέχρι τώρα. Έγιναν μελέτες για τους χώρους. Και σε λίγες εβδομάδες ξεκινάνε τουλάχιστον δύο να υλοποιηθούν. Σε τι συνίστανται λοιπόν όλα αυτά που μου λέτε; Αλήθεια; Τι είδους Αντιπολίτευση είναι αυτή; Δεν το καταλαβαίνω ειλικρινά. Και ποιος πολίτης μάς ακούει τώρα και θα πει ότι αυτή η Αντιπολίτευση είναι σωστή, δίκαιη, και εν πάση περιπτώσει, ότι συμβάλλει στο να γίνει καλύτερη η Κυβέρνηση; Διότι αυτόν τον στόχο έχει η Αντιπολίτευση. Και τα ακούω όλα. Ακούω και καλές γνώμες, θετικές. Άκουσα για τη Χαλκιδική προηγουμένως που είπατε και για μια σειρά άλλα πράγματα, που τα ξέρω και εγώ όπως και εσείς από προσωπική εμπειρία. Άρα, τίποτα δεν είναι στην τύχη εδώ. Όλα είναι μελετημένα για να τα πάμε. Δεν υπάρχουν δυσκολίες; Πολλές.

Θέλω να πω και κάτι ακόμα γενικότερο. Οι αφορισμοί είναι μια πρακτική η οποία δεν βοηθάει. Υπάρχει ένα θέμα στο σύστημα υγείας στην Ελλάδα και στην Ευρώπη, δεν υπάρχει προσωπικό, δεν υπάρχει προθυμία προσωπικού να προσέλθει, για πάρα πολλούς λόγους. Άρα, υπάρχει ένα έλλειμμα δηλαδή εργατικών χεριών στον τομέα της υγείας ένα εκατομμύριο στην Ευρώπη. Ένα εκατομμύριο άνθρωποι λείπουν στα συστήματα υγείας στην Ευρώπη. Και υπάρχει, όπως βλέπετε, μια ανταλλαγή: από τη Νότια Ευρώπη πηγαίνουν στη Βόρεια Ευρώπη, αλλά και η Βόρεια Ευρώπη δεν μπορεί να καλύψει τις ανάγκες της. Μπορεί να τις καλύψει σε γιατρούς από τη Νότια Ευρώπη -από την Ελλάδα, την Πορτογαλία, την Ισπανία, την Ιταλία ενδεχομένως- αλλά σε νοσηλευτικό προσωπικό αναγκάζεται ή θέλει να εισάγει μεταναστευτικό προσωπικό, μετανάστες από άλλες ηπείρους.

Υπάρχει μια πραγματικότητα. Πάνω σε αυτά πρέπει να σκύψουμε. Έχω πλήρη επίγνωση των δυσκολιών που υπάρχουν σε καθημερινή βάση και των δυσλειτουργιών και των ελλειμμάτων, αλλά γίνεται μια προσπάθεια. Και είμαι βέβαιος ότι θα μας δοθεί η δυνατότητα το επόμενο διάστημα να συζητήσουμε πάνω σε όλα αυτά πολύ καλοπροαίρετα, ανοιχτά. Εγώ δεν έχω να κρύψω τίποτα. Αλλά ας κάνουμε έναν διάλογο ειλικρινή. Έρχεται εδώ μια καινοτομία. Γιατί δεν τις έκαναν τις καινοτομίες οι προηγούμενες κυβερνήσεις; Γιατί δεν την έκαναν αυτήν την καινοτομία; Τι είναι; Είναι κάτι καινούργιο τα εγκεφαλικά; Χάνονται άνθρωποι τόσα χρόνια. Γιατί δεν το κάνατε; Και έρχεστε τώρα και μου λέτε εδώ ότι αυτό δεν είναι καλό ή δεν θα γίνει ή καλό είναι, αλλά είναι προθέσεις! Τι είναι αυτά όλα; Δεν πείθουν αυτά. Είναι μια παρέμβαση η οποία πραγματικά δίνει, θα δώσει, προσπαθεί να δώσει και θα επιχειρήσουμε, θα παλέψουμε να χτίσουμε τις ΜΑΦ, να σώσουμε ζωές, να έχουμε λιγότερες αναπηρίες, λιγότερους θανάτους, λιγότερες αναπηρίες. Δεν θα τα λύσουμε όλα, αλλά είναι ένα βήμα μπροστά επιτέλους η χώρα να αποκτήσει μια δομή και υποδομές στα νοσοκομεία μας που θα σώζουν ζωές.

Πολύ σύντομα θα φέρουμε και κάτι άλλο, για το τραύμα. Παιδιά σκοτώνονται στους δρόμους με τις μηχανές. Έχουμε τροχαία ατυχήματα στους δρόμους, αυτά που αφήνουν νέα παιδιά ανάπηρα. Δεν έχουμε πολιτική για το τραύμα επίσης. Θα το φέρω σύντομα να το συζητήσουμε εδώ. Και όλα αυτά έχουν να κάνουν ακριβώς με αυτά που μας λείπουν και μπορούν πραγματικά να σώζουν ζωές. Υπάρχουν οι λίστες των χειρουργείων. Εδώ είμαστε και σε αυτό θα απαντήσουμε. Κάναμε τη νομοθετική ρύθμιση και θα έχουμε μια εικόνα σε έναν μήνα περίπου για το ποιες είναι οι πραγματικές ανάγκες αυτή τη στιγμή σε χειρουργικές επεμβάσεις. Και μετά θα δώσουμε απάντηση. Τίποτα δεν θα αφήσουμε έτσι, αλλά θα μπει μέσα στο πλαίσιο της αλήθειας που πρέπει να μας διακρίνει και των αναγκών της χώρας, οι οποίες φορτώθηκαν στο σύστημα κυρίως, λόγω του κορωνοϊού.

Νομίζω ότι εγώ είμαι ευχαριστημένος πραγματικά από αυτό που συνέβη σήμερα, μέσα από τον διάλογο που αναπτύχθηκε εδώ, γιατί ακούστηκαν πολύ χρήσιμες απόψεις, καλοπροαίρετα. Ακούστηκε και κριτική από κάποιους που ήταν χρήσιμη. Όμως, η άρνηση που οφείλεται σε μια καθαρά αντιπολιτευτική πολιτική βάση, χωρίς καμμία απολύτως τεκμηρίωση, αυτό πραγματικά με ξεπερνάει και μας ξεπερνάει και ξεπερνάει και τον κόσμο. Ας ελπίσουμε επειδή αυτοί που συμμετέχουν στην Επιτροπή Κοινωνικών Υποθέσεων και αυτοί που συμμετέχουν εδώ όλοι οι συνάδελφοι, όσοι συνάδελφοι συμμετέχετε και συμμετέχουμε και εμείς σε αυτές τις συζητήσεις, πραγματικά να μπορέσουμε, μέσα από τη συζήτηση, να γίνουμε ακόμα περισσότερο ουσιαστικοί.

Σας ευχαριστώ πολύ όλες και όλους πραγματικά για τη συμβολή σας στο να το κάνουμε ακόμη καλύτερο το νομοσχέδιο. Εμείς εδώ θα κριθούμε από αύριο στην υλοποίηση. Και είμαστε ανοιχτοί στην κριτική για οτιδήποτε συμβεί. Είμαστε ανοιχτοί αν υπάρξουν καθυστερήσεις, αν δεν υπάρξει πρόοδος, αλλά είμαστε και ανοιχτοί στις προτάσεις σας για να γίνουμε καλύτεροι.

Σας ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Υγείας: «Εθνικό Δίκτυο Μονάδων Αυξημένης Φροντίδας για την αντιμετώπιση ασθενών με Αγγειακά Εγκεφαλικά Επεισόδια (ΜΑΦ ΑΕΕ) και άλλες επείγουσες διατάξεις».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, πέντε άρθρα, δύο τροπολογίες, το ακροτελεύτιο άρθρο καθώς και το σύνολο του νομοσχεδίου.

Παρακαλώ, να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εθνικό Δίκτυο Μονάδων Αυξημένης Φροντίδας για την αντιμετώπιση ασθενών με Αγγειακά Εγκεφαλικά Επεισόδια (ΜΑΦ ΑΕΕ) και άλλες επείγουσες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Υπ. Τροπ. 30/6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Υπ. Τροπ. 31/7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Υγείας: «Εθνικό Δίκτυο Μονάδων Αυξημένης Φροντίδας για την αντιμετώπιση ασθενών με Αγγειακά Εγκεφαλικά Επεισόδια (ΜΑΦ ΑΕΕ) και άλλες επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 640α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 0.33΄ λύεται η συνεδρίαση για σήμερα Παρασκευή 3 Νοεμβρίου 2023 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**